
Din  seria  Cântec  de  gheaţă  şi  foc  au  apărut: 
Urzeala  tronurilor  (2  voi.) 
încleştarea  regilor  (2  voi.) 


George  R.R.  Martin  s-a  născut  în  1948  la  New  Jersey  şi  a  absolvit  jurnalismul 
cu  summa  cum  laude  la  Northwestern  University,  Illinois.  în  anii  '70  a  scris  o 
serie  de  nuvele,  printre  care  şi  Regii  nisipurilor  (1979),  pentru  care  i-au  fost 
decernate  Premiile  Hugo  şi  Nebula,  apoi  a  continuat  cu  romane  SF,  fantasy  şi 
horror.  în  anii  '80  a  fost  producător  şi  scenarist  de  televiziune,  editor  al  seriei 
Twilight  Zone  la  CBS  Television  şi  producător  al  filmului  Beauty  and  the  Beast. 
Una  dintre  nuvelele  sale  a  fost  ecranizată  sub  numele  Nightflyers.  în  1996,  Martin 
a  început  să  scrie  seria  fantasy  Cântec  de  gheaţă  şi  foc,  alcătuită  din  şapte 
romane,  dintre  care  patru  au  şi  fost  publicate  (Urzeala  tronurilor,  1 996  -  Editura 
Nemira,  2007;  încleştarea  regilor,  1999  -  Editura  Nemira,  2008;  Iureşul  săbiilor, 
2000  şi  A  Feast  for  Crows,  2005),  iar  trei  se  află  încă  în  stadiul  de  proiect  (A 
Dance  with  Dragons,  The  Winds  of  Winter  şi  A  Dream  of  Spring).  Saga  Cântec 
de  gheaţă  şi  foc  este  considerată  o  capodoperă  a  genului,  alături  de  trilogia 
Stăpânul  inelelor  de  J.R.R.  Tolkien,  fiind  până  în  prezent  tradusă  în  optsprezece 
limbi,  cu  peste  2  200  000  de  exemplare  vândute  numai  în  Statele  Unite.  Drepturile 
cinematografice  au  fost  achiziţionate  de  HBO,  care  intenţionează  realizarea  unui 
serial.  Primul  volum  al  seriei,  Urzeala  tronurilor,  a  obţinut  Premiul  Locus  în 
1997,  a  fost  finalist  al  premiilor  Nebula  şi  World  Fantasy,  iar  nuvela  Sângele 
dragonului,  care  face  parte  din  roman,  a  obţinut  Premiul  Hugo  în  1997.  Romanul 
încleştarea  regilor  a  câştigat  de  asemenea  Premiul  Locus  în  1 999  şi  a  fost  finalist 
al  Premiului  Nebula,  în  timp  ce  Iureşul  săbiilor  a  fost  recompensat  cu  premiile 
Locus  şi  Geffen  în  2001  şi  respectiv  2002,  fiind  finalist  al  premiilor  Hugo  şi 
Nebula. 

George  R.R.  Martin 

Iureşul  săbiilor 


Traducere  din  limba  engleză  Laura  Bocancios 


4 


ŞANSA 


în  dimineaţa  în  care  rochia  ei  cea  nouă  avea  să  fie  gata,  slujitoarele  îi  umplură 
Şansei  cada  cu  apă  fierbinte  şi  o  frecară  din  cap  până-n  picioare,  până  ce  începu 
să  lucească,  rozalie.  Propria  cameristă  a  lui  Cersei  îi  tăie  unghiile,  îi  perie  şi  îi 
ondulă  părul  arămiu  care  acum  îi  cădea  pe  spate  în  bucle  moi.  Adusese  şi  o  duzină 
din  parfumurile  preferate  ale  reginei.  Şansa  alese  un  parfum  puternic,  dulceag,  cu 
un  iz  de  lămâie  dincolo  de  mirosul  de  flori.  Slujnica  îşi  puse  câteva  picături  pe 
deget  şi  o  atinse  pe  Şansa  după  fiecare  ureche  şi  sub  bărbie,  iar  apoi,  uşor,  pe 
sfârcuri. 

Cersei  însăşi  veni  cu  croitoreasa  şi  privi  cum  Şansa  e  îmbrăcată  cu  veşmintele 
ei  cele  noi.  Lenjeria  era  de  mătase,  dar  rochia  era  din  brocart  ivoriu  cu  fir  de  aur  şi 
argint,  căptuşită  cu  satin  argintiu.  Capetele  mânecilor  lungi,  în  fâşii,  aproape  că 
atingeau  pământul  când  Şansa  îşi  cobora  braţele.  Şi  era  o  rochie  de  femeie,  nu  de 
fetiţă,  nu  încăpea  nici  o  îndoială.  Corsajul  era  decupat  până  aproape  la  talie,  V-ul 
adânc  fiind  acoperit  cu  o  bucată  de  dantelă  împodobită,  gri-albăstruie,  adusă  din 
Myr.  Fustele  erau  lungi  şi  bogate,  brâul  atât  de  strâns  încât  Şansa  fu  nevoită  să-şi 
ţină  respiraţia  când  îi  legară  corsajul.  îi  aduseră  şi  pantofi  noi,  din  piele  moale, 
gri,  de  căprioară,  care  îi  îmbrăţişau  picioarele,  ca  nişte  îndrăgostiţi. 

—  Eşti  foarte  frumoasă,  domniţă,  zise  cusătoreasa  când  Şansa  fu  îmbrăcată. 

—  Aşa-i  că  sunt?  chicoti  Şansa  şi  se  învârti,  cu  fustele  învolburându-se  în  jurul 
ei.  O,  da,  sunt.  Abia  aştepta  ca  Willas  s-o  vadă  aşa.  Mă  va  iubi,  da,  trebuie...  va 
uita  de  Winterfell  când  mă  va  vedea.  Voi  avea  grijă  să  uite. 

Regina  Cersei  o  cercetă  cu  un  ochi  critic. 

—  Câteva  nestemate,  aş  zice.  Pietrele  lunii  pe  care  i  le-a  dăruit  Joffrey. 

—  îndată,  înălţimea  Ta,  răspunse  camerista.  Când  pietrele  lunii  atârnau  la 
urechile  şi  la  gâtul  Şansei,  regina  clătină  aprobator  din  cap. 

—  Da.  Zeii  au  fost  buni  cu  tine,  Şansa.  Eşti  o  fată  încântătoare.  Pare  aproape 
indecent  să  iroseşti  o  asemenea  dulce  inocenţă  pe  dihania  aia. 

—  Ce  dihanie?  Şansa  nu  înţelegea.  Se  referea  la  Willas?  De  unde  să  fi  ştiut? 
Nimeni  nu  ştia,  în  afară  de  ea,  Margaery  şi  Regina  Ghimpilor. . .  O,  şi  Dontos,  dar 
el  nu  se  punea  la  socoteală. 

Cersei  ignoră  întrebarea. 

—  Mantia,  porunci  ea  şi  femeile  scoaseră  la  iveală  o  manie  lungă  din  catifea 
albă,  încărcată  de  perle.  Pe  ea  era  brodat  cu  fir  de  argint  un  fioros  lup  străvechi. 
Şansa  o  privi,  cuprinsă  dintr-odată  de  teamă.  Culorile  tatălui  tău,  zise  Cersei,  în 
timp  ce  slujnicele  îi  legau  mantia  la  gât  cu  un  lănţişor  de  argint. 

O  mantie  de  fecioară.  Mâna  Şansei  se  ridică  la  gât.  Ar  fi  sfâşiat  veşmântul, 
dacă  ar  fi  îndrăznit. 

—  Eşti  mai  drăguţă  cu  gura  închisă,  copilă.  Haide  cu  mine  acum,  septonul  ne 
aşteaptă.  Şi  nuntaşii. 

—  Nu,  izbucni  Şansa.  Nu. 

—  Ba  da.  Eşti  pupila  coroanei.  Regele  îi  ţine  loc  tatălui  tău,  de  vreme  ce 
fratele  tău  e  un  trădător  dovedit.  Asta  înseamnă  că  are  tot  dreptul  să  dispună  de 
mâna  ta.  Te  vei  căsători  cu  fratele  meu,  Tyrion. 

Moştenirea  mea,  gândi  ea,  dezgustată.  Dontos  Nebunul  nu  era,  până  la  urmă, 
atât  de  nebun,  văzuse  adevărul.  Şansa  se  dădu  înapoi. 

—  Ba  nu.  Trebuie  să  mă  căsătoresc  cu  Willas.  Trebuie  să  fiu  doamna 
Highgardenului,  te  rog... 

—  îţi  înţeleg  repulsia.  Plângi,  dacă-ţi  vine.  în  locul  tău,  probabil  că  mi-aş 
smulge  părul  din  cap.  E  un  pitic  dezgustător,  nu  încape  îndoială,  dar  te  vei  mărita 
cu  el. 

—  Nu  mă  puteţi  obliga. 

—  Ba  bineînţeles  că  putem.  Poţi  să  vii  de  bună  voie  şi  să-ţi  rosteşti  jurămin- 
tele, aşa  cum  îi  şade  bine  unei  domniţe,  sau  poţi  să  te  zvârcoleşti,  să  ţipi  şi  să  faci 
spectacol,  ca  să  aibă  de  ce  se  hlizi  grăj  darii,  dar  tot  măritată  şi  tot  în  patul  lui  vei 
sfârşi.  Regina  deschise  uşa.  Ser  Meryn  Trant  şi  Ser  Osmund  Kettleblack  aşteptau 
afară,  în  armurile  albe  cu  solzi  ale  Gărzii  Regelui.  Escortaţi-o  pe  Lady  Şansa  la 
sept,  le  spuse  ea.  Duceţi-o  pe  sus,  dacă  trebuie,  dar  încercaţi  să  nu-i  rupeţi  rochia, 
e  foarte  scumpă. 

Şansa  încercă  să  fugă,  dar  slujnica  lui  Cersei  o  prinse  înainte  de  a  apuca  să 
facă  doi  paşi.  Ser  Meryn  Trant  îi  aruncă  o  privire  care  o  încremeni,  dar 
Kettleblack  o  atinse  aproape  cu  blândeţe  şi-i  spuse: 

—  Fă  cum  ţi  se  spune,  draga  mea,  nu  va  fi  aşa  de  rău.  Lupii  sunt  curajoşi,  nu-i 
aşa? 

Curajoşi.  Şansa  trase  adânc  aer  în  piept.  Sunt  o  Stark,  da,  pot  fi  curajoasă.  Se 
uitau  cu  toţii  la  ea,  aşa  cum  se  uitaseră  în  ziua  când  Ser  Boros  Blount  i-a  sfâşiat 
hainele.  Pezevenghiul  o  salvase  de  bătaie  în  ziua  aceea,  acelaşi  om  care  o  aştepta 
acum.  Nu  e  la  fel  de  rău  ca  ceilalţi,  îşi  spuse. 

—  O  să  merg. 
Cersei  zâmbi. 

—  Ştiam  că  aşa  vei  face. 

Mai  târziu,  nu  şi-a  putut  aminti  cum  a  ieşit  din  cameră,  cum  a  coborât  scările 
sau  cum  a  traversat  curtea.  Parcă  toată  atenţia  îi  era  absorbită  de  felul  în  care 
trebuia  să  aşeze  un  picior  în  faţa  celuilalt.  Ser  Meryn  şi  Ser  Osmund  o  flancau,  în 
mantii  albe,  ca  a  ei,  lipsindu-le  doar  perlele  şi  lupul  străvechi,  blazonul  tatălui  ei. 
Joffrey  însuşi  o  aştepta  pe  treptele  septului.  Regele  era  plin  de  splendoare,  în 
purpură  şi  aur,  cu  coroana  pe  cap. 

—  Astăzi  sunt  tatăl  tău,  anunţă  el. 

—  Nu  eşti,  izbucni  ea  cu  mânie.  Nu  vei  fi  niciodată. 

Chipul  regelui  se  întunecă. 

—  Ba  da.  Sunt  tatăl  tău  şi  pot  să  te  mărit  cu  cine  poftesc.  Cu  oricine.  Te  vei 
căsători  cu  porcarul,  dacă  spun  eu,  şi  te  vei  culca  cu  el  în  cocină.  Ochii  lui  verzi 
scânteiară  amuzaţi.  Sau  poate  ar  trebui  să  te  dau  pe  mâna  lui  Ilyn  Payne,  ţi-ar 
plăcea  mai  mult? 

Inima  Şansei  zvâcni. 

—  Te  rog,  înălţimea  Ta,  îl  imploră  ea.  Dacă  m-ai  iubit  vreodată  măcar  un  pic, 
nu  mă  obliga  să  mă  căsătoresc  cu. . . 

—  ...  unchiul? 

Tyrion  Lannister  intră  pe  porţile  septului. 

—  înălţimea  Ta,  îi  spuse  el  lui  Joffrey.  Acordă-mi  un  moment  singur  cu  Lady 
Şansa,  dacă  vrei  să  fii  atât  de  amabil. 

Regele  Joffrey  era  pe  punctul  de  a-1  refuza,  dar  mama  lui  îi  aruncă  o  privire 
aspră.  Se  retraseră  câţiva  paşi. 

Tyrion  purta  o  jiletcă  de  mătase  neagră  împodobită  cu  arabescuri,  cizme  înalte, 
mai  sus  de  genunchi,  care  adăugau  două  degete  staturii  sale,  şi  un  lanţ  din  rubine 
şi  capete  de  leu.  Dar  cicatricea  de  pe  faţa  lui  era  aspră  şi  roşie,  iar  nasul  îi  era  o 
crustă  hidoasă. 

—  Eşti  foarte  frumoasă,  Şansa,  îi  spuse  el. 

—  Eşti  amabil,  stăpâne.  Nu  ştia  ce  altceva  să  răspundă.  Ar  trebui  să-i  spun  că 
e  chipeş?  M-ar  crede  nebună  sau  mincinoasă.  Plecă  ochii  şi  tăcu. 

—  Domniţa  mea,  nu  aşa  s-ar  fi  cuvenit  să  te  aduc  la  nunta  ta.  îmi  pare  rău 
pentru  asta.  Şi  pentru  că  am  organizat  totul  atât  de  neaşteptat  şi  de  discret.  Nobilul 
meu  tată  aşa  a  socotit  de  cuviinţă,  din  raţiuni  de  stat.  Altfel,  aş  fi  venit  la  tine  mai 
devreme,  aşa  cum  mi-am  dorit.  Păşi  mai  aproape  de  Şansa,  cu  mersu-i  legănat. 
N-ai  cerut  această  căsătorie,  ştiu  asta.  După  cum  n-am  cerut-o  nici  eu.  Dar,  dacă 
aş  fi  refuzat  mâna  ta,  te-ar  fi  măritat  cu  vărul  meu  Lancel.  Poate  că  ai  prefera.  E 
mai  apropiat  de  vârsta  ta  şi  mai  frumos  la  înfăţişare.  Dacă  asta  ţi-e  voia,  spune  şi 
voi  pune  capăt  acestei  farse. 

Nu  vreau  nici  un  Lannister,  îi  venea  să  replice.  //  vreau  pe  Willas.  Vreau 
Highgardenul  şi  căţeluşii  şi  corabia  şi  fii  pe  care  să-  i  cheme  Eddard,  Bran  şi 
Rickon.  Atunci  îşi  aminti  ce-i  spusese  Dontos  în  pădurea  zeilor.  Tyrell  sau 
Lannister,  nu  contează,  nu  pe  mine  mă  vor,  doar  moştenirea  mea. 

—  Eşti  bun,  stăpâne,  rosti  ea,  învinsă.  Sunt  pupila  tronului  şi  datoria  mea  e  să 
mă  mărit  cu  cine  porunceşte  regele. 

Tyrion  o  cercetă  cu  ochii  săi  saşii. 

—  Ştiu,  Şansa,  că  nu  sunt  genul  de  bărbat  la  care  visează  tinerele  fete,  zise  el 
cu  glas  domol,  dar  nici  Joffrey  nu  este. 

—  Nu,  răspunse  ea.  Ai  fost  bun  cu  mine.  îmi  amintesc. 
Tyrion  îi  întinse  o  mână  groasă,  cu  degete  butucănoase. 

—  Vino,  atunci.  Hai  să  ne  facem  datoria. 

Aşadar,  îşi  aşeză  mâna  în  mâna  lui  şi  o  conduse  la  altar,  unde  septonul  aştepta 
între  Mamă  şi  Tată,  să  le  unească  vieţile.  Şansa  îl  văzu  pe  Dontos,  în  hainele-i 
pestriţe  de  bufon,  privind-o  cu  ochi  mari,  rotunzi.  Ser  Balon  Swann  şi  Ser  Boros 
Blount  erau  şi  ei  acolo,  înveşmântaţi  în  albul  Gărzii  Regale,  dar  Ser  Loras  lipsea. 
Nici  unul  din  Tyrelli  nu  e  aici,  îşi  dădu  ea  seama  dintr-odată.  Dar  erau  alţi  martori 
cu  duiumul:  eunucul  Varys,  Ser  Addam  Marbrand,  Lordul  Philip  Foote,  Ser 
Bronn,  Jalabhar  Xho  şi  mulţi  alţii.  Lordul  Gyles  tuşea,  Lady  Ermesande  era  la 
pieptul  mamei  sale,  iar  fiica  însărcinată  a  Doamnei  Tanda  plângea  pe  înfundate, 
nu  se  ştie  din  ce  pricină.  Poate  să  plângă,  gândi  Şansa.  Probabil  voi  face  la  fel 
înainte  ca  ziua  să  se  sfârşească. 

Ceremonia  trecu  parcă  în  vis.  Şansa  a  făcut  tot  ce  i  s-a  cerut.  Au  fost  rugăciuni, 
jurăminte,  cântece  şi  lumânări  înalte  arzând,  o  sută  de  lumini  mişcătoare,  pe  care 
ochii  ei  înlăcrimaţi  le  transformau  într-o  mie.  Din  fericire,  nimeni  nu  părea  să 
observe  că  plânge  aşa  cum  stătea  acolo,  înveşmântată  în  culorile  tatălui  său.  Sau 
dacă  au  observat,  s-au  prefăcut  că  nu  văd.  Parcă  într-o  singură  clipită,  se  ajunse  la 
schimbul  de  mantii. 

Ca  părinte  al  regatului,  Joffrey  luă  locul  lui  Eddard  Stark.  Şansa  stătea  dreaptă 
şi  neclintită  ca  o  suliţă  în  timp  ce  mâinile  lui  se  aşezară  pe  umerii  ei,  desfăcându-i, 
pe  bâjbâite,  agrafa  mantiei.  Una  dintre  mâini  trecu  peste  pieptul  ei  şi  zăbovi  acolo, 
apăsând-o  uşor.  Apoi  agrafa  se  deschise  şi  Joff  azvârli  la  o  parte  mantia  de 
fecioară  a  Şansei,  cu  un  gest  regesc  şi  un  zâmbet  larg. 

Partea  cu  unchiul  său  merse  mai  puţin  bine.  Mantia  miresei,  pe  care  o  ţinea  în 
mâini,  era  imensă  şi  grea,  din  catifea  purpurie,  bogat  ornamentată  cu  lei  şi  tivită 
cu  satin  auriu  şi  rubine.  Dar  nimeni  nu  se  gândise  să  aducă  un  taburet,  iar  Tyrion 
era  cu  un  cap  şi  jumătate  mai  scund  decât  mireasa  lui.  Când  se  aşeză  în  spatele  ei, 
Şansa  simţi  că  o  trage  zdravăn  de  rochie.  Vrea  să  mă  aşez  în  genunchi,  îşi  dădu  ea 
seama,  roşind.  Se  simţea  umilită.  Nu  aşa  trebuia  să  fie.  Visase  la  nunta  ei  de  o  mie 
de  ori  şi  mereu  îşi  închipuise  cum  mirele  va  sta  în  spatele  ei,  înalt  şi  puternic,  cum 
îi  va  arunca  mantia,  semn  al  protecţiei,  peste  umeri  şi  o  va  săruta  tandru  pe  obraz, 
în  timp  ce  se  apleca  să-i  prindă  agrafa. 

Simţi  o  nouă  smucitură,  mai  insistentă.  N-am  s-o  fac.  De  ce  i-aş  cruţa  sentim- 
entele, când  nimănui  nu- i  pasă  de  ale  mele? 

Piticul  o  trase  de  rochie  a  treia  oară.  Strânse  din  buze  cu  încăpăţânare,  prefâ- 
cându-se  că  nu  observă.  Cineva  în  spatele  lor  chicoti.  Regina,  gândi  ea,  dar  n-avea 
importanţă.  Râdeau  deja  cu  toţii,  în  frunte  cu  Joffrey. 

—  Dontos,  treci  în  patru  labe,  porunci  regele,  unchiul  meu  are  nevoie  de 
sprijin  ca  să-şi  escaladeze  mireasa. 

Şi  astfel,  nobilul  ei  soţ  o  înveşmânta  în  culorile  Casei  Lannister,  cocoţat  pe 
spatele  unui  bufon. 

Când  Şansa  se  întoarse,  piticul  se  holba  la  ea,  cu  gura  încleştată  şi  faţa  roşie  ca 
mantia  ei.  Dintr-odată,  se  ruşina  de  încăpăţânarea  ei.  îşi  netezi  fustele  şi  îngenun- 

che  în  faţa  lui,  astfel  încât  capetele  lor  erau  acum  la  acelaşi  nivel. 

—  Cu  acest  sărut,  îmi  pun  zălog  iubirea  şi  te  accept  ca  stăpân  şi  soţ  al  meu. 

—  Cu  acest  sărut,  îmi  pun  zălog  iubirea,  dădu  piticul  replica,  cu  glas  răguşit,  şi 
te  accept  ca  doamnă  şi  soţie  a  mea.  Tyrion  se  aplecă  şi  buzele  lor  se  atinseră  o 
clipă. 

E  atât  de  urât,  gândi  Şansa  când  faţa  lui  era  aproape  de  a  ei.  E  chiar  mai  urât 
decât  Câinele. 

Septonul  ridică  apoi  cristalul  şi  lumina  curcubeului  căzu  peste  creştetele  lor. 

—  Aici,  în  faţa  zeilor  şi  a  oamenilor,  spuse  el,  îi  declar  pe  Tyrion  din  Casa 
Lannister  şi  Şansa  din  Casa  Stark  soţ  şi  soţie,  un  singur  trup,  o  singură  inimă,  un 
singur  suflet,  acum  şi  pururea  şi  fie  blestemat  cel  ce  se  va  pune  între  ei. 

Şansa  trebui  să-şi  muşte  buza  ca  să  nu  plângă. 

Ospăţul  de  nuntă  avu  loc  în  Sala  Mică.  Erau  poate  cincizeci  de  oaspeţi,  în  cea 
mai  mare  parte  slugi  şi  aliaţi  ai  Lannisterilor,  alături  de  cei  care  fuseseră  la 
cununie.  Iar  aici  Şansa  îi  găsi  pe  Tyrelli.  Margaery  se  uită  la  ea  cu  nespusă  tristeţe 
şi  când  Regina  Ghimpilor  intră,  clătinându-se,  între  Stângul  şi  Dreptul,  nu-i 
aruncă  nici  măcar  o  privire.  Elinor,  Alia  şi  Megga  păreau  hotărâte  să  n-o 
cunoască.  Prietenele  mele,  gândi  Şansa  cu  amărăciune. 

Soţul  ei  bău  vârtos  şi  mancă  puţin.  Asculta  ori  de  câte  ori  cineva  se  ridica  să 
rostească  un  toast  şi  uneori  dădea  scurt  din  cap,  în  semn  de  mulţumire,  dar 
altminteri  chipul  lui  părea  cioplit  din  piatră.  Ospăţul  parcă  nu  se  mai  sfârşea,  deşi 
Şansa  nu  se  atingea  de  mâncare.  Voia  să  se  sfârşească  şi  totuşi  se  temea  de  acel 
sfârşit.  Căci,  după  ospăţ,  urma  să  meargă  în  patul  lui.  Bărbaţii  aveau  s-o  ducă  pe 
sus  în  dormitor,  dezbrăcând-o  pe  drum  şi  făcând  glume  grosolane  despre  soarta 
care  o  aştepta  în  aşternut,  în  timp  ce  femeile  îi  făceau  lui  Tyrion  aceleaşi  onoruri. 
Doar  după  ce  vor  fi  depuşi,  goi-puşcă,  în  patul  conjugal,  aveau  să  fie  lăsaţi 
singuri,  dar  chiar  şi  atunci,  oaspeţii  vor  sta  în  faţa  camerei  matrimoniale,  strigând 
aluzii  triviale  prin  uşă.  Când  era  mică,  partea  aceasta  i  se  părea  minunat  de 
păcătoasă  şi  de  incitantă,  dar  acum,  când  acel  moment  sosise  pentru  ea,  nu  simţea 
decât  oroare.  Nu  credea  că  va  suporta  să  i  se  sfâşie  veşmintele  şi  era  sigură  că  va 
izbucni  în  lacrimi  la  prima  glumă  deocheată. 

Când  muzicanţii  începură  să  cânte,  îşi  aşeză  mâna  cu  sfială  peste  mâna  lui 
Tyrion  şi  spuse: 

—  Stăpânul  meu,  ar  trebui  să  deschidem  dansul? 
Gura  lui  se  strâmbă. 

—  Cred  că  le-am  oferit  destulă  distracţie  pentru  o  zi,  nu  eşti  de  aceeaşi  părere? 

—  Cum  spui  tu,  stăpâne.  îşi  retrase  mâna.  Joffrey  şi  Margaery  deschiseră 
dansul  în  locul  lor. 

Cum  poate  un  monstru  să  danseze  atât  de  frumos?  se  întrebă  Şansa.  Visase 
adesea  cu  ochii  deschişi  la  primul  dans  cu  soţul  ei,  în  ziua  nunţii,  cu  toţi  ochii 
aţintiţi  asupra  ei  şi  a  chipeşului  ei  stăpân.  în  visele  ei,  zâmbeau  cu  toţii.  Nici 

măcar  soţul  meu  nu  zâmbeşte. 

Alţi  oaspeţi  se  alăturară  curând  regelui  şi  logodnicei  lui.  Elinor  dansă  cu 
tânărul  ei  scutier,  iar  Megga  cu  Prinţul  Tommen.  Lady  Merryweather,  frumoasa 
din  Myr,  cu  păr  negru  şi  ochi  mari,  întunecaţi,  se  învârtea  atât  de  provocator  încât 
curând  toţi  ochii  din  sală  o  urmăreau.  Lordul  şi  Lady  Tyrell  se  mişcau  mai  domol. 
Ser  Kevan  Lannister  o  invită  la  dans  pe  Lady  Janna  Fossoway,  sora  Lordului 
Tyrell.  Merry  Crane  intră  în  dans  cu  prinţul  Jalabhar  Xho,  strălucitor  în  gătelile 
sale  cu  pene.  Cersei  Lannister  făcu  pereche  cu  Lordul  Redwyne,  pe  urmă  cu 
Lordul  Rowan  şi  în  cele  din  urmă  cu  tatăl  ei,  care  dansă  cu  o  graţie  cumpătată, 
austeră. 

Şansa  stătea  cu  mâinile  în  poală,  privind-o  pe  regină  dansând  şi  râzând  şi 
scuturându-şi  buclele  blonde.  îi  farmecă  pe  toţi,  gândi  ea  cu  tristeţe.  Cât  o  urăsc! 
îşi  întoarse  privirea  către  locul  unde  Băiatul  Lunii  dansa  cu  Dontos. 

—  Lady  Şansa.  Ser  Garlan  Tyrell  stătea  lângă  dais.  îmi  acorzi  onoarea?  Dacă 
soţul  tău  consimte. 

Ochii  saşii  ai  piticului  se  îngustară. 

—  Doamna  mea  poate  dansa  cu  cine  pofteşte. 

Poate  că  ar  fi  trebuit  să  rămână  lângă  soţul  ei,  dar  îşi  dorea  atât  de  mult  să 
danseze...  iar  Ser  Garlan  era  fratele  lui  Margaery,  al  lui  Willas,  al  Cavalerului 
Florilor. 

—  înţeleg  de  ce  ţi  se  spune  Garlan  Galantul,  ser,  şopti  ea,  luându-i  mâna. 

—  Doamna  mea  e  amabilă  să  zică  asta.  întâmplător,  fratele  meu  Willas  mi-a 
dat  acest  nume.  Ca  să  mă  protejeze. 

—  Să  te  protejeze?  Şansa  îi  aruncă  o  privire  nedumerită. 
Ser  Garlan  râse. 

—  Mă  tem  că  eram  un  băieţaş  dolofan  şi  chiar  avem  un  unchi  pe  nume  Garlan 
cel  Gras.  Aşa  că  Willas  a  atacat  primul,  deşi  nu  înainte  de  a  mă  ameninţa  cu 
Garlan  Gălbejitul,  Garlan  Gureşul  şi  Garlan  Garguiul. 

Povestea  era  atât  de  dulce  şi  de  inocentă  încât  Şansa  nu-şi  putu  stăpâni  râsul, 
în  ciuda  întregii  situaţii.  După  aceea,  fu  inexplicabil  de  recunoscătoare.  Cumva, 
râsul  îi  readusese  speranţa,  chiar  dacă  doar  pentru  scurt  timp.  Zâmbind,  se  lăsă 
purtată  de  muzică,  pierzându-se  în  ritmul  paşilor,  în  sunetul  de  flaut,  fluier  şi 
harpă,  în  bătaia  unei  tobe...  şi,  din  când  în  când,  în  braţele  lui  Ser  Garlan,  când 
dansul  îi  aducea  împreună. 

—  Soţia  mea  îşi  face  griji  pentru  tine,  spuse  el  cu  glas  scăzut,  într-o  asemenea 
ocazie. 

—  Lady  Leonette  e  foarte  drăguţă.  Spune-i  că  sunt  bine. 

—  O  mireasă  la  nunta  ei  ar  trebui  să  fie  mai  mult  decât  bine,  rosti  el  fără 
asprime.  Parcă  îţi  venea  să  plângi. 

—  Lacrimi  de  bucurie,  ser. 

—  Ochii  îţi  trădează  minciuna  de  pe  buze.  Ser  Garlan  o  învârti  şi  o  trase  mai 

aproape.  Doamna  mea,  am  văzut  cum  te  uiţi  la  fratele  meu.  Loras  e  viteaz  şi 
chipeş  şi  îl  iubim  cu  toţii,  din  toată  inima. . .  dar  Pezevenghiul  tău  va  fi  un  soţ  mai 
bun.  E  un  om  mai  mare  decât  pare,  cred  eu. 

Muzica  îi  despărţi,  înainte  ca  Şansa  să  poată  găsi  un  răspuns.  în  faţa  ei  veni 
Mance  Tyrell,  îmbujorat  şi  asudat,  apoi  Lordul  Merryweather  şi  pe  urmă  Prinţul 
Tommen. 

—  Vreau  să  mă  însor  şi  eu,  spuse  prinţişorul  dolofan.  Sunt  mai  înalt  decât 
unchiul  meu. 

—  Ştiu,  răspunse  Şansa,  înainte  ca  partenerii  să  se  schimbe  din  nou. 

Ser  Kevan  îi  spuse  că  e  frumoasă,  Jalabhar  Xho  zise  ceva  ce  ea  nu  înţelese,  în 
Limba  Verii,  iar  Lordul  Redwyne  îi  dori  mulţi  copii  dolofani  şi  ani  mulţi  cu 
bucurie.  Şi  apoi  dansul  o  aduse  faţă  în  faţă  cu  Joffrey. 

Şansa  se  crispa  când  mâna  lui  o  atinse  pe  a  ei,  dar  regele  o  strânse  mai  tare  şi  o 
trase  mai  aproape. 

—  N-ar  trebui  să  arăţi  aşa  de  tristă.  Unchiul  meu  e  o  făptură  hidoasă,  dar  vei 
continua  să  mă  ai  pe  mine. 

—  Urmează  să  te  căsătoreşti  cu  Margaery! 

—  Un  rege  poate  avea  şi  alte  femei.  Târfe.  Tatăl  meu  a  avut.  Unul  dintre 
Aegoni,  la  fel.  Al  treilea  sau  al  patrulea.  A  avut  o  grămadă  de  târfe  şi  o  grămadă 
de  bastarzi.  în  timp  ce  se  învârteau,  în  ritmul  muzicii,  Joffrey  îi  dădu  un  sărut 
umed.  Unchiul  te  va  aduce  la  patul  meu  ori  de  câte  ori  îi  voi  porunci. 

Şansa  îşi  scutură  capul. 

—  N-o  va  face. 

—  Ba  da,  altfel  o  să-i  tai  capul.  Acel  Rege  Aemon  a  avut  orice  femeie  a  poftit, 
măritată  sau  nu. 

Din  fericire,  era  timpul  să  se  schimbe  din  nou  perechile.  Dar  picioarele  îi  erau 
acum  ca  de  lemn  şi  Lordul  Rowan,  Ser  Tallad  şi  Elinor,  toţi  trebuie  s-o  fi  crezut  o 
dansatoare  foarte  stângace.  Şi  pe  urmă  fu  din  nou  cu  Garlan  şi  curând,  slavă 
cerului,  dansul  se  sfârşi. 

Uşurarea  Şansei  nu  dură  mult.  îndată  ce  muzica  se  stinse,  îl  auzi  pe  Joffrey 
spunând: 

—  E  timpul  să-i  ducem  în  pat!  Haideţi  s-o  dezbrăcăm  şi  să  vedem  ce  are  să-i 
ofere  lupoaica  unchiului  meu! 

Alţi  bărbaţi  i  se  alăturară,  zgomotoşi. 

Soţul  ei  pitic  ridică  ochii  încet  de  la  cupa  sa  de  vin. 

—  Nu  ne  va  duce  nimeni  în  pat! 
Joffrey  o  înhaţă  pe  Şansa  de  braţ. 

—  Ba  da,  dacă  poruncesc  eu. 

Pezevenghiul  izbi  cu  pumnalul  în  masă,  unde  rămase  vibrând. 

—  Atunci  o  să-ţi  slujeşti  propria  soţie  cu  o  ţepuşă  de  lemn.  Te  jugănesc,  ţi-o 
jur! 

Se  lăsă  o  linişte  stupefiată.  Şansa  se  smulse  de  lângă  Joffrey,  dar  sub  strânsoa- 
rea  lui,  mâneca  i  se  sfârtecă.  Nimeni  nu  părea  să  audă.  Regina  Cersei  se  întoarse 
către  tatăl  ei: 

—  L-ai  auzit? 

Lordul  Tywin  se  ridică  din  scaun. 

—  Cred  că  ne  putem  lipsi  de  ritualul  patului.  Tyrion,  sunt  sigur  că  n-ai  vrut  să 
ameninţi  nobila  persoană  a  regelui. 

Şansa  văzu  un  spasm  de  furie  străbătând  chipul  soţului  ei. 

—  Am  vorbit  prostii,  spuse  el.  A  fost  o  glumă  proastă,  sire. 

—  M-ai  ameninţat  că  mă  castrezi,  şuieră  Joffrey. 

—  Aşa  e,  înălţimea  Ta,  spuse  Tyrion,  dar  numai  fiindcă  eram  invidios  pe 
mădularul  tău  regal.  Al  meu  e  mic  şi  pipernicit.  Chipul  i  se  contorsiona  într-un 
rânjet  lacom.  Şi,  dacă-mi  tai  limba,  nu-mi  mai  laşi  nici  o  cale  de  a  satisface 
această  dulce  nevastă  pe  care  mi-ai  dat-o. 

Un  râs  nestăpânit  izbucni  de  pe  buzele  lui  Ser  Osmund  Kettleblack.  Altcineva 
chicoti.  Dar  Joff  nu  râse,  nici  Lordul  Tywin. 

—  înălţimea  Ta,  spuse  el,  fiul  meu  e  beat,  îţi  dai  şi  tu  seama. 

—  Da,  sunt,  mărturisi  Pezevenghiul,  dar  nu  atât  de  beat  ca  să  nu  pot  duce  la 
bun  sfârşit  propria  mea  cununie.  Sări  de  pe  dais  şi  o  înhaţă  pe  Şansa  cu  brutalitate. 
Hai,  nevastă,  e  timpul  să-ţi  zdrobesc  bariera-ghilotină.  Vreau  să  mă  joc  de-a  „intră 
în  castel". 

îmbujorată,  Şansa  ieşi  cu  el  din  Sala  Mică.  Ce-mi  rămâne  de  ales?  Tyrion 
avea  pasul  legănat,  mai  cu  seamă  când  mergea  aşa  de  repede  ca  acum.  Zeii  fură 
îndurători  şi  nici  Joff,  nici  vreun  altul  nu  se  clinti  din  loc,  să-i  urmeze. 

Pentru  noaptea  nunţii,  le  fusese  oferită  o  cameră  spaţioasă,  sus  în  Turnul 
Mâinii.  Tyrion  trânti  uşa  cu  piciorul  în  spatele  lor. 

—  Pe  bufet  este  o  carafă  cu  vin  bun,  auriu,  de  Arbor,  Şansa.  Eşti  aşa  de  bună 
să-mi  torni  o  cupă? 

—  Crezi  că  e  înţelept,  stăpâne? 

—  Nimic  n-a  fost  vreodată  mai  înţelept.  Vezi  tu,  nu  sunt  beat  cu  adevărat.  Dar 
am  de  gând  să  fiu. 

Şansa  umplu  câte  un  pocal  pentru  fiecare.  Va  fi  mai  uşor  dacă  mă  îmbăt  şi  eu. 
Se  aşeză  pe  marginea  patului  mare,  cu  baldachin,  şi  goli  jumătate  de  cupă  din  trei 
înghiţituri  prelungi.  Fără  îndoială,  era  un  vin  foarte  bun,  dar  Şansa  era  prea  agitată 
ca  să-1  savureze.  Capul  începu  să  i  se  învârtă. 

—  Vrei  să  mă  dezbrac,  stăpâne? 

—  Tyrion.  Mă  cheamă  Tyrion,  Şansa. 

—  Tyrion,  stăpâne.  Să-mi  scot  rochia  sau  vrei  să  mă  dezbraci  tu?  Mai  luă  o 
înghiţitură  de  vin. 

Pezevenghiul  se  întoarse  cu  spatele. 

—  Prima  oară  când  m-am  căsătorit,  am  fost  noi  şi  un  septon  beat  şi  nişte  porci 


12 


drept  martori.  L-am  mâncat  pe  unul  dintre  martori  la  ospăţul  de  nuntă.  Tysha  mi-a 
dat  jumări,  iar  eu  i-am  lins  untura  de  pe  degete,  şi  râdeam  când  ne-am  prăvălit  în 
pat. 

—  Ai  mai  fost  însurat?  Eu. . .  am  uitat. 

—  Nu  ai  uitat.  N-ai  ştiut. 

—  Cine  a  fost,  stăpâne?  Şansa  era  nespus  de  curioasă. 

—  Lady  Tysha.  Gura  i  se  încleşta.  Din  Casa  Pumnului  de  Argint.  Blazonul  lor 
e  o  monedă  de  aur  şi  o  sută  de  arginţi  pe  un  cearceaf  însângerat.  Căsătoria  noastră 
a  fost  foarte  scurtă,  aşa  cum  presupun  că  i  se  cuvine  unui  bărbat  scurt  la  stat. 

Şansa  îşi  privea  mâinile  şi  nu  spunea  nimic. 

—  Câţi  ani  ai,  Şansa?  întrebă  Tyrion,  după  o  clipă. 

—  Treisprezece,  răspunse  ea,  la  sfârşitul  lunii. 

—  O  zei,  aveţi  îndurare!  Piticul  mai  luă  o  sorbitură  de  vin.  Ei,  bine,  dacă  stăm 
de  vorbă,  n-o  să  creşti  mai  mare.  Purcedem,  doamna  mea?  Dacă-ţi  face  plăcere. 

—  îmi  va  face  plăcere  să  aduc  plăcere  nobilului  meu  soţ. 
Asta  păru  să-1  înfurie. 

—  Te  ascunzi  în  spatele  curtoaziei,  de  parcă  ar  fi  zidul  unui  castel. 

—  Curtoazia  e  armura  unei  femei,  răspunse  Şansa.  Septa  ei  îi  spusese  mereu 
asta. 

—  Sunt  soţul  tău.  Acum  poţi  să-ţi  scoţi  armura. 

—  Şi  veşmintele? 

—  Şi  acelea.  Flutură  cupa  de  vin  către  ea.  Nobilul  meu  tată  mi-a  poruncit  să 
desăvârşesc  această  căsătorie. 

Mâinile  Şansei  tremurau  când  începu  să  se  dezbrace,  pe  bâjbâite.  Avea  zece 
cioturi  în  loc  de  zece  degete  şi  toate  erau  rupte.  Cu  toate  acestea,  se  descurcă  până 
la  urmă  cu  panglicile  şi  nasturii,  iar  mantia,  rochia,  brâul  şi  lenjeria  de  mătase 
alunecară  pe  podea  până  când,  în  cele  din  urmă,  ieşi  din  hainele  intime.  Braţele  şi 
picioarele  îi  erau  piele  de  găină.  îşi  ţinea  ochii  în  pământ,  prea  sfioasă  ca  să  se 
uite  la  el,  dar  când  isprăvi,  îi  ridică  şi-1  găsi  privind-o  lung.  I  se  păru  că  vedea 
poftă  în  ochiul  lui  verde  şi  furie  în  cel  negru.  Şansa  nu  ştia  ce  o  speria  mai  mult. 

—  Eşti  o  copilă,  spuse  el. 
Şansa  îşi  acoperi  sânii  cu  mâinile. 

—  Am  înflorit. 

—  O  copilă,  repetă  el,  dar  te  doresc.  Te  sperie  asta,  Şansa? 

—  Da. 

—  Şi  pe  mine.  Ştiu  că  sunt  urât. 

—  Nu,  stăp... 

Tyrion  se  ridică  în  picioare. 

—  Nu  minţi,  Şansa!  Sunt  deformat,  pocit  şi  mic. . .  dar. . .  -  îl  vedea  căutându-şi 
cuvintele  -  ...  în  pat,  când  lumânările  sunt  stinse,  nu  sunt  mai  rău  decât  alţi 
bărbaţi.  în  întuneric,  sunt  Cavalerul  Florilor.  Luă  o  gură  de  vin.  Sunt  generos. 

Loial  celor  care  îmi  sunt  loiali.  Am  dovedit  că  nu  sunt  un  laş.  Şi  sunt  mai  deştept 
decât  majoritatea;  desigur  că  inteligenţa  compensează  ceva.  Pot  fi  chiar  şi  bun. 
Mă  tem  că  bunătatea  nu  e  în  firea  Lannisterilor,  dar  ştiu  că  am  puţină  pe  undeva. 
Aş  putea  fi. . .  aş  putea  să-ţi  fiu  un  soţ  bun. 

E  la  fel  de  speriat  ca  mine,  gândi  Şansa.  Probabil  că  asta  ar  fi  trebuit  s-o  facă 
să  fie  mai  îngăduitoare  cu  el,  dar  nu  era  aşa.  Nu  simţea  decât  milă  şi  mila  era 
moartea  pasiunii.  O  privea,  aşteptând  să  spună  ceva,  dar  toate  cuvintele  i  se 
veştejiseră.  Nu  putea  decât  să  stea  acolo  tremurând. 

Când,  într-un  sfârşit,  îşi  dădu  seama  că  Şansa  nu  avea  nici  un  răspuns,  Tyrion 
Lannister  goli  ultima  picătură  de  vin. 

—  înţeleg,  zise  el  cu  amărăciune.  Du-te  în  pat,  Şansa.  Trebuie  să  ne  facem 
datoria. 

Se  urcă  în  patul  de  puf,  conştientă  de  privirea  lui  insistentă.  O  lumânare  de 
ceară  parfumată  ardea  pe  noptieră  şi  între  aşternuturi  fuseseră  presărate  petale  de 
trandafiri.  Dădu  să  tragă  o  pătură,  ca  să  se  acopere,  când  îl  auzi  spunând: 

—  Nu. 

Tremura  de  frig,  dar  se  supuse.  închise  ochii  şi  aşteptă.  După  o  clipă,  îl  auzi  pe 
soţul  ei  scoţându-şi  cizmele,  apoi  foşnetul  hainelor  în  timp  ce  se  dezbrăca.  Când 
săltă  în  pat  şi-i  puse  mâna  pe  sân,  Şansa  nu  putu  să-şi  stăpânească  un  fior.  Zăcea 
cu  ochii  închişi,  cu  toţi  muşchii  încordaţi,  temându-se  de  ceea  ce  ar  putea  urma.  O 
va  atinge  din  nou?  O  va  săruta?  Ar  trebui  să-şi  desfacă  acum  picioarele?  Nu  ştia 
ce  trebuia  să  facă. 

—  Şansa.  Mâna  dispăruse.  Deschide  ochii. 

Promisese  să  se  supună,  aşa  că  îi  deschise.  Tyrion  stătea  la  picioarele  ei,  gol. 
între  picioare,  mădularul  îi  ţâşnea,  tare  şi  viguros,  dintr-un  desiş  de  păr  negru  şi 
aspru,  dar  era  singurul  lucru  la  el  care  nu  era  strâmb. 

—  Doamna  mea,  glăsui  Tyrion,  eşti  încântătoare,  să  nu  mă  înţelegi  greşit, 
dar...  nu  pot  face  asta.  La  naiba  cu  tatăl  meu.  Vom  aştepta.  O  lună,  un  an,  un 
sezon,  oricât  va  fi  nevoie.  Până  când  ajungi  să  mă  cunoşti  mai  bine  şi,  poate,  să  ai 
încredere  în  mine.  Oricât  de  liniştitor  se  voia  zâmbetul  lui,  fără  nas,  nu  îl  făcea 
decât  să  arate  şi  mai  sinistru  şi  grotesc. 

Uită- te  la  el,  îşi  spuse  Şansa,  uită- te  la  soţul  tău.  Din  cap  pănă-n  picioare. 
Septa  Mordane  spunea  că  toţi  bărbaţii  sunt  frumoşi,  găseşte- i  frumuseţea, 
încearcă.  Se  uită  lung  la  picioarele  strâmbe,  la  fruntea  bombată,  de  brută,  la 
ochiul  verde  şi  la  cel  negru,  la  ciotul  aspru  al  nasului  său  şi  la  cicatricea  roz, 
cotită,  la  încâlceala  de  păr  negru  şi  auriu  care  trecea  drept  barbă.  Chiar  şi 
mădularul  îi  era  urât,  gros  şi  plin  de  vene,  cu  un  cap  roşu,  ca  un  bulb.  Nu  e  drept, 
nu  e  cinstit,  cum  am  păcătuit,  de  îmi  fac  zeii  una  ca  asta,  cum? 

—  Pe  onoarea  mea  de  Lannister,  zise  Pezevenghiul,  nu  te  voi  atinge  până  când 
nu  vei  dori  tu  s-o  fac. 

Avu  nevoie  de  toată  puterea  ca  să  se  uite  în  ochii  aceia  desperecheaţi  şi  să 

spună: 

—  Şi  dacă  nu  doresc  niciodată,  stăpâne? 

Gura  lui  Tyrion  tresări,  ca  şi  când  i-ar  fi  dat  o  palmă. 

—  Niciodată? 

Gâtul  îi  era  atât  de  încordat  încât  abia  putu  să  clatine  din  cap. 

—  Păi,  spuse  el,  de  aceea  fac  zeii  târfe:  pentru  pitici  ca  mine.  închise 
degetele-i  scurte  şi  boante  în  pumn  şi  coborî  din  pat. 

ARYA 

Septul  de  Piatră  era  cel  mai  mare  oraş  pe  care  Arya  îl  văzuse  de  la 
Debarcaderul  Regelui,  iar  Harwin  spunea  că  tatăl  ei  câştigase  aici  o  renumită 
bătălie. 

—  Oamenii  Regelui  Nebun  îl  urmăreau  pe  Robert,  încercând  să-1  prindă 
înainte  de  a  se  putea  reuni  cu  tatăl  tău,  îi  spuse  în  timp  ce  se  îndreptau  către 
poartă.  Rănit  fiind,  era  îngrijit  de  câţiva  prieteni,  când  Lordul  Connington,  Mâna, 
a  ocupat  oraşul  cu  o  oaste  puternică  şi  a  început  să  scotocească  fiecare  casă.  Dar 
înainte  de  a-1  putea  găsi,  Lordul  Eddard  şi  bunicul  tău  au  venit  şi  au  luat  cu  asalt 
zidurile  oraşului.  Lordul  Connington  i  s-a  împotrivit  cu  străşnicie.  S-au  luptat  pe 
străzi  şi  pe  uliţe,  chiar  şi  pe  acoperişuri  şi  toţi  septonii  au  sunat  din  clopote  ca 
oamenii  să  ştie  să-şi  încuie  uşile.  Când  clopotele  au  început  să  sune,  Robert  a  ieşit 
din  ascunzătoare  ca  să  intre  în  luptă.  Se  spune  că  a  omorât  şase  oameni  în  ziua 
aceea.  Unul  era  Myles  Mooton,  un  renumit  cavaler,  care  fusese  scutierul  Prinţului 
Rhaegar.  Ar  fi  ucis  şi  Mâna,  dar  bătălia  nu  i-a  adus  niciodată  laolaltă.  Connington 
1-a  rănit  cumplit  pe  bunicul  tău  Tully  şi  1-a  ucis  pe  Ser  Denys  Arryn,  răsfăţatul  din 
Vale.  Dar  când  a  văzut  că  ziua  era  pierdută,  a  luat-o  la  picior,  iute  ca  grifonii  de 
pe  scutul  său.  Bătălia  Clopotelor  i-au  zis  după  aceea;  Robert  a  spus  întotdeauna  că 
tatăl  tău  a  câştigat-o,  nu  el. 

După  cum  se  înfăţişa  acest  loc,  Arya  credea  că  se  purtaseră  aici  şi  alte  bătălii, 
mai  recente.  Porţile  oraşului  erau  făcute  din  lemn  nou,  neprelucrat,  iar  dincolo  de 
ziduri,  un  morman  de  scânduri  carbonizate  stătea  mărturie  pentru  ceea  ce  se 
întâmplase  cu  vechile  porţi. 

Septul  de  Piatră  era  bine  ferecat,  dar  când  străjerul  văzu  cine  erau,  le  deschise. 

—  Cum  v-aţi  descurcat  cu  mâncarea?  întrebă  Tom  când  intrară. 

—  Nu  aşa  de  rău  ca  înainte.  Hăitaşul  a  adus  o  turmă  de  oi  şi  dincolo  de  Apa 
Neagră  am  făcut  ceva  negoţ.  Recolta  n-a  fost  arsă  la  sud  de  râu.  Desigur,  sunt  cu 
duiumul  cei  care  vor  să  ne  ia  ce  avem.  Lupi  într-o  zi,  Măşti  în  cealaltă.  Cei  care 
nu  caută  de  mâncare  caută  averi  de  jefuit  sau  femei  de  siluit,  iar  cei  care  nu  caută 
nici  aur,  nici  târfe,  îl  caută  pe  nemernicul  de  Regicid.  Umblă  vorba  că  a  scăpat 
chiar  printre  degetele  Lordului  Edmure. 

—  Lordul  Edmure?  se  încruntă  Lem.  înseamnă  cu  Lordul  Hoster  e  mort? 

—  Mort  sau  pe  moarte.  Crezi  că  Lannisterii  ar  putea  să  o  ia  spre  Apa  Neagră? 
E  drumul  cel  mai  iute  către  Debarcaderul  Regelui,  aşa  se  jură  Hăitaşul.  Străjerul 
nu  aşteptă  un  răspuns.  Şi-a  scos  câinii  să  dea  o  raită.  Dacă  Ser  Jaime  e  prin 
preajmă,  îl  vor  găsi.  Am  văzut  câinii  ăia  sfâşiind  fiare  sălbatice  în  bucăţi.  Crezi 
c-o  să  le  placă  gustul  sângelui  de  leu? 

—  Un  hoit  sfârtecat  nu  foloseşte  nimănui,  remarcă  Lem.  Hăitaşul  ştie  asta 
foarte  bine. 

—  Când  au  năvălit  oamenii  vestului,  i-au  necinstit  Hăitaşului  nevasta  şi  sora, 
i-au  dat  foc  semănăturilor,  i-au  mâncat  jumătate  dintre  oi  şi  pe  celelalte  le-au  ucis 
numai  din  duşmănie.  Au  omorât  şi  şapte  câini  şi  le-au  aruncat  hoiturile  în  fântână. 
Un  hoit  sfârtecat  ar  fi  straşnic  pentru  el,  aş  zice.  Şi  pentru  mine. 

—  Mai  bine  nu,  zise  Lem.  E  tot  ce  am  de  spus.  Mai  bine  s-ar  abţine,  iar  tu  eşti 
un  mare  nătărău. 

Arya  călărea  între  Harwin  şi  Anguy,  în  timp  ce  haiducii  înaintau  pe  strada  pe 
care  cândva  luptase  tatăl  ei.  Vedea  septul  pe  deal,  iar  mai  jos,  o  citadelă  robustă, 
puternică,  din  piatră  gri,  care  părea  mult  prea  mică  pentru  un  oraş  atât  de  mare. 
Dar  fiecare  a  treia  casă  pe  lângă  care  treceau  era  o  găoace  înnegrită  şi  nu  vedea 
nici  ţipenie  de  om. 

—  Toţi  oamenii  oraşului  sunt  morţi? 

—  Doar  sfioşi.  Anguy  îi  arătă  doi  arcaşi  pe  un  acoperiş  şi  câţiva  băieţi  cu  feţe 
negre  de  funingine  ghemuiţi  între  dărâmăturile  unei  cârciumi.  Mai  încolo,  un 
brutar  dădu  în  lături  obloanele  unei  ferestre  şi  îl  strigă  pe  Lem.  Glasul  lui  scoase 
mai  mulţi  oameni  din  ascunzişuri  şi  Septul  de  Piatră  părea  că  prinde  încet  viaţă  în 
jurul  lor. 

în  piaţa  din  inima  oraşului  se  afla  o  fântână  în  formă  de  păstrăv  săltând,  care 
scuipa  apă  într-un  iaz.  Femeile  umpleau  căldări  şi  urcioare.  Câţiva  paşi  mai 
încolo,  o  mulţime  de  cuşti  de  fier  atârnau  de  nişte  stâlpi  de  lemn.  Colivii  pentru 
ciori,  înţelese  Arya.  Majoritatea  ciorilor  erau  afară  din  colivii,  bălăcindu-se  în  apă 
sau  cocoţate  pe  gratii.  înăuntru  erau  oameni.  Lem  struni  calul,  încruntându-se: 

—  Ce  mai  e  şi  asta? 

—  Dreptate,  răspunse  o  femeie  de  la  fântână. 

—  Ce,  aţi  rămas  fără  funie  de  cânepă? 

—  Asta  s-a  făcut  la  ordinul  lui  Ser  Wilbert?  întrebă  Tom. 
Un  bărbat  râse  cu  amărăciune. 

—  Leii  l-au  omorât  pe  Ser  Wilbert  acum  un  an.  Fiii  lui  sunt  cu  toţii  plecaţi  cu 
Tânărul  Lup.  Se  îngraşă  în  vest.  Crezi  că  se  sinchisesc  de  unii  ca  noi?  Hăitaşul 
Furios  i-a  prins  pe  lupii  ăştia. 

Lupi.  Aryei  i  se  făcu  dintr-odată  frig.  Oamenii  lui  Robb  şi  ai  tatălui  meu.  Se 
simţi  atrasă  către  cuşti.  Gratiile  lăsau  atât  de  puţin  loc,  încât  prizonierii  nu  puteau 
nici  să  şadă  jos,  nici  să  se  răsucească;  stăteau  în  picioare,  goi,  în  bătaia  soarelui,  a 

vântului  şi  a  ploii.  Primele  trei  cuşti  adăposteau  oameni  morţi.  Ciorile  negre  le 
mâncaseră  ochii,  dar  orbitele  goale  păreau  că  o  privesc.  Cel  de-al  patrulea  om  din 
rând  se  agită  când  trecu  pe  lângă  el.  în  jurul  gurii,  barba-i  încâlcită  era  năclăită  de 
sânge  şi  de  muşte.  Când  omul  începu  să  vorbească,  se  puseră  în  mişcare, 
bâzâindu-i  în  jurul  capului. 

—  Apă.  Cuvântul  era  un  croncănit.  Te  rog. . .  apă. . . 

Omul  din  cuşca  următoare  deschise  ochii  la  auzul  sunetului. 

—  Aici,  zise  el.  Aici,  eu.  Era  un  om  bătrân,  cu  barba  albă  şi  capul  pleşuv, 
chircit  de  bătrâneţe. 

Lângă  cel  bătrân  mai  era  un  om  mort,  un  bărbat  voinic,  cu  barba  roşcată  şi  un 
bandaj  gri,  putred,  ce-i  acoperea  urechea  stângă  şi  o  parte  din  tâmplă.  Dar  cea  mai 
cumplită  privelişte  era  între  picioarele  bărbatului,  unde  nu  mai  rămăsese  decât  o 
gaură  neagră,  acoperită  de  o  crustă,  mişunând  de  viermi.  Mai  departe,  se  afla  un 
bărbat  gras.  Colivia  de  ciori  era  atât  de  nemilos  de  îngustă  încât  era  greu  să-ţi  dai 
seama  cum  reuşiseră  să-1  vâre  înăuntru.  Fierul  îi  săpa  chinuitor  în  burtă,  înghesu- 
ind  printre  gratii  umflături  mari  de  carne.  Lungile  zile  sub  arşiţa  soarelui  îi 
pârjoliseră  pielea  într-un  roşu  chinuitor,  din  cap  până-n  picioare.  Când  se  mută  de 
pe  un  picior  pe  altul,  cuşca  pârâi  şi  se  legănă,  dând  la  iveală  dungi  albe,  acolo 
unde  gratiile  îi  feriseră  carnea  de  soare. 

—  Ai  cui  oameni  aţi  fost?  îi  întrebă  Arya. 

La  auzul  glasului  ei,  grăsanul  deschise  ochii.  Pielea  din  jurul  lor  era  atât  de 
roşie  încât  arătau  ca  nişte  ouă  fierte  plutind  într-o  strachină  de  sânge. 

—  Apă...  o  gură... 

—  Ai  cui?  întrebă  ea  din  nou. 

—  Nu-i  lua  în  seamă,  băiete,  îi  spuse  Aryei  localnicul.  N-ai  tu  treabă  cu  ei. 
Vezi-ţi  de  drum. 

—  Ce-au  făcut?  îl  întrebă  ea. 

—  Au  trecut  prin  sabie  opt  oameni  la  Cascada  Saltimbancului,  veni  răspunsul, 
îl  căutau  pe  Regicid,  dar  nu  era  acolo,  aşa  că  s-au  apucat  de  siluit  şi  de  ucis.  Arătă 
cu  degetul  mare  către  cadavrul  cu  viermi  în  locul  unde  ar  fi  trebuit  să-i  stea  mădu- 
larul. Ala  de  acolo  s-a  ocupat  de  siluit.  Acum  mişcă-te. 

—  O  înghiţitură,  strigă  bărbatul  gras.  Ai  milă,  băiete,  o  înghiţitură.  Bătrânul 
ridică  un  braţ,  să  apuce  zăbrelele.  Mişcarea  clătină  puternic  colivia. 

—  Apă,  gâfâi  cel  cu  muşte  în  barbă. 

Arya  se  uită  la  părul  lor  murdar,  la  bărbile  răvăşite,  la  ochii  roşii  şi  la  buzele 
uscate,  crăpate,  sângerânde.  Lupi,  gândi  ea  din  nou.  Ca  mine.  Aceasta  era  haita  ei? 
Cum  pot  fi  oamenii  lui  Robb?  îi  venea  să-i  lovească.  îi  venea  să-i  rănească.  îi 
venea  să  plângă.  I  se  părea  că  se  uită  cu  toţii  la  ea,  cei  vii  şi  cei  morţi  deopotrivă. 
Bătrânul  strecurase  trei  degete  printre  gratii. 

—  Apă,  murmură  el,  apă! 

Arya  sări  de  pe  cal.  Nu-  mi  pot  face  nici  un  rău.  Sunt  pe  moarte.  îşi  luă  cana 

din  pătura  făcută  sul  şi  se  duse  la  fântână. 

—  Ce  te-a  apucat,  băiete?  tună  orăşeanul.  N-ai  tu  treabă  cu  ei. 

Arya  înălţă  cana  la  gura  peştelui.  Apa  îi  săltă  în  jurul  degetelor  şi  se  prelinse 
pe  mânecă,  dar  Arya  nu  se  clinti  până  când  nu  văzu  cana  plină-ochi.  Când  se 
întoarse  către  colivii,  localnicul  dădu  s-o  oprească. 

—  Stai  deoparte,  băiete. . . 

—  E  fată,  interveni  Harwin.  Las-o  în  pace. 

—  Da,  zise  Lem.  Lordul  Beric  nu  e  de  acord  ca  oamenii  să  fie  închişi  în 
colivii,  să  moară  de  sete.  De  ce  nu-i  spânzuraţi,  cum  se  cuvine? 

—  Ei  n-au  avut  strop  de  cuviinţă  când  au  făcut  ce  au  făcut  la  Cascada 
Saltimbancului,  îi  răcni  orăşeanul  în  faţă. 

Zăbrelele  erau  prea  apropiate  ca  să  poată  trece  o  cană  printre  ele,  dar  Harwin  şi 
Gendry  o  ajutară  să  se  ridice.  Arya  aşeză  un  picior  pe  mâinile  lui  Harwin  făcute 
căuş,  sări  pe  umărul  lui  Gendry  şi  se  agăţă  de  gratiile  de  deasupra  coliviei. 
Grăsanul  îşi  întoarse  faţa  în  sus  şi  îşi  lipi  obrazul  de  zăbrelele  de  fier,  iar  Arya 
turnă  apa  deasupra  lui.  Bărbatul  o  sorbi  cu  nerăbdare  şi  o  lăsă  să-i  curgă  pe  cap, 
pe  obraji  şi  pe  mâini,  apoi  linse  gratiile  ude.  Ar  fi  lins  şi  degetele  Aryei,  dacă  nu  şi 
le-ar  fi  retras  repede.  Pe  când  îi  servea  pe  ceilalţi  doi  în  acelaşi  fel,  o  mulţime  de 
oameni  se  adunaseră  deja  s-o  privească. 

—  Hăitaşul  Furios  va  auzi  de  asta,  ameninţă  cineva.  Nu-i  va  plăcea.  Nu,  deloc. 

—  Atunci  asta  îi  va  plăcea  şi  mai  puţin.  Anguy  îşi  încorda  arcul,  scoase  o 
săgeată  din  tolbă,  o  potrivi,  întinse,  trase.  Grăsanul  se  cutremură  când  săgeata  îi 
trecu  prin  guşă,  dar  colivia  nu-1  lăsă  să  cadă.  Alte  două  săgeţi  puseră  capăt 
chinului  celorlalţi  doi  oameni  ai  Nordului.  Singurele  sunete  din  piaţă  erau 
clipocitul  apei  şi  bâzâitul  muştelor. 

Valar  morgbulis,  gândi  Arya.  în  partea  de  est  a  pieţei  se  afla  un  han 
sărăcăcios,  cu  zidurile  văruite  în  alb  şi  ferestrele  sparte.  Jumătate  din  acoperiş 
arsese  de  curând,  dar  gaura  fusese  acoperită.  Deasupra  uşii  atârna  o  stinghie  de 
lemn  pe  care  era  pictată  o  piersică  din  care  lipsea  o  muşcătură  mare.  Descălecară 
la  grajdurile  aşezate  în  diagonală  şi  Barbă- Verde  strigă  după  grăjdari. 

Hangiţa  durdulie  cu  părul  roşu  ţiui  de  plăcere  la  vederea  lor,  apoi  se  puse 
neîntârziat  să-i  tachineze. 

—  Barbă- Verde,  nu-i  aşa?  Sau  Barbă-Sură?  Mamă,  ai  milă,  când  ai  îmbătrânit 
aşa?  Lem,  tu  eşti?  Porţi  şi  acum  aceeaşi  mantie  jegoasă,  aşa-i?  Ştiu  de  ce  n-o  speli 
niciodată,  zău.  Te  temi  că  se  va  duce  toată  urina  şi  vom  vedea  că  de  fapt  eşti 
cavaler  al  Gărzii  Regelui!  Tom  de  Şapte,  tu  eşti  un  ţap  bătrân!  Ai  venit  să-1  vezi 
pe  fiul  ăla  al  tău?  Ei,  bine,  ai  ajuns  prea  târziu,  a  plecat  cu  nemernicul  de  Hăitaş. 
Şi  să  nu-mi  spui  că  nu-i  al  tău! 

—  N-are  glasul  meu,  protestă  Tom  fără  vlagă. 

—  Dar  are  nasul  tău.  Da,  şi  celelalte  părţi,  din  câte  vorbesc  fetele.  Apoi  îl  zări 
pe  Gendry  şi  îl  ciupi  de  obraz:  Ia  uite  ce  bouraş.  Aşteaptă  numai  până  când  vede 

Alyce  braţele  astea.  O,  şi  roşeşte  ca  o  fecioară.  Ei,  bine,  Alyce  se  va  ocupa  de 
asta,  să  vezi  dacă  nu. 

Arya  nu-1  mai  văzuse  niciodată  pe  Gendry  roşind  atât  de  tare. 

—  Tansy,  lasă-1  pe  Taur  în  pace,  e  băiat  bun,  zise  Tom  Şaptecoarde.  Tot  ce  ne 
trebuie  de  la  tine  e  un  loc  sigur  de  dormit  pentru  o  noapte. 

—  Vorbeşte  în  numele  tău,  cântăreţule.  Anguy  îşi  trecu  braţul  pe  după  umerii 
unei  slujnicuţe  voinice,  la  fel  de  pistruiată  ca  el. 

—  Paturi  avem,  zise  roşcovana  Tansy.  N-am  dus  niciodată  lipsă  de  paturi  la 
Piersică.  Dar  prima  dată  intraţi  cu  toţii  în  cadă.  Ultima  oară  când  aţi  rămas  sub 
acoperişul  meu  v-aţi  lăsat  în  urmă  puricii.  II  împunse  pe  Barbă- Verde  în  piept:  iar 
puricii  tăi  au  fost  şi  ei  verzi.  Vreţi  de  mâncare? 

—  Dacă  te  poţi  lipsi  de  ea,  nu  zicem  nu,  cedă  Tom. 

—  Păi,  când  zici  tu  nu  la  ceva,  Tom?  hohoti  femeia.  O  să  prăjesc  nişte  carne  de 
oaie  pentru  prietenii  tăi  şi  un  şobolan  bătrân  şi  uscat  pentru  tine.  E  mai  mult  decât 
meriţi,  dar  dacă  îmi  bălmăjeşti  un  cântec  sau  două,  poate  mă  înmoi.  întotdeauna 
mă  înduioşează  cei  suferinzi.  Haideţi,  haideţi.  Cass,  Lanna,  pregătiţi  nişte  cazane. 
Jyzene,  ajută-mă  să-i  dezbrac,  va  trebui  să  fierbem  şi  hainele. 

Hangiţa  îşi  duse  la  bun  sfârşit  toate  ameninţările.  Arya  încercă  să  le  spună  că  a 
făcut  baie  de  două  ori  la  Castelul  Ghindei,  cu  nici  două  săptămâni  în  urmă,  dar 
femeia  cu  părul  roşu  nu  voia  să  audă  nimic.  Două  servitoare  o  luară  pe  sus  şi  o 
urcară  scările  în  braţe,  punând  rămăşag  dacă  era  fată  sau  băiat.  Cea  pe  care  o 
chema  Helly  câştigă,  astfel  încât  cealaltă  trebui  să  aducă  apa  fierbinte  şi  s-o  frece 
pe  Arya  pe  spate  cu  o  perie  aspră,  ţepoasă,  care  aproape  îi  jupui  pielea.  Pe  urmă  îi 
confiscară  toate  hainele  pe  care  i  le  dăduse  Lady  Smallwood  şi  o  îmbrăcară  ca  pe 
una  dintre  păpuşile  Şansei,  în  pânză  şi  dantelă.  Iar  la  sfârşit,  trebui  să  coboare  la 
masă. 

Stând  în  sala  de  mese,  în  hainele  ei  ridicole  de  fetiţă,  Arya  îşi  aminti  ce  o 
învăţase  Syrio  Forel,  şiretlicul  de  a  deschide  ochii  şi  de  a  vedea  ce  se  află  în  faţa 
ta.  Când  privi,  văzu  mai  multe  slujnicuţe  decât  ar  putea  avea  nevoie  orice  han, 
multe  dintre  ele  tinere  şi  drăguţe.  Iar  pe  înserat,  numeroşi  bărbaţi  începură  să  vină 
şi  să  plece  de  la  Piersică.  Nu  zăboveau  mult  în  sala  de  mese,  nici  măcar  după  ce 
Tom  îşi  luă  harpa  şi  începu  să  cânte  Şase  fecioare  într-un  iaz.  Scările  de  lemn 
erau  vechi  şi  abrupte  şi  scârţâiau  îngrozitor  ori  de  câte  ori  un  bărbat  ducea  o  fată 
sus. 

—  Fac  prinsoare  că  ăsta  e  un  bordel,  îi  şopti  ea  lui  Gendry. 

—  Nici  măcar  nu  ştii  ce  e  un  bordel. 

—  Ba  da,  insistă  ea.  E  ca  un  han,  dar  cu  fete. 
Gendry  roşea  din  nou. 

—  Atunci,  ce  facem  noi  aici?  întrebă  el.  Un  bordel  nu  e  un  loc  potrivit  pentru  o 
nobilă  domniţă,  toată  lumea  ştie  asta. 

Una  dintre  fete  se  aşeză  pe  bancă  lângă  el. 

—  Cine-i  o  nobilă  domniţă?  Micuţa  asta  slăbuţă?  Se  uită  la  Arya  şi  râse.  Şi  eu 
sunt  fiica  unui  rege. 

Arya  ştia  că  era  luată  în  răspăr. 

—  Nu  eşti. 

—  Păi,  aş  putea  fi.  Când  fata  ridică  din  umeri,  rochia  îi  alunecă  într-o  parte.  Se 
zice  că  Regele  Robert  s-a  culcat  cu  mama  când  s-a  ascuns  aici,  înainte  de  bătălie. 
Nu  că  nu  le-ar  fi  avut  şi  pe  toate  celelalte  fete,  dar  Leslyn  zice  că  pe  mama  a 
plăcut-o  cel  mai  mult. 

Fata  avea  într-adevăr  părul  ca  al  bătrânului  rege,  îi  trecu  Aryei  prin  minte,  un 
adevărat  smoc  gros,  negru  ca  tăciunele.  Dar  asta  nu  înseamnă  nimic.  Gendry  are 
şi  el  acelaşi  fel  de  păr.  Mulţi  oameni  sunt  bruneţi. 

—  Mă  cheamă  Clopoţica,  îi  spuse  fata  lui  Gendry.  După  numele  bătăliei.  Sunt 
sigură  că  aş  putea  să-ţi  sun  şi  ţie  clopotul.  Vrei? 

—  Nu,  răspunse  el  ţâfnos. 

—  Pun  rămăşag  că  vrei.  îşi  trecu  o  mână  de-a  lungul  braţului  lui.  Pe  prietenii 
lui  Thoros  şi  ai  lordului  fulgerului  nu-i  costă  nimic. 

—  Nu,  am  zis.  Gendry  se  ridică  brusc  de  la  masă  şi  se  îndepărtă  cu  mers 
apăsat,  ieşind  în  noapte. 

Clopoţica  se  întoarse  către  Arya: 

—  Nu-i  plac  fetele? 
Arya  ridică  din  umeri. 

—  E  doar  prost.  îi  place  să  lustruiască  coifuri  şi  să  bată  săbiile  cu  ciocanul. 

—  Oh.  Clopoţica  îşi  trase  rochia  înapoi  peste  umăr  şi  se  duse  să  vorbească  cu 
Jack  Norocosul.  Nu  după  mult  timp,  îi  stătea  în  braţe,  chicotind  şi  bând  vin  din 
cupa  lui.  Barbă- Verde  avea  două  fete,  câte  una  pe  fiecare  genunchi.  Anguy 
dispăruse  cu  pistruiata  lui,  iar  Lem  nu  era  de  văzut  nici  el.  Tom  Şaptecoarde 
stătea  lângă  foc,  cântând  Fecioarele  care  înfloresc  primăvara.  Arya  asculta, 
sorbind  din  cupa  ei  de  vin  îndoit  cu  apă  pe  care  femeia  cu  părul  roşu  i-1  îngăduise, 
în  partea  cealaltă  a  pieţei,  morţii  putrezeau  în  coliviile  lor  pentru  ciori,  dar  la 
Piersică  toată  lumea  era  bine  dispusă.  Numai  că  Aryei  i  se  părea  că  unii  dintre  ei 
râdeau  cumva  prea  tare. 

Ar  fi  fost  un  moment  potrivit  să  se  furişeze  afară  şi  să  fure  un  cal,  dar  nu  vedea 
cum  ar  ajuta-o  asta.  N-ar  putea  ajunge  decât  până  la  porţile  oraşului.  Străjerul 
acela  nu  m-ar  lăsa  niciodată  să  trec  şi,  dacă  ar  face- o,  Harwin  ar  veni  după 
mine,  sau  acel  Hăitaş  cu  câinii  lui.  îşi  dorea  să  fi  avut  harta  ei,  ca  să  poată  vedea 
cât  de  departe  de  Riverrun  se  afla  Septul  de  Piatră. 

Când  cupa  îi  era  goală,  Arya  căscă.  Gendry  nu  se  întorsese.  Tom  Şaptecoarde 
cânta  Două  inimi  care  bat  ca  una  şi  săruta  o  altă  fată  la  sfârşitul  fiecărei  strofe.  în 
colţul  de  lângă  fereastră,  Lem  şi  Harwin  stăteau  de  vorbă  cu  Tansy  roşcata,  cu 
glas  scăzut. 

—  ...  petrecut  noaptea  în  celula  lui  Jaime,  o  auzi  pe  femeie  spunând.  Ea  şi 


20 


cealaltă  fetişcană,  cea  care  1-a  ucis  pe  Renly.  Toţi  trei  împreună,  iar  dimineaţa, 
Lady  Catelyn  1-a  eliberat  din  dragoste.  Râse  gutural. 

Nu-i  adevărat,  gândi  Arya.  N-ar  face  asta  niciodată.  Se  simţea  tristă,  furioasă 
şi  singură  dintr-odată.  Un  bătrân  se  aşeză  lângă  ea. 

—  Măi,  măi,  ce  mai  piersicuţă  drăguţă!  Răsuflarea  îi  mirosea  aproape  la  fel  de 
rău  ca  morţii  din  colivii  şi  ochii  lui  mici  de  porc  o  cercetau  de  sus  până  jos. 
Piersicuţă  mea  dulce  are  un  nume? 

Pentru  o  fracţiune  de  secundă  uită  cine  trebuia  să  fie.  Nu  era  nici  o  piersică, 
dar  nici  Arya  Stark  nu  putea  să  fie  aici,  cu  un  beţiv  puturos  pe  care  nu-1  cunoştea. 

—  Sunt. . . 

—  E  sora  mea.  Gendry  aşeză  o  mână  puternică  pe  umerii  bărbatului  şi  strânse. 
Las-o  în  pace. 

Bărbatul  se  întoarse,  cu  chef  de  harţă,  dar  când  văzu  statura  lui  Gendry  se 
răzgândi. 

—  Sora  ta,  da?  Ce  fel  de  frate  eşti?  Eu  nu  mi-aş  aduce  niciodată  sora  la 
Piersică,  n-aş  face  una  ca  asta!  Se  ridică  de  pe  bancă  şi  se  îndepărtă,  bodogănind, 
în  căutarea  unei  noi  prietene. 

—  De  ce  ai  spus  asta?  Arya  sări  în  picioare.  Nu  eşti  fratele  meu. 

—  Ai  dreptate,  răspunse  el  furios.  Sunt  prea  al  naibii  de  umil  ca  să  fiu  rudă  cu 
înalta  domniţă. 

Arya  fu  luată  pe  nepregătite  de  mânia  din  glasul  lui. 

—  Nu  asta  am  vrut  să  spun. 

—  Ba  da.  Se  aşeză  pe  bancă,  jucându-se  cu  o  cupă  de  vin.  Pleacă.  Vreau  să 
beau  liniştit  vinul  ăsta.  Apoi  poate  o  să  mă  duc  s-o  caut  pe  fata  aia  brunetă  şi  să-i 
sun  clopoţelul. 

—  Dar... 

—  Am  spus  pleacă.  Domniţă. 

Arya  se  întoarse  pe  călcâie  şi  îl  lăsă  acolo.  Un  nătărău  de  bastard  căpos,  asta 
e.  N-avea  decât  să  sune  câţi  clopoţei  voia,  nu-i  păsa  câtuşi  de  puţin. 

Dormitorul  lor  era  în  capul  scărilor,  sub  streşini.  Poate  că  Piersica  nu  ducea 
lipsă  de  paturi,  dar  pentru  unii  ca  ei  nu  avea  decât  unul  de  irosit.  Era,  însă,  un  pat 
mare.  Umplea  aproape  întreaga  încăpere  şi  salteaua  prăfuită  din  paie  părea  destul 
de  mare  pentru  toţi.  Adevăratele  ei  haine  atârnau  de  un  cârlig  din  perete,  între 
lucrurile  lui  Gendry  şi  ale  lui  Lem.  Arya  îşi  dezbrăcă  veşmintele  de  pânză  şi 
dantelă,  îşi  trase  tunica  peste  cap,  se  urcă  în  pat  şi  se  cuibări  sub  pături. 

—  Regina  Cersei,  şopti  ea  în  pernă,  Regele  Joffrey,  Ser  Ilyn,  Ser  Meryn, 
Dunsen,  Raff  şi  Polliver,  Gâdilătorul,  Câinele  şi  Ser  Gregor  Muntele.  îi  plăcea  să 
încurce  uneori  ordinea  numelor.  O  ajuta  să-şi  aducă  aminte  cine  erau  şi  ce 
făcuseră.  Poate  că  unii  dintre  ei  sunt  morţi,  gândi  ea.  Poate  că  sunt  în  cuşti  de 
fier  pe  undeva  şi  ciorile  le  ciugulesc  ochii. 

Somnul  veni  de  cum  închise  ochii.  Visă  lupi  în  noaptea  aceea,  umblând 

maiestuos  prin  pădurea  udă,  cu  aerul  mirosind  a  ploaie,  a  putregai  şi  a  sânge. 
Numai  că  în  vis  erau  mirosuri  bune  şi  Arya  ştia  că  nu  avea  de  ce  să  se  teamă.  Era 
puternică,  ageră  şi  feroce  şi  înconjurată  de  haita  ei,  de  fraţii  şi  surorile  ei.  Fugăriră 
împreună  un  cal  speriat,  îi  sfârtecară  beregata  şi  se  ospătară.  Şi  când  luna  se  ivi 
printre  nori,  îşi  dădu  capul  pe  spate  şi  urlă. 

Dar  când  se  revărsară  zorile,  Arya  se  trezi  în  lătratul  câinilor. 

Se  ridică  şi  căscă.  Gendry  se  trezea  şi  el,  la  stânga  ei,  iar  Lem  Mantie-de- 
Lămâie  sforăia  zgomotos  la  dreapta,  însă  lătrăturile  de  afară  îl  acopereau.  Trebuie 
să  fie  vreo  cincizeci  de  câini  acolo.  Ieşi  de  sub  pături,  sări  peste  Lem,  Tom  şi  Jack 
Norocosul,  la  fereastră.  Când  deschise  larg  obloanele,  vântul,  umezeala  şi  frigul 
năvăliră  toate  deodată  înăuntru.  Era  o  zi  cenuşie  şi  mohorâtă.  Jos,  în  piaţă,  câinii 
lătrau,  alergând  în  cercuri,  urlând  şi  mârâind.  Era  o  întreagă  haită,  mastifi  mari  şi 
negri,  ogari  supli,  ciobăneşti  negri  cu  pete  albe  şi  rase  pe  care  Arya  nu  le 
cunoştea,  animale  lăţoase,  vărgate,  cu  dinţi  lungi  şi  galbeni.  între  han  şi  fântână,  o 
mulţime  de  călăreţi  stăteau  pe  caii  lor,  privind  cum  oamenii  oraşului  deschid 
cuşca  grăsanului  şi  îl  trag  de  mâini,  până  când  trupul  său  umflat  fu  răsturnat  pe 
pământ.  Câinii  se  năpustiră  pe  dată  la  el,  sfâşiind  bucăţi  de  carne  de  pe  oase. 

Arya  îl  auzi  pe  unul  dintre  călăreţi  râzând. 

—  Iată  noul  tău  castel,  Lannister  nenorocit,  spuse  el.  Puţin  cam  strâmt  pentru 
unul  ca  tine,  dar  nu  te  teme,  te  înghesuim  noi  înăuntru. 

Lângă  el,  un  prizonier  stătea  posac,  cu  mâinile  legate  strâns  cu  funie  de 
cânepă.  Unii  dintre  orăşeni  aruncau  cu  noroi  în  el,  dar  omul  nici  nu  se  clintea. 

—  Vei  putrezi  în  cuşcă,  ţipă  cel  care-1  luase  ostatic.  Ciorile  îţi  vor  ciuguli  ochii 
cât  timp  noi  cheltuim  tot  aurul  ăla  al  tău.  Şi  când  ciorile  vor  termina,  vom  trimite 
ce-a  mai  rămas  din  tine  fratelui  tău  nemernic.  Deşi  mă  îndoiesc  că  te  va  recunoaş- 
te. 

Hărmălaia  trezise  jumătate  din  Piersică.  Gendry  se  înghesui  la  fereastră,  lângă 
Arya,  iar  Tom  veni  în  spatele  lor,  gol-puşcă. 

—  Ce-i  cu  toate  ţipetele  astea  afurisite?  se  plânse  Lem  din  pat.  Unii  încearcă  să 
doarmă. 

—  Unde  e  Barbă- Verde?  îl  întrebă  Tom. 

—  în  pat  cu  Tansy,  răspunse  Lem.  De  ce? 

—  Ar  fi  mai  bine  să-1  găseşti.  Şi  pe  Arcaş.  Hăitaşul  Furios  s-a  întors,  cu  un  alt 
om  pentru  cuşti. 

—  Lannister,  zise  Arya.  L-am  auzit  spunând  Lannister. 

—  L-au  prins  pe  Regicid?  vru  să  ştie  Gendry. 

Jos,  în  piaţă,  o  piatră  aruncată  îl  nimeri  pe  ostatic  în  obraz,  întorcându-i  capul. 
Nu  pe  Regicid,  gândi  Arya.  Zeii  mi-au  ascultat  rugăciunile,  până  la  urmă. 

Nălucă  era  plecat  când  sălbaticii  ieşiră  din  peşteră,  cu  caii  de  căpăstru.  Oare  a 
înţeles  ce  i-am  spus  despre  Castelul  Negru?  Jon  trase  în  piept  aerul  proaspăt  al 
dimineţii  şi  îşi  îngădui  să  spere.  La  răsărit,  cerul  era  trandafiriu  aproape  de  orizont 
şi  gri-alburiu  mai  sus,  în  zări.  Sabia  Dimineţii  atârna  încă  la  sud,  cu  steaua  albă, 
strălucitoare,  pe  mânerul  ei  ce  licărea  ca  un  diamant  în  lumina  zorilor,  dar 
umbrele  negre  şi  cenuşii  ale  pădurii  întunecate  îşi  recăpătau  nuanţele  de  verde  şi 
auriu,  roşu  şi  arămiu.  Şi  peste  pini  şi  stejari,  frasini  şi  sequoia,  se  înălţa  Zidul  cu 
gheaţa  albă  scânteind  sub  noroiul  şi  praful  care-i  străpungeau  suprafaţa. 

Magnarul  trimisese  o  duzină  de  oameni  călare  către  vest  şi  o  altă  duzină  către 
est,  să  escaladeze  cele  mai  înalte  piscuri  pe  care  le  puteau  găsi  şi  să  caute  orice 
urmă  de  cercetaşi  în  păduri  sau  de  călăreţi  pe  gheaţa  înaltă.  Thennii  aveau  corni 
de  război  cu  fâşii  de  bronz,  pentru  a  da  de  veste  dacă  Rondul  era  văzut.  Ceilalţi 
sălbatici  erau  aliniaţi  în  spatele  lui  Jarl,  Jon  şi  Ygritte,  cu  cei  rămaşi.  Avea  să  fie 
ceasul  de  glorie  al  tânărului  năvălitor. 

Despre  Zid  se  spunea  adesea  că  era  înalt  de  două  sute  de  metri,  dar  Jarl 
descoperise  un  loc  unde  era,  în  acelaşi  timp,  şi  mai  înalt,  şi  mai  scund  de  atât.  în 
faţa  lor,  gheaţa  se  ridica  abruptă,  de  la  poalele  pădurii,  ca  un  pisc  imens, 
încununat  de  metereze  cioplite  de  vânt,  ce  se  înălţau  mai  bine  de  două  sute 
cincizeci  de  metri,  poate  trei  sute  pe  alocuri.  Dar  când  se  mai  apropiară,  Jon  îşi 
dădu  seama  că  era  o  iluzie.  Brandon  Zidarul  îşi  aşezase  uriaşele  blocuri  de 
fundaţie  de-a  lungul  culmilor,  oriunde  fusese  posibil,  şi  prin  preajmă  munţii  se 
ridicau  sălbatici  şi  colţuroşi. 

Cândva,  îl  auzise  pe  unchiul  său  Benjen  spunând  că  Zidul  era  o  sabie  la  est  de 
Castelul  Negru,  dar  un  şarpe  la  vest.  Era  adevărat.  Şerpuind  peste  o  imensă  colină 
arcuită,  gheaţa  cobora  în  vale,  urca  pe  marginea  ascuţită  a  unei  creste  întinse  de 
granit,  pe  cinci  kilometri  sau  mai  mult,  se  întindea  de-a  lungul  unei  culmi  colţu- 
roase, cobora  din  nou  în  vale,  şi  mai  adânc,  iar  pe  urmă  se  înălţa  tot  mai  mult, 
săltând  de  pe  un  munte  pe  altul,  cât  vedeai  cu  ochii,  pierzându-se  în  vestul 
muntos. 

Jarl  alesese  să  atace  porţiunea  de  gheaţă  aflată  de-a  lungul  crestei.  Aici,  deşi 
coama  zidului  se  contura  la  două  sute  cincizeci  de  metri  deasupra  covorului 
pădurii,  o  treime  bună  din  acea  înălţime  era  acoperită  mai  mult  de  pământ  şi  piatră 
decât  de  gheaţă.  Panta  era  prea  abruptă  pentru  cai,  aproape  la  fel  de  greu  de 
escaladat  ca  Pumnul  Primilor  Oameni,  dar  în  mare  măsură  mai  uşor  de  urcat  decât 
faţada  verticală  a  Zidului  însuşi.  în  plus,  creasta  era  acoperită  de  o  pădure  deasă, 
fiind  un  bun  ascunziş.  Odinioară,  fraţii  în  negru  ieşeau  în  fiecare  zi  cu  topoarele 
să  taie  copacii  cotropitori,  dar  zilele  acelea  erau  de  mult  apuse  şi  aici  pădurea 
creştea  până  lângă  gheaţă. 

Ziua  se  anunţa  umedă  şi  rece,  mai  umedă  şi  mai  rece  în  preajma  Zidului,  sub 

mormanele  imense  de  gheaţă.  Cu  cât  se  apropiau  mai  mult,  cu  atât  Thennii 
deveneau  mai  şovăitori.  N-  au  mai  văzut  Zidul  niciodată,  îşi  dădu  seama  Jon,  nici 
măcar  Magnarul.  Ii  sperie.  în  cele  Şapte  Regate,  se  spunea  că  Zidul  marca 
sfârşitul  lumii.  Este  adevărat  şi  pentru  ei.  Totul  depindea  de  partea  de  care  te 
aflai. 

Iar  eu  de  ce  parte  mă  aflu?  Jon  nu  ştia.  Ca  să  rămână  cu  Ygritte,  ar  trebui  să 
devină,  trup  şi  suflet,  unul  de-ai  lor.  Dacă  o  părăsea,  pentru  a  se  întoarce  la 
îndatorirea  lui,  Magnarul  ar  putea  să-i  scoată  Ygrittei  inima.  Iar  dacă  o  lua  cu  el. . . 
presupunând  că  ar  veni,  ceea  ce  era  departe  de  a  fi  sigur. . .  ei,  bine,  n-ar  putea  s-o 
ducă  la  Castelul  Negru,  să  trăiască  printre  fraţi.  Un  dezertor  şi  o  sălbatică  nu  se 
puteau  aştepta  la  o  primire  călduroasă  nicăieri  în  Cele  Şapte  Regate.  Am  putea  să 
mergem  să-  i  căutăm  pe  copiii  lui  Gendel,  mă  gândesc.  Deşi  mai  degrabă  ne-  ar 
mânca  decât  ar  sta  de  vorbă  cu  noi. 

Jon  observă  că  Zidul  nu-i  copleşea  pe  oamenii  lui  Jarl.  Au  mai  făcut  asta, 
fiecare  dintre  ei.  Jarl  îi  strigă  pe  nume  când  descălecară  la  poalele  crestei  şi 
unsprezece  oameni  se  adunară  în  jurul  lui.  Toţi  erau  tineri. 

Cel  mai  vârstnic  nu  putea  să  aibă  mai  mult  de  douăzeci  şi  cinci  de  ani  şi  doi 
dintre  ceilalţi  zece  erau  mai  tineri  decât  Jon.  Dar  erau  cu  toţii  supli  şi  musculoşi; 
dădeau  impresia  unei  vigori  atletice  care  îi  amintea  de  Stonesnake,  fratele  pe  care 
Halfhand  îl  trimisese  în  cercetare  pe  când  erau  urmăriţi  de  Rattleshirt. 

în  umbra  Zidului,  sălbaticii  se  pregăteau,  răsucind  colaci  groşi  de  sfoară  de 
cânepă  în  jurul  unui  umăr  şi  în  jos,  peste  piept  şi  legându-şi  bocanci  ciudaţi  din 
piele  suplă  de  căprioară.  Bocancii  aveau  ţepuşe  de  fier  la  vârf,  pentru  Jarl  şi  alţi 
doi,  de  bronz  pentru  câţiva,  dar  pentru  majoritatea  din  os  colţuros.  Mici  ciocane 
cu  capul  de  piatră  le  atârnau  peste  un  şold  şi  un  sac  de  piele  plin  de  ţăruşi  peste 
celălalt.  Topoarele  lor  de  spart  gheaţa  erau  coarne  de  cerb  cu  vârfurile  ascuţite, 
legate  de  nişte  mânere  de  lemn  cu  fâşii  de  piele.  Cei  unsprezece  căţărători  se 
împărţiră  în  trei  grupuri  de  câte  patru.  Jarl  însuşi  era  cel  de-al  doisprezecelea. 

—  Mance  promite  săbii  pentru  fiecare  membru  al  primului  grup  care  ajunge  în 
vârf,  le  spuse  Jarl,  răspândind  aburi  în  aerul  rece.  Săbii  de  la  sud,  din  fierăriile 
castelelor.  Şi  numele  vostru  pomenit  în  cântecul  pe  care-1  va  face  despre  asta.  Ce 
ar  putea  cere  mai  mult  un  om  liber?  Sus,  şi  lua-i-ar  Ceilalţi  pe  ultimii! 

Lua- i- ar  Ceilalţi  pe  toţi,  gândi  Jon,  în  timp  ce-i  privea  căţărându-se  pe  panta 
abruptă  a  crestei  şi  dispărând  sub  copaci.  Nu  era  prima  oară  când  sălbaticii 
escaladau  Zidul,  nici  măcar  a  suta  oară.  Patrulele  dădeau  de  căţărători  de  două  sau 
de  trei  ori  pe  an,  iar  cercetaşii  găseau  deseori  trupurile  zdrobite  ale  celor  căzuţi. 
De-a  lungul  coastei  de  est,  năvălitorii  îşi  construiau  adesea  bărci,  ca  să  se  furişeze 
peste  Golful  Focilor.  La  vest,  coborau  în  negrele  genuni  ale  Defileului,  să-şi 
croiască  drum  către  Turnul  Umbrei.  Dar  între  cele  două,  singura  cale  de  a  cuceri 
Zidul  era  să-1  traversezi  şi  mulţi  năvălitori  o  făcuseră.  Dar  puţini  s-au  întors, 
gândi  el  cu  un  soi  de  mândrie  îndârjită.  Căţărătorii  erau  nevoiţi  să-şi  lase  caii  în 

urmă  şi  mulţi  năvălitori  mai  tineri  şi  mai  neexperimentaţi  începeau  prin  a  înhăţa 
primii  cai  pe  care-i  găseau.  Apoi  se  dădea  alarma  generală,  corbii  zburau  şi  cel 
mai  adesea  Rondul  de  Noapte  îi  prindea  şi  îi  spânzura  înainte  de  a  apuca  să 
coboare  cu  prada  şi  femeile  furate.  Jon  ştia  că  Jarl  nu  avea  de  gând  să  facă  o 
asemenea  greşeală,  dar  în  privinţa  lui  Styr  avea  îndoieli.  Magnarul  e  conducător, 
nu  năvălitor.  Poate  că  nu  cunoaşte  regulile  jocului. 

—  Uite-i,  zise  Ygritte  şi  Jon  ridică  privirea  şi  văzu  primul  căţărător  ivindu-se 
peste  vârfurile  copacilor.  Era  Jarl.  Găsise  un  sequoia  sprijinit  de  Zid  şi  îşi  condu- 
sese oamenii  pe  trunchi  în  sus,  ca  să  câştige  un  avans.  N-ar  fi  trebuit  să  lase 
pădurea  să  se  strecoare  atât  de  aproape.  Au  urcat  o  sută  de  metri  şi  încă  n-au 
atins  gheaţa. 

îi  privi  trecând  cu  băgare  de  seamă  de  la  copac  la  Zid,  tăindu-şi  un  punct  de 
sprijin  cu  lovituri  scurte  şi  puternice  de  topor,  apoi  luându-şi  avânt  şi  sărind  în 
partea  cealaltă.  Sfoara  de  la  brâu  îl  lega  de  cel  de-al  doilea  bărbat  din  şir,  aflat 
încă  în  vârful  copacului.  Pas  cu  pas,  încet,  Jarl  urcă,  săpându-şi  puncte  de  sprijin 
pentru  vârfurile  picioarelor,  cu  ţepuşele  cizmelor,  când  nu  erau  de  găsit  denivelări 
naturale.  Când  se  afla  la  trei  metri  deasupra  copacului,  se  opri  pe  o  ieşitură 
îngustă  de  gheaţă,  lăsă  toporul  să-i  atârne  la  şold,  scoase  ciocanul  şi  bătu  un  ţăruş 
de  fier  într-o  crăpătură.  Cel  de-al  doilea  urca  pe  Zid  în  spatele  lui,  în  timp  ce  al 
treilea  se  căţăra  spre  vârful  copacului. 

Celelalte  două  grupuri  nu  aveau  copaci  amplasaţi  în  mod  fericit,  care  să  le  dea 
o  mână  de  ajutor  şi,  nu  după  mult  timp,  thennii  se  întrebau  dacă  se  pierduseră 
urcând  creasta.  Oamenii  lui  Jarl  erau  cu  toţii  pe  Zid,  la  treizeci  de  metri  în  sus, 
înainte  ca  primii  căţărători  din  celelalte  două  grupuri  să-şi  facă  apariţia.  Grupurile 
erau  repartizate  la  douăzeci  de  metri  unul  de  altul.  Cei  patru  ai  lui  Jarl  erau  în 
mijloc.  La  dreapta  lor  se  afla  grupul  condus  de  Grigg  Ţapul,  cu  o  cosiţă  lungă  şi 
blondă  care  îl  făcea  uşor  de  localizat.  La  stânga,  un  bărbat  uscăţiv,  pe  nume 
Errok,  era  în  fruntea  căţărătorilor. 

—  Ce  încet!  se  plânse  Magnarul  cu  voce  tare,  în  timp  ce-i  privea  croindu-şi 
drum  în  sus.  A  uitat  de  ciori?  Ar  trebui  să  urce  mai  repede,  înainte  să  fim 
descoperiţi. 

Jon  fu  nevoit  să-şi  muşte  limba.  îşi  amintea  foarte  bine  Trecătoarea  Ţipătului 
şi  urcuşul  pe  care-1  făcuse  cu  Stonesnake,  sub  lumina  lunii.  I  se  oprise  inima  în 
loc  de  mai  multe  ori  în  noaptea  aceea  şi,  până  la  sfârşit,  mâinile  şi  picioarele  îl 
dureau  şi  degetele  îi  erau  pe  jumătate  degerate.  Şi  a  fost  piatră,  nu  gheaţă.  Piatra 
era  solidă.  Gheaţa  era,  de  cele  mai  multe  ori,  un  lucru  înşelător  şi,  într-o  zi  ca 
aceasta,  când  Zidul  picura,  căldura  mâinilor  căţărătorului  ar  putea  fi  de  ajuns  s-o 
topească.  Imensele  blocuri  de  gheaţă  puteau  fi  îngheţate  bocnă  în  interior,  dar 
stratul  de  la  suprafaţă  era  alunecos,  străbătut  de  firişoare  de  apă  şi  petice  de  gheaţă 
găunoasă,  acolo  unde  pătrunsese  aerul.  Oricum  ar  fi,  ei,  sălbaticii  sunt  curajoşi. 

în  acelaşi  timp,  Jon  se  pomeni  sperând  că  temerile  lui  Styr  se  vor  dovedi  bine 

întemeiate.  Dacă  zeii  sunt  buni,  va  trece  o  patrulă  şi  va  pune  capăt  acestei 
poveşti.  „Nici  un  Zid  nu  te  poate  apăra",  îi  spusese  cândva  tatăl  său,  pe  când 
treceau  de  zidurile  Winterfellului.  Un  zid  e  doar  atât  de  puternic  pe  cât  sunt  cei 
care-1  apără.  Or  fi  sălbaticii  o  sută  douăzeci  la  număr,  dar  patru  străjeri  ar  fi  de 
ajuns  ca  să-i  alunge,  cu  câteva  săgeţi  bine  plasate  şi  poate  o  căldare  de  pietre. 

Dar  nici  un  străjer  nu-şi  făcu  apariţia.  Nu  patru,  nici  măcar  unul.  Soarele  urca 
pe  cer  şi  sălbaticii  pe  Zid.  Cei  patru  oameni  ai  lui  Jarl  se  menţinură  mult  înaintea 
celorlalţi  până  la  prânz,  când  dădură  peste  o  porţiune  cu  gheaţă  potrivnică.  Jarl  îşi 
legase  frânghia  în  jurul  unui  colţ  sculptat  de  vânt  şi  îl  folosea  ca  să-şi  sprijine 
greutatea,  când  o  bucată  întreagă,  colţuroasă,  se  sfărâmă  dintr-odată  şi  începu  să 
se  prăbuşească,  cu  el  cu  tot.  Bucăţi  de  gheaţă,  mari  cât  capul  unui  om,  îi  bombar- 
dară pe  cei  de  dedesubt,  dar  agăţându-se  de  punctele  de  sprijin,  nu  se  prăbuşiră, 
iar  Jarl  se  opri,  zvâcnind,  la  capătul  funiei. 

Până  când  grupul  îşi  reveni  după  acest  accident,  Grigg  Ţapul  ajunse  aproape  în 
dreptul  lor.  Cei  patru  oameni  ai  lui  Errok  rămăseseră  mult  în  urmă.  Faţeta  pe  care 
urcau  părea  netedă  şi  neciobită,  acoperită  de  o  peliculă  de  gheaţă  topită  care 
sclipea  umedă,  în  locurile  unde  o  mângâiau  razele  soarelui.  Porţiunea  lui  Grigg 
era  mai  întunecată  la  vedere,  cu  mai  multe  denivelări;  pervazuri  lungi,  orizontale, 
acolo  unde  un  bloc  nu  fusese  perfect  poziţionat  deasupra  blocului  de  dedesubt, 
crăpături  şi  fisuri,  chiar  şi  cratere  de-a  lungul  liniilor  verticale,  unde  vântul  şi  apa 
săpaseră  găuri  destul  de  mari  ca  să  poată  adăposti  un  om. 

în  curând  oamenii  lui  Jarl  urcau  din  nou.  Cei  patru  ai  săi  şi  oamenii  lui  Grigg 
înaintau  aproape  umăr  la  umăr,  cu  grupul  lui  Errok  la  cincisprezece  metri  mai  jos. 
Topoarele  din  coarne  de  cerb  tăiau  şi  ciopleau,  trimiţând  cascade  de  cioburi 
sclipitoare  jos,  către  copaci.  Ciocanele  de  piatră  băteau  ţăruşi,  adânc  în  gheaţă, 
slujind  drept  ancore  pentru  funii.  Ţăruşii  de  fier  se  terminară  înainte  de  jumătatea 
drumului,  iar  căţărătorii  foloseau  acum  corn  şi  os  ascuţit.  Şi  loveau  cu  piciorul, 
înfigând  ţepuşele  cizmelor  în  gheaţa  grea,  neînduplecată,  iar  şi  iar,  iar  şi  iar, 
pentru  fiecare  loc  de  sprijin.  Picioarele  le  sunt  probabil  amorţite,  gândi  Jon,  după 
aproape  patru  ore.  Cât  mai  pot  rezista?  Privea  la  fel  de  neliniştit  ca  Magnarul, 
ascultând  geamătul  îndepărtat  al  unui  corn  al  thennilor.  Dar  cornii  amuţiră  şi 
Rondul  de  Noapte  nu  era  nicăieri. 

După  şase  ore,  Jarl  trecuse  din  nou  în  fruntea  lui  Grigg  Ţapul  şi  oamenii  lui 
măreau  distanţa. 

—  Pasămite  favoritul  lui  Mance  vrea  o  sabie,  zise  Magnarul,  umbrindu-şi 
ochii.  Soarele  era  în  înaltul  cerului,  iar  partea  de  sus  a  Zidului  era  de  un  albastru 
cristalin,  o  oglindă  atât  de  strălucitoare  a  văzduhului  încât  te  dureau  ochii  s-o 
priveşti.  Cei  patru  oameni  ai  lui  Jarl  şi  ai  lui  Grigg  se  pierdeau  în  lumina 
orbitoare,  dar  grupul  lui  Errok  era  încă  în  umbră.  în  loc  să  urce,  îşi  croiau  drum 
într-o  parte,  la  cinci  sute  de  metri,  îndreptându-se  către  un  crater.  Jon  îi  privea 
înaintând  pas  cu  pas,  când  auzi  sunetul  -  un  pârâit  neaşteptat  care  părea  să  se 

rostogolească  pe  gheaţă,  urmat  de  un  strigăt  înfricoşat.  Şi  pe  urmă  aerul  se  umplu 
de  cioburi  şi  de  ţipete  şi  de  oameni  căzând,  în  timp  ce  o  fâşie  de  gheaţă  de 
cincisprezece  metri  pătraţi,  groasă  de  un  sfert  de  metru,  desprinsă  de  Zid,  cobora 
val  vârtej,  sfărâmându-se,  bubuind  şi  măturând  totul  în  cale.  Câteva  bucăţi 
ajunseră  până  jos,  la  poalele  crestei,  învârtindu-se  printre  copaci  şi 
rostogolindu-se  în  josul  povârnişului.  Jon  o  înhaţă  de  mână  pe  Ygritte  şi  o  trase  la 
pământ,  s-o  ferească,  iar  unul  dintre  thenni  fu  lovit  în  faţă  de  o  bucată  de  gheaţă 
care  îi  sparse  nasul. 

Şi  când  ridicară  ochii,  Jarl  şi  grupul  lui  nu  se  mai  vedeau.  Oameni,  funii, 
ţăruşi,  toate  dispăruseră,  nu  mai  rămăsese  nimic,  la  două  sute  de  metri  în  sus.  în 
Zid  era  o  rană  acolo  unde,  cu  o  clipă  înainte,  fuseseră  agăţaţi  căţărătorii,  cu  gheaţa 
dinăuntru  netedă,  albă  şi  lustruită  ca  marmura,  strălucind  în  soare.  Mult,  mult  mai 
jos  se  afla  o  mâzgă  roşie,  acolo  unde  cineva  se  zdrobise  de  un  colţ  de  gheaţă. 

Zidul  se  apără,  îşi  spuse  Jon,  ridicând-o  pe  Ygritte  în  picioare. 

îl  găsiră  pe  Jarl  într-un  copac,  înfipt  într-o  creangă  despicată,  legat  de  cei  trei 
oameni  care  zăceau  zdrobiţi  lângă  el.  Unul  încă  trăia,  dar  şira  spinării  şi  picioarele 
îi  erau  rupte,  la  fel  ca  şi  cea  mai  mare  parte  a  coastelor. 

—  îndurare,  se  rugă  omul,  când  se  apropiară  de  el.  Unul  dintre  thenni  îi  zdrobi 
capul  cu  o  ghioagă  de  piatră.  Magnarul  dădu  ordine  şi  oamenii  lui  începură  să 
adune  lemne  pentru  un  rug. 

Morţii  ardeau  când  Grigg  Ţapul  ajunse  în  vârful  Zidului.  Când  cei  patru  ai  lui 
Errak  li  se  alăturară,  nimic  nu  mai  rămăsese  din  Jarl  şi  oamenii  lui,  doar  oase  şi 
cenuşă. 

Soarele  începuse  deja  să  coboare.  Căţărătorii  nu  pierdură  vremea.  Desfăcură 
colacii  lungi  de  funie  de  cânepă  pe  care  şi-i  înfăşuraseră  peste  piept,  îi  legară  pe 
toţi  împreună  şi  azvârliră  în  jos  un  capăt.  Gândul  de  a  încerca  să  urce  pe  frânghia 
aceea  mai  bine  de  o  sută  cincizeci  de  metri  îl  umplu  pe  Jon  se  spaimă,  dar  Mance 
planificase  mai  bine  lucrurile.  Năvălitorii  pe  care  Jarl  îi  lăsase  jos  desfăşurară  o 
scară  imensă,  cu  trepte  de  lemn,  groase  cât  braţul  unui  om,  şi  o  legară  de  funia 
căţărătorilor.  Mârâind  şi  gâfâind,  Errok,  Grigg  şi  oameni  lor  o  traseră  în  sus,  o 
prinseră  în  vârf,  pe  urmă  coborâră  sfoara  din  nou,  ridicând  o  a  doua  scară.  Erau 
cinci  cu  totul. 

Când  toate  scările  erau  la  locul  potrivit,  Magnarul  strigă  o  comandă  scurtă  în 
Limba  Veche  şi  cinci  dintre  thennii  lui  începură  să  urce  deodată.  Ygritte  îi  privi  o 
vreme  căznindu-se. 

—  Urăsc  Zidul  ăsta,  spuse  ea  cu  glas  scăzut,  plin  de  mânie.  Simţi  cât  de  rece 

e? 

—  E  făcut  din  gheaţă,  sublinie  Jon. 

—  Nimic  nu  ştii,  Jon  Snow.  Zidul  e  făcut  din  sânge. 

Şi  încă  nu-şi  băuse  toată  porţia.  Până  la  apusul  soarelui,  doi  dintre  thenni  îşi 
găsiseră  moartea  căzând  de  pe  scară,  dar  fură  ultimii.  Era  aproape  miezul  nopţii 

când  Jon  ajunse  în  vârf.  Stelele  erau  din  nou  pe  cer  şi  Ygritte  tremura. 

—  Era  să  cad,  spuse  ea  cu  lacrimi  în  ochi.  De  două  ori,  de  trei  ori.  Zidul 
încerca  să  se  scuture,  am  simţit-o.  Una  dintre  lacrimile  Ygrittei  se  desprinse  şi  i  se 
prelinse  pe  obraz. 

—  Ce-a  fost  mai  rău  a  trecut.  Jon  se  străduia  să  pară  încrezător.  Nu  te  teme. 
încercă  să  o  cuprindă  cu  un  braţ. 

Ygritte  izbi  cu  podul  palmei  în  pieptul  lui  cu  atâta  putere  încât  îi  simţi  usturi- 
mea chiar  şi  prin  straturile  de  lână,  zale  şi  piele  fiartă. 

—  Nu  mi-era  teamă.  Nu  ştii  nimic,  Jon  Snow. 

—  Atunci  de  ce  plângi? 

—  Nu  de  teamă.  Lovi  sălbatic  cu  piciorul  gheaţa  de  sub  călcâi,  smulgând  o 
bucată.  Plâng  pentru  că  nu  am  găsit  Cornul  Iernii.  Am  deschis  zeci  de  morminte  şi 
am  lăsat  toate  umbrele  libere  în  lume  şi  tot  n-am  găsit  Cornul  lui  Joramun,  să 
doborâm  zidul  ăsta  rece! 


JAIME 

Mâna  îi  arsese. 

Totuşi,  totuşi,  la  mult  după  ce  stinseseră  torţa  pe  care  o  folosiseră  ca  să-i  ardă 
ciotul  sângerând,  după  zile  bune,  simţea  încă  focul  străfulgerându-i  braţul  şi 
degetele  contorsionându-i-se  în  flăcări,  degetele  pe  care  nu  le  mai  avea. 

Mai  fusese  rănit  la  viaţa  lui,  dar  niciodată  aşa.  Nu  ştiuse  că  poate  exista  o 
asemenea  durere.  Uneori,  pe  neaşteptate,  vechi  rugăciuni  îi  ţâşneau  de  pe  buze, 
rugăciuni  pe  care  le  învăţase  pe  când  era  copil  şi  la  care  nu  se  mai  gândise  de 
atunci,  rugăciuni  pe  care  le  rostise  pentru  prima  oară  cu  Cersei  îngenuncheată 
lângă  el,  în  septul  de  la  Casterly  Rock.  Uneori  chiar  plângea,  până  când  auzea 
Măştile  râzând.  Atunci  îşi  ştergea  lacrimile  şi  îşi  împietrea  inima  şi  se  ruga  ca 
febra  să-i  ardă  lacrimile.  Acum  ştiu  ce  a  simţit  Tyrion  de  atâtea  ori  când  au  râs  de 
el. 

După  ce  căzu  din  şa  a  doua  oară,  îl  legară  strâns  de  Brienne  de  Tarth, 
obligându-i  să  împartă  din  nou  acelaşi  cal.  într-o  zi,  în  loc  să-i  lege  unul  în  spatele 
celuilalt,  îi  legară  faţă  în  faţă. 

—  îndrăgostiţii,  suspină  zgomotos  Shaggwell.  Ce  privelişte  încântătoare!  Ar  fi 
crud  să  despărţim  bunul  cavaler  de  domniţa  sa.  Pe  urmă  râse  cu  râsul  acela 
strident  al  lui  şi  spuse:  Ah,  dar  care  este  cavalerul  şi  care  este  domniţa? 

Dacă  aş  avea  mână,  ai  afla  cât  de  curând,  gândi  Jaime.  Braţele  îl  dureau  şi 
picioarele  îi  erau  amorţite  din  pricina  funiilor,  dar  după  o  vreme,  nimic  din  toate 
acestea  nu  mai  conta.  Lumea  lui  se  micşoră,  concentrată  în  pulsaţia  de  agonie  care 
era  mâna  lui  fantomă,  iar  Brienne  se  lipi  de  el.  E  caldă,  cel  puţin,  se  consolă 
Jaime,  deşi  răsuflarea  fetişcanei  duhnea  la  fel  de  rău  ca  a  lui. 

Mâna  lui  era  mereu  între  ei.  Urswyck  i-o  agăţase  la  gât  de  o  sfoară,  astfel  că  i 
se  legăna  la  piept,  lovind  sânii  Briennei,  în  timp  ce  Jaime  îşi  pierdea  şi  îşi  recăpăta 
cunoştinţa.  Ochiul  drept  îi  era  umflat  şi  închis,  rana  pe  care  i-o  făcuse  Brienne  în 
timpul  încăierării  se  inflamase,  dar  mâna  îl  durea  cel  mai  tare.  Din  ciot  i  se 
prelingeau  sânge  şi  puroi,  iar  mâna  lipsă  zvâcnea  cu  fiecare  pas  al  calului. 

Gâtlejul  îi  era  atât  de  aspru  încât  nu  putea  mânca,  dar  bea  vin  sau  apă,  când 
asta  era  tot  ce  i  se  oferea.  O  dată,  îi  dădură  o  cupă  şi  Jaime  o  vărsă  pe  gât  cu  nesaţ, 
tremurând,  iar  Bravii  Camarazi  izbucniră  într-un  râs  zgomotos  şi  răguşit,  care  îi 
zgârie  urechile. 

—  Ala  e  pişat  de  cal,  Regicidule,  îi  spuse  Rorge. 

Jaime  era  atât  de  însetat  încât  bău  până  la  capăt,  dar  apoi  vărsă  tot.  O  puseră  pe 
Brienne  să-i  cureţe  voma  de  pe  barbă,  întocmai  cum  au  pus-o  să-1  spele  când  a 
făcut  pe  el  în  şa. 

într-o  dimineaţă  umedă  şi  rece,  când  se  simţea  ceva  mai  întremat,  într-un  acces 
de  nebunie  întinse  mâna  stângă  după  sabia  Dornisheanului,  smulgând-o  din  teacă. 
N-au  decât  să  mă  omoare,  gândi  el,  atât  timp  cât  mor  luptând,  cu  sabia  în  mână. 
Dar  în  zadar.  Shagwell  se  apropie  săltând  de  pe  un  picior  pe  altul,  ţâşnind  sprinten 
într-o  parte  când  Jaime  încercă  să-1  lovească.  Pierzându-şi  echilibrul,  se  bălăbăni 
în  faţă,  învârtind  cu  furie  sabia,  însă  nebunul  se  răsuci,  se  ghemui  şi  sări  până 
când  Măştile  începură  să  râdă  văzând  zadarnicele  eforturi  ale  lui  Jaime  de  a  da  o 
lovitură.  Când  se  împiedică  de  o  piatră  şi  căzu  în  genunchi,  nebunul  făcu  un  salt  şi 
îi  plantă  un  sărut  mustos  pe  creştetul  capului. 

în  cele  din  urmă,  Rorge  îl  trânti  la  o  parte  şi  lovi  cu  piciorul  sabia  din  degetele 
neputincioase  ale  lui  Jaime,  care  se  căzneau  s-o  ridice. 

—  E  nostim,  Regicidule,  spuse  Vargo  Hoat,  dar  dacă  mai  încerci  o  dată,  am 
să-ţi  tai  şi  cealaltă  mână  sau  poate  un  picior. 

După  aceea,  Jaime  zăcu  întins  pe  spate,  privind  cerul  nopţii  şi  încercând  să  nu 
simtă  durerea  ce  se  i  strecura  în  sus  pe  braţul  drept,  de  fiecare  dată  când  îl  mişca. 
Noaptea  era  de  o  frumuseţe  stranie.  Luna  era  o  seceră  graţioasă  şi  i  se  părea  că  nu 
mai  văzuse  niciodată  atâtea  stele.  Vedea  Coroana  Regelui  la  zenit,  vedea 
Armăsarul  ridicat  pe  picioarele  din  spate  şi,  undeva,  Lebăda.  Fecioara  Lunii, 
sfioasă  ca  întotdeauna,  era  pe  jumătate  ascunsă  în  spatele  unui  pin.  Cum  poate  să 
fie  frumoasă  o  asemenea  noapte?  se  întrebă  el.  De  ce  ar  vrea  stelele  să-şi  plece 
privirea  asupra  unuia  ca  mine? 

—  Jaime,  şopti  Brienne,  atât  de  uşor  încât  crezu  că  visează.  Jaime,  ce  faci? 

—  Mor,  îi  răspunse  el  cu  glas  şoptit. 

—  Nu,  spuse  ea,  nu,  trebuie  să  trăieşti, 
îi  venea  să  râdă. 

—  Nu-mi  mai  spune  tu  ce  să  fac,  fătucă.  O  să  mor  dacă  poftesc. 

—  Eşti  chiar  atât  de  laş? 

Cuvântul  îl  contrarie.  Era  Jaime  Lannister,  cavaler  al  Gărzii  Regale,  era 

Regicidul.  Nimeni  nu  mai  îndrăznise  până  atunci  să-1  numească  laş.  I  se  spusese 
în  fel  şi  chip,  trădător,  mincinos,  criminal.  Se  zicea  că  era  crud,  perfid,  nesăbuit. 
Dar  niciodată  laş. 

—  Ce  altceva  pot  să  fac  decât  să  mor? 

—  Să  trăieşti,  răspunse  ea,  să  trăieşti  şi  să  lupţi  şi  să  te  răzbuni.  Dar  Brienne 
vorbi  prea  tare.  Rorge  îi  auzi  glasul,  chiar  dacă  nu  şi  cuvintele,  şi  se  apropie, 
lovind-o  cu  piciorul  şi  strigându-i  să-şi  muşte  limba  afurisită,  dacă  nu  voia  să 
rămână  fără  ea. 

Laş,  gândi  Jaime,  în  timp  ce  Brienne  se  chinuia  să-şi  înăbuşe  gemetele  de 
durere.  E  oare  posibil?  Mi- au  luat  mâna  care  ţine  sabia.  Atât  am  fost  eu,  o  mână 
care  ţine  sabia?  O,  Zei  milostivi,  să  fie  adevărat? 

Fătuca  avea  dreptate.  Nu  putea  să  moară.  Cersei  îl  aştepta.  Avea  probabil 
nevoie  de  el.  Şi  Tyrion,  frăţiorul  lui,  care-1  iubea  din  pricina  unei  minciuni.  Iar 
duşmanii  lui  îl  aşteptau  şi  ei:  Tânărul  Lup,  care  îl  învinsese  în  Pădurea  Şoaptelor 
şi  îi  omorâse  oamenii  din  jurul  lui,  Edmure  Tully,  care  îl  ţinuse  înlănţuit  în 
întuneric,  aceşti  Bravi  Camarazi. 

Când  se  făcu  dimineaţă,  se  strădui  să  mănânce.  îi  dădură  un  terci  de  ovăz, 
mâncare  pentru  cai,  dar  se  chinui  să  înghită  fiecare  lingură.  Mancă  din  nou  pe 
înserat  şi  în  ziua  următoare.  Trăieşte,  îşi  spuse,  când  simţi  că  terciul  îl  îneacă, 
trăieşte  pentru  Cersei,  trăieşte  pentru  Tyrion.  Trăieşte  pentru  răzbunare.  Un 
Lannister  îşi  plăteşte  întotdeauna  datoriile.  Mâna  tăiată  pulsa,  ardea  şi  duhnea. 
Când  ajung  la  Debarcaderul  Regelui,  o  să  cer  să  mi  se  făurească  o  mână  nouă,  o 
mână  de  aur  şi,  într-o  zi,  o  s-o  folosesc  ca  să  sfârtec  beregata  lui  Vargo  Hoat. 

Zilele  şi  nopţile  se  amestecau  într-o  ceţoasă  durere.  Dormea  în  şa,  lipit  de 
Brienne,  cu  nările  pline  de  duhoarea  mâinii  ce-i  putrezea  la  gât,  iar  noaptea  zăcea 
treaz  pe  pământul  tare,  pradă  unui  coşmar  cu  ochii  deschişi.  Deşi  era  lipsit  de 
vlagă,  îl  legau  întotdeauna  de  un  pom.  Faptul  că  ştia  că  se  temeau  atât  de  mult  de 
el,  chiar  şi  acum,  îi  aducea  o  vagă  consolare. 

Pe  Brienne  o  legau  întotdeauna  lângă  el.  Zăcea  acolo,  ca  o  vacă  mare  şi 
moartă,  fără  să  spună  un  cuvânt.  Fătuca  şi- a  construit  o  fortăreaţă  pe  dinăuntru. 
O  vor  silui  cât  de  curând,  dar,  dincolo  de  zidurile  ei,  n-o  pot  atinge.  Dar  zidurile 
lui  Jaime  dispăruseră.  îi  luaseră  mâna,  îi  luaseră  mâna  care  ţine  sabia  şi,  fără  ea, 
nu  era  nimic.  Cealaltă  nu-i  era  de  folos.  De  când  se  ştia,  mâna  stângă  era  cea  care 
ţinea  scutul,  nimic  mai  mult.  Mâna  dreaptă  îl  făcuse  cavaler,  mâna  dreaptă  îl 
făcuse  bărbat. 

într-o  zi,  Jaime  îl  auzi  pe  Urswyck  spunând  ceva  despre  Harrenhal  şi  îşi  aminti 
că  asta  fusese  şi  destinaţia  lor.  Jaime  izbucni  într-un  râs  zgomotos  care  îl  făcu  pe 
Timeon  să-1  plesnească  peste  faţă  cu  o  nuia  lungă  şi  subţire.  Rana  sângera,  dar  pe 
lângă  mână,  nici  nu  o  simţea. 

—  De  ce  ai  râs?  îl  întrebă  fetişcana  în  şoaptă,  în  noaptea  aceea. 

—  La  Harrenhal  am  primit  mantia  albă,  îi  şopti  Jaime.  La  marele  turnir  al  lui 


30 


Whent.  Voia  să  ne  arate  tot  măreţul  său  castel  şi  destoinicii  săi  fii.  Voiam  şi  eu  să 
le  fac  o  demonstraţie.  Aveam  doar  cincisprezece  ani,  dar  nimeni  nu  m-ar  fi  putut 
învinge  în  ziua  aceea.  Aerys  nu  m-a  lăsat  să  iau  parte  la  turnir.  Râse  din  nou.  M-a 
alungat.  Dar  acum  mă  întorc. 

Auziră  râsul.  în  noaptea  aceea  fu  rândul  lui  Jaime  să  primească  pumnii  şi 
loviturile  de  picior.  Abia  dacă  le  simţea,  până  când  Rorge  îi  înfipse  o  cizmă  în 
ciot,  după  care  Jaime  leşină. 

Veniră,  în  cele  din  urmă,  în  noaptea  următoare.  Trei  dintre  cei  mai  răi: 
Shagwell,  Rorge  cel  fără  nas,  Zollo,  grăsanul  Dothraki,  cel  care  îi  tăiase  mâna.  în 
timp  ce  se  apropiau,  Zollo  şi  Rorge  discutau  aprins  care  să  fie  primul.  Nu  păreau 
să  aibă  nici  un  dubiu  că  nebunul  avea  să  fie  ultimul.  Shagwell  le  propuse  să  fie 
amândoi  primii  şi  s-o  ia  unul  din  faţă,  unul  pe  la  spate.  Zollo  şi  Rorge  îmbrăţişară 
ideea,  numai  că  începură  să  se  certe  care  să  fie  în  faţă  şi  care  în  spate.  O  vor 
schilodi,  dar  pe  dinăuntru,  unde  nu  se  vede. 

—  Fătucă,  şopti  Jaime,  în  timp  ce  Zollo  şi  Rorge  se  înjurau  unul  pe  altul,  lasă-i 
să  ia  trupul  şi  tu  du-te  departe.  Se  va  sfârşi  mai  repede  şi  le  va  plăcea  mai  puţin. 

—  N-o  să  le  placă  nimic  din  ce  am  să  le  dau  eu,  îi  răspunse  ea  în  şoaptă, 
sfidătoare. 

Scorpie  netoată,  căpoasă  şi  curajoasă.  Ştia  că  va  sfârşi  moartă.  Şi  ce-  mi  pasă 
mie?  Dacă  n-  ar  fi  fost  atât  de  îndărătnică,  încă  aş  avea  mână.  Cu  toate  acestea, 
se  auzi  şoptind: 

—  Lasă-i  s-o  facă  şi  evadează  înăuntru.  Asta  făcuse  el,  când  cei  din  Casa  Stark 
au  murit  sub  ochii  lui,  Lordul  Rickon  prăjindu-se  în  armura  lui,  în  timp  ce 
Brandon  se  strangula,  încercând  să-şi  salveze  tatăl.  Gândeşte-te  la  Renly,  dacă  l-ai 
iubit.  Gândeşte-te  la  Tarth,  la  munţi  şi  mări,  lacuri,  cascade,  la  orice  ai  pe  insula  ta 
de  safir,  gândeşte-te. . . 

Dar  Rorge  câştigase  deja  în  faţa  lui  Zollo. 

—  Eşti  cea  mai  slută  femeie  pe  care  am  văzut-o  vreodată,  îi  spuse  Briennei, 
dar  să  nu  crezi  că  nu  te  pot  sluţi  şi  mai  mult.  Vrei  un  nas  ca  al  meu?  împotriveşte- 
te  şi-1  vei  căpăta.  Iar  doi  ochi,  asta  e  prea  mult.  Un  singur  ţipăt  şi-ţi  scot  unul  şi  te 
pun  să-1  mănânci,  iar  apoi  îţi  smulg  dinţii  blestemaţi,  unul  câte  unul. 

—  O,  fă-o,  Rorge,  se  rugă  Shagwell.  Fără  dinţi,  va  arăta  exact  ca  bătrâna  mea 
mamă.  Râse  pe  înfundate.  Şi  întotdeauna  mi-am  dorit  să  i-o  trag  bătrânei  mele 
mame  în  dos. 

Jaime  chicoti. 

—  Ce  măscărici  amuzant.  Am  o  nedumerire,  Shagwell.  Ce-ţi  pasă  dacă  ţipă? 
O,  stai,  ştiu.  Jaime  strigă:  SAFIRE,  cât  îl  ţinea  gura. 

înjurînd,  Rorge  îl  lovi  din  nou  cu  piciorul  în  ciot.  Jaime  urlă.  Nu  am  ştiut  că 
există  asemenea  chin  pe  lume,  fu  ultimul  lucru  pe  care-şi  amintea  să-1  fi  gândit. 
Era  greu  de  spus  cât  timp  a  fost  plecat,  dar  când  durerea  îl  aruncă  înapoi,  Urswyck 
era  acolo,  împreună  cu  Vargo  Hoat  în  persoană. 

—  Nu  vă  atingeţi  de  ea!  răcni  Ţapul  împroşcându-1  pe  Zollo  cu  salivă.  Trebuie 
să  fie  fecioară,  tu,  nătărăule!  Valorează  un  sac  de  safire. 

Şi  de  atunci  înainte,  în  fiecare  noapte,  Vargo  Hoat  le  dădu  paznici,  să-i  apere 
de  oamenii  lui. 

Două  nopţi  trecură  în  tăcere,  până  când  fetişcana  prinse,  în  sfârşit,  curaj  să 
şoptească: 

—  Jaime,  de  ce  ai  strigat? 

—  De  ce  am  strigat  safire,  vrei  să  zici?  Judecă  şi  tu,  fâtucă.  Crezi  că  ăstora 
le-ar  fi  păsat  dacă  aş  fi  strigat  viol? 

—  Nu  trebuia  să  strigi  defel. 

—  Eşti  greu  de  privit  şi  cu  nas.  Pe  lângă  asta,  am  vrut  să-1  aud  pe  ţap  spunând 
safire.  Chicoti.  Norocul  tău  că  sunt  aşa  de  mincinos.  Un  om  cinstit  ar  fi  spus 
adevărul  despre  Insula  Safirelor. 

—  Totuşi,  zise  ea,  îţi  mulţumesc,  ser. 

Mâna  îi  pulsa  din  nou.  Scrâşni  din  dinţi  şi  spuse: 

—  Un  Lannister  îşi  plăteşte  datoriile.  Asta  a  fost  pentru  râu  şi  pentru  pietrele 
alea  pe  care  le-ai  aruncat  în  Robin  Ryger. 

Ţapul  voia  să-şi  facă  o  intrare  triumfală  cu  Jaime,  aşa  că  îl  puseră  să  descalece 
cu  un  kilometru  şi  jumătate  înainte  de  porţile  Harrenhalului.  înfâşurară  o  sfoară  pe 
după  brâul  lui,  o  a  doua  în  jurul  încheieturilor  lui  Brienne,  iar  capătul  îl  legară  de 
şaua  lui  Vargo  Hoat.  Mergeau  împleticindu-se,  în  spatele  zabralului  vărgat  al 
căpeteniei  din  Qohor. 

Furia  îl  ţinea  pe  Jaime  pe  picioare.  Pânza  care  îi  acoperea  ciotul  era  gri  şi 
duhnea  a  puroi.  Degetele-fantomă  ţipau  la  fiecare  pas.  Sunt  mai  puternic  decât 
ştiu  ei,  îşi  spuse.  Am  rămas  tot  un  Lannister,  am  rămas  tot  cavaler  al  Gărzii 
Regelui.  Avea  să  trăiască.  Şi  am  să  plătesc  această  datorie,  cu  vârf  şi  îndesat. 

în  timp  ce  se  apropiau  de  zidurile  râpoase  ale  monstruosului  castel  al  lui 
Harren  cel  Negru,  Brienne  îi  strânse  braţul. 

—  Lordul  Bolton  e  stăpân  peste  acest  castel.  Boltonii  sunt  purtători  de  flamuri 
ai  Casei  Stark. 

—  Boltonii  îşi  jupoaie  duşmanii.  Atâta  îşi  amintea  şi  Jaime  despre  ei.  Tyrion 
ar  fi  ştiut  tot  ce  era  de  ştiut  despre  Lordul  Dreadfortului,  dar  Tyrion  era  la  mii  de 
kilometri  depărtare,  cu  Cersei.  Nu  pot  muri  cât  timp  Cersei  trăieşte,  îşi  spuse. 
Vom  muri  împreună,  aşa  cum  ne- am  născut  împreună. 

Oraşul  din  jurul  zidurilor  se  transformase  în  cenuşă  şi  piatră  înnegrită  şi  mulţi 
oameni  şi  cai  se  adăpostiseră  de  curând  pe  malul  lacului,  unde  Lordul  Whent  îşi 
pusese  în  scenă  marele  turnir,  în  anul  falsei  primăveri.  Un  zâmbet  amar  trecu 
peste  buzele  lui  Jaime  în  timp  ce  traversau  terenul  acela  pustiit.  Cineva  săpase  o 
hazna  chiar  în  locul  unde  cândva  îngenunchease  el  în  faţa  regelui,  să-şi  rostească 
jurămintele.  Nu  mi- am  închipuit  cât  de  repede  se  va  transforma  dulceaţa  în 
amărăciune.  Aerys  nu  m-a  lăsat  să  savurez  nici  măcar  acea  singură  noapte.  M-a 

onorat  şi  apoi  m- a  scuipat. 

—  Flamurile,  remarcă  Brienne.  Omul  jupuit  şi  turnurile  gemene,  uită-te! 
Supuşii  Regelui  Robb.  Vezi,  deasupra  porţii,  gri  şi  alb.  Au  înălţat  lupul  străvechi. 

Jaime  îşi  înălţă  capul,  să  arunce  o  privire. 

—  Ăla  e  lupul  tău  afurisit,  adevărat,  o  aprobă  el.  Şi  alea  sunt  capete,  de  o  parte 
şi  de  alta. 

Soldaţi,  servitori  şi  vivandiere  se  adunară  să-i  huiduiască.  O  căţea  pătată  se  luă 
după  ei  prin  tabără,  lătrând  şi  mârâind  până  când  unul  dintre  lyseni  o  înfipse  într-o 
suliţă  şi  galopă  în  fruntea  coloanei. 

—  Duc  stindardul  Regicidului,  strigă  el,  fluturând  căţeaua  moartă  deasupra 
capului  lui  Jaime. 

Zidurile  Harrenhalului  erau  atât  de  groase  încât  să  treci  pe  sub  ele  era  ca  şi 
cum  ai  trece  printr-un  tunel  de  piatră.  Vargo  Hoat  trimisese  doi  dintre  Dothraki 
să-1  anunţe  pe  Lordul  Bolton  de  venirea  lor,  astfel  că  o  mulţime  de  curioşi  se 
adunaseră  în  curtea  exterioară.  Se  dădeau  la  o  parte  când  Jaime  trecea, 
împleticindu-se,  cu  funia  din  jurul  brâului  smucindu-1  şi  trăgându-1  ori  de  câte  ori 
încetinea  pasul. 

—  Vi-1  aduc  pe  Regicid,  vestea  Vargo  Hoat,  cu  glasul  lui  răguşit  şi  bălos.  O 
suliţă  îl  împunse  pe  Jaime  în  şale,  împingându-1. 

Din  instinct,  întinse  mâinile,  ca  să-şi  oprească  prăbuşirea.  Când  ciotul  se  izbi 
de  pământ,  fu  orbit  de  durere,  dar  reuşi,  cu  chiu,  cu  vai,  să  se  ridice  într-un 
genunchi.  în  faţa  lui,  un  şir  de  trepte  de  piatră  duceau  către  intrarea  într-unui 
dintre  turnurile  circulare,  colosale,  ale  Harrenhalului.  Cinci  cavaleri  şi  un  om  al 
Nordului  îl  priveau  din  capul  scărilor,  cu  ochi  spălăciţi,  în  veşminte  de  lână  şi 
blană,  cinci  fioroşi,  în  zale  şi  platoşe,  cu  blazonul  turnurilor  gemene  pe  cămăşi. 

—  O  revărsare  de  Freyi,  declară  Jaime.  Ser  Danwell,  Ser  Aenys,  Ser  Hosteen. 
îi  recunoştea  pe  fiii  Lordului  Walder:  în  definitiv,  mătuşa  lui  se  măritase  cu  unul 
dintre  ei.  Vă  prezint  condoleanţele  mele. 

—  Pentru  ce,  ser?  întrebă  Ser  Danwell  Frey. 

—  Pentru  fiul  fratelui  tău,  Ser  Cleos,  zise  Jaime.  A  fost  cu  noi  până  când 
tâlharii  l-au  umplut  de  săgeţi.  Urswyck  şi  şleahta  lui  i-au  luat  lucrurile  şi  l-au  lăsat 
pradă  lupilor. 

—  Lorzii  mei!  Brienne  se  smulse  din  strânsoare  şi  înainta.  V-am  văzut 
flamurile.  Ascultaţi-mă,  de  dragul  jurământului  vostru! 

—  Cine  vorbeşte?  ceru  să  ştie  Ser  Aenys  Frey. 

—  Dădaca  lui  Lannister,  gângavi  Ţapul. 

—  Sunt  Brienne  de  Tarth,  fiica  Lordului  Selwyn,  Luceafărul  de  Seară  şi  sunt 
jurată  Casei  Stark,  la  fel  ca  voi. 

Ser  Aenys  scuipă  la  picioarele  ei. 

—  Asta  pentru  jurămintele  tale.  Ne-am  încrezut  în  cuvântul  lui  Robb  Stark,  iar 
el  ne-a  răsplătit  credinţa  cu  trădarea. 

Asta  chiar  e  interesant.  Jaime  se  întoarse  să  vadă  cum  ar  putea  primi  Brienne  o 
asemenea  acuzaţie,  dar  fetişcana  era  îndârjită  ca  un  catâr  cu  zăbala  între  dinţi. 

—  Nu  ştiu  de  nici  o  trădare.  Smuci  de  sforile  ce-i  legau  încheieturile.  Lady 
Catelyn  mi-a  poruncit  să-1  duc  pe  Lannister  la  Debarcaderul  Regelui,  la  fratele 
său... 

—  încerca  să-1  înece  când  i-am  găsit  noi,  zise  Urswyck.  Credinciosul. 
Brienne  roşi. 

—  Mă  pierd  cu  firea  la  mânie,  dar  nu  l-aş  fi  omorât.  Dacă  moare,  Lannisterii  le 
vor  ucide  pe  fiicele  stăpânei  mele. 

Ser  Aenys  era  plictisit. 

—  De  ce  ne-am  bate  noi  capul  cu  asta? 

—  Trimite-1  înapoi  la  Riverrun,  pe  un  preţ  bun,  îl  îndemnă  Ser  Danwell. 

—  Casterly  Rock  are  mai  mult  aur,  protestă  unul  dintre  fraţii  lui. 

—  Omoară-1!  zise  un  altul.  Capul  lui  pentru  capul  lui  Ned  Stark! 

Shagwell  Nebunul  coborî  scările  de-a  rostogolul,  în  veşmintele  sale  gri  cu  roz, 
şi  începu  să  cânte. 

—  A  fost  odat'  un  leu  care  dansa  c-un  urs,  aoleu,  aoleu... 

—  Taci,  nebunule.  Vargo  Hoat  îl  lovi  cu  palma.  Regicidul  nu  e  pentru  urs.  E  al 
meu. 

—  Nu  e  al  nimănui  dacă  moare.  Roose  Bolton  vorbi  atât  de  încet  încât  toată 
lumea  făcu  linişte,  ca  să-1  audă.  Şi  rogu-te,  adu-ţi  aminte,  lordul  meu,  nu  eşti 
stăpânul  Harrenhalului  până  ce  nu  mărşăluiesc  eu  spre  nord. 

Febra  îl  făcea  pe  Jaime  la  fel  de  neînfricat  pe  cât  era  de  ameţit. 

—  Poate  fi  acesta  Lordul  Dreadfortului?  Ultima  oară  am  auzit  că  tatăl  meu  te-a 
gonit  cu  coada  între  picioare.  Când  ai  să  te  opreşti  din  fugă,  lordul  meu? 

Tăcerea  lui  Bolton  era  de  o  sută  de  ori  mai  ameninţătoare  decât  bolboroseala 
răutăcioasă  a  lui  Vargo  Hoat.  Palid  ca  aburul  dimineţii,  ochii  lui  ascundeau  mai 
multe  decât  spuneau.  Lui  Jaime  nu-i  plăceau  acei  ochi.  îi  aminteau  de  ziua  când, 
la  Debarcaderul  Regelui,  Ned  Stark  1-a  găsit  aşezat  pe  Tronul  de  Fier.  în  cele  din 
urmă,  Lordul  Dreadfortului  îşi  încreţi  buzele  şi  spuse: 

—  Ai  pierdut  o  mână. 

—  Nu,  răspunse  Jaime.  O  am  aici,  atârnată  la  gât. 

Roose  Bolton  se  întinse,  trase  de  sfoară  şi  flutură  mâna  în  faţa  lui  Hoat. 

—  Ia  asta  de  aici.  Mă  supără  la  ochi. 

—  Am  să  i-o  trimit  nobilului  său  tată.  Am  să-i  spun  că  trebuie  să  plătească  o 
sută  de  mii  de  dragoni,  altfel  o  să  i-1  înapoiem  pe  Regicid  bucată  cu  bucată.  Şi 
când  avem  aurul  lui,  i-1  trimitem  pe  Jaime  lui  Karstark  şi  ne  alegem  şi  cu  o 
fecioară.  Un  hohot  de  râs  izbucni  dinspre  Bravii  Camarazi. 

—  Un  plan  excelent,  zise  Roose  Bolton,  la  fel  cum  i-ar  fi  spus  unui  comesean 
Un  vin  excelent,  deşi  Lordul  Karstark  n-o  să  ţi-o  dea  pe  fiica  lui.  Regele  Robb  1-a 
scurtat  cu  un  cap,  pentru  trădare  şi  crimă.  Cât  despre  Lordul  Tywin,  el  e  la 

Debarcaderul  Regelui  şi  acolo  va  rămâne  până  la  anul  nou,  când  nepotul  lui  se 
însoară  cu  o  fiică  a  Harrenhalului. 

—  A  Winterfellului,  zise  Brienne.  Vrei  să  spui  Winterfell.  Regele  Joffrey  e 
logodit  cu  Şansa  Stark. 

—  A  fost.  Bătălia  de  la  Apa  Neagră  a  schimbat  totul.  Trandafirul  şi  leul  şi-au 
unit  forţele  acolo,  ca  să  zdrobească  oastea  lui  Stannis  Baratheon  şi  să-i  transforme 
flota  în  cenuşă. 

Te- am  prevenit,  Urswyck,  gândi  Jaime,  şi  pe  tine,  ţapule.  Când  pariezi 
împotriva  leilor,  pierzi  mai  mult  decât  te  ţine  punga. 

—  Se  aude  ceva  de  sora  mea?  întrebă  el. 

—  E  bine.  La  fel  şi...  nepotul  tău.  Bolton  se  opri  înainte  de  a  rosti  cuvântul 
nepot,  o  pauză  care  spunea:  Ştiu.  Şi  fratele  tău  trăieşte,  deşi  a  fost  rănit  în  bătălie. 
Făcu  semn  către  un  nordic  încruntat,  care  purta  o  cămaşă  de  zale  cu  ţinte. 
Escortează-1  pe  Ser  Jaime  la  Qyburn.  Şi  dezleagă  mâinile  acestei  femei. 

Când  funia  dintre  mâinile  lui  Brienne  fu  tăiată  în  două,  Lordul  Bolton  spuse: 
Te  rog  să  ne  ierţi,  domniţă.  în  vremuri  atât  de  tulburi,  e  greu  să  deosebeşti 
prietenul  de  duşman. 

Brienne  se  scărpină  la  încheieturi  acolo  unde  sfoara  îi  zgâriase  pielea  până  la 
sânge. 

—  Stăpâne,  oamenii  aceştia  au  încercat  să  mă  siluiască. 

—  Adevărat?  Lordul  Bolton  îşi  întoarse  ochii  spălăciţi  către  Vargo  Hoat.  Sunt 
supărat.  Pentru  asta  şi  pentru  mâna  lui  Jaime. 

în  curte  erau  câte  cinci  nordici  şi  tot  atâţia  Frey  pentru  fiecare  Brav 
Companion.  Poate  că  ţapul  nu  era  la  fel  de  deştept  ca  alţii,  dar  cel  puţin  ştia  să 
numere,  îşi  muşcă  limba. 

—  Mi-au  luat  sabia,  continuă  Brienne,  armura. . . 

—  Nu  vei  avea  nevoie  de  armură  aici,  domniţă,  îi  spuse  Lordul  Bolton.  în 
Harrenhal,  eşti  sub  protecţia  mea.  Amabelo,  găseşte  camere  potrivite  pentru  Lady 
Brienne.  Walton,  te  vei  ocupa  de  Ser  Jaime  numaidecât.  Nu  aşteptă  să  i  se 
răspundă,  ci  se  întoarse  pe  călcâie  şi  începu  să  urce  scările,  cu  mantia-i  tivită  cu 
blană  fluturând  în  urma  lui.  Jaime  apucă  doar  să  schimbe  o  privire  fugară  cu 
Brienne  înainte  de  a  fi  duşi  de  acolo,  separat. 

în  camerele  maesterului  de  sub  stâncărie,  un  bărbat  cu  părul  cărunt,  cu  un  aer 
patern,  pe  nume  Qyburn,  îşi  ţinu  respiraţia  când  tăie  pânza  ce  acoperea  ciotul 
mâinii  lui  Jaime. 

—  E  chiar  aşa  de  grav?  O  să  mor? 

Qyburn  apăsă  rana  cu  un  deget  şi  îşi  încreţi  nasul,  când  ţâşni  puroiul. 

—  Nu.  Dar  în  câteva  zile. . .  Tăie  mâneca  lui  Jaime.  Infecţia  s-a  extins.  Vezi  ce 
moale  e  carnea?  Trebuie  s-o  tai  pe  toată.  Cel  mai  sigur  ar  fi  să  tăiem  tot  braţul. 

—  Atunci  vei  muri  tu,  îi  făgădui  Jaime.  Curăţă  ciotul  şi  coase-1  la  loc.  îmi 
asum  riscul. 

Qyburn  se  încruntă: 

—  Pot  să-ţi  las  antebraţul,  să  fac  tăietura  la  cot,  dar. . . 

—  Ia  orice  bucată  din  braţul  meu  şi  ai  face  bine  să  mi-1  ciopârţeşti  şi  pe 
celălalt,  altfel  te  strangulez  cu  el! 

Qyburn  îl  privi  în  ochi.  Ceea  ce  văzu  acolo,  orice  ar  fi  fost,  îl  puse  pe  gânduri. 

—  Prea  bine.  Am  să  tai  carnea  putregăită,  nimic  mai  mult.  încerc  să-ţi  ard 
infecţia  cu  vin  fiert  şi  compresă  cu  urzici,  seminţe  de  muştar  şi  aluat  de  pâine. 
Poate  că  va  fi  de  ajuns.  Depinde  de  tine.  Vei  avea  nevoie  de  laptele  macului. . . 

—  Nu.  Jaime  nu-şi  putea  îngădui  să  adoarmă;  poate  că  se  va  trezi  fără  un  braţ, 
indiferent  ce  spusese  bărbatul. 

Qyburn  era  luat  pe  nepregătite. 

—  O  să  te  doară. 

—  O  să  ţip. 

—  O  să  te  doar  rău  de  tot. 

—  O  să  ţip  foarte  tare. 

—  Vrei  să  bei  nişte  vin,  cel  puţin? 

—  înaltul  Septon  se  roagă  vreodată? 

—  De  asta  nu  sunt  sigur.  Mă  duc  să  aduc  vinul.  Culcă-te,  trebuie  să-ţi  leg 
braţul. 

înarmat  cu  o  strachină  şi  un  cuţit  ascuţit,  Qyburn  curăţă  ciotul  în  timp  ce  Jaime 
înghiţea  lacom  vinul  tare,  împroşcându-1.  Mâna  stângă  părea  că  nu  găseşte  gura, 
dar  era  şi  ceva  bun  în  asta.  Mirosul  de  vin  din  barba-i  îmbibată  acoperea  duhoarea 
de  puroi. 

Nimic  nu-1  ajută  când  sosi  clipa  să  i  se  îndepărteze  carnea  stricată.  Atunci 
Jaime  ţipă  într-adevăr  şi  lovi  masa  cu  pumnul  său  bun,  iar  şi  iar,  iar  şi  iar.  Urlă  din 
nou,  când  Qyburn  turnă  vin  fiert  peste  ceea  ce-i  mai  rămăsese  din  ciot.  în  ciuda 
tuturor  jurămintelor  şi  a  tuturor  temerilor  sale,  îşi  pierdu  o  vreme  cunoştinţa.  Când 
se  deşteptă,  maesterul  îi  cosea  braţul  cu  ac  şi  aţă. 

—  Am  lăsat  o  bucată  de  piele  ca  s-o  îndoi  peste  încheietură. 

—  Ai  mai  făcut  asta,  murmură  Jaime,  cu  glasul  stins.  Simţea  gustul  de  sânge 
în  gură,  acolo  unde-şi  muşcase  limba. 

—  Nici  unul  dintre  oamenii  lui  Vargo  Hoat  nu  e  străin  de  cioturi.  Le  face 
oriunde  merge. 

Lui  Jaime  nu  i  se  părea  că  Qyburn  arată  a  monstru.  Era  uscăţiv,  avea  glasul 
domol  şi  ochi  căprui,  calzi. 

—  Cum  ajunge  un  maester  să  se  alăture  Bravilor  Camarazi? 

—  Citadela  mi-a  luat  colanul.  Qyburn  lăsă  acul  deoparte.  Ar  trebui  să  mă  ocup 
şi  de  rana  aia  de  deasupra  ochiului.  Carnea  e  inflamată  rău. 

Jaime  închise  ochii  şi  lăsă  vinul  lui  Qyburn  să-şi  facă  treaba. 

—  Povesteşte-mi  despre  bătălie.  Ca  îngrijitor  al  corbilor  de  la  Harrenhal, 
Qyburn  ar  fi  trebuit  să  fie  primul  care  să  afle  veştile. 

—  Lordul  Stannis  a  fost  prins  între  tatăl  tău  şi  pârjol.  Aş  zice  că  Pezevenghiul 
a  dat  foc  râului  însuşi. 

Jaime  văzu  flăcări  verzi  ridicându-se  în  văzduh,  mai  sus  decât  cele  mai  înalte 
turnuri,  în  timp  ce  oameni  cuprinşi  de  flăcări  ţipau  pe  străzi.  Am  mai  visat  visul 
ăsta.  Era  aproape  amuzant,  dar  nu  avea  cine  să-i  guste  gluma. 

—  Deschide  ochiul.  Qyburn  înmuie  o  bucată  de  pânză  în  apă  călduţă  şi 
tampona  crusta  de  sânge  uscat. 

Pleoapa  era  umflată,  dar  Jaime  descoperi  c-o  poate  deschide  pe  jumătate. 
Chipul  lui  Qyburn  se  ivi  deasupra. 

—  Cu  asta  cum  te-ai  ales?  întrebă  maesterul. 

—  Darul  unei  fătuci. 

—  O  cucerire  grea,  lordul  meu? 

—  Fătuca  asta  e  mai  mare  decât  mine  şi  mai  urâtă  decât  tine.  Mai  bine  te-ai 
îngriji  şi  de  ea.  încă  şchiopătează  cu  piciorul  pe  care  i  l-am  înţepat  când  ne-am 
încăierat. 

—  Voi  cere  să  fie  adusă.  Ce  legătură  ai  cu  femeia? 

—  E  protectoarea  mea.  Jaime  nu-şi  putu  stăpâni  râsul,  oricât  l-ar  fi  durut. 

—  Am  să  macin  nişte  ierburi  pe  care  le  poţi  amesteca  în  vin,  ca  să-ţi  scadă 
febra.  întoarce-te  mâine  şi  am  să-ţi  pun  o  lipitoare  pe  ochi,  să  tragă  sângele  rău. 

—  O  lipitoare.  Minunat. 

—  Lordului  Bolton  îi  plac  foarte  mult  lipitorile,  zise  afectat  Qyburn. 

—  Da,  răspunse  Jaime.  Trebuie  să-i  placă. 

TYRION 

Nu  mai  rămăsese  nimic  dincolo  de  Poarta  Regelui,  doar  noroi,  cenuşă  şi  bucăţi 
de  oase  înnegrite,  dar  în  umbra  zidurilor  oraşului  locuiau  deja  oameni,  iar  alţii 
vindeau  peşte  din  cărucioare  şi  butoaie.  Trecând  pe  lângă  ei,  Tyrion  le  simţi  ochii 
urmărindu-l,  ochi  reci,  furioşi,  lipsiţi  de  compasiune.  Nimeni  nu  îndrăznea  să-i 
vorbească  sau  să  încerce  să-i  taie  calea,  nici  cu  Bronn  lângă  el,  în  zalele  negre, 
lucitoare.  Totuşi,  dacă  aş  fi  singur,  m-ar  doborî  de  pe  cal  şi  mi- ar  zdrobi  faţa  cu 
o  piatră,  aşa  cum  au  Jăcut  cu  Preston  Greenfieîd. 

—  Se  întorc  mai  iute  decât  şobolanii,  se  plânse  el.  I-am  pârjolit  o  dată,  ai  fi 
putut  crede  că  le  va  fi  învăţătură  de  minte. 

—  Dă-mi  câteva  zeci  de  mantii  aurii  şi  îi  omor  pe  toţi,  zise  Bronn.  Dacă  sunt 
morţi,  nu  se  mai  întorc. 

—  Nu,  dar  vin  alţii  în  locul  lor.  Lasă-i  în  pace. . .  dar  dacă  încep  iarăşi  să  ridice 
cocioabe  pe  lângă  zid,  dărâmă-le  pe  loc.  Războiul  încă  nu  s-a  terminat,  orice  ar 
crede  nătărăii  ăştia.  Cercetă  Poarta  Noroiului,  din  depărtare.  Am  văzut  destul 
deocamdată.  Ne  întoarcem  mâine  cu  breslaşii  să  ne  uităm  peste  planurile  lor.  Ei, 

bine,  am  ars  cea  mai  mare  parte,  presupun  că  e  corect  să-l  reconstruiesc  eu. 

Sarcina  ar  fi  trebuit  să-i  revină  unchiului  său,  dar  puternicul,  perseverentul, 
neobositul  Ser  Kevan  Lannister  nu  era  în  apele  lui  de  când  venise  corbul  de  la 
Riverrun,  cu  vorbă  despre  moartea  fiului  său.  Martyn,  geamănul  lui  Willem, 
fusese  şi  el  luat  ostatic  de  Robb  Stark,  iar  fratele  lor  mai  mare,  Lancel,  era  şi  acum 
la  pat,  ţintuit  de  o  rană  ulceroasă  care  nu  se  mai  vindeca.  Cu  un  fiu  mort  şi  alţi  doi 
în  pericol  de  moarte,  Ser  Kevan  era  măcinat  de  durere  şi  teamă.  Lordul  Tywin  se 
bizuise  întotdeauna  pe  fratele  lui,  dar  acum  nu  avea  altceva  de  făcut  decât  să 
apeleze  din  nou  la  fiul  său  pitic. 

Costul  reconstrucţiei  avea  să  fie  ruinător,  dar  nu  era  nimic  de  făcut. 
Debarcaderul  Regelui  era  cel  mai  important  port  al  regatului,  rivalizând  doar  cu 
Oraşul  Vechi.  Râul  trebuia  redeschis  şi,  cu  cât  mai  curând,  cu  atât  mai  bine.  Şi 
unde  am  să  găsesc  eu  afurisiţii  de  bani?  Era  aproape  suficient  ca  să-i  ducă  dorul 
lui  Degeţel,  care  plecase  la  nord,  cu  două  săptămâni  în  urmă.  în  timp  ce  el  se 
culcă  cu  Lysa  Arryn  şi  domneşte  în  Vale  alături  de  ea,  eu  trebuie  să  curăţ 
dezastrul  pe  care  l-a  lăsat  în  urma  lui.  Deşi,  cel  puţin,  tatăl  lui  îi  dădea  de  făcut  o 
muncă  însemnată.  Nu  mă  va  numi  moştenitorul  său  la  Casterly  Rock,  dar  măcar 
se  va  folosi  de  mine  ori  de  câte  ori  va  putea,  gândi  Tyrion  în  timp  ce  căpitanul 
mantiilor  aurii  le  făcu  semn  să  treacă  prin  Poarta  Noroiului. 

Cele  Trei  Târfe  încă  dominau  piaţa,  dar  acum  zăceau  în  părăsire,  iar  bolovanii 
şi  butoaiele  cu  smoală  fuseseră  împinse  la  o  parte.  Nişte  copii  se  căţărau  pe 
construcţiile  înalte  de  lemn,  ca  nişte  maimuţe  în  haine  aspre,  cocoţându-se  pe 
braţele  întinse  şi  strigând  unul  către  celălalt. 

—  Aminteşte-mi  să-i  spun  lui  Ser  Addam  să  posteze  aici  nişte  mantii  aurii,  îi 
zise  Tyrion  lui  Bronn,  pe  când  treceau  printre  două  catapulte.  S-ar  putea  ca  vreun 
copil  nătărău  să  cadă  şi  să-şi  frângă  gâtul.  Se  auzi  un  strigăt  de  sus  şi  un  bulgăre 
de  bălegar  se  împrăştie  pe  pământ,  în  faţa  lor.  Iapa  lui  Tyrion  se  cabra,  gata-gata 
să-l  arunce  din  şa.  Dacă  mă  gândesc  mai  bine,  zise  Pezevenghiul  după  ce  reuşi  să 
stăpânească  animalul,  picii  ăştia  netrebnici  n-au  decât  să  se  împrăştie  pe  jos  ca 
nişte  pepeni  răscopţi. 

Era  într-o  dispoziţie  sumbră  şi  nu  doar  fiindcă  nişte  derbedei  de  pe  stradă 
aruncaseră  după  el  cu  bălegar.  Căsătoria  lui  era  un  supliciu  zilnic.  Şansa  Stark 
rămăsese  fecioară  şi  jumătate  din  castel  părea  să  ştie.  De  dimineaţă,  când 
încălecaseră,  i  s-a  părut  că  aude  doi  grăjdari  râzând  batjocoritor  în  spatele  lui. 
Aproape  îşi  imagina  că  râd  până  şi  caii.  îşi  riscase  pielea  evitând  ritualul  patului, 
în  speranţa  de  a  păstra  intimitatea  dormitorului  său,  dar  această  speranţă  i-a  fost 
repede  spulberată.  Fie  că  Şansa  fusese  atât  de  neghioabă  încât  se  confesase  uneia 
dintre  slujitoarele  sale,  toate  spioanele  lui  Cersei,  fie  că  Varys  şi  micile  lui 
ciripitoare  erau  de  vină. 

Dar  ce  conta?  Râdeau  de  el  oricum.  Singura  fiinţă  din  Fortăreaţa  Roşie  care  nu 
părea  să  găsească  această  căsătorie  o  sursă  de  amuzament  era  propria  lui  soţie. 

Nefericirea  Şansei  se  adâncea  cu  fiecare  zi.  Tyrion  ar  fi  străpuns  bucuros  zidul 
ei  de  curtoazie  ca  să-i  aducă,  după  puterile  lui,  alinare,  însă  zadarnic.  Nici  un 
cuvânt  nu-1  putea  face  vreodată  frumos  în  ochii  ei.  Sau  mai  puţin  Lannister.  Era 
soţia  pe  care  i-o  dăduseră  pentru  tot  restul  vieţii  şi  ea  îl  ura. 

Iar  nopţile  împreună,  în  patul  lor  mare,  erau  un  alt  izvor  de  agonie.  Nu  mai 
putea  suporta  să  doarmă  gol,  aşa  cum  îi  fusese  obiceiul.  Soţia  lui  era  prea  bine- 
crescută ca  să  spună  vreodată  un  cuvânt  nepoliticos,  dar  repulsia  din  ochii  ei,  ori 
de  câte  ori  îi  vedea  trupul,  era  mai  mult  decât  putea  el  suporta.  Tyrion  îi  poruncise 
Şansei  să  poarte  şi  ea  o  cămaşă  de  noapte.  O  doresc,  înţelese  el.  Vreau  Winterfe- 
llul,  da,  dar  o  vreau  şi  pe  ea,  copil,  femeie  sau  ce- o  fi.  Vreau  s-o  alint,  vreau  s-o 
fac  să  râdă.  Vreau  să  vină  la  mine  de  bună  voie,  să- mi  împărtăşească  bucuriile 
ei,  tristeţile  ei,  dorinţa  ei  trupească.  Gura  i  se  strâmbă  într-un  zâmbet  amar.  Da, 
şi  vreau  să  fiu  înalt  ca  Jaime.  Şi  puternic  ca  Ser  Gregor  Muntele,  pentru  toate 
afurisitele  de  avantaje  pe  care  le  aduce  asta. 

Fără  să  vrea,  gândul  îi  zbură  la  Shae.  Tyrion  nu  voise  ca  ea  să  audă  vestea  de 
pe  alte  buze  decât  ale  lui,  aşa  că  îi  poruncise  lui  Varys  să  i-o  aducă  în  noaptea 
dinaintea  nunţii.  Se  întâlniseră  din  nou  în  camerele  eunucului  şi,  când  Shae  a 
început  să-i  dezlege  şireturile  jiletcii,  el  a  prins  încheietura  mâinii  şi  a 
îndepărtat-o. 

—  Aşteaptă,  a  spus  el,  trebuie  să  auzi  ceva.  Mâine  o  să  mă  însor. 

—  Cu  Şansa  Stark,  ştiu. 

Tyrion  rămase  o  clipă  fără  grai.  Nici  măcar  Şansa  nu  ştia,  nu  încă. 

—  Cum  ai  aflat?  Ţi-a  spus  Varys? 

—  Un  paj  îi  spunea  lui  Ser  Tallad  despre  asta  când  am  dus-o  pe  Lollys  la  sept. 
Ştia  de  la  o  slujitoare  care  1-a  auzit  pe  Ser  Kevan  vorbind  cu  tatăl  tău.  Shae  se 
eliberă  din  strânsoarea  lui  şi  îşi  scoase  rochia  peste  cap.  Ca  întotdeauna,  nu  purta 
nimic  pe  dedesubt.  Nu-mi  pasă.  E  doar  o  fetiţă.  O  s-o  laşi  cu  burta  mare  şi  o  să  te 
întorci  la  mine. 

O  parte  din  el  sperase  la  mai  puţină  nepăsare.  Ai  sperat,  îşi  zise  în  derâdere, 
dar  acum  te- ai  lămurit,  piticule.  Shae  e  toată  dragostea  pe  care  o  vei  căpăta 
vreodată. 

Aleea  Noroioasă  era  înţesată  de  oameni,  dar  soldaţii  şi  oamenii  de  rând 
deopotrivă  se  dădeau  la  o  parte  din  calea  Pezevenghiului  şi  a  escortei  sale.  Copii 
cu  ochi  adânciţi  în  orbite  le  mişunau  printre  picioare,  unii  ridicându-şi  privirea 
într-o  rugăminte  mută,  alţii  cerşind  zgomotos.  Tyrion  scoase  un  pumn  de  monede 
de  aramă  din  pungă  şi  le  azvârli  în  aer,  iar  copiii  începură  să  alerge  după  ele, 
îmbrâncindu-se  şi  ţipând.  Cei  norocoşi  vor  reuşi,  poate,  să-şi  cumpere  diseară  un 
codru  de  pâine  uscată.  Nu  mai  văzuse  niciodată  pieţe  atât  de  ticsite  şi,  cu  toată 
mâncarea  pe  care  o  aduceau  Tyrellii,  preţurile  rămâneau  uluitor  de  ridicate.  Cinci 
monede  de  aramă  pentru  un  pepene,  un  cerb  de  argint  pentru  o  baniţă  de  porumb, 
un  dragon  pentru  o  jumătate  de  vită  sau  şase  purcei  costelivi.  Cu  toate  acestea,  se 

părea  că  nu  lipseau  cumpărătorii.  Bărbaţi  sfrijiţi  şi  femei  trase  la  faţă  se 
îngrămădeau  în  jurul  fiecărei  căruţe  sau  tarabe,  în  timp  ce  alţii,  şi  mai  jerpeliţi, 
priveau  posomorâţi  din  capătul  rândurilor. 

—  Pe  aici,  zise  Bronn,  când  ajunseră  la  poalele  Cârligului.  Dacă  mai  vrei  să. . . 

—  Vreau.  Malul  râului  fusese  o  scuză  convenabilă,  dar  Tyrion  avea  astăzi  alt 
obiectiv.  Nu  era  o  sarcină  care  îl  încânta,  dar  trebuia  îndeplinită.  Se  îndepărtară  de 
Muntele  lui  Aegon,  intrând  într-un  labirint  de  străzi  mai  mici  care  se  îngrămădeau 
în  jurul  poalelor  Dealului  Visenyei.  Bronn  o  luă  înainte.  O  dată  sau  de  două  ori, 
Tyrion  aruncă  o  privire  peste  umăr,  să  vadă  dacă  erau  urmăriţi,  dar  nu  era  nimic 
de  văzut,  în  afară  de  gloata  obişnuită:  un  căruţaş  bătându-şi  calul,  o  bătrână 
golindu-şi  oala  de  noapte  pe  fereastră,  doi  băieţei  luptându-se  cu  beţele,  trei 
mantii  aurii  escortând  un  prizonier. . .  Cu  toţii  păreau  inofensivi,  dar  oricare  dintre 
ei  îi  putea  aduce  pierzania.  Varys  avea  informatori  peste  tot. 

Cotiră  la  un  colţ  şi  din  nou  la  următorul  şi  înaintară  încet  prin  mulţimea  de 
femei  de  la  fântână.  Bronn  îl  conduse  de-a  lungul  unei  străduţe  şerpuite,  printr-un 
culoar,  printr-o  galerie  sfărâmată.  O  luară  de-a  dreptul  prin  dărâmături,  în  locul 
unde  arsese  o  casă,  şi  urcară  un  şir  de  trepte  joase  de  piatră,  cu  caii  de  căpăstru. 
Clădirile  erau  strâmte  şi  sărăcăcioase.  Bronn  se  opri  la  capătul  unei  uliţe  cotite, 
prea  înguste  ca  doi  călăreţi  să  poată  trece  unul  lângă  altul. 

—  Sunt  două  zigzaguri  şi  apoi  o  fundătură.  Crama  e  în  pivniţa  ultimei  clădiri. 
Tyrion  săltă  de  pe  cal. 

—  Vezi  să  nu  intre  şi  să  nu  iasă  nimeni  până  când  mă  întorc.  N-o  să  dureze 
mult.  Vârî  mâna  sub  mantie,  să  verifice  dacă  aurul  era  tot  acolo,  în  buzunarul 
ascuns.  Treizeci  de  dragoni.  O  afurisită  de  avere,  pentru  unul  ca  el.  înainta 
repede,  cu  mersu-i  legănat,  pe  străduţa  îngustă,  nerăbdător  să  isprăvească  treaba. 

Crama  era  un  loc  sumbru,  întunecat  şi  umed,  cu  pereţii  albiţi  de  silitră. 
Tavanul  era  atât  de  jos  încât  Bronn  ar  fi  trebuit  să  se  aplece  ca  să  nu  dea  cu  capul 
de  grinzi,  dar  Tyrion  Lannister  nu  avea  asemenea  probleme.  La  ora  aceasta,  în 
camera  din  faţă  nu  era  nimeni  în  afară  de  o  femeie  cu  ochii  goi  care  stătea  pe  un 
taburet  în  spatele  unei  tejghele  de  lemn.  îi  întinse  o  cupă  de  vin  acru  şi  spuse: 

—  în  spate. 

Camera  din  spate  era  şi  mai  întunecată.  O  lumânare  pâlpâitoare  ardea  pe  o 
măsuţă  joasă,  lângă  o  carafă  cu  vin.  Bărbatul  din  spatele  ei  nu  părea  nicidecum  un 
pericol:  un  bărbat  scund  -  deşi  pentru  Tyrion  toţi  erau  înalţi  -  cu  părul  rar, 
castaniu,  obraji  rozalii  şi  o  burtă  împingând  nasturii  de  os  ai  jiletcii  din  piele  de 
căprioară.  în  mâinile-i  moi,  ţinea  o  harpă  de  lemn  cu  douăsprezece  coarde,  mai 
periculoasă  decât  o  sabie  lungă. 

Tyrion  se  aşeză  în  faţa  lui. 

—  Symon  Gură  de  Argint. 

Bărbatul  îşi  înclină  capul.  Avea  creştetul  pleşuv. 

—  Nobila  mea  Mână,  spuse  el. 

—  Mă  confunzi.  Tatăl  meu  este  Mâna  Regelui.  Mă  tem  că  eu  nu  mai  sunt  nici 
măcar  un  deget. 

—  Te  vei  ridica  din  nou,  sunt  sigur.  Un  om  ca  tine!  Dulcea  mea  doamnă  Shae 
îmi  spune  că  eşti  proaspăt  căsătorit.  Mi-ar  fi  plăcut  să  fi  trimis  după  mine  mai 
devreme.  Aş  fi  fost  onorat  să  cânt  la  nunta  ta. 

—  Ultimul  lucru  de  care  are  nevoie  soţia  mea  e  să  mai  audă  cântece,  zise 
Tyrion.  Cât  despre  Shae,  ştim  amândoi  că  nu  e  o  doamnă  şi  ţi-aş  fi  recunoscător 
dacă  nu  i-ai  mai  rosti  numele. 

—  Cum  porunceşte  Mâna,  zise  Symon. 

Ultima  oară  când  îl  văzuse  Tyrion  pe  omul  acesta,  un  singur  cuvânt  aspru 
fusese  de  ajuns  ca  să-1  treacă  sudorile,  dar  se  părea  că  de  atunci  cântăreţul  găsise 
niscaiva  curaj  pe  undeva.  Probabil  în  carafa  aceea.  Sau  poate  că  Tyrion  însuşi  se 
făcea  vinovat  pentru  noua  sa  îndrăzneală.  L-  am  ameninţat,  dar  nu  s-  a  ales  nimic 
de  acea  ameninţare,  aşa  că  acum  mă  crede  molău.  Oftă. 

—  Am  auzit  că  eşti  un  cântăreţ  foarte  talentat. 

—  Eşti  foarte  amabil  că  spui  asta,  stăpâne. 
Tyrion  îi  zâmbi. 

—  Cred  că  e  timpul  să-ţi  duci  cântecele  în  Oraşele  Libere.  în  Braavos,  Pentos 
şi  Lys  sunt  mari  iubitori  de  muzică  şi  se  arată  generoşi  cu  cei  ce  le  sunt  pe  plac. 
Luă  o  sorbitură  de  vin.  Era  un  lichid  scârbos,  dar  tare.  Un  tur  al  tuturor  celor  nouă 
oraşe  ar  fi  cel  mai  potrivit.  Nu  cred  că  ai  vrea  să  lipseşti  pe  cineva  de  bucuria  de  a 
te  asculta  cântând.  Un  an  în  fiecare  ar  fi  de  ajuns.  Vârî  mâna  sub  mantie,  acolo 
unde  era  ascuns  aurul.  Portul  fiind  închis,  va  trebui  să  mergi  până  la  Duskendale 
să  iei  o  corabie,  dar  Bronn,  omul  meu,  îţi  va  găsi  un  cal  şi  aş  fi  onorat  dacă  m-ai 
lăsa  să- ţi  plătesc  călătoria. . . 

—  Dar,  stăpâne,  protestă  bărbatul,  nu  m-ai  auzit  niciodată  cântând.  Rogu-te, 
ascultă  o  clipă.  Degetele  i  se  mişcară  cu  dexteritate  pe  coardele  harpei  de  lemn  şi 
o  muzică  dulce  se  revărsă  în  tot  beciul.  Symon  glăsui: 

Prin  oraş,  printre  străzi  el  călare  venea 

coborând  din  înalt,  dintre  munţi, 
Pe  alei  şi  pe  scări  şi  prin  pieţe  trecea, 

spre  femeia  cu  şoapte  fierbinţi. 
O  comoară  ascunsă  femeia- i  era, 

ruşinea  şi  dragostea  lui, 
Căci  nici  lanţ,  nici  cetate  nimic  nu-nsemna 

pe  lângă  un  dulce  sărut. 

—  Mai  este,  zise  bărbatul,  oprindu-se  din  cântat.  O,  mai  este  mult.  Refrenul  e 
deosebit  de  drăguţ,  după  părerea  mea:  Căci  o  mână  de  aur  e  rece  mereu,  dar 
caldă  e  mâna  unei  femei... 

—  Ajunge.  Tyrion  îşi  scoase  mâna  de  sub  mantie,  goală.  Asta  nu  e  un  cântec 
pe  care  aş  vrea  să-1  mai  aud.  Niciodată! 

—  Nu?  Symon  Gură  de  Argint  puse  harpa  deoparte  şi  luă  o  sorbitură  de  vin. 
Păcat.  Totuşi,  fiecare  om  are  cântecul  lui,  cum  spunea  bătrânul  meu  maestru  când 
mă  învăţa  să  cânt.  Poate  că  altora  le-ar  plăcea  mai  mult  glasul  meu.  Reginei,  de 
pildă.  Sau  poate  nobilului  tău  tată. 

Tyrion  îşi  scarpină  cicatricea  de  deasupra  nasului  şi  spuse: 

—  Tatăl  meu  n-are  timp  de  cântăreţi,  iar  sora  mea  nu  e  atât  de  generoasă  cum 
ai  crede.  Un  om  înţelept  ar  putea  câştiga  mai  mult  din  tăcere  decât  din  cântat.  Mai 
limpede  de  atât  nu-i  putea  spune. 

Se  pare  că  Symon  înţelese  destul  de  repede. 

—  Vei  găsi  că  preţul  meu  e  modest,  stăpâne. 

—  E  bine  de  ştiut.  Tyrion  se  temea  că  nu  va  fi  o  afacere  de  treizeci  de  dragoni. 
Spune-mi. 

—  La  ospăţul  de  nuntă  al  Regelui  Joffrey,  spuse  bărbatul,  va  avea  loc  un  turnir 
al  cântăreţilor. 

—  Şi  al  jonglerilor,  al  măscăricilor  şi  al  urşilor  dansatori. 

—  Un  singur  urs  dansator,  stăpâne,  îl  corectă  Symon,  care  participase  la 
pregătirile  lui  Cersei  cu  mult  mai  mult  interes  decât  Tyrion.  Dar  şapte  cântăreţi: 
Galyeon  din  Cuy,  Bethany  Degete-Frumoase,  Aemon  Costayne,  Alaric  din  Eysen, 
Hamish  Harpistul,  Collio  Quaynis  şi  Orland  din  Oraşul  Vechi  vor  concura  pentru 
o  lăută  aurită  cu  coarde  de  argint. . .  dar  în  mod  inexplicabil,  nici  o  invitaţie  n-a 
fost  trimisă  unuia  care  îi  întrece  pe  toţi. 

—  Lasă-mă  să  ghicesc.  Symon  Gură  de  Argint? 
Symon  zâmbi  cu  modestie. 

—  Sunt  pregătit  să  dovedesc  în  faţa  regelui  şi  a  curţii  că  fala  mea  nu  e 
zadarnică.  Hamish  e  bătrân  şi  uită  adesea  ce  cântă.  Şi  Collio,  cu  stupidul  lui 
accent  Tyroshi.  Dacă  înţelegi  un  cuvânt  din  trei,  te  poţi  socoti  norocos. 

—  De  ospăţ  s-a  ocupat  dulcea  mea  surioară.  Chiar  dacă  ţi-aş  putea  obţine 
această  invitaţie,  ar  putea  părea  ciudat.  Şapte  regate,  şapte  jurăminte,  şapte 
concursuri,  şaptezeci  şi  şapte  de  feluri  de  mâncare...  dar  opt  cântăreţi.  Ce  părere 
ar  avea  înaltul  Septon? 

—  Nu-mi  păreai  un  om  atât  de  pios,  stăpâne. 

—  Nu  de  pioşenie  e  vorba.  Trebuie  respectate  anumite  ritualuri. 
Symon  luă  o  înghiţitură  de  vin. 

—  Totuşi,  viaţa  unui  cântăreţ  nu  e  lipsită  de  primejdii.  Ne  facem  munca  în 
cârciumi  şi  crame,  în  faţa  unor  beţivani  destrăbălaţi.  Dacă  unuia  dintre  cei  şapte 
cântăreţi  ai  surorii  tale  i  s-ar  întâmpla  vreo  nenorocire,  sper  că  te-ai  gândi  la  mine 
ca  să-1  înlocuiesc.  Zâmbi  cu  viclenie,  peste  măsură  de  încântat  de  sine. 

—  Şase  ar  fi  o  cifră  la  fel  de  nefericită  ca  opt,  fără  doar  şi  poate.  Mă  voi 
interesa  de  sănătatea  celor  şapte  cântăreţi  ai  lui  Cersei.  Dacă  vreunul  dintre  ei  se 

va  îmbolnăvi,  omul  meu,  Bronn,  te  va  găsi. 

—  Foarte  bine,  stăpâne.  Symon  ar  fi  putut  să  lase  lucrurile  aşa,  dar  îmbătat  de 
triumf,  adăugă:  Voi  cânta  în  noaptea  nunţii  lui  Joffrey.  Dacă  se  întâmplă  să  fiu 
chemat  la  curte,  păi  o  să  vreau  să-i  ofer  regelui  cele  mai  bune  compoziţii  ale  mele, 
cântece  pe  care  le-am  cântat  de  o  mie  de  ori,  care  sigur  o  să  placă.  Dar  dacă  mă 
voi  pomeni  cântând  în  vreo  cramă  mohorâtă...  ei,  bine,  va  fi  un  prilej  nimerit 
să-mi  încerc  noul  cântec.  Căci  banul  de  aur  e  rece  mereu,  dar  caldă  e  mâna  unei 
femei... 

—  Nu  va  fi  necesar,  spuse  Tyrion.  Ai  cuvântul  meu  de  Lannister  că  Bronn  te 
va  căuta  curând. 

—  Foarte  bine,  stăpâne.  Cântăreţul  pleşuv,  burtos,  îşi  luă  din  nou  harpa  în 
mâini. 

Bronn  aştepta  cu  caii  la  capătul  uliţei.  II  ajută  pe  Tyrion  să  încalece. 

—  Când  îl  duc  la  Duskendale? 

—  Nu-1  duci.  Tyrion  îşi  întoarse  calul.  Lasă-i  trei  zile,  apoi  informează-1  că 
Harnish  Harpistul  şi-a  rupt  mâna.  Spune-i  că  hainele  lui  nu  sunt  potrivite  la  curte, 
aşa  că  trebuie  să  i  se  ia  îndată  măsurile  pentru  noile  veşminte.  Va  veni  cu  tine  cât 
se  poate  de  repede.  Se  strâmbă:  S-ar  putea  să-i  vrei  limba,  căci  înţeleg  că  e  din 
argint.  Restul  nu  va  fi  găsit  niciodată. 

Bronn  rânji. 

—  Ştiu  o  cârciumă  în  Fundătura  Puricilor,  care  face  o  tocană  delicioasă.  Cu  tot 
felul  de  cărnuri  prin  ea,  mă  tem. 

—  Ai  grijă  să  nu  mănânc  niciodată  acolo.  Tyrion  dădu  pinteni  calului.  Simţea 
nevoia  să  facă  o  baie,  şi  cu  cât  mai  fierbinte,  cu  atât  mai  bine. 

Până  şi  această  umilă  plăcere  îi  fu  refuzată.  îndată  ce  reveni  în  camerele  sale, 
Podrick  Payne  îl  anunţă  că  e  chemat  în  Turnul  Mâinii. 

—  Nobilul  tău  tată  vrea  să  te  vadă.  Mâna.  Lordul  Tywin. 

—  îmi  amintesc  cine  e  Mâna,  Pod,  zise  Tyrion.  Mi-am  pierdut  nasul,  nu 
minţile. 

Bronn  râse. 

—  Acum  nu-i  muşca  băiatului  capul. 

—  De  ce  nu?  Nu-1  foloseşte  niciodată.  Tyrion  se  întreba  ce  mai  făcuse.  Sau, 
mai  bine  zis,  ce  n- am  făcut.  Când  îl  chema  Lordul  Tywin,  era  întotdeauna  de  rău. 
Tatăl  său  nu  trimitea  niciodată  după  el  doar  ca  să  ia  masa  împreună  sau  să  bea  o 
cupă  cu  vin,  asta  era  sigur. 

Intrând  în  solariul  nobilului  său  tată,  câteva  clipe  mai  târziu,  auzi  un  glas 
spunând: 

—  ...  lemn  de  cireş  pentru  teci,  legat  cu  piele  roşie  şi  împodobit  cu  un  şir  de 
ţinte  în  formă  de  capete  de  leu,  din  aur  curat.  Poate  cu  granate  pentru  ochi. . . 

—  Rubine,  punctă  Lordul  Tywin.  Granatele  nu  au  strălucire. 
Tyrion  îşi  drese  glasul. 

—  Nobile  tată,  m-ai  chemat. 
Lordul  Tywin  ridică  privirea. 

—  Da.  Haide,  uită-te  şi  tu  la  asta.  O  boccea  de  pânză  uleiată  zăcea  pe  masă, 
între  ei,  iar  Lordul  Tywin  avea  o  sabie  lungă  în  mână.  Un  dar  de  nuntă  pentru 
Joffrey,  îi  spuse  el  lui  Tyrion.  în  lumina  ce  se  revărsa  prin  ochiurile  rombice  de 
sticlă,  lama  arunca  sclipiri  negre  şi  roşii  în  timp  ce  Lordul  Tywin  o  răsucea,  să-i 
cerceteze  tăişul,  iar  mânerul  şi  garda  aruncau  văpăi  de  aur.  Cu  toată  trăncăneala 
asta  despre  Stannis  şi  sabia  lui  fermecată,  m-am  gândit  c-ar  fi  bine  să-i  dăm  şi  noi 
lui  Joffrey  ceva  deosebit.  Un  rege  trebuie  să  poarte  o  sabie  măreaţă. 

—  E  o  sabie  mult  prea  mare  pentru  Joff,  spuse  Tyrion. 

—  Va  creşte  pe  măsura  ei.  Ţine,  cântăreşte -o.  îi  întinse  arma  cu  mânerul 
înainte. 

Sabia  era  mult  mai  uşoară  decât  se  aşteptase.  Răsucind-o  în  mână,  văzu  de  ce. 
Un  singur  metal  putea  să  fie  bătut  atât  de  subţire  şi,  totuşi,  să-şi  păstreze  destulă 
vigoare  în  luptă,  şi  nu  avea  cum  să  confunde  acele  încreţituri,  semn  că  oţelul 
fusese  împăturit  de  câteva  mii  de  ori. 

—  Oţel  valyrian? 

—  Da,  răspunse  Lordul  Tywin,  cu  profundă  satisfacţie  în  glas. 

în  sfârşit,  tată!  Săbiile  din  oţel  valyrian  erau  rare  şi  scumpe,  însă  mai  rămăse- 
seră în  lume  cu  miile,  poate  două  sute  numai  în  Cele  Şapte  Regate.  Pe  tatăl  său  îl 
deranjase  întotdeauna  că  nici  una  dintre  ele  nu  aparţinea  Casei  Lannister.  Vechii 
Regi  de  la  Casterly  Rock  avuseseră  o  asemenea  armă,  dar  sabia  mare  Brightroar 
se  pierduse  când  Regele  Tommen  al  Doilea  o  dusese  înapoi  în  Valyria,  în 
expediţia  lui  nebunească.  Regele  nu  se  mai  întorsese  niciodată.  Şi  nici  Unchiul 
Gery,  cel  mai  tânăr  şi  mai  nechibzuit  dintre  fraţii  tatălui  său,  care  plecase  în 
căutarea  săbiei  pierdute,  cu  vreo  opt  ani  în  urmă. 

Cel  puţin  de  trei  ori  încercase  Lordul  Tywin  să  cumpere  săbii  lungi,  din  oţel 
valyrian,  de  la  casele  mai  mărunte,  ajunse  la  sapă  de  lemn,  dar  demersurile  lui 
fuseseră  întotdeauna  întâmpinate  cu  refuzuri  ferme.  Lorzii  mărunţi  s-ar  fi  despărţit 
bucuroşi  de  fiicele  lor,  dacă  vreun  Lannister  ar  fi  venit  să  le  ceară,  dar  ţineau  ca  la 
ochii  din  cap  la  vechile  săbii  ale  familiei. 

Tyrion  se  întreba  de  unde  provenea  oţelul  pentru  sabia  lui  Joffrey.  Existau 
câţiva  maeştri  armurieri  care  ştiau  să  refolosească  vechiul  oţel  valyrian,  dar 
secretele  făuririi  sale  se  pierduseră  odată  cu  venirea  Apocalipsei  asupra  vechii 
Valyrii. 

—  Culorile  sunt  ciudate,  comentă  el,  răsucind  sabia  în  lumina  soarelui. 
Aproape  tot  oţelul  valyrian  era  de  un  cenuşiu  atât  de  întunecat  încât  părea  aproape 
negru,  ceea  ce  era  adevărat  şi  în  cazul  de  faţă.  Numai  că,  printre  încreţituri,  era 
amestecat  un  roşu  la  fel  de  închis  ca  şi  griul.  Cele  două  culori  se  suprapuneau  fără 
ca  măcar  să  se  atingă,  cu  fiecare  încreţitură  distinctă,  ca  nişte  valuri  de  noapte  şi 
sânge  revărsate  pe  un  ţărm  de  oţel.  Cum  ai  obţinut  modelele  astea?  N-am  mai 

văzut  niciodată  aşa  ceva. 

—  Nu,  stăpâne,  zise  armurierul.  Mărturisesc  că  aceste  culori  n-au  fost  în 
intenţia  mea  şi  nu  ştiu  dacă  le  mai  pot  reproduce.  Nobilul  tău  tată  a  cerut 
purpuriul  Casei  Lannister  şi  începusem  să  infiltrez  acea  culoare  în  metal.  Dar 
oţelul  valyrian  e  îndărătnic.  Se  spune  că  aceste  vechi  săbii  nu  uită  şi  nu  se 
schimbă  uşor.  Am  făcut  zeci  de  vrăji  şi  am  deschis  nuanţa  de  roşu  de  nenumărate 
ori,  dar  culoarea  se  întuneca  de  fiecare  dată,  ca  şi  cum  oţelul  ar  fi  absorbit  soarele 
din  ea.  Iar  unele  straturi  nu  s-au  înroşit  deloc,  după  cum  vezi.  Dacă  nobilii  mei 
Lannisteri  sunt  nemulţumiţi,  voi  mai  încerca,  desigur,  de  câte  ori  va  fi  nevoie, 
dar... 

—  Nu-i  nevoie,  îl  întrerupse  Lordul  Tywin.  E  bine  aşa. 

—  Poate  că  o  sabie  purpurie  ar  sclipi  mai  frumos  în  lumina  soarelui,  dar  la 
drept  vorbind,  mie  îmi  plac  mai  mult  culorile  astea,  zise  Tyrion.  Au  o  frumuseţe 
ameninţătoare...  şi  fac  această  sabie  unică.  Nu  mai  există  o  alta  la  fel  în  întreaga 
lume,  bănuiesc. 

—  Mai  există  una.  Armurierul  se  aplecă  deasupra  mesei  şi  despacheta  pielea 
uleiată,  scoţând  la  iveală  încă  o  sabie  lungă. 

Tyrion  lăsă  din  mână  sabia  lui  Joffrey  şi  o  luă  pe  cealaltă.  Dacă  nu  erau  chiar 
gemene,  erau  cel  puţin  rude  apropiate.  Aceasta  era  mai  groasă  şi  mai  grea,  cu  un 
centimetru  mai  lată  şi  opt  mai  lungă,  dar  ambele  aveau  aceleaşi  margini  fine, 
netede  şi  aceleaşi  culori  distinctive,  unduirile  de  sânge  şi  noapte.  Trei  şanţuri 
adânc  incizate  străbăteau  lama  celei  de-a  doua  săbii,  de  la  mâner  până  la  vârf. 
Sabia  regelui  avea  doar  două.  Mânerul  lui  Joff  era  mult  mai  împodobit,  cu  cele 
două  părţi  perpendiculare  ale  gărzii  în  forma  unor  labe  de  leu,  cu  gheare  lungi  de 
rubine,  dar  ambele  săbii  aveau  mânere  din  piele  roşie,  frumos  meşteşugită,  şi 
capete  de  lei  drept  măciulii. 

—  Splendid.  Chiar  şi  în  mâini  nepricepute  ca  ale  lui  Tyrion,  sabia  părea  vie. 
N-am  atins  niciodată  o  sabie  mai  bine  echilibrată. 

—  E  pentru  fiul  meu. 

Nu  e  nevoie  să  te  întreb  pentru  care  dintre  ei.  Tyrion  aşeză  sabia  lui  Jaime 
lângă  cea  a  lui  Joffrey,  întrebându-se  dacă  Robb  Stark  îl  va  lăsa  pe  fratele  său  să 
trăiască  destul  de  mult  ca  să  apuce  s-o  mânuiască.  Negreşit,  tatăl  nostru  aşa 
crede,  altfel  de  ce  ar  fi  cerut  să  i  se  făurească  această  sabie? 

—  Ai  făcut  o  treabă  bună,  Maestre  Mott,  îi  spuse  Lordul  Tywin  armurierului. 
Intendentul  meu  se  va  ocupa  de  plată.  Şi,  nu  uita,  rubine  pentru  teci. 

—  Nu  voi  uita,  stăpâne.  Eşti  foarte  generos.  Bărbatul  împacheta  săbiile  în 
pânza  uleiată,  îşi  vârî  bocceaua  sub  braţ  şi  îngenunche.  E  o  onoare  să  slujesc 
Mâna  Regelui.  Voi  aduce  săbiile  în  ziua  dinaintea  nunţii. 

—  Aşa  să  faci. 

După  ce  străjerii  îl  conduseră  pe  armurier  afară  din  încăpere,  Tyrion  se  cocoţă 
într-un  scaun. 

—  Aşa. . .  o  sabie  pentru  Joff,  una  pentru  Jaime  şi  nici  măcar  un  pumnal  pentru 
pitic.  Aşa  stau  treburile,  tată? 

—  Oţelul  a  ajuns  doar  pentru  două  săbii,  nu  pentru  trei.  Dacă  ai  trebuinţă  de  un 
pumnal,  ia  unul  din  armurărie.  Robert  a  lăsat  o  sută  când  a  murit.  Gerion  i-a  dat 
un  pumnal  aurit,  cu  mânerul  de  fildeş  şi  cap  de  safir  ca  dar  de  nuntă  şi  jumătate 
dintre  solii  care  au  venit  la  curte  au  încercat  să  intre  în  graţiile  înălţimii  Sale 
dăruindu-i  cuţite  incrustate  cu  nestemate  şi  săbii  placate  cu  argint. 

Tyrion  zâmbi. 

—  L-ar  fi  mulţumit  mai  mult  dacă  i-ar  adus  în  dar  fiicele  lor. 

—  Fără  doar  şi  poate.  Singura  armă  pe  care  a  folosit-o  vreodată  a  fost  cuţitul 
de  vânătoare  pe  care  1-a  primit  de  la  Arryn  pe  când  era  copil.  Lordul  Tywin  îşi 
flutură  mâna,  alungându-1  pe  Regele  Robert,  cu  toate  cuţitele  lui.  Ce-ai  găsit  pe 
malul  râului? 

—  Noroi,  răspunse  Tyrion,  şi  câteva  mortăciuni  pe  care  nimeni  nu  s-a  ostenit 
să  le  îngroape.  înainte  de  a  putea  redeschide  portul,  Apa  Neagră  va  trebui  dragată, 
iar  corăbiile  scufundate  distruse  sau  ridicate.  Trei  sferturi  din  cheiuri  necesită 
reparaţii,  iar  pe  unele  s-ar  putea  să  fim  nevoiţi  să  le  dărâmăm  şi  să  le  reconstruim. 
Toată  piaţa  de  peşte  a  dispărut,  iar  Poarta  Râului  şi  Poarta  Regelui  sunt  ţăndări  de 
pe  urma  loviturilor  lui  Stannis  şi  trebuie  înlocuite.  Mă  cutremur  când  mă  gândesc 
cât  o  să  coste.  Dacă  într- adevăr,  te  caci  aur,  tată,  găseşte  o  privată  şi  pune- te  pe 
treabă,  îi  venea  să  spună,  dar  se  înfrâna. 

—  Vei  găsi  tot  aurul  de  care  va  fi  nevoie. 

—  Zău?  Unde?  Vistieria  e  goală,  ţi-am  spus.  N-am  terminat  să-i  plătim  pe 
alchimişti  pentru  tot  focul  ăla  sălbatic,  nici  pe  fierari  pentru  lanţ,  iar  Cersei  a 
zălogit  coroana  ca  să  plătească  jumătate  din  cheltuielile  pentru  nunta  lui  Joffrey  - 
şaptezeci  şi  şapte  de  afurisite  de  feluri  de  mâncare,  o  mie  de  invitaţi,  o  plăcintă 
plină  de  porumbei,  cântăreţi,  jongleri. . . 

—  Extravaganţa  are  rolul  ei.  Trebuie  să  demonstrăm  întregului  regat  bogăţia  şi 
puterea  pe  care  o  are  Casterly  Rock. 

—  Atunci  Casterly  Rock  ar  trebui  să  plătească. 

—  De  ce?  Am  văzut  registrele  lui  Degeţel.  Veniturile  coroanei  sunt  de  zece  ori 
mai  mari  decât  erau  pe  vremea  lui  Aerys. 

—  Dar  şi  cheltuielile  coroanei.  Robert  a  fost  la  fel  de  generos  cu  banii  lui  ca  şi 
cu  bărbăţia.  Degeţel  s-a  împrumutat  din  greu.  Printre  alţii,  de  la  tine.  Da, 
veniturile  sunt  considerabile,  dar  abia  ajung  să  acopere  camătă  pentru 
împrumuturile  lui  Degeţel.  Ai  să  uiţi  datoria  tronului  faţă  de  Casa  Lannister? 

—  Nu  fii  absurd. 

—  Atunci  probabil  că  şapte  feluri  ar  fi  de  ajuns.  Trei  sute  de  invitaţi  în  loc  de  o 
mie.  înţeleg  că  o  căsătorie  poate  fi  la  fel  de  valabilă  şi  fără  un  urs  dansator. 

—  Tyrelii  ne  vor  socoti  cărpănoşi.  Voi  avea  şi  nunta  şi  cheiul.  Dacă  nu  poţi 
plăti  pentru  ele,  spune  aşa  şi  voi  căuta  un  vistiernic  care  poate. 

Ruşinea  de  a  fi  destituit  după  un  timp  atât  de  scurt  nu  era  un  lucru  pe  care 
Tyrion  să-1  îndure. 

—  Am  să-ţi  găsesc  banii. 

—  Aşa  ai  să  faci,  îl  încredinţa  tatăl  său  şi,  cât  te  ocupi  de  asta,  vezi  dacă  poţi 
găsi  şi  patul  soţiei  tale. 

Aşadar  vorbele  au  ajuns  până  şi  la  urechile  lui. 

—  L-am  găsit,  mulţumesc.  E  mobila  aia  dintre  fereastră  şi  cămin,  cu  baldachin 
de  catifea  şi  saltea  din  puf  de  gâscă. 

—  Mă  bucur  că  ai  cunoştinţă  de  el.  Acum  poate  că  ar  trebui  să  încerci  să 
cunoşti  şi  femeia  cu  care  îl  împărţi. 

Femeie?  Copila,  vrei  să  spui. 

—  Ţi-a  şoptit  un  păianjen  la  ureche  sau  trebuie  să-i  mulţumesc  iubitei  mele 
surioare?  Având  în  vedere  câte  se  întâmplau  între  aşternuturile  lui  Cersei,  s-ar  fi 
putut  crede  că  ar  avea  decenţa  să  nu-şi  vâre  nasul  în  aşternuturile  lui.  Spune-mi, 
de  ce  toate  slujnicele  Şansei  sunt  slujitoarele  lui  Cersei?  M-am  săturat  să  fiu 
spionat  în  propriile  mele  camere. 

—  Dacă  nu-ţi  plac  slujnicele  soţiei  tale,  dă-le  afară  şi  angajează  altele,  mai  pe 
placul  tău.  E  dreptul  tău,  dar  pe  mine  fecioria  nevestei  tale  mă  preocupă,  nu 
slujnicele  ei.  Această. . .  gingăşie  mă  nedumereşte.  Se  pare  că  nu  întâmpini  nici  o 
dificultate  cu  târfele.  Fata  Stark  e  altfel  făcută? 

—  De  ce  naiba  te  interesează  atât  de  mult  unde-mi  vâr  eu  bărbăţia?  se  răsti 
Tyrion.  Şansa  e  prea  tânără. 

—  E  destul  de  matură  ca  să  fie  Doamna  de  Winterfell,  după  moartea  fratelui 
său.  Revendică-i  fecioria  şi  vei  fi  cu  un  pas  mai  aproape  de  a  revendica  Nordul. 
Las-o  însărcinată  şi  recompensa  e  gata  câştigată.  Trebuie  să-ţi  reamintesc  că  o 
căsătorie  care  n-a  fost  consumată  poate  fi  desfăcută? 

—  De  înaltul  Septon  sau  un  Consiliu  Religios.  Actualul  nostru  înalt  Septon  e 
un  câine  dresat  care  latră  frumos  la  comandă.  Mai  degrabă  mi-ar  putea  anula 
căsătoria  Băiatul  Lunii  decât  el. 

—  Probabil  că  ar  fi  trebuit  s-o  mărit  pe  Şansa  Stark  cu  Băiatul  Lunii.  Poate  că 
el  ar  fi  ştiut  ce  are  de  făcut  cu  ea. 

Mâinile  lui  Tyrion  se  încleştară  pe  braţele  scaunului. 

—  Am  auzit  tot  ce  am  de  gând  să  aud  pe  tema  fecioriei  nevestei  mele.  Dar, 
dacă  tot  discutăm  despre  căsătorie,  cum  se  face  că  nu  aud  nimic  despre  iminenta 
nuntă?  După  câte-mi  amintesc. . . 

Lordul  Tywin  îl  întrerupse: 

—  Mance  Tyrell  mi-a  refuzat  oferta  de  a  o  căsători  pe  Cersei  cu  Willas,  moşte- 
nitorul lui. 

—  A  refuzat-  o  pe  dulcea  noastră  Cersei?  Tyrion  se  simţea  dintr-odată  mult 
mai  bine  dispus. 

—  Prima  oară  când  i-am  prezentat  oferta,  Lordul  Tyrell  a  părut  destul  de 

deschis,  îi  spuse  tatăl  său. 

O  zi  mai  târziu,  totul  s-a  schimbat.  Lucrarea  bătrânei.  îşi  tiranizează  fiul  fără 
milă.  Varys  susţine  că  bătrâna  i-a  spus  că  sora  ta  e  prea  bătrână  şi  prea  consumată 
pentru  nepreţuitul  ei  nepot  şchiop. 

—  Trebuie  că  Cersei  a  fost  încântată,  râse  Tyrion. 
Lordul  Tywin  îi  aruncă  o  privire  glacială. 

—  Nu  ştie.  Şi  nici  nu  va  afla.  E  mai  bine  pentru  noi  toţi  dacă  ne  gândim  că 
oferta  n-a  fost  făcută  niciodată.  Ai  grijă  să  nu  uiţi  asta,  Tyrion:  Oferta  n-a  fost 
făcută  niciodată. 

—  Care  ofertă?  Tyrion  bănuia  mai  degrabă  că  Lordul  Tyrell  va  ajunge  să-şi 
regrete  refuzul  categoric. 

—  Sora  ta  se  va  căsători,  fii  pe  pace.  întrebarea  e  cu  cine.  Am  mai  multe 
idei...  înainte  să  poată  ajunge  la  ele,  se  auzi  o  lovitură  uşoară  în  uşă  şi  un  străjer 
îşi  vârî  capul  să-1  anunţe  pe  Marele  Maester  Pycelle. 

—  Poate  să  intre,  zise  Lordul  Tywin. 

Pycelle  intră  clătinându-se,  sprijinit  de  un  toiag,  şi  se  opri  destul  de  mult  ca 
să-i  arunce  lui  Tyrion  o  privire  care  ar  fi  putut  covăsi  laptele.  Barba-i  albă, 
odinioară  superbă,  pe  care  cineva  o  tăiase  fără  nici  o  explicaţie,  îi  creştea  acum  la 
loc  rară  şi  ţepoasă,  lăsându-1  cu  respingătoarele  straturi  roz  ale  guşii  atârnând 
peste  gât. 

—  Nobilă  Mână  a  Regelui,  spuse  bătrânul,  înclinându-se  cât  de  mult  putea  s-o 
facă  fără  să  cadă,  a  mai  venit  încă  o  pasăre  de  la  Castelul  Negru.  Am  putea 
discuta  între  patru  ochi? 

—  Nu  e  nevoie.  Lordul  Tywin  îi  făcu  semn  Marelui  Maester  Pycelle  să  ia  loc. 
Tyrion  poate  să  rămână. 

Oooooh,  chiar  pot?  Se  frecă  la  nas  şi  aşteptă.  Pycelle  îşi  drese  glasul,  ceea  ce 
atrase  după  sine  tuse  şi  horcăieli. 

—  Scrisoarea  e  de  la  acelaşi  Bowen  Marsh  care  a  trimis-o  pe  ultima. 
Castelanul.  Scrie  că  Lordul  Mormont  a  trimis  vorbă  despre  sălbatici  care 
înaintează  spre  vest  în  număr  foarte  mare. 

—  Ţinuturile  de  dincolo  de  Zid  nu  pot  susţine  oştiri  numeroase,  spuse  Tywin 
cu  hotărâre.  Acest  avertisment  nu  e  nou. 

—  Ultimul  este,  stăpâne.  Mormont  a  trimis  din  pădurea  bântuită  o  pasăre,  să 
anunţe  că  e  atacat.  Mai  mulţi  corbi  s-au  întors  de  atunci,  dar  nici  unul  cu  scrisori. 
Acest  Bowen  Marsh  se  teme  că  Lordul  Mormont  a  fost  ucis,  cu  toată  oştirea  lui. 

Lui  Tyrion  chiar  îi  plăcuse  bătrânul  Jeor  Mormont,  cu  purtarea  lui  morocă- 
noasă şi  pasărea  vorbitoare. 

—  E  sigur?  întrebă  el. 

—  Nu,  recunoscu  Pycelle,  dar  nici  unul  dintre  oamenii  lui  Mormont  nu  s-a 
întors  încă.  Marsh  se  teme  că  i-au  omorât  sălbaticii  şi  că  Zidul  însuşi  ar  putea  fi 
atacat.  Scotoci  în  mantia  sa  şi  găsi  hârtia.  Iată  scrisoarea  lui,  stăpâne,  o  rugăminte 

către  toţi  cei  cinci  regi.  Are  nevoi  de  oameni,  cât  de  mulţi  îi  putem  trimite. 

—  Cinci  regi?  Tatăl  său  era  deranjat.  Există  un  singur  rege  în  Westeros. 
Nătărăii  aceia  în  negru  ar  putea  să  încerce  să  nu  uite  asta,  dacă  vor  ca  înălţimea  Sa 
să-i  ia  în  seamă.  Când  îi  răspunzi,  spune-i  că  Renly  e  mort,  iar  ceilalţi  sunt 
trădători  şi  ipocriţi. 

—  Fără  îndoială,  se  vor  bucura  să  afle  asta.  Zidul  e  o  lume  separată  şi  veştile 
ajung  adesea  târziu.  Pycelle  clătină  din  cap  în  sus  şi -n  jos.  Ce  să-i  spun  lui  Marsh 
cu  privire  la  oamenii  pe  care-i  cere?  Să  convocam  consiliul. . .? 

—  Nu  e  nevoie.  Rondul  de  Noapte  e  o  ceată  de  tâlhari,  ucigaşi  şi  ţânci  de  rând, 
dar  mă  gândesc  că  ar  putea  să  se  dovedească  mai  buni,  cu  o  disciplină  corespun- 
zătoare. Dacă  Mormont  e  mort  într-adevăr,  fraţii  în  negru  trebuie  să  aleagă  un  nou 
Lord  Comandant. 

Pycelle  îi  aruncă  lui  Tyrion  o  privire  şireată. 

—  Foarte  bine  gândit,  stăpâne.  Cunosc  omul  potrivit.  Janos  Slynt. 
Lui  Tyrion  nu-i  plăcu  deloc  ideea. 

—  Fraţii  în  negru  îşi  aleg  singuri  comandantul,  îi  reaminti  el.  Lordul  Slynt  e 
nou  la  Zid.  Ştiu,  eu  l-am  trimis  acolo.  De  ce  l-ar  alege  pe  el  dintr-o  duzină  de  alţi 
bărbaţi  cu  mai  multă  experienţă? 

—  Pentru  că,  spuse  tatăl  lui  pe  un  ton  care  sugera  că  Tyrion  era  de-a  dreptul  un 
imbecil,  dacă  nu  votează  cum  li  se  spune,  Zidul  lor  se  va  topi  înainte  să  mai  vadă 
pe  altcineva. 

Da,  asta  ar  merge.  Tyrion  insistă: 

—  Janos  Slynt  nu  e  omul  potrivit,  tată.  Ne-am  descurca  mai  bine  cu  coman- 
dantul de  la  Turnul  Umbrei.  Sau  de  la  Eastwatch-by-the-Sea. 

—  Comandantul  de  la  Turnul  Umbrei  e  un  Mallister  de  Seagard.  La  Eastwatch 
stăpâneşte  un  om  de  fier.  Nici  unul  nu  i-ar  fi  de  folos,  spuse  răspicat  glasul 
Lordului  Tywin. 

—  Janos  Slynt  e  fiul  unui  măcelar,  îi  reaminti  tatălui  său,  cu  convingere.  Tu 
însuţi  mi-ai  spus... 

—  îmi  amintesc  ce  ţi-am  spus.  Dar  Castelul  Negru  nu  e  Harrenhal.  Rondul  de 
Noapte  nu  e  consiliul  regelui.  Pentru  fiecare  treabă  există  o  unealtă  şi  o  treabă 
pentru  fiecare  unealtă. 

Tyrion  ardea  de  furie. 

—  Lordul  Janos  e  o  armură  goală  care  se  va  vinde  oricui  dă  mai  mult. 

—  Socotesc  că  e  un  punct  în  favoarea  lui.  Cine  crezi  că  ar  da  mai  mult  decât 
noi?  Se  întoarse  către  Pycelle:  Trimite  un  corb.  Scrie  că  Regele  Joffrey  a  fost 
adânc  îndurerat  de  moartea  Lordului  Comandant  Mormont,  dar  regretă  că  nu 
poate  să  se  lipsească  de  nici  un  om  chiar  acum,  când  mişună  atâţia  rebeli  şi 
uzurpatori.  Sugerează  că  lucrurile  ar  putea  sta  altfel  dacă  tronul  ar  fi  apărat. . .  cu 
condiţia  ca  regele  să  aibă  încredere  deplină  în  conducerea  Rondului.  în  încheiere, 
cere-i  să  transmită  mai  departe  salutul  înălţimii  Sale  către  devotatul  său  prieten  şi 

slujitor,  Lordul  Janos  Slynt. 

—  Da,  stăpâne.  Pycelle  îşi  clătină  din  nou  capul  ofilit.  Voi  scrie  după  cum 
porunceşte  Mâna.  Cu  mare  plăcere. 

Ar  fi  trebuit  să-  i  tai  capul,  nu  barba,  chibzui  Tyrion.  Iar  Slynt  ar  fi  trebuit  să 
meargă  să  înoate  cu  bunul  său  prieten  Allar  Deem.  Cel  puţin  nu  făcuse  aceeaşi 
greşeală  prostească  şi  cu  Symon  Gură  de  Argint.  Vezi,  tată?  îi  venea  să  strige. 
Vezi  ce  repede  îmi  învăţ  lecţiile? 

SAMWELL 

Sus,  în  pod,  o  femeie  năştea  zgomotos,  în  timp  ce  jos  un  bărbat  zăcea  pe 
moarte,  lângă  cămin.  Samwell  Tarly  nu  ştia  care  îl  îngrozea  mai  mult. 

îl  acoperiseră  pe  bietul  Bannen  cu  un  maldăr  de  blănuri  şi  scormoniseră  focul, 
ca  flăcările  să  fie  înalte,  dar  tot  ceea  ce  putea  spune  era: 

—  Mi-e  frig.  Vă  rog.  Mi-e  aşa  de  frig. 

Sam  încerca  să-i  dea  supă  de  ceapă,  dar  Bannen  nu  putea  înghiţi.  Supa  i  se 
scurgea  pe  buze  şi  în  jos,  pe  bărbie,  mai  repede  decât  putea  Sam  s-o  ia  cu  lingura. 

—  Ăla  e  mort.  Craster  se  uită  la  Bronn  cu  indiferenţă,  în  timp  ce  se  lupta  cu  un 
cârnat.  Mai  bine  i-ai  vârî  un  cuţit  în  piept  decât  lingura  aia  pe  gât,  dacă  mă  întrebi 
pe  mine. 

—  Nu-mi  amintesc  să  te  fi  întrebat  cineva.  Uriaşul  nu  era  mai  înalt  de  un 
metru  cincizeci  -  numele  lui  adevărat  era  Bedwyck  -  dar  era  un  omuleţ  aprig. 
Ucigaşule,  i-ai  cerut  lui  Craster  sfatul? 

Sam  se  făcu  mic  la  auzul  numelui,  dar  clătină  din  cap.  Umplu  lingura  din  nou, 
o  duse  la  gura  lui  Bannen  şi  încercă  să  i-o  strecoare  printre  buze. 

—  Mâncare  şi  foc,  zicea  Uriaşul,  e  tot  ce  ţi-am  cerut.  Iar  ţie  ţi-e  necaz  pe 
mâncare. 

—  Bucură-te  că  nu  mi-e  necaz  şi  pe  foc.  Craster  era  un  bărbat  slinos,  care 
părea  şi  mai  şi  din  cauza  pieilor  de  oaie  jerpelite  şi  puturoase  pe  care  le  purta  zi  şi 
noapte.  Avea  un  nas  mare  şi  turtit,  gura  căzută  într-o  parte  şi  o  ureche  lipsă.  Şi, 
chiar  dacă  părul  încâlcit  şi  barba-i  încurcată  încărunţeau,  mâinile  aspre  şi 
cioturoase  păreau  încă  destul  de  puternice  ca  să  rănească.  V-am  dat  de  mâncare  ce 
am  putut,  dar  voi  sunteţi  mereu  flămânzi.  Sunt  un  om  credincios,  altfel  v-aş  fi  pus 
pe  fugă.  Crezi  că  am  nevoie  de  unii  ca  voi  să-mi  moară  pe  jos?  Crezi  că  am 
nevoie  de  toate  gurile  tale  înfometate,  piticule?  Sălbaticul  scuipă.  Ciori.  Când  a 
adus  vreodată  o  cioară  ceva  bun  în  casa  unui  om,  te-ntreb  eu!  Niciodată. 
Niciodată. 

Supa  se  prelingea  din  colţul  gurii  lui  Bannen.  Sam  o  şterse  cu  un  colţ  al 
mânecii.  Ochii  cercetaşului  erau  deschişi,  dar  nu  vedeau. 

—  Mi-e  frig,  rosti  el  din  nou,  abia  auzit.  Poate  că  un  maester  ar  fi  ştiut  cum 

să-1  salveze,  dar  ei  nu  aveau  nici  un  maester.  Cu  nouă  zile  în  urmă,  Kedge  Albeaţă 
îi  tăiase  lui  Bannen  piciorul  schilodit,  într-un  buboi  de  puroi  şi  sânge  care-i  făcuse 
greaţă  lui  Sam,  dar  era  prea  puţin,  prea  târziu.  Mi-e  atât  de  frig,  repetară  buzele 
palide. 

Prin  sală  era  răsfirată  o  ceată  jerpelită  de  fraţi  în  negru.  Stăteau  ghemuiţi  pe  jos 
sau  aşezaţi  pe  bănci  aspre  de  lemn,  bând  aceeaşi  supă  apoasă  de  ceapă  şi  muşcând 
din  bucăţi  mari  de  pâine  tare.  Doi  erau  răniţi  mai  grav  decât  Bannen,  dacă  te  uitai 
la  ei.  Fornio  delirase  zile  în  şir,  iar  din  umărul  lui  Ser  Byam  se  scurgea  un  puroi 
galben  şi  scârbos.  Când  părăsiseră  Castelul  Negru,  Brown  Bernarr  luase  cu  el  saci 
cu  alifie  de  muştar,  poţiune  de  foc  myrishez,  praf  de  usturoi,  calapăr,  mac, 
arama-regelui  şi  alte  ierburi  tămăduitoare.  Chiar  şi  somn- dulce,  care  dăruia  o 
moarte  fără  dureri.  Dar  Brown  Bernarr  murise  la  Pumn  şi  nimeni  nu  se  gândise  să 
caute  leacurile  Maesterului  Aemon.  Fiind  bucătar,  Hack  ştiuse  şi  el  câte  ceva  de- 
spre ierburi,  dar  îl  pierduseră  şi  pe  el.  Aşa  că  rămăsese  în  sarcina  scutierilor 
supravieţuitori  să  se  ocupe  de  răniţi,  după  priceperea  lor,  ceea  ce  era  destul  de 
puţin.  Cel  puţin  aici  sunt  uscaţi  şi  au  un  foc  să-  i  încălzească,  dar  au  nevoie  de 
mai  multă  mâncare. 

Cu  toţii  aveau  nevoie  de  mai  multă  mâncare.  Oamenii  bodogăneau  de  zile  în 
şir.  Karl  Picior-Strâmb  zicea  întruna  că  Craster  trebuie  să  aibă  o  cămară  ascunsă, 
iar  Garth  din  Oraşul  Vechi  începuse  să-1  îngâne  când  Lordul  Comandant  nu-1 
putea  auzi.  Sam  se  gândise  să  ceară  ceva  mai  săţios,  măcar  pentru  cei  răniţi,  dar 
nu  îndrăznise.  Ochii  lui  Craster  erau  reci  şi  meschini  şi  ori  de  câte  ori  sălbaticul  se 
uita  spre  el,  mâinile  i  se  crispau  puţin,  ca  şi  cum  ar  fi  vrut  să  se  strângă  în  pumni. 
Oare  ştie  că  am  vorbit  cu  Gilly  ultima  oară  când  am  fost  aici?  se  întrebă  el.  Oare 
Gilly  i-a  spus  că  i-am  promis  c-o  vom  lua  cu  noi?  Oare  a  bătut- o  până  când  i-a 
spus? 

—  Mi-e  frig,  spuse  Bannen.  Vă  rog.  Mi-e  frig. 

Cu  toată  căldura  şi  fumul  din  castelul  lui  Craster,  Sam  era  şi  el  înfrigurat.  Şi 
obosit,  atât  de  obosit.  Avea  nevoie  de  somn,  dar  de  câte  ori  închidea  ochii,  visa 
viscole  de  zăpadă  şi  oameni  morţi  târşâindu-se  spre  el,  cu  mâini  negre  şi  ochi 
albaştri  scăpărători. 

Sus,  în  pod,  Gilly  scoase  un  suspin  cutremurător  care  răsună  în  sala  lungă  şi 
joasă,  fără  ferestre. 

—  împinge,  o  auzi  spunându-i  pe  una  dintre  nevestele  mai  bătrâne  ale  lui 
Craster.  Mai  tare.  Mai  tare.  Ţipă  dacă  te  ajută. 

Ţipă  atât  de  puternic,  încât  Sam  tresări.  Craster  întoarse  capul,  cu  o  privire 
feroce. 

—  M-am  săturat  de  ţipetele  astea,  strigă  el  în  sus.  Dă-i  o  cârpă  să  muşte  din  ea, 
altfel  vin  eu  sus  să-i  trag  o  scatoalcă. 

Sam  ştia  că  era  în  stare  s-o  facă.  Craster  avea  nouăsprezece  neveste,  dar  nici 
una  care  ar  fi  îndrăznit  să-1  oprească,  odată  ce  ar  fi  început  să  urce  scara  aceea. 

Aşa  cum  nu  îndrăzniseră  nici  fraţii  în  negru  cu  două  nopţi  înainte,  când  o  bătuse 
pe  una  dintre  fetele  mai  tinere.  Bombăneli  se  auziseră,  nu  încape  vorbă. 

—  O  omoară,  a  zis  Garth  din  Greenway,  iar  Karl  Picior-Strâmb  a  râs  şi  a  spus: 

—  Dacă  nu  vrea  bucăţica  aia  de  carne  dulce,  ar  putea  să  mi-o  dea  mie. 

Black  Bernarr  a  înjurat  încet,  cu  glas  mânios,  iar  Alan  de  Rosby  s-a  ridicat  şi  a 
ieşit,  ca  să  nu  fie  nevoit  să  audă. 

—  Casa  lui,  legea  lui,  le  reamintise  Ronnel  Harclay.  Craster  e  prietenul 
Rondului. 

Prieten,  gândi  Sam,  în  timp  ce  asculta  ţipetele  înfundate  ale  lui  Gilly.  Craster 
era  un  om  brutal  care  îşi  stăpânea  nevestele  şi  fiicele  cu  o  mână  de  fier,  dar  în 
acelaşi  timp,  fortăreaţa  lui  era  un  loc  de  refugiu. 

—  Ciori  îngheţate,  rânjise  Craster  când  au  intrat  clătinându-se  pe  picioare,  acei 
câţiva  care  supravieţuiseră  zăpezii.  Şi  nu  un  stol  la  fel  de  mare  cât  cel  care  a 
plecat  spre  nord. 

Cu  toate  acestea,  le  oferise  un  loc  pe  podeaua  lui,  un  acoperiş  să-i  ferească  de 
zăpadă  şi  un  foc  la  care  să  se  usuce,  iar  nevestele  lui  le  aduseseră  căni  cu  vin 
fierbinte,  să-şi  încălzească  burţile.  îi  numea  ciori  afurisite,  dar  îi  hrănea,  oricât  de 
sărăcăcioasă  ar  fi  fost  mâncarea. 

Noi  suntem  oaspeţi,  îşi  reaminti  Sam.  Gilly  este  a  lui.  Fiica  lui,  nevasta  lui. 
Casa  lui,  legea  lui. 

Prima  dată  când  vizitase  Fortăreaţa  lui  Craster,  Gilly  venise  să-i  ceară  ajutor  şi 
Sam  îi  împrumutase  mantia  sa  neagră,  ca  să-şi  ascundă  pântecele,  când  s-a  dus 
să-1  caute  pe  Jon  Snow.  Cavalerii  trebuie  să  apere  femeile  şi  copiii.  Doar  puţini 
dintre  fraţii  în  negru  erau  cavaleri,  dar  chiar  şi  aşa. . .  Cu  toţii  rostim  cuvintele, 
gândi  Sam.  Sunt  scutul  care  păzeşte  regatele  oamenilor.  O  femeie  era  o  femeie, 
chiar  şi  una  sălbatică.  Ar  trebui  s- o  ajutăm.  Ar  trebui.  Pentru  copilul  ei  se  temea 
Gilly:  se  temea  că  ar  putea  să  fie  băiat.  Craster  îşi  creştea  fiicele  pentru  a-i  deveni 
neveste,  dar  prin  preajma  lui  nu  erau  de  văzut  nici  bărbaţi,  nici  băieţi. 

Gilly  îi  spusese  că  Craster  îşi  dădea  fiii  zeilor.  Dacă  zeii  sunt  buni,  îi  vor 
trimite  o  fiică,  se  rugă  Sam.  Sus,  în  pod,  Gilly  îşi  înăbuşi  un  strigăt. 

—  Asta  e,  se  auzi  un  glas  de  femeie.  Acum  mai  împinge  o  dată.  O,  văd  capul 

lui. 

Al  ei,  gândi  Sam  nefericit.  Capul  ei,  al  ei. 

—  Frig,  şopti  Bannen  vlăguit.  Vă  rog.  Mi-e  aşa  de  frig. . . 

Sam  lăsă  deoparte  strachina  şi  lingura,  aruncă  încă  o  blană  peste  trupul 
muribundului  şi  mai  puse  un  băţ  pe  foc.  Gilly  scoase  un  ţipăt  şi  începu  să  gâfâie. 
Craster  îşi  molfăia  cârnatul  său  negru.  Avea  cârnaţi  pentru  el  şi  pentru  neveste,  le 
spusese,  dar  nici  unul  pentru  Rond. 

—  Femei!  se  plânse  el.  Urlă  de  parcă...  Am  avut  odată  o  scroafă  grasă  care  a 
fătat  cinci  purcei  fără  să  grohăie  măcar.  Mestecând,  se  întoarse  şi-1  privi  pe  Sam 
cu  dispreţ:  Era  aproape  la  fel  de  grasă  ca  tine,  băiete,  Ucigaşule.  Râse. 

Era  mai  mult  decât  putea  suporta.  Sam  se  îndepărtă  de  foc  împleticindu-se, 
păşind  cu  stângăcie  printre  şi  peste  trupurile  bărbaţilor  care  dormeau,  se  ghemuiau 
sau  mureau  pe  podeaua  de  pământ  bătătorit.  Fumul,  ţipetele  şi  gemetele  îi  dădeau 
o  senzaţie  de  leşin.  Aplecându-se,  împinse  pielea  de  cerb  atârnată  care  îi  servea 
lui  Craster  drept  uşă  şi  ieşi  în  aerul  după-amiezii. 

Era  o  zi  noroasă,  dar  încă  destul  de  luminoasă  ca  să-1  orbească  după 
întunecimea  din  castel.  Câteva  petice  de  zăpadă  atârnau  de  crengile  copacilor  din 
împrejurimi  şi  acopereau  dealurile  scăldate  în  nuanţe  de  auriu  şi  ruginiu,  dar  mai 
puţin  ca  înainte.  Furtuna  trecuse  şi  zilele  petrecute  la  Fortăreaţa  lui  Craster 
fuseseră...  ei,  bine,  poate  nu  chiar  calde,  dar  nici  atât  de  geroase.  Sam  auzea 
pic- pic- pic- ul  domol  al  apei  care  curgea  de  pe  ţurţurii  ce  dantelau  marginea 
acoperişului  gros  de  nuiele.  Trase  adânc  aer  în  piept,  suspinând,  şi  privi  împrejur. 

Către  vest,  Ollo  Ciungul  şi  Tim  Stone  se  mişcau  prin  faţa  şirurilor  de  cai, 
hrănind  şi  adăpând  poneii  rămaşi. 

Mai  încolo,  alţi  fraţi  jupuiau  şi  măcelăreau  animalele  socotite  prea  slabe  ca  să 
mai  reziste.  Suliţaşi  şi  arcaşi  făceau  rondul  în  spatele  întăriturilor  de  pământ, 
singura  apărare  a  lui  Craster  împotriva  primejdiilor  care  pândeau  în  pădurea  de 
dincolo,  în  timp  ce  o  duzină  de  focuri  înălţau  degete  groase  de  fum  albastru- 
cenuşiu.  Sam  auzea  ecourile  îndepărtate  ale  topoarelor  care-şi  făceau  treaba  în 
pădure,  acolo  unde  un  mic  detaşament  de  muncă  aduna  lemne  cât  să  ţină  focurile 
aprinse  peste  noapte.  Noaptea  era  cel  mai  rău.  Când  se  făcea  întuneric.  Şi  frig. 

De  când  erau  la  Fortăreaţă,  nu  veniseră  să-i  atace  nici  arătări,  nici  Ceilalţi. 

—  Nici  nu  vor  veni,  spusese  Craster.  Un  om  evlavios  n-are  nici  un  motiv  să  se 
teamă  de  ei.  I-am  spus  asta  şi  lui  Mance  Rayder  o  dată,  când  a  venit  să  adulmece 
pe  aici.  Nu  m-a  ascultat,  cum  nu  mă  ascultaţi  nici  voi,  ciorile,  cu  săbiile  şi  focurile 
voastre  afurisite.  Nu  vă  vor  ajuta  mai  mult  când  vine  frigul  alb.  Doar  zeii  vă  vor 
ajuta  atunci.  Mai  bine  aţi  cere  de-a  dreptul  ajutorul  zeilor. 

Gilly  vorbise  şi  ea  despre  frigul  alb  şi  le  spusese  ce  fel  de  ofrande  le  aducea 
Craster  zeilor.  Sam  a  vrut  să-1  omoare  când  a  auzit.  Dincolo  de  Zid  nu  există  nici 
o  lege,  îşi  reaminti,  iar  Craster  e  prieten  al  Rondului. 

Un  strigăt  răguşit  se  ridică  din  spatele  castelului  de  chirpici  şi  Sam  se  duse  să 
arunce  o  privire.  Pământul  de  sub  picioare  era  o  mâzgă  de  zăpadă  topită  şi  noroi 
moale  despre  care  Edd  cel  Trist  susţinea  că  e  din  rahatul  lui  Craster.  Era,  totuşi, 
mai  vâscos  decât  rahatul;  cizmele  lui  Sam  se  afundau  atât  de  tare  încât  simţi  una 
ieşindu-i  din  picior. 

în  spatele  unei  grădini  de  legume  şi  al  unui  ţarc  de  oi  gol,  mai  mulţi  fraţi  în 
negru  trăgeau  cu  arcul  într-o  ţintă  pe  care  o  făcuseră  din  paie  şi  fân.  Scutierul 
blond  şi  subţirel  căruia  îi  ziceau  Donnel  cel  Dulce  vârâse  o  săgeată  chiar  lângă 
centru,  de  la  cincizeci  de  metri. 

—  Să  te  văd  acum,  bătrâne,  zise  el. 

—  Da,  o  să  mă  vezi.  Ulmer,  gârbovit,  cu  barba  sură,  sfrijit  şi  cu  mâinile 

tremurătoare,  păşi  lângă  semn  şi  scoase  o  săgeată  din  tolba  de  la  brâu.  în  tinereţe 
fusese  proscris,  membru  al  infamei  Frăţii  a  Pădurii  Regelui.  Susţinea  că  a  înfipt 
cândva  o  săgeată  în  mâna  Taurului  Alb  din  Garda  Regelui,  ca  să  fure  un  sărut  de 
pe  buzele  unei  prinţese  din  Dorne.  îi  furase  şi  giuvaiere  şi  un  cufăr  cu  dragoni  de 
aur,  dar  cu  sărutul  îi  plăcea  să  se  fudulească  la  beţie. 

Potrivi  săgeata,  întinse  arcul  cu  mişcări  uşoare,  ca  mătasea  verii,  pe  urmă  lăsă 
săgeata  să  zboare.  Săgeata  lovi  ţinta  cu  două  degete  mai  aproape  de  centru  decât 
cea  a  lui  Donnel  Hill. 

—  E  bine  aşa,  băiete?  îl  întrebă  el,  făcând  un  pas  înapoi. 

—  Destul  de  bine,  răspunse  printre  dinţi  mai  tânărul  bărbat.  Vântul  te -a  ajutat. 
Când  am  tras  eu,  a  bătut  mai  tare. 

—  Atunci,  ar  fi  trebuit  să  ţii  seama  de  asta.  Ai  ochiul  bun  şi  mâna  sigură,  dar 
vei  avea  nevoie  de  mult  mai  mult  de  atât  ca  să  întreci  un  om  al  Pădurii  Regelui. 
Pe  mine,  Dick  Arcaşul  m-a  învăţat  cum  să  înclin  arcul,  şi  n-a  trăit  vreodată  unul 
mai  priceput  ca  el.  Că  veni  vorba,  ţi-am  povestit  despre  bătrânul  Dick? 

—  Doar  de  trei  sute  de  ori.  Fiecare  om  de  la  Castelul  Negru  auzise  poveştile 
lui  Ulmer  despre  marea  ceată  de  proscrişi  de  altădată,  despre  Simon  Toyne  şi 
Cavalerul  Zâmbitor,  despre  Oswyn  Gât-Lung,  cel  de  trei  ori  spânzurat,  Wenda 
Căprioara  Albă,  Dick  Arcaşul,  Ben  Pântecosul  şi  toţi  ceilalţi.  Căutând  o  scăpare, 
Donnel  îşi  roti  privirea  şi  astfel  îl  zări  pe  Sam,  stând  cu  picioarele  în  noroi. 

—  Ucigaşule,  îl  strigă  el.  Haide,  arată-ne  cum  l-ai  omorât  pe  Celălalt.  Ridică 
un  arc  lung  de  tisă. 

Sam  se  făcu  roşu. 

—  N-a  fost  săgeată,  a  fost  pumnal,  sticla  dragonilor. . .  Ştia  ce  s-ar  întâmpla 
dacă  ar  lua  arcul.  Ar  rata  ţinta  şi  ar  trimite  săgeata  dincolo  de  întăritura  de  pământ, 
direct  în  pădure.  Atunci  ar  auzi  râsetele. 

—  Nu  contează,  zise  Alan  de  Rosby,  un  alt  arcaş  iscusit.  Ardem  cu  toţii  de 
nerăbdare  să-1  vedem  pe  Ucigaş  trăgând  cu  arcul.  Nu-i  aşa,  flăcăi? 

Nu  putea  să-i  privească;  zâmbetele  batjocoritoare,  micile  înţepături 
răutăcioase,  dispreţul  din  ochii  lor.  Sam  se  răsuci  pe  călcâie,  să  se  întoarcă  pe 
unde  a  venit,  dar  piciorul  drept  i  se  adânci  în  noroi  şi,  când  încercă  să-1  scoată, 
cizma  îi  rămase  acolo.  Fu  nevoit  să  îngenuncheze  ca  s-o  scoată,  cu  râsetele 
răsunându-i  în  urechi.  Cu  toate  că  purta  şosete,  când  reuşi  să  scape  de  acolo,  era 
ud  până  în  vârful  degetelor.  Zadarnic,  gândi  el  nefericit.  Tatăl  meu  m-a  văzut  aşa 
cum  sunt.  N-am  dreptul  să  trăiesc,  când  atâţia  oameni  viteji  sunt  morţi. 

Grenn  se  îngrijea  de  vatra  aflată  la  sud  de  poarta  fortăreţei,  tăind  buşteni, 
dezbrăcat  până  la  brâu.  Faţa  îi  era  roşie  de  efort,  iar  sudoarea  îi  şiroia  pe  piele. 
Dar  îi  zâmbi  lui  Sam  când  acesta  se  apropie,  gâfâind. 

—  Ţi-au  luat  Ceilalţi  cizma,  Ucigaşule? 
Şi  el? 

—  Mi-a  luat-o  noroiul.  Te  rog,  nu-mi  spune  aşa. 

—  De  ce  nu?  Grenn  părea  sincer  nedumerit.  E  un  nume  straşnic.  Şi  l-ai 
câştigat  pe  merit. 

Pyp  îl  şicana  întotdeauna  pe  Grenn,  spunându-i  că  are  capul  gros  ca  zidul  unui 
castel,  aşa  că  Sam  îi  explică  răbdător: 

—  E  doar  un  alt  mod  de  a-mi  spune  că  sunt  laş,  zis  el,  sprijinindu-se  pe 
piciorul  stâng  şi  fâţâindu-şi  dreptul  în  cizma  udă.  îşi  bat  joc  de  mine,  la  fel  cum  îşi 
bat  joc  de  Bedwyck  zicându-i  Uriaşul. 

—  Dar  nu  e  uriaş,  făcu  Grenn,  iar  Paul  n-a  fost  mic  niciodată.  Ei,  bine,  poate 
când  a  fost  în  leagăn,  dar  nu  mai  târziu.  Dar  tu  l-ai  omorât  într-adevăr  pe  Celălalt, 
aşa  că  nu  e  acelaşi  lucru. 

—  Eu  doar. . .  Eu  de  fapt. . .  eram  speriat. 

—  Nu  mai  mult  decât  mine.  Doar  Pyp  spune  că  sunt  prea  nătâng  ca  să-mi  fie 
frică.  Mă  sperii  ca  oricare  altul.  Grenn  se  aplecă  să  scoată  un  butuc  din  pământ  şi 
îl  azvârli  în  foc.  Mai  demult  îmi  era  frică  de  Jon,  ori  de  câte  ori  trebuia  să  mă  lupt 
cu  el.  Era  foarte  sprinten  şi  lupta  de  parcă  voia  să  mă  omoare.  Lemnul  verde  şi  ud 
rămase  în  flăcări,  fumegând,  înainte  de  a  se  aprinde.  Dar  n-am  spus  nimănui. 
Uneori,  mi  se  pare  că  toţi  doar  se  prefac  curajoşi  şi  că,  de  fapt,  nici  unul  dintre  noi 
nu  este.  Poate  că  prefăcându-te,  devii  curajos,  nu  ştiu.  Lasă-i  să-ţi  spună  Ucigaşul, 
cui  îi  pasă? 

—  Ţie  nu  ţi-a  plăcut  niciodată  când  Ser  Alliser  îţi  spunea  Zimbrul. 

—  Zicea  că  sunt  mare  şi  prost.  Grenn  îşi  scarpină  barba.  Dar  dacă  Pyp  ar  fi 
vrut  să-mi  spună  Zimbrul,  ar  fi  putut.  Sau  tu,  sau  Jon.  Zimbrul  e  un  animal 
puternic  şi  feroce,  aşa  că  nu  e  atât  de  rău,  iar  eu  sunt  mare  şi  mă  fac  şi  mai  mare. 
N-ai  prefera  să  fii  Sam  Ucigaşul  decât  Ser  Piggy? 

—  De  ce  nu  pot  să  fiu  pur  şi  simplu  Samwell  Tarly?  Se  prăbuşi  pe  un  buştean 
ud,  pe  care  Grenn  urma  să-1  taie.  Obsidianul  1-a  omorât.  Nu  eu,  sticla  dragonilor. 

Le  spusese.  Le  spusese  tuturor.  Unii  dintre  ei  nu  l-au  crezut,  ştia.  Jungher  îi 
arătase  lui  Sam  jungherul  său,  spunând: 

—  Eu  am  fier,  la  ce-mi  trebuie  mie  sticla  dragonilor? 

Black  Bernarr  şi  cei  trei  Garth  lăsaseră  să  se  înţeleagă  limpede  că  se  îndoiau  de 
întreaga  poveste,  iar  Rolley  din  Sisterton  i-a  spus  direct  în  faţă: 

—  Mai  degrabă  ai  înţepat  nişte  tufe  foşnitoare  şi  s-a  dovedit  că  acolo  se  uşura 
Micul  Paul,  aşa  că  ai  scornit  o  minciună. 

Dar  Dywen  şi  Edd  cel  Trist  au  ascultat  şi  i-au  convins  pe  Sam  şi  pe  Grenn  să-i 
povestească  totul  Lordului  Comandant.  Mormont  a  stat  încruntat  cât  a  durat 
istorisirea  şi  a  pus  întrebări  tăioase,  dar  era  un  om  prea  prevăzător  ca  să  nu  profite 
de  orice  situaţie.  I-a  cerut  lui  Sam  tot  obsidianul  din  raniţă,  deşi  era  destul  de 
puţin.  De  câte  ori  se  gândea  la  ascunzătoarea  pe  care  Jon  o  găsise  îngropată  sub 
Pumn,  lui  Sam  îi  venea  să  plângă.  Fuseseră  acolo  lame  de  pumnal,  vârfuri  de 
suliţe  şi  cel  puţin  două  sau  trei  sute  de  vârfuri  de  săgeţi.  Jon  făcuse  pumnale 
pentru  el,  pentru  Sam  şi  pentru  Lordul  Comandant  Mormont,  iar  lui  Sam  îi  dăduse 

un  vârf  de  suliţă,  un  corn  vechi  şi  crăpat  şi  câteva  vârfuri  de  săgeţi.  Grenn  luase  şi 
el  o  mână  de  vârfuri  de  săgeţi,  dar  asta  a  fost  tot. 

Aşa  că,  tot  ce  mai  aveau  acum  era  pumnalul  lui  Mormont  şi  cel  pe  care  Sam  i-1 
dăduse  lui  Grenn,  plus  nouăsprezece  săgeţi  şi  o  suliţă  înaltă  din  lemn  tare,  cu  un 
vârf  de  obsidian  negru.  Santinelele  îşi  treceau  suliţa  de  la  o  gardă  la  alta,  iar 
Mormont  împărţise  săgeţile  celor  mai  buni  arcaşi  ai  săi.  Bill  Mormăitul,  Farth 
Pană-Cenuşie,  Ronnel  Harclay,  Donnel  Hill  cel  Dulce  şi  Alan  de  Rosby  aveau 
câte  trei  fiecare,  iar  Ulmer  patru.  Dar,  chiar  dacă  fiecare  dintre  aceste  săgeţi  şi-ar 
fi  atins  ţinta,  ar  fi  ajuns  curând  şi  ei  la  săgeţile  de  foc,  ca  toţi  ceilalţi.  La  Pumn 
trăseseră  sute  de  săgeţi  de  foc,  dar  arătările  au  continuat  să  vină. 

Nu  va  fi  de  ajuns,  gândi  Sam.  Palisadele  povârnite,  din  noroi  şi  zăpadă  topită, 
nu  vor  încetini  arătările,  care  escaladaseră  mult  mai  abruptele  pante  ale  Pumnului 
şi  mişunaseră  pe  zidul  împrejmuitor.  Şi,  în  loc  de  trei  sute  de  fraţi  care  să-i 
întâmpine  aliniaţi  în  şiruri  disciplinate,  arătările  vor  găsi  patruzeci  şi  unu  de 
supravieţuitori  rebegiţi,  dintre  care  nouă  prea  răniţi  ca  să  lupte.  Patruzeci  şi  patru 
intraseră,  care  încotro,  în  fortăreaţa  lui  Craster,  departe  de  furtună,  departe  de  cei 
şaizeci  şi  ceva  care  scăpaseră  de  la  Pumn,  dar  trei  dintre  ei,  răniţi,  muriseră,  iar 
Bannen  va  fi  în  curând  al  patrulea. 

—  Crezi  că  arătările  au  plecat?  îl  întrebă  pe  Grenn.  De  ce  nu  vin  să  ne 
lichideze? 

—  Vin  numai  când  e  frig. 

—  Da,  zise  Sam,  dar  frigul  e  cel  care  aduce  arătările,  sau  arătările  aduc  frigul? 

—  Cui  îi  pasă?  Toporul  lui  Grenn  trimise  în  aer  aşchii  de  lemn.  Vin  împreună, 
asta  contează.  I-auzi,  acum  că  ştiu  că  sticla  dragonilor  le  omoară,  poate  că  nu  mai 
vin  deloc.  Poate  că  acum  se  tem  de  noi. 

Sam  îşi  dorea  să  poată  crede  asta,  dar  i  se  părea  că,  dacă  erai  mort,  teama  nu 
avea  mai  mult  înţeles  decât  durerea  sau  dragostea  sau  datoria.  îşi  cuprinse 
genunchii  cu  mâinile,  transpirând  sub  straturile  de  lână,  piele  şi  blană.  Pumnalul 
de  obsidian  topise  apariţia  palidă  din  pădure,  adevărat. . .  dar  Grenn  vorbea  ca  şi 
cum  ar  face  acelaşi  lucru  şi  arătărilor.  Nu  ştim  asta,  gândi  el.  Nu  ştim  nimic, 
într- adevăr.  Mi- aş  dori  ca  Jon  să  fie  aici.  Grenn  îi  plăcea,  dar  nu  putea  vorbi  cu 
el  la  fel.  Jon  nu  mi- ar  spune  Ucigaşul,  ştiu  asta.  Şi  aş  putea  vorbi  cu  el  despre 
pruncul  lui  Gilly.  Dar  Jon  plecase  cu  Qhorin  Halfhand  şi  de  atunci  nu  mai 
auziseră  nimic  de  ei.  Avea  şi  el  un  pumnal  de  obsidian,  dar  oare  s-a  gândit  să-l 
folosească?  Zace  mort  şi  îngheţat  în  vreo  râpă...  sau,  mai  rău,  e  mort  şi  umblă? 

Nu  putea  înţelege  de  ce  ar  vrea  zeii  să-i  ia  pe  Jon  Snow  şi  pe  Bannen  şi  să-l 
lase  pe  el,  aşa  laş  şi  nepriceput  cum  era.  Ar  fi  trebuit  să  moară  la  Pumn,  unde  se 
scăpase  pe  el  de  trei  ori  şi,  pe  deasupra,  îşi  mai  pierduse  şi  sabia.  Şi  ar  fi  murit  în 
pădure,  dacă  n-ar  fi  venit  Micul  Paul  să-l  ducă  în  spate.  Mi- aş  dori  să  fie  totul  un 
vis,  să  mă  pot  trezi.  Ce  bine  ar  fi  să  se  trezească  înapoi  la  Pumnul  Primilor 
Oameni,  cu  toţi  fraţii  încă  în  jurul  lui,  chiar  şi  cu  Jon  şi  Nălucă.  Sau,  şi  mai  bine, 

să  se  trezească  la  Castelul  Negru  de  dincolo  de  Zid  şi  să  se  ducă  în  sala  de  mese 
pentru  o  strachină  din  terciul  de  grâu  al  lui  Hobb  Trei  Degete,  cu  o  linguriţă  de 
unt  topindu-se  în  mijloc  şi  un  fagure  de  miere  alături.  Numai  gândindu-se  la  el  îi 
chiorăia  stomacul. 
Zăpadă. 

Sam  ridică  privirea  la  auzul  sunetului.  Corbul  Lordului  Comandant  Mormont 
înconjura  focul,  bătând  aerul  cu  aripi  mari,  negre. 
Zăpadă,  croncăni  pasărea.  Zăpadă,  zăpadă. 

Oriunde  se  ducea  corbul,  Mormont  apărea  şi  el  imediat.  Lordul  Comandant  se 
ivi  călare  de  sub  copaci,  între  bătrânul  Dynen  şi  Ronnel  Harclay,  cercetaşul  cu 
faţă  de  vulpe,  care  fusese  promovat  pe  locul  lui  Thoren  Smallwood.  Suliţaşii  de  la 
poartă  strigară  o  somaţie,  iar  Bătrânul  Urs  le  răspunse  cu  un  mârâit. 

—  Cine  naiba  crezi  că  se  duce  acolo?  Ţi-au  luat  Ceilalţi  ochii?  Trecu  printre 
stâlpii  porţii,  unul  având  în  vârf  un  craniu  de  berbec,  celălalt  unul  de  urs,  pe  urmă 
struni  calul,  ridică  un  pumn  şi  fluieră.  La  chemarea  lui,  corbul  veni  fluturându-şi 
aripile. 

—  Stăpâne,  îl  auzi  Sam  pe  Ronnel  Harclay  spunând,  avem  doar  douăzeci  şi  doi 
de  cai  şi  mă  îndoiesc  că  jumătate  dintre  ei  vor  ajunge  la  Zid. 

—  Ştiu  asta,  mârâi  Mormont.  Dar  trebuie  oricum  să  mergem.  Craster  ne-a  spus 
răspicat.  Aruncă  o  privire  către  vest,  unde  un  pâlc  de  nori  negri  ascundea  soarele. 
Zeii  ne-au  dat  un  răgaz,  dar  pentru  cât  timp?  Mormont  sări  din  şa,  aruncându-şi 
corbul  înapoi  în  aer.  Atunci  îl  zări  pe  Sam  şi  începu  să  răcnească:  Tarly! 

—  Eu?  Sam  se  ridică  în  picioare  cu  greutate. 
Eu?  Corbul  ateriza  pe  capul  bătrânului.  Eu? 

—  Nu  Tarly  te  cheamă?  Ai  vreun  frate  prin  preajmă?  Da,  tu!  închide  gura  şi 
hai  cu  mine. 

—  Cu  tine?  Cuvintele  îi  ţâşniră  de  pe  buze,  într-un  chiţăit. 
Lordul  Comandant  Mormont  îi  aruncă  o  privire  pustiitoare. 

—  Eşti  un  bărbat  al  Rondului  de  Noapte.  încearcă  să  nu-ţi  uzi  nădragii  de 
fiecare  dată  când  mă  uit  la  tine.  Vino,  am  spus.  Cizmele  îi  lipăiau  în  noroi  şi  Sam 
trebuia  să  se  grăbească  pentru  a  ţine  pasul.  M-am  gândit  la  sticla  ta  de  dragon. 

—  Nu  e  a  mea,  protestă  Sam. 

—  Atunci  a  lui  Jon  Snow.  Dacă  pumnalele  din  sticla  dragonilor  sunt  ceea  ce  ne 
trebuie,  de  ce  avem  doar  două?  Fiecare  om  de  la  Zid  ar  trebui  să  fie  înarmat  cu 
unul  în  ziua  în  care  îşi  rosteşte  jurămintele. 

—  N-am  ştiut. . . 

—  N-am  ştiut!  Dar  probabil  că  am  ştiut  cândva.  Rondul  de  Noapte  şi-a  uitat 
propria  menire,  Tarly.  Nu  te  apuci  să  construieşti  un  zid  înalt  de  două  sute  de 
metri  doar  ca  să-i  opreşti  pe  sălbaticii  în  blănuri  să-ţi  fure  femeile.  Zidul  a  fost 
făcut  să  păzească  regatul  oamenilor...  şi  nu  împotriva  altor  oameni,  ceea  ce  sunt 
toţi  sălbaticii,  dacă  te  gândeşti  bine.  Prea  mulţi  ani,  Tarly,  prea  multe  sute  şi  mii 

de  ani.  Am  pierdut  din  vedere  adevăratul  duşman.  Iar  acum  e  aici,  dar  nu  ştim 
cum  să-1  înfruntăm.  Sticla  dragonilor  e  făcută  de  dragoni,  aşa  cum  le  place 
oamenilor  din  popor  să  spună? 

—  M-maesterii  cred  că  nu,  se  bâlbâi  Sam.  Maesterii  spun  că  vine  din  focurile 
pământului.  îi  zic  obsidian. 

Mormont  pufni: 

—  Pot  să-i  spună  şi  plăcintă  cu  lămâie,  din  partea  mea.  Dacă  ucide  aşa  cum 
susţii,  vreau  mai  mult. 

Sam  se  poticni: 

—  Jon  a  găsit  mai  mult,  la  Pumn.  Sute  de  vârfuri  de  săgeţi  şi  vârfuri  de 
suliţe... 

—  Aşa  ai  spus.  Nu  ne  sunt  de  mare  folos  acolo.  Ca  să  ajungem  din  nou  la 
Pumn,  ar  trebui  să  fim  înarmaţi  cu  armele  pe  care  nu  le  vom  avea  până  când  nu 
ajungem  la  afurisitul  de  Pumn.  Şi  mai  rămâne  să  ne  ocupăm  şi  de  sălbatici. 
Trebuie  să  găsim  sticla  dragonilor  în  altă  parte. 

Sam  aproape  că  uitase  de  sălbatici,  atât  de  multe  se  întâmplaseră  de  atunci. 

—  Copiii  pădurii  foloseau  arme  din  sticla  dragonilor,  spuse  el.  Ei  trebuie  să 
ştie  unde  se  găseşte  obsidian. 

—  Copiii  pădurii  au  murit  cu  toţii,  zise  Mormont.  Primii  Oameni  au  ucis 
jumătate  dintre  ei  cu  săbii  de  bronz,  iar  andalii  au  desăvârşit  treaba  cu  fier.  De  ce 
un  pumnal  din  sticlă  trebuie  să. . . 

Bătrânul  Urs  se  întrerupse  brusc,  căci  dintre  pieile  de  cerb  ale  uşii  se  ivi 
Craster.  Sălbaticul  zâmbi,  dezvăluind  o  gură  cu  dinţi  maro,  stricaţi. 

—  Am  un  fiu. 

Fiu,  croncăni  corbul  Lordului  Mormont.  Fiu,  fiu,  fiu. 
Faţa  Lordului  Comandant  era  împietrită. 

—  Mă  bucur  pentru  tine. 

—  Nu  zău?  Eu,  unul,  mă  voi  bucura  când  tu  şi  ai  tăi  veţi  pleca.  E  timpul,  mă 
gândesc. 

—  îndată  ce  răniţii  noştri  se  înzdrăvenesc. . . 

—  Mai  zdraveni  de  atât  n-or  să  fie,  cioară  bătrână,  şi  amândoi  ştim  asta.  Şi  pe 
ăia  care  sunt  pe  moarte  îi  ştii.  Taie-le  beregata  nenorocită  şi  cu  asta  ai  terminat. 
Sau  lasă-i,  dacă  nu  ai  stomac  pentru  aşa  ceva,  şi  le  vin  eu  de  hac,  cu  mâna  mea. 

Lordul  Comandant  Mormont  se  zbârli: 

—  Thoren  Smallwood  susţinea  că  eşti  un  prieten  al  Rondului. . . 

—  Da,  zise  Craster:  V-am  dat  tot  ce  am  putut,  dar  vine  iarna  şi  acum  fata  m-a 
procopsit  cu  încă  o  gură  de  hrănit. 

—  Am  putea  să  luăm  noi  copilul,  se  auzi  un  glas  scheunat. 

Craster  întoarse  capul.  Ochii  i  se  îngustară.  Scuipă  pe  piciorul  lui  Sam. 

—  Ce-ai  zis,  Ucigaşule? 
Sam  deschise  şi  închise  gura. 

—  Eu...  eu...  eu  am  vrut  doar  să  spun...  dacă  nu-1  vrei...  să  ai  o  gură  de 
hrănit. . .  acum  că  vine  iarna. . .  noi. . .  noi  am  putea  să-1  luăm  şi. . . 

—  Fiul  meu.  Sângele  meu.  Crezi  că  l-aş  da  pe  mâna  ciorilor? 

—  Mă  gândeam  doar...  N-ai  nici  un  fiu,  îi  abandonezi.  Gilly  mi- a  spus,  îi  laşi 
în  pădure,  de  asta  ai  doar  neveste  aici,  şi  fiice  care  cresc  şi-ţi  devin  neveste. 

—  Taci  din  gură,  Sam,  zise  Lordul  Comandant  Mormont.  Ai  spus  destule.  Prea 
multe.  Treci  înăuntru. 

—  Stăpâne... 

—  înăuntru! 

Roşu  la  faţă,  Sam  îşi  făcu  loc  printre  pieile  de  cerb,  înapoi  în  întunecimea 
castelului.  Mormont  îl  urmă. 

—  Cât  poţi  să  fii  de  nătărău?  zise  înăuntru  bătrânul,  cu  glasul  gâtuit  de  mânie. 
Chiar  dacă  Craster  ni  l-ar  da,  copilul  ar  muri  înainte  să  ajungem  la  Zid.  Ne 
lipseşte  un  prunc  de  îngrijit  aproape  tot  atât  cât  ne  lipseşte  nişte  zăpadă.  Ai  lapte 
să-i  dai  în  ţâţele  alea  mari  ale  tale?  Sau  te-ai  gândit  s-o  iei  şi  pe  mamă? 

—  Vrea  să  vină,  mărturisi  Sam.  M-a  implorat. . . 
Mormont  ridică  o  mână. 

—  Nu  mai  vreau  să  aud  nimic,  Tarly.  Ţi  s-a  tot  spus  să  nu  te  apropii  de 
nevestele  lui  Craster. 

—  Ea  e  fiica  lui,  zise  Sam  abia  auzit. 

—  Du-te  şi  ocupă-te  de  Bannen.  Acum.  Până  ce  nu  mă  înfurii. 

—  Da,  stăpâne.  Sam  se  îndepărtă  în  grabă,  tremurând. 

Dar  când  ajunse  lângă  foc,  nu  mai  apucă  decât  să-1  vadă  pe  Uriaş  trăgând  o 
mantie  de  blană  peste  capul  lui  Bannen. 

—  Zicea  că-i  e  frig,  spuse  bărbatul  mărunţel.  Sper  că  s-a  dus  într-un  loc  unde  e 
cald,  chiar  sper. 

—  Rana. . .,  zise  Sam. 

—  La  naiba  cu  rana.  Jungher  împunse  trupul  neînsufleţit  cu  vârful  piciorului. 
Era  rănit  la  picior.  Am  cunoscut  un  om,  în  satul  meu,  care  a  pierdut  un  picior.  A 
trăit  patruzeci  şi  nouă  de  ani. 

—  Frigul,  zise  Sam.  Nu  i-a  fost  destul  de  cald. 

—  N-a  mâncat  destul  de  bine,  punctă  Jungher.  Nu  cum  trebuie.  Ticălosul  de 
Craster  1-a  omorât  prin  înfometare. 

Sam  privi  neliniştit  împrejur,  dar  Craster  nu  revenise  înăuntru.  Dacă  ar  fi  fost 
acolo,  lucrurile  ar  fi  putut  evolua  urât.  Sălbaticul  ura  bastarzii,  deşi  cercetaşii 
spuneau  că  era  el  însuşi  bastard,  fiul  unei  ciori  care  murise  de  mult,  cu  o  sălbatică. 

—  Craster  are  gurile  lui  de  hrănit,  interveni  Uriaşul.  Toate  femeile  astea.  Ne-a 
dat  ce  poate. 

—  Să  nu  cumva  să  crezi  una  ca  asta.  în  ziua  în  care  plecăm,  va  da  cep  la  un 
butoiaş  de  mied  şi  se  va  aşeza  la  masă  să  se  ospăteze  cu  şuncă  şi  miere.  Şi  va  râde 
de  noi,  cum  murim  de  foame  afară,  în  zăpadă.  E  un  sălbatic  nemernic,  nimic 

altceva.  Nici  unul  dintre  ei  nu  e  prieten  al  Rondului.  Lovi  cu  piciorul  trupul  lui 
Bannen:  întreabă-1  pe  el,  dacă  nu  mă  crezi. 

Arseră  cadavrul  cercetaşului  pe  înserate,  în  focul  pe  care  îl  întreţinuse  Grenn 
mai  devreme.  Tim  Stone  şi  Garth  din  Oraşul  Vechi  au  dus  trupul  gol  şi  l-au 
legănat  o  dată  sau  de  două  ori  între  ei,  înainte  de  a-1  azvârli  în  flăcări.  Fraţii 
rămaşi  în  viaţă  împărţiră  între  ei  hainele,  armele,  armura  şi  tot  ce  mai  avea.  La 
Castelul  Negru,  Rondul  de  Noapte  îşi  îngropa  morţii  cu  tot  ritualul  cuvenit.  Dar 
nu  erau  la  Castelul  Negru.  Şi  oasele  nu  se  întorc  sub  formă  de  arătări. 

—  Numele  lui  a  fost  Bannen,  rosti  Lordul  Comandant  Mormont,  când  flăcările 
cuprinseră  trupul  lui  Bannen.  A  fost  un  om  curajos,  un  bun  cercetaş.  A  venit  la 
noi  din. . .  de  unde  a  venit? 

—  Dinspre  Portul  Alb,  strigă  cineva. 
Mormont  clătină  din  cap: 

—  A  venit  la  noi  de  la  Portul  Alb  şi  şi-a  făcut  datoria  fără  cusur.  Şi-a  respectat 
jurămintele  cum  a  putut  mai  bine,  a  călătorit  departe,  s-a  avântat  în  luptă  cu 
înflăcărare.  Nu  vom  mai  întâlni  altul  ca  el. 

—  Iar  acum  veghea  lui  s- a  sfârşit,  cântară  solemn  fraţii  în  negru. 

—  Iar  acum  veghea  lui  s-a  sfârşit,  repetă  Mormont. 
Sfârşit,  ţipă  corbul.  Sfârşit. 

Sam  era  roşu  şi  ameţit  de  fum.  Când  privi  focul,  i  se  păru  că-1  vede  pe  Bannen 
ridicându-se,  cu  mâinile  răsucindu-se  şi  strângându-se  în  pumni,  ca  şi  cum  ar  fi 
vrut  să  se  lupte  cu  flăcările  care  îl  mistuiau,  dar  nu  dură  decât  o  clipă,  după  care 
totul  se  pierdu  în  fum.  însă  cel  mai  neplăcut  era  mirosul.  Dacă  ar  fi  fost  un  miros 
scârbos,  poate  că  l-ar  fi  suportat,  dar  trupul  arzând  al  fratelui  avea  mirosul  atât  de 
asemănător  cu  cel  de  porc  fript  încât  Sam  începu  să  saliveze,  iar  asta  era  atât  de 
oribil  că,  îndată  ce  pasărea  cârâi  sfârşit,  alergă  în  spatele  castelului,  să  vomite  în 
şanţ. 

Era  acolo,  îngenuncheat  în  noroi,  când  Edd  cel  Trist  se  apropie: 

—  Sapi  după  viermi,  Sam?  Sau  pur  şi  simplu  ţi-e  rău? 

—  Rău,  mormăi  Sam,  ştergându-şi  gura  cu  dosul  palmei.  Mirosul. . . 

—  Habar  n-aveam  că  Bannen  poate  mirosi  aşa  de  bine.  Tonul  lui  Edd  era  la  fel 
de  posac  ca  întotdeauna.  Mi-a  trecut  prin  minte  să  tai  o  bucată  din  el.  Dacă  am  fi 
avut  nişte  sos  de  mere,  poate  că  aş  fi  făcut-o.  Friptura  de  porc  merge  cel  mai  bine 
cu  sosul  de  mere,  după  gustul  meu.  Edd  îşi  dezlegă  pantalonii  şi  începu  să 
urineze.  Ai  face  bine  să  nu  mori,  Sam,  altfel  mă  tem  c-o  să  cedez.  Pasămite  pe 
tine  e  mai  multă  untură  decât  a  avut  Bannen  la  viaţa  lui,  iar  eu  n-am  rezistat 
niciodată  la  o  jumăruţă.  Oftă,  în  timp  ce  jetul  de  urină  se  arcuia,  galben  şi  aburind. 
Plecăm  când  se  crapă  de  ziuă,  ai  auzit?  Fie  soare,  fie  ninsoare,  mi-a  zis  Bătrânul 
Urs. 

Fie  soare,  fie  ninsoare.  Sam  ridică  ochii,  neliniştit,  spre  cer. 

—  Ninsoare?  scânci  el.  Mergem...  călare?  Toţi? 

—  Păi,  nu,  unii  trebuie  să  meargă  pe  jos.  Se  scutură.  Dywen  zice  că  trebuie  să 
învăţăm  să  călărim  cai  morţi,  cum  fac  Ceilalţi.  Cică  am  face  economie  de 
mâncare.  Cât  poate  să  mănânce  un  cal  mort?  Edd  îşi  legă  pantalonii  la  loc.  N-aş 
spune  că  mă  încântă  ideea.  Dacă  găsesc  o  cale  să  pună  în  mişcare  un  cal  mort, 
urmăm  noi.  Probabil  că  eu  aş  fi  primul.  „Edd",  vor  zice,  „moartea  nu  mai  e  o 
scuză  să  zaci  culcat,  aşa  că  ridică-te  şi  ia  suliţa  asta,  la  noapte  trebuie  să  stai  de 
veghe."  Ei,  bine,  n-ar  trebui  să  fiu  aşa  de  prăpăstios.  Poate  c-o  să  mor  înainte  să-i 
dea  de  capăt. 

Poate  c-o  să  murim  cu  toţii,  şi  asta  mai  curând  decât  ne- ar  plăcea,  gândi 
Sam,  ridicându-se  cu  greu  în  picioare. 

Când  Craster  auzi  că  oaspeţii  lui  nepoftiţi  aveau  să  plece  a  doua  zi,  deveni 
aproape  amabil,  sau  cât  de  amabil  putea  el  să  fie. 

—  Era  şi  timpul,  zise  el.  N-aveţi  ce  căuta  aici,  v-am  spus.  Cu  toate  astea,  o 
să-mi  iau  rămas-bun  de  la  voi  aşa  cum  se  cuvine.  Cu  un  ospăţ.  Ei,  bine,  o  masă. 
Nevestele  mele  pot  să  frigă  caii  ăia  pe  care  i-aţi  măcelărit,  iar  eu  o  să  caut  nişte 
bere  şi  nişte  pâine.  Zâmbi,  cu  zâmbetul  lui  maroniu.  Nimic  nu-i  mai  bun  ca  berea 
şi  carnea  de  cal.  Dacă  nu-i  puteţi  călări,  mâncaţi-i,  asta  zic  eu. 

Nevestele  şi  fiicele  sale  scoaseră  băncile  şi  mesele  lungi  de  lemn,  gătiră  şi 
serviră.  Cu  excepţia  lui  Gilly,  Sam  nu  le  putea  deosebi.  Unele  erau  bătrâne,  unele 
tinere,  şi  altele  erau  doar  nişte  fetiţe,  dar  multe  dintre  ele  îi  erau  lui  Craster  şi  fiice 
şi  neveste  şi  toate  semănau  într-un  fel.  în  timp  ce-şi  vedeau  de  treabă  printre 
mese,  îşi  vorbeau  cu  glas  şoptit,  dar  niciodată  nu  se  adresau  bărbaţilor  în  negru. 

Craster  nu  avea  decât  un  singur  scaun.  Stătea  aşezat  pe  el,  îmbrăcat  într-o  vestă 
din  piele  de  oaie.  Braţele  lui  groase  erau  acoperite  de  păr  alb,  iar  la  una  dintre 
încheieturi  avea  o  brăţară  strâmbă  de  aur.  Lordul  Comandant  Mormont  se  aşeză  în 
capătul  băncii,  la  dreapta  lui,  iar  fraţii  se  înghesuiră,  unul  lângă  altul.  O  duzină 
rămaseră  afară,  să  păzească  porţile  şi  să  întreţină  focurile. 

Sam  îşi  găsi  un  loc  între  Grenn  şi  Oss  Orfanul,  cu  stomacul  chiorăind.  Carnea 
de  cal  înnegrită  picura  grăsime  în  timp  ce  nevestele  lui  Craster  întorceau  frigările 
deasupra  focului,  iar  mirosul  îl  făcu  să  saliveze  din  nou,  dar  asta  îi  reaminti  de 
Bannen.  Oricât  de  flămând  era,  Sam  ştia  că  ar  voma  numai  dacă  ar  gusta  o 
bucăţică.  Cum  puteau  să  mănânce  bieţii  cai  credincioşi,  care  îi  duseseră  atâta 
drum?  Când  nevestele  lui  Craster  aduseră  ceapă,  Sam  înhaţă  una  nerăbdător.  O 
parte  era  neagră  de  putregai,  dar  tăie  bucata  aceea  cu  pumnalul  şi  mâncă  goală 
bucata  bună.  Era  şi  pâine  pe  masă,  însă  numai  două  bucăţi.  Când  Ulmer  mai  ceru, 
femeia  clătină  din  cap.  în  acel  moment  începu  tărăboiul. 

—  Două  pâini?  se  plânse  Karl  Picior-Strâmb  din  josul  băncii.  Cât  de  proaste 
sunt  femeile  tale?  Avem  nevoie  de  mai  multă  pâine. 

Lordul  Comandant  Mormont  îi  aruncă  o  privire  aspră: 

—  Ia  ce  ţi  se  dă  şi  fii  recunoscător.  Ai  prefera  să  stai  afară,  în  furtună,  şi  să 
mănânci  zăpadă? 

—  Voi  fi  acolo  cât  de  curând.  Karl  Picior-Strâmb  nu  bătea  în  retragere  în  faţa 
furiei  Bătrânului  Urs.  Aş  prefera  să  mănânc  ce  ascunde  Craster,  stăpâne. 

Craster  îşi  îngustă  ochii. 

—  V-am  dat  destul,  ciorilor.  Trebuie  să-mi  hrănesc  femeile. 
Jungher  înţepă  o  bucată  de  carne  de  cal. 

—  Da,  deci  recunoşti  că  ai  o  cămară  secretă.  Cum  altfel  să  treceţi  iarna? 

—  Sunt  un  om  evlavios. . .,  începu  Craster. 

—  Eşti  un  om  cărpănos,  îl  întrerupse  Karl.  Şi  un  mincinos. 

—  Şunci,  spuse  Garth  din  Oraşul  Vechi,  cu  glas  reverenţios.  Ultima  oară  când 
am  fost  aici,  erau  porci.  Pun  rămăşag  că  are  şunci  ascunse  pe  undeva.  Şunci  sărate 
şi  afumate.  Şi  slănină. 

—  Cârnaţi,  adăugă  Jungher.  Aia  lungi  şi  negri  sunt  tari  ca  piatra,  ţin  ani  de 
zile.  Sunt  sigur  că  ascunde  vreo  sută  atârnaţi  pe  undeva. 

—  Ovăz,  sugeră  Ollo  Ciungul.  Porumb. 

Orz.  Porumb,  zise  corbul  lui  Mormont,  fluturându-şi  aripile.  Porumb,  porumb, 
porumb,  porumb,  porumb. 

—  Ajunge,  strigă  Lordul  Mormont,  peste  ţipetele  răguşite  ale  păsării.  Tăceţi 
toţi!  E  o  nebunie. 

—  Mere,  continuă  Garth  de  Greenway.  Butoaie  peste  butoaie  de  mere  rumene 
de  toamnă.  Sunt  meri  pe  aici,  i-am  văzut. 

—  Fructe  de  pădure  uscate.  Varză.  Alune.  Porumb,  porumb,  porumb. 

—  Carne  de  oaie  în  saramură.  Are  un  ţarc.  Are  poloboace  peste  poloboace  de 
carne  de  oaie  puse  deoparte.  Ştiţi  că  are. 

Craster  arăta  de  parcă  era  gata  să-i  pună  pe  toţi  pe  frigare.  Lordul  Comandant 
Mormont  se  ridică: 

—  Linişte!  Nu  vreau  să  aud  asemenea  vorbe! 

—  Atunci  astupă- ţi  urechile  cu  pâine,  bătrâne.  Karl  Picior-Strâmb  se  ridică  de 
la  masă.  Sau  deja  ţi-ai  înghiţit  nenorocita  de  fărâmitură? 

Sam  văzu  faţa  Bătrânului  Urs  înroşindu-se. 

—  Ai  uitat  cine  sunt?  Stai  jos,  mănâncă  şi  taci  din  gură.  E  un  ordin. 

Nimeni  nu  mai  vorbea.  Nimeni  nu  se  clintea.  Toţi  ochii  erau  aţintiţi  asupra 
Lordului  Comandant  şi  a  cercetaşului  voinic  şi  şchiop,  care  se  priveau  în  ochi 
peste  masă.  Sam  avu  impresia  că  Picior-Strâmb  cedează  primul  şi  că  era  pe  cale 
să  se  aşeze,  chiar  dacă  posac. . . 

. . .  când  Craster  se  ridică  în  picioare,  cu  toporul  în  mână.  Toporul  mare,  negru, 
de  oţel,  pe  care  i-1  dăduse  Mormont  în  dar. 

—  Nu,  mârâi  el.  Nu  te  vei  aşeza.  Unul  care  mă  numeşte  cărpănos  nu  va  dormi 
sub  acoperişul  meu  şi  nu  va  mânca  la  masa  mea.  Afară,  schilodule.  Şi  tu  şi  tu  şi 
tu.  Arătă  cu  capul  toporului  către  Jungher,  Garth  şi  celălalt  Garth.  Duce-ţi-vă  şi 
dormiţi  în  frig,  cu  burţile  goale,  voi  toţi,  altfel. . . 

—  Bastard  ticălos!  îl  auzi  Sam  pe  unul  dintre  cei  doi  Garth  înjurând.  Nu  văzu 

care. 

—  Cine  îmi  spune  mie  bastard?  răcni  Craster,  măturând  talere  şi  carne  şi  cupe 
cu  vin  de  pe  masă,  cu  mâna  stângă,  în  timp  ce  cu  dreapta  ridică  toporul. 

—  Nu  e  decât  ce  ştie  toată  lumea,  răspunse  Karl. 

Craster  se  mişcă  mai  repede  decât  ar  fi  crezut  Sam  că  se  poate  mişca  cineva, 
sărind  peste  masă,  cu  toporul  în  mână.  O  femeie  ţipă.  Garth  Greenway  şi  Oss 
Orfanul  scoaseră  pumnalele.  Karl  se  dădu  înapoi  şi  se  împiedică  de  Ser  Byam, 
care  zăcea  rănit  pe  podea.  într-o  clipită,  Craster  era  pe  urmele  lui,  scuipând 
înjurături.  în  clipa  următoare  scuipa  sânge.  Jungher  îl  înhăţase  se  păr,  îi  dăduse 
capul  pe  spate  şi  îi  despicase  beregata  de  la  o  ureche  la  alta.  Apoi  îl  îmbrânci  şi 
sălbaticul  căzu,  prăbuşindu-se  cu  capul  înainte,  peste  Ser  Byam.  Byam  urlă  în 
agonie,  în  timp  ce  Craster  se  înecă  în  propriul  sânge,  cu  toporul  alunecându-i  din 
mână.  Două  dintre  nevestele  lui  plângeau,  o  a  treia  înjura,  a  patra  fugi  la  Donnel 
cel  Dulce  şi  încercă  să-i  scoată  ochii  cu  unghiile.  O  doborî  la  pământ.  Lordul 
Comandant  stătea  deasupra  trupului  lui  Craster,  negru  de  furie. 

—  Zeii  ne  vor  blestema!  ţipă  el.  Nu  există  crimă  mai  odioasă  decât  să  aduci 
moarte  în  casa  celui  ce  te  găzduieşte.  După  toate  legile  inimii,  noi. . . 

—  Nu  există  nici  o  lege  dincolo  de  Zid,  bătrâne.  Ai  uitat?  Jungher  o  înhaţă  de 
braţ  pe  una  dintre  femeile  lui  Craster  şi  îi  vârî  sub  bărbie  cuţitul  însângerat. 
Arată-ne  unde  ţine  mâncarea  sau  sfârşeşti  ca  el,  femeie. 

—  Dă-i  drumul.  Mormont  făcu  un  pas.  O  să-ţi  iau  capul  pentru  asta,  tu. . . 
Garth  de  Greenway  îi  tăie  calea,  iar  Ollo  Ciungul  îl  trase  înapoi.  Amândoi 

aveau  arme  în  mâini. 

—  Tacă-ţi  gura,  îl  ameninţă  Ollo. 

Dar  Lordul  Comandant  îl  apucă  de  mână,  încercând  să-i  ia  pumnalul.  Ollo 
avea  doar  o  mână,  dar  era  iute.  Se  eliberă  din  strânsoarea  bătrânului,  înfipse 
pumnalul  în  burta  lui  Mormont  şi  îl  scoase,  roşu  tot.  Şi  apoi  lumea  o  luă  razna. 

Mai  târziu,  mult  mai  târziu,  Sam  se  pomeni  stând  cu  picioarele  încrucişate  pe 
podea,  cu  capul  lui  Mormont  în  poală.  Nu-şi  amintea  cum  ajunseseră  acolo  sau 
prea  mult  din  toate  cele  întâmplate  după  ce  Bătrânul  Urs  a  fost  înjunghiat.  Garth 
de  Greenway  îl  omorâse  pe  Garth  din  Oraşul  Vechi,  asta  îşi  amintea,  dar  nu  şi  de 
ce.  Rolley  Sisterman  căzuse  din  pod  şi  îşi  rupsese  gâtul  după  ce  urcase  scara  să  se 
desfete  puţin  cu  nevestele  lui  Craster.  Grenn. . . 

Grenn  ţipase  şi-1  pălmuise,  pe  urmă  fugise  cu  Uriaşul  şi  Edd  cel  Trist  şi  alţi 
câţiva.  Craster  zăcea  încă  lăbărţat  peste  Ser  Byam,  dar  cavalerul  rănit  nu  mai 
gemea.  Patru  fraţi  în  negru  stăteau  pe  bancă,  mâncând  halci  de  carne  de  cal  arsă, 
în  timp  ce  Ollo  se  împreuna  pe  masă  cu  o  femeie  care  plângea. 

—  Tarly.  Când  Bătrânul  Urs  încerca  să  vorbească,  sângele  îi  şiroia  din  gură  în 
jos,  pe  barbă.  Tarly,  du-te.  Du- te. 

—  Unde,  stăpâne?  Glasul  îi  era  vlăguit  şi  lipsit  de  viaţă.  Nu  mi-e  frică.  Era  un 
sentiment  straniu.  Nu  am  unde  să  mă  duc. 

—  La  Zid.  Du-te  la  Zid.  Acum. 

Acum,  ţipă  corbul.  Acum,  acum.  Pasărea  înainta  pe  braţul  bătrânului  către  piept 
şi  îi  ciuguli  un  fir  de  păr  din  barbă. 

—  Trebuie.  Trebuie  să  le  spui. 

—  Ce  să  le  spun,  stăpâne?  întrebă  Sam  politicos. 

—  Tot.  Pumnul.  Sălbaticii.  Sticla  dragonului.  Asta.  Tot.  Respira  foarte  încet 
acum,  iar  glasul  îi  era  o  şoaptă.  Spune-i  fiului  meu,  Jorah.  Spune-i  să  îmbrace 
veşmintele  negre.  Dorinţa  mea.  Ultima  dorinţă. 

Dorinţă?  Corbul  îşi  lungi  gâtul,  cu  ochii  negri  strălucind.  Boabe?  întrebă 
pasărea. 

—  N-am  boabe,  murmură  Mormont.  Spune-i  lui  Jorah.  Iartă-1.  Fiul  meu.  Te 
rog.  Du-te. 

—  E  prea  departe,  se  împotrivi  Sam.  Nu  voi  ajunge  niciodată  la  Zid,  stăpâne. 
Era  atât  de  ostenit.  Nu  voia  decât  să  doarmă,  să  doarmă  şi  iar  să  doarmă  şi  să  nu 
se  mai  trezească,  dar  ştia  că,  dacă  mai  zăbovea  mult  acolo,  Jungher  şi  Ollo 
Ciungul  sau  Karl  Picior-Strâmb  se  vor  înfuria  pe  el  şi  îi  vor  împlini  dorinţa,  doar 
de  dragul  de  a-1  vedea  murind.  Prefer  să  rămân  cu  tine.  Vezi,  nu-mi  mai  e  frică. 
De  tine,  sau. . .  de  orice. 

—  Ar  trebui  să-ţi  fie,  se  auzi  un  glas  de  femeie.  Trei  dintre  nevestele  lui 
Craster  stăteau  deasupra  lor.  Două  erau  nişte  bătrâne  sfrijite  pe  care  nu  le 
cunoştea,  dar  între  ele  era  Gilly,  încotoşmănată  în  piei  şi  legănând  un  ghemotoc 
de  blană  maro  cu  pete  albe,  în  care  trebuie  să  fi  fost  pruncul  ei. 

—  Nu  avem  voie  să  vorbim  cu  nevestele  lui  Craster,  le  spuse  Sam.  Avem 
ordine. 

—  S-a  terminat  cu  asta  acum,  spuse  bătrâna  din  dreapta. 

—  Cele  mai  negre  ciori  sunt  jos,  în  beci,  ghiftuindu-se,  adăugă  femeia  din 
stânga,  sau  sus,  în  pod,  cu  cele  tinere.  Dar  se  vor  întoarce  în  curând.  Ar  fi  mai 
bine  să  nu  mai  fiţi  aici  atunci.  Caii  au  fugit,  dar  Dyah  a  prins  doi. 

—  Ai  spus  că  mă  vei  ajuta,  îi  reaminti  Gilly. 

—  Am  spus  că  Jon  te  va  ajuta.  Jon  e  curajos  şi  e  un  bun  luptător,  dar  cred  că  e 
mort  acum.  Eu  sunt  un  laş.  Şi  sunt  gras.  Uită-te  cât  sunt  de  gras.  în  plus,  Lordul 
Mormont  e  rănit.  Nu  vezi?  N-aş  putea  să-1  părăsesc  pe  Lordul  Comandant. 

—  Copile,  zise  cealaltă  bătrână,  cioara  bătrână  a  plecat  înaintea  ta.  Uită-te. 
Capul  lui  Mormont  se  afla  încă  în  poala  lui,  dar  ochii  îi  erau  deschişi  şi  ficşi, 

iar  buzele  nu  i  se  mai  mişcau.  Corbul  îşi  înălţă  capul  şi  ţipă,  apoi  îşi  ridică  privirea 
către  Sam:  Boabe? 

—  N-are  boabe.  N-are  nici  un  bob.  Sam  închise  ochii  Bătrânului  Urs  şi  încercă 
să-şi  amintească  o  rugăciune,  dar  nu-i  veni  în  minte  decât:  Mamă,  ai  milă.  Mamă, 
ai  milă.  Mamă,  ai  milă. 

—  Mama  ta  nu-ţi  poate  fi  de  nici  un  ajutor,  zise  femeia  bătrână  din  stânga. 
Nici  bătrânul  mort.  Ia-i  sabia  şi  ia-i  mantia  aia  mare  şi  caldă  de  blană.  Şi  ia-i  calul, 


64 


dacă-1  găseşti.  Du-te. 

—  Fata  nu  minte,  zise  bătrâna  din  dreapta.  E  fiica  mea  şi  i-am  scos  de  mult 
minciuna  din  cap,  cu  bătaia.  Ai  spus  c-o  vei  ajuta.  Fă  cum  spune  Ferny,  băiete.  Ia 
fata  şi  pleacă  repede. 

Repede,  spuse  corbul.  Repede,  repede,  repede. 

—  Unde?  întrebă  Sam  nedumerit.  Unde  s-o  duc? 

—  într-un  loc  cald,  răspunseră  într-un  glas  cele  două  bătrâne. 
Gilly  plângea. 

—  Pe  mine  şi  copilaşul  meu.  Te  rog.  Voi  fi  soţia  ta,  aşa  cum  am  fost  a  lui 
Craster.  Te  rog,  ser  cioară.  E  băiat,  întocmai  cum  a  spus  Nella  că  o  să  fie.  Dacă 
nu-1  iei  tu,  o  să-1  ia  ei. 

—  Care  ei?  întrebă  Sam,  iar  corbul  croncăni:  Ei.  Ei.  Ei. 

—  Fraţii  băiatului,  îi  explică  bătrâna  din  stânga.  Fiii  lui  Craster.  Frigul  alb  se 
ridică  afară,  cioară.  îl  simt  în  oase.  Bietele  mele  oase  bătrâne  nu  mint.  Fiii  vor  sosi 
curând. 


ARYA 

Ochii  îi  erau  obişnuiţi  cu  întunericul.  Când  Harwin  îi  îndepărtă  gluga  de  pe 
cap,  Arya  clipi  ca  o  bufniţă  ameţită  în  faţa  strălucirii  rubinii  din  măruntaiele 
muntelui. 

în  mijlocul  încăperii,  o  groapă  imensă  pentru  foc  fusese  săpată  în  pământ,  iar 
flăcările  se  ridicau  răsucindu-se  şi  trosnind  către  tavanul  mânjit  de  fum.  Pereţii 
erau  jumătate  piatră,  jumătate  pământ,  străbătuţi  de  rădăcini  albe,  imense,  care  se 
încolăceau  ca  nişte  şerpi  palizi,  leneşi.  Zări  oameni  strecurându-se  printre  aceste 
rădăcini,  ieşind  din  umbră  pentru  a  vedea  prizonierii,  ivindu-se  din  gurile  tuneluri- 
lor negre  ca  smoala,  fâcându-şi  apariţia  din  găuri  şi  crăpături,  de  peste  tot.  în 
partea  cealaltă  a  focului,  rădăcinile  formau,  într-un  loc,  un  fel  de  scară  care  ducea 
sus,  către  o  scorbură  în  pământ,  unde  un  bărbat  stătea  aproape  pierdut  în  hăţişul 
de  rădăcini  de  copaci  ai  inimii. 

Lem  îi  scoase  lui  Gendry  gluga  de  pe  cap. 

—  Ce  e  locul  acesta?  întrebă  el. 

—  Un  loc  vechi,  adânc  şi  secret.  O  ascunzătoare  unde  nici  lupii,  nici  leii  nu  vin 
să  vâneze. 

Nici  lupii,  nici  leii.  Arya  se  înfiora.  îşi  aminti  visul  pe  care-1  avusese  şi  gustul 
sângelui  când  sfâşiase  braţul  omului,  de  la  umăr. 

Oricât  de  mare  era  focul,  peştera  era  şi  mai  mare.  Era  greu  să-ţi  dai  seama 
unde  începea  şi  unde  se  sfârşea.  Gurile  tunelurilor  ar  fi  putut  fi  adânci  de  jumătate 
de  metru  sau  s-ar  fi  putut  întinde  pe  trei  kilometri.  Arya  văzu  bărbaţi  şi  femei  şi 
copii  mici,  privind-o  cu  toţii  rezervaţi. 

Barbă- Verde  zise: 

—  Iată  vrăjitorul,  veveriţă  pricăjită.  îţi  vei  primi  răspunsul  acum.  Arătă  către 
foc,  unde  Tom  Şapte-coarde  stătea  de  vorbă  cu  un  bărbat  înalt  şi  uscăţiv,  cu  bucăţi 
de  armură  veche  prinse  peste  veşmintele  roz,  jerpelite. 

Nu  se  poate  să  fie  Thoros  din  Myr.  Arya  şi-1  amintea  pe  preotul  roşu,  gras,  cu 
o  faţă  netedă  şi  un  cap  pleşuv,  lucitor.  Bărbatul  acesta  avea  faţa  căzută  şi  capul 
acoperit  de  un  păr  cărunt,  zburlit.  Ceva  ce  îi  spusese  Tom  îl  făcu  să  o  privească  şi 
Arya  avu  impresia  că  era  gata  să  vină  la  ea.  Abia  atunci  îşi  făcu  apariţia  Hăitaşul 
Furios,  îmbrâncindu-şi  prizonierul  jos,  în  lumină,  iar  Arya  şi  Gendry  fură  uitaţi. 

Hăitaşul  se  dovedise  a  fi  un  bărbat  îndesat,  îmbrăcat  în  haine  peticite  din  piele 
argăsită,  pleşuv,  îmbufnat  şi  certăreţ.  La  Septul  de  Piatră,  Arya  crezuse  că  Lem  şi 
Barbă- Verde  vor  fi  făcuţi  fărâme  când  va  veni  la  cuştile  ciorilor,  să  revendice 
prizonierul  pentru  lordul  fulgerului.  Câinii  îi  împresuraseră  adulmecând  şi 
mârâind.  Dar  Tom  de  Şapte  i-a  îmblânzit  cu  cântecele  lui,  Tansy  a  străbătut  piaţa 
cu  şorţul  plin  de  oase  şi  carne  unsuroasă  de  oaie,  iar  Lem  a  arătat  spre  Anguy, 
care  stătea  la  fereastra  bordelului,  cu  arcul  întins.  Hăitaşul  Furios  i-a  înjurat, 
făcându-i  lingăi,  dar  în  cele  din  urmă  s-a  învoit  să-şi  ducă  trofeul  în  faţa  Lordului 
Beric,  spre  judecată. 

îi  legaseră  încheieturile  cu  sfoară  de  cânepă,  îi  prinseseră  un  ştreang  în  jurul 
gâtului  şi  îi  trăseseră  un  sac  pe  cap,  dar  chiar  şi  aşa,  omul  reprezenta  un  pericol. 
Arya  simţea  tensiunea  plutind  în  aerul  peşterii.  Thoros  -  dacă  acela  era  Thoros  - 
ieşi  în  calea  Hăitaşului  şi  a  prizonierului  său. 

—  Cum  l-ai  capturat?  întrebă  preotul. 

—  Câinii  i-au  luat  urma.  Dormea  beat  sub  o  salcie,  dacă-ţi  vine  să  crezi. 

—  Victima  propriei  lui  slăbiciuni.  Thoros  se  întoarse  către  prizonier  şi-i 
smulse  gluga  de  pe  cap.  Bine  ai  venit  în  modestul  nostru  adăpost,  Câine.  Nu  e  aşa 
de  mare  ca  sala  tronului  din  castelul  lui  Robert,  dar  compania  e  mai  aleasă. 

Flăcările  strălucitoare  zugrăveau  umbre  portocalii  pe  faţa  arsă  a  lui  Sandor 
Clegane,  astfel  că  arăta  chiar  mai  înfricoşător  decât  în  lumina  zilei.  Când  trase  de 
funiile  ce  îi  legau  încheieturile,  solzi  de  sânge  uscat  se  desprinseră  şi  căzură.  Gura 
Câinelui  se  crispa. 

—  Te  cunosc,  îi  spuse  lui  Thoros. 

—  M-ai  cunoscut.  în  turniruri,  îmi  blestemai  sabia  arzătoare,  deşi  de  trei  ori 
te-am  învins  cu  ea. 

—  Thoros  din  Myr,  obişnuiai  să-ţi  razi  capul. 

—  Ca  să-mi  dovedesc  umilinţa  inimii,  dar  de  fapt  inima  mea  era  pustie.  Pe  de 
altă  parte,  mi-am  pierdut  briciul  în  pădure.  Preotul  se  bătu  pe  burtă.  Sunt  mai 
puţin  decât  am  fost,  dar  mai  mult  decât  atât.  Un  an  în  pădure  topeşte  carnea  unui 
om.  Mi-ar  plăcea  să  găsesc  un  croitor  să-mi  taie  din  piele.  Poate  că  aş  arăta  iarăşi 
tânăr  şi  fetele  frumoase  m-ar  copleşi  cu  sărutări. 

—  Doar  cele  oarbe,  preotule. 

Proscrişii  vociferară,  dar  nici  unul  la  fel  de  zgomotos  ca  Thoros. 

—  Chiar  aşa.  Cu  toate  acestea,  nu  mai  sunt  falsul  preot  pe  care  l-ai  cunoscut. 
Stăpânul  Luminii  mi-a  deşteptat  inima.  Multe  puteri,  de  mult  adormite,  se  trezesc 
şi  multe  forţe  bântuie  ţinutul.  Le-am  văzut  în  flăcări. 

Câinele  nu  era  impresionat. 

—  La  naiba  cu  flăcările  tale.  Şi  cu  tine!  îşi  roti  privirea,  uitându-se  la  ceilalţi. 
Ai  o  tovărăşie  ciudată  pentru  un  om  evlavios. 

—  Aceştia  sunt  fraţii  mei,  răspunse  Thoros  cu  simplitate. 

Lem  Mantie- de-Lămâie  se  apropie.  El  şi  Barbă-Verde  erau  singurii  bărbaţi  de 
acolo  suficient  de  înalţi  ca  să-1  privească  pe  Câine  în  ochi. 

—  Ai  grijă  cum  latri,  Câine.  Viaţa  ta  e  în  mâinile  noastre. 

—  Atunci  mai  bine  ţi-ai  şterge  rahatul  ăla  de  pe  degete.  Câinele  râse.  De  când 
vă  ascundeţi  în  văgăuna  asta? 

Anguy  Arcaşul  se  zburli  la  aluzia  despre  laşitate. 

—  întreabă-1  pe  ţap  dacă  ne  ascundem,  Câine.  întreabă-ţi  fratele.  întreabă-1  pe 
lordul  lipitorilor.  I-am  umplut  de  sânge  pe  toţi. 

—  Voi,  nenorociţilor?  Mă  faci  să  râd.  Arătaţi  mai  degrabă  a  porcari  decât  a 
soldaţi. 

—  Unii  dintre  noi  au  fost  porcari,  zise  un  bărbat  scund  pe  care  Arya  nu-1 
cunoştea.  Iar  alţii  au  fost  tăbăcari  sau  cântăreţi  sau  zidari.  Dar  asta  a  fost  înainte  să 
înceapă  războiul. 

—  Când  am  plecat  de  la  Debarcaderul  Regelui,  eram  oameni  ai  Winterfellului, 
oameni  de  la  Darry  şi  de  la  Blackhaven,  oameni  ai  Casei  Mallery  şi  ai  Casei 
Wylde.  Eram  cavaleri  şi  scutieri  şi  oşteni,  lorzi  şi  oameni  de  rând,  uniţi  doar  de 
scopul  nostru  comun.  Vocea  era  a  bărbatului  aşezat  printre  rădăcinile  de  copaci  ai 
inimii,  la  jumătatea  zidului.  O  sută  douăzeci  am  pornit  să-i  aducem  fratelui  tău 
dreptatea  regelui.  Vorbitorul  coborî  hăţişul  de  trepte.  O  sută  douăzeci  de  bărbaţi 
viteji  şi  destoinici,  conduşi  de  un  nebun  cu  mantia  înstelată. 

O  sperietoare  de  om,  bărbatul  purta  o  mantie  jerpelită,  presărată  cu  stele,  şi  o 
platoşă  de  fier,  ciobită  în  sute  de  bătălii.  Un  desiş  de  păr  roşcat  auriu  îi  acoperea 
aproape  toată  faţa,  în  afara  unui  petic  de  piele  de  deasupra  urechii  stângi,  unde 
capul  îi  fusese  zdrobit. 

—  Mai  mult  de  optzeci  dintre  noi  sunt  morţi  acum,  dar  alţii  au  ridicat  săbiile 
care  le-au  căzut  din  mâini.  Când  ajunse  jos,  proscrişii  se  dădură  la  o  parte,  să-1 
lase  să  treacă.  Arya  observă  că-i  lipsea  un  ochi.  Carnea  din  jurul  orbitei  era 
cicatrizată  şi  zbârcită.  Iar  în  jurul  gâtului  avea  un  inel  negru.  Cu  ajutorul  lor, 
luptăm  cât  de  bine  putem,  pentru  Robert  şi  pentru  regat. 

—  Robert?  hârâi  Sandor  Clegane,  nevenindu-i  să-şi  creadă  urechilor. 

—  Ned  Stark  ne-a  trimis,  zise  Jack-Norocosul  din  spatele  coifului  său,  dar 
stătea  pe  Tronul  de  Fier  când  ne-a  dat  poruncă,  aşa  că  n-am  fost  niciodată  cu 
adevărat  oamenii  lui,  ci  ai  lui  Robert. 

—  Robert  este  regele  viermilor  acum.  De  asta  sunteţi,  jos,  sub  pământ,  să-i  fiţi 
curteni? 

—  Regele  e  mort,  recunoscu  sperietoarea,  dar  noi  continuăm  să  fim  oamenii 
regelui,  chiar  dacă  am  pierdut  stindardul  regal  la  Vadul  Măştilor,  când  măcelarii 
fratelui  tău  au  năvălit  asupra  noastră.  Se  bătu  cu  pumnul  în  piept.  Robert  a  fost 
ucis,  dar  regatul  său  rămâne.  Iar  noi  o  apărăm  pe  ea. 

—  Pe  ea?  Câinele  pufni.  E  cumva  mama  ta,  Dondarion?  Sau  târfa  ta? 
Dondarion?  Beric  Dondarion  fusese  chipeş,  Jeyne,  prietena  Şansei,  se 

îndrăgostise  de  el.  Nici  măcar  Jeyne  Poole  nu  era  atât  de  oarbă  încât  să  aibă 
impresia  că  acest  bărbat  era  frumos.  Totuşi,  când  Arya  îl  privi  mai  atent,  văzu 
urmele  unui  fulger  purpuriu  pe  smalţul  crăpat  al  platoşei  sale. 

—  Pietre  şi  copaci  şi  râuri,  din  asta  e  făcut  regatul  tău,  spuse  Câinele.  Pietrele 
au  nevoie  de  apărare?  Robert  ar  fi  fost  de  altă  părere.  Dacă  nu  putea  să  se  culce  cu 
ele,  să  se  lupte  cu  ele  sau  să  le  bea,  îl  plictiseau,  şi  voi  la  fel...  Bravi  Camarazi. 
Peştera  fu  cuprinsă  de  revoltă. 

—  îndrăzneşte  numai  să  ne  mai  spui  aşa,  Câine,  şi  o  să-ţi  înghiţi  limba.  Lem 
scoase  sabia  lungă  din  teacă. 

Câinele  se  uită  la  sabie  cu  dispreţ. 

—  Iată  un  om  curajos,  care  scoate  sabia  în  faţa  unui  prizonier  legat.  Dezleagă- 
mă,  ce  mai  stai?  Vom  vedea  atunci  cât  eşti  de  curajos.  Aruncă  o  privire  către 
Hăitaşul  Furios,  în  spatele  lui.  Dar  tu?  Ţi-ai  lăsat  tot  curajul  în  cuştile  câinilor? 

—  Nu,  dar  ar  fi  trebuit  să  te  las  pe  tine  în  colivia  ciorilor.  Hăitaşul  scoase  un 
cuţit.  încă  aş  putea. 

Câinele  îi  râse  în  faţă. 

—  Aici  suntem  fraţi,  declară  Thoros  din  Myr.  Fraţi  întru  credinţă,  loiali 
regatului,  loiali  scopului  nostru  şi  unul  altuia. 

—  Frăţia  fără  stindarde.  Tom  Şaptecoarde  ciupi  o  coardă.  Cavalerii  văgăunii. 

—  Cavaleri?  mârâi  Câinele.  Dondarion  e  cavaler,  dar  voi,  ceilalţi,  sunteţi 
şleahta  cea  mai  jalnică  de  tâlhari  şi  de  rataţi  pe  care  am  văzut-o  vreodată.  Pot  să 
cac  oameni  mai  buni  ca  voi. 

—  Orice  cavaler  poate  să  numească  un  cavaler,  zise  sperietoarea  care  era  Beric 
Dondarion,  şi  fiecare  bărbat  pe  care  îl  vezi  aici  a  simţit  o  sabie  pe  umăr.  Noi 
suntem  tovărăşia  celor  uitaţi. 

—  Daţi-mi  drumul  şi  o  să  vă  uit  şi  eu,  zise  Clegane  cu  glas  răguşit.  Dar  dacă 
aveţi  de  gând  să  mă  omorâţi,  atunci  faceţi-o  naibii  odată!  Mi-aţi  luat  sabia,  calul  şi 
aurul,  aşa  că  luaţi-mi  şi  viaţa  şi  isprăviţi. . .  dar  scutiţi-mă  de  behăiala  asta  pioasă. 

—  Vei  muri  cât  de  curând,  Câine,  îi  promise  Thoros,  dar  nu  va  fi  crimă,  ci 
dreptate. 

—  Da,  întări  Hăitaşul  Furios,  şi  o  soartă  mai  blândă  decât  meriţi  pentru  tot  ce  a 
făcut  neamul  tău.  Vă  ziceţi  lei.  La  Sherrer  şi  la  Vadul  Măştilor,  au  fost  siluite  fete 
de  şase  şi  de  şapte  ani  şi  copii  de  ţâţă  au  fost  tăiaţi  în  două  sub  ochii  mamelor  lor. 

Nici  un  leu  n-a  ucis  vreodată  cu  atâta  cruzime. 

—  Asta  nu  s-a  întâmplat  la  Sherrer,  nici  la  Vadul  Măştilor,  îi  spuse  Câinele. 
Lasă-ţi  pruncii  morţi  la  altă  uşă. 

Thoros  îi  răspunse: 

—  Casa  Clegane  s-a  zidit  pe  trupurile  copiilor  morţi,  negi  asta?  I-am  văzut 
aşezându-i  pe  Prinţul  Aegon  şi  pe  Prinţesa  Rhaenys  în  faţa  Tronului  de  Fier.  Pe 
blazonul  vostru  ar  trebui  să  fie  doi  copii  morţi  în  loc  de  câinii  ăia  hidoşi. 

Gura  Câinelui  se  încleşta. 

—  Mă  iei  drept  fratele  meu?  E  un  păcat  să  fii  născut  Clegane? 

—  Crima  e  un  păcat. 

—  Pe  cine  am  omorât  eu? 

—  Pe  Lordul  Lothar  Mallery  şi  pe  Ser  Gladden  Wylde,  zise  Harwin. 

—  Pe  fraţii  mei  Lister  şi  Lennocks,  afirmă  Jack  Norocosul. 

—  Pe  Jupânul  Beck  şi  pe  Mudge,  fiul  morarului,  din  Donnelwood,  strigă  din 
umbră  o  bătrână. 

—  Pe  văduva  lui  Merriman,  care  era  atât  de  drăgăstoasă,  adăugă  Barbă- Verde. 

—  Septonii  de  la  Iazul  Mocirlos. 

—  Pe  Ser  Andrey  Charlton,  Scutierul  lui,  Lucas  Roote.  Fiecare  bărbat,  femeie 
sau  copil  de  la  Fieldstone  şi  Moara  Şoarecilor. 

—  Lordul  şi  Doamna  Deddings,  care  erau  atât  de  bogaţi. . . 
Tom  Şaptecoarde  continuă  socoteala: 

—  Alyn  de  Winterfell,  Joth  Arcaşul-Iute,  Micul  Matt  şi  sora  lui,  Randa,  Ryn 
Nicovală,  Ser  Ormond,  Ser  Dudley,  Pate  de  Mory,  Pate  de  Lancewood,  Bătrânul 
Pate  şi  Pate  din  Crângul  lui  Shermer.  Orbul  Wyl  Cioplitorul,  Jupâneasa  Maerie. 
Târfa  Maerie.  Becca  Brutăreasa.  Ser  Raymun  Darry,  Lordul  Darry,  tânărul  Lord 
Darry.  Bastardul  din  Bracken.  Will  Pană.  Harsley.  Jupâneasa  Nolla. . . 

—  Ajunge!  Faţa  Câinelui  era  crispată  de  mânie.  Faceţi  gălăgie.  Numele  astea 
nu  înseamnă  nimic.  Cine  au  fost  ei? 

—  Oameni,  zise  Lordul  Beric.  Oameni  mari  şi  mici,  tineri  şi  bătrâni.  Oameni 
buni  şi  oameni  răi,  care  au  murit  de  suliţele  Lannisterilor  sau  şi-au  văzut  burţile 
despicate  de  săbiile  lor. 

—  Nu  sabia  mea  a  fost  în  burţile  lor.  Cine  spune  că  a  fost  e  un  mincinos 
nenorocit. 

—  îi  slujeşti  pe  Lannisterii  de  la  Casterly  Rock,  zise  Thoros. 

—  Asta  a  fost  cândva.  Eu  şi  alţii,  cu  miile.  Fiecare  dintre  noi  e  vinovat  de 
crimele  celorlalţi?  Clegane  scuipă.  Poate  că  sunteţi,  până  la  urmă,  cavaleri.  Minţiţi 
ca  nişte  cavaleri,  poate  că  ucideţi  ca  nişte  cavaleri. 

Lem  şi  Jack  Norocosul  începură  să  strige  la  el,  dar  Dondarion  ridică  o  mână, 
făcând  linişte. 

—  Spune  ce  vrei  să  spui,  Clegane. 

—  Un  cavaler  e  o  sabie  călare.  Celelalte,  jurămintele  şi  uleiurile  sacre  şi 

favorurile  unei  doamne,  toate  acestea  sunt  doar  panglici  de  mătase  legate  în  jurul 
săbiei.  Poate  că  sabia  e  mai  drăgălaşă  legată  cu  panglici,  dar  te  va  omorî  la  fel.  Ei, 
bine,  la  naiba  cu  panglicile  şi  puteţi  să  vă  băgaţi  săbiile  în  fund!  Sunt  la  fel  ca  voi. 
Singura  diferenţă  e  că  eu  recunosc  ce  sunt.  Aşa  că,  omorâţi-mă,  dar  nu-mi  ziceţi 
mie  criminal  în  timp  ce  staţi  acolo  şi  vă  spuneţi  unul  altuia  că  rahatul  vostru  nu 
pute.  Mă  auziţi? 

Arya  ţâşni  pe  lângă  Barbă- Verde  atât  de  repede,  încât  nici  n-o  văzu. 

—  Eşti  un  criminal,  ţipă  ea.  L-ai  omorât  pe  Mycah,  să  nu  zici  că  nu.  L-ai 
omorât! 

Câinele  se  holbă  la  ea,  fără  să  dea  vreun  semn  că  ar  recunoaşte-o. 

—  Şi  cine  a  fost  acest  Mycah,  băiete? 

—  Nu  sunt  băiat!  Dar  Mycah  a  fost.  A  fost  băiatul  unui  măcelar  şi  tu  l-ai 
omorât.  Jory  a  spus  că  l-ai  tăiat  aproape  în  două  şi  nici  măcar  nu  avea  sabie. 

Le  simţea  acum  privirile  aţintite  asupra  ei,  ale  femeilor  şi  ale  copiilor  şi  ale 
bărbaţilor  care  îşi  ziceau  cavalerii  văgăunii. 

—  Asta  cine  mai  e?  întrebă  cineva. 
Câinele  răspunse: 

—  Şapte  draci.  Surioara.  Ştrengărită  care  a  aruncat  sabia  frumoasă  a  lui  Joff  în 
râu.  Râse  hodorogit.  Nu  ştii  că  eşti  moartă? 

—  Nu,  tu  eşti  mort,  i-o  întoarse  Arya.  Harwin  o  apucă  de  braţ,  s-o  tragă  înapoi, 
în  timp  ce  Lordul  Beric  spuse: 

—  Fata  te-a  numit  criminal.  Negi  că  l-ai  ucis  pe  acest  băiat  de  măcelar, 
Mycah? 

Bărbatul  voinic  ridică  din  umeri. 

—  Eram  sabia  lui  Joffrey.  Băiatul  măcelarului  a  atacat  un  prinţ. 

—  Asta  e  o  minciună!  Arya  se  zvârcoli  sub  strânsoarea  lui  Harwin.  Eu  am  fost. 
Eu  l-am  lovit  pe  Joffrey  şi  i-am  aruncat  Laba  de  Leu  în  râu.  Mycah  n-a  făcut  decât 
să  fugă,  aşa  cum  i-am  spus  eu. 

—  L-ai  văzut  pe  băiat  atacându-1  pe  Prinţul  Joffrey?  îl  întrebă  pe  Câine  Lordul 
Beric  Dondarion. 

—  Am  auzit-o  de  pe  buzele  regale.  Nu  e  treaba  mea  să  pun  la  îndoială  vorbele 
prinţilor.  Clegane  îşi  smuci  mâinile,  arătând  către  Arya.  Propria  ei  soră  a  spus 
aceeaşi  minciună  când  a  stat  în  faţa  nepreţuitului  vostru  Robert. 

—  Şansa  e  doar  o  mincinoasă,  zise  Arya,  furioasă  din  nou  pe  sora  ei.  N-a  fost 
cum  a  spus  ea.  N-a  fost. 

Thoros  îl  luă  deoparte  pe  Lordul  Beric.  Cei  doi  vorbeau  în  şoaptă,  în  timp  ce 
Arya  fierbea.  Trebuie  să- 1  omoare.  M-  am  rugat  să  moară,  de  sute  şi  sute  de  ori. 
Beric  Dondarion  se  întoarse  la  Câine. 

—  Eşti  acuzat  de  crimă,  dar  nimeni  de  aici  nu  ştie  dacă  acuzaţia  e  falsă  sau 
adevărată,  aşa  că  nu  ne  revine  nouă  să  te  judecăm.  Numai  Stăpânul  Luminii  poate 
face  asta.  Te  osândesc  la  duel  judiciar. 

Câinele  se  încruntă  neîncrezător,  ca  şi  cum  nu  i-ar  veni  să-şi  creadă  urechilor. 

—  Eşti  nătărău  sau  nebun? 

—  Nici  una,  nici  alta.  Sunt  un  simplu  lord.  Dovedeşte-ţi  nevinovăţia  cu  sabia 
şi  vei  fi  liber  să  pleci. 

—  Nu,  strigă  Arya,  înainte  ca  Harwin  să-i  acopere  gura.  Nu,  nu  se  poate,  va  fii 
liber.  Câinele  era  aprig  cu  sabia  în  mână,  toată  lumea  ştia  asta.  Va  râde  de  ei, 
gândi  ea. 

Şi  asta  făcu.  Un  râs  prelung,  hârâit,  care  răsună,  lovindu-se  de  pereţii  peşterii, 
un  râs  gâlgâind  de  dispreţ. 

—  Aşadar,  cine  va  fi?  Se  uită  la  Lem  Mantie-de-Lămâie.  Viteazul  în  mantie 
galbenă?  Nu?  Dar  tu,  Hăitaşule?  Ai  mai  bătut  câini,  încearcă  şi  cu  mine.  îl  zări  pe 
Barbă- Verde:  Tu  eşti  destul  de  voinic,  Tyrosule,  vino  încoace.  Sau  aveţi  de  gând 
s-o  puneţi  chiar  pe  fetiţă  să  se  lupte  cu  mine?  Râse  din  nou.  Haideţi,  cine  vrea  să 
moară? 

—  Cu  mine  te  vei  lupta,  zise  Lordul  Beric  Dondarion. 

Arya  îşi  amintea  toate  poveştile.  Nu  poate  fii  ucis,  gândi  ea,  sperând  fără 
speranţă.  Hăitaşul  Furios  tăie  funiile  care  legau  mâinile  lui  Sandor  Clegane  una  de 
alta. 

—  Voi  avea  nevoie  de  sabie  şi  de  armură.  Câinele  îşi  frecă  încheieturile. 

—  Sabie  vei  căpăta,  dar  armură  trebuie  să-ţi  fie  nevinovăţia. 
Gura  lui  Clegane  zvâcni. 

—  Nevinovăţia  mea  împotriva  platoşei  tale,  aşa  stau  lucrurile? 

—  Ned,  ajută-mă  să-mi  scot  platoşa. 

Aryei  i  se  făcu  pielea  de  găină  când  Lordul  Beric  rosti  numele  tatălui  ei,  dar 
acest  Ned  era  doar  un  băieţandru,  un  scutier  cu  părul  bălai,  nu  mai  mare  de 
unsprezece,  doisprezece  ani.  Veni  iute  să  desfacă  închizătorile  care  fixau  oţelul 
tocit  pe  trupul  lordului  Hotarelor.  Căptuşeala  de  dedesubt  era  măcinată  de  vreme 
şi  sudoare  şi  căzu  când  metalul  fu  desfăcut.  Gendry  îşi  ţinu  respiraţia. 

—  Mamă,  ai  milă. 

Coastele  Lordului  Beric  i  se  profilau  desluşit  pe  sub  piele.  Un  crater  zbârcit  i 
se  zărea  pe  piept,  chiar  deasupra  sfârcului  stâng  şi,  când  se  întoarse  să  ceară  sabie 
şi  scut,  Arya  văzu  perechea  cicatricii  pe  spatele  lui.  Suliţa  l-  a  străpuns.  Şi  Câinele 
o  văzuse.  Oare  e  speriat?  Arya  voia  să  fie  speriat  înainte  de  a  muri,  la  fel  de 
speriat  cum  trebuie  să  fi  fost  Mycah. 

Ned  îi  aduse  Lordului  Beric  centura  şi  o  tunică  lungă,  neagră.  Era  făcută  să  fie 
purtată  peste  armură,  astfel  că  îi  atârna,  largă,  pe  trup,  dar  de-a  latul  ei  trosnea 
fulgerul  purpuriu,  bifurcat,  al  Casei  sale.  Scoase  sabia  din  teacă  şi  îi  dădu  centura 
înapoi  scutierului  său. 

Thoros  îi  aduse  Câinelui  centura  sa. 

—  Un  câine  are  onoare?  întrebă  preotul.  Să  nu  cumva  să  încerci  să  fugi, 
croindu-ţi  drum  cu  sabia,  sau  să  înhaţi  vreun  copil  ca  ostatic...  Anguy,  Denner, 

Kyle,  săgetaţi-1  la  prima  mişcare  perfidă.  Abia  după  ce  arcaşii  îşi  potriviră 
săgeţile,  Thoros  îi  înmâna  lui  Clegane  centura. 

Câinele  smulse  sabia  şi  aruncă  teaca.  Hăitaşul  Furios  îi  dădu  scutul  de  stejar, 
bătut  cu  ţinte  de  fier  şi  vopsit  în  galben,  cu  blazonul  celor  trei  câini  negri  ai  Casei 
Clegane.  Ned,  băiatul,  îi  aduse  Lordului  Beric  scutul  său,  atât  de  ros  şi  de  tocit 
încât  fulgerul  purpuriu  şi  puzderia  de  stele  erau  aproape  şterse. 

Dar  când  Câinele  dădu  să  păşească  spre  inamicul  său,  Thoros  din  Myr  îl  opri. 

—  Prima  oară  ne  rugăm.  Se  întoarse  către  foc  şi  ridică  mâinile:  Stăpân  al 
Luminii,  coboară-ţi  privirea  asupra  noastră. 

Din  toate  colţurile  peşterii,  frăţia  fără  stindarde  îşi  ridică  glasurile,  în  răspuns: 

—  Stăpân  al  Luminii,  apără-ne. 

—  Stăpân  al  Luminii,  fereşte-ne  de  întuneric. 

—  Stăpân  al  Luminii,  întoarce- ţi  faţa  strălucitoare  către  noi. 

—  Luminează-ne  cu  flăcările  tale,  R'hllor,  zise  preotul  roşu.  Arată-ne  adevărul 
sau  minciuna  acestui  om.  Doboară-1  dacă  e  vinovat  şi  dă  putere  săbiei  sale  dacă  e 
sincer.  Stăpân  al  Luminii,  dă-ne  înţelepciune. 

—  Căci  noaptea  e  neagră,  incantară  ceilalţi,  în  frunte  cu  Harwin  şi  Anguy,  şi 
plină  de  spaime. 

—  Şi  peştera  e  neagră,  spuse  Câinele,  dar  aici  spaima  sunt  eu.  Sper  că  zeul  tău 
e  unul  prietenos,  Dondarion.  II  vei  întâlni  curând. 

Fără  să  zâmbească,  Lordul  Beric  aşeză  tăişul  săbiei  în  palma-i  stângă  şi  îl 
apăsă  încet.  Sângele  ţâşni  întunecat  din  rana  pe  care  o  făcu  şi  se  revărsă  peste 
lama  de  oţel. 

Şi  pe  urmă  sabia  luă  foc. 

Arya  îl  auzi  pe  Gendry  şoptind  o  rugăciune. 

—  Lua-te-ar  focurile  iadului,  înjură  Câinele.  Pe  tine  şi  pe  Thoros.  Aruncă  o 
privire  către  preotul  roşu.  Când  termin  cu  el,  tu  urmezi,  myrishezule. 

—  Fiecare  vorbă  pe  care  o  rosteşti  îţi  trădează  vinovăţia,  Câine,  răspunse 
Thoros,  în  timp  ce  Lem,  Barbă- Verde  şi  Jack  Norocosul  ameninţau  şi  înjurau  în 
gura  mare.  Lordul  Beric  aştepta  în  tăcere,  calm  ca  o  apă  liniştită,  cu  scutul  pe 
braţul  stâng  şi  sabia  arzând  în  mâna  dreaptă. 

Omoară- 1,  gândi  Arya,  te  rog,  trebuie  să- 1  omori.  Luminată  de  dedesubt,  faţa 
lui  era  o  mască  a  morţii,  cu  ochiul  lipsă  -  o  rană  roşie  şi  plină  de  mânie.  Sabia  era 
în  flăcări  de  la  vârf  până  la  gardă,  dar  Dondarion  părea  că  nu  simte  fierbinţeala. 
Stătea  neclintit,  de  parcă  ar  fi  fost  cioplit  din  piatră. 

Dar  când  Câinele  îl  atacă,  se  mişcă  uimitor  de  repede. 

Sabia  învăpăiată  săltă  în  sus  pentru  a  o  întâlni  pe  cea  rece,  lăsând  în  urma  ei 
dâre  lungi  de  foc,  asemeni  panglicilor  despre  care  vorbise  Câinele.  Oţelul  răsună 
pe  oţel.  îndată  ce  prima  lovitură  îi  fu  parată,  Clegane  atacă  din  nou,  dar  de  data 
aceasta,  scutul  Lordului  Beric  îi  ţinu  calea  şi,  sub  impactul  puternic,  aşchii  de 
lemn  zburară  din  el.  Loviturile  se  succedară  puternice  şi  repezi,  de  jos  şi  de  sus, 

din  dreapta  şi  din  stânga  şi  pe  fiecare  Dondarion  o  para.  Flăcările  se  învolburau  în 
jurul  săbiei  sale,  lăsând  năluci  galbene  şi  roşii  pe  unde  trecea.  Fiecare  mişcare  a 
Lordului  Beric  le  aţâţa,  făcându-le  mai  strălucitoare,  până  când  lordul  fulgerului 
era  închis  parcă  într-o  colivie  de  foc. 

—  E  foc  sălbatic?  îl  întrebă  Arya  pe  Gendry. 

—  Nu,  e  altceva.  Este. . . 

—  ...  vrajă,  termină  ea,  în  timp  ce  Câinele  bătea  în  retragere.  Acum  Lordul 
Beric  era  cel  care  ataca,  umplând  aerul  cu  funii  de  foc,  făcându-1  pe  bărbatul  mai 
voinic  să  se  retragă,  pas  cu  pas.  Clegane  prinse  o  lovitură  chiar  în  scut  şi  unul 
dintre  câinii  pictaţi  îşi  pierdu  capul.  Câinele  contraatacă  şi  Dondarion  îşi  interpuse 
propriul  scut,  lansând  o  lovitură  învăpăiată.  Frăţia  proscrişilor  striga,  încurajându- 
şi  căpetenia: 

—  Al  tău  e!  auzi  Arya  şi: 

—  Pe  el!  Pe  el!  Pe  el! 

Câinele  pară  o  lovitură  în  dreptul  capului,  strâmbându-se  când  căldura 
flăcărilor  îi  atinse  faţa.  Mârâi  şi  înjură  şi  se  îndepărtă,  clătinându-se. 

Lordul  Beric  nu-i  acordă  nici  un  răgaz.  II  urmă  pe  bărbatul  voinic  îndeaproape, 
cu  mâinile  fără  odihnă.  Săbiile  se  ciocniră  şi  ţâşniră  în  lături  şi  se  ciocniră  din 
nou,  din  scutul  fulgerului  zburau  aşchii,  în  timp  ce  flăcările  atingeau  câinii,  o  dată, 
de  două  ori,  de  trei  ori.  Câinele  se  mişcă  spre  dreapta,  dar  Dondarion  îi  ţinu  calea 
cu  un  pas  sprinten,  lateral,  şi  îl  conduse  în  partea  cealaltă. . .  către  văpaia  roşie, 
întunecată,  a  focului  din  groapă.  Clegane  se  retrase,  până  când  simţi  căldura  în 
spate.  O  privire  iute  peste  umăr  îi  arătă  ce  se  afla  înapoia  lui  şi  aproape  îl  costă 
capul,  când  Lordul  Beric  atacă  din  nou. 

Arya  vedea  albul  ochilor  lui  Clegane,  când  se  năpusti  din  nou,  cu  putere.  Trei 
paşi  înainte  şi  doi  înapoi,  o  mişcare  spre  stânga  pe  care  Lordul  Beric  o  împiedică, 
alţi  doi  paşi  înainte,  unul  înapoi,  zdrang  şi  zdrang  şi  scutul  mare  de  stejar  lua 
lovitură  după  lovitură  după  lovitură.  Părul  negru,  lins,  era  lipit  de  fruntea  lucind 
de  sudoare  a  Câinelui.  Năduşeală  de  vin,  gândi  Arya,  amintindu-şi  că  era  beat 
când  l-au  prins.  Avu  impresia  că  zăreşte  spaima  încolţind  în  ochii  lui.  Va  pierde, 
îşi  spuse  jubilând,  în  timp  ce  sabia  învăpăiată  a  Lordului  Beric  se  răsucea  şi  tăia. 
Cu  o  rafală  sălbatică,  lordul  fulgerului  prelua  din  nou  tot  terenul  pe  care  Câinele  îl 
câştigase,  trimiţându-1  pe  Clegane,  clătinându-se,  din  nou  către  marginea  gropii 
unde  ardea  focul.  Da,  da,  va  pierde.  Se  ridică  pe  vârfuri,  să  vadă  mai  bine. 

—  Nemernicule!  răcni  Câinele,  simţind  focul  atingându-i  spatele  şi  coapsele. 
Atacă,  legănând  sabia  grea  tot  mai  energic,  încercând  să-1  zdrobească  pe  bărbatul 
mai  mic  prin  forţă  brută,  să-i  frângă  sabia  sau  scutul  sau  braţul.  Dar  flăcările 
loviturilor  lui  Dondarion  se  năpusteau  spre  ochii  lui  şi,  când  Câinele  săltă  înapoi, 
să  se  ferească  de  ele,  piciorul  îi  alunecă  şi  căzu,  clătinându-se,  într-un  genunchi. 
Lordul  Beric  se  apropie  îndată.  Lovitura  lui  şuieră  în  aer,  lăsând  în  urmă  fanioane 
de  foc.  Gâfâind  istovit,  Clegane  îşi  ridică  scutul  deasupra  capului  tocmai  la  timp, 

şi  peştera  răsună  de  trosnetul  puternic  al  lemnului  crăpat. 

—  Scutul  i-a  luat  foc,  zise  Gendry  cu  glas  şoptit. 

Arya  îl  văzu  în  aceeaşi  clipă.  Flăcările  se  răspândiseră  pe  vopseaua  galbenă, 
sfărâmată,  şi  înghiţiră  cei  trei  câini  negri. 

Sandor  Clegane  reuşise  să  se  ridice  în  picioare,  cu  un  contraatac  nebunesc.  Dar 
până  când  Lordul  Beric  nu  se  retrase  un  pas,  Câinele  nu  păru  să-şi  dea  seama  că 
focul  care  vâjâia  atât  de  aproape  era  propriul  său  scut  arzând.  Cu  un  strigăt  de 
oroare,  lovi  sălbatic  stejarul  crăpat,  desăvârşindu-i  distrugerea.  Scutul  se  sfărâmă. 
O  bucată  din  el  se  îndepărtă  rostogolindu-se,  încă  în  flăcări,  în  timp  ce  cealaltă  îi 
atârna  cu  îndărătnicie  de  braţ.  Eforturile  sale  de  a  se  elibera  nu  făcură  decât  să 
aţâţe  flăcările.  Mâneca  i  se  aprinse  şi  acum  braţul  stâng  îi  ardea  în  întregime. 

—  Termină- 1!  îl  îndemnă  Barbă-Verde  pe  Lordul  Beric,  iar  alte  glasuri 
începură  să  scandeze: 

—  Vinovat!  Arya  striga  împreună  cu  ceilalţi:  Vinovat,  vinovat,  omoară- 1, 
vinovat! 

Domol  ca  mătasea  verii,  Lordul  Beric  se  apropie,  alunecând,  să  pună  capăt 
zilelor  bărbatului  din  faţa  lui.  Câinele  scoase  un  urlet  răguşit,  ridică  sabia  cu 
ambele  mâini  şi  o  coborî,  cu  toată  puterea.  Lordul  Beric  pară  lovitura  cu 
uşurinţă... 

—  Nuuuuu,  ţipă  Arya. 

. . .  dar  sabia  învăpăiată  se  rupse  în  două  şi  oţelul  rece  al  Câinelui  pătrunse  în 
carnea  Lordului  Beric,  în  locul  unde  umărul  se  unea  cu  gâtul,  şi  îl  despică  până  la 
osul  pieptului.  Sângele  ţâşni  într-un  şuvoi  roşu,  fierbinte. 

Sandor  Clegane  sări  înapoi,  încă  arzând.  Smulse  rămăşiţele  scutului  şi  le 
azvârli  cât  colo,  cu  o  înjurătură,  apoi  se  rostogoli  în  praf,  să  potolească  focul  ce-i 
ardea  de-a  lungul  braţului. 

Genunchii  Lordului  Beric  se  îndoiră  încet,  ca  pentru  rugăciune.  Când  gura  i  se 
deschise,  ieşi  doar  sânge.  Sabia  Câinelui  era  încă  în  trupul  lui  când  se  prăbuşi,  cu 
faţa  în  jos.  Praful  îi  absorbi  sângele.  în  văgăuna  de  sub  munte,  nu  se  auzeau  decât 
trosnetul  şoptit  al  flăcărilor  şi  scâncetul  Câinelui,  când  încercă  să  se  ridice.  Arya 
nu  se  putea  gândi  decât  la  Mycah  şi  la  toate  rugăciunile  sale  prosteşti  în  care 
ceruse  moartea  Câinelui.  Dacă  zeii  sunt  buni,  de  ce  n-a  învins  Lordul  Beric?  Arya 
ştia  că  Sandor  Clegane  era  vinovat. 

—  Vă  rog,  hârâi  Câinele,  legănându-şi  braţul.  Sunt  ars.  Ajutaţi-mă.  Cineva. 
Ajutaţi-mă.  Plângea.  Vă  rog. 

Arya  îl  privea  uluită.  Plânge  ca  un  bebeluş,  gândi  ea. 

—  Melly,  vezi  de  rănile  lui,  zise  Thoros.  Lem,  Jack,  ajutaţi-mă  cu  Lordul 
Beric.  Ned,  ar  fi  bine  să  vii  şi  tu.  Preotul  roşu  smulse  sabia  Câinelui  din  trupul 
stăpânului  său  căzut  şi  o  înfipse  în  pământul  îmbibat  de  sânge.  Lem  îşi  strecură 
mâinile  vânjoase  sub  braţele  lui  Dondarion,  în  timp  ce  Jack  Norocosul  îl  luă  de 
picioare.  îl  duseră  pe  după  foc,  în  întunecimea  unuia  dintre  tuneluri.  Thoros  şi 

Ned  îi  urmară. 

Hăitaşul  Furios  scuipă: 

—  Eu  zic  să-1  ducem  înapoi  la  Septul  de  Piatră  şi  să-1  punem  într-o  colivie  de 
ciori. 

—  Da,  îl  aprobă  Arya.  L-a  omorât  pe  Mycah.  L-a  omorât. 

—  Ce  mai  veveriţă  furioasă,  mormăi  Barbă- Verde. 
Harwin  oftă. 

—  R'hllor  l-a  declarat  nevinovat. 

—  Cine  e  Rulore?  Nici  măcar  nu  ştia  să-i  pronunţe  numele. 

—  Stăpânul  Luminii.  Thoros  ne-a  învăţat. . .  Nu-i  păsa  ce-i  învăţase  Thoros. 
Smulse  pumnalul  lui  Barbă- Verde  din  teacă  şi  se  răsuci  pe  călcâie  înainte  ca  el  s-o 
poată  prinde.  Gendry  dădu  şi  el  s-o  prindă,  dar  Arya  fusese  întotdeauna  prea  iute 
pentru  el. 

Tom  Şaptecoarde  şi  o  femeie  îl  ajutau  pe  Câine  să  se  ridice  în  picioare. 
Văzându-i  braţul,  Arya  rămase  fără  grai.  O  fâşie  roz  se  zărea  acolo  unde  se  aflase 
cureaua  de  piele,  dar  deasupra  şi  dedesubt,  carnea  era  crăpată  şi  roşie  şi  sângera 
de  la  cot  până  la  încheietură.  Când  ochii  lui  îi  întâlniră  pe  ai  ei,  gura  Câinelui 
tresări. 

—  Chiar  atât  de  mult  îţi  doreşti  să  mor?  Atunci,  fă-o,  fetiţă-lup.  Vâră 
pumnalul.  E  mai  curat  decât  focul.  Clegane  încercă  să  se  ridice,  dar  când  se 
mişcă,  o  bucată  de  carne  arsă  i  se  desprinse  de  braţ  şi  genunchii  îl  lăsară.  Tom  îl 
prinse  de  braţul  bun  şi  îl  susţinu. 

Braţul  lui,  gândi  Arya,  şi  faţa  lui.  Dar  era  Câinele.  Merita  să  ardă  în  flăcările 
iadului.  Simţea  pumnalul  greu  în  mână.  II  strânse  cu  putere. 

—  L-ai  omorât  pe  Mycah,  repetă  ea,  provocându-1  să  nege.  Spune-le.  L-ai 
omorât.  L-ai  omorât. 

—  L-am  omorât.  Faţa  întreagă  i  se  crispa.  L-am  doborât  şi  l-am  tăiat  în  două  şi 
am  râs.  Am  privit  şi  cum  o  băteau  pe  sora  ta,  am  privit  cum  i-au  tăiat  tatălui  tău 
capul. 

Lem  îi  prinse  încheietura  şi  i-o  răsuci,  smulgându-i  pumnalul.  Arya  îl  lovi  cu 
picioarele,  dar  el  nu  voia  să  i-1  dea  înapoi. 

—  Lua- te- ar  naiba,  Câine,  îi  strigă  ea  lui  Sandor  Clegane,  cu  o  furie  disperată, 
cu  mâinile  goale.  Lua-te-ar  naiba! 

Când  Arya  se  întoarse,  Lordul  Beric  Dondarion  stătea  în  spatele  ei,  ţinându-se 
cu  mâna  însângerată  de  umărul  lui  Thoros. 

CATELYN 

Regii  iernii  pot  să  se  odihnească  în  criptele  lor  reci  de  sub  pământ,  gândi 
Catelyn.  Cei  ai  Casei  Tully  îşi  trăgeau  seva  din  râu  şi  în  râu  se  întorceau  când 

cursul  vieţii  lor  se  sfârşea. 

Aşezară  trupul  Lordului  Hoster  într-o  barcă  uşoară  de  lemn,  îmbrăcat  în 
armură  strălucitoare  de  argint,  din  plăci  şi  zale.  Mantia  era  întinsă  sub  el, 
unduindu-se  în  nuanţe  de  albastru  şi  roşu.  Cămaşa  purtată  peste  armură  avea 
aceleaşi  culori.  Un  păstrăv  cu  solzi  de  argint  şi  bronz  încununa  creasta  coifului  pe 
care  i-1  aşezaseră  lângă  cap.  Pe  piept  îi  puseseră  o  sabie  de  lemn  pictată,  iar 
degetele  îi  erau  curbate  pe  mâner.  Mâinile  sale  ofilite  erau  ascunse  în  mănuşi  de 
zale,  care-1  făceau  să  pară  din  nou  puternic.  Scutul  masiv  din  stejar  şi  fier  era 
aşezat  la  stânga  sa,  iar  cornul  de  vânătoare  la  dreapta.  în  rest,  barca  era  plină  de 
lemne  uşoare,  vreascuri  şi  bucăţi  de  pergament,  dar  şi  de  pietre,  ca  s-o  îngreuneze 
în  apă.  Flamura  lui  flutura  la  prora:  păstrăvul  săltând  al  Riverrunului. 

Şapte  bărbaţi  fuseseră  aleşi  să  lanseze  barca  funerară  la  apă,  ca  omagiu  adus 
celor  şapte  înfăţişări  ale  zeităţii.  Robb  era  unul  dintre  ei,  regele  Lordului  Hoster. 
Cu  el  erau  lorzii  Bracken,  Blackwood,  Vance  şi  Mallister,  Ser  Marq  Piper. . .  şi 
Lothar  Frey  Şchiopul,  care  venise  de  la  Gemeni  cu  răspunsul  pe  care  îl 
aşteptaseră.  Venise  escortat  de  patruzeci  de  soldaţi  sub  comanda  lui  Walder 
Rivers,  cea  mai  vârstnică  dintre  progeniturile  bastarde  ale  Lordului  Walder,  un 
bărbat  aspru,  cărunt  şi  cu  o  strălucită  reputaţie  ca  războinic.  Sosirea  lor,  la  câteva 
ore  de  la  moartea  Lordului  Hoster,  îl  înfuriase  la  culme  pe  Edmure. 

—  Walder  Frey  ar  trebui  jupuit  şi  sfârtecat!  răcnise  el.  Ne  trimite  un  schilod  şi 
un  bastard,  să  nu-mi  spui  că  nu  a  vrut  să  ne  insulte  cu  asta! 

—  N-am  nici  o  îndoială  că  Lordul  Walder  şi-a  ales  emisarii  cu  grijă,  i-a 
răspuns  Catelyn.  A  fost  un  gest  arţăgos,  un  fel  de  răzbunare  meschină,  dar  nu  uita 
cu  cine  avem  de-a  face.  întârziatul  Lord  Frey,  aşa  îi  spunea  tata.  Omul  e  irascibil, 
invidios  şi,  mai  presus  de  toate,  trufaş. 

Din  fericire,  fiul  Catelynei  fusese  mai  rezonabil  decât  fratele  ei.  Robb  i-a 
întâmpinat  pe  Frey  cu  toate  onorurile,  a  găsit  locuri  în  cazărmi  pentru  escortă  şi 
1-a  rugat  discret  pe  Ser  Desmond  Greii  să  stea  deoparte,  ca  Lothar  să  poată  avea 
cinstea  de  a-1  ajuta  să-1  trimită  pe  Lordul  Hoster  pe  ultimul  drum.  Fiul  meu  a 
dobândit  o  înţelepciune  greu  încercată,  mai  presus  de  anii  săi.  Casa  Frey  îl 
părăsise  pe  Regele  Nordului,  dar  Lordul  de  Crossing  rămânea  cel  mai  puternic 
dintre  purtătorii  de  flamuri  ai  Riverrunului,  iar  Lothar  era  aici  în  locul  lui. 

Cei  şapte  lansară  trupul  Lordului  Hoster  de  pe  scară,  coborând  treptele,  în  apă, 
în  timp  ce  bariera-ghilotină  se  ridica  scârţâind.  Lothar  Frey,  un  bărbat  corpolent, 
fleşcăit,  răsufla  din  greu  în  timp  ce  împingeau  barca  în  vâltoarea  râului.  Jason 
Mallister  şi  Tytos  Blackwood  stăteau  la  prora,  cufundaţi  în  apă  până  la  piept,  s-o 
ghideze. 

Catelyn  îi  urmărea  de  pe  creasta  zidului,  aşteptând  şi  privind,  aşa  cum  mai 
făcuse  de  atâtea  ori.  La  picioarele  ei,  năvalnica,  sălbatica  Piatră  Răsucită  se 
împlânta  ca  o  suliţă  în  albia  largă  a  Furcii  Roşii,  cu  apele  albastre-alburii 
învolburând  cursul  mâlos,  brun-roşcat  al  râului  mai  mare.  Ceaţa  dimineţii  atârna 

deasupra  apei,  subţire  ca  un  giulgiu  şi  ca  fumul  amintirii. 

Bran  şi  Rickon  îl  aşteaptă,  gândi  cu  tristeţe  Catelyn,  aşa  cum  aşteptam  eu 
odinioară. 

Barca  suplă  se  îndepărta,  alunecând  pe  sub  bolta  de  piatră  roşie  a  Porţii  Apei, 
luând  viteză  în  timp  ce  era  cuprinsă  de  năvalnicul  curent  al  Pietrei  Răsucite  şi 
împinsă  în  tumult,  acolo  unde  apele  se  întâlneau.  Când  barca  ieşi  de  sub  zidurile 
înalte,  ocrotitoare,  ale  castelului,  pânza  ei  în  patru  colţuri  se  umflă  în  vânt,  iar 
Catelyn  văzu  lumina  soarelui  licărind  pe  coiful  tatălui  său.  Barca  Lordului  Hoster 
îşi  continuă  drumul,  plutind  liniştită  către  mijlocul  râului,  în  lumina  zorilor. 

—  Acum,  porunci  unchiul  Catelynei.  în  spatele  lui,  Edmure  -  acum  pe  bună 
dreptate  Lordul  Edmure,  şi  oare  cât  va  dura  până  ce  se  va  obişnui  cu  asta?  - 
potrivi  o  săgeată  în  arc.  Scutierul  său  ţinea  o  bucată  de  lemn  în  dreptul  ei.  Edmure 
aşteptă  până  când  flacăra  se  aprinse,  apoi  ridică  arcul,  întinse  coarda  până  la 
ureche  şi  trase.  Cu  un  zbârnâit  sonor,  săgeata  îşi  luă  zborul.  Catelyn  o  urmări  cu 
ochii  şi  cu  inima,  până  când  aceasta  plonja  în  apă,  cu  un  şuierat,  mult  în  spatele 
bărcii  Lordului  Hoster.  Edmure  murmură  o  înjurătură. 

—  Vântul,  zise  el,  scoţând  o  a  doua  săgeată.  încă  o  dată.  Lemnul  aprins  atinse 
cârpa  îmbibată  cu  ulei  din  spatele  vârfului  de  săgeată,  flăcările  se  înălţară, 
Edmure  ridică  arcul  şi  trase.  Săgeata  zbură  sus  şi  departe.  Prea  departe.  Dispăru  în 
apele  râului,  la  mai  bine  de  zece  metri  de  barcă,  pâlpâind  o  clipă.  O  văpaie  se 
ridică  pe  gâtul  lui  Edmure,  roşie  ca  barba  sa.  încă  o  dată,  ordonă  el,  luând  o  a  treia 
săgeată  din  tolbă.  E  la  fel  de  încordat  ca  arcul  său,  gândi  Catelyn. 

Pesemne  Ser  Brynden  observase  acelaşi  lucru: 

—  Lasă-mă  pe  mine,  stăpâne,  se  oferi  el. 

—  Pot  s-o  fac,  insistă  Edmure.  îi  lăsă  să  aprindă  săgeata,  smuci  arcul,  trase 
adânc  aer  în  piept,  întinse.  Preţ  de  un  lung  moment,  păru  că  şovăie,  în  timp  ce 
focul  înainta,  trosnind,  de-a  lungul  săgeţii.  în  cele  din  urmă,  trase.  Săgeata  ţâşni 
sus,  tot  mai  sus  şi,  în  cele  din  urmă  se  arcui,  căzând,  căzând. . .  şi  şuierând  pe 
lângă  pânza  umflată  de  vânt. 

O  ratare  la  limită,  doar  la  o  palmă,  dar  tot  o  ratare. 

—  Lua-o-ar  Ceilalţi!  înjură  fratele  Catelynei.  Barca  era  deja  foarte  departe, 
plutind  printre  aburii  râului.  Tăcut,  Edmure  îi  întinse  arcul  unchiului  său. 

—  Iute,  zise  Ser  Brynden.  Potrivi  o  săgeată,  o  ţinu  nemişcată,  aşteptând  lemnul 
aprins,  întinse  şi  trase,  înainte  ca  ea  să-şi  dea  seama  dacă  focul  se  aprinsese...  dar 
când  săgeata  se  înălţă,  Catelyn  văzu  dâra  flăcărilor  în  aer,  un  fanion  palid, 
portocaliu.  Barca  dispăruse  în  ceaţă.  Căzând,  săgeata  fu  la  rândul  ei  înghiţită. . . 
însă  numai  pentru  o  clipă.  Apoi,  năvalnic  ca  o  speranţă,  bujorul  roşu  înflori  sub 
ochii  lor.  Pânzele  se  aprinseră  şi  ceaţa  se  împurpura,  strălucind  în  nuanţe  de  roz  şi 
portocaliu.  Pentru  o  clipă,  Catelyn  zări  desluşit  silueta  bărcii,  încununată  de 
flăcări  săltăreţe. 

Ai  grijă  de  mine,  micuţa  mea,  îl  auzea  şoptind. 

Catelyn  întinse  mâna  pe  bâjbâite,  căutând-o  pe  a  fratelui  său,  dar  Edmure  se 
îndepărtase  şi  stătea  singur  în  cel  mai  înalt  punct  al  meterezelor.  în  schimb, 
unchiul  său  Brynden  îi  luă  mâna,  împletindu-şi  degetele  puternice  cu  ale  ei. 
Priviră  împreună  focul  micşorându-se,  în  timp  ce  barca  aprinsă  se  pierdea  în  zare. 

Şi  apoi  dispăru. . .  plutind  în  josul  râului,  poate  neclintită  sau  poate  zdrobită  sau 
scufundându-se.  Povara  armurii  îl  va  trage  pe  Lordul  Hoster  în  jos,  să  se 
odihnească  în  patul  moale  şi  nămolos  al  râului,  în  castelele  de  apă  unde  domnea 
de-a  pururi  neamul  Tully,  cu  bancuri  de  peşti  drept  ultimi  slujitori. 

îndată  ce  barca  învăpăiată  dispăru  din  faţa  ochilor,  Edmure  se  îndepărtă.  Lui 
Catelyn  i-ar  fi  plăcut  să-1  îmbrăţişeze,  fie  şi  doar  pentru  o  clipă,  să  stea  cu  el  o  oră, 
o  noapte  sau  o  zi  întreagă,  să  vorbească  despre  cel  mort  şi  să  jelească.  Dar  ştia,  la 
fel  de  bine  ca  el,  că  nu  era  momentul.  Acum  era  Lordul  Riverrunului  şi  cavalerii 
mişunau  în  jurul  lui,  murmurând  condoleanţe  şi  promisiuni  de  credinţă,  îndepăr- 
tându-1  de  un  lucru  atât  de  mărunt  ca  suferinţa  surorii  sale.  Edmure  asculta,  fără  să 
audă  nici  un  cuvânt. 

—  Nu  e  o  ruşine  să  ratezi,  îi  şopti  Catelynei  unchiul  său.  Edmure  ar  trebui  să 
afle.  în  ziua  când  nobilul  meu  tată  a  plecat  pe  râu  în  jos,  Hoster  a  ratat  şi  el. 

—  Prima  săgeată.  Catelyn  fusese  prea  mică  pe  atunci  ca  să-şi  amintească,  dar 
tatăl  ei  îi  spusese  povestea  de  nenumărate  ori.  Dar  cea  de-a  doua  a  nimerit  vela. 
Suspină.  Edmure  nu  era  atât  de  puternic  cum  părea.  Moartea  tatălui  lor  venise, 
într-un  sfârşit,  ca  o  binecuvântare,  dar  chiar  şi  aşa,  fratele  ei  o  primise  greu. 

Noaptea  trecută,  printre  cupe  de  vin,  izbucnise  în  plâns,  zdrobit,  plin  de  regrete 
pentru  lucrurile  nefăcute  şi  vorbele  nerostite.  N-ar  fi  trebuit  să  plece  niciodată 
să-şi  poarte  bătălia  la  vaduri,  i-a  spus  surorii  sale  printre  lacrimi.  Ar  fi  trebuit  să 
rămână  la  căpătâiul  tatălui  său. 

—  Ar  fi  trebuit  să  fiu  cu  el,  aşa  cum  ai  fost  tu.  Spune-mi  adevărul,  Catelyn,  a 
întrebat  de  mine? 

Ultimul  cuvânt  al  Lordului  Hoster  fusese  Calomfir,  dar  Catelyn  nu  îndrăznea 
să-i  spună  asta. 

—  Ţi-a  murmurat  numele,  a  minţit  ea,  iar  fratele  ei  a  clătinat  din  cap  recunos- 
cător şi  i-a  sărutat  mâna. 

Dacă  n-ar  fi  încercat  să-şi  înece  în  vin  suferinţa  şi  remuşcările,  poate  că  ar  fii 
reuşit  să  întindă  un  arc,  îşi  zise  ea  suspinând,  dar  acesta  era  un  alt  lucru  pe  care 
nu  îndrăznea  să  i-1  spună. 

Peştele  Negru  o  conduse  de  pe  creasta  zidului  către  locul  unde  se  afla  Robb, 
printre  purtătorii  de  flamuri,  cu  tânăra  lui  regină  alături.  Când  o  zări,  fiul  ei  o 
cuprinse,  tăcut,  în  braţe. 

—  Lordul  Hoster  a  fost  măreţ  ca  un  rege,  doamna  mea,  murmură  Jeyne.  Mi-aş 
fi  dorit  să  am  şansa  să-1  cunosc. 

—  Iar  eu  să-1  cunosc  mai  bine,  adăugă  Robb. 

—  Şi  el  şi-ar  fi  dorit  asta,  spuse  Catelyn.  între  Riverrun  şi  Winterfell  distanţa  e 


78 


prea  mare.  Şi  prea  mulţi  munţi,  prea  multe  râuri  şi  oştiri  despart  Riverrunul  de 
Eyrie,  după  cum  se  pare.  Lysa  nu-i  răspunsese  la  scrisoare. 

Iar  de  la  Debarcaderul  Regelui  nu  venea  decât  tăcere.  Spera  că  Brienne  şi  Ser 
Cleos  ajunseseră  până  acum  în  oraş,  cu  prizonierul  lor.  Poate  că  Brienne  făcea 
deja  cale  întoarsă,  aducând  fetele  cu  ea.  Ser  Cleos  a  jurat  că-l  va  pune  pe 
Pezevenghi  să  trimită  un  corb,  îndată  ce  schimbul  va  fi  făcut.  Poate  că  vreun 
arcaş  doborâse  pasărea  şi  o  mâncase  la  cină.  Scrisoarea  care  i-ar  fi  adus 
mângâiere  zăcea  poate,  acum,  în  cenuşa  unui  foc  de  tabără,  printre  oasele  unui 
corb. 

Alţii  îşi  aşteptau  rândul  să-i  aducă  lui  Robb  condoleanţe  şi  Catelyn  rămase 
deoparte,  răbdătoare,  în  timp  ce  Lordul  Jason  Mallister,  Marelejon  şi  Ser  Rolph 
Spicer  vorbiră,  pe  rând,  cu  el.  Dar  când  se  apropie  Lordul  Frey,  Catelyn  îl  trase  pe 
Robb  de  mânecă.  Fiul  ei  se  întoarse  şi  aşteptă  să  vadă  ce  avea  Lothar  de  spus. 

—  înălţimea  Ta. 

Un  bărbat  dolofan,  între  treizeci  şi  patruzeci  de  ani,  Lothar  Frey  avea  ochii 
înguşti,  o  barbă  ascuţită  şi  un  păr  negru  care-i  cădea,  în  bucle,  pe  umeri.  Un  picior 
răsucit  la  naştere  îi  adusese  numele  de  Lothar  Şchiopul.  Slujise  ca  administrator  al 
tatălui  său  în  ultimii  doisprezece  ani. 

—  Ne  sfiim  să  te  tulburăm  în  aceste  clipe  de  doliu,  dar  poate  că  ai  vrea  să  ne 
acorzi  diseară  o  audienţă. 

—  Mi-ar  face  plăcere,  răspunse  Robb.  Nu  mi-am  dorit  niciodată  să  semăn 
vrajbă  între  noi. 

—  Nici  eu  să-i  fiu  pricină,  adăugă  Regina  Jeyne. 
Lothar  Frey  zâmbi. 

—  înţeleg,  la  fel  şi  nobilul  meu  tată.  Mi-a  poruncit  să  spun  că  a  fost  şi  el  tânăr 
cândva  şi  îşi  aminteşte  foarte  bine  cum  e  când  frumuseţea  îţi  răpeşte  inima. 
Lordul  de  Crossing  îngropase  şapte  soţii  şi  acum  era  căsătorit  cu  cea  de-a  opta, 
dar  vorbea  despre  ele  doar  ca  despre  nişte  iepe  de  prăsilă.  Cu  toate  acestea, 
vorbele  transmise  erau  frumoase  şi  Jeyne  nu  putea  să  respingă  acest  compliment. 
Nici  Robb. 

—  Tatăl  tău  e  foarte  amabil,  zise  el.  Aştept  cu  nerăbdare  discuţia  noastră. 
Lothar  se  înclină,  sărută  mâna  reginei  şi  se  retrase.  Alţii  şi  alţii  se  adunaseră 

deja,  aşteptându-şi  rândul.  Robb  vorbi  cu  fiecare,  răspunzând  ici  cu  o  mulţumire, 
colo  cu  un  zâmbet,  după  cum  se  cerea.  Abia  când  ultimul  dintre  ei  isprăvi,  se 
întoarse  către  Catelyn: 

—  Trebuie  să  discutăm  ceva.  Faci  cu  mine  câţiva  paşi? 

—  Cum  porunceşti,  înălţimea  Ta. 

—  N-a  fost  o  poruncă,  mamă. 

—  Atunci  plăcerea  va  fi  de  partea  mea. 

Fiul  ei  o  trata  cu  destulă  blândeţe  de  când  se  întorsese  de  la  Riverrun,  însă 
rareori  îi  căuta  compania.  Dacă  se  simţea  mai  bine  cu  tânăra  lui  soţie,  nu-1  putea 

învinui.  Jeyne  îl  face  să  zâmbească,  iar  eu  nu-  i  pot  împărtăşi  decât  suferinţă. 
Părea  să-i  placă  şi  tovărăşia  cumnaţilor  lui,  tânărul  Rollam,  scutierul,  şi  Ser 
Raynald,  stegarul  său.  Ocupă  locurile  celor  pe  care  i-  a  pierdut,  îşi  dăduse  seama 
Catelyn,  privindu-i  împreună.  Rollam  a  luat  locul  lui  Bran,  iar  Raynald  e 
jumătate  Theon,  jumătate  Jon  Snow.  Doar  în  preajma  fraţilor  Westerling  îl  vedea 
pe  Robb  zâmbind  sau  îl  auzea  râzând,  ca  un  copil  ce  era.  Pentru  ceilalţi,  era  mereu 
Regele  Nordului,  cu  capul  aplecat  sub  povara  coroanei,  chiar  şi  când  fruntea  îi  era 
liberă. 

Robb  îşi  sărută  tandru  soţia,  îi  promise  că  i  se  va  alătura  în  apartamentele  lor  şi 
se  îndepărtă  cu  nobila  sa  mamă.  Paşii  îi  purtau  spre  pădurea  zeilor. 

—  Lothar  părea  binevoitor,  e  un  semn  încurajator. 

—  Asta  nu  înseamnă  că  ni  se  vor  alătura. 

Robb  clătină  din  cap.  Chipul  i  se  întunecă,  umerii  îi  căzură  şi  Catelyn  simţi  că 
i  se  rupe  sufletul  de  mila  lui.  Coroana  îl  striveşte,  gândi  ea.  îşi  doreşte  atât  de 
mult  să  fie  un  rege  bun,  să  fie  curajos,  nobil  şi  înţelept,  dar  povara  e  prea  grea 
pentru  un  copil.  Robb  se  străduia  din  răsputeri,  dar  loviturile  continuau  să  cadă, 
una  după  alta,  necruţătoare.  Când  i-au  adus  vestea  despre  Duskendale,  unde 
Lordul  Randyll  Tarly  îi  spulberase  pe  Robert  Glover  şi  Ser  Helman  Tallhart,  ar  fi 
fost  de  aşteptat  să  se  înfurie.  în  schimb,  a  rămas  năucit,  cu  privirea  pierdută,  şi  a 
spus: 

—  Duskendale,  de  pe  marea  îngustă?  De  ce  să  se  fi  dus  la  Duskendale? 
Clătinase  din  cap,  uluit.  O  treime  din  oastea  mea,  nimicită  la  Duskendale? 

—  Oamenii  de  fier  mi-au  luat  castelul,  iar  acum  Lannisterii  mi-au  luat  şi 
fratele,  a  spus  Galbart  Glover,  cu  glasul  sugrumat  de  disperare.  Robert  Glover 
supravieţuise  bătăliei,  dar  la  scurt  timp  fusese  capturat  lângă  drumul  regelui. 

—  Nu  pentru  mult  timp,  i-a  făgăduit  Robb.  Am  să-1  ofer  pe  Martyn  Lannister 
în  schimb.  Lordul  Tywin  va  trebui  să  accepte,  de  dragul  fratelui  său. 

Martyn  era  fiul  lui  Ser  Kevan,  geamănul  lui  Willem,  pe  care  îl  omorâse  Lordul 
Karstark.  Catelyn  ştia  că  acele  crime  continuau  să-1  bântuie  pe  fiul  ei.  Triplase 
garda  în  jurul  lui  Martyn,  dar  încă  se  temea  pentru  viaţa  lui. 

—  Ar  fi  trebuit  să-1  dau  pe  Regicid  în  schimbul  Şansei,  atunci  când  m-ai  rugat 
prima  dată,  spuse  Robb  în  timp  ce  străbăteau  galeria.  Dacă  i-aş  fi  dat-o 
Cavalerului  Florilor  de  soţie,  poate  că  Tyrellii  ar  fi  fost  de  partea  noastră  şi  nu  a 
lui  Joffrey.  Ar  fi  trebuit  să  mă  gândesc  la  asta. 

—  Mintea  îţi  era  la  bătălii,  şi  pe  bună  dreptate.  Nici  măcar  un  rege  nu  se  poate 
gândi  la  toate. 

—  Bătălii,  şopti  Robb,  în  timp  ce  o  conduse  afară,  sub  bolta  copacilor.  Am 
câştigat  fiecare  bătălie,  dar  nu  ştiu  cum,  pierd  războiul.  Ridică  privirea,  ca  şi  cum 
răspunsul  ar  fi  fost  scris  pe  cer.  Oamenii  de  fier  stăpânesc  Winterfellul  şi  Moat 
Cailin  e  tot  al  lor.  Tata  e  mort,  la  fel  sunt  Bran  şi  Rickon,  poate  şi  Arya.  Iar  acum 
şi  tatăl  tău. 

Nu-1  putea  lăsa  pradă  disperării.  Cunoştea  şi  ea  gustul  acela  amar. 

—  Tatăl  meu  era  pe  moarte  de  multă  vreme.  N-aveai  cum  să  schimbi  asta.  Ai 
făcut  greşeli,  Robb,  dar  care  rege  n-a  făcut?  Ned  ar  fi  fost  mândru  de  tine. 

—  Mamă,  trebuie  să  ştii  ceva. 

Inima  Catelynei  se  opri  o  clipă  în  loc.  E  ceva  ce  urăşte.  Ceva  ce  se  teme  să- mi 
spună.  Nu  se  putea  gândi  decât  la  Brienne  şi  la  misiunea  ei. 

—  E  vorba  despre  Regicid? 

—  Nu,  despre  Şansa. 

E  moartă,  îi  trecu  imediat  prin  minte  Catelynei.  Brienne  a  dat  greş,  Jaime  e 
mort,  iar  Cersei  a  omorât- o,  drept  răzbunare,  pe  draga  mea  fetiţă.  Preţ  de  o 
clipă,  rămase  fără  grai. 

—  E. . .  e  pierdută,  Robb? 

—  Pierdută?  Robb  părea  nedumerit.  Moartă?  O,  mamă,  nu,  nu  e  asta,  nu  i-au 
făcut  nici  un  rău,  nu  în  felul  acesta,  numai  că. . .  aseară  a  venit  o  pasăre,  dar  n-am 
îndrăznit  să-ţi  spun  până  când  tatăl  tău  n-a  fost  condus  pe  ultimul  drum.  Robb  îi 
luă  mâna.  Au  măritat-o  cu  Tyrion  Lannister. 

Degetele  ei  se  strânseră  peste  ale  lui. 

—  Pezevenghiul? 

—  Da. 

—  A  jurat  s-o  dea  în  schimbul  fratelui  său,  zise  ea  năucită.  Pe  ea  şi  pe  Arya. 
Aveam  să  le  primim  înapoi  dacă  i-1  înapoiam  pe  nepreţuitul  său  Jaime,  a  jurat  în 
faţa  întregii  curţi.  Cum  a  putut  să  se  însoare  cu  ea,  după  ce  rostit  aceste  cuvinte  în 
faţa  zeilor  şi  a  oamenilor? 

—  E  fratele  Regicidului.  Au  trădarea  în  sânge.  Degetele  lui  Robb  atinseră 
mânerul  săbiei.  Dacă  aş  putea,  i-aş  reteza  capul  ăla  hidos.  Atunci  Şansa  ar  fi 
văduvă  şi  ar  fi  liberă.  Nu  văd  altă  ieşire.  Au  obligat-o  să  rostească  jurămintele  în 
faţa  unui  septon  şi  să  îmbrace  o  mantie  purpurie. 

Catelyn  şi-1  amintea  pe  omuleţul  diform  pe  care-1  luase  prizonier  la  hanul  de  la 
răscruce  şi  pe  care-1  dusese  tocmai  până  la  Eyrie. 

—  Ar  fi  trebuit  s-o  las  pe  Lysa  să-1  arunce  pe  Poarta  Lunii.  Biata  mea  Şansa. . . 
pentru  ce  să  fi  vrut  cineva  să-i  facă  una  ca  asta? 

—  Pentru  Winterfell,  răspunse  Robb  dintr-o  suflare.  Cu  Bran  şi  Rickon  morţi, 
Şansa  este  urmaşa  mea.  Dacă  mi  se  întâmplă  ceva. . . 

Catelyn  îi  strânse  mâna  cu  putere. 

—  Nimic  nu  ţi  se  va  întâmpla.  Nimic.  N-aş  putea  suporta.  L-au  luat  pe  Ned, 
i-au  luat  pe  iubiţii  tăi  frăţiori,  Şansa  e  măritată,  Arya  pierdută,  tatăl  meu  mort. . . 
dacă  ai  păţi  ceva,  aş  înnebuni,  Robb.  Eşti  tot  ce  mi-a  mai  rămas.  E  tot  ce  mai  are 
Nordul. 

—  încă  n-am  murit,  mamă. 
Dintr-odată,  Catelyn  fu  copleşită  de  spaimă. 

—  Războaiele  nu  trebuie  purtate  până  la  ultima  picătură  de  sânge.  îşi  auzea 

chiar  şi  ea  disperarea  din  glas.  Nu  ai  fi  primul  rege  care  a  plecat  genunchiul,  nici 
măcar  primul  Stark. 

Gura  lui  Robb  se  încleşta. 

—  Nu.  Niciodată. 

—  Nu  e  nici  o  ruşine.  Balon  Greyjoy  a  plecat  genunchiul  în  faţa  lui  Robert 
când  revolta  lui  a  fost  înăbuşită.  Torrhen  Stark  a  preferat  să  plece  genunchiul  în 
faţa  lui  Aegon  Cuceritorul  decât  să-şi  vadă  oastea  înfruntând  focurile. 

—  Dar  Aegon  i-a  ucis  lui  Torrhen  tatăl?  îşi  trase  mâna  din  mâna  ei.  Niciodată, 
am  spus. 

Acum  joacă  rolul  băiatului,  nu  al  regelui. 

—  Lannisterii  n-au  nevoie  de  Nord.  Vor  cere  tribut  şi  ostatici,  nimic  mai 
mult. . .  iar  Pezevenghiul  o  va  păstra  pe  Şansa,  orice  am  face  noi,  ca  să-şi  aibă 
ostaticul.  Oamenii  de  fier  se  vor  dovedi  un  duşman  mai  greu  de  mulţumit,  te 
asigur.  Ca  să  aibă  vreo  speranţă  să  stăpânească  Nordul,  Greyjoyii  nu  trebuie  să 
lase  în  viaţă  nici  un  singur  vlăstar  al  Casei  Stark,  care  le-ar  putea  contesta 
drepturile.  Theon  i-a  omorât  pe  Bran  şi  pe  Rickon,  astfel  că  acum  nu  le  mai 
rămâne  decât  să  scape  de  tine. . .  şi  de  Jeyne,  da.  Crezi  că  Lordul  Balon  îşi  permite 
s-o  lase  să  trăiască,  să-ţi  nască  moştenitori? 

Chipul  lui  Robb  era  neclintit. 

—  De  aceea  l-ai  eliberat  pe  Regicid?  Ca  să  faci  pace  cu  Lannisterii? 

—  L-am  eliberat  pe  Jaime  de  dragul  Şansei...  şi  al  Aryei,  dacă  mai  e  în  viaţă. 
Ştii  asta.  Dar  dacă  am  nutrit  şi  o  mică  speranţă  că  voi  cumpăra  şi  pacea,  e  chiar 
atât  de  rău? 

—  Da,  răspunse  el.  Mi-au  ucis  tatăl. 

—  Crezi  că  eu  am  uitat  asta? 

—  Nu  ştiu.  Ai  uitat? 

Catelyn  nu-şi  lovise  niciodată  copiii  la  mânie,  dar  în  clipa  aceea  fu  cât  pe  ce 
să-1  pălmuiască.  Se  stăpâni,  reamintindu-şi  cât  de  speriat  şi  singur  era,  cu 
siguranţă,  fiul  ei. 

—  Tu  eşti  Regele  Nordului.  Alegerea  îţi  aparţine.  Nu-ţi  cer  decât  să  te  gândeşti 
la  ce  ţi-am  spus.  Se  scriu  cântece  minunate  despre  regii  care  mor  cu  vitejie  în 
luptă,  dar  viaţa  ta  valorează  mai  mult  decât  un  cântec.  Cel  puţin  pentru  mine,  care 
ţi-am  dăruit-o.  îşi  înclină  capul.  îmi  îngădui  acum  să  plec? 

—  Da. 

Robb  se  întoarse  şi  scoase  sabia.  Ce  avea  de  gând  cu  ea,  Catelyn  nu-şi  putea  da 
seama.  Nu  era  nici  un  duşman  prin  preajmă,  nimeni  cu  care  să  se  lupte.  Doar  ea  şi 
el,  printre  copacii  înalţi  şi  frunzele  căzute.  Există  bătălii  care  nu  se  câştigă  cu 
sabia,  vru  să-i  spună,  dar  se  temea  că  regele  era  surd  la  asemenea  vorbe. 

Ore  mai  târziu,  Catelyn  cosea  în  camera  ei,  când  tânărul  Rollam  Westerling 
veni  într-un  suflet,  chemând-o  la  cină.  Bine,  gândi  Catelyn  uşurată.  Nu  fusese 
sigură  că,  după  cearta  lor,  fiul  ei  o  va  dori  acolo. 

—  Eşti  un  scutier  de  nădejde,  îi  spuse  ea  lui  Rollam,  pe  un  ton  grav.  Bran  ar  fi 
fost  la  fel. 

Dacă  Robb  era  rezervat  la  masă,  iar  Edmure  morocănos,  Lothar  cel  Şchiop 
făcea  cât  amândoi.  Era  întruchiparea  curtoaziei,  povestind  cu  căldură  despre 
Lordul  Hoster,  consolând-o  cu  blândeţe  pe  Catelyn  pentru  pierderea  fiilor  ei,  Bran 
şi  Rickon,  proslăvindu-1  pe  Edmure  pentru  victoria  de  la  Moara  de  Piatră  şi 
mulţumindu-i  lui  Robb  pentru  „dreptatea  iute  şi  sigură"  pe  care  i-o  aplicase  lui 
Rickard  Karstark.  Fratele  nelegitim  al  lui  Lothar,  Walter  Rivers,  era  cu  totul 
altfel:  un  bărbat  aspru,  ursuz,  cu  chipul  bănuitor  al  Lordului  Walder,  vorbea  doar 
rareori  şi  îşi  îndrepta  aproape  întreaga  atenţie  către  carnea  şi  miedul  din  faţa  lui. 

După  ce  toate  vorbele  goale  fură  rostite,  regina  şi  ceilalţi  Westerlingi  se 
scuzară,  masa  fu  strânsă  şi  Lothar  Frey  îşi  drese  glasul. 

—  înainte  de  a  trece  la  chestiunea  care  ne-a  adus  aici,  mai  e  un  lucru  de 
discutat,  zise  el  ritos.  Un  lucru  grav,  mă  tem.  Am  sperat  că  nu-mi  va  reveni  mie 
misiunea  de  a  vă  aduce  aceste  veşti,  dar  se  pare  că  sunt  nevoit.  Nobilul  meu  tată  a 
primit  o  scrisoare  de  la  nepoţii  lui. 

Catelyn  fusese  în  ultimul  timp  atât  de  absorbită  de  propria-i  suferinţă,  încât 
aproape  că  uitase  de  cei  doi  Frey  pe  care  acceptase  să-i  ia  în  grijă.  Nu,  gândi  ea. 
Mama,  ai  milă,  câte  lovituri  mai  putem  îndura?  Presimţea  că  vorbele  pe  care  avea 
să  le  audă  îi  vor  înfige  încă  o  săgeată  în  inimă. 

—  Nepoţii  de  la  Winterfell?  se  forţă  să  întrebe.  Pupilii  mei? 

—  Walder  şi  Walder,  da.  Dar  în  prezent  sunt  la  Dreadfort,  doamna  mea.  Mi-e 
greu  să-ţi  spun  asta,  dar  a  avut  loc  o  bătălie.  Winterfellul  a  fost  pârjolit. 

—  Pârjolit?  Glasul  lui  Robb  era  neîncrezător. 

—  Lorzii  voştri  din  Nord  au  încercat  să-1  recucerească  din  mâinile  oamenilor 
de  fier.  Când  Theon  Greyjoy  a  văzut  că  trofeul  său  e  pierdut,  a  dat  foc  castelului. 

—  N-am  auzit  nimic  de  nici  o  bătălie,  protestă  Ser  Brynden. 

—  Nepoţii  mei  sunt  doar  nişte  copii,  e  adevărat,  dar  au  fost  colo.  Walder  cel 
Mare  a  scris  depeşa,  dar  a  semnat-o  şi  vărul  său.  A  fost  o  treabă  sângeroasă,  după 
cum  povestesc  ei.  Castelanul  vostru  a  fost  ucis.  Ser  Rodrik,  aşa  îl  chema? 

—  Ser  Rodrik  Cassel,  răspunse  Catelyn,  încremenită.  Acea  biată  făptură 
vitează  şi  credincioasă?  îl  vedea  aievea,  trăgându-se  de  barba-i  albă,  sălbatică. 
Dar  ceilalţi  oameni  ai  noştri? 

—  Mă  tem  că  oamenii  de  fier  i-au  trecut  pe  mulţi  prin  sabie. 

Mut  de  furie,  Robb  bătu  cu  pumnul  în  masă  şi  îşi  întoarse  faţa,  ca  Freyii  să 
nu-i  vadă  lacrimile. 

însă  mama  sa  i  le  văzu.  Lumea  devine  mai  întunecoasă  pe  zi  ce  trece. 
Gândurile  lui  Catelyn  se  îndreptară  către  Beth,  fetiţa  lui  Ser  Rodrik,  către 
neobositul  Maester  Luwin  şi  veselul  Septon  Chayle,  către  Mikken,  în  fierărie, 
Farlen  şi  Palia  la  adăposturile  câinilor,  către  Bătrâna  Nan  şi  Hodor  cel  inocent. 
Avea  inima  bolnavă. 

—  Te  rog,  nu  toţi. 

—  Nu,  răspunse  Lothar  Şchiopul.  Femeile  şi  copiii  s-au  ascuns,  printre  ei  şi 
nepoţii  mei,  Walder  şi  Walder.  Cu  Winterfellul  prefăcut  în  scrum,  supravieţuitorii 
au  fost  duşi  la  Dreadfort  de  fiul  lui  Bolton,  care  a  salvat  femeile  de  la  Winterfell  şi 
pe  cei  mici. 

—  Fiul  lui  Bolton?  Glasul  lui  Robb  era  încordat. 
Walder  Rivers  interveni: 

—  Un  fiu  bastard,  cred. 

—  Nu  Ramsay  Snow?  Lordul  Roose  mai  are  un  bastard?  Robb  se  încruntă. 
Acest  Ramsay  a  fost  un  monstru  şi  un  criminal  şi  a  murit  ca  un  laş.  Sau  cel  puţin 
aşa  mi  s-a  spus. 

—  Nu  pot  să  mă  pronunţ.  E  multă  confuzie  într-un  război.  Multe  mărturii 
false.  Tot  ceea  ce  pot  spune  este  că  nepoţii  mei  susţin  că  acest  bastard  al  lui 
Bolton  a  fost  cel  care  a  salvat  femeile  Winterfellului  şi  pe  cei  mici.  Acum  sunt  la 
Dreadfort,  în  siguranţă,  toţi  cei  care  au  rămas. . . 

—  Theon,  zise  Robb  pe  neaşteptate.  Ce  s-a  întâmplat  cu  Theon  Greyjoy?  A 
fost  ucis? 

Lothar  Şchiopul  ridică  din  umeri. 

—  Asta  nu  ştiu,  înălţimea  Ta.  Walder  şi  Walder  n-au  pomenit  nimic  despre 
soarta  lui.  S-ar  putea  ca  Lordul  Balon  să  ştie,  dacă  a  primit  veşti  de  la  acest  fiu  al 
său. 

Ser  Brynden  spuse. 

—  II  vom  întreba,  negreşit. 

—  Văd  că  sunteţi  cu  toţii  tulburaţi.  îmi  pare  rău  că  v-am  adus  un  nou  prilej  de 
suferinţă.  Poate  că  ar  trebui  să  ne  amânăm  discuţia  pe  mâine.  Problema  noastră 
poate  aştepta  până  ce  vă  reveniţi. . . 

—  Nu,  zise  Robb.  Vreau  s-o  rezolvăm. 
Edmure  clătină  aprobator  din  cap. 

—  Şi  eu  la  fel.  Ai  vreun  răspuns  la  propunerea  noastră,  lordul  meu? 

—  Da.  Lothar  zâmbi.  Nobilul  meu  tată  mă  roagă  să  îi  spun  înălţimii  Tale  că  va 
consimţi  la  această  nouă  alianţă  prin  căsătorie  între  casele  noastre  şi  îşi 
reînnoieşte  loialitatea  faţă  de  Regele  Nordului,  cu  condiţia  ca  Luminăţia  Ta  să-i 
ceară  scuze  în  persoană,  faţă  în  faţă,  pentru  insulta  pe  care  a  adus-o  Casei  Frey. 

O  scuză  era  un  preţ  mic  de  plătit,  dar  lui  Catelyn  îi  displăcu  imediat  această 
condiţie  meschină  a  Lordului  Walder. 

—  Sunt  încântat,  zise  Robb  cu  prudenţă.  Nu  am  dorit  niciodată  să  provoc 
această  ruptură  între  noi,  Lothar.  Casa  Frey  a  luptat  cu  vitejie  pentru  cauza 
noastră,  o  doresc  din  nou  de  partea  mea. 

—  Eşti  nespus  de  bun,  înălţimea  Ta.  întrucât  accepţi  aceşti  termeni,  am  primit 
poruncă  să  ofer  Lordului  Tully  mâna  surorii  mele,  Lady  Roslin,  o  fecioară  de 
şaisprezece  ani.  Roslin  e  cea  mai  tânără  fiică  a  nobilului  meu  tată  cu  Lady 

Bethany  din  Casa  Rosby,  a  şasea  lui  soţie.  Are  o  fire  blândă  şi  e  înzestrată  pentru 
muzică. 

Edmure  se  foi  în  scaun. 

—  N-ar  fi  mai  bine  dacă  mai  întâi  aş  întâlni. . . 

—  Vă  veţi  întâlni  când  vă  veţi  căsători,  i-o  reteză  Walder  Rivers.  Dacă  nu 
cumva  Lordul  Tarly  simte  nevoia  să-i  numere  mai  întâi  dinţii. 

Edmure  se  stăpâni. 

—  Am  să  te  cred  pe  cuvânt  în  privinţa  dinţilor  ei,  dar  aş  fi  încântat  dacă  aş 
putea  să-i  zăresc  chipul  înainte  de  a  o  lua  de  nevastă. 

—  Trebuie  s-o  accepţi  acum,  ser,  insistă  Walder  Rivers.  Altfel  tatăl  meu  îşi 
retrage  oferta. 

Lothan  Şchiopul  dădu  din  mâini. 

—  Fratele  meu  vorbeşte  fără  înconjur,  ca  un  soldat,  dar  ceea  ce  spune  este 
adevărat.  E  dorinţa  nobilului  meu  tată  ca  această  căsătorie  să  aibă  loc  degrabă. 

—  Degrabă?  Edmure  părea  atât  de  nefericit,  încât  lui  Catelyn  îi  trecu  prin 
minte  gândul  scandalos  că  poate  Edmure  cocheta  cu  ideea  de  a  rupe  logodna  după 
ce  luptele  vor  lua  sfârşit. 

—  Oare  Lordul  Walder  a  uitat  că  purtăm  un  război?  întrebă  aspru  Peştele 
Negru. 

—  Nici  pomeneală,  răspunse  Lothar.  Tocmai  de  aceea  insistă  ca  această 
căsătorie  să  aibă  loc  acum,  ser.  Oamenii  mor  în  război,  chiar  şi  cei  care  sunt  tineri 
şi  puternici.  Ce  se  va  alege  de  alianţa  noastră  dacă  Lordul  Edmure  cade  înainte  s-o 
ia  pe  Roslin  de  soţie?  Şi  apoi,  mai  trebuie  să  ţinem  seama  şi  de  vârsta  tatălui  meu. 
A  trecut  de  nouăzeci  de  ani  şi  nu  cred  să  apuce  sfârşitul  acestui  război.  Ar  muri  cu 
nobila-i  inimă  împăcată  dacă  ar  putea  s-o  vadă  pe  Roslin  măritată  înainte  ca  zeii 
să-1  ia,  ştiind  că  preaiubita  lui  fiică  are  un  soţ  puternic,  care  s-o  preţuiască  şi  s-o 
ocrotească. 

Cu  toţii  vrem  ca  Lordul  Walder  să  moară  fericit.  Catelyn  era  din  ce  în  ce  mai 
nemulţumită  de  acest  aranjament. 

—  Fratele  meu  tocmai  şi-a  pierdut  el  însuşi  tatăl.  Are  nevoie  de  timp  să-1 
plângă. 

—  Roslin  e  o  fată  veselă,  zise  Lothar.  S-ar  putea  să  fie  exact  ceea  ce-i  lipseşte 
ca  să-1  ajute  să  treacă  mai  uşor  prin  această  suferinţă. 

—  Iar  bunicului  meu  au  ajuns  să-i  displacă  logodnele  prelungite,  adăugă 
bastardul  Walder  Rivers.  Nu-mi  pot  închipui  de  ce. 

Robb  îi  aruncă  o  privire  de  gheaţă. 

—  Pricep  ce  vrei  să  spui,  Rivers.  Rogu-te,  lasă-ne  singuri. 

—  Cum  porunceşte  înălţimea  Ta.  Lothar  Şchiopul  se  ridică,  iar  fratele  său 
bastard  îl  ajută  să  iasă,  şontâc,  din  încăpere. 

Edmure  clocotea. 

—  Numai  că  n-au  zis  că  promisiunea  mea  nu  face  doi  bani!  De  ce  l-aş  lăsa  pe 

bătrânul  ăla  perfid  să-mi  aleagă  soţia?  Lordul  Walder  are  şi  alte  fiice  în  afară  de 
Roslin.  Şi  nepoate.  Ar  trebui  să  mi  se  ofere,  ca  şi  ţie,  dreptul  să  aleg.  Sunt  seniorul 
său,  ar  trebui  să  fie  încântat  că  sunt  dispus  să  mă  însor  cu  oricare  dintre  ele. 

—  E  un  om  mândru  şi  noi  l-am  rănit,  răspunse  Catelyn. 

—  Lua-i-ar  Ceilalţi  mândria!  Nu  voi  fi  făcut  de  ruşine  în  casa  mea.  Răspunsul 
meu  e  nu. 

Robb  îl  privi  obosit. 

—  N-am  să-ţi  poruncesc.  Nu  în  privinţa  asta.  Dar  dacă  refuzi,  Lordul  Frey  va 
considera  că  e  o  nouă  insultă  şi  orice  speranţă  de  a  îndrepta  lucrurile  va  fi 
pierdută. 

—  Nu  poţi  şti  asta,  insistă  Edmure.  Frey  m-a  vrut  pentru  una  dintre  fiicele  lui 
din  ziua  în  care  m-am  născut.  Nu  va  lăsa  o  ocazie  ca  asta  să-i  scape  printre 
degetele  alea  hrăpăreţe.  Când  Lothar  îi  va  duce  răspunsul  nostru,  va  veni  înapoi 
valvârtej  şi  va  accepta  o  logodnă. . .  cu  o  fată  la  alegerea  mea. 

—  Poate,  cu  timpul,  zise  Brynden  Peştele  Negru.  Dar  putem  noi  aştepta  cât 
timp  Lothar  face  drumul  încoace  şi  încolo,  cu  oferte  şi  contraoferte? 

Degetele  lui  Robb  se  strânseră  în  pumn. 

—  Trebuie  să  mă  întorc  la  Nord.  Fratele  meu  e  mort,  Winterfellul  pârjolit, 
oamenii  ucişi. . .  numai  zeii  ştiu  ce  pune  la  cale  acest  bastard  al  lui  Bolton  sau  dacă 
Theon  e  încă  în  viaţă  şi  liber.  Nu  pot  să  stau  aici  şi  să  aştept  o  căsătorie  care  s-ar 
putea  să  aibă  loc  sau  nu. 

—  Trebuie  să  aibă  loc,  zise  Catelyn  fără  tragere  de  inimă.  Nu-mi  doresc  mai 
mult  decât  tine,  frate,  să  suport  insultele  şi  plângerile  lui  Walder  Frey,  dar  nu  prea 
avem  de  ales.  Fără  această  căsătorie,  cauza  lui  Robb  e  pierdută.  Edmure,  trebuie 
să  acceptăm. 

—  Trebuie  să  acceptăm?  repetă  el  iritat.  Nu  te  văd  oferindu-te  să  devii  a  noua 
Doamnă  Frey,  Cat. 

—  Cea  de-a  opta  Doamnă  Frey  e  încă  bine,  sănătoasă,  după  câte  ştiu,  răspunse 
ea.  Din  fericire.  Altfel,  cunoscându-1  pe  Lordul  Walder,  s-ar  putea  foarte  bine  să 
se  ajungă  la  asta. 

Peştele  Negru  spuse: 

—  Sunt  ultimul  om  din  Cele  Şapte  Regate  care  să  spună  cuiva  cu  cine  trebuie 
să  se  căsătorească,  nepoate.  în  orice  caz,  ai  zis  ceva  despre  răscumpărarea  greşelii 
de  la  Bătălia  Vadurilor. 

—  Aveam  în  minte  o  altfel  de  răscumpărare.  O  luptă  de  la  om  la  om  cu 
Regicidul.  Şapte  ani  de  penitenţă  ca  frate  cerşetor.  Să  înot  în  marea  apusului  cu 
picioarele  legate.  Când  văzu  că  nimeni  nu  zâmbea,  Edmure  ridică  mâinile: 
Lua-v-ar  Ceilalţi  pe  toţi!  Prea  bine.  Mă  voi  însura  cu  fetişcana.  Ca  răscumpărare. 

DAVOS 


Lordul  Alester  ridică  brusc  privirea. 

—  Glasuri,  spuse  el.  Auzi,  Davos?  Vine  cineva  după  noi. 

—  Mreană,  răspunse  Davos.  E  ora  cinei  sau  pe  aproape.  Cu  o  seară  înainte, 
Mreană  le  adusese  o  jumătate  de  plăcintă  cu  carne  de  vită  şi  slănină  şi  o  carafa  cu 
mied.  Doar  gândindu-se  la  ele,  maţele  începură  să-i  chiorăie. 

—  Nu,  sunt  mai  mulţi. 

Are  dreptate.  Davos  auzea  cel  puţin  două  glasuri  şi  paşi  din  ce  în  ce  mai 
răsunători.  Se  ridică  în  picioare  şi  se  duse  lângă  gratii. 
Lordul  Alester  îşi  şterse  paiele  de  pe  haine. 

—  Regele  a  trimis  după  mine.  Sau  regina,  da,  Selyse  nu  m-ar  lăsa  să  putrezesc 
aici,  pe  mine,  sânge  din  sângele  ei. 

Mreană  îşi  făcu  apariţia  în  faţa  celulei  cu  o  legătură  de  chei  în  mână.  Ser  Axell 
Florent  şi  patru  străjeri  îl  urmau  îndeaproape.  Se  opriră  sub  torţă,  aşteptând  ca 
Mreană  să  caute  cheia  potrivită. 

—  Axell,  spuse  Lordul  Alester.  O,  zei  îndurători.  Cine  trimite  după  mine? 
Regele  sau  regina? 

—  Nimeni  n-a  trimis  după  tine,  trădătorule,  se  răsti  Ser  Axell. 
Lordul  Alester  sări  înapoi,  de  parcă  ar  fi  primit  o  palmă. 

—  Nu,  ţi-o  jur,  n-am  trădat  pe  nimeni.  De  ce  nu  vrei  să  mă  asculţi?  Dacă 
înălţimea  Sa  m-ar  lăsa  doar  să-i  explic. . . 

Mreană  vârî  o  cheie  mare  de  fier  în  broască,  o  răsuci  şi  deschise  uşa. 
Balamalele  ruginite  protestară  cu  un  scârţâit. 

—  Tu,  i  se  adresă  el  lui  Davos.  Vino. 

—  Unde?  Davos  se  uită  la  Ser  Axell.  Spune-mi  adevărul,  ser,  ai  de  gând  să  mă 
ucizi? 

—  Am  fost  trimis  după  tine.  Poţi  umbla? 

—  Da,  pot.  Davos  păşi  afară  din  celulă,  iar  Lordul  Alester  scoase  un  strigăt  de 
disperare,  în  timp  ce  Mreană  trânti  uşa  la  loc. 

—  Ia  torţa,  îi  porunci  Ser  Axell  temnicerului.  Lasă-1  pe  trădător  pradă 
întunericului. 

—  Nu,  protestă  fratele  său.  Axell,  te  rog,  nu  lua  lumina. . .  zei,  aveţi  îndurare. . . 

—  Zei?  Nu  există  decât  R'hllor  şi  Celălalt.  Ser  Axell  facu  un  gest  tăios  şi  unul 
dintre  străjerii  săi  smulse  torţa  din  suport  şi  o  luă  înainte  pe  scări. 

—  Mă  duceţi  la  Melisandre?  întrebă  Davos. 

—  Va  fi  şi  ea  acolo,  răspunse  Ser  Axell.  Nu  e  niciodată  departe  de  rege.  Dar 
înălţimea  Sa  te  vrea. 

Davos  îşi  ridică  mâna  la  piept,  unde,  cândva,  norocul  îi  atârnase  de  o  sfoară, 
într-un  săculeţ  de  piele.  Acum  s- a  dus,  îşi  aminti,  şi  capetele  celor  patru  degete  la 
fel.  Dar  palmele  îi  erau  încă  destul  de  lungi  ca  să  cuprindă  gâtul  unei  femei,  în 


87 


special  un  gât  subţire,  ca  al  ei. 

începură  să  urce  scara  îngustă,  în  spirală.  Zidurile  erau  din  piatră  aspră, 
întunecată,  reci  la  atingere.  Lumina  torţei  dansa  în  faţa  lor,  iar  umbrele  înaintau 
lângă  ei,  pe  pereţi.  La  cea  de-a  treia  întoarcere,  trecură  pe  lângă  o  poartă  de  fier 
care  dădea  spre  un  spaţiu  cufundat  în  beznă,  iar  la  a  cincea,  pe  lângă  o  alta.  Davos 
bănuia  că  erau  deja  aproape  de  nivelul  pământului,  poate  chiar  deasupra. 
Următoarea  uşă  la  care  ajunseră  era  din  lemn,  dar  continuară  să  urce.  Acum 
pereţii  erau  găuriţi  de  săgeţi,  dar  nici  o  geană  de  lumină  nu  răzbătea  prin  zidurile 
groase  de  piatră.  Afară  era  noapte. 

Picioarele  îl  dureau  când  Ser  Axell  dădu  în  lături  o  uşă  grea  şi  îi  făcu  semn  să 
treacă.  Dincolo,  un  pod  înalt  de  piatră  se  arcuia  peste  abis,  către  un  masiv  turn 
central  numit  Toba  de  Piatră.  Briza  mării  bătea  fără  odihnă  printre  arcade  şi,  în 
timp  ce  treceau  podul,  Davos  simţea  mirosul  apei  sărate.  Inspiră  adânc, 
umplându-  şi  plămânii  cu  aerul  rece  şi  curat.  Vânt  şi  apă,  daţi- mi  putere,  se  rugă 
el.  Un  foc  imens  ardea  în  curtea  de  dedesubt,  să  alunge  spaimele  golfului 
întunecat,  iar  oamenii  reginei  erau  adunaţi  în  jurul  lui,  cântând  osanale  noului  lor 
zeu  roşu. 

Se  aflau  la  mijlocul  podului  când  Ser  Axell  se  opri.  Făcu  un  gest  brusc  cu 
mâna  şi  oamenii  lui  se  îndepărtară. 

—  De-ar  fi  după  mine,  te-aş  arde  împreună  cu  fratele  meu  Alester,  îi  zise  el  lui 
Davos.  Sunteţi  amândoi  nişte  trădători. 

—  Poţi  spune  ce  vrei.  Nu  l-aş  trăda  niciodată  pe  Regele  Stannis. 

—  Ba  da,  l-ai  trăda.  îl  vei  trăda.  Văd  asta  pe  chipul  tău.  Şi  am  văzut-o  şi  în 
flăcări.  R'hllor  m-a  binecuvântat  cu  acest  dar.  îmi  arată  viitorul  în  foc,  ca  lui 
Melisandre.  Stannis  Baratheon  va  sta  pe  Tronul  de  Fier,  am  văzut.  Şi  ştiu  ce 
trebuie  făcut.  înălţimea  Sa  trebuie  să  mă  facă  Mâna  lui,  în  locul  fratelui  meu 
trădător.  Iar  tu  îi  vei  spune  asta. 

Oare?  Davos  rămase  tăcut. 

—  Regina  a  cerut  insistent  numirea  mea,  continuă  Ser  Axell.  Chiar  şi  vechiul 
tău  prieten  din  Lys,  piratul  Saan,  spune  acelaşi  lucru.  Am  ticluit  împreună  un 
plan,  el  şi  cu  mine.  Cu  toate  acestea,  înălţimea  Sa  nu  acţionează.  înfrângerea  îl 
roade  -  un  vierme  negru  în  sufletul  lui.  Dacă  eşti  atât  de  devotat  cauzei  sale 
precum  spui,  contrabandistule,  îţi  vei  uni  glasul  cu  al  nostru.  Spune-i  că  sunt 
singura  Mână  de  care  are  nevoie.  Spune-i,  şi  când  pornim  pe  mare,  voi  avea  grijă 
să  ai  o  corabie  nouă. 

O  corabie.  Davos  cercetă  chipul  bărbatului  din  faţa  lui.  Ser  Axell  avea  urechile 
mari  ale  Casei  Florent,  foarte  asemănătoare  cu  ale  reginei.  Din  ele  îi  creştea  un 
păr  aspru,  la  fel  şi  din  nări,  iar  sub  bărbia  dublă  părul  îi  răsărea  în  smocuri.  Avea 
nasul  mare,  fruntea  cu  sprâncene  stufoase,  ochii  înguşti  şi  duşmănoşi.  Mai  repede 
mi- ar  da  un  rug  decât  o  corabie,  a  spus- o,  dar  dacă  îi  fac  pe  plac... 

—  Dacă  îţi  trece  prin  minte  să  mă  trădezi,  continuă  Ser  Axell,  adu-ţi  aminte, 

rogu-te,  că  am  fost  castelan  la  Piatra  Dragonului  o  bună  bucată  de  vreme. 
Garnizoana  este  a  mea.  Probabil  că  n-am  cum  să  te  ard  fără  acordul  regelui,  dar 
cine  poate  spune  că  nu  poţi  suferi  un  accident?  Aşeză  o  mână  cărnoasă  pe  ceafa 
lui  Davos  şi  îl  lipi  de  parapetul  înalt  până  la  brâu  al  podului,  apoi  îl  împinse  puţin 
mai  tare,  până  când  faţa  îi  ajunse  deasupra  curţii.  Mă  auzi? 

—  Aud,  răspunse  Davos.  Şi  tu  îndrăzneşti  să  mă  numeşti  pe  mine  trădător? 
Ser  Axell  îi  dădu  drumul. 

—  Bun.  înălţimea  Sa  ne  aşteaptă.  Mai  bine  să  nu-i  irosim  timpul. 

în  vârful  Tobei  de  Piatră,  în  camera  mare  şi  rotundă  numită  Sala  Mesei  Pictate, 
îl  găsiră  pe  Stannis  Baratheon  stând  în  spatele  obiectului  de  la  care  se  trăgea 
numele  încăperii,  o  placă  masivă  de  lemn  sculptat  în  forma  Westerosului,  aşa  cum 
fusese  el  pe  vremea  lui  Aegon  Cuceritorul.  Lângă  rege  se  afla  un  mangal  de  fier, 
cu  cărbuni  ce  aruncau  sclipiri  portocalii-arămii.  Patru  ferestre  înalte,  alungite, 
dădeau  către  nord,  sud,  est  şi  vest.  Dincolo  de  ele  erau  noaptea  şi  cerul  înstelat. 
Davos  auzea  vântul  şuierând  şi,  mai  încet,  freamătul  mării. 

—  înălţimea  Ta,  spuse  Ser  Axell,  aşa  cum  ai  poruncit,  ţi  l-am  adus  pe 
Cavalerul  Ceapă. 

—  Văd.  Stannis  purta  o  tunică  gri  de  lână,  o  mantie  de  un  roşu-închis  şi  o 
curea  de  piele,  neagră  ca  smoala,  de  care  atârnau  sabia  şi  pumnalul.  O  coroană 
roşie-aurie,  cu  vârfuri  în  formă  de  flăcări,  îi  înconjura  fruntea.  Privindu-1,  Davos 
se  cutremură.  Părea  cu  zece  ani  mai  bătrân  decât  omul  pe  care  îl  lăsase  la 
Debarcaderul  Regelui,  când  pornise  spre  Apa  Neagră,  spre  bătălia  care  avea  să-i 
nimicească.  Barba  tunsă  scurt  îi  era  brăzdată  de  fire  cărunte  şi  regele  slăbise  peste 
zece  kilograme.  Nu  fusese  niciodată  un  bărbat  corpolent,  dar  acum  oasele  i  se 
mişcau  pe  sub  piele  ca  nişte  suliţe  ce  încercau  să  iasă.  Până  şi  coroana  părea  prea 
mare  pentru  creştetul  lui.  Ochii  îi  erau  văgăuni  goale,  albastre,  cufundate  în 
prăpăstii  adânci,  iar  în  spatele  pielii  i  se  desluşea  forma  craniului. 

Cu  toate  acestea,  când  dădu  cu  ochii  de  Davos,  un  zâmbet  palid  îi  flutură  pe 
buze. 

—  Aşadar,  marea  mi  1-a  redat  pe  cavalerul  peştilor  şi  al  cepei. 

—  Aşa  e,  înălţimea  Ta.  Oare  ştie  că  mă  aflu  în  temniţele  lui?  Davos  plecă  un 
genunchi. 

—  Ridică-te,  Ser  Davos,  porunci  Stannis.  Mi-ai  lipsit,  ser.  Am  nevoie  de 
sfaturi  bune  şi  tu  niciodată  nu  m-ai  dezamăgit.  Aşadar,  spune-mi  cinstit:  care  e 
pedeapsa  pentru  trădare? 

Cuvântul  rămase  atârnat  în  aer.  Un  cuvânt  înfricoşător,  gândi  Davos.  Oare  i  se 
cerea  să-şi  condamne  tovarăşul  de  celulă?  Sau,  poate,  să  se  condamne  pe  sine? 
Regii  cunosc  pedeapsa  pentru  trădare  mai  bine  ca  oricine. 

—  Trădare?  reuşi  el  în  cele  din  urmă  să  rostească,  abia  şoptit. 

—  Cum  altfel  ai  spune  când  cineva  îşi  renegă  regele  şi  încearcă  să-i  fure 
tronul?  Te  întreb  încă  o  dată:  care  este  pedeapsa  pentru  trădare,  după  lege? 

Davos  nu  avea  altceva  de  făcut  decât  să  răspundă. 

—  Moartea,  spuse  el.  Pedeapsa  este  moartea,  înălţimea  Ta. 

—  întotdeauna  a  fost  aşa.  Eu  nu  sunt. . .  eu  nu  sunt  un  om  crud,  Ser  Davos.  Mă 
cunoşti.  Mă  cunoşti  de  multă  vreme.  Aceasta  nu  este  legea  mea.  întotdeauna  a 
fost  aşa,  de  pe  vremea  lui  Aegon  şi  dinainte.  Daemon  Blackfyre,  fraţii  Toyne, 
Regele  Vultur,  Marele  Maester  Hareth. . .  trădătorii  au  plătit  întotdeauna  cu  vieţile 
lor. . .  chiar  şi  Rhaenya  Targaryen.  A  fost  fiica  unui  rege  şi  mama  altor  doi,  dar  a 
murit  ca  orice  trădător  fiindcă  a  încercat  să  fure  tronul  propriului  ei  frate.  Aşa  e 
legea.  E  lege,  Davos.  Nu  cruzime. 

—  Da,  înălţimea  Ta.  Nu  vorbeşte  despre  mine.  în  acel  moment,  lui  Davos  i  se 
făcu  milă  de  tovarăşul  de  celulă  pe  care  îl  lăsase  jos,  în  întuneric.  Ştia  că  ar  trebui 
să  tacă,  dar  era  obosit  şi  tulburat  şi  se  auzi  spunând:  Sire,  Lordul  Florent  nu  a  vrut 
nicidecum  să  te  trădeze. 

—  Contrabandiştii  au  vreun  alt  cuvânt  pentru  asta?  L-am  făcut  Mână  şi  ar  fi 
fost  în  stare  să-mi  vândă  tronul  pentru  o  strachină  de  terci.  Le-ar  fi  dat-o  şi  pe 
Shireen.  Singura  mea  copilă.  Ar  fi  măritat-o  cu  un  bastard  născut  din  incest. 
Glasul  regelui  era  gâtuit  de  mânie.  Fratele  meu  avea  darul  de  a  inspira  loialitate. 
Chiar  şi  vrăjmaşilor  lui.  La  Summerhall  a  câştigat  trei  bătălii  într-o  singură  zi  şi 
i-a  adus  pe  Lorzii  Grandison  şi  Cafferen  înapoi  la  Capătul  Furtunii,  ca  prizonieri. 
Le-a  atârnat  stindardele  în  sala  tronului,  ca  trofee.  Cerbii  albi  ai  lui  Cafferen  erau 
pătaţi  cu  sânge,  iar  leul  adormit  al  lui  Grandison  era  aproape  sfâşiat  în  două.  Dar 
el  stătea  seara  sub  acele  flamuri,  bând  şi  ospătându-se  cu  Robert.  I-a  luat  chiar  şi 
la  vânătoare.  „Aceşti  oameni  aveau  de  gând  să  te  dea  pe  mâna  lui  Aerys,  să  te 
omoare",  i-am  spus  după  ce  i-am  văzut  trăgând  cu  topoarele  în  curte.  „N-ar  trebui 
să  le  dai  topoare  în  mâini."  Robert  a  râs.  Eu  i-aş  fi  aruncat  pe  Grandison  şi  pe 
Cafferen  în  temniţă,  dar  el  şi  i-a  făcut  prieteni.  Lordul  Cafferen  a  murit  la  Castelul 
Ashford,  spintecat  de  Radnyll  Tarly,  în  timp  ce  lupta  pentru  Robert.  Lordul 
Grandison  a  fost  rănit  la  Trident  şi  a  murit  din  cauza  asta,  un  an  mai  târziu. 
Fratele  meu  i-a  făcut  să-1  iubească,  dar  se  pare  că  eu  inspir  numai  trădare.  Chiar  şi 
celor  din  sângele  şi  neamul  meu.  Frate,  bunic,  veri,  unchi. . . 

—  înălţimea  Ta,  interveni  Ser  Axell,  te  implor,  dă-mi  şansa  de  a-ţi  dovedi  că 
nu  toţi  Florentii  sunt  atât  de  laşi. 

—  Ser  Axell  ar  vrea  să  reîncep  războiul,  îi  explică  Regele  Stannis  lui  Davos. 
Lannisterii  mă  cred  înfrânt  şi  lorzii  mei  juraţi  m-au  trădat,  aproape  toţi.  Până  şi 
Lordul  Estermont,  tatăl  propriei  mele  mame,  a  plecat  genunchiul  în  faţa  lui 
Joffrey.  Cei  câţiva  oameni  loiali  care  mi-au  mai  rămas  încep  să-şi  piardă  curajul, 
îşi  irosesc  zilele  bând  şi  jucând  jocuri  de  noroc  şi  îşi  ling  rănile  ca  nişte  potăi 
bătute. 

—  Bătălia  le  va  înflăcăra  din  nou  inimile,  înălţimea  Ta,  zise  Ser  Axell. 
înfrângerea  e  o  boală,  iar  victoria  este  leacul  ei. 

—  Victoria.  Gura  regelui  se  strâmbă.  Există  victorii  şi  victorii,  ser.  Dar 

povesteşte-i  lui  Davos  despre  planul  tău.  Vreau  să-i  aud  părerea  despre  ceea  ce 
propui. 

Ser  Axell  se  întoarse  către  Davos,  cu  expresia  pe  care  trebuie  s-o  fi  avut 
mândrul  Lord  Belgrave  în  ziua  în  care  Regele  Baelor  cel  Binecuvântat  i-a 
poruncit  să  spele  picioarele  ulceroase  ale  cerşetorului.  Cu  toate  acestea,  se  supuse. 

Planul  pe  care  Ser  Axell  îl  pusese  la  cale  cu  Saan  era  simplu.  La  câteva  ore  pe 
mare  de  Piatra  Dragonului,  se  afla  Insula  Cleştilor,  străveche  reşedinţă  înconjurată 
de  ape  a  Casei  Celtigar.  Lordul  Ardrian  Celtigar  luptase  sub  stindardul  inimii 
înflăcărate  pe  Apa  Neagră,  dar,  odată  luat  prizonier,  n-a  stat  pe  gânduri  şi  a  plecat 
genunchiul  în  faţa  lui  Joffrey.  A  rămas  la  Debarcaderul  Regelui,  unde  se  afla  şi 
acum. 

—  Fără  doar  şi  poate,  e  prea  speriat  de  mânia  înălţimii  Sale  ca  să  se  apropie  de 
Piatra  Dragonului,  afirmă  Ser  Axell.  Şi  bine  s-a  gândit.  Omul  şi-a  trădat 
adevăratul  rege. 

Ser  Axell  propunea  să  folosească  flota  lui  Salladhor  Saan  şi  oamenii  care 
scăpaseră  de  la  Apa  Neagră  -  Stannis  încă  avea  vreo  cincisprezece  mii  la  Piatra 
Dragonului,  mai  mult  de  jumătate  dintre  ei  din  clanul  Florent  -  drept  răzbunare 
pentru  trădarea  Lordului  Celtigar.  Insula  Cleştilor  era  slab  păzită,  iar  despre 
castelul  său  se  spunea  că  gemea  de  covoare  din  Myr,  sticlă  de  Volantis,  vase  de 
aur  şi  argint,  cupe  împodobite  cu  nestemate,  şoimi  magnifici,  un  topor  din  oţel 
valyrian,  un  corn  care  putea  chema  monştrii  din  adâncuri,  cufere  cu  rubine  şi  mai 
multe  vinuri  decât  ar  ajunge  să  bea  cineva  în  o  sută  de  ani.  Deşi  Celtigar  arăta 
lumii  o  faţă  de  avar,  nu-şi  refuza  nici  un  capriciu. 

—  Să-i  trecem  castelul  prin  foc  şi  oamenii  prin  sabie,  zic  eu,  conchise  Lordul 
Axell.  Să  transformăm  Insula  Cleştilor  într-un  pustiu  de  cenuşă  şi  oase,  sălaş  al 
ciorilor  negre,  ca  lumea  să  vadă  care  e  soarta  celor  care  se  însoţesc  cu  Lannisterii. 

Stannis  ascultă  în  linişte  cuvintele  lui  Ser  Axell,  scrâşnindu-şi  încet  dinţii, 
dintr-o  parte  în  alta.  Când  acesta  isprăvi,  Lordul  Stannis  spuse: 

—  S-ar  putea  face,  cred.  Riscul  e  mic.  Joffrey  n-are  nici  o  putere  pe  mare  până 
când  Lordul  Redwyne  nu  ridică  ancora  de  la  Arbor.  Piratul  acela,  Salladhor  Saan, 
ne-ar  putea  fi  loial  o  vreme,  de  dragul  prăzii.  în  sine,  Insula  Cleştilor  e  lipsită  de 
valoare,  dar  cucerirea  ei  ar  putea  să-1  atenţioneze  pe  Lordul  Tywin  că  nu  mi-am 
spus  încă  ultimul  cuvânt.  Regele  se  întoarse  din  nou  către  Davos:  Spune-mi 
adevărul,  ser.  Ce  părere  ai  despre  propunerea  lui  Ser  Axell? 

Spune-mi  adevărul,  ser.  Davos  îşi  aminti  celula  întunecată  pe  care  o  împărţise 
cu  Lordul  Alester,  şi-i  aminti  pe  Mreană  şi  Terci.  Se  gândi  la  promisiunile  pe  care 
i  le  făcuse  Ser  Axell  pe  pod,  deasupra  curţii.  O  corabie  sau  un  brânci,  care  să 
fie?  Dar  în  faţa  lui  se  afla  Stannis. 

—  înălţimea  Ta,  rosti  el  fără  grabă,  cred  că  e  o  nebunie. . .  da,  şi  o  laşitate. 

—  Laşitate?  răcni  Ser  Axell.  Nimeni  nu  mă  face  pe  mine  laş  în  faţa  regelui 
meu! 

—  Linişte,  porunci  Stannis.  Ser  Davos,  continuă,  vreau  să-ţi  aud  argumentele. 
Davos  se  întoarse,  privindu-1  pe  Ser  Axell  în  faţă: 

—  Spui  că  ar  trebui  să  arătăm  regatului  că  mai  avem  un  cuvânt  de  spus.  Să 
atacăm.  Să  pornim  război,  da. . .  dar  împotriva  cui?  Nu  vei  găsi  nici  un  Lannister 
pe  Insula  Cleştilor. 

—  Vom  găsi  trădători,  izbucni  Ser  Axell,  deşi  s-ar  putea  să  găsesc  câţiva  mai 
aproape  de  casă.  Chiar  în  această  încăpere. 

Davos  ignoră  înţepătura. 

—  Nu  mă  îndoiesc  că  Lordul  Celtigar  a  plecat  genunchiul  în  faţa  lui  Joffrey.  E 
un  om  bătrân,  terminat,  care  nu  mai  vrea  altceva  decât  să-şi  sfârşească  zilele  în 
castelul  său,  bându-şi  vinul  ales  din  cupele  bătute  cu  nestemate.  Se  întoarse  din 
nou  către  Stannis:  Dar  a  venit  atunci  când  l-ai  chemat,  sire.  A  venit,  cu  săbii  şi 
corăbii.  A  fost  lângă  tine  la  Capătul  Furtunii,  când  Lordul  Renly  ne-a  atacat  şi 
corăbiile  lui  au  plutit  pe  Apa  Neagră.  Oamenii  lui  au  luptat  pentru  tine,  au  ars 
pentru  tine.  Insula  Cleştilor  e  slab  apărată,  da.  Apărată  de  femei,  de  copii  şi  de 
bătrâni.  Oare  de  ce?  Fiindcă  soţii  şi  fiii  şi  taţii  lor  au  murit  pe  Apa  Neagră,  de 
aceea.  Au  murit  la  vâsle  sau  cu  săbiile  în  mâini,  luptând  sub  flamurile  noastre. 
Dar  Ser  Axell  propune  să  năvălim  peste  casele  pe  care  le-au  lăsat  în  urmă,  să  le 
siluim  văduvele  şi  să  le  ucidem  pruncii.  Aceşti  oameni  de  rând  nu  sunt  trădători. . . 

—  Ba  sunt,  insistă  Ser  Axell.  Nu  toţi  oamenii  lui  Celtigar  au  fost  omorâţi  pe 
Apa  Neagră.  Sute  au  fost  capturaţi  cu  stăpânul  lor  şi  au  plecat  genunchiul 
împreună  cu  el. 

—  împreună  cu  el,  repetă  Davos.  Erau  oamenii  lui,  îi  juraseră  credinţă.  Ce 
alegere  li  s-a  dat? 

—  Orice  om  are  de  ales.  Ar  fi  putut  refuza  să  îngenuncheze.  Unii  au  făcut-o  şi 
au  murit  pentru  asta.  Dar  au  murit  cinstiţi  şi  loiali. 

—  Unii  oameni  sunt  mai  puternici  decât  alţii.  Era  un  răspuns  neconvingător  şi 
Davos  ştia  asta.  Stannis  Baratheon  era  un  om  de  fier,  care  nu  înţelegea  şi  nu  ierta 
slăbiciunea  altora.  Pierd,  gândi  el,  disperat. 

—  Datoria  fiecărui  om  e  să  rămână  credincios  regelui  său  de  drept,  chiar  dacă 
lordul  pe  care  îl  slujeşte  se  dovedeşte  trădător,  declară  Stannis  pe  un  ton  care  nu 
mai  lăsa  loc  de  discuţii. 

O  îndrăzneală  disperată  puse  stăpânire  pe  Davos,  o  nesăbuinţă  vecină  cu 
nebunia: 

—  Aşa  cum  ai  rămas  tu  credincios  Regelui  Aerys,  când  fratele  tău  şi-a  ridicat 
flamurile?  izbucni  el. 

Urmă  o  tăcere  înmărmurită,  până  când  Ser  Axell,  scoţând  pumnalul  din  teacă, 
strigă: 

—  Trădare!  înălţimea  Ta,  rosteşte  infamii  în  faţa  ta! 

Davos  îl  auzea  pe  Stannis  scrâşnind  din  dinţi.  O  venă  se  zbătea,  albastră  şi 
umflată,  pe  fruntea  regelui.  Ochii  li  se  întâlniră. 

—  Lasă  pumnalul,  Ser  Axell.  Şi  lasă-ne  singuri. 

—  Cum  doreşte  înălţimea  Ta. . . 

—  Doresc  să  pleci.  Dispari  din  faţa  mea  şi  trimite-mi-o  pe  Melisandre. 

—  Cum  porunceşti. 

Ser  Axell  îşi  vârî  pumnalul  în  teacă,  se  înclină  şi  porni  în  grabă  spre  uşă. 
Cizmele  sale  răsunau  pe  podea,  furioase. 

—  Te-ai  bazat  întotdeauna  pe  indulgenţa  mea,  îl  preveni  Stannis  pe  Davos, 
când  rămaseră  singuri.  Aş  putea  să-ţi  scurtez  limba  la  fel  de  uşor  cum  ţi-am 
scurtat  degetele,  contrabandistule. 

—  Sunt  omul  tău,  înălţimea  Ta.  Aşa  că  poţi  să  faci  ce  vrei  cu  limba  mea.  îţi 
aparţine. 

—  Da,  zise  el,  mai  potolit.  Şi  vreau  ca  limba  ta  să  rostească  adevărul.  Deşi 
adevărul  e  uneori  amar.  Aerys!  De- ai  ştii. . .  a  fost  o  alegere  grea.  Sângele  meu  sau 
seniorul  meu.  Fratele  meu  sau  regele  meu.  Făcu  o  grimasă.  Ai  văzut  vreodată 
Tronul  de  Fier?  Ţepii  de  la  spate,  fâşiile  de  oţel  răsucit,  capetele  zimţate  ale 
săbiilor  şi  ale  cuţitelor,  toate  împletite  şi  amestecate?  Nu  e  un  tron  comod,  ser.  Pe 
legea  mea,  să  aud  pe  cineva  că  mă  contrazice!  Nu  e  un  jilţ  în  care  omul  se  poate 
odihni.  Adesea  mă  întreb  de  ce  fraţii  mei  l-au  dorit  cu  atâta  disperare. 

—  Tu  de  ce  îl  vrei,  atunci?  îl  întrebă  Davos. 

—  Nu  e  pe  vrute.  Tronul  e  al  meu,  ca  moştenitor  al  lui  Robert.  Aşa  e  legea. 
După  mine,  trebuie  să-i  revină  fiicei  mele,  dacă  nu  cumva,  până  la  urmă,  Selyse 
îmi  dăruieşte  un  fiu.  îşi  trecu  uşor  trei  degete  peste  masă,  peste  straturile  de 
vopsea  netedă  şi  tare,  întunecată  de  trecerea  timpului.  Sunt  rege.  Dorinţele  nu 
încap  aici.  Am  o  datorie  faţă  de  fiica  mea.  Faţă  de  regat.  Chiar  şi  faţă  de  Robert. 
Nu  m-a  iubit  aproape  deloc,  ştiu  asta,  dar  a  fost  fratele  meu.  Femeia  Lannister  i-a 
pus  coarne  şi  1-a  transformat  într-un  bufon.  Ar  fi  putut  să-1  omoare,  aşa  cum  i-a 
omorât  pe  Jon  Arryn  şi  pe  Ned  Stark.  Pentru  asemenea  crime,  trebuie  să  se  facă 
dreptate.  începând  cu  Cersei  şi  mârşăviile  ei.  Dar  numai  pentru  început.  Am  de 
gând  să  curăţ  curtea  aceea.  Aşa  cum  ar  fi  trebuit  să  facă  Robert,  după  Trident.  Ser 
Barristan  mi-a  spus  cândva  că  putregaiul  din  regatul  lui  Aerys  a  început  cu  Varys. 
Eunucul  n-ar  fi  trebuit  niciodată  iertat.  Nici  Regicidul.  Robert  ar  fi  trebuit,  cel 
puţin,  să-i  smulgă  lui  Jaime  mantia  albă  de  pe  umeri  şi  să-1  trimită  la  Zid,  aşa  cum 
i-a  cerut  Lordul  Stark.  în  schimb,  a  ascultat  de  Jon  Arryn.  Eu  mă  aflam  încă  la 
Capătul  Furtunii,  sub  asediu  şi  neîntrebat.  Se  întoarse  să-i  arunce  lui  Davos  o 
privire  aspră,  iscoditoare:  Acum,  adevărul.  De  ce  vrei  s-o  omori  pe  Lady  Melisan- 
dre? 

Aşadar,  ştie,  de  fapt.  Davos  nu-1  putea  minţi. 

—  Patru  dintre  fiii  mei  au  ars  pe  Apa  Neagră.  I-a  dat  pradă  flăcărilor. 

—  O  judeci  greşit.  Focurile  acelea  n-au  fost  ale  ei.  Huleşte-1  pe  Pezevenghi, 
huleşte-i  pe  piromanţi,  huleşte-1  pe  nebunul  acela  de  Florent  care  a  condus  flota 
între  fălcile  unei  capcane.  Sau  huleşte-mă  pe  mine,  pentru  încăpăţânata  mea 

trufie,  pentru  că  am  respins-o  când  aveam  mai  multă  nevoie  de  ea.  Dar  nu  pe 
Melisandre.  Ea  rămâne  slujitoarea  mea  devotată. 

—  Maester  Luwin  a  fost  slujitorul  tău  devotat.  Melisandre  1-a  omorât,  aşa  cum 
i-a  omorât  pe  Ser  Cortnay  Penrose  şi  pe  fratele  tău  Renly. 

—  Acum  vorbeşti  ca  un  nătărău,  se  plânse  regele.  A  văzut  sfârşitul  lui  Renly  în 
flăcări,  dar  n-a  avut  de-a  face  cu  asta  mai  mult  decât  mine.  Preoteasa  era  cu  mine. 
Devan  al  tău  ţi-ar  putea  confirma.  Intreabă-1,  dacă  nu  mă  crezi.  Melisandre  l-ar  fi 
cruţat  pe  Renly,  dacă  ar  fi  putut.  Ea  a  fost  cea  care  m-a  îndemnat  să  mă  întâlnesc 
cu  el  şi  să-i  mai  dau  o  ultimă  şansă  să-şi  răscumpere  trădarea.  Şi  tot  ea  mi-a  spus 
să  te  chem,  când  Ser  Axell  a  vrut  să  te  trimită  la  R'hllor.  Schiţă  un  zâmbet  firav. 
Te  miră? 

—  Da.  Ştie  că  nu  sunt  prietenul  ei  şi  al  zeului  roşu. 

—  Dar  eşti  prietenul  meu.  Melisandre  ştie  şi  asta.  îi  făcu  semn  lui  Davos  să  se 
apropie:  Băiatul  e  bolnav,  Maester  Pylos  îi  pune  lipitori. 

—  Băiatul?  Se  gândea  la  Devan,  scutierul  regelui.  Fiul  meu,  sire? 

—  Devan?  Un  băiat  bun.  Seamănă  mult  cu  tine.  Eu  despre  bastardul  lui  Robert 
vorbeam,  băiatul  pe  care  l-am  luat  prizonier  la  Capătul  Furtunii. 

Edric  Storm, 

—  Am  vorbit  cu  el  în  Grădina  lui  Aegon. 

—  Aşa  cum  a  dorit  ea.  Aşa  cum  a  văzut.  Stannis  oftă.  Te-a  fermecat  băiatul? 
Are  darul  acesta.  L-a  moştenit  de  la  tatăl  său,  îl  are  în  sânge.  Ştie  că  este  fiul 
regelui,  dar  preferă  să  uite  că  e  bastard.  Şi  îl  venerează  pe  Robert,  aşa  cum  a  făcut 
Renly  când  era  tânăr.  Fratele  meu  juca  rolul  de  tată  iubitor  în  timpul  vizitelor  sale 
la  Capătul  Furtunii  şi  îi  făcea  daruri...  săbii  şi  ponei  şi  mantii  tivite  cu  blană. 
Mâna  eunucului,  toate.  Băiatul  umplea  Fortăreaţa  Roşie  de  mulţumiri,  iar  Robert 
râdea  şi  îl  întreba  pe  Varys  ce  mai  trimisese  anul  acesta.  Renly  nu  era  nici  el  mai 
bun.  A  lăsat  educaţia  copilului  pe  seama  castelanilor  şi  a  maesterilor  şi  au  căzut 
cu  toţii  victime  farmecelor  lui.  Penrose  a  ales  să  moară  decât  să  renunţe  la  el. 
Regele  scrâşni  din  dinţi.  încă  mă  înfurie.  Cum  putea  crede  c-am  să-i  fac  vreun  rău 
băiatului?  L-am  ales  pe  Robert,  nu-i  aşa?  Când  a  venit  ziua  aceea  grea,  am  ales 
sângele  în  locul  onoarei. 

Nu  rosteşte  numele  băiatului.  Asta  îl  stânjenea  pe  Davos  peste  măsură. 

—  Sper  că  micul  Edric  îşi  va  reveni  curând. 
Stannis  flutură  o  mână,  alungându-i  îngrijorarea. 

—  E  o  răceală,  nimic  mai  mult.  Tuşeşte,  are  frisoane  şi  febră.  Maester  Pylos  îl 
va  pune  curând  pe  picioare.  Nu  e  nimic  de  capul  băiatului,  mă-nţelegi,  dar  în 
venele  lui  curge  sângele  fratelui  meu.  Ea  spune  că  sângele  unui  rege  are  putere. 

Davos  nu  trebuia  să  întrebe  cine  era  ea.  Stannis  atinse  Masa  Pictată. 

—  Priveşte,  rege  ceapă.  Regatul  meu,  moştenirea  mea.  Westerosul  meu.  îşi 
trecu  o  mână  peste  hartă. 

Această  discuţie  despre  Cele  Şapte  Regate  e  o  nebunie.  Aegon  a  văzut  asta  cu 

trei  sute  de  ani  în  urmă,  când  a  stat  chiar  aici.  Au  pictat  masa  la  porunca  lui.  Râuri 
şi  golfuri  au  pictat,  dealuri  şi  munţi,  castele,  oraşe  şi  târguri,  lacuri,  mlaştini  şi 
păduri. . .  dar  nici  un  hotar.  Un  singur  regat,  pentru  un  singur  rege. 

—  Un  singur  rege,  îl  aprobă  Davos.  Un  singur  rege  înseamnă  pace. 

—  Voi  face  dreptate  în  Westeros.  Un  lucru  pe  care  Ser  Axell  îl  înţelege  la  fel 
de  puţin  cum  înţelege  războiul.  Insula  Cleştilor  nu  mi-ar  aduce  nici  un  folos...  şi 
era  un  plan  mârşav,  întocmai  cum  ai  spus.  Celtigar  trebuie  să  plătească  preţul 
trădării  singur,  în  persoană.  Şi  când  voi  domni  peste  regatul  meu,  îl  va  plăti. 
Fiecare  va  culege  ce  a  semănat,  de  la  cel  mai  înalt  lord  şi  până  la  ultimul  şobolan. 
Şi  unii  îşi  vor  pierde  mai  mult  decât  buricele  degetelor,  te  asigur.  Mi-au 
însângerat  regatul  şi  n-am  să  uit  asta.  Regele  se  întoarse  de  la  masa  pictată:  în 
genunchi,  Cavaler  Ceapă. 

—  înălţimea  Ta? 

—  Pentru  ceapa  şi  peştele  tău,  te-am  făcut  cândva  cavaler.  Pentru  asta,  m-am 
hotărât  să  te  ridic  la  rangul  de  lord. 

Asta?  Davos  era  năucit. 

—  Sunt  mulţumit  să-ţi  fiu  cavaler,  înălţimea  Ta.  N-aş  şti  cum  să  încep  să  mă 
port  ca  un  lord. 

—  Foarte  bine.  Să  te  porţi  ca  un  lord  înseamnă  să  fii  perfid.  Am  învăţat  cu 
sudoare  lecţia  aceasta.  Acum,  îngenunchează.  îţi  porunceşte  regele  tău. 

Davos  îngenunche  şi  Stannis  scoase  sabia  lungă,  Aducătoarea  de  Lumină,  cum 
o  numise  Melisandre,  sabia  roşie  a  eroilor,  scoasă  din  focurile  care  i-au  mistuit  pe 
cei  şapte  zei.  Camera  părea  că  se  luminează  pe  măsură  ce  sabia  ieşea  din  teacă. 
Oţelul  avea  o  strălucire  proprie,  când  portocalie,  când  galbenă,  când  roşie.  Aerul 
pâlpâia  în  jurul  ei  şi  nici  o  nestemată  nu  fusese  vreodată  atât  de  scânteietoare.  Dar 
când  Stannis  îi  atinse  umărul  cu  ea,  Davos  nu  simţi  nimic  diferit  faţă  de  alte  săbii. 

—  Ser  Davos  de  Casa  Seaworth,  rosti  regele,  eşti  supusul  meu  cinstit  şi 
devotat,  acum  şi  de-a  pururi? 

—  Da,  înălţimea  Ta. 

—  Şi  juri  să  mă  slujeşti  cu  credinţă  câte  zile  vei  trăi,  să-mi  dai  sfatul  tău  cinstit 
şi  să  mi  te  supui  fără  şovăire,  să-mi  aperi  drepturile  şi  regatul  împotriva  tuturor 
vrăjmaşilor,  în  bătălii  mari  şi  mici,  să-mi  aperi  oamenii  şi  să-mi  pedepseşti 
duşmanii? 

—  Jur,  înălţimea  Ta. 

—  Atunci,  ridică-te,  Davos  Seaworth,  ridică-te  ca  Lord  de  Rainwood,  Amiral 
al  Mării  înguste  şi  Mână  a  Regelui. 

Pentru  o  clipă,  Davos  fu  atât  de  uluit  încât  nu  se  putu  mişca.  Astăzi-  dimineaţă 
m- am  trezit  în  temniţa  lui. 

—  înălţimea  Ta,  nu  poţi. . .  Nu  sunt  omul  potrivit  să  fiu  Mâna  Regelui. 

—  Nu  există  altul  mai  potrivit.  Stannis  vârî  Aducătoarea  de  Lumină  în  teacă,  îi 
întinse  mâna  lui  Davos  şi  îl  ridică  în  picioare. 

—  Obârşia  mea  e  modestă,  îi  reaminti  Davos.  Un  contrabandist  parvenit. 
Lorzii  tăi  nu  mă  vor  asculta  niciodată. 

—  Atunci  vom  face  noi  lorzi. 

—  Dar. . .  nu  ştiu  să  citesc. . .  nici  să  scriu. . . 

—  Maester  Pylos  îţi  poate  citi.  Cât  despre  scris,  ultima  mea  Mână  şi-a  semnat 
decapitarea.  Nu-ţi  cer  altceva  decât  ceea  ce  mi-ai  dat  întotdeauna.  Sinceritate. 
Loialitate.  Supunere. 

—  Cu  siguranţă  că  există  vreun  lord  mai  bun. . .  mai  mare. . . 
Stannis  pufni. 

—  Bar  Emmon,  băiatul  ăla?  Bunicul  meu  necredincios?  Celtigar  m-a  părăsit, 
cel  mai  tânăr  Velaryon  are  şase  ani,  iar  cel  mai  tânăr  Sunglass  a  plecat  la  Volantis, 
după  ce  i-am  ars  fratele.  Făcu  un  gest  nervos.  Puţini  oameni  de  nădejde  mai  sunt, 
asta  e  sigur.  Ser  Gilbert  Farring  încă  apără  pentru  mine  Capătul  Furtunii,  cu  două 
sute  de  oameni  devotaţi.  Lordul  Morrigen,  Bastardul  de  la  Cântecul  Nopţii, 
tânărul  Chyttering,  vărul  meu  Andrew...  Dar  nu  mă  încred  în  nici  unul  dintre  ei 
aşa  cum  mă  încred  în  tine,  lordul  meu  de  Rainwood.  Vei  fi  Mâna  mea.  Pe  tine  te 
vreau  alături  în  bătălie. 

încă  o  bătălie  va  însemna  sfârşitul  pentru  noi  toţi,  gândi  Davos.  Lordul 
Alester  a  văzut  măcar  asta  destul  de  limpede. 

—  înălţimea  Ta  mi-a  cerut  sfatul  cinstit.  Sincer,  atunci...  ne  lipseşte  forţa 
pentru  o  nouă  bătălie  împotriva  Lannisterilor. 

—  Despre  marea  bătălie  vorbeşte  Luminăţia  Sa,  se  auzi  un  glas  de  femeie, 
încărcat  de  accentele  estului.  Melisandre  stătea  în  dreptul  uşii,  înveşmântată  în 
mătăsuri  roşii  şi  satin  sclipitor,  ţinând  în  mâini  un  vas  de  argint  acoperit.  Aceste 
mici  războaie  sunt  doar  o  joacă  de  copii  pe  lângă  ceea  ce  va  să  vină.  Cel  al  cărui 
nume  nu  poate  fi  rostit  îşi  desfăşoară  puterea,  Davos  Seaworth,  o  putere  peste 
măsură  de  cumplită,  nefastă  şi  violentă.  Se  apropie  frigul  şi  noaptea  fără  sfârşit. 
Aşeză  vasul  de  argint  pe  Masa  Pictată.  Dacă  nu  cumva  oamenii  adevăraţi  găsesc 
curajul  să  i  se  opună.  Oameni  cu  inima  de  foc. 

Stannis  pironi  cu  privirea  vasul  de  argint. 

—  Melisandre  mi-a  arătat,  Lord  Davos.  în  flăcări. 

—  Ai  văzut  cu  ochii  tăi,  sire?  Lui  Stannis  Baratheon  nu-i  stătea  în  fire  să  mintă 
când  venea  vorba  despre  asemenea  lucruri. 

—  Cu  ochii  mei.  După  bătălie,  când  eram  pierdut  în  disperare,  Lady 
Melisandre  m-a  rugat  să  mă  uit  în  focul  din  cămin.  Hornul  trăgea  cu  putere  şi  din 
foc  se  ridicau  fărâme  de  cenuşă.  Le-am  privit,  simţindu-mă  pe  jumătate  nebun, 
dar  ea  m-a  rugat  să  privesc  mai  atent  şi...  cenuşa  era  albă,  ridicându-se  în  valuri, 
dar  dintr-odată,  cobora  parcă.  Zăpadă,  m-am  gândit.  Apoi  scânteile  din  aer  păreau 
să  se  rotească,  să  se  transforme  în  cercuri  de  torţe,  şi  priveam  prin  foc,  jos,  către 
un  munte,  într-o  pădure.  Tăciunii  au  devenit  oameni  în  negru  în  spatele  torţelor  şi 
prin  zăpadă  se  mişcau  siluete.  Cu  toată  căldura  focului,  am  simţit  un  frig  atât  de 


96 


năprasnic  încât  am  început  să  tremur  şi  atunci  imaginea  a  dispărut,  focul 
rămânând  doar  un  foc.  Dar  ceea  ce  am  văzut  a  fost  real.  Mi-aş  pune  zălog  regatul 
pentru  asta. 

—  Şi  ai  făcut-o,  zise  Melisandre. 

Convingerea  din  glasul  regelui  îl  înspăimânta  pe  Davos  până  în  măduva 
oaselor. 

—  Un  munte  în  pădure. . .  siluete  în  zăpadă. . .  nu. . . 

—  înseamnă  că  războiul  a  început,  îi  explică  Melisandre.  Nisipul  se  scurge  în 
clepsidră  mai  repede  acum  şi  ceasul  omului  pe  pământ  va  bate  în  curând.  Trebuie 
să  acţionăm  cu  îndrăzneală,  altfel  nu  mai  avem  nici  o  speranţă.  Westerosul  trebuie 
să  se  unească  sub  unicul,  adevăratul  lui  rege,  prinţul  promis,  Lordul  Pietrei 
Dragonului,  alesul  lui  R'hllor. 

—  R'hllor  a  făcut  o  alegere  ciudată,  atunci.  Regele  se  strâmbă,  ca  şi  cum  ar  fi 
gustat  ceva  acru.  De  ce  eu  şi  nu  fraţii  mei?  Renly  cu  piersica  lui.  în  visele  mele, 
văd  sucul  şiroindu-i  din  gură  şi  sângele  din  gâtlej.  Dacă  şi-ar  fi  făcut  datoria 
alături  de  fratele  său,  l-am  fi  zdrobit  pe  Lordul  Tywin.  O  victorie  de  care  până  şi 
Robert  ar  fi  putut  fi  mândru.  Robert. . .  Scrâşni  din  dinţi,  îmi  apare  şi  el  în  vise. 
Râzând.  Bând.  Fălindu-se.  Acestea  erau  lucrurile  la  care  se  pricepea  cel  mai  bine. 
Acestea  şi  lupta.  Nu  l-am  întrecut  niciodată  la  nimic.  Stăpânul  Luminii  ar  fi 
trebuit  să-1  facă  pe  el  campionul  său.  De  ce  eu? 

—  Pentru  că  eşti  un  om  drept,  răspunse  Melisandre. 

—  Un  om  drept.  Stannis  atinse  cu  un  deget  capacul  vasului  de  argint.  Cu 
lipitori. 

—  Da,  zise  Melisandre,  dar  trebuie  să-ţi  mai  spun  o  dată,  nu  aceasta  e  calea. 

—  Ai  jurat  că  va  merge.  Regele  părea  furios. 

—  Şi  da. . .  şi  nu. 

—  Care? 

—  Amândouă. 

—  Vorbeşte-mi  limpede,  femeie. 

—  Când  focurile  vor  vorbi  mai  desluşit,  aşa  voi  face  şi  eu.  Flăcările  arată 
adevărul,  dar  nu  e  întotdeauna  uşor  de  văzut.  Rubinul  mare  de  la  gâtul  ei  sorbea 
foc  din  strălucirea  mangalului.  Dă-mi  băiatul,  înălţimea  Ta.  E  calea  cea  mai 
sigură.  Cea  mai  bună.  Dă-mi-1  şi  am  să  trezesc  dragonul  de  piatră. 

—  Ţi-am  mai  spus,  nu. 

—  E  doar  un  băiat  oarecare,  pe  lângă  toţi  băieţii  din  Westeros  şi  toate  fetele. 
Pe  lângă  toţi  copiii  care  ar  putea  fi  născuţi  vreodată,  în  toate  regatele  din  lume. 

—  Băiatul  e  nevinovat. 

—  Băiatul  ţi-a  pângărit  patul  conjugal,  altfel  ai  avea,  cu  siguranţă,  propriii  tăi 

fii. 

—  Robert  a  făcut  asta.  Nu  băiatul.  Fiica  mea  ţine  la  el.  Şi  ea  e  sânge  din 
sângele  meu. 

—  Sângele  fratelui  tău,  zise  Melisandre.  Sângele  unui  rege.  Doar  sângele 
regesc  poate  deştepta  dragonul  de  piatră. 

Stannis  scrâşni  din  dinţi. 

—  Nu  vreau  să  mai  aud  nimic.  S-a  terminat  cu  dragonii.  Targaryenii  au 
încercat  să-i  aducă  înapoi  de  zeci  de  ori.  Şi  s-au  făcut  de  râs,  ori  s-au  făcut 
cadavre.  Ai  lipitorile.  Fă-ţi  treaba. 

Melisandre  îşi  plecă  băţoasă  fruntea  şi  spuse: 

—  Cum  porunceşte  regele  meu.  Ridicându-şi  mâneca  stângă  cu  mâna  dreaptă, 
aruncă  un  pumn  de  praf  în  mangal.  Cărbunii  vâjâiră.  în  timp  ce  flăcări  palide  se 
ridicau  deasupra  lor,  femeia  roşie  luă  vasul  de  argint  şi  i-1  duse  regelui.  Davos  o 
privi  ridicând  capacul.  Dedesubt,  se  aflau  trei  lipitori  negre,  mari,  pline  de  sânge. 

Sângele  băiatului,  înţelese  Davos.  Sânge  regesc.  Stannis  întinse  o  mână  şi 
degetele  i  se  închiseră  în  jurul  unei  lipitori. 

—  Rosteşte  numele,  porunci  Melisandre.  Lipitoarea  se  zvârcolea  în  pumnul 
regelui,  încercând  să  se  prindă  de  unul  dintre  degete. 

—  Uzurpatorul,  spuse  el.  Joffrey  Baratheon.  Când  aruncă  lipitoarea  în  foc, 
aceasta  se  răsuci  printre  cărbuni  ca  o  frunză  de  toamnă  şi  se  aprinse. 

Stannis  o  luă  pe  a  doua. 

—  Uzurpatorul,  spuse  el,  mai  tare  de  data  acesta.  Balon  Greyjoy.  Aruncă 
lipitoarea  în  mangal,  cu  o  mişcare  uşoară  şi  carnea  se  despică  şi  trosni.  Sângele 
ţâşni,  sâsâind  şi  fumegând. 

Ultima  lipitoare  era  în  mâna  regelui.  Pe  aceasta  o  cercetă  o  clipă,  în  timp  ce  i 
se  răsucea  între  degete. 

—  Uzurpatorul,  spuse  el,  în  cele  din  urmă.  Robb  Stark.  Şi  o  aruncă  în  flăcări. 

JAIME 

Baia  Harrenhalului  era  o  încăpere  scundă,  întunecoasă  şi  plină  de  aburi,  în  care 
erau  îngrămădite  bazine  mari  de  piatră.  Când  îl  conduseră  pe  Jaime  înăuntru,  o 
găsiră  pe  Brienne  aşezată  într-unui  dintre  ele,  frecându-şi  braţul  aproape  cu  furie. 

—  Nu  aşa  de  tare,  fătucă,  îi  strigă  Jaime.  O  să- ţi  juleşti  pielea. 

Brienne  aruncă  peria  şi  îşi  acoperi  sfârcurile  cu  mâinile  aproape  la  fel  de  mari 
ca  ale  lui  Sandor  Clegane.  Mugurii  micuţi,  ascuţiţi,  pe  care  se  grăbise  atât  să-i 
ascundă,  ar  fi  arătat  mai  firesc  pe  trupul  unei  fetiţe  de  zece  ani  decât  pe  pieptul  ei 
mare,  musculos. 

—  Ce  faci  aici?  se  răsti  ea. 

—  Lordul  Bolton  insistă  să  iau  masa  cu  el,  dar  a  omis  să-mi  invite  puricii. 
Jaime  îl  trase  de  mânecă  pe  străjer,  cu  mâna  stângă:  Ajută-mă  să-mi  scot  zdrenţele 
astea  împuţite.  Cu  o  singură  mână,  nu  putea  nici  să-şi  desfacă  pantalonii.  Bărbatul 
se  supuse.  Fără  tragere  de  inimă,  dar  se  supuse.  Acum,  lasă-ne,  zise  Jaime  când 

hainele  sale  zăceau  morman  pe  podeaua  de  piatră.  Domniţa  de  Tarth  nu  vrea  ca 
unul  de  teapa  ta  să  caşte  gura  la  sfârcurile  ei.  Arătă  cu  ciotul  mâinii  drepte  către 
femeia  cu  faţa  ascuţită  care  se  îngrijea  de  Brienne:  Şi  tu.  Aşteaptă  afară.  Nu  e 
decât  uşa  aia  şi  fătuca  e  prea  mare  să  încerce  să  se  strecoare  pe  horn. 

Obişnuinţa  supunerii  avea  rădăcini  adânci.  Femeia  ieşi  în  urma  străjerului, 
lăsându-le  baia  celor  doi.  Bazinele  erau  destul  de  mari  ca  să  încapă  în  ele  şase  sau 
şapte  oameni,  după  moda  Oraşelor  Libere,  astfel  că  Jaime  intră  lângă  Brienne, 
trecând  încet,  cu  greu,  peste  marginea  bazinului.  Ambii  ochii  îi  erau  deschişi,  dar 
cel  drept  îi  rămăsese  puţin  umflat,  în  pofida  lipitorilor  lui  Qyburn.  Jaime  se  simţea 
de  o  sută  de  ani,  ceea  ce  era  cu  mult  mai  bine  decât  când  venise  la  Harrenhal. 

Brienne  se  retrase  din  faţa  lui. 

—  Mai  sunt  şi  alte  bazine. 

—  Ăsta  îmi  convine  de  minune.  Cu  băgare  de  seamă,  se  cufundă  până  la 
bărbie  în  apa  aburind.  Nu  te  teme,  fătucă.  Coapsele  tale  sunt  purpurii  şi  verzi  şi  nu 
mă  interesează  ce  ai  între  ele.  Fu  nevoit  să-şi  sprijine  braţul  drept  de  margine,  căci 
Qyburn  îl  atenţionase  să-şi  păstreze  bandajul  uscat.  Simţea  cum  picioarele  i  se 
relaxează,  dar  capul  i  se  învârtea.  Dacă  leşin,  scoate-mă.  Nici  un  Lannister  nu  s-a 
mai  înecat  în  baie  şi  n-am  de  gând  să  fiu  primul. 

—  De  ce  mi-ar  păsa  mie  cum  mori  tu? 

—  Ai  făcut  un  jurământ  solemn.  Zâmbi,  când  văzu  roşeaţa  ridicându-se  pe 
coloana  groasă,  albă,  a  gâtului  ei.  Brienne  îi  întoarse  spatele.  Tot  fecioară 
sfielnică?  Ce  anume  îţi  închipui  că  n-am  văzut  la  viaţa  mea?  întinse  mâna  după 
peria  pe  care  ea  o  aruncase,  o  prinse  cu  degetele  şi  începu  să-şi  frece  trupul,  la 
întâmplare.  Chiar  şi  asta  îi  era  greu,  incomod.  Mâna  mea  stângă  nu  e  bună  de 
nimic. 

Cu  toate  acestea,  apa  se  înnegrea  pe  măsură  ce  murdăria  întărită  se  înmuia, 
desprinzându-i-se  de  piele.  Fetişcana  stătea  cu  spatele  la  el,  cu  umerii  ei  mari 
aduşi  în  faţă  şi  încordaţi. 

—  Priveliştea  ciotului  meu  te  tulbură  într-atât?  întrebă  Jaime.  Ar  trebui  să  fii 
mulţumită.  Mi-am  pierdut  mâna  cu  care  l-am  omorât  pe  rege.  Mâna  care  1-a 
azvârlit  pe  băiatul  Stark  de  pe  fereastra  aia.  Mâna  pe  care  o  furişam  între  coapsele 
surorii  mele,  ca  s-o  încălzesc.  îi  vârî  ciotul  în  faţă.  Nu  e  de  mirare  că  Renly  a 
murit,  dacă  l-ai  păzit  tu. 

Brienne  sări  în  picioare,  ca  trăsnită,  stârnind  un  val  de  apă  fierbinte.  Când  ieşi, 
Jaime  îi  zări  o  clipă  desişul  blond  din  locul  unde  i  se  întâlneau  coapsele.  Era  mult 
mai  păroasă  decât  sora  lui.  în  mod  inexplicabil,  îşi  simţi  mădularul  întărindu-se  în 
apa  fierbinte.  Acum  ştiu  că  am  fost  prea  mult  timp  departe  de  Cersei.  îşi  întoarse 
privirea,  deranjat  de  reacţia  trupului  său. 

—  Nu  meritai  asta,  mormăi  el.  Sunt  un  bărbat  mutilat  şi  amărât.  Iartă-mă, 
fătucă.  M-ai  apărat  ca  un  bărbat  şi  mai  bine  decât  cei  mai  mulţi. 

Brienne  îşi  înveli  goliciunea  într-un  prosop. 

—  îţi  râzi  de  mine? 
Asta  îl  irită  din  nou. 

—  Eşti  grea  de  cap?  A  fost  o  scuză.  Am  obosit  să  mă  cert  cu  tine.  Ce -ai  zice  să 
facem  un  armistiţiu? 

—  Armistiţiile  se  clădesc  pe  încredere.  Vrei  să  am  încredere. . . 

—  în  Regicid,  da.  în  sperjurul  care  1-a  ucis  pe  bietul  Aerys  Targaryen.  Jaime 
pufni.  Nu  pentru  Aerys  am  eu  remuşcări,  ci  pentru  Robert.  „Am  auzit  că  ţi  se 
spune  Regicidul",  mi-a  zis  la  ospăţul  din  ziua  încoronării  sale.  „Numai  să  nu  te 
gândeşti  să-ţi  faci  un  obicei  din  asta."  Şi  a  râs.  Cum  se  face  că  nimeni  nu-1 
numeşte  pe  Robert  sperjur?  A  sfârtecat  regatul,  dar  tot  eu  sunt  cel  cu  onoarea  de 
rahat. 

—  Robert  a  făcut  tot  ce-a  făcut  din  dragoste.  Apa  şiroia  pe  picioarele  Briennei, 
băltind  pe  podea. 

—  Robert  a  făcut  tot  ce-a  făcut  din  mândrie,  pentru  coapsele  unei  femei  sau 
pentru  un  chip  drăgălaş.  Jaime  strânse  un  pumn. . .  sau  l-ar  fi  strâns,  dacă  ar  fi  avut 
mână.  Durerea  îi  străpunse  braţul,  crudă  ca  un  hohot  de  râs. 

—  A  plecat  să-şi  salveze  regatul,  insistă  ea. 
Să  salveze  regatul. 

—  Ştiai  că  fratele  meu  a  dat  foc  Apei  Negre?  Focul  sălbatic  arde  pe  apă.  Aerys 
s-ar  fi  scăldat  în  el,  dacă  ar  fi  cutezat.  Targaryenii  erau  cu  toţii  înnebuniţi  după 
foc.  Jaime  se  simţea  ameţit.  Să  fie  căldura  de  aici,  sângele  meu  clocotitor  sau 
ultima  răbufnire  a  febrei?  Nu  sunt  în  apele  mele.  Se  cufundă  încet,  până  când  apa 
îi  ajunse  la  bărbie.  Mi-am  murdărit  mantia  albă. . .  Purtam  armura  mea  aurie  în 
ziua  aceea,  dar. . . 

—  Armura  aurie?  Glasul  ei  suna  îndepărtat,  abia  auzit. 
Plutea  pe  valul  căldurii,  al  amintirilor. 

—  După  ce  grifonii  dansatori  au  pierdut  Bătălia  Clopotelor,  Aerys  1-a  exilat. 
De  ce  îi  povestesc  acestei  copile  urâte,  ridicole?  în  cele  din  urmă,  şi-a  dat  seama 
că  Robert  nu  era  un  lord  oarecare,  pe  care  să-1  zdrobeşti  în  treacăt,  ci  cea  mai 
mare  ameninţare  cu  care  se  confruntase  Casa  Targaryen  de  la  Daemon  Blackfyre 
încoace.  Regele  i-a  reamintit  lui  Lewyn  Martell  cu  neruşinare  că  Elia  e  în  mâinile 
lui  şi  1-a  trimis  să  preia  comanda  celor  zece  mii  de  dornisheni  care  veneau  pe 
drumul  regelui.  Jon  Darry  şi  Barristan  Selmy  s-au  dus  la  Septul  de  Piatră  să  adune 
câţi  grifoni  reuşeau,  iar  Prinţul  Rhaegar  s-a  întors  de  la  sud  şi  1-a  convins  pe  tatăl 
lui  să-şi  înghită  mândria  şi  să-1  cheme  pe  tatăl  meu.  Dar  nici  un  corb  nu  s-a  întors 
de  la  Casterly  Rock  şi  asta  1-a  făcut  pe  rege  şi  mai  temător.  Vedea  trădători  peste 
tot,  iar  Varys  era  întotdeauna  lângă  el,  să-i  arate  câte  unul  care  îi  scăpase.  Aşadar, 
înălţimea  Sa  a  poruncit  alchimiştilor  să  împânzească  Debarcaderul  Regelui  de 
ascunzători  cu  foc  sălbatic.  Sub  Septul  lui  Baelor  şi  sub  bordeiele  din  Fundătura 
Puricilor,  sub  grajduri  şi  magazii,  la  toate  cele  şapte  porţi,  până  şi  în  beciurile 
Fortăreţei  Roşii. 

Totul  a  fost  făcut  în  cea  mai  mare  taină  de  o  mână  de  maeştri  piromanţi.  Nu 
aveau  încredere  nici  măcar  în  propriii  lor  ucenici,  să-i  ajute.  Ochii  reginei  erau 
închişi  de  ani  de  zile,  iar  Rhaegar  era  ocupat  cu  oastea.  Dar  noua  Mână  a  lui 
Aerys,  care  ţinea  ghioaga  şi  pumnalul,  nu  era  cu  totul  neghioabă,  aşa  că, 
văzându-i  pe  Rossart,  Belis  şi  Garigus  venind  şi  plecând  zi  şi  noapte,  a  devenit 
bănuitor.  Chelsted,  aşa  îl  chema.  Lordul  Chelsted.  Jaime  îşi  amintise  dintr-odată, 
în  timp  ce  povestea.  II  consideram  un  laş,  dar  în  ziua  în  care  1-a  înfruntat  pe  Aerys 
a  găsit  pe  undeva  un  strop  de  curaj.  A  făcut  tot  ce  a  putut  să-1  convingă  să  se 
răzgândească.  I-a  adus  argumente,  a  glumit,  a  ameninţat  şi,  în  cele  din  urmă,  1-a 
implorat.  Când  a  văzut  că  nu  reuşeşte  nici  aşa,  şi-a  scos  colanul  şi  1-a  aruncat  pe 
podea.  Aerys  1-a  ars  de  viu  pentru  asta,  iar  colanul  1-a  agăţat  de  gâtul  lui  Rossart, 
piromantul  său  preferat.  Omul  care  1-a  prăjit  pe  Lordul  Rickard  Stark  în  propria-i 
armură.  Şi  în  tot  acest  timp,  eu  am  stat  la  picioarele  Tronului  de  Fier,  în  platoşa 
mea  albă,  nemişcat  ca  un  mort,  păzindu-mi  stăpânul  şi  toate  preţioasele  sale 
secrete. 

Vezi  tu,  Fraţii  mei  Juraţi  erau  cu  toţii  plecaţi,  dar  lui  Aerys  îi  plăcea  să  mă  ţină 
pe  aproape.  Eram  fiul  tatălui  meu,  aşa  că  nu  avea  încredere  în  mine.  Voia  să  fiu 
acolo  unde  Varys  putea  să  stea  cu  ochii  pe  mine  zi  şi  noapte.  Aşa  că  am  auzit 
totul.  Jaime  îşi  amintea  cum  ochii  lui  Rossart  străluceau  când  îşi  desfăşura  hărţile 
să  le  arate  unde  trebuie  ascunsă  substanţa.  Garigus  şi  Belis  erau  la  fel. 

Rhaegar  s-a  întâlnit  cu  Robert  la  Trident  şi  ştii  ce  s-a  întâmplat  acolo.  Când 
vestea  a  ajuns  la  curte,  Aerys  a  trimis-o  pe  regină  la  Piatra  Dragonului,  împreună 
cu  Prinţul  Viserys.  Prinţesa  Elia  ar  fi  vrut  să  plece  şi  ea,  dar  el  i-a  interzis.  îi 
intrase  cumva  în  cap  că  Prinţul  Lewyn  1-a  trădat  pe  Rhaegar  la  Trident,  dar  credea 
că  poate  să  păstreze  loialitatea  regatului  Dorne  atât  timp  cât  Elia  şi  Aegon  erau  în 
mâinile  lui.  Trădătorii  îmi  vor  oraşul,  l-am  auzit  spunându-i  lui  Rossart,  dar  nu  le 
voi  da  decât  cenuşă.  Robert  n-are  decât  să  fie  rege  peste  oase  înnegrite  şi  carne 
friptă.  Targaryenii  nu-şi  îngroapă  niciodată  morţii,  îi  ard.  Aerys  avea  de  gând  să 
aibă  cel  mai  măreţ  rug  funerar.  Deşi,  la  drept  vorbind,  nu  cred  că  se  aştepta  cu 
adevărat  să  moară.  Ca  şi  Aerion  Brightfire,  înaintea  lui,  Aerys  credea  că  focul  îl 
va  transforma...  că  se  va  ridica  din  morţi,  reîntrupat  în  dragon  şi  îşi  va 
preschimba  toţi  duşmanii  în  cenuşă. 

Ned  Stark  gonea  spre  sud,  în  avangarda  lui  Robert,  dar  oştirile  tatălui  meu  au 
ajuns  primele  în  oraş.  Pycelle  1-a  convins  pe  rege  că  Păzitorul  său  de  la  Vest  a 
venit  să-1  apere,  astfel  că  a  deschis  porţile.  A  fost  singura  dată  când  ar  fi  trebuit 
să-i  dea  ascultare  lui  Varys  şi  1-a  ignorat.  Tatăl  meu  se  ţinuse  deoparte,  cugetând 
la  toate  relele  pe  care  i  le  făcuse  Aerys,  şi  a  hotărât  că  Lannisterii  trebuie  să  fie  de 
partea  învingătorilor.  Tridentul  1-a  determinat  să  ia  o  decizie. 

Mie  mi-a  revenit  sarcina  să  apăr  Fortăreaţa  Roşie,  dar  ştiam  că  eram  pierduţi. 
I-am  trimis  solie  lui  Aerys,  cerându-i  permisiunea  să  fac  o  înţelegere.  Omul  meu 
s-a  întors  cu  o  poruncă  regală.  Adu-mi  capul  tatălui  tău,  dacă  nu  eşti  trădător. 

Aerys  nu  voia  nici  un  compromis.  Lordul  Rossart  era  cu  el,  mi-a  spus  mesagerul. 
Ştiam  ce  însemna  asta. 

Când  am  dat  de  Rossart,  era  îmbrăcat  ca  un  oştean  de  rând,  grăbindu-se  către 
poarta  din  spate.  Pe  el  l-am  ucis  primul.  Pe  urmă  l-am  omorât  pe  Aerys,  înainte  să 
poată  găsi  pe  altcineva  care  să-i  ducă  mesajul  către  piromanţi.  După  mai  multe 
zile,  i-am  găsit  şi  pe  ceilalţi  şi  i-am  omorât.  Relis  mi-a  oferit  aur,  iar  Garigus  mi-a 
cerut  îndurare.  Ei,  bine,  o  sabie  e  mai  îndurătoare  decât  focul,  dar  nu  cred  că 
Garigus  a  apreciat  bunătatea  pe  care  i-am  arătat-o. 

Apa  se  răcise.  Când  Jaime  deschise  ochii,  se  pomeni  holbându-se  la  ciotul 
mâinii  sale  drepte.  Mâna  care  m-a  făcut  Regicid.  Ţapul  îi  răpise  şi  gloria,  şi 
ocara,  ambele  deodată.  Lăsăndu-mi  ce?  Ce  sunt  acum? 

Fetişcana  arăta  caraghios,  strângându-şi  prosopul  la  pieptu-i  pipernicit,  cu 
picioarele  albe  şi  groase  înfipte  dedesubt. 

—  Povestea  mea  te-a  amuţit?  Haide,  înjură-mă  sau  sărută-mă  sau  fă-mă 
mincinos.  Ceva! 

—  Dacă  e  adevărat,  cum  de  nu  ştie  nimeni? 

—  Cavalerii  Gărzii  Regale  jură  să  păstreze  secretele  regelui.  Ai  vrea  să-mi 
încalc  jurământul?  Jaime  râse.  Crezi  că  nobilul  Lord  al  Winterfellului  a  vrut  să-mi 
asculte  umilele  explicaţii?  Un  om  atât  de  onorabil!  N-a  trebuit  decât  să  se  uite  la 
mine  ca  să  mă  declare  vinovat.  Jaime  se  ridică  în  picioare,  clătinându-se,  cu  apa 
şiroindu-i  pe  piept.  Cu  ce  drept  judecă  un  lup  leul?  Cu  ce  drept?  Un  tremur 
violent  îi  cuprinse  trupul  şi,  încercând  să  iasă,  îşi  izbi  ciotul  de  marginea 
bazinului. 

Durerea  îl  străpunse  ca  un  fior...  şi  dintr-odată,  baia  se  învârtea.  Brienne  îl 
prinse  înainte  să  cadă. 

Braţul  îi  era  înfiorat,  ud  şi  rece,  dar  era  puternică  şi  mai  gingaşă  decât  ar  fi 
crezut  Jaime.  Mai  gingaşă  decât  Cersei,  gândi  el,  în  timp  ce  îl  ajuta  să  iasă  din 
apă,  cu  picioarele  şovăielnice,  ca  un  mădular  fleşcăit. 

—  Străjerii  o  auzi  pe  fătucă  strigând.  Regicidul! 
Jaime,  gândi  el,  mă  cheamă  Jaime. 

Când  îşi  recapătă  cunoştinţa,  zăcea  pe  podeaua  udă,  cu  străjerii,  fetişcana  şi 
Qyburn  aplecaţi  deasupra  lui,  cu  feţe  îngrijorate.  Brienne  era  goală,  dar  părea  că 
uitase  asta  pentru  moment. 

—  Căldura  din  baie  e  de  vină,  le  spunea  Maester  Qyburn.  Nu,  nu  e  maester, 
i-au  luat  colanul.  în  plus,  încă  mai  are  otravă  în  sânge  şi  e  prost  hrănit.  Ce-i  daţi 
de  mâncare? 

—  Viermi,  pişat  şi  vomă  cenuşie,  sugeră  Jaime. 

—  Pâine  uscată,  apă  şi  terci,  susţinu  străjerul.  Dar  abia  se  atinge  de  ele.  Ce  ar 
trebui  să  facem  cu  el? 

—  Ştergeţi-1,  îmbrăcaţi-1  şi  duceţi-1  unde  trebuie  să  fie,  răspunse  Qyburn. 
Lordul  Bolton  insistă  să  cineze  cu  el  diseară.  Nu  mai  e  mult  timp. 


102 


—  Aduceţi-mi  haine  curate  pentru  el,  zise  Brienne.  Mă  ocup  eu  să  fie  spălat  şi 
îmbrăcat. 

Ceilalţi  fură  cu  toţii  nespus  de  bucuroşi  să-i  dea  ei  această  sarcină.  II  ridicară  în 
picioare  şi  îl  aşezară  pe  o  bancă  de  piatră,  lângă  perete.  Brienne  se  îndepărtă  să-şi 
recupereze  prosopul  şi  se  întoarse  cu  o  perie  aspră,  să-1  cureţe  până  la  capăt.  Unul 
dintre  străjeri  îi  dădu  un  brici  să-i  radă  barba.  Qyburn  se  întoarse  cu  rufărie  de 
corp,  pantaloni  curaţi,  negri,  de  lână,  o  tunică  verde,  largă,  şi  un  surtuc  de  piele 
care  se  lega  în  faţă.  Jaime  se  simţea  mai  puţin  ameţit,  dar  nu  mai  puţin  stângaci. 
Cu  ajutorul  fetişcanei,  reuşi  să  se  îmbrace. 

—  Acum  nu  mai  am  nevoie  decât  de  o  oglindă  de  argint. 

Măştile  însângerate  aduseseră  haine  curate  şi  pentru  Brienne:  o  rochie  roz, 
pătată,  de  satin  şi  o  cămaşă  de  pânză,  pe  dedesubt. 

—  îmi  pare  rău,  domniţă.  Acestea  au  fost  singurele  haine  femeieşti  din 
Harrenhal  destul  de  mari  ca  să  te  încapă. 

Se  dovedi  îndată  că  rochia  fusese  croită  pentru  cineva  cu  braţe  mai  subţiri, 
picioare  mai  scurte  şi  sâni  mult  mai  mari.  Dantela  delicată  din  Myr  nu  reuşea  să 
ascundă  vânătăile  care  acopereau  pielea  Briennei.  Una  peste  alta,  rochia  o  făcea 
să  arate  grotesc.  Are  umeri  mai  largi  decât  mine  şi  gâtul  mai  gros,  gândi  Jaime. 
Nici  rozul  nu  era  o  culoare  care  s-o  avantajeze.  Zeci  de  glume  răutăcioase  îi 
răsăriră  în  minte,  dar  de  data  aceasta,  le  păstră  acolo.  Era  mai  bine  să  n-o  înfurie: 
cu  o  singură  mână,  nu  se  putea  pune  cu  ea. 

Qyburn  adusese  şi  o  carafă. 

—  Ce  este?  vru  să  ştie  Jaime,  când  maesterul  fără  colan  îl  îndemnă  să  bea. 

—  Lemn  dulce  înmuiat  în  oţet,  cu  miere  şi  cuişoare.  îţi  va  da  putere  şi  îţi  va 
limpezi  capul. 

—  Adu-mi  poţiunea  care  face  să-ţi  crească  mâini  noi,  zise  Jaime.  Pe  aceea  o 
vreau. 

—  Bea,  zise  Brienne  fără  să  zâmbească,  iar  el  se  supuse. 

Trecu  o  jumătate  de  oră  până  când  se  simţi  destul  de  puternic  ca  să  se  ridice  în 
picioare.  După  căldura  jilavă  a  sălii  de  baie,  simţi  aerul  de  afară  ca  o  palmă  peste 
faţă. 

—  Stăpânul  l-o  fi  aşteptând  deja,  îi  zise  lui  Qyburn  un  străjer.  Şi  pe  ea.  Trebuie 
să-1  ajut  să  meargă? 

—  încă  mai  pot  să  umblu.  Brienne,  dă-mi  braţul.  Apucând-o  strâns,  Jaime  îi 
lăsă  să  se  ţină  după  el,  străbătând  curtea  către  o  sală  imensă  şi  prăfoasă,  mai  mare 
chiar  decât  sala  tronului  de  la  Debarcaderul  Regelui.  De-a  lungul  zidurilor  erau 
aliniate  şemineuri,  câte  unul  la  fiecare  trei  metri,  mai  multe  decât  putea  număra, 
dar  nici  un  foc  nu  fusese  aprins,  astfel  că  frigul  îţi  pătrundea  în  oase.  O  duzină  de 
lăncieri  în  mantii  de  blană  străjuiau  uşile  şi  treptele  care  duceau  către  cele  două 
galerii  de  deasupra.  Iar  în  mijlocul  acelei  vaste  pustietăţi,  la  o  masă  de  lemn, 
înconjurată  de  ceea  ce  părea  a  fi  o  imensă  duşumea  netedă  de  scânduri,  Lordul 

Dreadfortului  aştepta,  însoţit  doar  de  un  paharnic. 

—  Stăpâne,  zise  Brienne,  când  ajunseră  în  faţa  lui. 

Ochii  lui  Roose  Bolton  erau  mai  palizi  decât  piatra  şi  mai  întunecaţi  decât 
laptele,  iar  glasul  îi  era  catifelat  ca  pânza  de  păianjen. 

—  Mă  bucur,  ser,  că  te  simţi  destul  de  bine  ca  să  răspunzi  invitaţiei  mele. 
Domniţă,  ia  loc,  te  rog.  Cu  un  gest  larg,  arătă  către  masa  încărcată  de  brânzeturi, 
pâine,  carne  rece  şi  fructe.  Doriţi  vin  roşu  sau  alb?  Dintr-o  recoltă  mediocră,  mă 
tem.  Ser  Amory  a  secat  beciurile  Doamnei  Whent  aproape  în  întregime. 

—  Sper  că  l-ai  omorât  pentru  asta.  Jaime  se  strecură  repede  pe  locul  indicat,  ca 
Bolton  să  nu  observe  cât  de  slăbit  era.  Vinul  alb  e  pentru  Casa  Stark.  Eu  voi  bea 
vin  roşu,  ca  un  bun  Lannister. 

—  Eu  aş  prefera  apă,  zise  Brienne. 

—  Elmar,  roşu  pentru  Ser  Jaime,  apă  pentru  Lady  Brienne  şi  vin  cu  mirodenii 
pentru  mine.  Bolton  concedie  escortele,  fluturând  o  mână,  iar  oamenii  se  retraseră 
în  grabă,  pe  tăcute. 

Din  obişnuinţă,  Jaime  întinse  mâna  dreaptă  după  vin.  Ciotul  clătină  pocalul, 
împroşcând  stropi  roşii  pe  bandajele  de  pânză  şi  silindu-1  să  apuce  cupa  cu  mâna 
cealaltă  înainte  să  cadă,  dar  Bolton  alese  să  nu-i  observe  stângăcia.  Omul 
Nordului  se  servi  cu  o  prună  uscată  şi  o  înghiţi,  cu  muşcături  mici,  puternice. 

—  Trebuie  să  le  guşti,  Ser  Jaime.  Sunt  cât  se  poate  de  dulci  şi  îţi  pun  maţele  în 
mişcare.  Lordul  Vargo  le-a  luat  dintr-un  han,  înainte  să-i  dea  foc. 

—  Maţele  mele  se  mişcă  destul  de  bine,  ţapul  ăla  nu  e  lord,  iar  prunele  tale 
uscate  nu  mă  interesează  nici  pe  jumătate  cât  intenţiile  pe  care  le  ai. 

—  în  privinţa  ta?  Un  zâmbet  uşor  atinse  buzele  lui  Roose  Bolton.  Eşti  un 
trofeu  primejdios,  ser.  Semeni  discordie  oriunde  te  duci.  Chiar  şi  aici,  în  căminul 
meu  fericit  de  la  Harrenhal.  Glasul  îi  era  cu  un  firicel  mai  mult  decât  o  şoaptă.  Şi 
la  Riverrun,  se  pare.  Ştii  că  Edmure  Tully  a  oferit  o  mie  de  dragoni  de  aur  pentru 
recapturarea  ta? 

Atâta  tot? 

—  Sora  mea  va  plăti  de  zece  ori  pe  atât. 

—  Oare?  Din  nou  zâmbetul  acela,  o  clipă,  apoi  dispăru  la  fel  de  repede.  Zece 
mii  de  dragoni  e  o  sumă  exorbitantă.  Desigur,  mai  e  de  luat  în  considerare  şi 
oferta  Lordului  Karstark.  Promite  mâna  fiicei  sale  celui  care  îi  aduce  capul  tău. 

—  Lasă-1  pe  ţap  s-o  capete  peste  fund,  zise  Jaime. 
Bolton  râse  pe  înfundate. 

—  Harrion  Karstark  era  prizonier  aici  când  am  luat  castelul,  ştiai?  I-am  dat  toţi 
oamenii  de  la  Karhold  pe  care  îi  mai  aveam  cu  mine  şi  l-am  trimis  cu  Glover. 
Sper  sincer  că  nu  i  s-a  întâmplat  nimic  rău  la  Duskendale...  altfel  Alys  Karstark 
ar  fi  tot  ce  a  mai  rămas  din  urmaşii  Lordului  Rickard.  Alese  o  altă  prună.  Din 
fericire  pentru  tine,  n-am  nevoie  de  nevastă.  M-am  însurat  cu  Lady  Walda  Frey 
cât  am  fost  la  Gemeni. 

—  Frumoasa  Walda?  Neîndemânatic,  Jaime  încerca  să  ţină  pâinea  cu  ciotul, 
rupând-o  cu  mâna  stângă. 

—  Grasa  Walda.  Lordul  Frey  mi-a  oferit  ca  zestre  greutatea  miresei  mele  în 
argint,  aşa  că  am  ales  în  consecinţă.  Elmar,  rupe  nişte  pâine  pentru  Ser  Jaime. 

Băiatul  smulse  o  bucată  cât  pumnul  de  la  un  capăt  al  pâinii  şi  i-o  întinse  lui 
Jaime.  Brienne  rupse  un  colţ  pentru  sine. 

—  Lord  Bolton,  zise  ea,  se  spune  că  intenţionezi  să-i  dai  Harrenhalul  lui  Vargo 
Hoat. 

—  Acesta  a  fost  preţul  lui,  răspunse  Lordul  Bolton.  Lannisterii  nu  sunt  singurii 
care  îşi  plătesc  datoriile.  Oricum,  trebuie  să  plec  curând.  Edmure  Tully  se  va 
căsători  cu  Lady  Roslin  Frey,  la  Gemeni,  şi  regele  meu  îmi  porunceşte  să  fiu 
prezent. 

—  Edmure  se  însoară?  se  miră  Jaime.  Nu  Robb  Stark? 

—  înălţimea  Sa,  Regele  Robert,  e  căsătorit.  Bolton  scuipă  un  sâmbure  de 
prună  în  palmă  şi  îl  puse  deoparte.  Cu  o  Westerling  de  la  Crag.  Am  auzit  că  o 
cheamă  Jeyne.  Trebuie  că  o  cunoşti,  ser.  Tatăl  ei  este  purtătorul  de  flamuri  al 
tatălui  tău. 

—  Tatăl  meu  are  o  mulţime  de  purtători  de  flamuri  şi  cei  mai  mulţi  au  fiice. 
Jaime  întinse  mâna  după  pocal,  încercând  să  şi-o  amintească  pe  această  Jeyne. 
Casa  Westerling  e  o  casă  veche,  cu  mai  multă  mândrie  decât  putere. 

—  Nu  poate  fi  adevărat,  se  împotrivi  Brienne.  Regele  Robb  a  promis  că  se 
însoară  cu  o  fată  din  familia  Frey.  Nu  şi-ar  încălca  niciodată  legământul,  el. . . 

—  înălţimea  Sa  e  un  băiat  de  şaisprezece  ani,  zise  Roose  Bolton  cu  blândeţe. 
Şi  ţi-aş  mulţumi  dacă  nu  mi-ai  pune  cuvântul  la  îndoială,  domniţă. 

Lui  Jaime  aproape  că  îi  era  milă  de  Robb  Stark.  A  câştigat  războiul  pe  câmpul 
de  lupta  şi  l-a  pierdut  în  dormitor,  bietul  nătărău. 

—  Cum  i  se  pare  Lordului  Walder  să  mănânce  păstrăv  în  loc  de  lup?  întrebă  el. 

—  O,  păstrăvul  e  gustos.  Bolton  ridică  un  deget  palid  către  paharnic.  Deşi 
bietul  meu  Elmar  e  frustrat.  Trebuia  să  se  însoare  cu  Arya  Stark,  dar  socrul  Frey 
n-a  avut  de  ales  decât  să  rupă  logodna  când  Regele  Robb  l-a  trădat. 

—  Despre  Arya  Stark  se  aude  ceva?  Brienne  se  aplecă.  Lady  Catelyn  se  temea 
că...  E  încă  în  viaţă? 

—  O,  da,  răspunse  Lordul  Dreadfortului. 

—  Ştii  ceva  despre  asta,  lordul  meu? 
Roose  Bolton  ridică  din  umeri. 

—  Arya  Stark  a  fost  pierdută  o  vreme,  dar  acum  a  fost  găsită.  Vreau  s-o  văd 
întoarsă  în  Nord,  vie  şi  nevătămată. 

—  Pe  ea  şi  sora  ei,  amândouă,  zise  Brienne.  Tyrion  Lannister  ne-a  promis 
ambele  fete  în  schimbul  fratelui  său. 

Asta  păru  să-1  amuze  pe  Lordul  Dreadfortului. 

—  Domniţă,  nu  ţi-a  spus  nimeni?  Lannisterii  mint. 

—  Asta  e  o  insultă  la  adresa  Casei  mele?  Jaime  luă  cuţitul  de  brânză  cu  mâna 
lui  bună.  Un  vârf  rotunjit  şi  bont,  zise  el,  trecându-şi  degetul  mare  peste  tăişul 
lamei,  dar  poate  să-ţi  străpungă  ochiul.  Broboane  de  sudoare  îi  acopereau  fruntea. 
Nu  putea  decât  să  spere  că  nu  arăta  pe  cât  de  neputincios  se  simţea. 

Micul  zâmbet  al  Lordului  Bolton  îi  vizită  din  nou,  în  treacăt,  buzele. 

—  Vorbeşti  cu  îndrăzneală  pentru  un  om  care  are  nevoie  de  ajutor  ca  să-şi  rupă 
pâinea.  Străjerii  mei  sunt  în  preajmă,  îţi  reamintesc. 

—  în  preajmă  şi  la  o  mie  de  leghe  depărtare.  Jaime  aruncă  o  privire  peste 
imensa  întindere  a  sălii.  Până  ce  ajung  la  noi,  vei  fi  la  fel  de  mort  ca  Aerys. 

—  Nu-i  deloc  politicos  să-ţi  ameninţi  gazda  lângă  brânza  şi  măslinele  pe  care 
ţi  le-a  pus  pe  masă,  îl  dojeni  Lordul  Bolton.  în  Nord,  legile  ospitalităţii  sunt  încă 
sacre. 

—  Sunt  prizonier  aici,  nu  oaspete.  Ţapul  tău  mi-a  tăiat  mâna.  Dacă  ai  impresia 
că  nişte  prune  uscate  mă  pot  face  să  trec  asta  cu  vederea,  te  înşeli  amarnic. 

Vorbele  lui  îl  luară  pe  nepregătite  pe  Roose  Bolton. 

—  Poate  că  mă  înşel.  Poate  că  ar  trebui  să  te  fac  cadou  de  nuntă  lui  Edmure 
Tully. . .  sau  să-ţi  zbor  capul,  aşa  cum  a  făcut  sora  ta  cu  Eddard  Stark. 

—  Nu  te-aş  sfătui.  Casterly  Rock  nu  uită  uşor. 

—  Mii  de  kilometri  de  munte,  ser,  şi  de  mlaştină  se  întind  între  zidurile  mele  şi 
piatra  ta.  Duşmănia  Lannisterilor  înseamnă  prea  puţin  pentru  Bolton. 

—  Prietenia  Lannisterilor  ar  putea  însemna  mult.  Jaime  credea  că  ştie  jocul  pe 
care  îl  jucau  acum.  Dar  oare  fătuca  îl  ştie  şi  ea?  Nu  îndrăznea  s-o  privească,  să 
vadă. 

—  Nu  sunt  convins  că  sunteţi  genul  de  prieteni  pe  care  şi  i-ar  dori  un  om 
înţelept.  Roose  Bolton  îi  făcu  semn  băiatului  să  se  apropie:  Elmar,  taie-le 
oaspeţilor  noştri  o  felie  de  friptură. 

Brienne  fu  servită  prima,  dar  nu  schiţă  nici  un  gest  să  mănânce. 

—  Lordul  meu,  spuse  ea,  Ser  Jaime  va  fi  dat  în  schimbul  fiicelor  Doamnei 
Catelyn.  Trebuie  să  ne  eliberezi  ca  să  ne  vedem  de  drum. 

—  Corbul  venit  de  la  Riverrun  spunea  despre  o  evadare,  nu  despre  un  schimb. 
Şi  dacă  ai  ajutat  acest  prizonier  să  evadeze,  te  faci  vinovată  de  trădare,  domniţă. 

Fetişcana  voinică  se  ridică  în  picioare: 

—  O  slujesc  pe  Lady  Stark. 

—  Iar  eu  îl  slujesc  pe  Regele  Nordului.  Sau  pe  Regele  Care  a  Pierdut  Nordul, 
aşa  cum  îl  numesc  unii  acum.  Care  n-a  dorit  niciodată  să-1  redea  pe  Jaime 
Lannisterilor. 

—  Stai  jos  şi  mănâncă,  Brienne,  o  îndemnă  Jaime,  în  timp  ce  Elmar  aşeza  în 
faţa  lui  o  felie  de  friptură  neagră  şi  însângerată.  Dacă  Bolton  ar  avea  de  gând  să  ne 
omoare,  nu  şi-ar  irosi  preţioasele  prune  pe  noi,  primejduindu-şi  maţele.  Se  uită  la 
carne  şi-şi  dădu  seama  că  nu  avea  cum  s-o  taie  cu  o  singură  mână.  Acum  valorez 
mai  puţin  decât  o  fată,  gândi  el.  Ţapul  a  echilibrat  târgul,  deşi  mă  îndoiesc  că 

Lady  Catelyn  îi  va  mulţumi  când  Cersei  îi  va  înapoia  progeniturile  în  aceeaşi 
stare.  Gândul  îl  făcu  să  rânjească.  Tot  eu  voi  fi  învinuit  şi  pentru  asta,  pun 
rămăşag. 

Roose  Bolton  îşi  tăie  carnea  metodic,  lăsând  sângele  să-i  inunde  farfuria. 

—  Lady  Brienne,  ai  să  te  aşezi  dacă-ţi  spun  că  sper  să-1  lase  pe  Jaime  să-şi 
continue  drumul,  întocmai  cum  doriţi  tu  şi  Lady  Catelyn? 

—  Eu...  Ne  trimiţi  mai  departe?  Fetişcana  părea  neîncrezătoare,  dar  se  aşeză. 
Asta  e  bine,  lordul  meu. 

—  Da,  e  bine.  Totuşi,  Lordul  Vargo  mi-a  creat  o  mică. . .  problemă.  îşi  întoarse 
ochii  spălăciţi  către  Jaime:  Ştii  de  ce  ţi-a  tăiat  Hoat  mâna? 

—  îi  place  să  taie  mâini.  Pânza  care  acoperea  ciotul  lui  Jaime  era  pătată  de 
sânge  şi  vin.  îi  place  şi  să  taie  picioare.  Nu  pare  să  aibă  nevoie  de  vreun  motiv. 

—  Şi  totuşi,  a  avut  unul.  Hoat  e  mai  şiret  decât  pare.  Nimeni  nu  stă  la  comanda 
Bravilor  Camarazi  atâta  vreme  dacă  nu  are  niscaiva  minte  în  cap.  Bolton  înţepă  o 
bucată  de  carne  cu  vârful  pumnalului,  şi-o  vârî  în  gură,  mestecă  pe  îndelete, 
înghiţi.  Lordul  Vargo  a  abandonat  Casa  Lannister  fiindcă  i-am  oferit  Harrenhalul. 
O  recompensă  de  o  mie  de  ori  mai  mare  decât  putea  spera  de  la  Lordul  Tywin. 
Străin  fiind  de  Westeros,  nu  ştia  că  răsplata  era  otrăvită. 

—  Blestemul  lui  Harren  cel  Negru,  îl  luă  Jaime  în  răspăr. 

—  Blestemul  lui  Tywin  Lannister.  Bolton  întinse  pocalul  şi  Elmer  îl  reumplu 
în  tăcere.  Ţapul  nostru  ar  fi  trebuit  să  se  consulte  cu  cei  din  casele  Tarbeck  sau 
Reyne.  Astfel  ar  fi  ştiut  cum  tratează  trădarea  nobilul  tău  tată. 

—  Nu  există  nici  un  Tarbeck  şi  nici  un  Reyne,  zise  Jaime. 

—  Tocmai  asta  voiam  să  spun.  Lordul  Vargo  a  sperat,  fără  îndoială,  că  Lordul 
Stannis  va  triumfa  la  Debarcaderul  Regelui  şi  apoi  îl  va  pune  în  posesia  acestui 
castel,  în  semn  de  recunoştinţă  pentru  micul  rol  pe  care  1-a  jucat  în  prăbuşirea 
Casei  Lannister.  Râse  înfundat.  Mă  tem  că  ştie  puţine  şi  despre  Stannis  Baratheon. 
Poate  i-ar  fi  dat  Harrenhalul  pentru  serviciile  lui...  dar  i-ar  fi  dat  şi  un  ştreang 
pentru  crimele  lui. 

—  Un  ştreang  e  mai  blând  decât  ceea  ce  va  căpăta  de  la  tatăl  meu. 

—  Acum  şi-a  dat  şi  el  seama  de  asta.  Cu  Stannis  înfrânt  şi  Renly  mort,  doar 
victoria  Casei  Stark  îl  mai  poate  scăpa  de  răzbunarea  Lordului  Tywin,  dar  şansele 
ca  asta  să  se  întâmple  devin  pe  zi  ce  trece  mai  slabe. 

—  Regele  Robb  a  câştigat  fiecare  bătălie,  zise  hotărâtă  Brienne,  loială  până  la 
înverşunare,  atât  cu  fapta,  cât  şi  cu  vorba. 

—  A  câştigat  fiecare  bătălie,  în  timp  ce  a  pierdut  Casele  Frey  şi  Karstark, 
Winterfellul  şi  Nordul.  Păcat  că  lupul  e  atât  de  tânăr.  Toţi  băieţii  de  şaisprezece 
ani  se  cred  nemuritori  şi  invincibili.  Un  bărbat  mai  vârstnic  ar  pleca  genunchiul, 
mă  gândesc.  După  un  război  vine  întotdeauna  o  pace,  iar  cu  pacea  vine  iertarea. . . 
pentru  cei  ca  Robb  Stark,  cel  puţin.  Nu  pentru  cei  de  teapa  lui  Vargo  Hoat.  Bolton 
îi  oferi  lui  Jaime  un  mic  zâmbet.  Ambele  părţi  s-au  folosit  de  el,  dar  nici  una  nu 

va  vărsa  o  lacrimă  la  moartea  lui.  Bravii  Camarazi  n-au  luptat  în  Bătălia  de  la  Apa 
Neagră,  dar  au  murit,  oricum,  acolo. 

—  Mă  vei  ierta  dacă  n-am  să  plâng? 

—  N-ai  pic  de  milă  pentru  sărmanul  nostru  ţap  năpăstuit?  Ah,  dar  zeii 
trebuie...  altfel  de  ce  să  te  trimită  în  mâinile  lui?  Bolton  mestecă  o  altă  bucată  de 
carne.  Karholdul  e  mai  mic  şi  mai  modest  decât  Harrenhalul,  dar  e  departe  de 
labele  leului.  Odată  căsătorit  cu  Alys  Karstark,  Hoat  ar  putea  fi  lord  cu  adevărat. 
Dacă  ar  căpăta  şi  nişte  aur  de  la  tatăl  tău,  cu  atât  mai  bine.  Dar,  oricât  de  mult  ar  fi 
plătit  Lordul  Tywin,  te-ar  fi  trimis  Lordului  Rickard.  îl  interesau  fecioara  şi  un 
adăpost  sigur.  Dar  ca  să  te  vândă,  trebuie  să  te  păstreze,  iar  ţinuturile  riverane  sunt 
pline  de  cei  care  te-ar  răpi  bucuroşi.  Glover  şi  Tallhart  au  fost  înfrânţi  la 
Duskendale,  dar  rămăşiţe  ale  oştirii  lor  mişună  încă  peste  tot,  cu  Muntele  măcelă- 
rind hoinarii.  O  mie  de  oameni  ai  lui  Karstark  cutreieră  ţinuturile  de  la  sud  şi  de  la 
est  de  Riverrun,  în  căutarea  ta.  în  alte  părţi  sunt  oamenii  lui  Darry,  rămaşi  fără 
stăpân  şi  fără  lege,  haite  de  lupi  pe  patru  picioare  şi  cetele  de  tâlhari  ale  lordului 
fulgerului.  Dondarion  te-ar  spânzura  bucuros,  de  acelaşi  copac  cu  Ţapul. 
Harrenhalul  era  singurul  loc  unde  Lordul  Vargo  putea  spera  să  te  ascundă,  însă 
aici  oamenii  mei  şi  ai  lui  Ser  Aenys,  cu  Freyii  lui,  sunt  mai  numeroşi  decât  Bravii 
Camarazi.  Fără  îndoială,  se  temea  că  aş  putea  să  te  trimit  înapoi  la  Ser  Edmure,  la 
Riverrun. . .  sau  şi  mai  rău,  la  propriul  tău  tată. 

Mutilându-te,  a  vrut  să  înlăture  ameninţarea  săbiei  tale,  să  câştige  un  trofeu 
sinistru,  pe  care  să-1  trimită  tatălui  tău  şi,  în  acelaşi  timp,  să  scadă  valoarea  ta 
pentru  mine.  Căci  el  e  omul  meu,  aşa  cum  eu  sunt  omul  Regelui  Robert.  Astfel, 
nelegiuirea  lui  este  nelegiuirea  mea,  sau  aşa  ar  putea  părea  în  ochii  tatălui  tău.  Şi 
de  aici  mica  mea...  problemă.  îl  fixă  pe  Jaime  cu  ochii  săi  palizi,  fără  să 
clipească,  în  aşteptare,  rece. 

înţeleg. 

—  Vrei  să  te  absolv  de  vină.  Să-i  spun  tatălui  meu  că  nu  ai  nici  o  legătură  cu 
acest  ciot.  Jaime  râse.  Lordul  meu,  trimite-mă  la  Cersei  şi  voi  cânta  cel  mai  dulce 
cântec  pe  care  l-ai  putea  dori,  despre  blândeţea  pe  care  mi-ai  arătat-o.  Ştia  că  orice 
altceva  ar  fi  răspuns,  Bolton  l-ar  fi  dat  înapoi  pe  mâna  ţapului.  De-aş  avea  mână, 
ţi-aş  da  în  scris.  Cum  am  fost  schilodit  de  mercenarul  pe  care  propriul  meu  tată  1-a 
adus  la  Westeros  şi  cum  am  fost  salvat  de  nobilul  Lord  Bolton. 

—  Am  să  mă  încred  în  cuvântul  tău,  ser. 
Asta  nu  mi-e  dat  să  aud  prea  des. 

—  Cât  de  curând  mi  s-ar  putea  îngădui  să  plec?  Şi  cum  te  gândeşti  să  mă  treci 
de  lupii  ăştia  şi  de  tâlhari  şi  de  oamenii  lui  Karstark? 

—  Vei  pleca  atunci  când  spune  Qyburn  că  eşti  în  stare,  cu  o  escortă  puternică 
de  oameni  aleşi  pe  sprânceană,  sub  comanda  căpitanului  meu  Walton.  Picioare- 
de-Oţel  i  se  spune.  Un  soldat  cu  un  devotament  de  fier.  Walton  te  va  duce  viu  şi 
nevătămat  până  la  Debarcaderul  Regelui. 

—  Cu  condiţia  ca  fiicele  Doamnei  Catelyn  să  fie  înapoiate,  la  rândul  lor,  vii  şi 
nevătămate,  zise  fetişcana.  Lordul  meu,  protecţia  omului  tău,  Walton,  e  bine- 
venită, dar  fetele  sunt  în  sarcina  mea. 

Lordul  Dreadfortului  îi  aruncă  o  privire  plictisită. 

—  Fetele  nu  trebuie  să  te  mai  preocupe,  domniţă.  Lady  Şansa  e  soţia  piticului, 
doar  zeii  îi  mai  pot  despărţi  acum. 

—  Soţia  lui?  făcu  Brienne,  îngrozită.  Pezevenghiul?  Dar. . .  a  jurat  în  faţa 
întregii  curţi,  înaintea  zeilor  şi  a  oamenilor. . . 

Cât  e  de  inocentă!  La  drept  vorbind,  Jaime  era  la  fel  de  surprins,  dar  îşi 
ascundea  mai  bine  sentimentele.  Şansa  Stark.  Această  căsătorie  ar  trebui  să 
aducă  un  zâmbet  pe  chipul  lui  Tyrion.  îşi  aminti  cât  de  fericit  fusese  fratele  său  cu 
fiica  arendaşului. . .  timp  de  două  săptămâni. 

—  Ce  ajurat  sau  ce  n-ajurat  piticul  nu  mai  contează  acum,  zise  Lordul  Bolton. 
Pentru  tine,  cel  mai  puţin. 

Fetişcana  părea  rănită.  Poate  că,  în  sfârşit,  când  Lordul  Bolton  făcu  semn 
străjerilor  săi,  simţi  ghearele  de  oţel  ale  capcanei. 

—  Ser  Jaime  îşi  va  continua  drumul  spre  Debarcaderul  Regelui.  Mă  tem  că  de- 
spre tine  n-am  spus  nimic.  Ar  fi  exagerat  din  partea  mea  să-1  lipsesc  pe  Lordul 
Vargo  de  ambele  sale  trofee.  Lordul  Dreadfortului  întinse  mâna  să  mai  ia  o  prună. 
De-aş  fi  în  locul  tău,  domniţă,  m-aş  preocupa  mai  puţin  de  Casa  Stark  şi  mai  mult 
de  safire. 


TYRION 

Un  cal  necheză  nerăbdător  în  spatele  lui,  din  mijlocul  mantiilor  aurii  oprite 
de-a  latul  drumului.  Tyrion  auzea  şi  tuşea  Lordului  Gyles.  Nu-1  ceruse  pe  Gyles, 
după  cum  nu-i  ceruse  pe  Ser  Addam  sau  pe  Jalannar  Xho  sau  pe  vreunul  dintre 
ceilalţi,  dar  nobilul  său  tată  socotise  că  Doran  Martell  ar  putea  să  le-o  ia  în  nume 
de  rău  dacă  doar  un  pitic  ar  veni  să-1  escorteze  peste  Apa  Neagră. 

Joffrey  ar  fi  trebuit  să-  i  întâmpine  el  însuşi  pe  dornisheni,  cugetă  el  în  timp  ce 
stătea  în  aşteptare,  dar  fără  doar  şi  poate,  ar  fi  stricat  totul.  în  ultimul  timp, 
regele  spunea  întruna  mici  glume  despre  dornishenii  pe  care  i-a  cules  din  mâinile 
oştenilor  lui  Mace  Tyrell.  De  câţi  dornisheni  e  nevoie  ca  să  potcovească  un  cal? 
De  nouă.  Unul  să  pună  potcoavele  şi  opt  să  ridice  calul.  Pe  undeva,  Tyrion  nu 
credea  că  Doran  Martell  ar  gusta  o  asemenea  glumă. 

Le  vedea  flamurile  fluturând  în  timp  ce  călăreţii  ieşeau  din  desişul  verde  al 
pădurii,  într-o  lungă  coloană  învăluită  în  praf.  De  aici  până  la  râu,  mai  rămăseseră 
doar  copaci  negri,  desfrunziţi,  o  moştenire  a  bătăliei.  Prea  multe  flamuri,  gândi  el 
cu  amărăciune,  privind  cenuşa  ridicându-se  sub  copitele  cailor  ce  se  apropiau,  aşa 
cum  se  ridicase  sub  copitele  avangărzii  Tyrellilor  când  1-a  izbit  pe  Stannis  în 

flanc.  Martell  a  adus  jumătate  dintre  lorzii  de  la  Dome,  după  cum  se  vede. 
încercă  să  găsească  în  asta  un  avantaj,  dar  nu  reuşi. 

—  Câte  flamuri  numeri?  îl  întrebă  pe  Bronn.  Cavalerul  mercenar  îşi  umbri 
ochii. 

—  Opt. . .  nu,  nouă. 
Tyrion  se  întoarse  în  şa. 

—  Pod,  vino  încoace.  Descrie  blazoanele  pe  care  le  vezi  şi  spune  ce  casă 
reprezintă  fiecare. 

Podrick  Payne  îşi  aduse  calul  mai  aproape.  Purta  stindardul  regal,  cerbul  şi  leul 
lui  Joffrey,  şi  se  lupta  cu  povara  lui.  Bronn  purta  stindardul  lui  Tyrion,  leul 
Lannisterilor,  auriu  pe  fond  purpuriu. 

Se  înalţă,  îşi  dădu  seama  Tyrion,  când  Pod  se  ridică  în  şa  ca  să  vadă  mai  bine. 
In  curând  mă  va  întrece,  la  fel  ca  toţi  ceilalţi.  Băiatul  studia  cu  sârguinţă 
heraldica  dornisheană,  la  porunca  lui  Tyrion,  dar  ca  întotdeauna,  era  emoţionat. 

—  Nu  văd.  Vântul  le  mişcă. 

—  Bronn,  spune-i  băiatului  ce  vezi. 

Bronn  arăta  astăzi  ca  un  adevărat  cavaler,  în  jiletcă  şi  mantie  nouă,  cu  lanţul 
învăpăiat  la  gât. 

—  Un  soare  roşu  pe  fond  portocaliu,  cu  o  suliţă  în  spate,  anunţă  el. 

—  Martell,  zise  Podrick  Payne,  vizibil  uşurat.  Casa  Martell  din  Sunspear, 
stăpâne.  Prinţul  de  la  Dorne. 

—  Şi  calul  meu  l-ar  fi  recunoscut,  zise  Tyrion  sec.  Spune-i  altul,  Bronn. 

—  Văd  o  flamură  purpurie  cu  trei  ghemotoace  galbene. 

—  Lămâi?  întrebă  Pod  încrezător.  Un  câmp  purpuriu  presărat  cu  lămâi?  Pentru 
Casa  Dalt?  Of,  pentru  Lemonwood. 

—  S-ar  putea.  Lângă  el  e  o  pasăre  mare,  neagră,  pe  fond  galben.  Cu  ceva  roz 
sau  alb  în  gheare,  greu  de  spus,  cu  flamura  fluturând. 

—  Vulturul  de  la  Black  Mont  ţine  un  prunc  în  gheare.  Casa  Blackmont  de  la 
Blackmont,  ser. 

Bronn  râse. 

—  Iar  citeşti  cărţi?  Cărţile  îţi  vor  distruge  ochiul  săbiei,  băiete.  Văd  şi  un 
craniu.  Un  stindard  negru. 

—  Craniul  încoronat  al  Casei  Manwoody,  alb  şi  auriu  pe  fond  negru.  Cu 
fiecare  răspuns,  Pod  părea  tot  mai  sigur.  Casa  Manwoody  de  la  Kingsgrave. 

—  Trei  păianjeni  negri? 

—  Sunt  scorpioni,  ser.  Casa  Qorgyle  de  la  Sandstone,  trei  scorpioni  negri  pe 
fond  roşu. 

—  Roşu  şi  galben,  cu  o  linie  crestată  între  ele. 

—  Flăcările  de  la  Hellholt.  Casa  Uller. 

Tyrion  era  impresionat.  Băiatul  nu  e  prost  deloc,  odată  ce- şi  dezleagă  limba. 

—  Continuă,  Pod,  îl  îndemnă  el.  Dacă-i  nimereşti  pe  toţi,  am  să-ţi  fac  un  dar. 

—  O  plăcintă  cu  felii  roşii  şi  negre,  zise  Bronn.  Cu  o  mână  de  aur  în  mijloc. 

—  Casa  Allyrion  de  la  Graţia  Zeilor. 

—  O  găină  roşie  care  parcă  mănâncă  un  şarpe. 

—  Gargalenii  de  la  Ţărmul  de  Sare.  Un  cocoşel,  ser,  nu  o  găină.  Roşu,  cu  un 
şarpe  în  cioc. 

—  Foarte  bine!  exclamă  Tyrion. 

încă  unul,  băiete.  Bronn  scrută  rândurile  Dornishenilor  care  se  apropiau. 

—  Ultimul  e  o  pană  aurie  pe  un  fond  de  carouri  verzi. 

—  Un  condei  auriu,  ser.  Jordayne  de  la  Tor. 
Tyrion  râse. 

—  Nouă,  toate  bune.  Nici  eu  însumi  nu  le-aş  fi  putut  numi. 

Era  o  minciună,  dar  voia  să-1  încurajeze  pe  băiat,  căci  avea  mare  nevoie  de 
asta. 

Martell  aduce  cu  el  câţiva  însoţitori  redutabili.  Nici  una  dintre  casele  pe  care 
le  numise  Pod  nu  era  neînsemnată.  Nouă  dintre  cei  mai  mari  lorzi  ai  Dornului 
veneau  pe  drumul  regelui,  ei  sau  moştenitorii  lor.  Cumva,  Tyrion  nu  credea  că 
făcuseră  atât  drum  doar  ca  să  vadă  ursul  dansator.  Era  un  mesaj.  Şi  nu  unul  care 
să-mi  placă.  Se  întrebă  dacă  fusese  o  greşeală  să  o  trimită  pe  Myrcella  la 
Sunspear. 

—  Stăpâne,  zise  Pod  uşor  sfios,  nu  văd  nici  o  lectică. 
Tyrion  îşi  întoarse  brusc  capul.  Băiatul  avea  dreptate. 

—  Doran  Martell  călătoreşte  întotdeauna  în  lectică,  adăugă  Pod.  O  lectică 
sculptată,  cu  perdele  de  mătase,  împodobite  cu  sori. 

Tyrion  auzise  aceleaşi  poveşti.  Prinţul  Doran  era  trecut  de  cincizeci  de  ani  şi 
suferea  de  gută.  Poate  c-  a  vrut  să  ajungă  mai  repede,  îşi  spuse  el.  Poate  că  s- a 
temut  că  lectica  lui  ar  fi  o  ţintă  prea  ispititoare  pentru  tâlharii  din  păduri  sau  că 
s-ar  fi  dovedit  prea  împovărătoare  în  trecătorile  înalte  ale  Drumului  Oaselor. 
Poate  că  se  simte  mai  bine. 

Atunci  de  ce  era  atât  de  tulburat?  Aşteptarea  era  insuportabilă. 

—  Sus  steagurile,  tună  el.  Le  vom  ieşi  în  întâmpinare. 

Dădu  pinteni  calului.  Bronn  şi  Pod  îl  urmară,  unul  în  stânga,  celălalt  în 
dreapta.  Când  dornishenii  îi  văzură  venind,  îşi  zoriră  caii,  cu  flamurile  fluturând. 
De  şeile  împodobite  le  atârnau  îndrăgitele  scuturi  rotunde  din  metal,  iar  mulţi 
cărau  snopi  de  suliţe  scurte  sau  arcuri  duble  dornishene,  din  cele  pe  care  le 
mânuiau  atât  de  bine  de  pe  cai. 

Erau  trei  feluri  de  dornisheni,  remarcase  primul  Rege  Daeron.  Dornishenii  de 
sare,  care  locuiau  de-a  lungul  coastelor,  dornishenii  de  nisip,  din  deserturi  şi  din 
lungile  văi  ale  râurilor  şi  dornishenii  de  piatră,  care  îşi  ridicau  fortăreţe  în 
trecătorile  şi  pe  culmile  Munţilor  Roşii.  Dornishenii  de  sare  aveau  cel  mai  mult 
sânge  rhoynishez,  cei  de  piatră,  cel  mai  puţin. 

Toate  cele  trei  categorii  păreau  bine  reprezentate  în  alaiul  lui  Doran. 

Dornishenii  de  sare  erau  sprinteni  şi  negricioşi,  cu  pielea  netedă,  măslinie,  şi  părul 
negru  fluturând  în  vânt.  Dornishenii  de  sare  erau  şi  mai  tuciurii,  cu  feţele  arse  de 
soarele  fierbinte  al  Dornului. 

îşi  înfăşurau  eşarfe  lungi,  viu  colorate,  în  jurul  coifurilor,  să-i  ferească  de 
arşiţa  soarelui.  Dornishenii  de  piatră  erau  cei  mai  voinici  şi  cei  mai  frumoşi,  fii  ai 
andalilor  şi  ai  Primilor  Oameni,  cu  părul  castaniu  sau  blond,  cu  feţe  care  se 
umpleau  de  pistrui  sau  se  pârleau  la  soare,  în  loc  să  se  bronzeze. 

Lorzii  purtau  veşminte  de  mătase  şi  satin,  cu  cingători  bătute  cu  nestemate  şi 
mâneci  largi,  vaporoase.  Armurile  lor  erau  smălţuite  şi  încrustate  cu  aramă 
şlefuită,  argint  strălucitor  şi  aur  roşu,  moale.  Veneau  călare  pe  cai  roşii  şi  aurii  şi 
câţiva  albi  ca  zăpada,  toţi  supli  şi  ageri,  cu  gâturi  lungi  şi  capete  înguste, 
frumoase.  Legendarii  cai  de  nisip  ai  Dornului  erau  mai  mici  decât  obişnuiţii  cai  de 
luptă  şi  nu  puteau  purta  povara  unor  asemenea  armuri,  dar  se  spunea  că  erau  în 
stare  să  gonească  o  zi  şi  o  noapte  întreagă  şi  încă  o  zi,  fără  să  obosească. 

Căpetenia  dornishenilor  călărea  un  armăsar  negru  ca  păcatul,  cu  coama  şi 
coada  de  culoarea  focului.  Stătea  în  şa  de  parcă  acolo  s-ar  fi  născut,  înalt,  suplu, 
mlădios.  O  mantie  de  mătase  roşiatică  îi  flutura  de  pe  umeri,  iar  cămaşa  îi  era 
placată  cu  şiruri  suprapuse  de  discuri  de  aramă  care  sclipeau  ca  o  mie  de  bănuţi 
noi.  Coiful  înalt,  aurit,  etala  un  soare  de  aramă  pe  frunte,  iar  scutul  rotund,  atârnat 
la  spate,  înfăţişa,  pe  suprafaţa-i  lustruită  de  metal,  soarele  şi  suliţa  Casei  Martell. 

Un  soare  al  Casei  Martell,  gândi  Tyrion,  dând  pinteni  calului,  dar  cu  zece  ani 
prea  tânăr  şi  prea  voinic  şi  mult  prea  fioros.  Ştia  deja  cu  ce  avea  de-a  face.  De 
câţi  dornisheni  e  nevoie  ca  să  înceapă  un  război?  se  întrebă  el.  Doar  de  unul.  Cu 
toate  acestea,  nu  avea  altceva  de  făcut  decât  să  zâmbească: 

—  Bine-aţi  venit,  lorzii  mei.  Am  fost  înştiinţaţi  de  sosirea  voastră  şi  înălţimea 
Sa,  Regele  Joffrey,  ne-a  rugat  să  vă  întâmpinăm  în  numele  lui.  Nobilul  meu  tată, 
Mâna  Regelui,  vă  transmite  şi  el  complimente.  Simula  o  amabilă  nedumerire. 
Care  dintre  voi  este  Prinţul  Doran? 

—  Sănătatea  precară  îi  cere  fratelui  meu  să  rămână  la  Sunspear.  Prinţişorul  îşi 
scoase  coiful.  Avea  faţa  ridată  şi  posomorâtă,  cu  sprâncene  subţiri,  arcuite 
deasupra  ochilor  mari,  negri  şi  lucitori,  ca  nişte  lacuri  de  ulei  de  huilă.  Doar 
câteva  fire  argintii  împestriţau  părul  negru  care  îi  cobora  pe  frunte,  într-o  şuviţă  la 
fel  de  ascuţită  ca  nasul.  Un  dornishean  de  sare,  negreşit.  Prinţul  Doran  m-a  trimis 
să-i  ţin  locul  în  consiliul  Regelui  Joffrey,  dacă  înălţimea  Sa  îmi  îngăduie. 

—  înălţimea  Sa  va  fi  deosebit  de  onorat  să  aibă  parte  de  sfatul  unui  luptător 
atât  de  vestit  ca  Prinţul  Obeyn  din  Dorne,  zise  Tyrion,  gândind:  Asta  va  însemna 
sânge  în  canale.  Iar  nobilii  tăi  tovarăşi  sunt  bine-veniţi  şi  ei. 

—  Dă-mi  voie  să  ţi-i  prezint,  lordul  meu  de  Lannister.  Ser  Deziel  Dalt  de  la 
Lemonwood,  Lordul  Tremond  Gargalen,  Lordul  Harmen  Uller  şi  fratele  său, 
Lordul  Ulwyck,  Ser  Ryon  Allyrion  şi  fiul  lui  natural,  Ser  Daemon  Sand,  Bastardul 
de  la  Graţia  Zeilor,  Lordul  Dagos  Manwoody,  fratele  lui,  Ser  Myles  şi  fiii  lui, 

Mors  şi  Dickon,  Ser  Arron  Qorgyle.  Şi  să  nu  se  creadă  vreodată  că  le-aş  neglija  pe 
doamne.  Myria  Jordayne,  moştenitoare  a  Torului,  Lady  Larra  Blackmont,  fiica  ei 
Jynessa,  fiul  ei  Perros.  Ridică  o  mână  subţire  către  o  femeie  cu  părul  negru,  din 
spate,  fâcându-i  semn  să  se  apropie.  Iar  aceasta  este  Ellaria  Sand,  ţiitoarea  mea. 

Tyrion  îşi  înăbuşi  un  suspin.  Ţiitoarea  lui  şi  o  bastardă.  Cersei  va  sări  până- n 
tavan  dacă  vrea  s-o  aducă  la  nuntă.  Dacă  ar  surghiuni-o  într-un  colţ  întunecat, 
sub  salieră,  sora  lui  ar  risca  urgia  Viperei  Roşii.  Dacă  ar  aşeza-o  lângă  el,  la  masa 
mare,  toate  celelalte  doamne  de  pe  dais  s-ar  putea  simţi  jignite.  Oare  Prinţul 
Doran  vrea  să  provoace  un  conflict? 

Prinţul  Oberyn  îşi  conduse  calul  prin  faţa  dornishenilor  săi. 

—  Ellaria,  lorzi,  doamne  şi  cavaleri,  iată  ce  mult  ne  iubeşte  Regele  Joffrey. 
înălţimea  Sa  a  fost  atât  de  curtenitor  încât  1-a  trimis  pe  unchiul  său  Pezevenghi  să 
ne  conducă  la  curte. 

Bronn  râse  pe  înfundate,  iar  Tyrion  fu  nevoit  să  se  prefacă  amuzat: 

—  Nu  singur,  lorzii  mei.  Ar  fi  o  sarcină  prea  mare  pentru  un  omuleţ  ca  mine. 
însoţitorii  lui  se  apropiaseră  şi  veni  rândul  lui  Tyrion  să  le  rostească  numele. 
Permiteţi-mi  să  vi-i  prezint  pe  Ser  Flement  Brax,  moştenitor  de  Hornvale,  Lordul 
Gyles  de  Rosby,  Ser  Addam  Marbrand,  Lord  Comandant  al  Gărzii  Oraşului, 
Jalabhar  Xho,  Prinţ  al  Văii  Florii  Roşii.  Ser  Harys  Swyft,  socrul  unchiului  meu 
Kevan,  Ser  Merlon  Crakehal,  Ser  Philip  Foote  şi  Ser  Bronn  de  Apa  Neagră,  doi 
eroi  ai  recentelor  noastre  lupte  împotriva  rebelului  Stannis  Baratheon.  Şi  scutierul 
meu,  tânărul  Podrick  din  Casa  Payne.  Numele  răsunau  frumos  pe  buzele  lui 
Tyrion,  dar  cei  ce  le  purtau  nu  erau  nici  pe  departe  la  fel  de  distinşi  sau  de 
redutabili  precum  cei  care-1  însoţeau  pe  Prinţul  Oberyn,  după  cum  ştiau  foarte 
bine  amândoi. 

—  Lordul  meu,  spuse  Lady  Blackmont,  drumul  a  fost  lung  şi  prăfos.  Ne-am 
bucura  dacă  am  putea  să  ne  odihnim  şi  să  ne  spălăm.  Putem  să  ne  continuăm 
drumul  către  oraş? 

—  îndată,  doamna  mea.  Tyrion  întoarse  capul  calului  şi-1  strigă  pe  Ser  Addam 
Marbrand.  Mantile  aurii  care  formau  cea  mai  mare  parte  a  gărzii  sale  de  onoare  îşi 
întoarseră  sprintene  caii  la  ordinul  lui  Ser  Addam  şi  coloana  porni  către  râu  şi 
către  Debarcaderul  Regelui,  aflat  dincolo  de  el. 

Oberyn  Nymeros  Martell,  murmură  Tyrion  în  barbă,  pornind  la  drum  lângă  el. 
Vipera  Roşie  a  Domului.  Şi  ce  naiba  am  eu  de  făcut  cu  el? 

îl  cunoştea  numai  din  auzite,  desigur. . .  dar  reputaţia  lui  era  înfricoşătoare.  Pe 
când  nu  avea  mai  mult  de  şaisprezece  ani,  Prinţul  Oberyn  fusese  găsit  în  pat  cu 
ţiitoarea  bătrânului  Lord  Yronwood,  un  bărbat  voinic,  aprig  şi  iute  la  mânie.  A 
urmat  un  duel,  dar  ţinând  seama  de  tinereţea  şi  de  sângele  nobil  al  prinţului,  a  fost 
un  duel  până  la  prima  picătură  de  sânge.  Amândoi  au  fost  răniţi,  onoarea  reparată. 
Cu  toate  acestea,  Prinţul  Oberyn  şi-a  revenit  curând,  în  timp  ce  rănile  Lordului 
Yronwood  s-au  infectat  şi  i-au  adus  moartea.  După  aceea,  oamenii  şuşoteau  că 

Oberyn  a  luptat  cu  o  sabie  otrăvită,  iar  de  atunci  cu  toţii,  prieteni  şi  duşmani 
deopotrivă,  i-au  spus  Vipera  Roşie. 

Asta  se  întâmplase  cu  mulţi  ani  în  urmă,  desigur.  Băiatul  de  şaisprezece  ani  era 
acum  un  bărbat  de  patruzeci  şi  legenda  lui  se  întunecase  considerabil.  Umblase 
prin  Oraşele  Libere,  învăţând  arta  otrăvitorilor  şi  poate  meşteşuguri  şi  mai 
întunecate,  dacă  zvonurile  puteau  fi  crezute.  Studiase  la  Citadelă,  reuşind  să 
adune  şase  zale  din  colanul  de  maester,  dar  apoi  se  plictisise.  Fusese  soldat  în 
Ţinuturile  Discordiei,  dincolo  de  marea  îngustă,  o  vreme  alături  de  Fiii  Secunzi, 
înainte  de  a-şi  forma  propria  companie.  Turnirurile  lui,  bătăliile  lui,  duelurile  lui, 
caii  lui,  poftele  lui  trupeşti...  se  spunea  că  se  culca  şi  cu  bărbaţi,  şi  cu  femei  şi  că 
adusese  pe  lume  fete  bastarde  în  întreg  Dornul.  Oamenii  le  numeau  şerpoaice  de 
nisip.  Din  câte  auzise  Tyrion,  Prinţul  Oberyn  nu  zămislise  nici  un  fiu. 

Şi,  desigur,  îl  mutilase  pe  moştenitorul  Highgardenului. 

Nici  un  om  din  Cele  Şapte  Regate  n-ar  putea  fi  mai  puţin  binevenit  la  o  nuntă 
a  Tyrellilor,  gândi  Tyrion.  Să-1  trimiţi  pe  Prinţul  Oberyn  la  Debarcaderul  Regelui, 
în  timp  ce  oraşul  îi  găzduia  încă  pe  Lordul  Mace  Tyrell,  pe  doi  dintre  fiii  săi  şi  o 
mie  dintre  oştenii  lor,  era  o  provocare  la  fel  de  periculoasă  ca  Prinţul  Oberyn 
însuşi.  Un  cuvânt  greşit,  o  glumă  neinspirată,  o  privire,  atât  va  fi  de  ajuns  şi 
aliaţii  noştri  de  seamă  vor  sări  unul  la  beregata  celuilalt. 

—  Noi  ne-am  mai  întâlnit,  îi  zise  voios  Prinţul  din  Dome  lui  Tyrion,  în  timp  ce 
călăreau  alături  pe  drumul  regelui,  pe  lângă  câmpurile  înnegrite  şi  scheletele 
copacilor.  Dar  nu  mă  aştept  să-ţi  aminteşti.  Erai  chiar  mai  mic  decât  eşti  acum. 

Glasul  lui  avea  o  undă  batjocoritoare  care  îi  displăcea,  dar  Tyrion  n-avea  de 
gând  să  se  lase  provocat. 

—  Când  a  fost  asta,  lordul  meu?  întrebă  el  cu  amabil  interes. 

—  O,  cu  mulţi,  mulţi  ani  în  urmă,  când  tatăl  meu  domnea  la  Dorne  şi  nobilul 
tău  tată  era  Mâna  unui  rege  diferit.  Nu  atât  de  diferit  pe  cât  crezi,  cugetă  Tyrion. 
Asta  s-a  petrecut  când  am  vizitat  Casterly  Rock  cu  mama,  cu  consortul  ei  şi  sora 
mea  Elia.  Aveam,  oh,  paisprezece  sau  cincisprezece  ani,  cam  aşa.  Elia  era  cu  un 
an  mai  mare.  Fratele  şi  sora  ta  aveau  opt  sau  nouă  ani,  după  câte  îmi  amintesc,  iar 
tu  abia  te  născuseşi. 

Un  moment  ciudat  pentru  vizite.  Mama  lui  Tyrion  murise  născându-1,  astfel  că, 
probabil,  Martellii  găsiseră  Casterly  Rock  copleşit  de  durere.  Pe  tatăl  său,  mai  cu 
seamă.  Lordul  Tywin  vorbea  arareori  despre  soţia  lui,  dar  Tyrion  îşi  auzise  unchii 
povestind  despre  dragostea  celor  doi.  Pe  vremea  aceea,  tatăl  său  era  Mâna  lui 
Aerys  şi  mulţi  spuneau  că  Lordul  Tywin  era  stăpân  peste  Cele  Şapte  Regate,  dar 
Lady  Joanna  era  cea  care-1  stăpânea  pe  el.  „N-a  mai  fost  acelaşi  om  după  ce  a 
murit  ea,  Pezevenghiule",  i-a  spus  odată  unchiul  său  Gery.  Ce  a  fost  mai  bun  în  el 
a  murit  odată  cu  ea.  Gerion  era  cel  mai  mic  dintre  cei  patru  fii  ai  Lordului  Tyros 
Lannister  şi  unchiul  preferat  al  lui  Tyrion. 

Dar  el  nu  mai  era,  pierise  peste  mări  şi  ţări  şi  Tyrion  însuşi  o  înmormântase  pe 

Lady  Joanna. 

—  Casterly  Rock  a  fost  pe  placul  tău? 

—  Nicidecum.  Tatăl  tău  ne-a  ignorat  cât  timp  am  fost  acolo,  după  ce  i-a 
poruncit  lui  Ser  Kevan  să  se  ocupe  de  noi.  Cămăruţa  pe  care  mi-au  dat-o  avea  un 
pat  de  puf  şi  covoare  myrisheze  pe  jos,  dar  era  întunecoasă  şi  fără  ferestre,  ca  o 
temniţă,  după  cum  i-am  spus  Eliei  la  momentul  acela.  Cerul  vostru  era  prea 
cenuşiu,  vinurile  prea  dulci,  femeile  prea  virtuoase,  mâncarea  prea  insipidă. . .  iar 
tu  ai  fost  cea  mai  mare  dezamăgire  dintre  toate. 

—  Abia  mă  născusem,  ce  aşteptai  de  la  mine? 

—  Enormitate,  răspunse  prinţul  cu  părul  negru.  Erai  mic,  dar  renumit.  Ne 
aflam  în  Oraşul  Vechi  când  te-ai  născut  şi  nimeni  nu  mai  vorbea  decât  despre 
monstrul  care  se  născuse  la  Debarcaderul  Regelui  şi  despre  ce  ar  putea  să 
prevestească  un  astfel  de  semn  pentru  regat. 

—  Foamete,  molimă  şi  război,  fără  doar  şi  poate.  Tyrion  schiţă  un  zâmbet 
amar.  întotdeauna  este  foamete,  molimă  şi  război.  O,  şi  iarnă  şi  lunga  noapte  fără 
sfârşit. 

—  Toate  astea  şi,  în  plus,  căderea  tatălui  tău.  Am  auzit  un  frate  cerşetor 
spunând  că  Lordul  Tywin  îşi  arogase  puteri  mai  mari  decât  Regele  Aerys,  însă 
numai  un  zeu  e  menit  să  se  ridice  deasupra  regelui. 

Tu  ai  fost  blestemul  lui,  o  pedeapsă  trimisă  de  zei,  ca  să-i  arate  că  nu  e  mai  bun 
decât  oricare  altul. 

—  Eu  mă  străduiesc,  dar  el  refuză  să  înveţe.  Tyrion  oftă.  Dar  continuă,  te  rog. 
Ador  poveştile  cu  cap  şi  coadă. 

—  Nu-i  de  mirare,  de  vreme  ce  se  spune  că  aveai  şi  tu  aşa  ceva:  aveai  o  coadă 
tare  şi  răsucită,  ca  de  purcel.  Şi  după  câte  am  auzit,  un  cap  monstruos,  imens,  cât 
jumătate  din  trupul  tău.  Te-ai  născut  cu  o  chică  neagră  şi,  pe  lângă  asta,  cu  barbă, 
ochi  piezişi  şi  gheare  de  leu.  Aveai  dinţi  atât  de  lungi  încât  nu  puteai  închide  gura 
şi  între  picioare  aveai  organe  femeieşti  pe  lângă  cele  bărbăteşti. 

—  Viaţa  ar  fi  mult  mai  simplă  dacă  bărbaţii  ar  putea  să  şi -o  tragă  singuri,  nu 
crezi?  Şi  pot  să-mi  imaginez  câteva  situaţii  în  care  ghearele  şi  dinţii  s-ar  dovedi  de 
folos.  Oricum,  încep  să  înţeleg  natura  nemulţumirii  tale. 

Bronn  râse  pe  sub  mustaţă,  dar  Oberyn  se  mulţumi  să  zâmbească. 

—  Poate  că  nu  te-am  fi  văzut  defel,  dacă  n-ar  fi  fost  sora  ta.  Nu  erai  niciodată 
prezent  la  masă  sau  în  sala  mare,  deşi  uneori,  noaptea,  auzeam  un  copil  urlând  jos, 
în  adâncurile  castelului.  Aveai,  într-adevăr,  o  voce  monstruos  de  puternică,  asta 
trebuie  să  recunosc.  Plângeai  ore  în  şir  şi  nimic  nu  te  liniştea,  decât  ţâţa  unei 
femei. 

—  Valabil  şi  acum,  la  drept  vorbind. 

De  data  aceasta  Prinţul  Oberyn  râse  cu  poftă. 

—  Avem  gusturi  comune.  Lordul  Gargalen  mi-a  spus  cândva  că  speră  să 
moară  cu  o  sabie  în  mână,  la  care  eu  i-am  răspuns  că  aş  prefera  să  mă  duc  pe 

lumea  cealaltă  cu  un  sân  în  mâna  mea. 
Tyrion  afişă  un  zâmbet  larg. 

—  Şi  ce  spuneai  despre  sora  mea? 

—  Cersei  i-a  promis  Eliei  să  ni  te  arate.  în  ziua  dinaintea  plecării,  în  timp  ce 
mama  mea  şi  tatăl  tău  discutau  între  patru  ochi,  ea  şi  cu  Jaime  ne-au  dus  jos,  în 
camera  ta.  Doica  a  încercat  să  ne  alunge,  dar  Cersei  nu  s-a  lăsat  intimidată.  „E  al 
meu",  a  spus  ea,  „iar  tu  nu  eşti  decât  o  vacă  de  lapte,  nu-mi  spui  tu  ce  să  fac.  Taci 
din  gură  sau  îi  spun  tatălui  meu  să-ţi  taie  limba.  O  vacă  n-are  nevoie  de  limbă, 
doar  de  ugere." 

—  Alteţa  Sa  a  deprins  drăgălăşenia  la  o  vârstă  fragedă,  remarcă  Tyrion, 
amuzat  de  imaginea  surorii  sale  revendicându-1  drept  al  ei.  Nu  s-a  mai  grăbit  să 
mă  revendice  de  atunci,  zeii  îmi  sunt  martori. 

—  Cersei  ţi-a  desfăcut  până  şi  scutecele,  ca  să  ne  putem  uita  mai  bine, 
continuă  prinţul  din  Dorne.  Aveai,  într-adevăr,  un  ochi  pieziş  şi  nişte  puf  negru  pe 
cap.  Poate  că  aveai  capul  mai  mare  decât  mulţi  alţii...  dar  nici  urmă  de  coadă,  de 
barbă,  nici  de  dinţi  sau  gheare  şi  nu  aveai  între  picioare  decât  un  cocoşel  mic  şi 
roz.  După  toate  minunatele  şoapte,  Osânda  Lordului  Tywin  s-a  dovedit  a  fi  doar 
un  bebeluş  hidos  şi  roşu,  cu  picioare  pipernicite.  Elia  chiar  a  gângurit,  aşa  cum  fac 
fetele  la  vederea  bebeluşilor.  Sunt  sigur  că  ai  auzit  aşa  ceva.  Acelaşi  sunet  pe 
care-1  scot  când  văd  pisoi  şi  căţeluşi  jucăuşi.  Cred  că-i  venea  să  te  alăpteze,  aşa 
urât  cum  erai.  Când  am  constatat  că  eşti  un  monstru  amărât,  sora  ta  mi-a  răspuns: 
„Mi-a  omorât  mama"  şi  ţi-a  răsucit  cocoşelul  atât  de  tare,  încât  am  crezut  că  o  să 
ţi-1  smulgă.  Ai  ţipat,  dar  Cersei  ţi-a  dat  drumul  abia  când  fratele  tău  Jaime  a  zis: 
„Lasă-1  în  pace,  îl  doare."  „Nu  contează",  ne-a  spus  ea.  „Toată  lumea  zice  că  o  să 
moară  curând.  N-ar  fi  trebuit  să  trăiască  nici  atât." 

Soarele  strălucea  cu  putere  deasupra  lor.  Era  o  zi  plăcută,  caldă  pentru  toamnă, 
dar  la  auzul  acestor  vorbe,  trupul  lui  Tyrion  fu  străbătut  de  un  frison,  din  cap 
până-n  picioare.  Dulcea  mea  surioară.  îşi  scărpină  crusta  nasului  şi  îi  arătă 
dornisheanului  o  mostră  de  „privire  piezişă".  De  ce  mi- ar  spune  o  asemenea 
poveste?  Mă  încearcă  sau  pur  şi  simplu  mă  strânge  de  mădular,  aşa  cum  a  făcut 
Cersei,  ca  să  mă  audă  ţipând? 

—  Să  nu  uiţi  să-i  spui  povestea  asta  tatălui  meu.  îl  va  încânta  la  fel  de  mult  ca 
pe  mine.  Partea  cu  coada,  în  special.  Chiar  am  avut  coadă,  dar  mi-a  retezat-o. 

Prinţul  Oberyn  chicoti. 

—  Ai  devenit  mai  distractiv  de  când  nu  ne-am  mai  întâlnit. 

—  Dar,  dar  intenţia  mea  era  să  devin  mai  înalt. 

—  Dacă  tot  vorbim  despre  distracţie,  am  auzit  o  poveste  bizară  de  la 
administratorul  Lordului  Buckler.  Susţinea  că  ai  pus  o  taxă  pe  banii  de  cheltuială 
ai  femeilor. 

—  E  o  taxă  pe  prostituţie,  preciza  Tyrion,  iritat  din  nou.  Şi  a  fost  ideea  idioată 
a  tatălui  meu.  Doar  un  gologan  pentru  fiecare...  act.  Mâna  Regelui  s-a  gândit  că 

asta  ar  putea  să  contribuie  la  îmbunătăţirea  moravurilor  oraşului.  Şi,  pe  lângă 
asta,  să  plătească  nunta  lui  Joffrey.  Desigur,  Tyrion  se  alesese  cu  toate 
reproşurile  pentru  asta.  Bronn  zicea  că  oamenii  îi  spun  gologanul  piticului. 
„Desfă-ţi  picioarele  acum,  pentru  pitic",  strigau  în  bordeluri  şi  crâşme,  dacă  era  să 
dea  crezare  mercenarilor. 

—  O  să  am  grijă  să-mi  fie  punga  plină  de  gologani.  Chiar  şi  un  prinţ  trebuie 
să-şi  plătească  taxele. 

—  De  ce  ai  avea  nevoie  să  mergi  la  bordel?  Aruncă  o  privire  către  locul  unde 
Ellaria  Sand  venea  călare,  printre  celelalte  femei.  Te-ai  săturat  de  amanta  ta  pe 
drum? 

—  Niciodată.  împărţim  prea  multe.  Prinţul  Oberyn  ridică  din  umeri.  Totuşi, 
n-am  împărţit  niciodată  o  blondă  frumoasă  şi  Ellaria  e  curioasă.  Ai  cunoştinţă  de- 
spre o  asemenea  făptură? 

—  Sunt  un  om  însurat.  Deşi  nu  m-am  culcat  cu  soţia  mea.  Nu  mai  frecventez 
târfele.  Dacă  nu  vreau  să  le  văd  spânzurate. 

Oberyn  schimbă  brusc  subiectul: 

—  Se  spune  că  la  nunta  regelui  vor  fi  servite  şaptezeci  şi  şapte  de  feluri  de 
mâncare. 

—  Ţi-e  foame,  prinţe? 

—  Mi-e  foame  de  multă  vreme.  Dar  nu  de  mâncare.  Spune-mi,  rogu-te, 
dreptatea  când  va  fi  servită? 

—  Dreptatea.  Da,  de  aceea  se  află  aici.  Ar  fi  trebuit  să-mi  dau  seama  imediat. 
Ai  fost  apropiat  de  sora  ta? 

—  Când  eram  copii,  Elia  şi  cu  mine  eram  de  nedespărţit,  ca  fratele  tău  cu  sora 

ta. 

O,  zei,  sper  că  nul 

—  Războaiele  şi  căsătoriile  ne-au  dat  multă  bătaie  de  cap,  Prinţe  Oberyn.  Mă 
tem  că  nimeni  n-a  avut  încă  timpul  să  se  ocupe  de  crime  vechi  de  şaisprezece  ani, 
oricât  de  îngrozitoare  au  fost.  O  vom  face,  desigur,  îndată  ce  vom  putea.  Orice 
ajutor  pe  care  îl  putem  primi  de  la  Dorne  pentru  a  reinstaura  pacea  regelui  n-ar 
face  decât  să  grăbească  începutul  investigaţiilor  tatălui  meu. . . 

—  Piticule,  zise  Vipera  Roşie,  pe  un  ton  care  devenise  mult  mai  puţin  cordial, 
scuteşte-mă  de  minciunile  Lannisterilor.  Ne  iei  drept  oi  sau  drept  proşti?  Fratele 
meu  nu  e  un  om  însetat  de  sânge,  dar  nici  n-are  somn  de  şaisprezece  ani.  Jon 
Arryn  a  venit  la  Sunspear  la  un  an  după  ce  Robert  a  preluat  tronul  şi  poţi  fi  sigur 
că  a  fost  cercetat  îndeaproape.  Hm,  şi  încă  alţi  o  sută.  N-am  venit  aici  pentru  o 
mascaradă  de  investigaţie.  Am  venit  să  caut  dreptate  pentru  Elia  şi  copiii  ei  şi  o 
voi  găsi.  începând  cu  idiotul  de  Gregor  Clegane...  dar,  cred,  fără  să  termin  cu  el. 
înainte  de  a  muri,  Enormitatea  care  Călăreşte  îmi  va  spune  de  unde  a  primit 
ordinele.  Te  rog  asigură-1  pe  nobilul  tău  tată  de  asta.  Zâmbi.  Un  bătrân  septon 
susţinea  cândva  că  sunt  o  dovadă  vie  a  bunătăţii  zeilor.  Ştii  de  ce,  Pezevenghiule? 

—  Nu,  mărturisi  Tyrion. 

—  Păi,  dacă  zeii  ar  fi  fost  cruzi,  m-ar  fi  făcut  primul  născut  al  mamei  mele,  iar 
pe  Doran  al  treilea.  Vezi  tu,  eu  sunt  un  om  însetat  de  sânge.  Şi  cu  mine  ai  de-a 
face  acum,  nu  cu  fratele  meu  răbdător,  prudent  şi  bolnav  de  gută. 

Tyrion  vedea  soarele  sclipind  pe  Izvorul  Apei  Negre,  la  un  kilometru  depărtare 
şi,  în  zare,  pe  zidurile,  pe  turnurile  şi  dealurile  Debarcaderului  Regelui.  Aruncă  o 
privire  peste  umăr,  către  alaiul  fastuos  care  îi  urma  pe  drumul  regelui. 

—  Vorbeşti  ca  un  om  cu  o  oaste  măreaţă  în  spate,  spuse  el,  deşi  nu  văd  mai 
mult  de  trei  sute.  Zăreşti  oraşul  acolo,  la  nord  de  râu? 

—  Mormanul  de  gunoi  pe  care  îl  numiţi  Debarcaderul  Regelui? 

—  Chiar  acela. 

—  Nu  doar  îl  văd,  dar  îl  şi  miros  acum. 

—  Atunci  adulmecă  bine,  lordul  meu.  Umple-ţi  nările.  Vei  descoperi  că  o 
jumătate  de  milion  de  oameni  duhnesc  mai  tare  ca  trei  sute.  Simţi  mirosul 
mantiilor  aurii?  Sunt  aproape  cinci  sute.  Oştenii  devotaţi  ai  tatălui  meu  trebuie  să 
fie  şi  ei  vreo  douăzeci  de  mii.  Şi  mai  sunt  şi  trandafirii.  Trandafirii  miros  atât  de 
plăcut,  nu-i  aşa?  Mai  ales  când  sunt  aşa  de  mulţi.  Cincizeci,  şaizeci,  şaptezeci  de 
mii  de  trandafiri  în  oraş  sau  în  taberele  de  la  marginea  lui.  Nu  pot  spune  exact  câţi 
au  rămas,  dar  sunt,  oricum,  mai  mulţi  decât  m-aş  osteni  să  număr. 

Martell  ridică  din  umeri. 

—  în  Dornul  de  demult,  dinainte  de  a  ne  uni  cu  Daeron,  se  spunea  că  toate 
florile  se  înclină  în  faţa  soarelui.  Dacă  trandafirii  încearcă  să  mă  înţepe,  am  să-i 
calc  bucuros  în  picioare. 

—  Aşa  cum  l-ai  călcat  pe  Willas  Tyrell? 
Dornisheanul  nu  reacţiona  aşa  cum  era  de  aşteptat. 

—  Am  primit  o  scrisoare  de  la  Willas,  acum  mai  puţin  de  o  jumătate  de  an. 
împărtăşim  acelaşi  interes  pentru  carnea  bună  de  cal.  Nu  mi-a  purtat  niciodată 
pică  pentru  ceea  ce  s-a  întâmplat  în  arenă.  I-am  lovit  platoşa,  cinstit,  dar  piciorul  i 
s-a  agăţat  în  şa  şi  a  căzut,  iar  calul  lui  s-a  prăbuşit  peste  el.  După  aceea  i-am  trimis 
un  maester,  dar  tot  ce  a  putut  face  a  fost  să  salveze  piciorul  băiatului.  Genunchiul 
n-a  putut  fi  vindecat.  Dacă  ar  fi  să  învinuim  pe  cineva,  acela  ar  fi  tatăl  său 
nechibzuit.  Willas  Tyrell  era  necopt,  verde  ca  veşmintele  pe  care  le  purta  şi  nu 
avea  ce  să  caute  acolo.  Grasul  Floricel  1-a  aruncat  în  turnir  la  o  vârstă  prea 
fragedă,  întocmai  cum  a  făcut  şi  cu  ceilalţi  doi.  Voia  un  nou  Leo  Longthorn  şi  s-a 
ales  cu  un  infirm. 

—  Unii  spun  că  Ser  Loras  e  mai  bun  decât  a  fost  vreodată  Leo  Longthorn,  zise 
Tyrion. 

—  Micul  trandafir  al  lui  Renly?  Mă  îndoiesc. 

—  îndoieşte-te  cât  vrei,  spuse  Tyrion,  dar  Ser  Loras  a  învins  mulţi  cavaleri 
iscusiţi,  printre  care  şi  fratele  meu  Jaime. 

—  Prin  învins  vrei  să  spui  doborât  de  pe  cal,  într-un  turnir.  Spune-mi  pe  cine  a 

omorât  în  luptă,  dacă  vrei  să  mă  înspăimânţi. 

—  Pe  Ser  Robar  Royce  şi  Ser  Emmon  Coy,  de  pildă.  Şi  se  spune  că  a  dat 
dovadă  de  mare  vitejie  la  Apa  Neagră,  luptând  alături  de  fantoma  Lordului  Renly. 

—  Aşadar,  aceiaşi  oameni  care  au  văzut  faptele  de  vitejie  au  văzut  şi  fantoma, 
nu?  Dornisheanul  râse  încet. 

Tyrion  îl  privi  îndelung. 

—  La  Chataya,  pe  Strada  Mătăsii,  vei  găsi  mai  multe  fete  care  s-ar  putea  să-ţi 
fie  pe  plac.  Dancy  are  părul  de  culoarea  mierii.  Părul  lui  Mărie  e  auriu  deschis. 
Te-aş  sfătui  s-o  ţii  pe  una  sau  pe  alta  lângă  tine  în  orice  clipă,  lordul  meu. 

—  în  orice  clipă?  Prinţul  Oberyn  ridică  o  sprânceană  subţire,  neagră.  Şi  de  ce, 
bunule  Pezevenghi? 

—  Ziceai  că  vrei  să  mori  cu  un  sân  în  mână. 

Tyrion  porni  în  galop  către  şlepurile  care  aşteptau  pe  malul  sudic  al  Apei 
Negre.  îndurase  tot  ce  avea  de  gând  să  îndure  din  ceea  ce  trecea  drept  spirit 
dornishean.  Tata  ar  fi  trebuit  să- 1  trimită,  până  la  urmă,  pe  Joffrey.  Ar  fii  putut 
să- 1  întrebe  pe  Prinţul  Oberyn  dacă  ştie  care  e  diferenţa  dintre  un  dornishean  şi 

0  balegă  de  vacă.  Asta  îl  făcu  să  zâmbească  fără  să  vrea.  Va  trebui  să  fie  de  faţă 
când  Vipera  Roşie  îi  va  fi  prezentat  regelui. 

ARYA 

Omul  de  pe  acoperiş  muri  primul.  Stătea  ghemuit  lângă  horn,  la  două  sute  de 
metri  depărtare,  o  umbră  abia  zărită  în  întunericul  dinaintea  zorilor,  dar  când  cerul 
începu  să  se  lumineze,  se  mişcă,  se  întinse  şi  se  ridică.  Săgeata  lui  Anguy  îl 
nimeri  în  piept.  Se  prăvăli  ca  o  cârpă  pe  panta  abruptă  de  ardezie  şi  căzu  în  faţa 
porţii  septului. 

Măştile  postaseră  acolo  doi  străjeri,  dar  torţa  îi  orbise  şi  haiducii  reuşiseră  să  se 
furişeze  aproape.  Kyle  şi  Notch  sloboziră  săgeţile  deodată.  Un  străjer  se  prăbuşi 
cu  o  săgeată  în  gâtlej,  celălalt  cu  una  în  burtă.  Cel  de-al  doilea  scăpă  torţa  şi  focul 

1  se  ridică  pe  trup.  Ţipă,  cu  hainele  cuprinse  de  vâlvătaie,  şi  cu  asta  atacul  din 
umbră  luă  sfârşit.  Thoros  scoase  un  strigăt  şi  haiducii  porniră  asaltul  în  forţă. 

Arya  privea  de  pe  cal,  de  pe  creasta  împădurită  care  domina  septul,  moara, 
berăria,  grajdurile  şi  întinderea  pustie  de  ierburi,  copaci  pârjoliţi  şi  noroi  care  îi 
înconjura.  Acum  copacii  erau  aproape  goi,  iar  cele  câteva  frunze  brune,  veştede 
care  se  mai  agăţau  de  crengi  nu  reuşeau  să-i  stăvilească  privirea.  Lordul  Beric  îi 
lăsase  pe  Spânul  Dick  şi  pe  Mudge  să-i  păzească.  Arya  ura  să  fie  lăsată  în  urmă, 
ca  un  copil  prost,  dar  cel  puţin,  Gendry  fusese  reţinut  şi  el.  Era  război,  iar  în 
război  trebuia  să  te  supui. 

La  răsărit,  orizontul  strălucea  în  nuanţe  de  roz  şi  auriu,  iar  sus,  o  semilună  se 
zărea  printre  norii  ce  goneau  pe  cer.  Vântul  bătea  rece,  iar  Arya  auzea  iureşul  apei 

şi  pârâitul  roţii  mari  de  lemn  a  morii.  Un  miros  reavăn  de  ploaie  plutea  în  aerul 
dimineţii,  dar  nici  o  picătură  nu  cădea  încă.  Prin  aburii  primilor  zori  zburau  săgeţi 
aprinse,  lăsând  în  urmă  panglici  palide  de  foc  şi  lovind,  cu  zgomot  surd,  zidurile 
de  lemn  ale  septului.  Câteva  trecură  prin  ferestrele  oblonite  şi,  curând,  lujeri 
subţiri  de  fum  se  ridicară  dinspre  obloanele  sfărâmate. 

Două  Măşti  se  năpustiră  dinspre  sept,  umăr  lângă  umăr,  cu  topoarele  în  mâini. 
Anguy  şi  ceilalţi  arcaşi  aşteptau.  Unul  dintre  bărbaţi  muri  pe  loc.  Celălalt  reuşi  să 
se  ferească,  astfel  că  săgeata  îi  sfârtecă  doar  umărul.  Continuă  să  se  apropie, 
clătinându-se,  până  când  alte  două  săgeţi  îl  găsiră,  una  după  alta,  atât  de  repede 
încât  era  greu  de  spus  care  lovise  prima.  Săgeţile  lungi  îi  străpunseră  platoşa  de 
parcă  ar  fi  fost  din  mătase,  nu  din  oţel.  Se  prăbuşi.  Anguy  avea  săgeţi  cu  vârful 
subţire  şi  cu  vârful  gros.  Un  vârf  de  ac  putea  străpunge  chiar  şi  o  platoşă  grea  de 
fier.  Voi  învăţa  să  trag  cu  arcul,  gândi  Arya.  îi  plăcea  să  lupte  cu  sabia,  dar  îşi 
dădea  seama  la  ce  foloseau  săgeţile. 

Pe  zidul  vestic  al  septului  se  ridicau  flăcări  şi  un  fum  gros  se  revărsa  printr-un 
geam  deschis.  Un  arbaletist  myrishez  îşi  iţi  capul  pe  o  altă  fereastră,  scoase  o 
săgeată  şi  se  lăsă  jos,  să  reîncarce.  Arya  auzea  zgomot  de  luptă  şi  dinspre  grajduri, 
strigăte  amestecate  cu  nechezatul  cailor  şi  zăngănitul  oţelului.  Omorâţi-  i  pe  toţi, 
gândi  ea  înverşunată.  îşi  muşcă  buza  atât  de  tare  încât  simţi  gust  de  sânge. 
Omorâţi-  i,  până  la  unul. 

Arbaletistul  îşi  făcu  din  nou  apariţia,  dar  îndată  ce  trase,  trei  săgeţi  îi  şuierară 
pe  lângă  cap.  Una  i  se  lovi  de  coif,  zornăind.  Bărbatul  dispăru  cu  arbaletă  cu  tot. 
Arya  vedea  flăcări  la  mai  multe  dintre  ferestrele  de  la  etajul  al  doilea.  între  fum  şi 
ceţurile  dimineţii,  aerul  era  un  abur  mişcător,  negru  şi  alb.  Anguy  şi  ceilalţi  arcaşi 
se  furişau  mai  aproape,  să  ţintească  mai  bine. 

Apoi  septul  erupse,  iar  Măştile  clocoteau  ca  nişte  furnici  furioase.  Doi 
ibbanezi  se  năpustiră  pe  poartă,  ridicându-şi  în  faţă  scuturile  înnegrite,  zdrenţuite, 
iar  în  spatele  lor  venea  un  Dothraki  cu  un  arakh  mare  şi  curbat  în  mână  şi  clopoţei 
în  păr,  urmat  de  trei  mercenari  volanteni  cu  trupurile  acoperite  de  tatuaje  fioroase. 
Alţii  ieşeau  pe  ferestre,  sărind  pe  pământ.  Arya  văzu  un  bărbat  luând  o  săgeată  în 
piept,  cu  un  picior  peste  pervazul  ferestrei,  şi  îi  auzi  ţipătul  în  cădere.  Fumul  se 
îngroşa.  Săgeţi  de  tot  felul  zburau  în  toate  direcţiile.  Watty  căzu  cu  un  geamăt,  cu 
arcul  alunecându-i  din  mână.  Kyle  încerca  să  potrivească  o  nouă  săgeată  în  arc 
când  un  bărbat  în  zale  negre  îi  trecu  o  săgeată  prin  burtă.  Arya  îl  auzi  pe  Lordul 
Beric  strigând.  Din  şanţuri  şi  dintre  copaci,  ceata  sa  se  revărsă,  cu  săbiile  în  mâini. 
Arya  văzu  mantia  galbenă,  strălucitoare,  a  lui  Lem  fluturându-i  în  urmă,  în  timp 
ce  trecea  călare  peste  bărbatul  care  îl  omorâse  pe  Kylie.  Thoros  şi  Lordul  Beric 
erau  pretutindeni,  cu  săbiile  vârtejuri  de  foc.  Preotul  roşu  lovi  un  scut  de  piele 
până  când  acesta  zbură  în  bucăţi,  în  timp  ce  calul  său  îi  izbea  inamicul  în  faţă.  Un 
Dothraki  ţipă  şi  îl  atacă  pe  lordul  fulgerului,  dar  sabia  înflăcărată  făcu  un  salt, 
ieşind  în  întâmpinarea  arakhului.  Armele  se  atinseră,  se  răsuciră  şi  se  atinseră  din 

nou.  Pe  urmă  părul  Dothraki  era  în  flăcări  şi,  un  moment  mai  târziu,  omul  era 
mort.  Arya  îl  zări  şi  pe  Ned,  luptând  cot  la  cot  cu  lordul  fulgerului.  Nu-i  drept,  e 
doar  puţin  mai  mare  decât  mine,  ar  fi  trebuit  să  mă  lase  să  lupt. 

Bătălia  nu  dură  foarte  mult.  Bravii  Camarazi  care  mai  rămăseseră  în  picioare 
muriră  curând  sau  îşi  aruncară  săbiile.  Doi  dintre  Dothraki  reuşiră  să  încalece  şi  să 
fugă,  dar  asta  numai  fiindcă  Lordul  Beric  îi  lăsase  în  pace. 

—  Lăsaţi-i  să  ducă  vorba  înapoi  la  Harrenhal,  spuse  el,  cu  sabia  învăpăiată  în 
mână.  Astfel,  Lordul  Lipitorilor  şi  ţapul  lui  vor  mai  avea  parte  de  câteva  nopţi  de 
nesomn. 

Jack  Norocosul,  Harwin  şi  Merrit  din  Moontown  se  avântară  vitejeşte  în  sept, 
în  căutare  de  prizonieri.  Câteva  clipe  mai  târziu,  ieşiră  prin  fum  şi  flăcări,  cu  opt 
fraţi  în  straie  maro,  unul  dintre  ei  atât  de  slăbit  încât  Merrit  trebuia  să-1  care  pe 
după  un  umăr.  Cu  ei  se  afla  şi  un  septon.  Era  pleşuv  şi  adus  de  spate,  dar  purta  o 
cămaşă  neagră  de  zale  peste  veşmintele  cenuşii. 

—  L-am  găsit  ascuns  sub  treptele  beciului,  zise  Jack,  tuşind. 
Văzându-1,  Thoros  zâmbi: 

—  Eşti  Utt. 

—  Septonul  Utt.  Un  om  al  zeilor. 

—  Ce  zeu  şi-ar  dori  unul  ca  tine?  mârâi  Lem. 

—  Am  păcătuit,  se  tângui  septonul.  Ştiu,  ştiu.  Iartă-mă,  Tată.  O,  amarnic  am 
păcătuit. 

Arya  şi-1  amintea  pe  Septonul  Utt  de  când  fusese  la  Harrenhal.  Shagwell 
Bufonul  spunea  că  se  jelea  mereu  şi  cerea  îndurare,  de  fiecare  dată  după  ce  omora 
un  băiat.  Uneori,  chiar  le  cerea  celorlalte  Măşti  să-1  biciuiască.  Cu  toţii  găseau 
asta  foarte  amuzant. 

Lordul  Beric  îşi  înfipse  sabia  înapoi  în  teacă,  înăbuşind  flăcările. 

—  Daţi-le  celor  muribunzi  lovitura  de  graţie,  iar  pe  ceilalţi  legaţi-i  de  mâini  şi 
de  picioare,  pentru  judecată,  porunci  el  şi  ceilalţi  se  supuseră. 

Judecata  se  desfăşură  în  grabă.  Diverşi  haiduci  ieşiră  în  faţă  să  povestească  de- 
spre faptele  pe  care  le  săvârşiseră  Bravii  Camarazi:  oraşe  şi  sate  prădate,  recolte 
pârjolite,  femei  siluite  şi  apoi  ucise,  bărbaţi  mutilaţi  şi  torturaţi.  Câţiva  vorbiră  de- 
spre băieţii  pe  care  Septonul  Utt  îi  executase.  în  tot  acest  timp,  septonul  se  văicări 
şi  se  rugă. 

—  Sunt  o  trestie  plăpândă,  îi  spuse  el  Lordului  Beric.  Mă  rog  Războinicului 
să-mi  dea  putere,  dar  zeii  m-au  făcut  slab.  Ai  milă  de  slăbiciunea  mea.  Băieţii, 
dragii  de  ei. . .  n-am  vrut  să  le  fac  nici  un  rău. . . 

în  curând,  Septonul  Utt  atârna  de  gât,  sub  un  ulm  înalt,  legănându-se  încet,  gol 
ca  în  ziua  în  care  a  venit  pe  lume.  Ceilalţi  Bravi  Camarazi  îl  urmară,  unul  câte 
unul.  Câţiva  se  împotriviră,  lovind  cu  picioarele  şi  zvârcolindu-se,  când  laţul  li  se 
strângea  în  jurul  gâtului.  Unul  dintre  arbaletişti  ţipă  întruna,  cu  un  accent  vâscos, 
myrishez: 

—  Eu  soldat,  eu  soldat. 

Un  altul  se  oferi  să  le  arate  unde  pot  găsi  aur,  un  al  treilea  le  spuse  ce  bun 
tâlhar  ar  putea  el  să  fie.  Fiecare  în  parte  fu  dezbrăcat,  legat  şi  spânzurat.  Tom 
Şaptecoarde  le  cântă  un  cântec  de  îngropăciune  cu  harpa  lui  de  lemn,  iar  Thoros  îl 
imploră  pe  Stăpânul  Luminii  să  le  ardă  sufletele  până  în  veacul  vecilor. 

Un  copac  al  măştilor,  gândi  Arya,  privindu-i  cum  se  bălăbăneau,  cu  pielea 
palidă  pictată  în  roşu  de  flăcările  septului  aprins.  Ciorile  se  apropiau  deja,  ivite  ca 
din  senin.  Le  auzea  croncănind  şi  cârâind  una  la  alta  şi  se  întreba  ce-şi  spuneau. 
Arya  nu  se  temuse  de  Septonul  Utt  la  fel  de  mult  cât  se  temuse  de  Rorge,  de 
Muşcător  şi  de  alţii  şi  alţii  de  la  Harrenhal,  dar  se  bucura  că  era  mort.  Ar  fi, 
trebuit  să- 1  spânzure  şi  pe  Câine  sau  să-i  taie  capul.  In  schimb,  spre  dezgustul  ei, 
haiducii  trataseră  braţul  ars  al  lui  Sandor  Clegane,  îi  înapoiaseră  sabia,  calul  şi 
armura  şi  îl  eliberaseră,  la  câţiva  kilometri  de  peşteră.  Nu-i  luaseră  decât  aurul. 

Septul  se  prăbuşi  curând,  într-un  vaier  de  fum  şi  flăcări,  când  zidurile  nu  mai 
putură  să  sprijine  povara  acoperişului  greu  de  ardezie.  Cei  opt  fraţi  în  veşminte 
maro  priveau  cu  resemnare.  Doar  ei  mai  rămăseseră,  explică  fratele  cel  mai  în 
vârstă,  care  purta  un  ciocănel  de  fier  atârnat  la  gât,  de  o  sfoară,  semn  al  devoţiunii 
faţă  de  Fierar. 

—  înainte  de  război  am  fost  patruzeci  şi  patru,  iar  acesta  a  fost  un  loc  prosper. 
Aveam  o  duzină  de  vaci  de  lapte  şi  un  taur,  o  sută  de  stupi,  o  vie  şi  o  livadă  cu 
meri.  Dar  când  au  venit  leii,  ne-au  luat  tot  vinul,  tot  laptele  şi  toată  mierea  şi  ne-au 
pârjolit  via.  După  aceea. . .  am  pierdut  şirul  celor  care  ne-au  călcat.  Falsul  septon  a 
fost  doar  ultimul.  A  venit  şi  un  monstru...  i-am  dat  tot  argintul  nostru,  dar  el  era 
sigur  că  ascundem  aur,  aşa  că  oamenii  lui  au  început  să  ne  omoare,  unul  câte  unul, 
ca  să-1  facă  pe  Fratele  Mai  Mare  să  vorbească. 

—  Cum  aţi  supravieţuit  voi  opt?  întrebă  Anguy  Arcaşul. 

—  Mi-e  ruşine,  răspunse  bătrânul.  Eu  sunt  răspunzător.  Când  mi-a  venit  rândul 
să  mor,  le-am  spus  unde  era  ascuns  aurul  nostru. 

—  Frate!  zise  Thoros  din  Myr.  Nu  trebuie  să-ţi  pară  rău  decât  că  nu  le-ai  spus 
mai  repede. 

în  noaptea  aceea,  fraţii  se  adăpostiră  în  berăria  de  lângă  pârâu.  Gazdele  lor 
aveau  o  tainiţă  pentru  mâncare  sub  grajduri,  astfel  că  luară  împreună  o  cină 
frugală:  pâine  de  ovăz,  ceapă  şi  o  supă  apoasă  de  varză  care  avea  un  vag  gust  de 
usturoi.  Arya  găsi  o  bucată  de  morcov  plutind  în  strachina  ei  şi  se  socoti 
norocoasă.  Fraţii  nu-i  întrebară  cine  sunt.  Ştiu,  gândi  Arya. 

Cum  ar  putea  să  nu  ştie?  Lordul  Beric  purta  fulgerul  pe  platoşă,  pe  scut  şi  pe 
mantie,  iar  Thoros  avea  veşminte  roşii,  sau  ce  mai  rămăsese  din  ele.  Unul  dintre 
fraţi,  un  tânăr  neofit,  avu  îndrăzneala  să-i  spună  preotului  roşu  să  nu  se  roage  la 
falsul  său  zeu  atât  timp  cât  se  afla  sub  acoperişul  lor. 

—  La  naiba!  făcu  Mantie-de-Lămâie.  E  şi  zeul  nostru  şi  ne  sunteţi  datori 
pentru  vieţile  voastre  nenorocite.  Şi  ce  e  fals  la  el?  Poate  că  Fierarul  tău  e  în  stare 

să  repare  o  sabie  ruptă,  dar  poate  el  să  vindece  un  om  rănit? 

—  Ajunge,  Lem!  porunci  Lordul  Beric.  Sub  acoperişul  lor,  le  vom  respecta 
regulile. 

—  Soarele  nu  va  uita  să  răsară  dacă  sărim  peste  o  rugăciune  sau  două,  îl 
aprobă  Thoros,  împăciuitor.  Ştiu  ce  vorbesc. 

Lordul  Beric  nu  mâncă.  Arya  nu-1  văzuse  niciodată  mâncând,  deşi  din  când  în 
când  bea  câte  o  cupă  cu  vin.  Nici  să  doarmă  nu  părea.  Ochiul  său  bun  se  închidea 
adesea,  parcă  de  oboseală,  dar  când  îi  vorbeai,  se  deschidea  dintr-odată.  Lordul 
Hotarelor  îşi  purta  şi  acum  mantia  neagră,  jerpelită,  şi  platoşa  zdrobită,  cu  smalţul 
fulgerului  ciobit.  Nu-şi  scotea  platoşa  nici  când  dormea.  Oţelul  negru,  mat, 
ascundea  rana  cumplită  pe  care  i-o  pricinuise  Câinele,  tot  aşa  cum  fularul  gros  de 
lână  îi  ascundea  cercul  întunecat  de  la  gât.  Dar  nimic  nu-i  acoperea  capul  spart, 
adâncit  la  tâmplă,  sau  scobitura  roşie,  aspră,  din  locul  unde  cândva  se  aflase  un 
ochi,  ori  conturul  craniului  pe  sub  pielea  feţei. 

Arya  îl  privea  temătoare,  amintindu-şi  toate  poveştile  ce  se  spuneau  pe  seama 
lui  la  Harrenhal.  Lordul  Beric  întoarse  capul  şi  îi  făcu  semn  să  se  apropie. 

—  Te  sperii,  copila  mea? 

—  Nu.  îşi  muşcă  buza.  Doar...  ei,  bine...  credeam  că  Clegane  te-a  omorât, 
dar. . . 

—  O  rană,  spuse  Lem  Mantie-de-Lămâie.  O  rană  cumplită,  da,  dar  Thoros  a 
vindecat-o.  N-a  existat  vreodată  vindecător  mai  bun. 

Lordul  Beric  se  uită  la  Lem  cu  o  privire  ciudată  în  ochiul  său  bun  şi  fără  nici 
una  în  celălalt,  doar  cicatrici  şi  sânge  uscat. 

—  N-a  existat  vindecător  mai  bun,  îl  aprobă  el,  obosit.  Lem,  cred  că  e  timpul 
să  se  schimbe  garda.  Fii  bun  şi  ocupă-te  de  asta. 

—  Da,  stăpâne.  Mantia  mare,  galbenă,  a  lui  Lem  flutură  în  urma  lui  când  ieşi 
cu  paşi  mari  în  noaptea  vântoasă. 

—  Chiar  şi  oamenii  viteji  se  orbesc  uneori,  când  le  e  frică  să  vadă,  zise  Lordul 
Beric  după  plecarea  lui  Lem.  Thoros,  de  câte  ori  m-ai  readus  la  viaţă? 

Preotul  roşu  îşi  plecă  fruntea. 

—  R'hllor  e  cel  care  te  readuce  la  viaţă,  lordul  meu.  Stăpânul  Luminii.  Eu  nu 
sunt  decât  unealta  lui. 

—  De  câte  ori?  insistă  Lordul  Beric. 

—  De  şase,  răspunse  Thoros,  fără  tragere  de  inimă.  Şi  de  fiecare  dată  este  mai 
greu.  Ai  devenit  nesăbuit,  stăpâne.  E  moartea  atât  de  dulce? 

—  Dulce?  Nu,  prietene.  Nu  e  dulce. 

—  Atunci  n-o  socoti  aşa.  Lordul  Tywin  îşi  comandă  oastea  din  ariergardă, 
Lordul  Stannis  tot  aşa.  Ar  fi  înţelept  dacă  ai  face  la  fel.  O  a  şaptea  moarte  ar  putea 
însemna  sfârşitul  pentru  amândoi. 

Lordul  Beric  atinse  punctul  de  deasupra  urechii  sale  stângi,  unde  tâmpla  îi  era 
adâncită. 

—  Uite  cum  mi-a  spart  capul  Lordul  Barron  Crakehall  cu  buzduganul.  îşi 
desfăcu  fularul,  dezvăluind  vânătaia  neagră  care  îi  înconjura  gâtul.  Uite  urma  pe 
care  mi-a  lăsat-o  manticora  la  Cascadele  Repezi.  A  înhăţat  un  biet  crescător  de 
albine  şi  pe  nevasta  lui,  crezând  că  sunt  oamenii  mei,  şi  a  vestit  în  gura  mare  că  îi 
va  spânzura  pe  amândoi,  dacă  nu  mă  predau.  Când  m-am  predat,  i-a  spânzurat 
oricum.  Şi  pe  mine,  între  ei.  Ridică  un  deget  către  scobitura  roşie  a  ochiului  său: 
Aici,  Muntele  mi-a  vârât  pumnalul  prin  vizieră.  Un  zâmbet  obosit  îi  flutură  pe 
buze.  Asta  a  fost  a  treia  oară  când  am  murit  de  mâna  lui  Sandor  Clegane.  S-ar 
crede  că  m-aş  fi  putut  învăţa  minte. . . 

Arya  ştia  că  era  o  glumă,  dar  Thoros  nu  râse.  Aşeză  o  mână  pe  umărul 
Lordului  Beric. 

—  Mai  bine  să  nu  te  obişnuieşti  cu  asta. 

—  Mă  pot  obişnui  cu  un  lucru  pe  care  abia  dacă  mi-1  amintesc?  Cândva,  am 
avut  un  castel  la  Hotare,  iar  acolo  era  o  femeie  cu  care  urma  să  mă  însor,  dar 
astăzi  n-aş  putea  nici  să  găsesc  acel  castel,  nici  să-ţi  spun  ce  culoare  avea  părul 
femeii.  Cine  m-a  făcut  cavaler,  prietene?  Care  au  fost  mâncărurile  mele  preferate? 
Totul  se  îndepărtează.  Uneori,  cred  că  m-am  născut  în  iarba  însângerată  din  acel 
crâng  al  cenuşii,  cu  gustul  focului  în  gură  şi  o  gaură  în  piept.  Eşti  mama  mea, 
Thoros? 

Arya  se  holba  la  preotul  myrishez  cu  părul  răvăşit,  zdrenţe  rozalii  şi  bucăţi  de 
armură  veche.  O  mirişte  încărunţită  îi  acoperea  pielea  căzută  de  sub  bărbie.  Nu 
prea  semăna  cu  vrăjitorul  din  poveştile  Bătrânei  Nan,  dar  chiar  şi  aşa. . . 

—  Ai  putea  să  readuci  la  viaţă  un  om  fără  cap?  întrebă  Arya.  Doar  o  singură 
dată,  nu  de  şase  ori.  Ai  putea? 

—  Nu  fac  vrăji,  copilă.  Doar  rugăciuni.  Prima  oară,  trupul  nobilului  lord  a  fost 
găurit  şi  în  gură  avea  sânge.  Aşadar,  când  bietul  lui  piept  sfâşiat  a  încetat  să  se 
mai  mişte,  i-am  dat  sărutul  bunului  zeu  şi  l-am  trimis  în  drumul  său.  Mi-am 
umplut  gura  cu  foc  şi  i-am  suflat  flăcări  prin  gât,  către  plămâni,  către  inimă  şi 
suflet.  Ultimul  sărut  i  se  spune  şi  de  multe  ori  i-am  văzut  pe  vechii  preoţi 
acordându-1  slujitorilor  Stăpânului  când  erau  pe  moarte.  L-am  dat  şi  eu  o  dată  sau 
de  două  ori,  aşa  cum  trebuie  să  facă  toţi  preoţii.  Dar  niciodată  înainte  să  văd 
trupul  unui  mort  cutremurându-se,  cuprins  de  flăcări,  nici  înainte  să-i  văd  ochii 
deschizându-se.  Nu  eu  am  fost  cel  care  1-a  readus,  domniţa  mea.  A  fost  Stăpânul. 
R'hllor  încă  n-a  terminat  cu  el.  Viaţa  este  căldură,  căldura  este  foc,  iar  focul  e  al 
Zeului  şi  numai  al  Lui. 

Arya  îşi  simţea  ochii  umplându-se  de  lacrimi.  Thoros  folosise  multe  cuvinte, 
dar  ele,  toate,  însemnau  doar  nu,  ea  atâta  înţelegea. 

—  Tatăl  tău  a  fost  un  om  bun,  spuse  Lordul  Beric.  Harwin  mi-a  povestit  multe 
despre  el.  De  dragul  lui,  aş  renunţa  bucuros  la  răscumpărare,  dar  avem  prea 
disperată  nevoie  de  aur. 

Arya  îşi  muşcă  buza.  E  adevărat,  presupun.  Aurul  Câinelui  i-1  dăduse  lui 

Barbă- Verde  şi  Hăitaşului,  să  cumpere  provizii  la  sud  de  Mander,  asta  ştia. 

—  Ultima  recoltă  a  ars,  cea  de  acum  e  inundată,  iar  iarna  va  veni  curând  peste 
noi,  1-a  auzit  ea  spunând,  când  i-a  trimis  la  drum.  Oamenii  au  nevoie  de  grâne  şi 
seminţe  şi  ne  trebuie  săbii  şi  cai.  Prea  mulţi  dintre  oamenii  mei  călăresc  catâri,  cai 
de  povară  sau  de  căruţă,  împotriva  unor  duşmani  călare  pe  gonaci  sau  cai  de  luptă. 

Dar  Arya  nu  ştia  cât  ar  plăti  Robb  pentru  ea.  Acum  era  rege,  nu  băiatul  pe 
care-1  lăsase  la  Winterfell,  cu  zăpada  topindu-i-se  în  păr.  Iar  dacă  ştia  ce  făcuse, 
dacă  aflase  despre  grăjdar  şi  despre  străjerul  de  la  Harrenhal  şi  toate  celelalte. . . 

—  Şi  dacă  fratele  meu  nu  vrea  să  mă  răscumpere? 

—  De  ce  ai  crede  asta?  întrebă  Lordul  Beric. 

—  Păi,  răspunse  Arya,  părul  mi-e  încâlcit,  unghiile  murdare  şi  picioarele 
bătătorite.  Pe  Robb  nu  l-ar  interesa,  probabil,  toate  astea,  dar  pe  mama  ei,  da. 
Lady  Catelyn  dorise  întotdeauna  ca  ea  să  fie  ca  Şansa,  să  cânte,  să  danseze  şi  să 
coasă  şi  să  o  asculte.  Doar  gândindu-se  la  asta,  începu  să-şi  pieptene  părul  cu 
degetele,  dar  era  numai  smocuri  şi  vârtejuri  şi  Arya  nu  reuşi  decât  să  smulgă 
câteva  fire.  Am  distrus  rochia  pe  care  mi-a  dat-o  Lady  Smallwood  şi  nu  cos  prea 
bine.  îşi  frământă  buza.  Nu  cos  foarte  bine,  vreau  să  spun.  Septa  Mordane  spunea 
că  am  mâini  de  fierar. 

Gendry  pufni. 

—  Mâinile  astea  micuţe  şi  delicate?  strigă  el.  N-ai  putea  nici  să  ţii  ciocanul. 

—  Aş  putea,  dacă  aş  vrea,  se  repezi  ea. 
Thoros  chicoti. 

—  Fratele  tău  va  plăti,  copilă.  Nu-ţi  face  griji  în  privinţa  asta. 

—  Da,  dar  dacă  nu  plăteşte?  insistă  ea. 
Lordul  Beric  oftă. 

—  Atunci  te  voi  trimite  o  vreme  la  Lady  Smallwood,  sau  poate  la  castelul  meu 
de  la  Blackhaven.  Dar  nu  va  fi  nevoie,  sunt  sigur.  N-am  puterea  să  te  înapoiez 
tatălui  tău,  nu  mai  mult  decât  Thoros,  dar  pot  cel  puţin  să  am  grijă  să  te  întorci 
teafără  în  braţele  mamei  tale. 

—  Juri?  îl  întrebă  ea.  Yoren  mi-a  promis  şi  el  că  mă  duce  acasă,  numai  că,  în 
loc  de  asta,  a  fost  omorât. 

—  Pe  onoarea  mea  de  cavaler,  zise  solemn  lordul  fulgerului. 

Ploua  când  Lem  se  întoarse  la  berărie,  înjurând  printre  dinţi,  cu  apa  şiroindu-i 
pe  mantia  galbenă  şi  băltind  pe  podea.  Anguy  şi  Jack  Norocosul  stăteau  lângă  uşă, 
jucând  zaruri,  dar  orice  joc  jucau,  Jack  cel  chior  nu  avea  noroc  defel.  Tom  înlocui 
una  dintre  corzile  harpei  sale  de  lemn  şi  cântă  Lacrimile  mamei,  Când  nevasta  lui 
Willum  era  udă,  Lordul  Harţe  a  plecat  într-o  zi  ploioasă  şi  pe  urmă  Ploile  din 
Castamere. 

Şi  cine  eşti,  de  vrei  a  mă-nclina? 
făcu  semeţul  lord,  plin  de  mirare. 

Eu  unul  nu  văd  altceva, 

doar  o  pisică  de  altă  culoare. 
Cu  blană  roşie  sau  aurie, 

gheare  tot  are  orice  leu, 
iar  ale  mele-s  lungi,  se  ştie, 

ca  ale  tale,  lordul  meu. 
Grăi  astfel,  grăi  astfel, 

al  nostru  Lord  din  Castamere, 
Dar  ploaia  plânge  peste- al  său  castel 

şi  nimeni  n-o  ascultă  în  tăcere. 
Da,  ploaia  plânge  peste-  al  său  castel, 

şi  nici  un  suflet  n-o  ascultă  în  tăcere. 

în  cele  din  urmă,  Tom  isprăvi  toate  cântecele  despre  ploaie  şi  lăsă  harpa 
deoparte.  După  aceea,  doar  ploaia  însăşi  se  mai  auzea  răpăind  pe  acoperişul  de 
ardezie  al  berăriei.  Jocul  de  zaruri  se  sfârşi  şi  Arya  se  muta  de  pe  un  picior  pe 
altul,  ascultându-1  pe  Merrit  plângându-se  că,  pe  drum,  calul  său  îşi  pierduse  o 
potcoavă. 

—  Aş  putea  să  ţi-1  potcovesc  eu,  se  oferi  Gendry,  din  senin.  Am  fost  doar 
ucenic,  dar  stăpânul  meu  zicea  că  mâna  mea  e  făcută  să  ţină  barosul.  Ştiu  să 
potcovesc  cai,  să  peticesc  armuri  şi  să  îndrept  platoşe.  Sunt  sigur  că  aş  putea  face 
şi  săbii. 

—  Ce  vrei  să  spui,  băiete?  întrebă  Harwin. 

—  Voi  fi  fierarul  vostru.  Gendry  plecă  un  genunchi  în  faţa  Lordului  Beric: 
Dacă  mă  vrei,  stăpâne,  aş  putea  fi  de  folos.  Am  făcut  unelte  şi  cuţite  şi,  o  dată,  am 
făcut  un  coif  care  n-a  ieşit  aşa  de  rău.  Unul  dintre  oamenii  Muntelui  mi  1-a  furat, 
când  am  fost  capturat. 

Arya  îşi  muşcă  buza.  Vrea  să  mă  părăsească  şi  el. 

—  Te-ai  descurca  mai  bine  dacă  l-ai  sluji  pe  Lordul  Tully  la  Riverrun,  zise 
Lordul  Beric.  Nu  te  pot  plăti  pentru  munca  ta. 

—  Nu  m-a  plătit  nimeni  niciodată.  Eu  vreau  o  fierărie,  ceva  de  mâncat  şi  un 
loc  unde  să  pot  dormi.  Atât  îmi  ajunge,  stăpâne. 

—  Un  fierar  poate  să  fie  bine  primit  aproape  oriunde.  Un  armurier  priceput, 
chiar  mai  mult.  De  ce  alegi  să  rămâi  cu  noi? 

Arya  îl  privi  pe  Gendry  schimonosindu-şi  faţa  nătângă,  dus  pe  gânduri. 

—  Tot  ce  ai  spus  la  peşteră,  că  sunteţi  oamenii  şi  fraţii  lui  Robert.  Mi -a  plăcut. 
Mi-a  plăcut  că  l-ai  judecat  pe  Câine.  Lordul  Bolton  nu  făcea  decât  să  spânzure 
oamenii  sau  să-i  decapiteze,  iar  Lordul  Tywin  şi  Ser  Amory  erau  la  fel.  Prefer  să 
fiu  fierarul  vostru. 

—  Avem  o  grămadă  de  armuri  care  trebuie  reparate,  stăpâne,  îi  reaminti  Jack 
Lordului  Beric.  Pe  cele  mai  multe  le-am  luat  de  pe  cadavre  şi  au  găuri  pe  unde  a 

intrat  moartea. 

—  Cât  eşti  de  nătărău,  băiete,  zise  Lem.  Suntem  proscrişi.  Drojdia  societăţii, 
majoritatea,  în  afară  de  nobilul  lord.  Să  nu  crezi  nici  că  va  fi  ca  în  cântecele 
prosteşti  ale  lui  Tom.  Nu  vei  fura  nici  un  sărut  prinţeselor,  nici  nu  vei  participa  la 
un  turnir  în  armură  furată.  Dacă  ni  te  alături,  vei  sfârşi  cu  un  ştreang  de  gât  sau  cu 
capul  cocoţat  deasupra  unei  porţi  de  castel. 

—  Tot  asta  îţi  vor  face  şi  ţie,  replică  Gendry. 

—  Da,  adevărat,  zise  voios  Jack  Norocosul.  Ciorile  ne  aşteaptă  pe  toţi. 
Stăpâne,  băiatul  pare  destul  de  curajos  şi  avem,  într-adevăr,  nevoie  de  ceea  ce  ne 
oferă.  Jack  zice  să-1  iei. 

—  Şi  asta  repede,  sugeră  Harwin,  chicotind.  Până  nu-i  trece  febra  şi  nu-şi  bagă 
minţile  în  cap. 

Un  zâmbet  palid  trecu  peste  buzele  Lordului  Beric. 

—  Thoros,  sabia  mea. 

De  data  aceasta,  lordul  fulgerului  nu  învăpăie  sabia,  ci  doar  o  aşeză  pe  umărul 
lui  Gendry. 

—  Gendry,  juri  în  faţa  zeilor  şi  a  oamenilor  să-i  aperi  pe  cei  care  nu  se  pot 
apăra  singuri,  să  ocroteşti  toate  femeile  şi  copiii,  să-ţi  asculţi  căpeteniile,  seniorul 
şi  regele,  să  lupţi  cu  vitejie  la  nevoie  şi  să  îndeplineşti  şi  alte  sarcini  care  ţi  se  dau, 
oricât  de  dificile,  de  umile  sau  de  primejdioase  ar  putea  fi? 

—  Jur,  stăpâne. 

Lordul  Hotarelor  mută  sabia  de  pe  umărul  drept  pe  umărul  stâng  al  lui  Gendry 
şi  spuse: 

—  Ridică-te,  Ser  Gendry,  cavaler  al  peşterii,  şi  fii  bine-venit  în  frăţia  noastră. 
Dinspre  uşă  se  auzi  un  râs  aspru,  hârâitor. 

Ploaia  îi  şiroia  pe  trup.  Braţul  ars  îi  era  înfăşurat  în  frunze  şi  pânză  şi  legat 
strâns  la  piept,  cu  o  bucată  aspră  de  sfoară,  dar  arsurile  mai  vechi,  care  îi  lăsaseră 
semne  pe  faţă,  sclipeau  negre  şi  lucioase  în  lumina  micului  lor  foc. 

—  Mai  faci  cavaleri,  Dondarion?  zise  intrusul,  cu  un  mârâit.  Ar  trebui  să  te 
ucid  din  nou  pentru  asta. 

Lordul  Beric  îl  înfruntă  cu  răceală: 

—  Speram  să  nu  te  mai  văd,  Clegane.  Cum  ai  reuşit  să  dai  de  noi? 

—  N-a  fost  greu.  Faceţi  destul  fum  ca  să  puteţi  fi  văzuţi  tocmai  de  la  Oraşul 
Vechi. 

—  Ce  s-a  ales  de  santinelele  pe  care  le-am  postat? 
Gura  lui  Clegane  zvâcni. 

—  Orbii  ăia?  S-ar  putea  să-i  fi  omorât  pe  amândoi.  Ce-ai  face  dacă  ar  fi  aşa? 
Anguy  întinse  arcul.  Notch  făcea  acelaşi  lucru. 

—  Chiar  aşa  de  mult  îţi  doreşti  să  mori,  Sandor?  întrebă  Thoros.  Trebuie  să  fii 
nebun  sau  beat  ca  să  ne  urmăreşti  aici. 

—  Beat  cu  apă  de  ploaie?  Nu  mi-aţi  lăsat  aur  nici  cât  să  cumpăr  o  cupă  de  vin, 

ticăloşilor. 

Anguy  scoase  o  săgeată. 

—  Suntem  tâlhari.  Tâlharii  fură.  Aşa  zic  cântecele.  Dacă-1  rogi  frumos,  Tom 
s-ar  putea  să-ţi  cânte  şi  ţie  unul.  Fii  recunoscător  că  nu  te-am  omorât. 

—  Hai  şi  încearcă,  Arcaşule.  O  să-ţi  iau  tolba  şi  o  să-ţi  vâr  săgeţile  în  fundul 
ăla  pistruiat. 

Anguy  înălţă  arcul,  dar  Lordul  Beric  ridică  o  mână  înainte  ca  el  să  apuce  să 
tragă. 

—  De  ce  ai  venit  aici,  Clegane? 

—  Să-mi  iau  înapoi  ceea  ce-mi  aparţine. 

—  Aurul  tău? 

—  Ce  altceva?  Nu  ca  să  am  plăcerea  să  te  văd  pe  tine,  te  asigur.  Acum  eşti  mai 
urât  decât  mine.  Şi,  se  pare,  eşti  un  cavaler  hoţ. 

—  Ţi-am  dat  un  bilet  pentru  aurul  tău,  zise  calm  Lordul  Beric.  O  promisiune 
că  voi  plăti,  când  se  termină  războiul. 

—  M-am  şters  la  fund  cu  hârtia  ta.  Vreau  aurul. 

—  Nu-1  avem.  L-am  trimis  la  sud,  cu  Barbă-Verde  şi  cu  Hăitaşul,  să  cumpere 
grâne  şi  seminţe  de  pe  cuprinsul  Manderului. 

—  Să-i  hrănim  pe  toţi  cei  cărora  le-ai  pârjolit  tu  recoltele,  adăugă  Gendry. 

—  Asta-i  povestea  acum?  Sandor  Clegane  râse  din  nou.  întâmplător,  tocmai 
asta  aveam  şi  eu  de  gând  să  fac  cu  el.  Să  hrănesc  o  gloată  de  ţărani  flămânzi  şi  pe 
plozii  lor  jigăriţi. 

—  Minţi,  zise  Gendry. 

—  Văd  că  băiatul  a  prins  glas.  De  ce  să-i  crezi  pe  ei  şi  nu  pe  mine?  Nu  din 
cauza  mutrei  mele,  aşa-i?  Clegane  aruncă  o  privire  către  Arya.  Ai  s-o  faci  cavaler 
şi  pe  ea,  Dondarion?  Primul  cavaler  fetiţă  de  opt  ani? 

—  Am  doisprezece,  minţi  Arya  în  gura  mare  şi  aş  putea  fi  cavaler  dacă  aş  vrea. 
Aş  fi  putut  să  te  omor,  numai  că  Lem  mi-a  luat  cuţitul.  Şi  acum  se  înfuria  când  îşi 
aducea  aminte. 

—  Spune-i  asta  lui  Lem,  nu  mi  te  văicări  mie.  Apoi  vâră-ţi  coada  între  picioare 
şi  fugi.  Ştii  ce  fac  câinii  cu  lupii? 

—  Data  viitoare  chiar  am  să  te  omor!  Am  să-1  omor  şi  pe  fratele  tău! 

—  Nu.  Ochii  lui  întunecaţi  se  îngustară.  Asta  n-ai  să  faci.  Se  întoarse  din  nou 
către  Lordul  Beric:  Ce-ai  zice  să-mi  faci  calul  cavaler?  Nu  îşi  face  niciodată 
treburile  în  castel  şi  nu  loveşte  cu  picioarele  mai  mult  decât  alţii.  Merită  să  fie 
cavaler.  Dacă  nu  cumva  ai  de  gând  să-1  furi  şi  pe  el. 

—  Mai  bine  încalecă  pe  calul  ăla  şi  te  du,  îl  ameninţă  Lem. 

—  O  să  plec  numai  cu  aurul  meu.  Propriul  vostru  zeu  m-a  declarat 
nevinovat. . . 

—  Stăpânul  Luminii  ţi-a  redat  viaţa,  afirmă  Thoros  din  Myr.  Nu  te-a  proclamat 
reîncarnarea  lui  Baelor  cel  Binecuvântat. 


128 


Preotul  roşu  scoase  sabia  din  teacă  şi  Arya  văzu  că  Jack  şi  Merrit  făcuseră  la 
fel.  Lordul  Beric  avea  încă  sabia  pe  care  o  folosise  ca  să-1  ridice  pe  Gendry  în 
rang  de  cavaler.  Poate  că  de  data  asta  o  să- 1  omoare. 

Gura  Câinelui  zvâcni  din  nou. 

—  Nu  sunteţi  decât  nişte  pungaşi  ordinari. 
Lem  îi  aruncă  o  privire  furioasă: 

—  Prietenii  tăi  lei  năvălesc  peste  un  sat,  iau  toată  mâncarea  şi  toţi  banii  pe 
care-i  găsesc  şi  numesc  asta  scotocire.  Lupii  la  fel,  noi  de  ce  nu?  Nimeni  nu  te-a 
jefuit,  Câine.  Ai  fost  doar  scotocit. 

Sandor  Clegane  le  privi  feţele,  pe  rând,  ca  şi  cum  ar  fî  încercat  să  şi  le 
întipărească  în  memorie.  Apoi  ieşi  în  întunericul  şi  ploaia  ce  turna  cu  găleata,  fără 
să  mai  scoată  un  cuvânt.  Haiducii  aşteptară,  întrebători. 

—  Mai  bine  mă  duc  să  văd  ce  a  făcut  cu  santinelele  noastre.  înainte  de  a  ieşi, 
Harwin  aruncă  din  prag  o  privire  precaută,  să  se  asigure  că  Clegane  nu  pândeşte 
după  uşă. 

—  Cum  naiba  a  reuşit,  totuşi,  ticălosul  ăla  să  pună  mâna  pe  atâta  aur?  întrebă 
Lem,  ca  să  frângă  tensiunea. 

Anguy  ridică  din  umeri. 

—  A  câştigat  turnirul  Mâinii.  La  Debarcaderul  Regelui.  Arcaşul  rânji.  M-am 
ales  şi  eu  cu  o  avere  frumuşică,  dar  pe  urmă  le-am  întâlnit  pe  Dancy,  Jeyne  şi  pe 
Alayaya.  M-au  învăţat  ce  gust  are  lebăda  friptă  şi  cum  să  mă  scald  în  vin  de 
Arbor. 

—  Ai  risipit-o  pe  toată,  nu?  râse  Harwin. 

—  Nu  chiar  pe  toată.  Mi-am  cumpărat  cizmele  astea  şi  acest  minunat  pumnal. 

—  Trebuia  să-ţi  fi  cumpărat  o  bucată  de  pământ  şi  să  faci  dintr-o  lebădă  din  aia 
friptă  femeie  cinstită,  zise  Jack  Norocosul.  Să  fi  crescut  niscaiva  napi  şi  niscaiva 
fii. 

—  Ferească-mă  Războinicul!  Mare  păcat  ar  fi  fost  să  transform  tot  aurul  ăla  în 
napi. 

—  Mie-mi  plac  napii,  făcu  Jack,  ofensat.  Nu  mi-ar  strica  nişte  piure  de  napi 
chiar  acum. 

Thoros  din  Myr  nu  luă  în  seamă  zeflemeaua. 

—  Câinele  a  pierdut  mai  mult  decât  câţiva  saci  de  bani,  reflectă  el.  Şi-a  pierdut 
şi  stăpânul,  şi  adăpostul.  La  Lannisteri  nu  se  poate  întoarce,  tânărul  Lup  nu  l-ar 
accepta  niciodată,  nici  fratele  lui  nu  l-ar  primi  cu  braţele  deschise.  Aurul  era  tot 
ce-i  mai  rămăsese,  aşa  mi  se  pare. 

—  La  naiba!  exclamă  Watty  Morarul.  Atunci  o  să  vină  negreşit  să  ne  omoare 
în  somn. 

—  Nu.  Lordul  Beric  îşi  vârâse  sabia  în  teacă.  Sandor  Clegane  ne-ar  omorî 
bucuros  pe  toţi,  dar  nu  în  somn.  Anguy,  mâine  rămâi  în  spate,  cu  Dick  Spânul. 
Dacă-1  mai  vezi  pe  Clegane  adulmecând  pe  urmele  noastre,  omoară-i  calul. 

—  E  un  cal  bun,  protestă  Anguy. 

—  Da,  zise  Lem.  Pe  nemernicul  de  călăreţ  ar  trebui  să-1  omoram.  De  cal  ne-am 
putea  folosi. 

—  Sunt  de  aceeaşi  părere,  interveni  Notch.  Lasă-mă  să  trag  câteva  săgeţi  în 
Câine,  să-1  descurajez  puţin. 

Lordul  Beric  scutură  din  cap. 

—  Clegane  şi-a  câştigat  viaţa  în  peşteră,  n-am  să  i-o  răpesc. 

—  Stăpânul  meu  e  înţelept,  le  spuse  Thoros  celorlalţi.  Fraţilor,  un  duel  judiciar 
e  un  lucru  sfânt.  M-aţi  auzit  rugându-1  pe  R'hllor  să  întindă  o  mână  şi  i-aţi  văzut 
degetul  de  foc  înhăţând  sabia  Lordului  Beric,  tocmai  când  era  gata  să  pună  capăt 
luptei.  Se  pare  că  Stăpânul  Luminii  încă  n-a  terminat  cu  Câinele  lui  Joffrey. 

Curând,  Harwin  se  întoarse  în  berărie. 

—  Picioare-de-Mămăligă  doarme  dus,  dar  e  nevătămat. 

—  Stai  să  vezi  când  pun  mâna  pe  el,  zis  el.  O  să-i  mai  fac  un  cep.  Ar  fi  putut  să 
ne  omoare  pe  toţi. 

Nimeni  nu  se  odihni  prea  liniştit  în  noaptea  aceea,  ştiind  că  Sandor  Clegane 
era  afară,  în  întuneric,  pe  undeva  pe  aproape.  Arya  se  cuibări  lângă  foc,  la 
căldurică,  dar  somnul  nu  venea.  Scoase  moneda  pe  care  i-o  dăduse  Jaqen  H'ghar 
şi  o  strânse  în  palmă,  în  timp  ce  stătea  culcată  sub  mantia  sa.  O  făcea  să  se  simtă 
puternică,  amintindu-şi  cum  văzuse  fantoma  din  Harrenhal.  Pe  atunci  putea  ucide 
cu  o  şoaptă. 

Dar  Jaqen  nu  mai  era.  O  părăsise.  Plăcintă  Fierbinte  m-a  părăsit  şi  el,  iar 
acum  Gendry.  Lommy  murise,  Yoren  murise,  Sirio  Forel  murise,  până  şi  tatăl  ei 
murise,  iar  Jaqen  îi  dăduse  un  bănuţ  idiot  de  fier  şi  dispăruse.  Valar  morgbulis, 
şopti  ea  încetişor,  strângând  pumnul  atât  de  puternic  încât  marginile  tari  ale 
monedei  îi  săpau  în  palmă.  Ser  Gregor,  Dunsen,  Polliver,  Raff  cel  Dulce, 
Gădilătorul  şi  Câinele.  Ser  Ilyn,  Regele  Joffrey,  Regina  Cersei.  Arya  încercă  să-şi 
imagineze  cum  ar  arăta  morţi,  dar  îi  era  greu  să-şi  aducă  în  minte  chipurile  lor.  Pe 
Câine  îl  vedea.  Şi  pe  fratele  lui,  Muntele.  Iar  chipul  lui  Joffrey  n-avea  să-1  uite 
niciodată,  sau  pe  al  mamei  sale...  Dar  Raff  şi  Dunsen  şi  Polliver  erau  cu  toţii 
învăluiţi  în  ceaţă  şi  chiar  Gâdilătorul,  care  avea  o  înfăţişare  atât  de  comună. 

Somnul  o  răpi,  în  cele  din  urmă,  dar  în  toiul  nopţii  Arya  se  trezi  din  nou, 
tremurând.  Focul  arsese  până  la  jăratic.  Mudge  stătea  lângă  uşă  şi  un  alt  străjer  se 
plimba  afară.  Ploaia  se  oprise  şi  Arya  auzea  lupii  urlând.  Atât  de  aproape,  gândi 
ea,  şi  atât  de  mulţi.  Se  auzeau  de  parcă  ar  fi  fost  de  jur  împrejurul  grajdurilor,  cu 
zecile,  poate  sute.  Sper  să-l  mănânce  pe  Câine.  îşi  amintea  ce  spusese  el  despre 
lupi  şi  câini. 

în  zori,  Septonul  Utt  se  legăna  încă  sub  copac,  dar  fraţii  în  maro  erau  afară,  în 
ploaie,  cu  lopeţi,  săpând  gropi  pentru  ceilalţi  morţi.  Lordul  Beric  le  mulţumi 
pentru  găzduire  şi  mâncare  şi  le  dădu  un  sac  cu  cerbi  de  argint,  să-i  folosească 
pentru  reconstrucţie.  Harwin,  Luke  Pasămite  şi  Watty  Morarul  porniră  în 

cercetare,  dar  nu  găsiră  nici  lupi,  nici  câini. 

în  timp  ce  Arya  îşi  strângea  şaua  în  chingă,  Gendry  se  apropie  să-şi  ceară 
iertare.  Arya  puse  un  picior  în  scăriţă  şi  săltă  în  şa,  ca  să-1  poată  privi  de  sus.  Ai  fi 
putut  face  săbii  la  Riverrun  pentru  fratele  meu,  gândi  ea,  dar  spuse: 

—  Dacă  vrei  să  fii  un  idiot  de  cavaler  proscris  şi  să  sfârşeşti  spânzurat,  de  ce 
mi-ar  păsa  mie?  Eu  voi  fi  la  Riverrun,  răscumpărată,  cu  fratele  meu. 

în  ziua  aceea,  din  fericire,  nu  plouă  deloc  şi  în  sfârşit,  înaintară  bine. 

BRAN 

Turnul  se  înălţa  deasupra  insulei,  cu  geamănul  său  oglindit  în  apele  albastre  şi 
liniştite.  Când  vântul  bătea,  valuri  mici  se  unduiau  pe  suprafaţa  lacului,  alergând 
unul  după  altul,  ca  nişte  băieţi  la  joacă.  De-a  lungul  malului  creşteau  stejari,  unul 
lângă  altul,  cu  un  covor  de  ghinde  împrăştiate  dedesubt.  Dincolo  de  ei  se  afla  satul 
sau  ce  mai  rămăsese  din  el. 

Era  primul  deal  pe  care-1  văzuseră  de  când  părăsiseră  poalele  munţilor.  Meera 
o  luase  înainte,  să  se  asigure  că  nimeni  nu  se  ascundea  printre  ruine.  Furişându-se 
printre  stejari  şi  meri,  cu  năvodul  şi  harponul  în  mână,  sperie  trei  cerbi  roşii,  care 
se  îndepărtară  în  salturi  prin  pădure.  Vară  zări  scânteia  de  mişcare  şi  se  repezi 
îndată  pe  urmele  lor.  Bran  privi  lupul  străvechi  gonind  şi,  pentru  o  clipă,  nu-şi 
dori  nimic  altceva  decât  să-şi  lepede  pielea  şi  să  alerge  cu  el,  dar  Meera  le  făcea 
semn  să  se  apropie.  Fără  tragere  de  inimă,  se  întoarse  cu  spatele  la  Vară  şi  îl 
îndemnă  pe  Hodor  să  intre  în  sat.  Jojen  păşea  alături  de  ei. 

Bran  ştia  că  de  aici  şi  până  la  Zid  ţinutul  era  acoperit  de  pajişti  -  pârloage  şi 
coline,  fâneţe  înalte  şi  rovine.  Ar  fi  mult  mai  uşor  de  străbătut  decât  munţii  înalţi, 
dar  atâta  întindere  deschisă  o  neliniştea  pe  Meera. 

—  Mă  simt  dezbrăcată,  mărturisi  ea.  N-ai  unde  să  te  ascunzi. 

—  Al  cui  e  ţinutul?  îl  întrebă  Jojen  pe  Bran. 

—  Al  Rondului  de  Noapte,  răspunse  el.  Acesta  este  Darul.  Noul  Dar,  la  nord 
de  Darul  lui  Brandon.  Maester  Luwin  îl  învăţase  istoria  locului:  Brandon 
Constructorul  le-a  dat  fraţilor  în  negru  tot  pământul  de  la  sud  de  Zid,  pe  o  distanţă 
de  o  sută  cincizeci  de  kilometri.  Pentru...  întreţinere  şi  subzistenţa.  Era  mândru 
că-şi  mai  amintea  expresia  aceea.  Unii  maesteri  spun  că  a  fost  un  alt  Brandon,  nu 
Constructorul,  dar  tot  Darul  lui  Brandon  rămâne.  Mii  de  ani  mai  târziu,  Buna 
Regină  Alysanne  a  vizitat  Zidul,  călare  pe  dragonul  ei,  Aripă-de-Argint,  şi  Rondul 
de  Noapte  i  s-a  părut  atât  de  curajos  încât  i-a  cerut  Bătrânului  Rege  să  dubleze 
întinderea  terenurilor.  Şi  acela  a  fost  Noul  Dar.  Bran  flutură  o  mână:  Aici.  Tot  ce 
vedeţi. 

Satele  nu  erau  locuite  de  ani  buni.  Toate  casele  erau  năruite.  Până  şi  hanul.  Nu 
fusese  niciodată  mare  lucru  de  capul  lui,  dar  acum  din  el  nu  mai  rămăseseră  decât 

hornul  de  piatră  şi  două  ziduri  crăpate,  care  se  înălţau  prin  desişul  de  meri.  Unul 
creştea  direct  prin  sala  comună,  unde  podeaua  era  acoperită  de  un  covor  de  frunze 
ude,  maronii,  şi  mere  putrede.  Aerul  era  încărcat  de  mirosul  lor,  o  miasmă  grea, 
de  cidru,  care  te  copleşea.  Meera  înţepă  câteva  mere  cu  harponul  ei  pentru 
broaşte,  căutând  vreunul  bun  de  mâncat,  dar  erau  toate  prea  stricate  şi 
viermănoase. 

Era  un  loc  liniştit,  paşnic,  calm  şi  plăcut  la  vedere,  dar  Bran  era  de  părere  că  un 
han  părăsit  era  trist,  iar  Hodor  părea  să  simtă  acelaşi  lucru. 

—  Hodor?  făcu  el,  cumva  nedumerit.  Hodor?  Hodor? 

—  Pământul  e  bun.  Jojen  luă  o  mână  de  praf,  frecându-1  între  degete.  Un  sat, 
un  han,  o  cetate  robustă  în  mijlocul  lacului,  toţi  merii  ăştia...  dar  unde  sunt 
oamenii,  Bran?  De  ce  ar  fi  părăsit  un  loc  ca  acesta? 

—  Se  temeau  de  sălbatici,  răspunse  Bran.  Sălbaticii  vin  peste  Zid  sau  prin 
munţi,  să  atace,  să  jefuiască  şi  să  le  ia  femeile.  Bătrâna  Nan  zicea  că,  dacă  te 
prind,  fac  din  craniul  tău  un  pocal  de  băut  sânge.  Rondul  de  Noapte  nu  mai  e  atât 
de  puternic  precum  era  pe  vremea  lui  Brandon  şi  a  Reginei  Alysanne,  astfel  că 
acum  răzbat  mai  mulţi.  Locurile  cele  mai  apropiate  de  Zid  au  fost  atât  de  des 
atacate,  încât  oamenii  s-au  mutat  la  sud,  în  munţi  sau  în  ţinuturile  Umberului,  la 
est  de  drumul  regelui.  Oamenii  Mareluijon  sunt  şi  ei  atacaţi,  dar  nu  atât  de  des  ca 
aceia  care  locuiau  la  Dar. 

Jojen  Reed  întoarse  capul  încet,  ascultând  o  muzică  pe  care  numai  el  o  putea 
auzi. 

—  Trebuie  să  ne  adăpostim  aici.  Vine  furtuna.  O  furtună  năprasnică. 

Bran  ridică  privirea  spre  cer.  Fusese  o  zi  frumoasă,  senină,  de  toamnă,  însorită 
şi  aproape  caldă,  dar  acum  spre  vest  se  adunau,  într-adevăr,  nori  negri,  iar  vântul 
părea  că  se  stârneşte. 

—  Hanul  n-are  acoperiş,  doar  două  ziduri,  sublime  el.  Ar  trebui  să  mergem 
până  la  cetate. 

—  Hodor,  zise  Hodor.  Poate  că  era  de  acord. 

—  N-avem  barcă,  Bran.  Meera  scormonea  aiurea  printre  frunze,  cu  harponul  ei 
de  prins  broaşte. 

—  Este  un  drum.  Un  drum  de  pietre,  ascuns  sub  apă.  Am  putea  trece  pe  jos. 
Ei,  în  orice  caz,  ar  putea;  el  ar  trebui  să  meargă  în  spatele  lui  Hodor,  dar  cel  puţin 
ar  rămâne  uscat. 

Fraţii  Reed  schimbară  o  privire. 

—  De  unde  ştii?  întrebă  Jojen.  Ai  mai  fost  aici,  prinţul  meu? 

—  Nu.  Mi-a  spus  Bătrâna  Nan.  Cetatea  are  o  coroană  de  aur,  vezi?  Arătă  peste 
apele  lacului.  Sus,  în  jurul  crenelurilor,  se  vedeau  pete  de  vopsea  aurie.  Acolo  a 
dormit  Regina  Alysanne,  aşa  că  au  vopsit  merloanele  cu  auriu,  în  cinstea  ei. 

—  Un  drum  de  pietre?  Jojen  scrută  lacul.  Eşti  sigur? 

—  Sigur,  zise  Bran. 

Meera  îi  dădu  de  urmă  destul  de  uşor,  după  ce  ştiu  ce  să  caute:  o  cărare  de 
piatră,  lată  de  un  metru,  ducând  direct  în  larg.  îi  conduse  cu  grijă,  pas  cu  pas, 
cercetând-o  cu  harponul,  în  faţa  ei.  Vedeau  locul  unde  poteca  ieşea  din  apă, 
urcând  către  insulă  şi  transformându-se  într-un  şir  scurt  de  trepte  care  duceau 
către  poarta  cetăţii. 

Cărarea,  treptele  şi  poarta  erau  în  linie  dreaptă,  ceea  ce  te  făcea  să  te  gândeşti 
că  drumul  de  pietre  era  drept,  dar  nu  era  aşa.  Sub  apă,  mergea  în  zigzag,  ocolind 
insula  o  treime  din  lungime,  înainte  de  a  se  întoarce,  şerpuind.  Cotiturile  erau 
înşelătoare  şi  cărarea  lungă  însemna  că  oricine  se  apropia  era  expus  multă  vreme 
săgeţilor  de  foc  venite  dinspre  turn.  Pietrele  ascunse  erau  lipicioase  şi  alunecoase. 
De  două  ori,  Hodor  se  clătină,  gata  să  cadă,  şi  strigă  disperat  Hodor!  înainte  de 
a-şi  recăpăta  echilibrul.  A  doua  oară  Bran  se  sperie  îngrozitor.  Dacă  Hodor  cădea 
în  apă,  cu  el  în  coş,  s-ar  putea  îneca,  mai  cu  seamă  dacă  namila  de  grăjdar  îşi 
pierdea  cumpătul  şi  uita  de  Bran,  aşa  cum  se  întâmpla  uneori.  Poate  că  ar  fi 
trebuit  să  rămânem  la  han,  sub  măr,  gândi  el,  dar  era  deja  prea  târziu. 

Din  fericire,  nu  mai  fu  o  a  treia  oară  şi  apa  nu  trecu  niciodată  de  brâul  lui 
Hodor,  deşi  fraţii  Reed  erau  adânciţi  până  la  piept.  Şi  în  scurt  timp,  erau  pe  insulă, 
urcând  treptele  fortăreţei.  Poarta  era  încă  solidă,  deşi  cu  trecerea  anilor,  scândurile 
grele  de  stejar  se  deformaseră  şi  nu  mai  putea  fi  închisă  bine.  Meera  o  împinse, 
dând-o  în  lături,  cu  balamalele  ruginite  de  fier  huruind.  Grinda  uşii  era  joasă. 

—  Apleacă-te,  Hodor,  zise  Bran  şi  Hodor  se  aplecă,  dar  nu  suficient  ca  Bran  să 
nu  se  lovească  la  cap.  M-a  durut,  se  plânse  el. 

—  Hodor,  zise  Hodor,  îndreptându-se. 

Se  pomeniră  într-o  cămăruţă  întunecoasă,  în  care  cu  greu  încăpeau  toţi  patru. 
Nişte  trepte  săpate  în  zidul  interior  al  turnului  şerpuiau  în  sus,  la  stânga  şi  în  jos, 
la  dreapta,  în  spatele  unor  gratii  de  fier.  Bran  ridică  privirea  şi  zări  alte  zăbrele, 
chiar  deasupra  capului.  O  mortieră.  Era  bucuros  că  nu  era  nimeni  deasupra  lor,  să 
le  toarne  ulei  încins  în  cap. 

Grilajele  erau  zăvorâte,  iar  zăbrelele  de  fier  erau  roşii  de  rugină.  Hodor  apucă 
uşa  din  stânga  şi  o  smuci,  gemând  de  efort.  Nu  se  întâmplă  nimic.  încercă  să 
împingă,  fără  mai  mult  succes.  Scutură  gratiile,  izbi  cu  picioarele,  se  repezi  în  ele 
şi  le  zăngăni,  lovi  balamalele  cu  pumnul  său  imens,  până  când  aerul  deveni  plin 
de  praf  de  rugină,  dar  uşa  de  fier  nu  se  clintea.  Cea  care  ducea  jos,  către  beci,  nu 
se  dovedi  mai  prietenoasă. 

—  N-avem  cum  să  intrăm,  zise  Meera,  ridicând  din  umeri. 

Mortiera  era  chiar  deasupra  capului  lui  Bran,  cum  stătea  el  în  coş,  pe  spatele 
lui  Hodor.  Ridică  mâinile  şi  înhaţă  zăbrelele,  să  le  încerce.  Când  trase  în  jos, 
grilajul  ieşi  din  tavan  într-o  cascadă  de  rugină  şi  pietre  sfărâmate. 

—  HODOR!  ţipă  Hodor.  Grilajul  greu  de  fier  îi  mai  dădu  o  lovitură  în  cap  lui 
Bran,  prăbuşindu-se  zgomotos  lângă  picioarele  lui  Jojen,  când  prinţul  se  descoto- 
rosi de  el. 

Meera  râse: 

—  Ia  te  uită,  prinţe,  eşti  mai  puternic  decât  Hodor. 
Bran  roşi. 

Cu  grilajul  înlăturat,  Hodor  reuşi  să-i  ridice  pe  Meera  şi  Jojen  prin  mortiera  ce 
se  deschidea  din  tavan.  Copiii  mlaştinilor  îl  apucară  pe  Bran  de  braţe  şi  îl  traseră 
în  sus,  după  ei.  Partea  cea  mai  grea  era  să-1  urce  pe  Hodor.  Era  prea  greu  ca  să-1 
ridice  aşa  cum  făcuseră  cu  Bran.  în  cele  din  urmă,  Bran  îi  spuse  să  caute  nişte 
pietre  mari.  Insula  nu  ducea  lipsă  de  ele,  iar  Hodor  le  stivui  destul  de  sus  ca  să  se 
caţere  pe  marginea  sfărâmată  a  deschizăturii  şi  să  treacă  prin  ea. 

—  Hodor,  gâfâi  el  bucuros,  zâmbindu-le  celor  trei. 

Se  pomeniră  într-un  labirint  de  celule  mici,  întunecoase  şi  goale,  dar  Meera 
explora  locul  până  când  găsi  drumul  înapoi  la  scări.  Cu  cât  urcau  mai  mult,  cu  atât 
era  mai  lumină.  La  cel  de-al  treilea  nivel,  zidul  gros  era  străpuns  de  găuri  pentru 
săgeţi,  la  cel  de-al  patrulea  avea  ferestre,  iar  la  al  cincilea  nivel  şi  cel  mai  înalt  se 
afla  o  încăpere  mare,  circulară,  cu  uşi  boltite,  care  se  deschideau  către  nişte 
balcoane  mici  de  piatră,  în  trei  direcţii.  în  cea  de-a  patra  direcţie  se  afla  o  mică 
privată,  cocoţată  deasupra  unui  burlan  de  scurgere  care  ducea  direct  în  lac. 

Când  ajunseră  pe  acoperiş,  cerul  nu  se  mai  vedea,  iar  spre  vest  norii  erau  negri. 
Vântul  bătea  cu  atâta  putere  încât  ridică  mantia  lui  Bran,  făcând-o  să  fluture, 
pocnind. 

—  Hodor,  zise  Hodor,  auzind  zgomotul. 
Meera  se  învârtea  în  cerc. 

—  Mă  simt  ca  un  uriaş  înălţat  peste  lume. 

—  La  Gât  există  copaci  de  două  ori  mai  înalţi,  îi  reaminti  fratele  ei. 

—  Da,  dar  au  în  jurul  lor  alţi  copaci,  la  fel  de  înalţi,  zise  Meera.  Lumea  se 
îngustează  în  Gât,  iar  cerul  e  cu  mult  mai  mic.  Uite...  simţi  vântul,  frăţioare?  Şi 
uită-te  ce  mare  a  devenit  lumea. 

Era  adevărat,  de  aici,  de  sus,  vedeai  până  hăt,  departe.  Spre  sud  se  înălţau 
dealurile  de  la  poale,  cu  munţii  cenuşii  şi  verzi  dincolo  de  ele.  Câmpiile 
unduitoare  ale  Noului  Dar  se  întindeau  în  toate  celelalte  direcţii,  cât  vedeai  cu 
ochii. 

—  Speram  că  de  aici  vom  putea  vedea  Zidul,  zise  Bran,  dezamăgit.  A  fost  o 
prostie,  probabil  că  suntem  încă  la  două  sute  cincizeci  de  kilometri  depărtare. 
Doar  vorbind  despre  asta  se  simţea  obosit  şi,  în  acelaşi  timp,  înfrigurat.  Jojen, 
ce-o  să  facem  când  ajungem  la  Zid?  Unchiul  meu  spunea  mereu  că  e  foarte  mare. 
înalt  de  două  sute  de  metri  şi  atât  de  gros  la  bază  încât  porţile  sunt  mai  mult  ca 
nişte  tuneluri  prin  gheaţă.  Cum  o  să  trecem,  ca  să  găsim  cioara  cu  trei  ochi? 

—  Am  auzit  că  de-a  lungul  Zidului  sunt  castele  părăsite,  răspunse  Jojen. 
Fortăreţe  construite  de  Rondul  de  Noapte,  dar  acum  au  rămas  goale.  Unul  dintre 
ele  s-ar  putea  să  ne  conducă  dincolo  de  Zid. 

Castelele- fantomă  le  numea  Bătrâna  Nan.  Maester  Luwin  îl  pusese  odată  pe 

Bran  să  înveţe  numele  fiecărui  fort  aflat  de-a  lungul  Zidului.  Fusese  greu.  Erau 
nouăsprezece  despre  care  vorbea  toată  lumea,  dar  niciodată  nu  fuseseră  locuite 
mai  mult  de  şaptesprezece  în  acelaşi  timp.  La  ospăţul  organizat  în  cinstea  vizitei 
Regelui  Robert  la  Winterfell,  Bran  le  înşirase  numele,  pentru  unchiul  său  Benjen, 
de  la  est  la  vest  şi  apoi  de  la  vest  la  est.  Benjen  Stark  a  râs  şi  a  spus: 

—  Le  ştii  mai  bine  decât  mine,  Bran.  Probabil  că  tu  ar  trebui  să  fii  Prim- 
Cercetaş.  Eu  o  să  rămân  aici  în  locul  tău. 

Dar  asta  se  întâmplase  înainte  ca  Bran  să  cadă.  înainte  să  devină  infirm.  Când 
se  trezise  din  somn,  schilodit,  unchiul  său  era  deja  plecat  înapoi  la  Castelul  Negru. 

—  Unchiul  meu  zicea  că  uşile  erau  astupate  cu  gheaţă  şi  pietre,  ori  de  câte  ori 
un  castel  trebuia  abandonat,  spuse  Bran. 

—  Atunci  va  trebui  să  le  deschidem,  zise  Meera.  Asta  îl  neliniştea. 

—  N-ar  trebui  să  facem  asta.  Ar  putea  pătrunde  lucruri  rele  din  partea  cealaltă. 
Ar  trebui  să  mergem  pur  şi  simplu  la  Castelul  Negru  şi  să-i  cerem  Lordului 
Comandant  să  ne  lase  să  trecem. 

—  Prinţe,  zise  Jojen,  trebuie  să  ocolim  Castelul  Negru,  aşa  cum  am  ocolit 
drumul  regelui.  Sunt  sute  de  oameni  acolo. 

—  Oameni  ai  Rondului  de  Noapte,  insistă  Bran.  Ei  jură  să  nu  se  amestece  în 
războaie  şi  treburi  de  felul  acesta. 

—  Da,  zise  Jojen,  dar  un  om  gata  să  se  lepede  de  jurământul  său  e  destul  ca  să 
le  vândă  oamenilor  de  fier  sau  lui  Bolton  Bastardul  secretul  tău.  Şi  nu  putem  fi 
siguri  că  Rondul  ar  fi  de  acord  să  ne  lase  să  trecem.  S-ar  putea  să  hotărască  să  ne 
ţină  sau  să  ne  trimită  înapoi. 

—  Dar  tatăl  meu  a  fost  un  prieten  al  Rondului,  iar  unchiul  meu  este  Prim- 
Cercetaş.  El  ar  putea  să  ştie  unde  sălăşluieşte  cioara  cu  trei  ochi.  Şi  Jon  e  şi  el  la 
Castelul  Negru.  Bran  spera  să-1  revadă  pe  Jon.  Şi  pe  unchiul  său.  Ultimul  frate  în 
negru  care  venise  la  Winterfell  zicea  că  Benjen  Stark  dispăruse  într-o  misiune  de 
cercetare,  dar  cu  siguranţă  va  fi  reuşit  să  găsească  până  acum  drumul  spre  casă. 
Pun  rămăşag  că  Rondul  ne-ar  da  şi  cai,  continuă  el. 

—  Linişte!  Jojen  îşi  umbri  ochii  cu  o  mână  şi  privi  în  zare,  către  soarele  ce 
apunea.  Priviţi.  E  ceva. . .  un  călăreţ,  cred.  Voi  îl  vedeţi? 

Bran  îşi  umbri  ochii  şi  el,  dar  chiar  şi  aşa,  fu  nevoit  să  şi-i  mijească.  La  început 
nu  văzu  nimic,  până  când  o  mişcare  îl  făcu  să  se  întoarcă.  La  început  crezu  că  ar 
putea  fi  Vară,  dar  nu.  Un  bărbat  călare.  Era  mult  prea  departe  ca  să  desluşească 
altceva. 

—  Hodor?  Hodor  îşi  aşezase  şi  el  o  mână  deasupra  ochilor,  numai  că  se  uita  în 
altă  direcţie.  Hodor? 

—  Nu  se  grăbeşte,  zise  Meera,  dar  se  îndreaptă  spre  satul  ăsta,  pare-mi-se. 

—  Mai  bine  am  intra,  înainte  să  ne  vadă,  sugeră  Jojen. 

—  Vară  e  lângă  sat,  obiectă  Bran. 

—  Vară  o  să  se  descurce,  îl  asigură  Meera.  Nu  e  decât  un  om  pe  un  cal  obosit. 

Câţiva  stropi  mari  începură  să  răpăie  pe  piatră  în  timp  ce  se  retrăgeau  la 
nivelul  de  dedesubt.  Intrară  la  ţanc,  căci  după  câteva  clipe,  începu  să  plouă  de-a 
binelea.  Chiar  şi  prin  zidurile  groase  auzeau  stropii  biciuind  luciul  lacului.  Stăteau 
pe  jos,  în  camera  goală,  circulară,  în  întunericul  ce  se  strângea  în  jurul  lor. 
Balconul  dinspre  nord  dădea  către  satul  părăsit.  Meera  se  strecură  afară,  pe  burtă, 
să  se  uite  peste  lac  şi  să  vadă  ce  se  întâmplase  cu  călăreţul. 

—  Se  adăposteşte  în  ruinele  hanului,  le  spuse  ea  când  reveni.  Se  pare  că  face 
un  foc  în  cămin. 

—  Mi-aş  dori  să  putem  avea  şi  noi  un  foc,  zise  Bran.  Mi-e  frig.  Pe  scări  în  jos 
este  nişte  mobilă  ruptă,  am  văzut-o.  Am  putea  să-1  punem  pe  Hodor  s-o  taie  în 
bucăţi  şi  să  ne  încălzim. 

Lui  Hodor  îi  plăcea  ideea. 

—  Hodor,  făcu  el  plin  de  speranţă. 
Jojen  scutură  din  cap. 

—  Focul  înseamnă  fum.  Din  turnul  ăsta,  fumul  ar  putea  văzut  de  departe. 

—  Dacă  ar  fi  cine  să-1  vadă,  îl  contrazise  sora  sa. 

—  în  sat  e  un  om. 

—  Unul  singur. 

—  Un  singur  om  ar  fi  de  ajuns  să-1  dea  pe  Bran  pe  mâna  duşmanilor  săi,  dacă  e 
cine  nu  trebuie.  încă  mai  avem  jumătate  de  raţă  de  ieri.  Ar  trebui  s-o  mâncăm. 
Mâine  dimineaţă,  bărbatul  îşi  va  vedea  de  drum,  iar  noi  vom  face  acelaşi  lucru. 

Jojen  avu  câştig  de  cauză,  ca  de  obicei.  Meera  împărţi  raţa  în  patru.  O  prinsese 
în  năvodul  ei,  cu  o  zi  înainte,  pe  când  pasărea  încerca  să  se  ridice  din  mlaştina  în 
care  o  surprinsese.  Rece  nu  era  la  fel  de  gustoasă  cum  fusese  de  pe  frigare, 
fierbinte  şi  crocantă,  dar  cel  puţin  le  astâmpără  foamea.  Bran  şi  Meera  împărţiră 
pieptul,  în  timp  ce  Jojen  mâncă  pulpa,  iar  Hodor  devoră  aripa  şi  piciorul, 
mormăind  „Hodor"  şi  lingându-şi  unsoarea  de  pe  degete  după  fiecare  muşcătură. 
Era  rândul  lui  Bran  să  spună  o  poveste,  aşa  că  le  istorisi  despre  un  alt  Brandon 
Stark,  cel  căruia  i  se  spunea  Brandon  Constructorul  de  Nave,  care  călătorise 
dincolo  de  Marea  Apusului. 

Se  lăsase  înserarea  când  raţa  şi  povestea  se  sfârşiră,  iar  ploaia  continua  să  cadă. 
Bran  se  întrebă  cât  de  departe  rătăcise  Vară  şi  dacă  prinsese  vreunul  dintre  cerbi. 

O  umbră  cenuşie  scălda  turnul,  preschimbându-se,  încet,  în  beznă.  Hodor 
deveni  agitat  şi  se  plimbă  o  vreme,  înconjurând  cu  paşi  mari  zidurile  şi  oprindu-se 
să  se  uite  în  privată  de  fiecare  dată  când  ajungea  în  dreptul  ei,  ca  şi  cum  n-ar  fi 
ştiut  bine  ce  era  acolo.  Jojen  stătea  în  dreptul  balconului  nordic,  ascuns  în  umbre, 
privind  noaptea  şi  ploaia  de  afară.  Undeva,  spre  nord,  un  fulger  despică  cerul, 
luminând  încăperea  pentru  o  clipă.  Hodor  sări,  scâncind  speriat,  Bran  numără 
până  la  opt,  aşteptând  tunetul.  Când  acesta  veni,  Hodor  strigă: 

—  Hodor! 

Sper  că  Vară  nu  e  şi  el  speriat,  gândi  Bran.  Câinii  din  adăposturile 

Winterfellului  se  speriau  întotdeauna  de  tunete,  întocmai  ca  Hodor.  Ar  trebui  să 
mă  duc  să  văd,  să-l  liniştesc... 

Fulgerul  scapără  din  nou  şi  de  data  aceasta  tunetul  veni  când  Bran  ajunse  la 
şase. 

—  Hodor!  ţipă  Hodor  din  nou.  HODOR!  HODOR!  îşi  înhăţă  sabia,  ca  şi  cum 
ar  fi  vrut  să  se  lupte  cu  furtuna. 

Jojen  spuse: 

—  Taci,  Hodor.  Bran,  spune-i  să  nu  ţipe.  Poţi  să-i  iei  sabia,  Meera? 

—  Pot  să  încerc. 

—  Sst,  Hodor,  făcu  Bran.  Taci  acum.  Gata  cu  hodoritul.  Stai  jos. 

—  Hodor!  îi  dădu  Meerei  sabia  lungă,  destul  de  supus,  dar  chipul  îi  era  o 
mască  de  nedumerire. 

Jojen  se  întoarse  în  beznă  şi  cu  toţii  îl  auziră  suspinând. 

—  Ce-i?  întrebă  Meera. 

—  E  cineva  în  sat. 

—  Cel  pe  care  l-am  văzut  mai  înainte? 

—  Nu,  alţii.  înarmaţi.  Am  văzut  un  topor  şi  suliţe. . .  Niciodată  nu  mai  răsunase 
glasul  lui  Jojen  într-atât  ca  un  glas  de  copil.  I-am  văzut  în  lumina  fulgerului. 
Mişcându-se  pe  sub  copaci. 

—  Câţi? 

—  O  grămadă.  Prea  mulţi  ca  să-i  poţi  număra. 

—  Călare? 

—  Nu. 

—  Hodor!  Hodor  părea  înfricoşat.  Hodor!  Hodor! 

Bran  era  şi  el  puţin  speriat,  deşi  nu  voia  să  recunoască  în  faţa  Meerei. 

—  Şi  dacă  vin  aici? 

—  N-o  să  vină!  Fata  se  aşeză  lângă  el.  De  ce  ar  veni? 

—  Să  se  adăpostească.  Glasul  lui  Jojen  era  îndârjit.  Dacă  nu  cumva  se  opreşte 
ploaia.  Meera,  n-ai  putea  coborî  să  zăvorăşti  poarta? 

—  N-am  putut  nici  măcar  s-o  închid.  Lemnul  e  prea  deformat.  Dar  nu  vor  trece 
de  porţile  alea  de  fier. 

—  Ar  putea.  Ar  putea  să  spargă  zăvorul  sau  balamalele.  Sau  să  urce  prin 
mortiera,  aşa  cum  am  făcut  noi. 

Un  fulger  brazdă  cerul  şi  Hodor  scânci.  Apoi  un  bubuit  de  tunet  străbătu  lacul. 

—  HODOR!  răcni  el,  ducându-şi  mâinile  la  urechi  şi  împleticindu-se  în  cerc 
prin  întuneric.  HODOR!  HODOR!  HODOR! 

—  NU!  îi  strigă  Bran.  Fără  HODORIT! 
Dar  în  zadar. 

—  HOOOOODOR!  gemu  Hodor.  Meera  încercă  să-l  prindă  şi  să-l  liniştească, 
dar  era  prea  puternic.  O  dădu  la  o  parte  cu  o  simplă  ridicare  a  umărului. 
HOOOOOODOOOOOOR!  răcni  băiatul  de  la  grajduri,  în  timp  ce  fulgerul 

acoperea  din  nou  cerul.  Şi  acum  până  şi  Jojen  ţipa:  ţipa  la  Bran  şi  Meera,  să-1  facă 
pe  Hodor  să  tacă. 

—  Taci  din  gură!  zise  Bran  cu  glas  ascuţit,  speriat,  întinzându-se  zadarnic 
după  piciorul  lui  Hodor,  când  acesta  dădu  buzna  pe  lângă  el,  întinzându-se, 
întinzăndu-  se. 

Hodor  se  clătină  şi  închise  gura.  îşi  mişcă  încet  capul,  dintr-o  parte  în  alta,  se 
lăsă  pe  podea  şi  se  aşeză  cu  picioarele  încrucişate.  Când  tunetul  bubui,  Hodor  nu 
dădu  nici  un  semn  că-1  aude.  Cei  patru  stăteau  în  turnul  întunecat,  neîndrăznind 
nici  să  respire. 

—  Bran,  ce  ai  făcut?  şopti  Meera. 

—  Nimic.  Bran  îşi  scutură  capul.  Nu  ştiu.  Dar  ştia.  Am  încercat  să  ajung  la  el 
aşa  cum  ajung  la  Vară.  Fusese  Hodor  pentru  o  clipă.  Asta  îl  speria. 

—  Se  întâmplă  ceva  dincolo  de  lac,  zise  Jojen.  Mi  s-a  părut  că  văd  un  om 
arătând  către  turn. 

N-o  să  mă  tem.  Era  Prinţul  Winterfellului,  fiul  lui  Eddard  Stark,  aproape 
bărbat  în  toată  firea  şi  om-lup,  pe  deasupra,  nu  vreun  ţânc,  ca  Rickon.  Vară  nu 
s- ar  teme. 

—  Probabil  nu  sunt  decât  nişte  Umberi,  sugeră  el.  Sau  ar  putea  fi  din  casele 
Knott  sau  Norrey,  coborâţi  din  munţi,  sau  poate  chiar  fraţi  din  Rondul  de  Noapte. 
Purtau  mantii  negre,  Jojen? 

—  Noaptea  toate  mantiile  sunt  negre,  Alteţă.  Şi  fulgerul  a  venit  şi  a  trecut  prea 
repede  ca  să-mi  dau  seama  cu  ce  erau  îmbrăcaţi. 

Meera  era  precaută: 

—  Dacă  ar  fi  fraţi  în  negru,  ar  fi  călare,  nu-i  aşa? 
Bran  se  gândise  la  altceva. 

—  Nu  contează,  spuse  el  cu  aplomb.  N-ar  putea  să  ajungă  până  la  noi,  nici 
dacă  ar  vrea.  Doar  dacă  ar  avea  o  barcă  sau  ar  şti  despre  drumul  de  pietre. 

—  Drumul  de  pietre?  Meera  îi  ciufuli  părul  şi-1  sărută  pe  frunte.  Dulcele  nostru 
prinţişor!  Are  dreptate,  Jojen,  n-au  cum  să  ştie  despre  drumul  de  pietre.  Chiar 
dacă  ar  şti,  n-ar  reuşi  să-1  găsească  noaptea,  pe  ploaie. 

—  Noaptea  se  va  sfârşi,  totuşi.  Dacă  rămân  până  dimineaţă...  Jojen  lăsă 
urmarea  nerostită.  După  câteva  clipe,  spuse:  întreţin  focul  pe  care  1-a  aprins 
primul. 

Un  fulger  brazdă  cerul  şi  turnul  fu  scăldat  în  lumină,  conturându-le  siluetele  în 
umbră.  Hodor  se  legăna  înainte  şi  înapoi,  zumzăind. 

în  acea  secundă  strălucitoare,  Bran  simţi  teama  lui  Vară.  închise  doi  ochi  şi 
deschise  un  al  treilea,  şi  pielea  lui  de  băiat  îi  alunecă  de  pe  trup,  ca  o  mantie,  în 
timp  ce  lăsa  turnul  în  urmă. . . 

. . .  pomenindu-se  afară,  în  ploaie,  cu  burta  plină  de  carne  de  cerb,  ascunzându- 
se  în  desiş  când  cerul  se  despică  şi  bubui  deasupra  lui.  Mirosul  de  mere  putrede  şi 
frunze  ude  aproape  că  acoperea  mirosul  de  om,  dar  era  acolo.  Auzea  zornăit  şi 

fâsâit  de  piele  tăbăcită,  vedea  oameni  mişcându-se  pe  sub  copaci.  Un  bărbat 
bâjbâia  prin  preajmă  cu  un  băţ  în  mână,  cu  o  piele  trasă  peste  cap,  să-1  orbească  şi 
să-1  asurzească.  Lupul  îl  ocoli,  pe  departe,  în  spatele  unei  tufe  ţepoase,  îmbibate 
de  apă,  şi  pe  sub  crengile  goale  ale  unui  măr.  îi  auzea  vorbind  şi  acolo,  în  spatele 
mirosurilor  de  ploaie  şi  de  frunze,  de  cal  şi  de  om,  se  furişă  mirosul  greu  al 
fricii... 


JON 

Pământul  era  presărat  cu  ace  de  pin  şi  frunze  căzute,  un  covor  verde  şi  brun, 
încă  îmbibat  de  apă  de  pe  urma  ploilor  recente.  Mustea  sub  picioare.  Imenşi 
stejari  desfrunziţi,  sequoia  înalţi  şi  oştiri  de  pini  îi  împresurau.  Pe  muntele  ce  se 
înălţa  deasupra  lor  se  afla  un  alt  turn  circular,  străvechi  şi  pustiu,  năpădit  de 
muşchi  verde  şi  gros,  aproape  până  la  vârf. 

—  Cine  1-a  construit,  aşa,  numai  din  piatră?  îl  întrebă  Ygritte.  Vreun  rege? 

—  Nu,  doar  cei  care  locuiau  aici. 

—  Ce  s-a  întâmplat  cu  ei? 

—  Au  murit  sau  au  plecat.  Darul  lui  Brandon  fusese  cultivat  timp  de  mii  de 
ani,  însă  pe  măsură  ce  Rondul  se  rărise,  erau  tot  mai  puţine  mâini  să  lucreze 
pământul,  să  îngrijească  albinele,  să  planteze  livezile,  astfel  că  sălbăticia  pusese 
stăpânire  pe  multe  dintre  câmpuri  şi  castele.  în  Noul  Dar  fuseseră  sate  şi  cetăţi,  iar 
dările  de  pe  urma  lor,  plătite  în  natură  şi  în  mână  de  lucru,  le  asigurau  fraţilor  în 
negru  o  parte  din  hrană  şi  din  îmbrăcăminte.  Dar  şi  acestea  pieriseră,  în  cea  mai 
mare  parte. 

—  Au  fost  nebuni  să  părăsească  un  asemenea  castel,  zise  Ygritte. 

—  E  doar  un  turn.  A  fost  locuit  cândva  de  vreun  lord  mărunt  şi  câţiva  oameni 
ai  lui.  Când  veneau  năvălitorii,  aprindeau  o  făclie  de  pe  acoperiş.  Winterfellul  are 
turnuri  de  trei  ori  mai  înalte. 

Ygritte  îl  privea  de  parcă  ar  fi  crezut  că  născoceşte  toate  astea. 

—  Cum  pot  oamenii  să  ridice  construcţii  atât  de  înalte,  fără  uriaşi  care  să  urce 
pietrele? 

Legenda  spunea  că  Brandon  Constructorul  folosise  uriaşi  la  zidirea  Winterfell- 
ului,  dar  Jon  nu  voia  să  amestece  lucrurile. 

—  Oamenii  pot  clădi  mult  mai  sus  de  atât.  în  oraşul  vechi,  există  un  turn  mai 
înalt  decât  Zidul.  Jon  îşi  dădea  seama  că  nu-1  crede.  De-aş  putea  să-i  arăt 
Winterfellul...  să-i  dăruiesc  o  floare  din  grădinile  de  sticlă,  s-o  ospătez  în  Sala 
Mare  şi  să- i  arăt  regii  de  piatră,  pe  tronurile  lor.  Ne-  am  putea  scălda  în  iazurile 
fierbinţi  şi  ne- am  putea  iubi  la  poalele  copacului  inimii,  sub  privirea  vechilor  zei. 

Visul  era  dulce...  dar  Winterfellul  nu  avea  să  fie  niciodată  al  lui.  Aparţinea 
fratelui  său,  Regele  Nordului.  El  era  un  Snow,  nu  un  Stark.  Bastard,  sperjur  şi 

trădător... 

—  Poate  că  după  aceea  ne  vom  întoarce  aici,  să  trăim  în  turn,  spuse  ea.  Ai  vrea 
asta,  Jon  Snow?  După? 

După.  Cuvântul  îl  împungea  ca  o  suliţă.  După  cucerire.  După  ce  sălbaticii 
sparg  Zidul... 

Nobilul  său  tată  vorbise  cândva  despre  înălţarea  unor  noi  lorzi  şi  aşezarea  lor 
în  cetăţile  abandonate,  ca  scut  împotriva  sălbaticilor.  Planul  ar  fi  cerut  ca  Rondul 
să  cedeze  o  bună  parte  din  Dar,  însă  unchiul  său  Benjen  fusese  de  părere  că 
Lordul  Comandant  putea  fi  convins  să  accepte,  atât  timp  cât  noii  lorzi  ar  plăti  dări 
către  Castelul  Negru,  în  loc  de  Winterfell. 

—  Totuşi,  e  un  vis  pentru  primăvară,  spusese  Lordul  Eddard.  Nici  măcar 
promisiunea  pământului  nu  va  atrage  pe  nimeni  spre  nord,  cu  iarna  în  faţă. 

Dacă  iarna  ar  fi  venit  şi  ar  fi  plecat  mai  repede,  lăsând  locul  primăverii, 
poate  că  aş  fi  fost  ales  să  stăpânesc  peste  unul  dintre  aceste  turnuri,  în  numele 
tatălui  meu.  Dar  Lordul  Eddard  era  mort,  fratele  lui,  Benjen,  dispărut,  iar  scutul 
pe  care-1  visaseră  împreună  nu  avea  să  fie  făurit. 

—  Pământul  acesta  aparţine  Rondului,  zise  Jon. 
Nările  Ygrittei  se  lărgiră. 

—  Nu  locuieşte  nimeni  aici. 

—  Năvălitorii  tăi  i-au  alungat. 

—  înseamnă  că  au  fost  laşi.  Dacă  voiau  pământul,  ar  fi  trebuit  să  rămână  şi  să 
lupte. 

—  Poate  că  erau  obosiţi  de  atâta  luptă.  Obosiţi  să-şi  zăvorască  uşile  în  fiecare 
noapte,  întrebându-se  dacă  Rattleshirt  sau  altul  ca  el  va  veni  să  le  doboare,  ca  să  le 
ia  nevestele.  Obosiţi  să  li  se  fure  recoltele  şi  toate  lucrurile  de  preţ  pe  care  le-or  fi 
avut.  E  mai  uşor  să  te  mişti  departe  de  gheara  năvălitorilor.  Dar  dacă  Zidul  va 
cădea,  tot  Nordul  va  fi  sub  gheara  năvălitorilor. 

—  Nimic  nu  ştii,  Jon  Snow.  Fiicele  sunt  luate,  nu  nevestele.  Voi  sunteţi  cei 
care  furaţi.  Voi  aţi  luat  în  stăpânire  lumea  toată  şi  aţi  construit  Zidul  ca  să  ţineţi 
oamenii  afară. 

—  Oare?  Uneori  Jon  uita  cât  de  sălbatică  era  şi  apoi  ea  îi  reamintea.  Cum  aşa? 

—  Zeii  au  făcut  pământul  ca  să-1  împartă  toţi  oamenii.  Numai  că,  atunci  când 
regii  au  venit  cu  coroanele  şi  săbiile  lor  de  oţel,  au  susţinut  că  e  numai  al  lor. 
Copacii  mei,  spuneau  ei,  n-ai  voie  să  mănânci  merele.  Pârâul  meu,  nu  poţi  pescui 
aici.  Pădurea  mea,  nu  poţi  vâna.  Pământul  meu,  apa  mea,  castelul  meu,  fiica 
mea,  nu  pune  mâna,  altfel  ţi-  o  tai,  dar  poate,  dacă  îngenunchezi  în  faţa  mea,  te 
las  să  le  miroşi  puţin.  Ne  numeşti  pe  noi  hoţi,  dar  un  hoţ  trebuie  să  fie  curajos, 
deştept  şi  iute.  Un  îngenuncheat  nu  trebuie  decât  să  plece  genunchiul. 

—  Harma  şi  Sacul  de  Oase  nu  vin  după  peşte  sau  după  mere.  Fură  săbii  şi 
topoare.  Mirodenii,  mătăsuri  şi  blănuri.  înhaţă  orice  gologan  şi  orice  pocal  bătut 
cu  nestemate  pe  care  îl  găsesc,  vara  poloboace  de  vin,  iarna  butoaie  cu  carne  de 

vită,  iar  femei  iau  în  orice  anotimp  şi  le  duc  dincolo  de  Zid. 

—  Şi  ce  dacă?  Aş  prefera  să  fiu  furată  de  un  bărbat  puternic  decât  să  fiu  dată 
de  tatăl  meu  vreunui  lord  molâu. 

—  Tu  vorbeşti,  dar  de  unde  poţi  să  ştii?  Dacă  ai  fi  răpită  de  cineva  pe  care  l-ai 
urî? 

—  Ar  trebui  să  fie  ager,  şiret  şi  viteaz  ca  să  mă  fure  pe  mine.  Aşa  că  fiii  lui  ar 
fi  şi  ei  puternici  şi  isteţi.  De  ce  aş  urî  un  asemenea  om? 

—  Poate  că  nu  s-ar  spăla  niciodată  şi  ar  duhni  ca  un  urs. 

—  Atunci  l-aş  împinge  într-un  râu  sau  aş  arunca  peste  el  o  vadră  de  apă. 
Oricum,  bărbaţii  nu  trebuie  să  miroasă  frumos,  ca  florile. 

—  Ce  e  rău  la  flori? 

—  Nimic,  pentru  o  albină.  La  culcare,  vreau  aşa  ceva.  Ygritte  dădu  să-1  înhaţe 
de  partea  din  faţă  a  pantalonilor.  Jon  o  apucă  de  încheietură. 

—  Dar  dacă  bărbatul  care  te-ar  fura  ar  bea  prea  mult?  insistă  el.  Dacă  ar  fi 
brutal  sau  crud?  O  strânse  mai  puternic,  ca  să-şi  întărească  spusele.  Dacă  ar  fi  mai 
puternic  decât  tine  şi  i-ar  plăcea  să  te  bată  până  la  sânge? 

—  I-aş  tăia  beregata  în  somn.  Nimic  nu  ştii,  Jon  Snow.  Ygritte  se  răsuci  ca  un 
tipar  şi  se  eliberă. 

Ştiu  un  singur  lucru.  Ştiu  că  eşti  sălbatică  până  în  măduva  oaselor.  îi  era  uşor 
să  uite  asta  uneori,  când  râdeau  împreună  sau  când  se  sărutau.  Dar  apoi  unul 
dintre  ei  spunea  sau  făcea  ceva  şi,  dintr-odată,  îşi  amintea  de  zidul  dintre  lumile 
lor. 

—  Un  bărbat  poate  să  aibă  o  femeie  sau  poate  să  aibă  un  cuţit,  îi  spuse  Ygritte, 
dar  nici  un  bărbat  nu  le  poate  avea  pe  amândouă.  Orice  fetiţă  învaţă  asta  de  la 
mama  ei.  îşi  ridică  bărbia,  sfidătoare,  şi  îşi  scutură  părul  roşu,  des.  Şi  bărbaţii  nu 
pot  stăpâni  pământul,  aşa  cum  nu  pot  stăpâni  marea  sau  cerul.  Voi, 
îngenuncheaţii,  credeţi  că  puteţi,  dar  Mance  vă  va  arăta  că  nu  e  aşa. 

Erau  cuvinte  măreţe,  îndrăzneţe,  dar  sunau  goale.  Jon  aruncă  o  privire  peste 
umăr,  să  se  asigure  că  Magnarul  nu  era  pe  aproape.  Errok,  Buboi  şi  Dan  Cânepă 
veneau  la  câţiva  paşi  în  spatele  lor,  dar  nu  le  acordau  nici  o  atenţie.  Buboi  se 
plângea  de  fundul  lui. 

—  Ygritte,  spuse  Jon  cu  glas  scăzut.  Mance  nu  poate  câştiga  acest  război. 

—  Poate,  insistă  ea.  Nimic  nu  ştii,  Jon  Snow.  N-ai  văzut  niciodată  oamenii 
liberi  luptând. 

Sălbaticii  luptau  ca  nişte  eroi  sau  ca  nişte  demoni,  depinde  pe  cine  întrebai,  dar 
la  sfârşit,  se  ajungea  la  acelaşi  lucru.  Luptă  cu  un  curaj  nebunesc,  fiecare  căutând 
gloria. 

—  Nu  mă  îndoiesc  că  sunteţi  cu  toţii  foarte  curajoşi,  dar  când  vine  vorba  de 
război,  disciplina  învinge  vitejia  de  fiecare  dată.  în  cele  din  urmă,  Mance  va 
cădea,  aşa  cum  s-a  întâmplat  cu  fiecare  Rege-de-Dincolo-de-Zid  înaintea  lui.  Şi 
când  va  cădea,  veţi  muri.  Toţi. 

Ygritte  părea  atât  de  furioasă,  încât  Jon  crezu  că  era  gata  să-1  lovească. 

—  Toţi,  spuse  ea.  Şi  tu.  Acum  nu  mai  eşti  cioară,  Jon  Snow.  Am  jurat  că  nu 
eşti,  aşa  că  ai  face  bine  să  nu  fii.  II  lipi  de  trunchiul  unui  copac  şi -l  sărută  pe  buze, 
chiar  acolo,  în  mijlocul  coloanei  răsfirate.  Jon  îl  auzi  pe  Grigg  Ţapul  îndemnând-o 
să-şi  vadă  de  drum.  Altcineva  râse.  Cu  toate  acestea,  îi  răspunse  la  sărut.  Ygritte 
era  îmbujorată.  Eşti  al  meu,  şopti  ea.  Al  meu,  aşa  cum  eu  sunt  a  ta.  Şi  dacă  murim, 
murim.  Toţi  oamenii  trebuie  să  moară,  Jon  Snow.  Dar  mai  întâi  vom  trăi. 

—  Da.  Glasul  lui  era  răguşit.  Mai  întâi  vom  trăi. 

Ygritte  zâmbi  larg,  arătându-i  dinţii  strâmbi  pe  care  Jon  ajunsese  cumva  să-i 
iubească.  Sălbatică  până  în  măduva  oaselor,  gândi  el  din  nou,  cu  o  senzaţie  de 
durere  tristă  în  stomac.  îşi  îndoi  degetele  mâinii  cu  care  ţinea  sabia  şi  se  întrebă  ce 
ar  face  Ygritte  dacă  i-ar  citi  inima.  L-ar  trăda  dacă  ar  ruga-o  să-1  asculte  şi  i-ar 
spune  că  încă  e  fiul  lui  Ned  Stark  şi  omul  Rondului  de  Noapte?  Spera  că  nu,  dar 
nu  îndrăznea  să-şi  asume  riscul.  Prea  multe  vieţi  atârnau  de  sosirea  lui  la  Castelul 
Negru,  înainte  ca  Magnarul...  Presupunând  că  ar  găsi  prilejul  să  scape  de 
sălbatici. 

Coborâseră  faţa  sudică  a  Zidului  la  Garda  Apei  Cenuşii,  abandonată  de  o  sută 
de  ani.  O  porţiune  din  scările  imense  de  piatră  se  prăbuşise  cu  un  secol  în  urmă, 
dar  chiar  şi  aşa,  coborârea  era  mult  mai  uşoară  decât  urcuşul.  De  acolo,  Styr 
pătrunsese  în  Dar  adânc,  ca  să  evite  obişnuitele  patrule  ale  Rondului.  Grigg  Ţapul 
îi  conduse  dincolo  de  puţinele  sate  locuite  care  mai  rămăseseră  în  aceste  locuri. 
Văzură  câteva  turnuri  circulare  care  împungeau  cerul  ca  nişte  degete  de  piatră,  dar 
nici  ţipenie  de  om.  Mărşăluiră  printre  munţii  uzi  şi  reci,  pe  câmpiile  bătute  de 
vânt,  neurmăriţi,  nevăzuţi. 

Nu  trebuie  să  te  împotriveşti,  orice  ţi  s-ar  cere,  îi  spusese  Halfhand.  Mergi  cu 
ei,  mănâncă  împreună  cu  ei,  luptă  alături  de  ei,  cât  timp  va  fi  nevoie.  Călărise 
cale  lungă  şi  bătuse  cu  piciorul  încă  pe  atât,  dar  încă  nu  aveau  încredere  în  el.  Zi  şi 
noapte  Thennii  îl  păzeau,  atenţi  la  orice  semn  de  trădare.  Nu  putea  fugi  şi  în 
curând  avea  să  fie  prea  târziu. 

Luptă  cu  ei,  îi  spusese  Qhorin,  înainte  să-i  dea  Ghearei  Lungi  propria  sa 
viaţă. . .  dar  până  acum  nu  fusese  nevoie.  Dacă  vărs  sângele  unui  frate,  sunt 
pierdut.  Atunci  trec  Zidul  pentru  totdeauna  şi  cale  de  întoarcere  nu  mai  e. 

După  fiecare  zi  de  marş,  Magnarul  îl  chema  să-i  pună  întrebări  tăioase, 
iscoditoare,  despre  Castelul  Negru,  despre  garnizoana  şi  apărarea  lui.  Jon  minţea 
acolo  unde  îndrăznea  şi  de  câteva  ori  făcuse  pe  prostul,  dar  Grigg  Ţapul  şi  Errok 
ascultau  şi  ei  şi  ştiau  destule,  astfel  că  Jon  era  prevăzător.  O  minciună  prea 
sfruntată  l-ar  fi  trădat. 

Dar  adevărul  era  cumplit.  Castelul  Negru  era  lipsit  de  apărare.  Singura  lui 
pavăză  era  Zidul  însuşi.  Nu  avea  nici  măcar  palisade  de  lemn  sau  şanţuri  de 
pământ.  „Castelul"  nu  era  altceva  decât  un  mănunchi  de  turnuri  şi  fortăreţe,  dintre 
care  două  treimi  se  prăbuşeau  în  ruină.  Cât  despre  garnizoană,  Bătrânul  Urs  luase 

două  sute  de  soldaţi  cu  el,  în  misiune.  Oare  se  întorsese  vreunul?  Jon  n-avea  cum 
să  ştie.  Vor  fi  rămas  patru  sute  la  castel,  dar  cei  mai  mulţi  erau  constructori  sau 
administratori,  nu  cercetaşi. 

Thennii  erau  luptători  încercaţi  şi  mai  disciplinaţi  decât  marea  majoritate  a 
sălbaticilor.  Fără  doar  şi  poate,  de  asta  îi  alesese  Mance.  Printre  apărătorii 
Castelului  Negru  se  numărau  orbul  Maester  Aemon  şi  slujitorul  său,  pe  jumătate 
orb,  Clydas,  ciungul  Doran  Noyce,  beţivul  Septon  Cellador,  surdul  Dick  Folland, 
Hobb  Trei-Degete,  bucătarul,  bătrânul  Ser  Wynton  Stout,  precum  şi  Halder  şi 
Broscoiul  şi  Pyp  şi  Albert  şi  ceilalţi  băieţi  care  se  antrenaseră  cu  Jon.  Iar  la 
comanda  lor  se  afla,  desigur,  îmbujoratul  Bowen  Marsh,  dolofanul  Lord 
Administrator,  care  fusese  făcut  castelan  în  absenţa  Lordului  Mormont.  Edd  cel 
Trist  îi  spunea  uneori  lui  Marsh  „Bătrâna  Rodie",  ceea  ce  i  se  potrivea  întocmai 
cum  i  se  potrivea  „Bătrânul  Urs"  lui  Mormont. 

—  El  e  omul  pe  care  îl  vreţi  în  frunte  când  duşmanii  sunt  pe  câmpul  de  luptă, 
zicea  Edd  cu  obişnuitul  său  glas  mohorât.  O  să  vi-i  numere  pe  toţi.  Un  adevărat 
demon  al  numărătorii,  omul  ăsta. 

Dacă  Magnarul  loveşte  Castelul  Negru  prin  surprindere,  va  fi  masacru.  Băieţi 
măcelăriţi  în  paturile  lor,  înainte  să- şi  dea  seama  că  sunt  sub  asediu.  Jon  trebuia 
să-i  prevină,  dar  cum?  Nu  fusese  trimis  niciodată  să  caute  hrană  sau  să  vâneze, 
nici  nu  i  se  îngăduia  să  stea  singur  de  strajă.  în  plus,  se  temea  pentru  Ygritte.  N-o 
putea  lua  cu  el,  dar  dacă  o  părăsea,  o  va  face  oare  Magnarul  să  plătească  pentru 
trădarea  lui?  Două  inimi  care  bat  ca  una... 

îşi  petreceau  fiecare  noapte  sub  aceleaşi  blănuri  şi  Jon  adormea  cu  capul  ei  pe 
piept,  cu  părul  ei  roşu  gâdilându-i  bărbia.  Mirosul  ei  devenise  parte  din  el.  Dinţii 
ei  strâmbi,  sânul  ei,  când  îl  cuprindea  în  palmă,  gustul  gurii  ei...  toate  acestea 
erau  bucuria  şi  disperarea  lui.  în  multe  nopţi  zăcea  cu  trupul  cald  al  Ygrittei 
alături,  întrebându-se  dacă  nobilul  său  tată  fusese  la  fel  de  tulburat  din  pricina 
mamei  sale,  oricine  o  fi  fost  ea.  Ygritte  a  întins  o  cursă  şi  Mance  Rayder  m-a 
împins  în  ea. 

Fiecare  zi  petrecută  în  mijlocul  sălbaticilor  îi  făcea  misiunea  tot  mai  grea.  Va 
trebui  să  găsească  o  cale  să-i  trădeze,  iar  când  o  va  găsi,  aceşti  oameni  vor  muri. 
Nu  voia  prietenia  lor  mai  mult  decât  voia  iubirea  Ygrittei.  Şi,  totuşi...  Thennii 
vorbeau  Limba  Veche  şi  arareori  îi  adresau  lui  Jon  vreun  cuvânt,  dar  cu  oamenii 
lui  Jarl  era  altfel,  cei  care  escaladaseră  Zidul.  Jon  începea  să-i  cunoască  fără  să 
vrea:  sfrijitul,  tăcutul  Errok  şi  volubilul  Grigg,  Ţapul,  băieţii  Quort  şi  Bodger, 
Dan  Cânepă,  sforarul.  Cel  mai  rău  dintre  toţi  era  Del,  un  tânăr  cu  faţă  de  cal,  de 
vârsta  lui  Jon,  care  vorbea  despre  fecioara  pe  care  visa  s-o  răpească. 

—  E  norocoasă,  ca  Ygritte  a  ta.  Sărutată  de  foc. 

Jon  era  nevoit  să-şi  muşte  limba.  Nu  voia  să  audă  despre  iubita  lui  Del  sau  de- 
spre mama  lui  Bodger,  despre  locul  de  lângă  mare  de  unde  venea  Henk  Coiful, 
despre  cum  tânjea  Grigg  să  viziteze  oamenii  verzi  de  pe  Insula  Chipurilor  sau 

cum  s-a  urcat  Deget  într-un  copac,  cu  un  elan  pe  urmele  lui.  Nu  voia  să  audă  de- 
spre furunculul  de  pe  fundul  lui  Buboi,  despre  câtă  bere  putea  să  bea  Stone 
Prichindel  sau  cum  frăţiorul  lui  Quort  îl  implorase  să  nu  plece  cu  Jarl.  Quort  nu 
putea  să  aibă  mai  mult  de  paisprezece  ani,  deşi  îşi  răpise  deja  o  nevastă  şi  aştepta 
un  copil. 

—  Poate  c-o  să  se  nască  în  vreun  castel,  se  fălea  băiatul.  în  castel,  ca  un  lord. 
Era  fascinat  de  „castelele"  văzute,  care,  de  fapt,  erau  turnuri  de  veghe. 

Jon  se  întreba  unde  se  afla  Nălucă  acum.  Oare  se  dusese  la  Castelul  Negru  sau 
alerga  prin  păduri,  cu  vreo  haită  de  lupi?  Nu-1  simţea,  nici  măcar  în  vise.  Era  ca  şi 
cum  o  parte  din  trup  i-ar  fi  fost  ciuntită.  Se  simţea  singur,  chiar  şi  cu  Ygritte 
dormind  alături.  Nu  voia  să  moară  singur. 

în  după-amiaza  aceea,  copacii  începuseră  să  se  împuţineze,  iar  ei  mărşăluiau 
către  est,  peste  câmpii  domoale.  în  jurul  lor,  iarba  creştea  înaltă  până  la  brâu,  iar 
straturi  de  grâu  sălbatic  se  legănau  uşor  în  bătaia  vântului,  dar  în  cea  mai  mare 
parte,  ziua  fusese  caldă  şi  însorită.  însă  către  amurg,  norii  începură  să  se  adune 
dinspre  vest.  Curând,  înghiţiră  soarele  portocaliu  şi  Lem  prevesti  o  furtună  cum- 
plită. Mama  lui  era  o  vrăjitoare  a  pădurilor,  aşa  că  toţi  sălbaticii  erau  de  acord  că 
Lem  avea  darul  de  a  prezice  vremea. 

—  E  un  sat  pe  aproape,  îi  spuse  Grigg  Ţapul  Magnarului.  Trei,  patru  kilometri. 
Ne-am  putea  adăposti  acolo. 

Styr  se  învoi  îndată. 

Se  înnoptase  de-a  binelea  şi  furtuna  se  dezlănţuise  cu  furie  când  ajunseră  la 
locul  cu  pricina.  Satul  era  aşezat  pe  malul  unui  lac  şi  zăcea  părăsit  de  atâta  vreme, 
încât  majoritatea  caselor  se  năruiseră.  Până  şi  micul  han  din  lemn  care,  pesemne, 
fusese  cândva  pentru  drumeţi  o  privelişte  îmbietoare,  era  acum  pe  jumătate  distrus 
şi  fără  acoperiş.  Slab  adăpost  ne  vom  găsi  aici,  gândi  Jon.  Ori  de  câte  ori  cerul  era 
luminat  de  fulgere,  vedea  un  turn  circular  de  piatră  înălţându-se  pe  o  insulă  în 
largul  lacului,  însă  fără  bărci,  nu  aveau  cum  să  ajungă  acolo. 

Errok  şi  Del  o  luaseră  înainte,  să  scotocească  ruinele,  dar  Del  se  întoarse 
aproape  imediat.  Styr  opri  coloana  şi  trimise  o  duzină  dintre  Thennii  lui  la  trap, 
mai  departe,  cu  suliţele  în  mâini.  Jon  apucase  deja  să  o  vadă  şi  el:  sclipirea  unui 
foc,  înroşind  hornul  hanului.  Nu  suntem  singuri.  Teama  i  se  cuibări  în  suflet,  ca 
un  şarpe.  Auzi  nechezatul  unui  cal  şi  pe  urmă  strigăte.  Mergi  cu  ei,  mănâncă 
împreună  cu  ei,  luptă  alături  de  ei,  spusese  Qhorin. 

Dar  lupta  se  sfârşise. 

—  Nu  e  decât  unul,  anunţă  Errok  la  întoarcere.  Un  bătrân  cu  un  cal. 
Magnarul  strigă  ordine  în  Limba  Veche  şi  douăzeci  dintre  Thenni  se 

împrăştiară,  delimitând  un  perimetru  în  jurul  satului,  în  timp  ce  alţii  porniră  să 
cerceteze  casele,  ca  să  se  asigure  că  nu  se  mai  ascundea  nimeni  printre  buruieni  şi 
pietre  prăbuşite.  Ceilalţi  se  îngrămădiră  în  hanul  fără  acoperiş,  îmbrâncindu-se  ca 
să  ajungă  cât  mai  aproape  de  foc.  Crengile  rupte  pe  care  le  ardea  bătrânul  păreau 

să  producă  mai  degrabă  fum,  dar  orice  strop  de  căldură  era  bine-venit  într-o 
noapte  atât  de  furtunoasă.  Doi  dintre  Thenni  îl  doborâseră  pe  bătrân  la  pământ  şi  îi 
căutau  prin  lucruri.  Un  altul  ţinea  calul,  în  timp  ce  alţi  trei  îi  scotoceau  în  desagile 
de  şa. 

Jon  se  îndepărtă.  Un  măr  putred  i  se  strivi  sub  călcâi.  Styr  o  să-l  omoare. 
Magnarul  declarase  asta  încă  de  la  Garda  Apei  Cenuşii.  Toţi  îngenuncheaţii  pe 
care  aveau  să-i  întâlnească  vor  fi  osândiţi  pe  loc  la  moarte,  ca  nu  cumva  să  dea 
alarma.  Mergi  cu  ei,  mănâncă  împreună  cu  ei,  luptă  alături  de  ei.  Asta  însemna 
că  trebuia  să  stea  mut  şi  neajutorat  în  timp  ce  ei  tăiau  beregata  unui  om  bătrân? 

Aproape  de  marginea  satului,  Jon  se  întâlni  faţă  în  faţă  cu  unul  dintre  străjerii 
postaţi  de  Styr.  Thennul  mormăi  ceva  în  Limba  Veche  şi  îşi  îndreptă  sabia  către 
han.  Treci  înapoi  la  locul  tău,  ghici  Jon  mesajul.  Dar  unde? 

Se  îndreptă  către  apă  şi  descoperi  un  loc  aproape  uscat  lângă  zidul  de  chirpici 
al  unui  bordei  care  se  prăbuşise  în  cea  mai  mare  parte.  Acolo  îl  găsi  Ygritte 
aşezat,  privind  lacul  biciuit  de  ploaie. 

—  Cunosc  locul  ăsta,  îi  spuse,  când  Ygritte  se  aşeză  lângă  el.  Turnul  ăla. . . 
priveşte  în  vârful  lui  data  viitoare  când  e  luminat  de  fulger  şi  spune-mi  ce  vezi. 

—  Bine,  dacă  vrei,  se  învoi  ea,  iar  apoi  adăugă:  Unii  dintre  Thenni  spun  că  au 
auzit  zgomote  dintr-acolo.  Ţipete,  zic  ei. 

—  Tunete. 

—  Ei  zic  că  ţipete.  Poate  sunt  fantome.  Cetatea  avea,  într-adevăr,  un  aer 
sumbru,  bântuit,  aşa  cum  se  înălţa  acolo  neagră,  înfruntând  furtuna,  pe  insula  ei 
pietroasă,  biciuită  de  ploaie  şi  înconjurată  de  ape. 

—  Am  putea  merge  să  aruncăm  o  privire,  sugeră  el.  Mă  îndoiesc  că  o  să  fim 
mult  mai  uzi  decât  suntem  acum. 

—  Să  înotăm  pe  furtună?  Ygritte  râse  la  auzul  unei  asemenea  idei.  E  un  truc  ca 
să  mă  faci  să  mă  dezbrac,  Jon  Snow? 

—  Mai  am  nevoie  de  trucuri  pentru  asta?  o  tachina  el.  Sau  nu  ştii  să  înoţi?  Jon 
era  un  bun  înotător.  Deprinsese  această  pricepere  pe  când  era  copil,  în  şanţul  mare 
al  Winterfellului. 

Ygritte  îi  lovi  braţul  cu  pumnul. 

—  Nimic  nu  ştii,  Jon  Snow.  Sunt  pe  jumătate  peşte,  trebuie  să  ştiu  să  înot. 

—  Jumătate  peşte,  jumătate  capră,  jumătate  cal.  Ai  prea  multe  jumătăţi, 
Ygritte.  Jon  clătină  din  cap.  N-ar  trebui  să  înotăm,  dacă  e  locul  la  care  mă  gândesc 
eu.  Am  putea  păşi. 

Ygritte  se  dădu  în  spate  şi  îl  privi. 

—  Să  umblăm  pe  apă?  Ce  vrăjitorie  mai  e  şi  asta? 

—  Nici  o  vrăji...  dădu  el  să  spună,  când  un  fulger  imens  coborî  din  cer  şi 
atinse  luciul  lacului.  Pentru  o  clipită,  lumea  se  lumină  ca  ziua.  Bubuitul  tunetului 
fu  atât  de  puternic,  încât  Ygritte  icni  şi  îşi  astupă  urechile. 

—  Te-ai  uitat?  o  întrebă  Jon,  în  timp  ce  sunetul  se  îndepărta,  rostogolindu-se, 

şi  noaptea  se  cufunda  iarăşi  în  beznă.  Ai  văzut? 

—  Galben,  răspunse  ea.  Asta  ai  vrut  să  spui?  Unele  dintre  pietrele  din  vârf  sunt 
galbene. 

—  Li  se  spune  merloane.  Au  fost  pictate  în  auriu,  demult.  Aceasta  este 
Coroana  Reginei. 

Peste  lac,  turnul  era  din  nou  negru,  o  siluetă  întunecată,  abia  zărită. 

—  Acolo  a  locuit  o  regină?  întrebă  Ygritte. 

—  Acolo  a  poposit  o  regină,  pentru  o  noapte.  Povestea  i-o  spusese  Bătrâna 
Nan,  dar  Maester  Luwin  o  confirmase  în  cea  mai  mare  parte.  Alysanne,  soţia 
Regelui  Jaehaerys  Conciliatorul.  I  se  spune  Bătrânul  Rege  fiindcă  a  domnit  vreme 
îndelungată,  dar  era  tânăr  când  a  venit  pe  Tronul  de  Fier.  în  vremurile  acelea, 
avea  obiceiul  să  călătorească  prin  tot  regatul.  Când  a  venit  la  Winterfell,  şi-a  adus 
cu  el  regina,  şase  dragoni  şi  jumătate  din  suită.  Regele  avea  de  discutat  cu 
Străjerul  Nordului,  iar  Alysanne  se  plictisea,  aşa  că  s-a  urcat  călare  pe  dragonul 
ei,  Aripă-de-Argint,  şi  a  pornit  în  zbor  spre  nord,  să  vadă  Zidul.  Satul  acesta  a  fost 
unul  dintre  locurile  unde  s-a  oprit.  După  aceea,  oamenii  din  popor  au  pictat  vârful 
fortăreţei  lor  după  asemănarea  coroanei  de  aur  pe  care  o  purtase  regina  când  şi-a 
petrecut  noaptea  în  mijlocul  lor. 

—  N-am  văzut  niciodată  un  dragon. 

—  Nimeni  n-a  văzut.  Ultimul  dragon  a  murit  acum  o  sută  de  ani  sau  mai  bine. 
Dar  toate  astea  s-au  petrecut  înainte. 

—  Regina  Alysanne,  zici? 

—  Buna  Regină  Alysanne,  aşa  i  se  spunea.  Şi  unul  dintre  castelele  de  la  Zid  a 
primit  numele  ei.  Poarta  Reginei.  înainte  de  vizita  ei,  i  se  spunea  Poarta  Zăpezii. 

—  Dacă  a  fost  aşa  de  bună,  ar  fi  trebuit  să  doboare  Zidul  ăla. 

Nu,  gândi  el.  Zidul  apără  regatul.  De  Ceilalţi...  şi  de  voi,  de  neamul  tău, 
iubita  mea. 

—  Am  mai  avut  un  prieten  care  visa  la  dragoni.  Un  pitic.  Mi-a  spus. . . 

—  JON  SNOW!  Unul  dintre  Thenni  era  deasupra  lor,  încruntându-se:  Magnar 
vrea. 

Jon  se  gândi  că  putea  fi  acelaşi  om  care  îl  găsise  afară  din  peşteră,  în  noaptea 
dinainte  să  escaladeze  Zidul,  dar  nu  era  sigur.  Se  ridică  în  picioare.  Ygritte  îl 
urmă,  ceea  ce  îl  făcea  întotdeauna  pe  Styr  să  se  încrunte,  dar  ori  de  câte  ori 
încerca  s-o  alunge,  ea  îi  reamintea  că  era  o  femeie  liberă,  nu  o  îngenuncheată. 
Venea  şi  pleca  după  pofta  inimii. 

îl  găsiră  pe  Magnar  sub  pomul  care  creştea  prin  podeaua  camerei  principale. 
Prizonierul  lui  stătea  în  genunchi  lângă  cămin,  înconjurat  de  suliţe  şi  săbii  de 
bronz.  îl  urmări  pe  Jon  apropiindu-se,  dar  nu  scoase  nici  o  vorbă.  Ploaia  şiroia  pe 
ziduri  şi  răpăia  pe  ultimele  frunze  care  atârnau  în  pom,  în  timp  ce  fumul  se  ridica, 
în  vârtejuri  groase,  dinspre  foc. 

—  Trebuie  să  moară,  zise  Styr  Magnarul.  Fă-o,  cioară. 

Bătrânul  tăcea.  Doar  se  uita  la  Jon,  care  stătea  neclintit  între  sălbatici.  Prin 
ploaie  şi  fum,  luminat  de  flăcări,  n-ar  fi  putut  vedea  că  Jon  era  îmbrăcat  în  negru 
din  cap  până-n  picioare.  Numai  mantia-i  din  blană  de  oaie  nu  era  neagră.  Sau 

oare  vedea? 

Jon  scoase  Sabia  Lungă  din  teacă.  Ploaia  scaldă  oţelul,  iar  lumina  focului 
trasă,  deodată,  o  linie  portocalie  de-a  lungul  tăişului.  Un  foc  atât  de  mic  să- 1  coste 
pe  un  om  viaţa.  îşi  aminti  ce  spusese  Qhorin  Halfhand  când  zăriseră  focul  de  la 
Trecătoarea  Ţipătului.  Aici,  sus,  focul  înseamnă  viaţă,  dar  poate  însemna  şi 
moarte.  Dar  asta  era  sus,  între  Colţii  de  Gheaţă,  în  sălbăticia  fără  de  lege  de 
dincolo  de  Zid.  Aici  era  Darul,  aflat  sub  protecţia  Rondului  de  Noapte  şi  sub 
puterea  Winterfellului.  Orice  om  ar  trebui  să  fie  liber  să  facă  un  foc,  fără  să  moară 
pentru  asta. 

—  De  ce  şovăi?  întrebă  Styr.  Omoară-1  şi  gata! 

Nici  măcar  atunci  ostaticul  nu  scoase  o  vorbă.  „îndurare",  ar  fi  putut  spune, 
sau  „Nu,  vă  rog,  nu  v-am  făcut  nici  un  rău!"  Ar  fi  putut  spune  o  mie  de  lucruri,  ar 
fi  putut  să  plângă  sau  să-şi  invoce  zeii.  Dar  nici  un  cuvânt  nu  l-ar  fi  salvat  acum. 
Probabil  că  ştia  asta.  Aşa  că  rămânea  tăcut  şi  îl  privea  pe  Jon,  acuzator  sau 
rugător. 

Nu  trebuie  să  te  împotriveşti,  orice  ţi- ar  cere.  Mergi  cu  ei,  mănâncă  împreună 
cu  ei,  luptă  alături  de  ei...  Dar  acest  bătrân  nu  opusese  nici  un  fel  de  rezistenţă. 
Avusese  ghinion,  atâta  tot.  Cine  era,  de  unde  venea,  încotro  se  îndrepta  pe  calul 
lui  deşelat. . .  nimic  din  toate  acestea  nu  contau. 

E  un  om  bătrân,  îşi  spuse  Jon.  Are  cincizeci  de  ani,  poate  şaizeci.  A  avut  parte 
de  o  viaţă  mai  lungă  decât  cei  mai  mulţi.  Thennii  îl  vor  omorî  oricum,  nimic  din 
ceea  ce  aş  putea  spune  sau  face  nu-l  va  salva.  Sabia  Lungă  atârna  mai  greu  decât 
plumbul  în  mâna  sa,  prea  grea  s-o  ridice.  Omul  continua  să  se  uite  lung  la  el,  cu 
ochi  mari  şi  negri,  ca  nişte  fântâni.  Voi  cădea  în  acei  ochi  şi  mă  voi  îneca. 
Magnarul  îl  privea  şi  el,  iar  Jon  aproape  că  simţea  gustul  neîncrederii.  Omul  e 
mort. 

Ce  importanţă  are  dacă  mâna  mea  e  cea  care-l  ucide?  Dintr-o  lovitură,  ar 
isprăvi,  repede  şi  frumos.  Sabia  Lungă  era  făurită  din  oţel  valyrian.  Ca  Gheaţa. 
Jon  îşi  aminti  o  altă  moarte,  îşi  aminti  dezertorul  îngenuncheat,  ameţeala, 
strălucirea  sângelui  pe  zăpadă...  sabia  fratelui  său,  cuvintele  tatălui  său,  chipul 
tatălui  său... 

—  Fă-o,  Jon  Snow!  îl  îndemnă  Ygritte.  Trebuie.  Ca  să  dovedeşti  că  nu  eşti 
cioară,  ci  om  liber. 

—  Un  om  bătrân,  lângă  un  foc? 

—  Şi  Orell  stătea  lângă  un  foc.  L-ai  ucis  fără  să  clipeşti.  în  clipa  aceea,  Ygritte 
îl  privi  cu  asprime.  Ai  vrut  să  mă  omori  şi  pe  mine,  până  când  ai  văzut  că  sunt 
femeie.  Şi  dormeam. 

—  A  fost  altceva.  Eraţi  soldaţi. . .  santinele. 

—  Da,  şi  voi,  ciorile,  voiaţi  să  treceţi  neobservaţi.  Aşa  cum  vrem  noi  acum.  E 
acelaşi  lucru.  Omoară-1. 

Jon  se  întoarse  cu  spatele  la  bătrân. 

—  Nu. 

Magnarul  se  apropie,  înalt,  rece  şi  ameninţător. 

—  Eu  spun  da.  Aici  eu  poruncesc. 

—  Tu  le  porunceşti  Thennilor,  nu  oamenilor  liberi. 

—  Nu  văd  nici  un  om  liber.  Văd  o  cioară  şi  o  nevastă  de  cioară. 

—  Nu  sunt  nevastă  de  cioară.  Ygritte  îşi  smulse  pumnalul  din  teacă. 

Cu  trei  paşi  repezi,  smuci  capul  bătrânului  de  păr  şi  îi  despică  beregata  de  la  o 
ureche  la  alta.  Nici  în  moarte,  bărbatul  nu  ţipă. 

—  Nimic  nu  ştii,  Jon  Snow!  îi  strigă  ea,  aruncând  cuţitul  însângerat  la  picioa- 
rele lui. 

Magnarul  spuse  ceva  în  Limba  Veche.  Poate  că  le  ceruse  Thennilor  să-1 
omoare,  dar  Jon  n-avea  să  ştie  niciodată.  Un  fulger  se  prăbuşi  din  cer,  un  fulger 
albastru-alburiu  care  atinse  vârful  turnului  de  pe  lac.  îi  simţeau  parcă  furia,  iar 
tunetul  care  urmă  cutremură  noaptea. 

Şi  moartea  se  pogorî  tiptil  printre  ei. 

Fulgerul  îl  orbi,  dar  Jon  reuşi  să  zărească,  pentru  o  clipă,  umbra  grăbită, 
înainte  de  a  auzi  ţipătul.  Primul  Thenn  muri  aşa  cum  murise  bătrânul,  cu  sângele 
ţâşnindu-  i  din  gâtlejul  sfârtecat.  Apoi  lumina  pieri  şi  silueta  se  îndepărtă 
învârtindu-se,  mârâind,  şi  un  alt  om  se  prăbuşi  în  întuneric.  Se  auzeau  înjurături, 
ţipete,  urlete  de  durere.  Jon  îl  văzu  pe  Bubos  făcând  câţiva  paşi  împleticiţi  înapoi 
şi  doborând  trei  oameni  în  spatele  lui.  Nălucă,  se  gândi  înnebunit,  preţ  de  o  clipă. 
Nălucă  a  sărit  Zidul.  Dar  apoi  fulgerul  preschimbă  noaptea  în  zi  şi  Jon  văzu  lupul 
cocoţat  pe  pieptul  lui  Del,  cu  sângele  revărsându-i-se  negru  dintre  fălci.  Cenuşiu, 
e  cenuşiu. 

întunericul  se  lăsă  odată  cu  tunetul.  Thennii  loviră  cu  suliţele,  când  lupul  sări 
printre  ei.  Iapa  bătrânului  se  ridică  pe  picioarele  din  spate,  lovind  cu  copitele, 
înnebunită  de  mirosul  măcelului.  Jon  avea  încă  sabia  Lungă  în  mână.  Dintr-odată, 
Jon  Snow  îşi  dădu  seama  că  nu  se  va  întâlni  cu  o  ocazie  mai  bună. 

Doborî  primul  om  când  se  întoarse  către  lup,  îl  ucise  pe  al  doilea,  îl  spintecă  pe 
al  treilea.  Prin  nebunia  dezlănţuită,  auzi  pe  cineva  strigându-i  numele,  dar  n-ar  fi 
putut  spune  dacă  era  Ygritte  sau  Magnarul.  Thennul,  luptându-se  să  potolească 
animalul,  nu-1  observă.  Sabia  Lungă  era  uşoară  ca  o  pană.  Jon  lovi  piciorul 
omului,  din  spate,  simţind  cum  oţelul  muşcă  din  carne,  până  la  os.  Când  sălbaticul 
căzu,  iapa  o  luă  la  goană,  dar  Jon  reuşi  cumva  s-o  înhaţe  de  coamă  cu  mâna  liberă 
şi  sări  pe  spatele  ei.  O  mână  se  închise  peste  cotul  lui,  şi  atunci  lovi  cu  sabia, 
văzând  chipul  lui  Bodger  topindu-se  într-o  baie  de  sânge.  Calul  se  cabra,  lovind 
cu  putere.  O  copită  nimeri  un  Thenn  direct  în  tâmplă,  cu  un  pârâit. 

Şi  apoi  goneau.  Jon  nu  făcea  nici  un  efort  să  conducă  iapa.  Nu  făcea  decât  să 

se  ţină  pe  spatele  ei,  în  timp  ce  se  avântau  prin  noroi,  prin  ploaie  şi  tunete. 
Ierburile  ude  îi  biciuiau  faţa  şi  o  suliţă  îi  zbură  pe  lângă  o  ureche.  Dacă  animalul 
se  împiedica  şi  îşi  rupe  un  picior,  mă  vor  ajunge  din  urmă  şi  mă  vor  omorî,  gândi 
el,  dar  vechii  zei  erau  cu  el  şi  iapa  nu  se  împiedică.  Fulgerele  cutremurau  bolta 
întunecată  a  cerului  şi  tunetele  se  rostogoleau  peste  câmpii.  Ţipetele  se  îndepărta- 
ră, stingându-se  în  spatele  lui. 

Mult  mai  târziu,  ploaia  se  opri.  Jon  se  pomeni  singur  într-o  mare  de  iarbă 
neagră,  înaltă.  Durerea  îi  cutremura  şoldul  drept.  Când  privi  în  jos,  văzu  cu 
surprindere  o  săgeată  ţâşnindu-i  din  coapsă.  Când  s-a  întâmplat  asta?  Apucă 
strâns  de  săgeată  şi  o  smuci,  dar  vârful  era  prea  adânc  înfipt  în  carnea  piciorului, 
iar  când  trăgea  de  ea  durerea  era  cumplită.  încercă  să  se  gândească  la  nebunia  de 
la  han,  dar  nu-şi  putea  aminti  decât  fiara,  sfrijită  şi  cenuşie  şi  înfricoşătoare.  Era 
prea  mare  pentru  un  lup  obişnuit.  Un  lup  străvechi,  aşadar.  Aşa  trebuie  să  fi  fost. 
Nu  mai  văzuse  niciodată  un  animal  mişcându-se  atât  de  repede.  Ca  un  vânt 
cenuşiu...  Era  oare  posibil  ca  Robb  să  se  fi  întors  în  Nord? 

Jon  clătină  din  cap.  Nu  avea  răspunsuri.  îi  era  prea  greu  să  se  gândească. . .  la 
lup,  la  bătrân,  la  Ygritte,  la  toate  acestea. 

Cu  mare  dificultate,  alunecă  de  pe  spatele  iepei.  Piciorul  rănit  i  se  îndoi  sub  el 
şi  Jon  fu  nevoit  să-şi  înghită  un  ţipăt.  Va  fi  un  chin.  Săgeata  trebuia  să  iasă  şi  nu  se 
alegea  cu  nimic  dacă  mai  aştepta.  Jon  strânse  în  palmă  capătul  săgeţii,  trase  adânc 
aer  în  piept  şi  împinse.  Gemu,  apoi  înjură.  îl  durea  atât  de  tare,  încât  fu  nevoit  să 
se  oprească.  Sângerez  ca  un  porc  măcelărit,  gândi  el,  dar  n-avea  ce  să  facă  până 
când  nu  scotea  săgeata.  Se  crispa  şi  încercă  iarăşi...  dar  curând  se  opri  din  nou, 
tremurând.  încă  o  dată.  De  data  aceasta  ţipă,  dar  când  termină,  capul  săgeţii  îi 
ieşea  prin  partea  din  faţă  a  piciorului.  Cum  trecuse  prin  asta  fără  să  leşine,  nu-şi 
dădea  seama. 

Pe  urmă  zăcu  pe  pământ,  strângându-şi  trofeul  în  mână  şi  sângerând  în  tăcere, 
prea  vlăguit  ca  să  se  mişte.  După  o  vreme,  îşi  dădu  seama  că,  dacă  nu  se  forţa  să 
se  clintească,  ar  putea  să  sângereze  până  ce  va  muri.  Jon  se  târî  până  la  pârâul 
unde  se  adăpa  iapa,  îşi  spălă  coapsa  în  apa  rece  şi  o  legă  strâns  cu  o  fâşie  smulsă 
din  mantie.  Spălă  şi  săgeata,  răsucind-o  în  mâini.  Oare  penele  săgeţii  erau  gri  sau 
albe?  Săgeţile  Ygrittei  erau  cu  pene  gri  de  gâscă.  Oare  a  tras  în  mine,  în  timp  ce 
fugeam?  Jon  n-o  putea  învinui  pentru  asta.  Se  întreba  dacă  pe  el  îl  ţintise  sau 
calul.  Dacă  iapa  s-ar  fi  prăbuşit,  soarta  lui  ar  fi  fost  pecetluită. 

—  Noroc  că  piciorul  meu  i-a  ieşit  în  cale,  murmură  el. 

Mai  zăbovi  o  vreme,  lăsând  iapa  să  pască.  Nu  se  îndepărtase  prea  mult.  Asta 
era  bine.  Şchiop,  cu  un  picior  rănit,  n-ar  fi  prins-o  niciodată.  Abia  reuşi  să  se 
ridice  şi  să  încalece.  Cum  am  încălecat- o  oare  înainte,  fără  hăţuri  şi  şa?  Aceasta 
era  o  altă  întrebare  la  care  nu  putea  răspunde. 

Tunetele  bubuiau  în  depărtare,  dar  deasupra  lui,  norii  se  împrăştiau.  Jon 
cercetă  cerul  până  când  descoperi  Dragonul  de  Gheaţă,  apoi  întoarse  iapa  către 

nord,  spre  Castelul  Negru.  Durerea  ce-i  zvâcnea  în  muşchiul  coapsei  îl  făcu  să  se 
cutremure  când  dădu  pinteni  iepei  ce  aparţinuse  bătrânului.  Merg  acasă,  îşi  spuse. 
Dar  dacă  era  adevărat,  de  ce  se  simţea  atât  de  pustiit? 

Călări  până  în  zori,  cu  stelele  privindu-1  de  sus,  ca  nişte  ochi. 

DAENERYS 

Iscoadele  ei  Dothraki  îi  spuseseră  cum  era,  dar  Dany  voia  să  vadă  cu  ochii  ei. 
Ser  Jorah  Mormont  o  însoţea,  străbătând  împreună  o  pădure  de  mesteceni  şi 
urcând  o  creastă  abruptă  de  gresie. 

—  Destul  de  aproape,  o  preveni  el,  pe  creastă.  Dany  îşi  struni  iapa  şi  privi 
peste  câmpii,  către  locul  unde  oastea  yunkisheză  se  întindea  în  calea  ei. 
Barbă- Albă  o  învăţase  cum  poate  să-şi  numere  cel  mai  uşor  duşmanii. 

—  Cinci  mii,  zise  ea,  după  o  clipă. 

—  Aş  zice  la  fel.  Ser  Jorah  îi  arătă  cu  degetul:  Aceia,  din  flancuri,  sunt 
mercenari.  Lăncieri  şi  arcaşi  călare,  cu  săbii  şi  topoare  pentru  lupta  corp  la  corp. 
Fiii  Secunzi  în  aripa  stângă,  Ciorile  Furtunii  la  dreapta.  Cam  cinci  sute  de  oameni 
din  fiecare.  Vezi  flamurile? 

Harpia  din  Yunkai  ţinea  în  gheare  un  bici  şi  un  colan  de  fier,  în  loc  de  o  bucată 
de  lanţ.  Dar  mercenarii  îşi  fluturau  propriile  flamuri  sub  cele  ale  oraşului  pe  care 
îl  slujeau:  la  dreapta,  patru  ciori  între  fulgere  încrucişate,  la  stânga,  o  sabie  frântă. 

—  în  centru  sunt  yunkaii  înşişi,  remarcă  Dany.  Ofiţerii  lor  nu  se  deosebeau  de 
astapori  de  la  distanţă:  aveau  coifuri  înalte,  strălucitoare,  şi  mantii  cusute  cu 
discuri  sclipitoare  de  aramă.  Cei  pe  care  îi  conduc  sunt  soldaţi  sclavi? 

—  în  mare  parte.  Dar  nu  se  compară  cu  Cei  Nepătaţi.  Yunkaii  sunt  cunoscuţi 
pentru  pregătirea  sclavilor  pentru  plăceri,  nu  a  luptătorilor. 

—  Ce  spui  acolo?  Putem  înfrânge  această  oaste? 

—  Cu  uşurinţă,  răspunse  Jorah. 

—  Dar  nu  fără  vărsare  de  sânge.  Cărămizile  Astaporului  fuseseră  scăldate  în 
sânge  din  belşug  în  ziua  când  oraşul  căzuse,  dar  puţin  fusese  al  ei  sau  al 
oamenilor  ei.  Poate  că  reuşim  să  câştigăm  o  bătălie  aici,  dar  cu  un  asemenea  preţ 
nu  putem  cuceri  oraşul. 

—  Există  întotdeauna  acest  risc,  Khaleesi.  Astaporul  a  fost  slab  şi  vulnerabil. 
Yunkaiul  e  bine  păzit. 

Dany  rămase  pe  gânduri.  Oastea  de  sclavi  părea  neînsemnată  pe  lângă  propria 
ei  oştire,  dar  mercenarii  erau  călare.  Călătorise  prea  mult  timp  cu  Dothrakii  ca  să 
nu  ştie  ce  puteau  face  războinicii  călare  cu  pedestraşii.  Nepătaţii  le- ar  putea  ţine 
piept,  dar  oamenii  mei  liberi  ar  fi  măcelăriţi. 

—  Stăpânilor  de  sclavi  le  place  să  vorbească,  zise  Dany.  Trimite  vorbă  că  aş 
vrea  să-i  ascult  în  seara  asta,  în  cortul  meu.  Şi  invită-i  pe  căpitanii  companiilor  de 

mercenari  să  mă  viziteze.  Dar  nu  împreună. 

Ciorile  Furtunii  la  amiază,  Fiii  Secunzi  două  ore  mai  târziu. 

—  Cum  ţi-e  voia,  zise  Ser  Jorah.  Dar  dacă  nu  vin. . . 

—  Vor  veni.  Vor  fi  curioşi  să  vadă  dragonii  şi  să  audă  ce  aş  avea  de  spus,  iar 
cei  isteţi  vor  considera  că  e  o  bună  ocazie  să-mi  măsoare  puterea.  îşi  întoarse  iapa 
argintie.  îi  aştept  în  pavilionul  meu. 

Un  cer  de  ardezie  şi  un  vânt  zburdalnic  o  conduseră  pe  Dany  înapoi  la  oastea 
sa.  Şanţul  adânc  care  avea  să  înconjoare  tabăra  era  deja  pe  jumătate  săpat,  iar 
pădurea  era  plină  de  Nepătaţi  care  tăiau  crengi  de  mesteceni,  ca  să  cioplească  din 
ele  ţăruşi.  Eunucii  nu  puteau  dormi  în  tabăra  nefortificată,  sau  cel  puţin  aşa 
insistase  Viermele  Cenuşiu.  Era  acolo,  supraveghindu-le  munca.  Dany  se  opri  o 
clipă,  să-i  vorbească. 

—  Yunkaiul  şi-a  pregătit  leii  pentru  luptă. 

—  Asta  e  bine,  înălţimea  Ta.  Oamenii  noştri  sunt  însetaţi  de  sânge. 

Când  le  poruncise  Celor  Nepătaţi  să-şi  aleagă  ofiţeri  din  rândul  lor,  Viermele 
Cenuşiu  fusese  ales,  cu  o  majoritate  zdrobitoare,  pentru  cel  mai  înalt  grad.  Dany  îl 
numise  pe  Ser  Jorah  deasupra  lui,  să-1  pregătească  pentru  rolul  de  comandant,  iar 
cavalerul  exilului  spunea  că,  până  în  prezent,  tânărul  eunuc  se  dovedise  aspru,  dar 
drept,  iute  la  minte,  neobosit  şi  cu  totul  intransigent  în  grija  sa  pentru  detalii. 

—  înţelepţii  Stăpâni  au  adunat  o  oştire  de  sclavi,  să  ne  iasă  în  întâmpinare. 

—  Un  sclav  din  Yunkai  învaţă  despre  cele  şapte  suspine  şi  cele  şaisprezece 
puncte  ale  plăcerii,  înălţimea  Ta.  Cei  Nepătaţi  învaţă  cum  să  mânuiască  cele  trei 
suliţe.  înălţimea  Ta,  Viermele  Cenuşiu  speră  să-ţi  dovedească. 

Unul  dintre  primele  lucruri  pe  care  Dany  le  făcuse  după  căderea  Astaporului  a 
fost  abolirea  obiceiului  de  a  da  Nepătaţilor  noi  nume  în  fiecare  zi.  Majoritatea 
celor  născuţi  liberi  reveniseră  la  numele  lor  de  la  naştere,  aceia  care  şi  le  mai 
aminteau,  cel  puţin.  Alţii  îşi  luaseră  nume  de  eroi  sau  zei  şi,  uneori,  de  arme, 
pietre  preţioase  sau  chiar  flori,  ajungându-se  astfel  la  câteva  nume  de  soldaţi 
foarte  ciudate  pentru  urechile  lui  Dany.  Viermele  Cenuşiu  rămăsese  Viermele 
Cenuşiu.  Când  1-a  întrebat  de  ce,  el  a  răspuns: 

—  E  un  nume  norocos.  Numele  cu  care  omul  ăsta  s-a  născut  era  blestemat. 
Acela  a  fost  numele  pe  care  omul  ăsta  1-a  purtat  când  a  fost  luat  ca  sclav.  Dar 
Vierme  Cenuşiu  e  numele  pe  care  omul  ăsta  1-a  tras  în  ziua  în  care  Daenerys  1-a 
făcut  liber. 

—  Dacă  începe  bătălia,  fie  ca  Viermele  Cenuşiu  să-şi  arate  şi  înţelepciunea,  şi 
curajul,  îi  spuse  Dany.  Cruţă  orice  sclav  care  fuge  sau  îşi  aruncă  arma.  Cu  cât 
ucidem  mai  puţini,  cu  atât  rămân  mai  mulţi  să  ni  se  alăture  mai  târziu. 

—  Omul  o  să-şi  amintească. 

—  Ştiu.  Să  vii  la  prânz  la  cortul  meu.  Vreau  să  fii  acolo,  cu  ceilalţi  ofiţeri  ai 
mei,  când  voi  trata  cu  căpitanii  mercenarilor. 

Dany  îşi  zori  iapa  către  tabără,  în  interiorul  perimetrului  pe  care  îl  delimitaseră 

Cei  Nepătaţi,  corturile  se  înălţau  în  şiruri  ordonate,  cu  pavilionul  înalt,  auriu,  al  lui 
Dany  în  mijloc.  O  a  doua  tabără  se  afla  în  apropiere  de  a  ei,  de  cinci  ori  mai  mare, 
răsfirată  şi  dezordonată.  Această  a  doua  tabără  nu  avea  tranşee,  nici  corturi,  nici 
santinele,  nici  şiruri  de  cai.  Cei  care  aveau  cai  sau  catâri  dormeau  lângă  animale, 
de  teamă  să  nu  le  fie  furate.  Capre,  oi  şi  câini  înfometaţi  hoinăreau  în  voie  printre 
cete  de  femei,  copii  şi  bătrâni.  Dany  lăsase  Astaporul  în  mâinile  unui  consiliu 
format  din  foşti  sclavi  conduşi  de  un  vraci,  un  cărturar  şi  un  preot.  Oameni 
înţelepţi  cu  toţii,  gândi  ea,  şi  drepţi.  Dar  chiar  şi  aşa,  zeci  de  mii  preferaseră  s-o 
urmeze  la  Yunkai  decât  să  rămână  în  Astapor.  Le-  am  dat  oraşul  şi  cei  mai  mulţi 
dintre  ei  au  fost  prea  speriaţi  ca  să- 1  ia. 

Oastea  pestriţă  de  sclavi  eliberaţi  o  copleşea  numeric  pe  a  ei,  dar  îi  era  mai 
mult  povară  decât  sprijin.  Poate  că  unul  dintr-o  sută  avea  un  măgar,  o  cămilă  sau 
un  bou.  Majoritatea  purtau  arme  furate  din  armurăria  vreunui  stăpân  de  sclavi,  dar 
numai  unul  din  zece  era  destul  de  puternic  să  lupte  şi  nici  unul  dintre  ei  nu  era 
antrenat.  Mâncau  tot  ce  le  ieşea  în  cale,  ca  nişte  lăcuste  în  sandale.  Dar  Dany  nu 
avea  inima  să-i  abandoneze,  aşa  cum  o  îndemnaseră  Ser  Jorah  şi  călăreţii  ei  de 
sânge.  Le-  am  spus  că  sunt  liberi.  Nu  le  pot  spune  acum  că  nu  sunt  liberi  să  mi  se 
alăture.  Privi  fumul  care  se  ridica  dinspre  focurile  lor  şi-şi  înghiţi  un  suspin.  Poate 
că  avea  cei  mai  buni  pedestraşi  din  lume,  dar  îi  avea  şi  pe  cei  mai  răi. 

Arstan  Barbă- Albă  stătea  în  faţa  cortului  ei,  în  timp  ce  Vânjosul  Belwas  şedea 
cu  picioarele  încrucişate  pe  iarba  de  alături,  mâncând  o  strachină  de  smochine.  în 
timpul  marşului,  misiunea  de  a  o  păzi  cădea  pe  umerii  lor.  Pe  Jhogo,  Aggo  şi 
Rakharo  îi  făcuse  căpitanii  ei,  şi  în  momentul  de  faţă  avea  nevoie  de  ei  mai  mult 
ca  să-i  comande  pe  Dothraki  decât  s-o  apere  pe  ea.  Khalasarul  ei  era  mic,  vreo 
treizeci  de  luptători  călare,  cei  mai  mulţi  băieţi  fără  cosiţe  şi  bătrâni  cocârjaţi.  Dar 
erau  toţi  călăreţii  pe  care  îi  avea  şi  nu  putea  risca  să  rămână  fără  ei.  Cei  Nepătaţi 
puteau  fi  cea  mai  bună  infanterie  din  întreaga  lume,  după  cum  susţinea  Ser  Jorah, 
dar  Dany  avea  nevoie  şi  de  iscoade,  şi  de  călăreţi. 

—  Yunkaii  vor  război,  îi  spuse  Dany  lui  Barbă-Albă  în  pavilion.  Ini  şi  Jhiqui 
aşternuseră  pe  jos  covoare,  iar  Missandei  aprinsese  un  beţişor  parfumat,  ca  să 
îndulcească  aerul  prăfos.  Drogon  şi  Rhaegal  dormeau  pe  nişte  perne,  încolăciţi, 
dar  Viserion  stătea  cocoţat  pe  marginea  băii  ei  goale. 

—  Missandei,  ce  limbă  vorbesc  aceşti  yunkai?  Valyriana? 

—  Da,  înălţimea  Ta,  răspunse  copila.  Un  alt  dialect  decât  cel  din  Astapor,  dar 
destul  de  apropiat  ca  să-1  înţelegi.  Stăpânii  de  sclavi  îşi  spun  înţelepţii  Stăpâni. 

—  înţelepţi?  Dany  se  aşeză  pe  o  pernă,  cu  picioarele  încrucişate,  iar  Viserion 
îşi  desfăcu  aripile  albe  cu  auriu  şi  zbură,  fâlfâind,  lângă  ea.  Vom  vedea  cât  sunt  de 
înţelepţi,  zise  ea,  scărpinând  capul  solzos  al  dragonului,  în  spatele  coarnelor. 

Ser  Jorah  Mormont  se  întoarse  o  oră  mai  târziu,  însoţit  de  trei  căpitani  ai 
Ciorilor  Furtunii.  Purtau  pene  negre  pe  coifurile  lustruite  şi  susţineau  că  sunt  cu 
toţii  egali  în  rang  şi  autoritate.  Dany  îi  cercetă,  în  timp  ce  Irri  şi  Jhiqui  turnau 

vinul.  Prendahl  na  Ghezn  era  un  ghiscari  îndesat,  cu  o  faţă  lătăreaţă  şi  un  păr 
negru,  care  încărunţea.  Sallor  cel  Pleşuv  avea  o  cicatrice  şerpuită  pe  obrazu-i 
palid,  qartheean,  iar  Daario  Naharis  era  bălţat  chiar  şi  pentru  un  tyroshi.  Barba  îi 
era  tăiată  în  trei  colţuri  şi  vopsită  în  albastru,  de  aceeaşi  culoare  cu  ochii  şi  cu 
părul  cârlionţat  care  îi  cădea  până  la  guler.  Mustaţa-i  ascuţită  era  vopsită  în  auriu. 
Hainele  îi  erau  în  toate  nuanţele  de  galben.  O  vaporoasă  dantelă  myrisheză,  de 
culoarea  untului,  i  se  revărsa  de  la  guler  şi  de  la  manşete,  pe  tunică  avea  cusute 
medalioane  de  aramă  în  formă  de  păpădie,  iar  pe  cizmele  înalte  până  la  coapse  i 
se  încolăceau  cusături  cu  fir  de  aur.  Mănuşile  din  velur  moale,  auriu,  erau  vârâte 
în  centura  din  inele  aurite,  iar  unghiile  îi  erau  vopsite  în  albastru, 
însă  cel  care  vorbi  în  numele  mercenarilor  fu  Prendhal  na  Ghezn. 

—  Ai  face  bine  să-ţi  duci  gloata  în  altă  parte,  zise  el.  Ai  luat  Astaporul  prin 
vicleşug,  dar  Yunkaiul  nu  va  cădea  atât  de  uşor. 

—  Cinci  sute  de  Ciori  ale  Furtunii  împotriva  a  zece  mii  de  Nepătaţi,  zise  Dany. 
Eu  sunt  doar  o  fetişcană  şi  nu  pricep  treburile  războiului,  dar  şansele  voastre  de 
izbândă  mi  se  par  slabe. 

—  Ciorile  Furtunii  nu  umblă  singure,  zise  Prendhal. 

—  Ciorile  Furtunii  nu  umblă  defel.  Ele  zboară  la  primul  tunet.  Poate  c-ar 
trebui  să  zburaţi  de  pe  acum.  Am  auzit  că  mercenarii  sunt  renumiţi  pentru 
nestatornicia  lor.  La  ce  bun  să  fiţi  voi  neclintiţi,  când  Fiii  Secunzi  se  dau  în  lături? 

—  Asta  nu  se  va  întâmpla,  insistă  Prendhal  impasibil.  Şi  dacă  s-ar  întâmpla, 
n-ar  avea  nici  o  importanţă.  Fiii  Secunzi  nu  înseamnă  nimic.  Luptăm  alături  de 
bărbaţii  neclintiţi  ai  Yunkaiului. 

—  Luptaţi  alături  de  nişte  muieratici  înarmaţi  cu  suliţe.  Când  întoarse  capul, 
cei  doi  clopoţei  din  păr  îi  sunară  încet.  După  ce  începe  lupta,  să  nu  vă  gândiţi  să 
cereţi  cruţare.  Dar  de  vă  alăturaţi  mie  acum,  veţi  păstra  aurul  pe  care  yunkaii  vi 
l-au  plătit  şi,  în  plus,  vă  voi  da  o  parte  din  pradă  şi  mari  recompense  mai  târziu, 
când  voi  ajunge  în  regatul  meu.  Luptaţi  pentru  înţelepţii  Stăpâni  şi  plata  voastră 
va  fi  moartea.  Vă  închipuiţi  că  Yunkaiul  îşi  va  deschide  porţile  când  Nepătaţii  mei 
vă  vor  măcelări  sub  zidurile  lor? 

—  Femeie,  ragi  ca  un  măgar  şi  vorbeşti  numai  aiureli. 

—  Femeie?  Dany  chicoti.  Asta  vrea  să  fie  o  insultă?  Ţi-aş  întoarce  palma  dacă 
te-aş  lua  drept  bărbat?  Dany  îl  privi  în  ochi.  Sunt  Daenerys  Născută  din  Furtună, 
din  Casa  Targaryen,  Cea  Neagră,  Mamă  a  Dragonilor,  khaleesi  pentru  călăreţii  lui 
Drogo  şi  Regină  a  Celor  Şapte  Regate  ale  Westerosului. 

—  Nu  eşti  decât  târfa  unui  lord  călăreţ.  Când  vă  vom  înfrânge,  o  să  fii  hrană 
pentru  armăsarul  meu. 

Vânjosul  Belwas  scoase  arakhul. 

—  Vânjosul  Belwas  îi  va  dărui  micuţei  regine  limba  lui  urâtă,  dacă  o  doreşte. 

—  Nu,  Belwas.  Aceşti  oameni  sunt  sub  escorta  mea.  Zâmbi.  Răspunde -mi  la  o 
întrebare:  Ciorile  de  Furtună  sunt  sclave  sau  libere? 

—  Suntem  o  frăţie  de  oameni  liberi,  declară  Sallor. 

—  Bine.  Dany  se  ridică  în  picioare.  Atunci  mergeţi  înapoi  şi  povestiţi-le 
fraţilor  voştri  ce  am  spus.  S-ar  putea  ca  unii  să  prefere  să  soarbă  din  aur  şi  glorie 
decât  din  moarte.  Vreau  răspunsul  vostru  până  mâine. 

Căpitanii  Ciorilor  Furtunii  se  ridicară  la  unison. 

—  Răspunsul  nostru  este  nu,  glăsui  Prendahl  na  Ghezn.  Tovarăşii  lui  îl  urmară 
afară  din  cort...  însă  ieşind,  Daario  Naharis  aruncă  o  privire  înapoi  şi  înclină 
capul,  luându-şi  politicos  rămas-bun. 

Două  ore  mai  târziu,  comandantul  Fiilor  Secunzi  sosi  singur.  Se  dovedi  a  fi  un 
Braavosi  cu  ochi  verzi  şi  barbă  stufoasă,  roşie-aurie,  care  îi  ajungea  aproape  până 
la  brâu.  Numele  lui  era  Mero,  dar  îşi  zicea  Bastardul  Titanului. 

Mero  dădu  îndată  vinul  pe  gât,  se  şterse  la  gură  cu  dosul  palmei  şi  o  privi 
lacom  pe  Dany. 

—  Am  impresia  că  m-am  culcat  cu  sora  ta  geamănă  într-un  bordel,  când  eram 
acasă.  Sau  tu  erai? 

—  Cred  că  nu.  Mi-aş  aminti  un  om  atât  de  măreţ,  n-am  nici  o  îndoială. 

—  Da,  aşa  este.  Nici  o  femeie  nu  1-a  uitat  vreodată  pe  Bastardul  Titanului. 
Bărbatul  din  Braavos  îşi  ridică  pocalul,  ca  să  i-1  umple  Jhiqui.  Ce-ai  zice  să-ţi 
scoţi  hainele  alea  şi  să  vii  pe  genunchii  mei?  Dacă  mă  satisfaci,  s-ar  putea  să-i 
aduc  pe  Fiii  Secunzi  de  partea  ta. 

—  Dacă  îi  aduci  pe  Fiii  Secunzi  de  partea  mea,  s-ar  putea  să  nu  te  castrez. 
Bărbatul  voinic  râse. 

—  Fetiţo,  a  mai  fost  o  femeie  care  a  încercat  să  mă  castreze  cu  dinţii.  Acum 
nu-i  mai  are,  dar  sabia  mea  e  la  fel  de  lungă  şi  de  groasă  cum  a  fost  întotdeauna. 
Vrei  să  ţi-o  arăt? 

—  Nu-i  nevoie.  După  ce  ţi-o  taie  eunucii  mei,  o  voi  putea  cerceta  după  bunul 
plac.  Dany  luă  o  sorbitură  de  vin.  E  adevărat  că  sunt  doar  o  fetişcană  şi  nu  cunosc 
căile  războiului.  Explică-mi  cum  propui  să  înfrângi  zece  mii  de  Nepătaţi  cu  cei 
cinci  sute  de  oameni  ai  tăi.  Aşa  neştiutoare  cum  sunt,  şansele  mi  se  par  foarte 
slabe. 

—  Fiii  Secunzi  au  avut  de-a  face  cu  şanse  mai  mici  de  izbândă  şi  au  câştigat. 

—  Fiii  Secunzi  au  avut  de-a  face  cu  şanse  mai  mici  de  izbândă  şi  au  fugit.  La 
Qohor,  din  faţa  Celor  Trei  Mii.  Sau  negi? 

—  Asta  a  fost  acum  o  veşnicie,  înainte  ca  la  comanda  Fiilor  Secunzi  să  se  afle 
Bastardul  Titanului. 

—  Aşadar,  de  la  tine  îşi  iau  curajul?  Dany  se  întoarse  către  Ser  Jorah:  Când 
începe  bătălia,  pe  el  să-1  omori  primul. 

Cavalerul  exilului  zâmbi: 

—  Bucuros,  înălţimea  Ta. 

—  Desigur,  îi  spuse  Daenerys  lui  Mero,  aţi  putea  fugi  din  nou.  Nu  vă  vom 
opri.  Luaţi-vă  aurul  yunkishez  şi  plecaţi. 

—  De  l-ai  fi  văzut  vreodată  pe  Titanul  din  Braavos,  copilă  nesăbuită,  ai  şti  că 
nu  are  coadă,  ca  să  şi-o  vâre  între  picioare. 

—  Atunci  rămâneţi  şi  luptaţi  pentru  mine. 

—  Meriţi  asta,  e  adevărat,  zise  bărbatul  din  Braavos,  şi  te-aş  lăsa  bucuros 
să-mi  săruţi  sabia,  dacă  aş  fi  liber.  Dar  am  luat  banii  yunkailor  şi  mi-am  dat 
cuvântul  sfânt. 

—  Banii  pot  fi  înapoiaţi,  spuse  ea.  Vă  voi  plăti  tot  pe  atât  şi  ceva  în  plus.  Mai 
am  şi  alte  oraşe  de  cucerit  şi  mă  aşteaptă  un  regat  întreg,  la  capătul  lumii. 
Slujeşte-mă  cu  credinţă  şi  Fiii  Secunzi  nu  vor  mai  trebui  niciodată  să  lupte  pentru 
altcineva. 

Comandantul  se  trase  de  barba  roşie,  deasă. 

—  Tot  pe  atât  şi  ceva  în  plus  şi  poate,  pe  deasupra,  un  sărut,  ce  zici?  Sau  mai 
mult  decât  un  sărut?  Pentru  un  bărbat  atât  de  măreţ  ca  mine? 

—  Poate. 

—  Cred  că-mi  va  plăcea  gustul  limbii  tale. 

Simţea  furia  lui  Ser  Jorah.  Ursului  meu  negru  nu- i  place  vorbăria  asta  despre 
sărutat. 

—  Gândeşte-te  în  noaptea  asta  la  ce  ţi-am  spus.  Aş  putea  să  primesc  răspunsul 
tău  mâine? 

—  Da.  Bastardul  Titanului  rânji.  Aş  putea  să  iau  o  carafă  din  vinul  ăsta 
excelent,  să-1  duc  căpitanilor  mei? 

—  Poţi  să  iei  un  butoi.  E  din  beciurile  Bunilor  Stăpâni  ai  Astaporului  şi  am 
căruţe  întregi. 

—  Atunci  dă-mi  o  căruţă.  Un  semn  al  preţuirii  tale? 

—  Eşti  tare  însetat. 

—  Sunt  tare  peste  tot.  Şi  am  mulţi  fraţi.  Bastardul  Titanului  nu  bea  singur, 
Khaleesi. 

—  Fie,  o  căruţă,  dacă  promiţi  că  veţi  bea  în  sănătatea  mea. 

—  S-a  făcut,  tună  el.  S-a  făcut  şi  s-a  făcut!  Trei  toasturi  vom  închina  în  cinstea 
ta  şi  vei  primi  răspunsul  la  răsăritul  soarelui. 

Dar  când  Mero  plecă,  Arstan  Barbă-Albă  spuse: 

—  Omul  acela  are  o  reputaţie  proastă,  chiar  şi  în  Westeros.  Să  nu  te  laşi 
păcălită  de  purtarea  lui,  înălţimea  Ta.  în  seara  asta  va  bea  în  sănătatea  ta,  iar 
dimineaţă  te  va  silui. 

—  De  data  asta  bătrânul  are  dreptate,  interveni  Ser  Jorah.  Fiii  Secunzi  sunt 
vechi  luptători  şi  nu  lipsiţi  de  vitejie,  dar  sub  comanda  lui  Mero  au  devenit 
aproape  la  fel  de  răi  ca  Bravii  Camarazi.  Omul  e  la  fel  de  periculos  pentru  cei  ce-1 
tocmesc  ca  şi  pentru  duşmanii  săi.  De  asta  se  află  aici.  Nici  unul  dintre  Oraşele 
Libere  nu-1  mai  vrea. 

—  Nu  reputaţia  lui  mă  interesează,  ci  cei  cinci  sute  de  cai.  Cum  stăm  cu 
Ciorile  Furtunii?  Avem  vreo  speranţă  de  acolo? 

—  Nu,  răspunse  pe  şleau  Ser  Jorah.  Acel  Prendahl  are  sânge  de  ghiscari. 
Probabil  că  a  avut  rude  în  Astapor. 

—  Păcat.  Ei,  bine,  poate  că  nu  va  trebui  să  luptăm.  Să  aşteptăm  şi  să  vedem  ce 
au  de  spus  yunkaii. 

Emisarii  yunkailor  sosiră  la  apusul  soarelui.  Cincizeci  de  bărbaţi  călare  pe 
superbi  cai  negri,  iar  unul  pe  o  cămilă  albă,  mare.  Coifurile  erau  de  două  ori  mai 
înalte  decât  capetele  lor,  ca  să  nu  turtească  formele  bizare,  întortocheate  şi  înalte, 
ale  părului  lor  uleiat  de  dedesubt.  îşi  vopseau  fustele  de  pânză  şi  tunicile  în  galben 
intens  şi  îşi  coseau  pe  mantii  discuri  de  aramă. 

Bărbatul  de  pe  cămila  albă  îşi  zicea  Grazdan  mo  Eraz.  Deşirat  şi  musculos, 
avea  un  zâmbet  şters,  ca  acela  pe  care-1  afişase  Kraznys  până  în  clipa  când 
Dragon  i-a  pârjolit  faţa.  Părul  îi  era  trecut  printr-un  corn  de  unicorn  care  îi  ţâşnea 
de  pe  frunte,  iar  tokarul  îi  era  tivit  cu  dantelă  aurie,  myrisheză. 

—  Străvechi  şi  glorios  este  Yunkaiul,  regele  oraşelor,  îi  spuse  el  lui  Dany, 
când  îi  ieşi  în  întâmpinare.  Zidurile  noastre  sunt  puternice,  nobilii  noştri  mândri  şi 
aprigi,  oamenii  noştri  neînfricaţi.  Prin  venele  noastre  curge  sângele  strămoşului 
nostru  Ghis,  al  cărui  imperiu  dăinuia  de  multă  vreme  când  Valyria  era  doar  un 
prunc  de  ţâţă.  Ai  fost  înţeleaptă  că  te-ai  aşezat  la  vorbă,  Khaleesi.  Nu  vei  avea 
parte  de  o  victorie  uşoară  aici. 

—  Prea  bine.  Nepătaţii  mei  se  vor  desfăta  cu  puţină  luptă.  îi  aruncă  o  privire 
Viermelui  Cenuşiu,  care  clătină  aprobator  din  cap. 

Grazdan  ridică  din  umeri,  într-un  gest  exuberant. 

—  Dacă  sânge  doreşti,  atunci  să  curgă!  Am  auzit  că  ţi-ai  eliberat  eunucii. 
Libertatea  înseamnă  pentru  un  Nepătat  cât  o  tichie  pentru  un  peşte.  îi  zâmbi 
Viermelui  Cenuşiu,  dar  eunucul  era  ca  o  stană  de  piatră.  Pe  cei  ce  supravieţuiesc 
îi  vom  face  sclavi  din  nou  şi-i  vom  folosi  să  luăm  înapoi  Astaporul  din  mâinile 
prostimii.  Putem  să  te  facem  sclavă  şi  pe  tine,  n-ai  frică!  în  Lys  şi  Tyrosh  există 
case  ale  plăcerii  unde  bărbaţii  ar  plăti  frumuşel  ca  să  se  culce  cu  ultima  dintre 
Targaryeni. 

—  Mă  bucur  să  constat  că  ştii  cine  sunt,  zise  Dany  cu  blândeţe. 

—  Mă  mândresc  cu  cunoştinţele  mele  despre  vestul  sălbatic  şi  nesăbuit. 
Grazdan  îşi  desfăcu  mâinile,  într-un  gest  împăciuitor.  Şi  totuşi,  de  ce  să  ne 
spunem  vorbe  pripite?  E  adevărat  că  ai  comis  sălbăticii  în  Astapor,  dar  noi, 
yunkaii,  suntem  oamenii  cei  mai  iertători.  Nu  cu  noi  ai  tu  vrajbă,  înălţimea  Ta.  De 
ce  să-ţi  iroseşti  puterile  împotriva  trainicelor  noastre  ziduri,  când  ai  nevoie  de 
fiecare  om  ca  să  recâştigi  tronul  tatălui  tău  în  îndepărtatul  Westeros?  Yunkaiul  îţi 
urează  succes  în  această  strădanie.  Şi,  ca  să-ţi  dovedesc  că  este  adevărat,  ţi-am 
adus  un  dar.  Bătu  din  palme  şi  două  dintre  escortele  sale  se  apropiară,  ducând  un 
cufăr  greu  de  cedru,  legat  cu  bronz  şi  aur.  îl  aşezară  la  picioarele  ei.  Cincizeci  de 
mii  de  coroane  de  aur,  anunţă  Grazdan  cu  glas  domol.  Ai  tăi,  ca  gest  de  prietenie, 
din  partea  înţelepţilor  Stăpâni  ai  Yunkaiului.  Aurul  primit  în  dar  e  mai  bun  decât 

cel  cumpărat  cu  sânge,  nu-i  aşa?  îţi  spun  aşadar,  Daenerys  Targaryen,  ia  cufărul 
acesta  şi  te  du. 

Dany  împinse  capacul  cufărului  cu  un  picior  delicat.  Era  plin  cu  bani  de  aur, 
întocmai  cum  spusese  emisarul.  Luă  o  mână  de  monede  şi  le  lăsă  să-i  alunece 
printre  degete.  Străluceau,  căzând  de-a  valma. 

Erau  noi,  majoritatea,  stanţate  cu  piramida  în  trepte  pe  o  faţă  şi  cu  harpia  din 
Ghis  pe  cealaltă. 

—  Foarte  frumos.  Mă  întreb  câte  cufere  din  acestea  voi  găsi  când  voi  pune 
stăpânire  pe  oraşul  vostru. 

Bărbatul  râse  înfundat: 

—  Nici  unul,  căci  una  ca  asta  nu  se  va  întâmpla. 

—  Am  şi  eu  un  dar  pentru  voi.  Trânti  capacul  cufărului.  Trei  zile.  în  dimineaţa 
celei  de-a  treia,  trimiteţi-vă  sclavii.  Toţi.  Fiecare  bărbat,  femeie  şi  copil  va  primi  o 
armă  şi  atâtea  haine,  mâncare,  monede  şi  alte  obiecte  câte  va  putea  duce.  Pe 
acestea  le  vor  putea  alege  după  bunul  plac  dintre  lucrurile  stăpânilor  lor,  ca  plată 
pentru  anii  în  care  i-au  slujit.  După  ce  toţi  sclavii  vor  pleca,  veţi  deschide  porţile 
şi  le  veţi  îngădui  Nepătaţilor  mei  să  intre  şi  să  scotocească  oraşul,  să  se  asigure  că 
nimeni  n-a  mai  rămas  în  sclavie.  Dacă  faceţi  asta,  Yunkaiul  nu  va  fi  pârjolit  sau 
prădat  şi  nimeni  nu  se  va  atinge  de  vreunul  dintre  oamenii  voştri.  înţelepţii 
Stăpâni  vor  avea  pacea  pe  care  o  doresc  şi  se  vor  fi  dovedit  cu  adevărat  înţelepţi. 
Ce  spui? 

—  Spun  că  eşti  nebună. 

—  Oare?  Dany  ridică  din  umeri  şi  rosti:  Dracarys.  Dragonii  răspunseră. 
Rhaegal  şuieră  şi  scoase  fum  pe  nări,  Viserion  se  năpusti,  iar  Drogon  scuipă  o 
flacără  roşie-neagră.  Atinse  mâneca  tokarului  lui  Grazdan  şi,  într-o  clipită, 
mătasea  se  aprinse.  Pe  covor  se  împrăştiară  monede  de  aur  când  emisarul  se 
împiedică  de  cufăr,  înjurând  cât  îl  ţinea  gura  şi  lovindu-şi  braţul,  până  când 
Barbă- Albă  aruncă  o  carafa  cu  apă  peste  el,  să  stingă  flăcările. 

—  Ai  jurat  că  voi  fi  în  siguranţă,  se  tângui  yunkaiul. 

—  Toţi  yunkaii  se  văicăresc  aşa  pentru  un  tokar  pârlit?  Am  să-ţi  cumpăr  altul 
nou  dacă-ţi  trimiţi  sclavii  în  trei  zile.  Altminteri,  Drogon  are  să-ţi  dea  un  sărut  mai 
fierbinte.  Dany  îşi  încreţi  nasul.  Te-ai  murdărit.  Ia-ţi  aurul  şi  du-te  şi  ai  grijă  ca 
înţelepţii  Stăpâni  să  primească  mesajul  meu. 

Grazdan  mo  Eraz  îndreptă  spre  ea  un  deget: 

—  Vei  regreta  aroganţa  asta,  târfă!  Liliecii  ăştia  mici  n-o  să  te  apere,  te  asigur! 
Vom  umple  aerul  de  săgeţi  dacă  se  apropie  de  Yunkai.  Crezi  că  e  aşa  de  greu  să 
omori  un  dragon? 

—  Mai  greu  decât  să  omori  un  sclav.  Trei  zile,  Grazdan.  Spune-le.  La  sfârşitul 
celei  de-a  treia,  voi  fi  în  Yunkai,  fie  că  îmi  deschideţi  porţile,  fie  că  nu. 

întunericul  se  lăsase  când  yunkaii  părăsiră  tabăra.  Se  anunţa  o  noapte 
întunecată,  fără  lună,  fără  stele,  cu  un  vânt  rece,  umed,  bătând  dinspre  vest.  O 

minunată  noapte  neagră,  gândi  Dany.  Focurile  ardeau  de  jur  împrejurul  ei,  mici 
stele  portocalii  risipite  peste  deal  şi  peste  câmpie. 

—  Ser  Jorah,  spuse  ea,  cheamă-mi  călăreţii  de  sânge.  Dany  se  aşeză  pe  un 
maldăr  de  perne,  aşteptându-i,  cu  dragonii  lângă  ea.  Când  se  adunară,  spuse:  O 
oră  după  miezul  nopţii  ar  trebui  să  fie  suficient. 

—  Da,  Khaleesi,  zise  Rhakaro.  Suficient  pentru  ce? 

—  Să  ne  pregătim  atacul. 

Ser  Jorah  Mormont  se  încruntă: 

—  Le-ai  spus  mercenarilor. . . 

—  ...  că  vreau  răspunsul  lor  până  mâine.  N-am  promis  nimic  pentru  noaptea 
asta.  Ciorile  Furtunii  dezbat  probabil  oferta  mea.  Fiii  Secunzi  vor  fi  beţi  de  vinul 
pe  care  i  l-am  dat  lui  Mero.  Iar  yunkaii  cred  că  au  la  dispoziţie  trei  zile.  îi  vom 
ataca  la  adăpostul  întunericului. 

—  Au,  fără  doar  şi  poate,  iscoade  care  ne  urmăresc. 

—  Iar  în  întuneric,  vor  vedea  sute  de  focuri  arzând,  zise  Dany.  Asta,  dacă  văd 
ceva. 

—  Khaleesi,  zise  Jhogo,  mă  ocup  eu  de  iscoadele  astea.  Nu  sunt  călăreţi,  sunt 
doar  sclavi  călare. 

—  Chiar  aşa,  fu  ea  de  acord.  Cred  că  trebuie  să  atacăm  din  trei  părţi.  Viermele 
Cenuşiu  îi  va  lovi  din  dreapta  şi  din  stânga,  în  timp  ce  căpitanii  mei  vor  pătrunde, 
cu  călăreţii,  prin  mijloc.  Sclavii  călare  nu  vor  rezista  niciodată  unui  atac  al 
Dothrakilor.  Dany  zâmbi.  Negreşit,  sunt  doar  o  fetişcană  şi  nu  mă  pricep  la 
război.  Ce  părere  aveţi,  lorzii  mei? 

—  Cred  că  eşti  sora  lui  Rhaegar  Targaryen,  zise  Ser  Jorah,  cu  umbra  unui 
zâmbet  melancolic. 

—  Da,  întări  Arstan  Barbă- Albă,  şi  o  adevărată  regină. 

Avură  nevoie  de  o  oră  ca  să  pună  la  punct  toate  detaliile.  Acum  începe  partea 
cea  mai  primejdioasă,  gândi  Dany,  când  căpitanii  ei  plecară  la  treburile  lor.  Nu 
putea  decât  să  se  roage  ca  întunericul  nopţii  să-i  ascundă  pregătirile  de  ochii 
duşmanului. 

Aproape  de  miezul  nopţii,  Dany  trase  o  sperietură  când  Ser  Jorah  dădu  buzna, 
trecând  pe  lângă  Vânjosul  Belwas. 

—  Cei  Nepătaţi  au  prins  un  mercenar  încercând  să  se  furişeze  în  tabăra 
noastră. 

—  Un  spion?  Asta  o  înspăimântă.  Dacă  au  prins  unul,  câţi  alţii  au  putut  scăpa? 

—  Susţine  că  venea  cu  daruri.  E  bufonul  galben,  cu  părul  albastru. 
Daario  Naharis. 

—  El?  Atunci  am  să-1  ascult. 

Când  cavalerul  exilului  îl  aduse  înaintea  ei,  Dany  se  întrebă  dacă  mai 
existaseră  vreodată  doi  oameni  atât  de  diferiţi.  Omul  din  Tyrosh  era  blond,  pe 
când  Ser  Jorah  era  tuciuriu,  subţire;  cavalerul  era  vânjos,  înzestrat  cu  bucle,  pe 

când  celălalt  era  pleşuv,  dar  avea  pielea  netedă,  în  vreme  ce  Mormont  era  păros. 
Iar  cavalerul  ei  purta  veşminte  simple,  dar  pe  lângă  celălalt,  un  cocoş  părea 
ponosit,  cu  toate  că,  pentru  această  vizită,  aruncase  o  mantie  grea,  neagră,  peste 
strălucitoarele  sale  straie  galbene.  Ducea  un  sac  greu  atârnat  de  un  umăr. 

—  Khaleesi,  strigă  el.  Aduc  daruri  şi  veşti  bune.  Ciorile  de  Piatră  sunt  ale  tale. 
Un  dinte  de  aur  îi  licări  în  gură,  când  zâmbi.  La  fel  şi  Daario  Naharis! 

Dany  era  sceptică.  Dacă  acest  Tyroshi  venise  să  spioneze,  declaraţia  lui  putea 
fi  doar  o  încercare  disperată  de  a-şi  salva  pielea. 

—  Ce-au  avut  de  spus  la  acestea  Prendhal  na  Ghezn  şi  Sallor? 

—  Mai  nimic.  Daario  deşertă  sacul  şi  capetele  lui  Sallor  Pleşuvul  şi  al  lui 
Prendahl  na  Ghezn  se  rostogoliră  pe  covor.  Darul  meu  pentru  regina  dragonilor. 

Viserion  adulmecă  sângele  ce  se  prelingea  din  gâtul  lui  Prendhal  şi  revărsă  o 
pală  de  foc  care  lovi  în  plin  faţa  celui  mort,  înnegrind  şi  pârjolind  obrajii  storşi  de 
sânge.  Drogon  şi  Rhaegal  începură  să  se  agite  la  mirosul  de  carne  friptă. 

—  Tu  ai  făcut  asta?  întrebă  Dany  scârbită. 

—  Nimeni  altul.  Dacă  dragonii  ei  îl  sâcâiau,  o  ascundea  bine.  După  câtă 
atenţie  le  acorda,  ar  fi  putut  fi  trei  pisoi  care  se  jucau  cu  un  şoarece. 

—  De  ce? 

—  Pentru  că  eşti  aşa  de  frumoasă. 

Avea  mâini  mari  şi  puternice,  şi  ceva  din  ochii  săi  albaştri,  necruţători,  şi  din 
nasul  lui  mare,  coroiat,  amintea  de  ferocitatea  unei  superbe  păsări  de  pradă. 
Prendhal  vorbea  prea  mult  şi  spunea  prea  puţin.  Veşmintele  sale,  aşa  bogate  cum 
erau,  fuseseră  greu  încercate:  cizmele  îi  erau  pătate  de  sare,  lacul  de  pe  unghii  îi 
era  ciobit,  dantela  pătată  de  sudoare  şi  Dany  putea  vedea  că  tivul  mantiei  i  se 
destrăma.  Iar  Sallor  se  scobea  în  nas  de  parcă  mucii  i-ar  fi  fost  de  aur.  Bărbatul 
stătea  cu  mâinile  încrucişate  la  încheieturi,  cu  palmele  aşezate  pe  mânerele 
armelor  sale,  un  arakh  Dothraki  curbat,  la  şoldul  stâng  şi  un  stilet  myrishez  la 
dreapta.  Plăselele  lor  reprezentau  două  femei  de  aur,  goale  şi  destrăbălate. 

—  Te  pricepi  să  foloseşti  armele  alea  frumoase?  îl  întrebă  Dany. 

—  Prendhal  şi  Sallor  ţi-ar  confirma,  dacă  morţii  ar  putea  vorbi.  Nu  socotesc 
nici  o  zi  ca  fiind  trăită  dacă  n-am  iubit  o  femeie,  n-am  ucis  un  duşman  şi  n-am 
mâncat  o  mâncare  bună. . .  iar  zilele  pe  care  le-am  trăit  sunt  nenumărate  ca  stelele 
de  pe  cer.  Fac  din  măcel  o  lucrare  de  artă,  şi  mulţi  jongleri  şi  dansatori  ai  focului 
s-au  rugat  zeilor,  cu  lacrimi  în  ochi,  să  poată  fi  pe  jumătate  la  fel  de  ageri  şi  pe 
sfert  la  fel  de  graţioşi  ca  mine.  Ţi-aş  spune  numele  tuturor  celor  pe  care  i-am  ucis, 
dar  înainte  să  isprăvesc,  dragonii  ar  creşte  mari  cât  castelele,  zidurile  Yunkaiufui 
s-ar  nărui,  prefăcându-se  în  praf  galben,  şi  iarna  ar  veni,  ar  pleca  şi  ar  veni  din 
nou. 

Dany  râse.  îl  plăcea  fanfaronada  acestui  Daario  Naharis. 

—  Scoate  sabia  şi  jură  să  mă  slujeşti. 

Cât  ai  clipi,  arakhul  lui  Daario  ieşi  din  teacă.  Gestul  lui  de  supunere  fu  la  fel 

de  excesiv  ca  tot  ce  făcea,  o  năvalnică  prăbuşire  care  îl  aduse  cu  faţa  la  picioarele 
ei. 

—  Sabia  mea  îţi  aparţine.  Viaţa  mea  îţi  aparţine.  Dragostea  mea  îţi  aparţine. 
Sângele,  trupul  meu,  cântecele  mele,  toate  sunt  ale  tale.  Trăiesc  şi  mor  la  porunca 
ta,  frumoasă  regină. 

—  Atunci  trăieşte,  zise  Dany,  şi  luptă  pentru  mine  în  noaptea  asta. 

—  N-ar  fi  înţelept,  regina  mea.  Ser  Jorah  îi  aruncă  lui  Daario  o  privire  aspră, 
rece.  Ţine-1  aici  până  ce  bătălia  e  câştigată. 

Dany  cumpăni  o  clipă,  apoi  îşi  scutură  capul. 

—  Dacă  ne  poate  da  Ciorile  Furtunii,  atacul  prin  surprindere  e  asigurat. 

—  Şi  dacă  te  trădează,  atacul  e  pierdut. 

Dany  îşi  plecă  privirea,  uitându-se  din  nou  la  mercenar.  Acesta  îi  oferi  un 
zâmbet  care  o  făcu  să  roşească  şi  să-şi  întoarcă  ochii. 

—  N-o  va  face. 

—  De  unde  ştii? 

Dany  arătă  către  grămezile  de  carne  înnegrită  pe  care  dragonii  le  mâncau 
însângerate,  bucată  cu  bucată.  Aş  numi  asta  o  dovadă  de  sinceritate.  Daario 
Naharis,  pregăteşte-ţi  Ciorile  Furtunii  să-i  atace  pe  yunkai  din  spate,  când  începe 
lupta.  Te  poţi  întoarce  în  siguranţă? 

—  Dacă  mă  opresc,  o  să  le  spun  că  iscodeam  şi  n-am  văzut  nimic.  Bărbatul  din 
Tyrosh  se  ridică  în  picioare,  se  înclină  şi  se  năpusti  afară. 

Ser  Jorah  rămase  în  urma  lui. 

—  înălţimea  Ta,  spuse  el  fără  ocolişuri,  asta  a  fost  o  greşeală.  Nu  ştim  nimic 
despre  acest  om... 

—  Ştim  că  este  un  mare  luptător. 

—  Un  mare  limbut,  vrei  să  spui. 

—  Ne  aduce  Ciorile  Furtunii.  Şi  are  ochi  albaştri. 

—  Cinci  sute  de  mercenari  pe  care  nu  te  poţi  bizui. 

—  Nu  te  poţi  bizui  pe  nimeni  în  vremuri  tulburi  ca  acestea,  îi  reaminti  Dany. 
Şi  voi  mai  fi  trădată  de  două  ori,  o  dată  pentru  aur  şi  o  dată  în  dragoste. 

—  Daenerys,  am  de  trei  ori  vârsta  ta,  zise  Ser  Jorah.  Am  văzut  cât  de  perfizi 
sunt  oamenii.  Foarte  puţini  sunt  demni  de  încredere,  iar  Daario  Naharis  nu  se 
numără  printre  ei.  Până  şi  barba  îi  e  vopsită. 

Asta  o  înfurie. 

—  în  timp  ce  tu  ai  o  barbă  cinstită,  asta  vrei  să-mi  spui?  Eşti  singurul  om  în 
care  trebuie  să  mă  încred  toată  viaţa? 

Ser  Jorah  se  îmbăţoşă. 

—  N-am  spus  asta. 

—  O  spui  în  fiecare  zi.  Pyat  Pree  e  un  mincinos.  Xaro  e  un  intrigant,  Belwas 
un  fanfaron.  Arstan  un  asasin. . .  crezi  că  sunt  tot  o  fecioară  neprihănită,  care  nu  e 
în  stare  să  audă  cuvintele  din  spatele  cuvintelor? 

—  înălţimea  Ta. . . 

—  Mi-ai  fost  cel  mai  bun  prieten  de  care  am  avut  parte,  un  frate  mai  bun  decât 
mi-a  fost  vreodată  Viserys.  Eşti  primul  din  Garda  mea  Regală,  comandantul  oştirii 
mele,  cel  mai  preţios  sfetnic,  mâna  mea  dreaptă.  Te  respect,  te  cinstesc  şi  te 
preţuiesc,  dar  nu  te  doresc,  Jorah  Mormont,  şi  m-am  săturat  de  strădaniile  tale  de 
a  înlătura  orice  alt  bărbat  din  preajma  mea,  ca  să  fiu  nevoită  să  mă  bizui  numai  şi 
numai  pe  tine.  Asta  nu  e  de  folos  şi  nu  mă  va  face  să  te  iubesc  mai  mult. 

La  primele  ei  cuvinte,  Mormont  roşise,  dar  când  Dany  termină,  era  palid  din 
nou.  Stătea  neclintit  ca  o  stâncă. 

—  Dacă  aşa  porunceşte  regina  mea,  zise  el,  scurt  şi  rece. 
Dany  era  destul  de  înfierbântată  pentru  amândoi. 

—  Da,  aşa  porunceşte,  răspunse  ea.  Porunceşte.  Acum  du-te  şi  vezi  de 
Nepătaţii  tăi,  ser.  Ai  o  bătălie  de  purtat.  Şi  de  câştigat. 

După  ce  îl  văzu  plecat,  Dany  se  aruncă  pe  perne,  lângă  dragonii  ei.  Nu  avusese 
de  gând  să  fie  atât  de  aspră  cu  Ser  Jorah,  dar  suspiciunile  lui  nesfârşite  treziseră, 
în  cele  din  urmă,  dragonul  din  ea. 

Mă  va  ierta,  îşi  spuse.  Sunt  stăpâna  lui.  Dany  se  pomeni  întrebându-se  dacă 
Ser  Jorah  avea  dreptate  în  privinţa  lui  Daario.  Se  simţi  dintr-odată  foarte  singură. 
Mirri  Maz  Duur  îi  prevestise  că  nu  va  aduce  niciodată  pe  lume  un  copil  viu.  Casa 
Targaryen  se  va  sfârşi  cu  mine.  Asta  o  întrista. 

—  Voi  trebuie  să  fiţi  copiii  mei,  le  spuse  dragonilor,  cei  trei  copii  aprigi  ai 
mei.  Arstan  zice  că  dragonii  trăiesc  mai  mult  decât  oamenii,  aşa  că  voi  veţi  dăinui 
şi  după  moartea  mea. 

Drogon  îşi  întinse  gâtul,  s-o  ciugulească  de  mână.  Avea  dinţii  foarte  ascuţiţi, 
dar  nu-i  ciupea  niciodată  pielea  când  se  jucau  aşa.  Dany  râse  şi-1  smotoci  până 
când  dragonul  ţipă,  plesnindu-şi  coada  ca  un  bici.  E  mai  lungă  decât  înainte, 
observă  Dany,  iar  mâine  va  fi  şi  mai  lungă.  Cresc  repede  acum,  şi  când  vor  fi 
mari,  voi  avea  aripi  să  zbor.  Călare  pe  un  dragon,  şi-ar  putea  conduce  ea  însăşi 
oamenii  în  bătălie,  aşa  cum  făcuse  în  Astapor,  dar  deocamdată  erau  prea  mici  ca 
să-i  suporte  povara. 

Peste  tabără  se  aşternuse  liniştea  când  miezul  nopţii  veni  şi  trecu.  Dany  rămase 
în  pavilionul  ei,  cu  slujnicele,  în  timp  ce  Arstan  Barbă-Albă  şi  Vânjosul  Belwas 
stăteau  de  strajă.  Aşteptarea  e partea  cea  mai  grea.  Să  stea  în  cortul  ei  fără  să  facă 
nimic,  în  timp  ce  bătălia  se  purta  fără  ea,  asta  o  făcea  să  se  simtă  din  nou  aproape 
copil. 

Orele  se  târau  pe  lângă  ea  cu  pasul  melcului.  Chiar  şi  după  ce  Jhiqui  îi  luă 
încordarea  de  pe  umeri,  Dany  era  prea  neliniştită  ca  să  doarmă.  Missandei  se  oferi 
să-i  cânte  un  cântec  de  leagăn  al  Oamenilor  Paşnici,  dar  Dany  îşi  scutură  capul. 

—  Adu-mi-1  pe  Arstan,  îi  ceru  ea. 

Când  bătrânul  veni,  Dany  era  cuibărită  în  blana  ei  de  hrakkar,  al  cărei  miros 
înecăcios  îi  amintea  de  Drogo. 

—  Nu  pot  să  dorm  când  oamenii  mor  pentru  mine,  Barbă-Albă.  Mai  spune-mi 
despre  fratele  meu,  Rhaegar,  dacă  vrei.  Mi-a  plăcut  o  poveste  pe  care  mi-ai  zis  pe 
vas,  despre  cum  s-a  hotărât  să  devină  războinic. 

—  înălţimea  Ta  e  amabilă  să  spună  asta. 

—  Viserys  susţinea  că  fratele  nostru  a  câştigat  multe  turniruri. 
Arstan  îşi  plecă  creştetul  cărunt,  cu  respect. 

—  Nu  se  cuvine  să  tăgăduiesc  vorbele  înălţimii  Sale. . . 

—  Dar?  întrebă  tăios  Dany.  Spune -mi,  îţi  poruncesc. 

—  Vitejia  Prinţului  Rhaegar  era  de  netăgăduit,  însă  rareori  a  intrat  în  arenă.  Nu 
i-a  plăcut  niciodată  cântecul  săbiilor,  aşa  cum  i-a  plăcut  lui  Robert  sau  lui  Jaime 
Lannister.  Era  un  lucru  pe  care  trebuia  să-1  facă,  o  sarcină  pe  care  lumea  i-o 
încredinţase.  O  îndeplinea  cum  se  cuvine,  căci  făcea  totul  cum  se  cuvine.  Aşa  era 
firea  lui.  Dar  nu-i  făcea  nici  o  plăcere.  Se  spune  că  îşi  iubea  mai  mult  harpa  decât 
suliţa. 

—  Dar,  cu  siguranţă,  a  câştigat  câteva  turniruri,  zise  Dany  dezamăgită. 

—  în  tinereţe,  Alteţa  Sa  s-a  descurcat  strălucit  într-un  turnir  de  la  Capătul 
Furtunii,  învingându-i  pe  Lordul  Steffon  Baratheon,  pe  Lordul  Jason  Mallister, 
Vipera  Roşie  din  Dorne,  şi  un  cavaler  misterios  care  s-a  dovedit  a  fi  infamul 
Simon  Toyne,  căpetenie  a  proscrişilor  din  pădurea  regelui.  A  rupt  douăsprezece 
suliţe  împotriva  lui  Ser  Arthur  Dayne  în  ziua  aceea. 

—  Aşadar,  a  fost  campion? 

—  Nu,  înălţimea  Ta.  Onoarea  aceea  i-a  revenit  unui  alt  cavaler  al  Gărzii 
Regelui,  care  1-a  doborât  pe  Prinţul  Rhaegar  de  pe  cal  în  ultima  încleştare. 

Dany  nu  voia  să  audă  despre  Rhaegar  doborât  de  pe  cal. 

—  Dar  ce  turniruri  a  câştigat  fratele  meu? 

—  înălţimea  Ta. . .  Bătrânul  şovăi.  A  câştigat  cel  mai  mare  turnir  dintre  toate. 

—  Care  anume?  vru  să  ştie  Dany. 

—  Turnirul  pe  care  1-a  organizat  Lordul  Whent  la  Harrenhal,  sub  Ochiul 
Zeilor,  în  anul  falsei  primăveri.  Un  eveniment  remarcabil.  Pe  lângă  obişnuitele 
lupte,  a  avut  loc  un  turnir  după  modelul  vechi,  între  şapte  echipe  de  cavaleri,  dar 
şi  trasul  cu  arcul,  aruncarea  cu  toporul,  o  cursă  de  cai.  Un  turnir  al  cântăreţilor,  o 
reprezentaţie  de  pantomimă  şi  multe  ospeţe  şi  voie  bună.  Lordul  Whent  era  mână 
largă,  căci  era  bogat.  Generozitatea  pe  care  o  vestise  a  atras  sute  de  concurenţi. 
Chiar  şi  tatăl  tău,  regele,  care  nu  părăsise  de  mulţi  ani  Fortăreaţa  Roşie,  a  venit  la 
Harrenhal.  Cei  mai  mari  lorzi  şi  cei  mai  vestiţi  campioni  din  Cele  Şapte  Regate  au 
sosit  la  turnir,  iar  Prinţul  Pietrei  Dragonului  i-a  întrecut  pe  toţi. 

—  Dar  acela  a  fost  turnirul  în  care  au  încoronat-o  pe  Lyanna  Stark  regina 
iubirii  şi  a  frumuseţii,  zise  Dany.  Prinţesa  Elia,  soţia  lui,  era  acolo,  şi  totuşi  fratele 
meu  i-a  dat  coroana  fetei  Stark  şi  mai  târziu  i-a  răpit-o  logodnicului  ei.  Cum  a 
putut  face  asta?  Atât  de  rău  se  purta  cu  el  femeia  Dothraki? 

—  Nu  e  locul  unuia  ca  mine  să  spună  ce  a  fost  în  inima  fratelui  tău,  înălţimea 

Ta.  Prinţesa  Elia  era  o  doamnă  bună  şi  graţioasă,  dar  sănătatea  i-a  fost  mereu 
şubredă. 

Dany  îşi  strânse  blana  de  leu  în  jurul  umerilor. 

—  Viserys  a  spus  odată  că  e  vina  mea,  fiindcă  m-am  născut  prea  târziu.  îşi 
amintea  că  negase  asta  cu  înverşunare,  mergând  până  într-acolo  încât  îi  spusese 
lui  Viserys  că  era  vina  lui,  că  nu  se  născuse  fată.  O  bătuse  cu  cruzime  pentru 
insolenţa  aceea.  Zicea  că,  dacă  m-aş  fi  născut  mai  devreme,  Rhaegar  s-ar  fi 
însurat  cu  mine  în  locul  Eliei  şi  totul  ar  fi  fost  altfel.  Dacă  Rhaegar  ar  fi  fost  fericit 
cu  soţia  lui,  n-ar  mai  fi  avut  nevoie  de  fata  Stark. 

—  Poate  că  aşa  este,  înălţimea  Ta.  Barbă- Albă  rămase  tăcut  un  moment.  Dar 
nu  sunt  sigur  că  Rhaegar  era  omul  care  să  poată  fi  fericit. 

—  îl  faci  să  pară  atât  de  acru,  protestă  Dany. 

—  Nu,  nu  acru,  dar. . .  Prinţul  Rhaegar  avea  o  anumită  melancolie,  un 
sentiment  al... 

—  Spune,  îl  îndemnă  ea.  Un  sentiment  al. . . 

—  ...  fatalităţii.  A  fost  născut  în  suferinţă,  regina  mea,  şi  umbra  aceea  a  atârnat 
deasupra  lui  câte  zile  a  avut. 

Viserys  îi  vorbise  o  singură  dată  despre  naşterea  lui  Rhaegar.  Probabil  că 
povestea  îl  întrista  prea  mult. 

—  Era  bântuit  de  umbra  Castelului  Verii,  nu-i  aşa? 

—  Da.  Şi  totuşi,  Castelul  Verii  era  locul  care  îi  plăcea  prinţului  cel  mai  mult. 
Mergea  acolo  din  când  în  când,  întovărăşit  doar  de  harpa  lui.  Nici  măcar  cavalerii 
Gărzii  Regale  nu-1  însoţeau  acolo.  îi  plăcea  să  doarmă  în  castelul  părăginit,  sub 
cerul  înstelat  şi,  ori  de  câte  ori  se  întorcea,  aducea  cu  el  un  cântec.  Când  îl  auzeai 
cântând  la  harpa-i  înaltă  cu  coarde  de  argint,  cântând  despre  amurgul  regilor,  de- 
spre lacrimi  şi  moarte,  nu  puteai  decât  să  simţi  că  despre  el  cânta  şi  despre  cei  pe 
care-i  iubea. 

—  Dar  Uzurpatorul?  Cânta  şi  el  cântece  triste? 
Arstan  râse  înfundat. 

—  Robert?  Lui  Robert  îi  plăceau  cântecele  care  îl  făceau  să  râdă,  cu  cât  mai 
deocheate  cu  atât  mai  bine.  Nu  cânta  decât  când  era  beat,  iar  atunci  cânta  Un 
butoi  de  bere  sau  Cincizeci  şi  patru  de  poloboace  sau  Ursul  roşu  şi  frumoasa 
fecioară.  Robert  era  mult  mai. . . 

Ca  unul,  dragonii  îşi  ridicară  capetele  şi  ţipară. 

—  Cai!  Dany  sări  în  picioare,  strângându-şi  blana  de  leu  în  jurul  trupului. 
Afară,  îl  auzi  pe  Vânjosul  Belwas  strigând  ceva  şi  pe  urmă  alte  glasuri  şi  tropot  de 
cai.  Irri,  du-te  să  vezi  cine. . . 

Cortul  se  deschise  şi  Ser  Jorah  Mormont  intră.  Era  plin  de  praf  şi  împroşcat  de 
sânge,  dar  altminteri  nu  ieşise  foarte  răvăşit  din  bătălie.  Cavalerul  exilului 
îngenunche  în  faţa  lui  Dany  şi  spuse: 

—  înălţimea  Ta,  îţi  aduc  victoria.  Ciorile  Furtunii  au  trecut  de  partea  noastră, 

sclavii  au  fugit,  iar  Fiii  Secunzi  erau  prea  beţi  ca  să  lupte,  întocmai  cum  ai  spus. 
Două  sute  de  morţi,  în  cea  mai  mare  parte  yunkai.  Sclavii  lor  au  coborât  suliţele  şi 
au  fugit,  iar  mercenarii  s-au  predat.  Avem  câteva  mii  de  prizonieri. 

—  Şi  pierderile  noastre? 

—  O  duzină  sau  nici  atât. 

Abia  atunci  îşi  îngădui  să  zâmbească. 

—  Ridică-te,  bunul,  viteazul  meu  urs.  Grazdan  a  fost  capturat?  Sau  Bastardul 
Titanului? 

—  Grazdan  s-a  dus  la  Yunkai  să  transmită  condiţiile  tale.  Ser  Jorah  se  ridică  în 
picioare.  Mero  a  fugit,  când  şi-a  dat  seama  că  Ciorile  de  Piatră  au  trădat.  Am 
trimis  oameni  pe  urmele  lui.  Ar  trebui  să-1  prindă  repede. 

—  Foarte  bine,  zise  Dany.  Mercenari  sau  sclavi,  cruţă-i  pe  toţi  care  îmi  jură 
credinţă.  Dacă  dintre  Fiii  Secunzi  ni  se  alătură  destui,  păstrează  compania  intactă. 

în  ziua  următoare,  mărşăluiră  ultimii  cincisprezece  kilometri  până  la  Yunkai. 
Oraşul  era  construit  din  cărămizi  galbene  în  loc  de  cărămizi  roşii,  altminteri  era 
întruchiparea  Astaporului,  cu  aceleaşi  ziduri  sfărâmate,  aceleaşi  piramide  înalte, 
în  trepte,  şi  o  harpie  mare  deasupra  porţilor.  Zidul  şi  turnurile  mişunau  de  arcaşi  şi 
aruncători.  Ser  Jorah  şi  Viermele  Cenuşiu  îşi  desfăşuram  oamenii,  Irri  şi  Jhiqui 
ridicară  pavilionul,  iar  Dany  se  aşeză  şi  aşteptă. 

In  dimineaţa  celei  de-a  treia  zile,  porţile  oraşului  se  deschiseră  şi  un  şir  de 
sclavi  începu  să  iasă.  Dany  îşi  încalecă  iapa,  să-i  întâmpine.  în  timp  ce  treceau, 
micuţa  Missandei  le  spunea  că  îi  datorau  libertatea  lui  Daenerys  Targaryen, 
Născută  din  Furtună,  Cea  Nearsă,  Regina  Celor  Şapte  Regate  ale  Westerosului  şi 
Mamă  a  Dragonilor. 

—  Mhysa!  o  strigă  un  bărbat  cu  pielea  arsă  de  soare.  Avea  un  copil  pe  umeri,  o 
fetiţă,  şi  ea  striga  acelaşi  nume  cu  glasu-i  subţirel. 

—  Mysha!  Mysha! 

Dany  se  uită  întrebătoare  la  Missandei. 

—  Ce  strigă? 

—  E  în  ghiscari,  limba  veche,  pură.  înseamnă  „Mamă!" 

Dany  simţi  o  uşurare  în  piept.  Nu  voi  aduce  niciodată  pe  lume  un  copil  viu,  îşi 
aminti  ea.  Mâna  îi  tremură  când  o  ridică.  Probabil  zâmbea,  căci  bărbatul  zâmbi  şi 
strigă  din  nou,  iar  ceilalţi  i  se  alăturară: 

—  Mhysa!  MYSHA!  Toţi  îi  zâmbeau,  întinzând  mâinile,  îngenunchind  în  faţa 

ei. 

Maela!  îi  spuneau  unii,  în  timp  ce  alţii  strigau:  Aella!  Sau  Qathei  sau  Tato,  dar 
în  orice  limbă,  toate  aceste  cuvinte  însemnau  Mamă.  îmi  spun  Mamă! 

Strigătele  se  înmulţiră,  deveniră  tot  mai  răsunătoare,  atât  de  răsunătoare  încât 
îi  speriară  iapa.  Animalul  se  dădu  în  spate,  îşi  scutură  capul  şi  bătu  din  coada 
argintie.  Strigătele  răsunară,  zguduind  parcă  zidurile  galbene  ale  Yunkaiului.  Alţi 
şi  alţi  sclavi  se  revărsau  pe  porţile  oraşului,  cu  fiecare  clipă  şi,  pe  măsură  ce  se 

apropiau,  preluau  strigătele.  Acum  fugeau  către  ea,  împingându-se,  împiedicându- 
se,  vrând  să-i  atingă  mâna,  să  mângâie  coama  calului  ei,  să-i  sărute  picioarele. 
Bieţii  ei  călăreţi  de  sânge  nu  puteau  să-i  ţină  pe  toţi  la  distanţă  şi  până  şi  Vânjosul 
Belwas  mârâia  şi  mormăia  disperat. 

Ser  Jorah  o  îndemnă  să  plece,  dar  Dany  îşi  aminti  un  vis  pe  care  îl  avusese  în 
Casa  Celor  Nemuritori. 

—  Nu-mi  vor  face  nici  un  rău,  îi  spuse.  Sunt  copiii  mei,  Jorah. 

Apoi  râse,  dădu  pinteni  calului  şi  se  îndreptă  către  ei,  cu  clopoţeii  din  păr 
cântând  dulcea  victorie.  Porni  la  trap,  apoi  într-un  galop  mic,  pe  urmă  ţâşni,  cu 
cosiţele  fluturând  în  urma  ei.  Sclavii  eliberaţi  îi  făcură  loc  să  treacă.  Mamă! 
strigau  din  o  sută  de  piepturi,  o  mie,  zece  mii.  Mamă!  scandau  atingându-i 
picioarele  cu  degetele,  în  timp  ce  gonea  pe  lângă  ei.  Mamă,  Mamă,  Mamă! 

ARYA 

Când  Arya  văzu  conturul  dealului  înalt  profilându-se  în  zare,  auriu  în  soarele 
după-amiezii,  ştiu  îndată.  Făcuseră  cale  întoarsă  până  la  Inima  Avântată. 

Până  la  apusul  soarelui,  erau  în  vârf,  aşezându-şi  tabăra  la  loc  ferit.  Arya 
înconjură  cercul  buştenilor  de  copaci  ai  inimii,  împreună  cu  Ned,  scutierul 
Lordului  Beric,  şi  cei  doi  se  urcară  pe  unul  dintre  ei,  privind  cum  ultimele  raze  de 
lumină  se  topesc  către  vest.  De  acolo,  de  sus,  Arya  vedea  o  furtună  dezlănţuită 
spre  nord,  dar  Inima  Avântată  se  înălţa  deasupra  norilor.  Deasupra  vântului  nu  se 
înălţa,  însă;  iar  rafalele  erau  atât  de  puternice  încât  i  se  părea  că  în  spatele  ei  se 
află  cineva,  trăgând-o  de  mantie.  Dar  când  se  întoarse,  nu  zări  pe  nimeni. 

Fantome,  îşi  aminti  ea.  Inima  Avântată  e  bântuită. 

Aprinseră  un  foc  mare  în  vârful  dealului  şi  Thoros  din  Myr  se  aşeză  cu 
picioarele  încrucişate  lângă  el,  adâncindu-şi  privirea  în  flăcări,  ca  şi  cum  nimic 
altceva  n-ar  mai  fi  existat  pe  lume. 

—  Ce  face?  îl  întrebă  Arya  pe  Ned. 

—  Uneori  vede  ceva  în  flăcări,  îi  răspunse  scutierul.  Trecutul.  Viitorul.  Lucruri 
care  se  întâmplă  undeva,  departe. 

Arya  se  uită  în  flăcări  cu  ochii  mijiţi,  să  vadă  dacă  poate  desluşi  ceea  ce  vedea 
preotul,  dar  ochii  începură  să-i  lăcrimeze  şi,  la  scurt  timp,  îşi  mută  privirea. 
Gendry  se  uita  şi  el  la  preotul  roşu. 

—  Chiar  poţi  vedea  acolo  viitorul?  întrebă  el  pe  neaşteptate. 
Thoros  întoarse  capul,  suspinând. 

—  Nu  aici.  Nu  acum.  Dar  în  unele  zile,  da,  când  Stăpânul  Luminii  îmi  trimite 
viziuni. 

Gendry  părea  neîncrezător. 

—  Stăpânul  meu  zicea  că  eşti  un  beţiv  şi  un  şarlatan,  cel  mai  rău  preot  care  s-a 

pomenit  vreodată. 

—  Urât  din  partea  lui.  Thoros  râse  pe  înfundate.  Adevărat,  dar  urât.  Cine  era 
acest  stăpân  al  tău?  Te-am  cunoscut,  băiete? 

—  îmi  făceam  ucenicia  la  maestrul  armurier  Tobho  Mott,  pe  Strada  Oţelului, 
îţi  cumpărai  săbiile  de  la  el. 

—  întocmai.  Mă  taxa  dublu  faţă  de  cât  valorau,  apoi  mă  mustra  că  le  aprind. 
Thoros  râse.  Stăpânul  tău  avea  dreptate.  Nu  eram  un  preot  foarte  cuvios.  Am  fost 
cel  mai  mic  dintre  opt  fraţi,  aşa  că  tatăl  meu  m-a  dat  în  grija  Templului  Roşu,  dar 
n-a  fost  calea  pe  care  aş  fi  ales-o  eu.  Am  spus  rugăciunile  şi  am  rostit  descânte- 
cele, dar  nu  mă  sfiam  să  dau  năvală  prin  bucătării  şi,  din  când  în  când,  găseau  fete 
în  patul  meu.  Fete  foarte  rele,  nu  ştiam  niciodată  cum  au  ajuns  acolo.  Dar  aveam 
talent  la  limbi.  Iar  când  mă  uitam  în  flăcări,  ei,  bine,  din  când  în  când  vedeam 
ceva.  Chiar  şi  aşa,  le  dădeam  mai  multă  bătaie  de  cap  decât  valoram,  aşa  că  m-au 
trimis  la  Debarcaderul  Regelui,  să  duc  celor  şapte  regate  ignorante  ale 
Westerosului  Lumina  Stăpânului.  Regele  Aerys  iubea  focul  atât  de  mult  încât  s-ar 
fi  putut  converti.  Din  păcate,  piromanţii  lui  cunoşteau  trucuri  mai  bune  decât 
mine.  Regele  Robert  ţinea  la  mine,  totuşi.  Prima  oară  când  am  intrat  într-un  turnir, 
cu  sabia  înflăcărată  în  mână,  calul  lui  Kevan  Lannister  s-a  ridicat  pe  picioarele  din 
spate  şi  1-a  aruncat  jos,  iar  Alteţa  Sa  a  râs  cu  atâta  poftă  încât  am  crezut  că  o  să  se 
spargă.  Preotul  roşu  zâmbi:  Totuşi,  nu  aşa  se  tratează  o  sabie.  Stăpânul  tău  avea 
dreptate  şi  în  privinţa  asta. 

—  Focul  mistuie.  Lordul  Beric  stătea  în  spatele  lor  şi  ceva  din  glasul  lui  îl 
reduse  dintr-odată  la  tăcere  pe  Thoros.  Mistuie  şi  când  isprăveşte  nu  mai  rămâne 
nimic.  Nimic. 

—  Beric.  Dragul  meu  prieten.  Preotul  atinse  antebraţul  lordului  fulgerului.  Ce 
spui? 

—  Nimic  din  ceea  ce  nu  am  mai  spus.  De  şase  ori,  Thoros?  De  şase  ori  e  prea 
mult.  Se  îndepărtă  dintr-odată. 

în  noaptea  aceea,  vântul  urla  aproape  ca  un  lup,  iar  departe,  spre  vest,  câţiva 
lupi  adevăraţi  se  luau  la  întrecere  cu  el.  Notch,  Anguy  şi  Merrit  din  Oraşul  Lunii 
erau  de  strajă.  Ned,  Gendry  şi  mulţi  alţii  dormeau  duşi,  când  Arya  zări  silueta 
mică  şi  palidă  furişându-se  în  spatele  cailor,  cu  părul  alb,  moale,  fluturându-i 
sălbatic,  în  timp  ce  se  sprijinea  într-un  toiag  noduros.  Femeia  nu  putea  fi  mai 
înaltă  de  un  metru.  Ochii  îi  străluceau  în  lumina  focului,  roşii  ca  ochii  lupului  lui 
Jon.  Tot  o  fantomă  a  fost  şi  el.  Arya  se  furişă  mai  aproape  şi  se  lăsă  în  genunchi, 
să  privească. 

Thoros  şi  Lem  erau  cu  Lordul  Beric,  când  femeia  pitică  se  aşeză  nepoftită 
lângă  foc.  Se  uită  la  ei,  mijindu-şi  ochii  ca  nişte  cărbuni  aprinşi. 

—  Cenuşa  şi  Lămâia  vin  să  mă  onoreze  din  nou,  împreună  cu  Alteţa  Sa, 
Lordul  Leşurilor. 

—  Un  nume  de  rău  augur.  Te-am  rugat  să  nu-1  mai  foloseşti. 


166 


—  Da,  m-ai  rugat.  Dar  duhneşti  a  moarte  proaspătă,  lordul  meu.  Femeia  avea 
un  singur  dinte.  Daţi-mi  vin  sau  o  să  plec.  Oasele-mi  sunt  bătrâne.  încheieturile 
mă  dor  când  se  stârnesc  vânturile,  iar  aici,  sus,  vânturile  bat  neîncetat. 

—  Un  creiţar  de  argint  pentru  visele  tale,  doamna  mea,  zise  Lordul  Beric,  cu 
solemnă  curtoazie.  Şi  încă  unul,  dacă  ai  veşti  pentru  noi. 

—  Nu  pot  mânca  un  creiţar  de  argint.  O  ploscă  de  vin  pentru  visele  mele,  iar 
pentru  veşti,  un  sărut  de  la  marele  mocofan  în  mantie  galbenă.  Micuţa  femeie 
chicoti.  Da,  un  sărut  mustos,  cu  niţică  limbă.  A  trecut  prea  mult,  prea  mult.  Gura 
lui  va  avea  gust  de  lămâie,  iar  a  mea  de  oase.  Sunt  prea  bătrână. 

—  Da,  se  plânse  Lem.  Prea  bătrână  pentru  vin  şi  săruturi.  N-ai  să  capeţi  de  la 
mine  decât  un  lat  de  sabie,  baborniţă! 

—  Părul  îmi  cade  în  smocuri  şi  nimeni  nu  m-a  mai  sărutat  de  o  mie  de  ani.  E 
greu  să  fii  atât  de  bătrân.  Ei,  bine,  atunci  mă  mulţumesc  şi  cu  un  cântec.  Un 
cântec  de  la  Tom  de  Şapte,  pentru  veştile  mele. 

—  îţi  vei  primi  cântecul  de  la  Tom,  îi  promise  Lordul  Beric.  îi  înmâna  plosca 
de  vin  chiar  el. 

Femeia  pitică  bău  cu  nesaţ,  cu  vinul  şiroindu-i  pe  bărbie.  Când  coborî  plosca, 
se  şterse  la  gură  cu  dosul  palmei  sale  zbârcite  şi  spuse: 

—  Vin  acru  pentru  veşti  acre,  ce  ar  putea  fi  mai  nimerit?  Regele  e  mort,  e  o 
veste  destul  de  proastă  pentru  voi? 

Aryei  i  se  opri  inima  în  gât. 

—  Care  afurisit  de  rege  e  mort,  cotoroanţo?  vru  să  ştie  Lem. 

—  Cel  ud.  Regele  kraken,  lorzii  mei.  L-am  visat  mort  şi  a  murit,  şi  calmarii  de 
fier  se  întorc  acum  unul  împotriva  celuilalt.  O,  şi  Lordul  Hoster  Tully  e  mort,  dar 
asta  ştiaţi,  nu-i  aşa?  în  castelul  regilor,  ţapul  şade  singur  şi  înfrigurat,  în  timp  ce 
marele  câine  se  pogoară  asupra  lui.  Femeia  pitică  mai  luă  o  duşcă  zdravănă  de 
vin,  storcând  plosca  în  timp  ce  şi-o  ridica  la  buze. 

Marele  câine.  Oare  se  referea  la  Câinele  Clegane?  Sau  poate  la  fratele  lui, 
Muntele  care  Călăreşte.  Arya  nu  era  sigură.  Purtau  acelaşi  blazon,  trei  câini  negri 
pe  un  câmp  galben.  Jumătate  dintre  oamenii  cărora  le  dorea  moartea  îi  aparţineau 
lui  Ser  Gregor  Clegane:  Polliver,  Dunsen,  Raff  cel  Dulce,  Gâdilătorul  şi  Ser 
Gregor  însuşi.  Poate  că  Lordul  Beric  îi  va  spânzura  pe  toţi. 

—  Am  visat  un  lup  urlând  în  ploaie,  dar  nimeni  nu-i  auzea  durerea,  zicea 
femeia  pitică.  Am  visat  un  zăngănit  atât  de  puternic  încât  credeam  că-mi 
explodează  capul:  tobe  şi  goarne,  fluiere  şi  ţipete,  dar  sunetul  cel  mai  trist  era  al 
clopoţeilor.  Am  visat  o  fecioară  la  un  ospăţ,  cu  şerpi  purpurii  în  păr,  picurându-şi 
veninul  din  colţi.  Iar  mai  târziu  am  visat  din  nou  acea  fecioară  omorând  un  uriaş 
sălbatic,  într-un  castel  de  zăpadă.  Pitica  întoarse  brusc  capul  şi  zâmbi  prin 
întuneric,  direct  spre  Arya:  Nu  te  poţi  ascunde  de  mine,  copilă.  Acum  haide  mai 
aproape. 

Degete  de  gheaţă  îi  coborâră  pe  ceafă.  Teama  taie  mai  adânc  decât  o  sabie, 

şopti  ea. 

—  Te  văd,  copilă-lup.  Copilă  însângerată.  Credeam  că  Lordul  Beric  e  cel  care 
miroase  a  moarte...  începu  să  suspine,  scuturându-şi  trupul  mic.  Eşti  crudă  să  vii 
pe  dealul  meu,  crudă.  M-am  hrănit  cu  suferinţă  la  Castelul  Verii,  n-am  nevoie  de  a 
ta.  Pleacă  de  aici,  inimă  întunecată.  Pleacă! 

în  glasul  ei  era  atâta  teamă,  încât  Arya  făcu  un  pas  înapoi,  întrebându-se  dacă 
femeia  era  nebună.  Thoros  protestă: 

—  Nu  face  nimic  rău. 

Lem  Mantie-de-Lămâie  îşi  duse  degetul  la  nasu-i  spart. 

—  Nu  fii  atât  de  sigur  de  asta. 

—  Pleacă  mâine,  cu  noi,  o  asigură  Lordul  Beric  pe  micuţa  femeie.  O  ducem  la 
Riverrun,  la  mama  ei. 

—  Nu,  zise  pitica.  Nu  o  duceţi.  Peştele  Negru  e  stăpân  acum  peste  râuri.  Dacă 
pe  mama  ei  o  vreţi,  căutaţi-o  la  Gemeni.  Căci  va  avea  loc  o  nuntă.  Râse  din  nou 
pe  înfundate.  Uită-te  în  flăcările  tale,  preot  rozaliu,  şi  vei  vedea.  Dar  nu  acum,  nu 
aici.  Nu  vei  vedea  nimic  aici.  Locul  acesta  aparţine  încă  vechilor  zei...  mai 
zăbovesc  aici,  ca  mine,  împuţinată  şi  sleită,  dar  încă  nu  moartă.  Şi  nici  nu  iubesc 
flăcările.  Căci  stejarul  îşi  aminteşte  ghinda,  ghinda  visează  stejarul,  buturuga 
trăieşte  în  amândoi.  Şi  îşi  amintesc  când  au  venit  Primii  Oameni  cu  foc  în  pumni, 
îşi  termină  vinul  din  patru  înghiţituri  lungi,  azvârli  plosca  deoparte  şi  arătă  cu 
băţul  către  Lordul  Beric:  Acum  îmi  vreau  plata.  Vreau  cântecul  pe  care  mi  l-ai 
promis. 

Şi  astfel,  Lem  îl  trezi  pe  Tom  Şaptecoarde  care  dormea  sub  blănurile  sale  şi  îl 
aduse  căscând  lângă  foc,  cu  harpa-i  de  lemn  în  mână. 

—  Acelaşi  cântec  ca  înainte?  întrebă  el. 

—  O,  da.  Cântecul  lui  Jenny  a  mea.  Mai  e  vreun  altul? 

Şi  astfel  cântă  şi  femeia  pitică  închise  ochii,  legănându-se  încet,  înainte  şi 
înapoi,  murmurând  cuvintele  şi  plângând.  Thoros  o  apucă  pe  Arya  cu  putere  de 
mână  şi  o  trase  deoparte. 

—  Las-o  să-şi  savureze  cântecul  în  linişte,  zise  el.  E  tot  ce  i-a  mai  rămas. 
N- aveam  de  gând  să- i  fac  nimic,  gândi  Arya. 

—  Ce  a  vrut  să  spună  cu  Gemenii?  Mama  e  la  Riverrun,  nu-i  aşa? 

—  A  fost.  Preotul  roşu  se  scarpină  sub  bărbie.  O  nuntă,  a  zis.  Vom  vedea. 
Oriunde  ar  fi,  Lordul  Beric  o  va  găsi. 

Nu  după  mult  timp,  cerul  se  deschise.  Un  fulger  pârâi  şi  un  tunet  se  rostogoli 
peste  dealuri,  iar  ploaia  începu  să  cadă  în  straturi  opace.  Femeia  pitică  dispăru  la 
fel  de  neaşteptat  cum  apăruse,  iar  tâlharii  strânseră  crengi  şi  ridicară  adăposturi 
improvizate. 

Plouă  noaptea  întreagă,  iar  în  zori,  Ned,  Lem  şi  Watty  Morarul  se  treziră  cu 
frisoane.  Watty  dădea  afară  tot  ce  mânca,  iar  micul  Ned  avea  febră  şi  frisoane  şi 
pielea  cleioasă  la  atingere.  Notch  îi  spuse  Lordului  Beric  că  la  jumătate  de  zi  de 


168 


mers  călare  către  nord  se  afla  un  sat  părăsit.  Puteau  găsi  acolo  un  adăpost  mai 
bun,  un  loc  unde  să  aştepte  să  treacă  ploile  cele  mai  grele.  Aşadar,  se  târâră  înapoi 
în  şa  şi  îşi  zoriră  caii  în  josul  dealului  înalt. 

Ploile  nu  cedau.  înaintară  peste  câmpuri  şi  păduri,  traversând  pâraie  umflate, 
unde  apa  năvalnică  ajungea  până  la  pântecele  cailor.  Arya  îşi  trase  gluga  pe  cap  şi 
se  cocoşă,  udă  până  la  piele  şi  tremurând,  dar  hotărâtă  să  nu  se  dea  bătută.  Merrit 
şi  Mudge  tuşeau  la  fel  de  rău  ca  Watty,  iar  bietul  Ned  părea  tot  mai  nefericit  cu 
fiecare  kilometru. 

—  Când  îmi  port  coiful,  ploaia  bate  pe  oţel  şi  mă  doare  capul,  se  plânse  el.  Dar 
când  mi-1  scot,  mi  se  udă  părul,  mi  se  lipeşte  de  faţă  şi  îmi  intră  în  gură. 

—  Ai  un  cuţit,  îi  sugeră  Gendry.  Dacă  părul  te  sâcâie  aşa  de  mult,  rade-ţi 
afurisitul  de  cap. 

Nu-l  place  pe  Ned.  Scutierul  i  se  părea  destul  de  simpatic  Aryei,  poate  puţin 
timid,  dar  bun  la  suflet.  Auzise  întotdeauna  că  dornishenii  sunt  mărunţi  şi  oacheşi, 
cu  ochi  mici  şi  negri,  dar  Ned  avea  ochii  mari  şi  albaştri,  de  un  albastru  atât  de 
intens  încât  păreau  violeţi.  Iar  părul  său  era  blond-deschis,  mai  mult  ca  cenuşa 
decât  ca  mierea. 

—  De  când  eşti  scutierul  Lordului  Beric?  întrebă  ea,  ca  să-i  îndepărteze 
gândurile  de  la  propria  lui  suferinţă. 

—  M-a  luat  paj  când  s-a  căsătorit  cu  mătuşa  mea.  Ned  tuşi.  Aveam  şapte  ani, 
dar  când  am  împlinit  zece,  m-a  făcut  scutier.  Am  câştigat  o  dată  un  premiu,  într- 
un  turnir. 

—  Eu  n-am  învăţat  niciodată  să  mânuiesc  suliţa,  dar  la  sabie  te-aş  putea  bate, 
zise  Arya.  Ai  omorât  pe  cineva? 

Asta  păru  să-1  sperie. 

—  Am  doar  doisprezece  ani. 

Eu  am  omorât  un  băiat  când  aveam  opt.  îi  stătea  pe  buze,  dar  se  gândi  că  era 
mai  bine  să  tacă. 

—  Dar  ai  fost  la  război. 

—  Da.  Nu  părea  prea  mândru  de  asta.  Am  fost  la  Vadul  Măştilor.  Când  Lordul 
Beric  a  căzut  în  râu,  eu  l-am  tras  sus  pe  mal,  ca  să  nu  se  înece,  şi  am  stat  deasupra 
lui  cu  sabia.  Dar  n-am  fost  nevoit  să  lupt.  Din  trup  îi  ţâşnea  o  suliţă  ruptă,  aşa  că 
nimeni  nu  ne-a  deranjat.  Când  ne-am  regrupat,  Gergen  cel  Verde  m-a  ajutat  să-1 
ridic  pe  lordul  fulgerului  înapoi  pe  cal. 

Arya  îşi  amintea  de  grăj  darul  de  la  Debarcaderul  Regelui.  După  el  fuseseră 
străjerul,  căruia  îi  tăiase  beregata  la  Harrenhal,  şi  oamenii  lui  Ser  Amroy,  la 
fortăreaţa  aceea  de  lângă  lac.  Nu  ştia  dacă  Weese  şi  Chiswyck  trebuia  puşi  la 
socoteală,  sau  cei  care  muriseră  din  pricina  supei  de  nevăstuică. . .  Dintr-odată,  se 
simţea  foarte  tristă. 

—  Pe  tata  îl  chema  tot  Ned. 

—  Ştiu.  L-am  văzut  la  turnirul  Mâinii.  Voiam  să  mă  duc  să-i  vorbesc,  dar  nu- 

mi  trecea  prin  minte  ce  i-aş  putea  spune.  Ned  tremura  sub  mantia  sa,  o  bucată  de 
pânză  îmbibată  în  apă,  de  un  purpuriu  palid.  Ai  fost  la  turnir?  Am  văzut-o  acolo 
pe  sora  ta.  Ser  Loras  Tyrell  i-a  dat  un  trandafir. 

—  Mi-a  povestit.  Totul  părea  atât  de  îndepărtat.  Prietena  ei,  Jeyne  Poole,  s-a 
îndrăgostit  de  Lordul  Beric. 

—  Era  promis  mătuşii  mele.  Ned  părea  stânjenit.  Dar  asta  a  fost  înainte, 
înainte  ca  el  să. . . 

...  moară?  gândi  ea,  în  timp  ce  glasul  lui  Ned  se  stinse  într-o  tăcere  nefirească. 
Copitele  cailor  pleoscăiau,  smulgându-se  din  noroi. 

—  Domniţă?  vorbi  Ned  într-un  târziu.  Ai  un  frate  bastard. . .  Jon  Snow? 

—  E  la  Zid,  în  Rondul  de  Noapte.  Poate  ar  trebui  să  merg  la  Zid,  nu  la 
Riverrun.  Lui  Jon  nu  i-ar  păsa  pe  cine  am  omorât  sau  dacă  m-am  pieptănat... 
Jon  seamănă  cu  mine,  chiar  dacă  e  bastard.  Obişnuia  să-  mi  ciufulească  părul  şi 
să-mi  spună  surioară.  De  Jon  îi  era  cel  mai  dor.  Se  întrista  doar  rostindu-i 
numele.  De  unde  ştii  de  Jon? 

—  E  fratele  meu  de  lapte. 

—  Frate?  Arya  nu  înţelegea.  Tu  eşti  din  Dorne.  Cum  poţi  fi  de  un  sânge  cu 
Jon? 

—  Fraţi  de  lapte.  Nu  de  sânge.  Nobila  mea  mamă  n-a  avut  lapte  când  eram 
mic,  aşa  că  a  trebuit  să  mă  alăpteze  Wylla. 

Arya  nu  pricepea  nimic. 

—  Cine  e  Wylla? 

—  Mama  lui  Jon  Snow.  Nu  ţi-a  spus  niciodată?  Ne-a  slujit  ani  de-a  rândul. 
Dinainte  ca  eu  să  mă  nasc. 

—  Jon  nu  şi-a  cunoscut  mama.  Nici  măcar  numele  nu  i  1-a  ştiut.  Arya  îi  aruncă 
lui  Ned  o  privire  bănuitoare.  O  cunoşti?  Cu  adevărat?  Oare  îşi  bate  joc  de  mine? 
Dacă  minţi,  îţi  turtesc  faţa. 

—  Wylla  a  fost  doica  mea,  repetă  el  solemn.  Jur  pe  onoarea  Casei  mele. 

—  Tu  ai  o  Casă?  Era  o  întrebare  prostească;  era  cavaler,  fireşte  că  avea  o  Casă. 
Cine  eşti? 

—  Domniţă?  Ned  părea  stânjenit.  Sunt  Edric  Dayne,  Lord. . .  Lord  de  Starfall. 
în  spatele  lor,  Gendry  gemu. 

—  Lorzi  şi  domniţe,  declamă  el  pe  un  ton  plin  de  dezgust.  Arya  culese  în 
treacăt  un  măr  pădureţ  scofâlcit  de  pe  o  creangă  şi  îl  aruncă  spre  el,  făcându-1  să 
ricoşeze  de  capul  lui  tare  de  taur. 

—  Au,  făcu  el.  M-a  durut.  îşi  pipăi  pielea  de  deasupra  ochiului.  Ce  fel  de 
domniţă  aruncă  în  oameni  cu  mere  pădureţe? 

—  O  domniţă  rea,  răspunse  Arya,  cuprinsă  dintr-odată  de  remuşcări.  Se 
întoarse  din  nou  către  Ned:  îmi  pare  rău  că  n-am  ştiut  cine  eşti.  Lordul  meu. 

—  Greşeala  îmi  aparţine,  domniţă.  Era  foarte  politicos. 

Jon  are  mamă.  Wylla,  numele  ei  este  Wylla.  Va  trebui  să-1  ţină  minte,  ca  să  i-1 

poată  spune  lui  Jon,  data  viitoare  când  se  vor  întâlni.  Se  întreba  dacă  îi  va  mai 
spune  „surioară".  Nu  mai  sunt  aşa  de  mică.  Va  trebui  să-mi  spună  altfel.  Poate  că, 
odată  ajunsă  la  Riverrun,  îi  va  putea  scrie  o  scrisoare,  să-i  povestească  ce-i 
spusese  Ned  Dayne. 

—  Era  un  Arthur  Dayne,  îşi  aminti  ea.  Cel  căruia  i  se  zicea  Sabia  Dimineţii. 

—  Tatăl  meu  a  fost  fratele  cel  mai  mare  al  lui  Ser  Arthur.  Lady  Ashara  era 
mătuşa  mea.  Dar  n-am  cunoscut-o.  S-a  aruncat  în  mare,  din  vârful  Săbiei  de 
Piatră,  înainte  ca  eu  să  vin  pe  lume. 

—  De  ce  a  făcut  aşa  ceva?  întrebă  Arya,  înfiorată.  Ned  părea  rezervat.  Poate  că 
se  temea  că  va  azvârli  şi  în  el  cu  ceva. 

—  Nobilul  tău  tată  n-a  pomenit  niciodată  de  ea?  întrebă  el.  Lady  Ashara 
Dayne,  de  la  Starfall? 

—  Nu.  O  cunoştea? 

—  înainte  ca  Robert  să  devină  rege.  I-a  întâlnit  pe  tatăl  şi  pe  fraţii  tăi  la 
Harrenhal,  în  anul  falsei  primăveri. 

—  Oh.  Arya  nu  ştia  ce  altceva  să  spună.  Dar  de  ce  a  sărit  în  mare? 

—  Avea  inima  rănită. 

Şansa  ar  fi  oftat  şi  ar  fi  vărsat  o  lacrimă  pentru  dragostea  adevărată,  dar  Arya 
se  gândi  doar  că  era  o  prostie.  Dar  nu-i  putea  spune  asta  lui  Ned. 

—  I-a  frânt-o  cineva? 
Ned  şovăi. 

—  Poate  că  nu  sunt  eu  în  măsură. . . 

—  Spune-mi. 

O  privi  încurcat. 

—  Mătuşa  mea  Allyria  zice  că  Lady  Ashara  şi  tatăl  tău  s-au  îndrăgostit  la 
Harrenhal. . . 

—  Nu-i  adevărat.  O  iubea  pe  nobila  mea  mamă. 

—  Sunt  sigur  de  asta,  domniţă,  dar. . . 

—  A  fost  singura  pe  care  a  iubit-o. 

—  Atunci  pe  bastardul  ăla  l-o  fi  găsit  sub  o  frunză  de  varză,  mormăi  Gendry, 
din  spatele  lor. 

Arya  şi-ar  fi  dorit  să  mai  aibă  un  măr  pădureţ,  ca  să  i-1  arunce  în  faţă. 

—  Tatăl  meu  avea  onoare,  se  răsti  ea  furioasă.  Şi,  oricum,  nu  vorbeam  cu  tine. 
De  ce  nu  te  întorci  la  Septul  de  Piatră  să-i  tragi  clopotele  fetei  ăleia? 

Gendry  trecu  peste  această  remarcă. 

—  Cel  puţin  tatăl  tău  şi-a  crescut  bastardul,  nu  ca  al  meu.  Nici  măcar  nu  ştiu 
cum  îl  cheamă.  Vreun  beţivan  puturos,  pun  rămăşag,  ca  toţi  ceilalţi  pe  care  mama 
i-a  târât  după  ea  acasă,  de  la  crâşmă.  De  câte  ori  se  înfuria  pe  mine,  spunea:  „Dacă 
tatăl  tău  ar  fi  aici,  ţi-ar  trage  o  mamă  de  bătaie."  Asta  e  tot  ce  ştiu  despre  el. 
Gendry  scuipă.  Ei,  bine,  de-ar  fi  acum  aici,  poate  că  i-aş  trage  eu  o  mamă  de 
bătaie.  Dar  e  mort,  presupun,  iar  tatăl  tău  e  mort  şi  el,  ce  contează  cu  cine  se 

culca? 

Pentru  Arya  conta,  deşi  n-ar  fi  putut  spune  de  ce.  Ned  încerca  să-şi  ceară  scuze 
fiindcă  o  supărase,  dar  ea  nu  voia  să  audă  nimic.  Dădu  pinteni  calului  şi  îi  lăsă  în 
urmă  pe  amândoi.  Anguy  Arcaşul  mergea  la  câţiva  paşi  în  faţă.  Când  îl  ajunse  din 
urmă,  Arya  îl  întrebă: 

—  Dornishenii  mint,  nu-i  aşa? 

—  Sunt  renumiţi  pentru  asta.  Arcaşul  rânji.  Desigur,  ei  spun  acelaşi  lucru  de- 
spre noi,  oamenii  hotarelor.  Care-i  necazul  acum?  Ned  e  băiat  bun. . . 

—  E  doar  un  mincinos  idiot. 

Arya  părăsi  cărarea,  sări  peste  un  buştean  putrezit  şi  traversă  albia  unui  pârâu, 
fără  să  se  sinchisească  de  strigătele  tâlharilor  în  spatele  ei.  Nu  vor  decât  să-mi 
spună  alte  şi  alte  minciuni.  Se  gândi  cum  ar  fi  să  scape  de  ei,  dar  erau  prea  mulţi 
şi  cunoşteau  prea  bine  ţinutul.  La  ce  folos  să  fugi,  dacă  te  prind? 

în  cele  din  urmă,  Harwin  ajunse  lângă  ea. 

—  Unde  crezi  că  mergi,  domniţă?  N-ar  trebui  să  fugi.  Sunt  lupi  în  pădurile 
astea  şi  lucruri  şi  mai  rele. 

—  Nu  mi-e  frică,  zise  ea.  Ned  a  zis. . . 

—  Da,  mi-a  spus.  Lady  Ashara  Dayne.  E  o  poveste  veche.  Am  auzit-o  cândva 
la  Winterfell,  când  nu  eram  mai  mare  decât  eşti  tu  acum.  Prinse  căpăstrul  cu 
putere  şi  îi  întoarse  calul.  Mă  îndoiesc  că  e  adevărată.  Dar  dacă  este,  ce-i  cu  asta? 
Când  Ned  a  întâlnit-o  pe  această  domniţă  din  Dorne,  Brandon,  fratele  lui,  era  încă 
în  viaţă  şi  el  era  cel  logodit  cu  Lady  Catelyn,  deci  nu  e  nici  o  pată  pe  onoarea 
tatălui  tău.  Nimic  nu  înfierbântă  sângele  mai  mult  ca  un  turnir,  aşa  că,  poate, 
câteva  cuvinte  au  fost  şoptite  într-un  cort  la  ceas  de  noapte,  cine  să  ştie?  Cuvinte 
sau  săruturi,  poate  mai  mult,  dar  ce-i  rău  în  asta?  Venise  primăvara,  sau  cel  puţin 
aşa  credeau,  şi  nici  unul  dintre  ei  nu  era  logodit. 

—  Dar  ea  s-a  sinucis,  zise  Arya,  nesigură.  Ned  spune  că  a  sărit  din  vârful  unui 
turn,  în  mare. 

—  Aşa  a  fost,  recunoscu  Harwin,  în  timp  ce  o  conducea  pe  drumul  de 
întoarcere,  dar  de  durere,  bag  mâna-n  foc.  Pierduse  un  frate,  Sabia  Dimineţii. 
Clătină  din  cap.  Las-o  uitării,  domniţa  mea.  Sunt  morţi  cu  toţii.  Las-o  uitării...  şi, 
te  rog,  când  ajungem  la  Riverrun,  nu-i  spune  nimic  mamei  tale. 

Satul  era  acolo  unde  promisese  Notch  că  va  fi.  Se  adăpostiră  într-un  grajd 
mare  de  piatră.  îi  mai  rămăsese  doar  jumătate  din  acoperiş,  dar  asta  însemna  că 
avea  cu  o  jumătate  de  acoperiş  mai  mult  decât  oricare  altă  clădire  din  sat.  Nu  e  un 
sat,  sunt  doar  pietre  înnegrite  şi  oase  uscate. 

—  Lannisterii  i-au  omorât  pe  cei  care  locuiau  aici?  întrebă  Arya,  în  timp  ce-1 
ajuta  pe  Anguy  să  usuce  caii. 

—  Nu.  îi  arătă:  Priveşte  cât  de  gros  creşte  muşchiul  pe  pietre.  Nimeni  nu  le-a 
clintit  de  multă  vreme.  Şi  acolo,  din  zid  creşte  un  pom,  vezi?  Locul  ăsta  a  fost 
pârjolit  de  mult. 

—  Cine  a  făcut-o,  atunci?  întrebă  Gendry. 

—  Hoster  Tully.  Notch  era  un  bărbat  slab  şi  gârbovit,  cu  părul  cărunt,  născut 
prin  partea  locului.  A  fost  satul  Lordului  Goodbrook.  Când  Riverrunul  s-a 
declarat  de  partea  lui  Robert,  Goodbrook  i-a  rămas  credincios  regelui,  aşa  că 
Lordul  Tully  a  năvălit  asupra  lui  cu  foc  şi  sabie.  După  Trident,  fiul  lui  Goodbrook 
a  făcut  pace  cu  Robert  şi  cu  Lordul  Hoster,  dar  asta  nu  le-a  fost  de  folos  celor 
morţi. 

Se  aşternu  tăcerea.  Gendry  îi  aruncă  Aryei  o  privire  ciudată,  apoi  se  întoarse, 
să-şi  ţesale  calul.  Afară,  ploaia  şiroia,  şiroia. 

—  Eu  zic  că  avem  nevoie  de  un  foc,  declară  Thoros.  Noaptea  e  neagră  şi  plină 
de  spaime.  Şi  udă,  hm?  Mult  prea  udă. 

Jack  Norocosul  tăie  nişte  lemne  dintr-un  staul,  în  timp  ce  Notch  şi  Merrit 
adunară  paie,  să  facă  focul.  Thoros  însuşi  aprinse  scânteia  şi  Lem  vântură  flăcările 
cu  mantia-i  mare  şi  galbenă,  până  când  începură  să  vâjâie  şi  să  se  răsucească.  în 
curând,  înăuntru  era  aproape  zăpuşeală.  Thoros  se  aşeză  în  faţa  focului,  cu 
picioarele  încrucişate,  devorând  flăcările  cu  ochii,  întocmai  cum  făcuse  în  vârful 
Inimii  Avântate.  Arya  îl  urmări  îndeaproape  şi  o  dată  îi  văzu  buzele  mişcându-se 
şi  i  se  păru  că-1  aude  murmurând  „Riverrun".  Lem  se  plimba  încoace  şi  încolo, 
tuşind,  cu  o  umbră  lungă  urmărindu-1  pas  cu  pas,  în  timp  ce  Tom  de  Şapte  îşi 
scoase  cizmele  şi  îşi  masă  picioarele. 

—  Trebuie  să  fiu  nebun  să  mă  întorc  la  Riverrun,  se  plânse  cântăreţul.  Casa 
Tully  nu  i-a  purtat  niciodată  noroc  bătrânului  Tom.  Lysa  m-a  trimis  pe  drumul 
muntelui,  când  oamenii  lunii  mi-au  luat  aurul  şi  calul  şi  toate  hainele  pe  deasupra, 
încă  mai  sunt  cavaleri  în  Vale  care  povestesc  cum  am  venit  pe  jos,  la  Poarta 
însângerată,  doar  cu  harpa  să-mi  ascundă  goliciunea.  M-au  pus  să  cânt  De  ziua 
băiatului  şi  Regele  fără  curaj  înainte  să  deschidă  poarta  aia.  Singura  mea 
consolare  a  fost  că  trei  dintre  ei  au  murit  râzând.  Nu  m-am  mai  întors  la  Eyrie  de 
atunci  şi  nu  voi  mai  cânta  Regele  fără  curaj  nici  pentru  tot  aurul  de  la  Casterly. . . 

—  Lannisteri,  anunţă  Thoros.  Răgete  în  roşu  şi  auriu.  Se  ridică  în  picioare  şi  se 
duse  la  Lordul  Beric.  Lem  şi  Tom  li  se  alăturară  fără  să  piardă  vremea.  Arya  nu 
desluşea  ce  spuneau,  dar  cântăreţul  n-o  pierdea  din  ochi  şi,  o  dată,  Lem  se  înfurie 
atât  de  tare  încât  lovi  cu  pumnul  în  perete.  Atunci  Lordul  Beric  îi  făcu  semn  să  se 
apropie.  Era  ultimul  lucru  pe  care  voia  să-1  facă,  dar  Harwin  îi  aşeză  o  mână  pe 
şale  şi  o  împinse.  Arya  făcu  doi  paşi  şi  şovăi,  îngrozită. 

—  Lordul  meu.  Aşteptă  să  vadă  ce  avea  de  spus  Lordul  Beric. 

—  Spune-i,  îi  porunci  lui  Thoros  lordul  fulgerului.  Preotul  roşu  se  aşeză  pe 
vine,  lângă  ea. 

—  Domniţă,  spuse  el,  Stăpânul  Luminii  mi-a  oferit  o  viziune  despre  Riverrun. 
O  insulă  într-o  mare  de  foc,  se  pare.  Flăcările  erau  lei  săltători,  cu  gheare  lungi  şi 
purpurii.  Şi  cum  mai  răgeau!  O  mare  de  Lannisteri,  domniţa  mea.  Riverrunul  va  fi 
în  curând  atacat. 


173 


Arya  se  simţea  de  parcă  ar  fi  lovit-o  în  stomac. 

—  Nu! 

—  Draga  mea,  zise  Thoros,  flăcările  nu  mint.  Uneori  le  citesc  greşit,  orb  nebun 
ce  sunt.  Dar  nu  de  data  aceasta,  cred.  Lannisterii  vor  ataca  în  curând  Riverrunul. 

—  Robb  îi  va  înfrânge.  Arya  avea  un  aer  încăpăţânat.  îi  va  înfrânge,  aşa  cum  a 
mai  făcut. 

—  Fratele  tău  ar  putea  fi  plecat,  zise  Thoros.  La  fel  şi  mama  ta.  Nu  i-am  văzut 
în  flăcări.  Nunta  aceea  despre  care  vorbea  bătrâna,  o  nuntă  la  Gemeni. . .  Ea  are  un 
fel  al  ei  de  a  afla  lucrurile.  Copacii  inimii  îi  şoptesc  la  ureche,  atunci  când 
doarme.  Dacă  zice  ea  că  mama  ta  e  plecată  la  Gemeni. . . 

Arya  se  întoarse  către  Tom  şi  Lem: 

—  Dacă  nu  m-aţi  fi  prins,  aş  fi  fost  acolo.  Aş  fi  fost  acasă. 
Lordul  Beric  nu  acordă  nici  un  fel  de  atenţie  izbucnirii  ei. 

—  Domniţă,  zise  el  cu  obosită  curtoazie,  l-ai  recunoaşte  pe  fratele  bunicului 
tău  dacă  l-ai  vedea?  Brynden  Tully,  zis  Peştele  Negru.  El  te-ar  recunoaşte, 
cumva? 

Arya  îşi  scutură  capul,  nefericită.  îşi  auzise  mama  vorbind  despre  Ser  Brynden 
Peştele  Negru,  dar  dacă  îl  întâlnise  vreodată,  asta  se  întâmplase  pe  când  era  prea 
mică  să-şi  poată  aduce  aminte. 

—  Slabe  şanse  ca  Peştele  Negru  să  plătească  bani  buni  pentru  o  fată  pe  care 
n-o  cunoaşte,  zise  Tom.  Cei  din  Casa  Tully  sunt  oameni  ursuzi,  bănuitori.  Ar 
putea  crede  că-i  vindem  o  marfa  măsluită. 

—  îl  vom  convinge,  insistă  Lem  Mantie-de-Lămâie.  Ea  îl  va  convinge  sau 
Harwin.  Riverrunul  e  cel  mai  aproape.  Aş  zice  s-o  ducem  acolo,  să  luăm  aurul  şi 
să  scăpăm  naibii  de  ea. 

—  Şi  dacă  leii  ne  prind  în  castel?  întrebă  Tom.  Nu  le-ar  plăcea  nimic  mai  mult 
decât  să-1  atârne  pe  lordul  fulgerului  într-o  cuşcă,  în  vârful  castelului  de  la 
Casterly  Rock. 

—  N-am  de  gând  să  fiu  capturat,  zise  Lordul  Beric.  Un  ultim  cuvânt  rămase 
plutind  în  aer,  nerostit.  Viu.  Cu  toţii  îl  auzeau,  chiar  şi  Arya,  deşi  nu  îi  atinsese 
niciodată  buzele.  Totuşi,  nu  îndrăznim  să  mergem  orbeşte  acolo.  Vreau  să  ştiu 
unde  sunt  oştirile,  lupii  şi  leii,  toţi.  Sharma  va  şti  ceva,  iar  maesterul  Lordului 
Vance  va  şti  şi  mai  mult.  Castelul  Ghindei  nu  e  departe.  Lady  Smallwood  ne  va 
adăposti  o  vreme,  în  timp  ce  vom  trimite  înainte  iscoade,  ca  să  afle. . . 

Vorbele  lui  îi  bubuiră  în  urechi,  ca  bătăile  unei  tobe  şi,  dintr-odată,  era  mai 
mult  decât  putea  ea  suporta.  Voia  la  Riverrun,  nu  la  Castelul  Ghindei,  voia  la 
mama  ei,  la  fratele  ei  Robb,  nu  la  Lady  Smallwood  sau  la  vreun  unchi  pe  care  nu-1 
cunoscuse.  Răsucindu-se,  se  năpusti  spre  uşă  şi  când  Harwin  încercă  s-o  apuce  de 
braţ,  se  răsuci  şi  se  îndepărtă,  repede  ca  un  şarpe. 

Afară  din  grajduri,  ploaia  continua  să  cadă  şi  fulgere  îndepărtate  luminau  cerul 
spre  apus.  Arya  alerga  cât  putea  de  repede.  Nu  ştia  încotro  se  îndreaptă,  doar  că 

voia  să  fie  singură,  departe  de  toate  glasurile,  departe  de  cuvintele  lor  goale  şi 
promisiunile  încălcate.  N-am  vrut  decât  să  merg  la  Riverrun.  Era  numai  vina  ei, 
fiindcă  îi  luase  pe  Gendry  şi  pe  Plăcintă  Fierbinte  cu  ea  când  părăsise 
Harrenhalul.  S-ar  fi  descurcat  mai  bine  singură.  Dacă  ar  fi  fost  singură,  n-ar  fi 
prins-o  tâlharii,  iar  acum  ar  fi  fost  cu  Robb  şi  cu  mama  ei.  N-au  fost  niciodată 
haita  mea.  Dacă  ar  fi  fost,  nu  m-ar  fi  părăsit.  Trecu  valvârtej  printr-o  baltă 
mocirloasă. 

Cineva  o  striga  pe  nume.  Harwin,  probabil,  sau  Gendry,  dar  tunetul  înăbuşi 
glasul,  rostogolindu-se  peste  dealuri,  cu  o  clipită  în  urma  fulgerului.  Lordul 
fulgerului,  gândi  ea  cu  furie.  Probabil  că  nu  putea  muri,  dar  putea  minţi. 

Undeva  în  depărtare,  la  stânga  ei,  un  cal  necheză.  Arya  nu  se  îndepărtase  mai 
mult  de  cincizeci  de  metri  de  grajduri,  dar  era  deja  udă  până  la  oase.  Se  piti  după 
colţul  uneia  dintre  casele  prăbuşite,  sperând  că  zidurile  acoperite  de  muşchi  o  vor 
feri  de  ploaie  şi  aproape  că  dădu  peste  una  dintre  santinele.  O  mână  înmănuşată  în 
zale  se  închise  peste  braţul  ei. 

—  Mă  doare,  se  plânse  ea,  zvârcolindu-se.  Lasă-mă.  Aveam  de  gând  să  merg 
înapoi.  Eu... 

—  înapoi?  Râsul  lui  Sandor  Clegane  era  ca  fierul  râcâind  piatra.  La  naiba, 
fetiţă-lup.  Eşti  a  mea. 

Avu  nevoie  de  o  singură  mână  ca  s-o  ridice  şi  s-o  târască  spre  calul  care  îl 
aştepta.  Ploaia  rece  îi  biciuia  pe  amândoi  şi  îneca  ţipetele  ei  şi  Arya  nu  se  putea 
gândi  decât  la  întrebarea  pe  care  i-o  pusese  cândva:  Ştii  ce  le  fac  câinii  lupilor? 

JAIME 

Deşi  febra  persista  cu  încăpăţânare,  ciotul  i  se  vindeca  frumos  şi  Qyburn 
spunea  că  braţul  îi  era  în  afara  oricărui  pericol.  Jaime  era  nerăbdător  să  se  vadă 
plecat,  să  lase  în  urmă  Harrenhalul,  Măştile  însângerate  şi  pe  Brienne  de  Tarth.  O 
femeie  adevărată  îl  aştepta  în  Fortăreaţa  Roşie. 

—  îl  trimit  pe  Qyburn  să  aibă  grijă  de  tine  pe  drumul  până  la  Debarcaderul 
Regelui,  îl  anunţă  Roose  Bolton  în  dimineaţa  plecării.  Nutreşte  speranţa  deşartă  că 
tatăl  tău  va  obliga  Citadela  să-i  înapoieze  colanul,  drept  mulţumire. 

—  Toţi  avem  speranţe  deşarte.  Dacă  face  să-mi  crească  mâna  la  loc,  tatăl  meu 
îl  va  numi  Mare  Maester. 

Walton  Picioare-de-Oţel  se  afla  la  comanda  escortei  lui  Jaime:  aspru,  răstit, 
brutal,  un  simplu  soldat  în  fundul  sufletului.  Jaime  avusese  parte  de  asemenea 
comandanţi  toată  viaţa.  Oamenii  precum  Walton  erau  gata  să  ucidă  la  porunca 
stăpânului  lor,  să  siluiască  atunci  când,  după  o  bătălie,  sângele  le-ar  da  în  clocot, 
dar  odată  războiul  terminat,  se  întorceau  la  casele  lor,  schimbau  suliţa  cu  sapa,  se 
însurau  cu  fiicele  vecinilor  şi  creşteau  cârduri  de  plozi.  Asemenea  oameni  se 

supuneau  fără  cârtire,  dar  cruzimea  profundă,  ticăloasă,  a  Bravilor  Camarazi  le 
era  străină. 

Ambele  grupuri  părăsiră  Harrenhalul  în  aceeaşi  dimineaţă,  sub  un  cer  cenuşiu 
şi  rece  care  prevestea  ploaie.  Ser  Aenys  Frey  pornise  cu  trei  zile  în  urmă, 
îndreptându-se  către  nord-est,  spre  drumul  regelui.  Bolton  avea  de  gând  să  meargă 
pe  urmele  lui. 

—  Apele  Tridentului  sunt  umflate,  îi  spuse  lui  Jaime.  Chiar  şi  la  vadul 
rubinului,  traversarea  va  fi  dificilă.  O  să-i  transmiţi  caldele  mele  salutări  tatălui 
tău? 

—  Dacă  i  le  transmiţi  şi  tu  lui  Robb  Stark  pe  ale  mele. 

—  Negreşit. 

Câţiva  Bravi  Camarazi  se  adunaseră  în  curte,  să-i  vadă  plecând.  Jaime  se 
îndreptă  călare  către  locul  unde  stăteau. 

—  Zollo,  ce  frumos  din  partea  ta  să  mă  conduci.  Pyg.  Timeon.  O  să-mi  duceţi 
dorul?  O  ultimă  glumă,  Shagwell?  Să-mi  lumineze  calea?  Şi,  Rorge,  ai  venit  să 
mă  săruţi  la  despărţire? 

—  Cară-te  naibii,  ciungule,  făcu  Rorge. 

—  Dacă  insişti.  Dar  fii  fără  teamă,  mă  voi  întoarce.  Un  Lannister  îşi  plăteşte 
întotdeauna  datoriile.  Jaime  îşi  întoarse  calul  şi  reveni  lângă  Walton  Picioare-de- 
Oţel  şi  cei  două  sute  de  oameni  ai  săi. 

Lordul  Bolton  îl  îmbrăcase  ca  pe  un  cavaler,  preferând  să  ignore  mâna  lipsă 
care  făcea  ca  asemenea  straie  de  războinic  să  pară  un  travesti.  Jaime  pornea  la 
drum  cu  sabia  şi  pumnalul  la  cingătoare,  cu  scutul  şi  coiful  atârnate  de  şa  şi  cu 
zale  sub  cămaşa  maro.  Dar  nu  era  aşa  de  nătărău  să  poarte  leul  Lannisterilor  pe 
braţe,  nici  blazonul  alb  care  îi  revenea  de  drept,  ca  Frate  Jurat  al  Gărzii  Regale. 
Găsise  un  scut  vechi  în  armurărie,  zdrobit  şi  crăpat,  cu  vopseaua  sfărâmată  lăsând 
totuşi  să  se  vadă  o  mare  parte  din  liliacul  negru  al  Casei  Lothston,  pe  un  fond 
argintiu  şi  auriu.  Lothstonii  stăpâniseră  Harrenhalul  înainte  de  Casa  Whent  şi 
fuseseră  o  familie  puternică  pe  vremuri,  însă  muriseră  cu  ani  în  urmă,  astfel  că  nu 
avea  cine  să  protesteze  că  le  purta  însemnele.  Nu  urma  să  fie  vărul  nimănui, 
duşmanul  nimănui,  sabia  nimănui. . .  pe  scurt,  nimeni. 

Plecară  pe  poarta  mică  dinspre  răsărit  a  Harrenhalului  şi  se  despărţiră  de  Roose 
Bolton  şi  oastea  lui  zece  kilometri  mai  departe,  cotind  spre  sud,  să  urmeze  o 
vreme  drumul  lacului.  Walton  avea  de  gând  să  ocolească  drumul  regelui  cât  de 
mult  putea,  preferând  cărările  fermierilor  şi  potecile  sălbatice  de  lângă  Ochiul 
Zeului. 

—  Drumul  regelui  ar  fi  mai  iute.  Jaime  era  nerăbdător  să  se  întoarcă  la  Cersei 
cât  mai  repede  cu  putinţă.  Dacă  se  grăbeau,  ar  putea  chiar  să  ajungă  la  timp  pentru 
nunta  lui  Joffrey. 

—  Nu  vreau  necazuri,  zise  Picioare-de-Oţel.  Nu  se  ştie  cu  cine  ne  putem 
întâlni  pe  drumul  regelui. 

—  Cu  nimeni  de  care  trebuie  să  te  temi,  fără  doar  şi  poate.  Ai  două  sute  de 
oameni. 

—  Da,  dar  alţii  ar  putea  avea  mai  mulţi.  Stăpânul  a  zis  să  te  duc  nevătămat  la 
tatăl  tău  şi  asta  am  de  gând  să  fac. 

Am  mai  fost  pe  drumul  ăsta,  cugetă  Jaime  cinci  kilometri  mai  încolo,  când 
trecură  pe  lângă  o  moară  părăsită,  lângă  lac.  Acum  creşteau  buruieni  pe  locul 
unde,  cândva,  fiica  morarului  îi  zâmbise  sfioasă  şi  morarul  însuşi  îi  strigase: 
„Turnirul  e  în  partea  cealaltă,  ser!"  De  parcă  n-aş  fi  ştiut! 

Regele  Aerys  făcuse  din  învestirea  lui  Jaime  un  adevărat  spectacol.  îşi  rostise 
jurămintele  în  faţa  pavilionului  regelui,  îngenunchind  pe  iarba  verde,  îmbrăcat  în 
armură  albă,  în  timp  ce  jumătate  din  regat  era  cu  ochii  aţintiţi  asupra  lui.  Când  Ser 
Gerald  Hightower  îl  ridicase  în  picioare  şi  îi  aşezase  mantia  albă  pe  umeri,  se 
stârnise  un  vuiet  pe  care  Jaime  şi-1  amintea  şi  acum,  după  atâţia  ani.  Dar  chiar  în 
aceeaşi  noapte,  Aerys  se  acrise,  declarând  că  nu  are  nevoie  de  şapte  gărzi  regale 
aici  la  Harrenhal.  Jaime  a  primit  ordin  să  se  întoarcă  la  Debarcaderul  Regelui  să-i 
păzească  pe  regină  şi  pe  micul  Prinţ  Viserys,  care  rămăseseră  acolo.  Chiar  şi  când 
Taurul  Alb  s-a  oferit  să  preia  el  însuşi  acea  misiune,  ca  Jaime  să  poată  concura  în 
turnirul  Lordului  Whent,  Aerys  a  refuzat. 

—  Nu  va  dobândi  nici  o  glorie  aici,  a  spus  regele.  E  al  meu  acum,  nu  al 
Lordului  Tywin.  Va  sluji  după  cum  socotesc  eu  de  cuviinţă.  Eu  sunt  regele.  Eu 
poruncesc,  iar  el  se  va  supune. 

Atunci  a  înţeles  Jaime  pentru  prima  oară.  Nu  prin  iscusinţa  sa  de  a  mânui  sabia 
sau  scutul  îşi  câştigase  mantia  albă,  nici  prin  vreo  faptă  de  vitejie  săvârşită 
împotriva  Frăţiei  Pădurii  Regelui.  Aenys  îl  alesese  ca  să-1  înciudeze  pe  tatăl  său, 
să-1  lipsească  pe  Lordul  Tywin  de  moştenitor. 

Chiar  şi  acum,  după  atâţia  ani,  gândul  era  amar.  Iar  în  ziua  aceea,  călărind  spre 
sud  înveşmântat  în  mantia-i  nouă,  albă,  să  păzească  un  castel  gol,  se  simţise 
aproape  copleşit.  Şi-ar  fi  sfâşiat  mantia  atunci  şi  acolo,  dacă  ar  fi  putut,  dar  era 
prea  târziu.  Rostise  cuvintele,  sub  privirile  regatului,  iar  Garda  Regelui  era  un 
jurământ  pe  viaţă. 

Qyburn  îl  ajunse  din  urmă. 

—  Te  supără  mâna? 

—  Lipsa  ei  mă  supără. 

Dimineţile  erau  cele  mai  grele.  în  vise,  Jaime  era  un  om  întreg  şi,  în  fiecare 
dimineaţă  când  se  trezea,  zăcea  culcat,  pe  jumătate  treaz,  şi-şi  simţea  degetele 
mişcându-se.  A  fost  un  coşmar,  şoptea  o  parte  din  el,  refuzând  să  creadă,  chiar  şi 
acum;  doar  un  coşmar.  Dar  apoi  deschidea  ochii. 

—  înţeleg  că  aseară  ai  avut  un  oaspete,  zise  Qyburn.  Sper  că  ţi-a  plăcut. 
Jaime  îl  privi  cu  răceală. 

—  Nu  mi-a  spus  cine  o  trimite. 
Maesterul  zâmbi  cu  modestie. 

—  Febra  aproape  că  îţi  trecuse  şi  m-am  gândit  că  poate  ţi-ar  prinde  bine  puţină 
mişcare.  Pia  e  chiar  pricepută,  nu  eşti  de  aceeaşi  părere?  Şi  aşa  de. . .  dornică. 

Aşa  fusese,  într-adevăr.  Se  strecurase  înăuntru  pe  uşă  şi  afară  din  haine  atât  de 
iute,  încât  Jaime  avusese  impresia  că  încă  visa. 

Abia  când  femeia  i  s-a  furişat  sub  pături,  aşezând  mâna  lui  cea  sănătoasă  pe 
pieptul  ei,  Jaime  s-a  simţit  stârnit.  Era  şi  ea  o  făptură  drăgălaşă. 

—  Eram  un  nod  de  fată  când  ai  venit  la  turnirul  Lordului  Whent  şi  regele  ţi-a 
dat  mantia,  a  mărturisit  ea.  Erai  atât  de  frumos,  înveşmântat  în  alb,  şi  toată  lumea 
spunea  ce  cavaler  viteaz  eşti.  Uneori,  când  sunt  cu  vreun  bărbat,  închid  ochii  şi 
îmi  închipui  că  deasupra  mea  eşti  tu,  cu  pielea  ta  netedă  şi  buclele  aurii.  Dar  n-am 
crezut  niciodată  cu  adevărat  că  te  voi  avea. 

Nu  fusese  uşor  s-o  alunge,  după  asta,  dar  Jaime  o  făcuse.  Am  o  femeie,  îşi 
reaminti  el. 

—  Trimiţi  fete  tuturor  celor  pe  care-i  doftoriceşti?  îl  întrebă  pe  Qyburn. 

—  Mai  des  mi  le  trimite  mie  Lordul  Vargo.  îi  place  să  le  examinez  înainte... 
ei,  bine,  e  de  ajuns  să  spun  că,  o  dată,  a  iubit  nechibzuit  şi  nu  mai  vrea  s-o  facă  din 
nou.  Dar  n-ai  teamă,  Pia  e  sănătoasă.  După  cum  e  şi  fecioara  ta  din  Tarth. 

Jaime  îi  aruncă  o  privire  tăioasă: 

—  Brienne? 

—  Da.  O  fată  voinică,  fata  aia.  Şi  fecioria  îi  e  încă  neatinsă.  Aşa  era  aseară,  cel 
puţin. 

—  El  te-a  trimis  s-o  examinezi? 

—  Desigur.  Este. . .  Cusurgiu,  să  zicem? 

—  E  vorba  de  răscumpărare?  întrebă  Jaime.  Tatăl  ei  cere  vreo  dovadă  că  e  încă 
fecioară? 

—  N-ai  auzit?  Qyburn  ridică  din  umeri.  A  venit  o  pasăre  de  la  Lordul  Selwyn. 
Ca  răspuns  la  a  mea.  Luceafărul  de  Seară  oferă  trei  sute  de  dragoni  celor  care  îi 
vor  înapoia  fiica  nevătămată.  I-am  spus  Lordului  Vargo  că  nu  există  nici  un  fel  de 
safire  la  Tarth,  dar  nici  nu  vrea  să  audă.  E  convins  că  Luceafărul  de  Seară  vrea 
să-1  înşele. 

—  Trei  sute  de  dragoni  e  o  răscumpărare  frumuşică  pentru  un  cavaler.  Ţapul  ar 
trebui  să  ia  ce  i  se  dă. 

—  Ţapul  e  Lord  de  Harrenhal  şi  Lordul  de  Harrenhal  nu  se  tocmeşte. 
Vestea  îl  irită,  deşi  bănuia  că  ar  fi  trebuit  să-şi  dea  seama  că  asta  urma. 

Minciuna  te-  a  apărat  o  vreme,  fătucă.  Fii  mulţumită  cu  atât. 

—  Dacă  fecioria  îi  e  la  fel  de  tare  ca  restul,  atunci  ţapul  îşi  va  rupe  mădularul 
încercând  s-o  străpungă,  mustăci  el. 

Brienne  era  destul  de  robustă  să  reziste  la  câteva  violuri,  după  judecata  lui 
Jaime,  dar  dacă  se  împotrivea  cu  prea  multă  îndârjire,  Vargo  Hoat  ar  putea  începe 
să-i  scurteze  mâinile  şi  picioarele.  Şi  de  ce  mi-  ar  păsa  mie?  Aş  putea  avea  mână 
şi  acum,  dacă  ea  m-ar  fi  lăsat  să  iau  sabia  vărului  meu  fără  să  se  comporte 

prosteşte.  Aproape  că-i  tăiase  chiar  el  piciorul,  cu  acea  primă  lovitură,  dar  după 
aceea,  ea  îi  oferise  mai  mult  decât  ar  fi  vrut.  S-ar  putea  ca  Hoat  să  nu  ştie  ce 
straşnic  de  puternică  e.  Ar  face  bine  să  se  ferească,  altfel  o  să-  i  muşte  beregata 
aia  uscată,  şi  n-ar  fi  drăguţ? 

Compania  lui  Qyburn  începea  să-1  obosească.  Jaime  porni  la  trap  către  capul 
coloanei.  Un  nordic  rotofei,  o  fărâmă  de  om  pe  nume  Nage,  păşea  în  faţa  lui 
Walton  cu  un  steag  de  pace,  o  flamură  vărgată  în  culorile  curcubeului,  cu  şapte 
cozi  lungi,  pe  un  toiag,  cu  o  stea  cu  şapte  colţuri  în  vârf. 

—  Voi,  oamenii  Nordului,  n-ar  trebui  să  aveţi  alt  fel  de  steag  al  păcii?  îl 
întrebă  Jaime  pe  Walton.  Ce  înseamnă  pentru  voi  Cei  Şapte? 

—  Zei  ai  Sudului,  răspunse  omul,  însă  de  pacea  Sudului  avem  nevoie  ca  să  te 
ducem  în  siguranţă  la  tatăl  tău. 

Tatăl  meu.  Jaime  se  întreba  dacă  Lordul  Tywin  primise  cererea  de  răscumpă- 
rare a  Ţapului,  cu  sau  fără  mâna  lui  putrezită.  Cât  preţuieşte  un  luptător  fără 
mâna  cu  care  ţine  sabia?  Jumătate  din  aurul  de  la  Casterly  Rock?  Trei  sute  de 
dragoni?  Sau  nimic?  Tatăl  său  nu  se  lăsase  niciodată  copleşit  de  sentimente.  Tatăl 
lui  Tywin  Lannister,  Lordul  Tytos,  aruncase  o  dată  în  temniţă  un  purtător  de 
flamuri  răzvrătit,  Lordul  Tarbeck.  Redutabila  Lady  Tarbeck  răspunsese  capturând 
trei  Lannisteri,  printre  care  tânărul  Stafford,  a  cărui  soră  era  logodită  cu  vărul 
Tywin. 

„Trimite-1  înapoi  pe  stăpânul  şi  iubitul  meu,  altfel  cei  trei  vor  da  socoteală 
pentru  orice  i  se  va  întâmpla",  scrisese  ea  la  Casterly  Rock.  Tânărul  Tywin  îi 
sugerase  tatălui  său  să-i  facă  pe  plac,  înapoindu-i-1  pe  Lordul  Tarbeck  în  trei 
bucăţi.  Dar  Lordul  Tytos  era  un  leu  mai  blând,  aşa  că  Lady  Tarbeck  a  mai  câştigat 
câţiva  ani  pentru  lordul  ei  nătărău,  iar  Stafford  s-a  însurat,  a  avut  copii  şi  a 
continuat  să  facă  gafă  după  gafă,  până  la  Oxcross.  însă  Tywin  Lannister  a  rezistat, 
etern  ca  zidurile  de  la  Casterly  Rock.  Iar  acum,  pe  lângă  un  pitic,  ai  un  fiu 
schilod,  lordul  meu.  Cum  vei  mai  urî  asta... 

Drumul  îi  conduse  printr-un  sat  pârjolit.  Trecuse  un  an  sau  mai  bine  de  când 
aşezarea  fusese  arsă.  Bordeiele  erau  înnegrite  şi  fără  acoperişuri,  dar  toate 
câmpurile  din  împrejurimi  erau  năpădite  de  buruieni  înalte  până  la  brâu.  Picioare- 
de-Oţel  anunţă  oprirea,  să-şi  poată  adăpa  caii.  Mi-e  cunoscut  şi  locul  acesta, 
gândi  Jaime,  aşteptând  lângă  fântână.  Pe  locul  unde  acum  nu  mai  erau  decât 
câteva  temelii  şi  un  horn,  se  aflase  un  han,  iar  el  intrase  să  bea  o  cană  de  bere.  O 
slujitoare  cu  ochi  negri  îi  adusese  brânză  şi  mere,  dar  hangiul  îi  refuzase  banii. 

—  E  o  onoare  să  am  un  cavaler  al  Gărzii  Regelui  sub  acoperişul  meu,  ser,  îi 
spusese  omul.  E  o  poveste  pe  care  o  s-o  spun  nepoţilor  mei. 

Jaime  privi  hornul  ţâşnind  printre  buruieni  şi  se  întrebă  dacă  bărbatul  avusese 
parte  de  acei  nepoţi.  Le- a  spus,  oare,  că  Regicidul  i-a  băut  cândva  berea  şi  a 
mâncat  din  merele  şi  brânza  lui,  sau  i-a  fost  ruşine  că  a  hrănit  unul  de  teapa 
mea?  Nu  avea  să  afle  niciodată;  cei  ce  pârjoliseră  hanul  îi  omorâseră  probabil  şi 

nepoţii. 

Simţea  degetele- fantomă  încleştându-se.  Când  Picioare-de-Oţel  spuse  că  poate 
ar  trebui  să  facă  un  foc  şi  ia  o  îmbucătură,  Jaime  a  scuturat  din  cap: 

—  Nu-mi  place  locul  ăsta.  Ne  continuăm  drumul. 

Spre  seară,  se  îndepărtaseră  de  lac,  înaintând  pe  o  cărare  brăzdată  de  făgaşe, 
printr-o  pădure  de  stejari  şi  ulmi.  Ciotul  lui  Jaime  pulsa  fără  viaţă  când  Picioare- 
de-Oţel  hotărî  să  poposească.  Din  fericire,  Qyburn  adusese  un  burduf  cu  vinul 
viselor.  în  timp  ce  Walton  stabilea  gărzile,  Jaime  se  întinse  lângă  foc  şi  sprijini  de 
o  buturugă  o  blană  de  urs  răsucită,  drept  pernă  pentru  cap.  Fătuca  i-ar  fi  spus  că 
trebuie  să  mănânce  înainte  de  a  dormi,  ca  să  se  înzdrăvenească,  dar  era  mai  mult 
obosit  decât  flămând.  închise  ochii,  sperând  s-o  viseze  pe  Cersei.  în  timpul  febrei, 
toate  visele  erau  atât  de  vii. . . 

Era  singur  şi  fără  apărare,  înconjurat  de  duşmani,  cu  zidurile  de  piatră 
strângându-se  în  jurul  lui.  Casterly  Rock,  înţelese.  îi  simţea  povara  imensă 
deasupra  capului.  Era  acasă.  Era  acasă  şi  întreg. 

Ridică  mâna  dreaptă  şi  îşi  îndoi  degetele,  să  le  simtă  puterea.  Era  la  fel  de 
plăcut  ca  o  partidă  de  amor.  La  fel  de  plăcut  ca  o  luptă  cu  sabia.  Patru  degete 
lungi  şi  unul  mare.  Visase  că  e  mutilat,  dar  nu  era  aşa.  Sentimentul  de  uşurare  îl 
ameţea.  Mâna  mea,  mâna  mea  bună.  Nimic  nu-1  putea  atinge,  atât  timp  cât  era  un 
om  întreg. 

în  jurul  lui  se  aflau  o  mulţime  de  siluete  înalte,  întunecate,  în  sutane  cu  glugă 
ascunzându-le  feţele.  în  mâini  aveau  suliţe. 

—  Cine  sunteţi?  întrebă  el.  Ce  căutaţi  la  Casterly  Rock? 

Nu-i  dădură  nici  un  răspuns,  doar  îl  înţepară  cu  vârfurile  săbiilor.  Nu  avea  de 
ales,  trebuia  să  coboare.  Coborî  printr-un  culoar  şerpuit,  cu  trepte  înguste  săpate 
direct  în  piatră,  jos,  tot  mai  jos.  Trebuie  să  urc,  îşi  spuse,  să  urc,  nu  să  cobor.  De 
ce  cobor?  Sub  pământ,  îl  aştepta  osânda,  ştia  asta  cu  certitudinea  unui  vis.  Ceva 
întunecat  şi  înfricoşător  pândea  acolo,  ceva  care  îl  aştepta.  Jaime  încercă  să  se 
oprească,  dar  suliţele  lor  îl  îmboldiră.  De- aş  avea  sabia,  nimic  nu  m-ar  putea 
răni. 

Treptele  se  curmară  dintr-odată,  într-o  beznă  răsunătoare.  Jaime  simţea  în  faţa 
lui  o  întindere  nesfârşită.  Se  opri  brusc,  clătinându-se  la  marginea  neantului.  O 
suliţă  îl  împunse  în  şale,  aruncându-1  în  abis.  Ţipă,  dar  prăbuşirea  dură  doar  o 
clipă.  Ateriza  în  patru  labe,  pe  nisipul  moale  scăldat  de  valuri.  în  măruntaiele 
castelului,  erau  peşteri  pline  de  apă,  dar  aceasta  îi  era  străină. 

—  Ce  loc  e  ăsta? 

—  Locul  tău.  Glasul  răsună,  cu  ecou.  Erau  o  sută  de  glasuri,  o  mie,  glasurile 
tuturor  Lannisterilor  de  la  Lann  cel  Iscusit,  care  trăise  la  începutul  vremurilor. 
Dar,  mai  cu  seamă,  era  glasul  tatălui  său,  iar  lângă  Lordul  Tywin  stătea  sora  lui, 
palidă  şi  frumoasă,  cu  o  torţă  aprinsă  în  mână.  Joffrey  era  şi  el  acolo,  fiul  pe  care 
îl  aduseseră  pe  lume  împreună,  iar  în  spatele  lor,  alte  umbre  întunecate,  cu  părul 

auriu. 

—  Soră,  de  ce  ne-a  adus  tata  pe  noi  aici? 

—  Pe  noi?  Acesta  e  locul  tău,  frate.  Aceasta  e  bezna  ta. 

Torţa  ei  era  singura  lumină  din  peşteră.  Torţa  ei  era  singura  lumină  din  lume. 
Sora  lui  se  întoarse,  dând  să  plece. 

—  Rămâi  cu  mine,  se  rugă  Jaime.  Nu  mă  lăsa  singur  aici.  Dar  plecau  cu  toţii. 
Nu  mă  lăsaţi  în  întuneric.  Ceva  înfricoşător  sălăşluia  acolo.  Daţi-mi  măcar  sabia. 

—  Ţi-am  dat  o  sabie,  spuse  Lordul  Tywin. 

Era  la  picioarele  lui.  Jaime  bâjbâi  sub  apă,  până  când  mâna  i  se  închise  pe 
mâner.  Nimic  nu  mă  poate  răni,  atât  timp  cât  am  o  sabie.  Când  ridică  sabia,  un 
deget  palid  de  foc  licări  pe  vârful  lamei  şi  se  scurse  pe  muchie,  oprindu-se  la  o 
palmă  de  mâner.  Focul  luă  culoarea  oţelului  şi  continuă  să  ardă  cu  o  lumină 
albastră-argintie,  iar  întunericul  se  retrase.  Ghemuindu-se,  ascultând,  Jaime  se 
mişca  în  cerc,  gata  să  întâmpine  orice  ar  fi  ieşit  din  beznă.  Apa  îi  intră  în  cizme, 
până  la  glezne,  muşcător  de  rece.  Fereşte- te  de  apă,  îşi  spuse.  Poate  sunt  vietăţi 
în  ea,  capcane  ascunse... 

Din  spatele  lui  se  auzi  un  pleoscăit  puternic.  Jaime  se  răsuci  în  direcţia 
sunetului...  dar  lumina  palidă  i-o  dezvălui  doar  pe  Brienne  de  Tarth,  cu  mâinile 
legate  în  lanţuri  grele. 

—  Am  jurat  să  te  apăr,  zise  fetişcana,  înverşunată.  Am  făcut  un  legământ. 
Goală,  îşi  ridică  mâinile  către  Jaime.  Ser,  te  rog.  Dacă  vrei  să  fii  aşa  de  bun. 

Lanţurile  de  oţel  se  desfăcură  ca  mătasea. 

—  O  sabie,  ceru  Brienne,  şi  sabia  apăru,  cu  tot  cu  teacă  şi  centură.  Fata  şi-o 
prinse  în  jurul  taliei  groase.  Lumina  era  atât  de  palidă  încât  Jaime  abia  o  zărea, 
deşi  nu-i  despărţeau  nici  doi  metri.  In  lumina  asta,  aproape  că  ar  putea  fi  o 
frumuseţe,  gândi  el.  In  lumina  asta,  aproape  că  ar  putea  fi  un  cavaler.  Sabia 
Briennei  se  aprinse  şi  ea,  o  flacără  albastră-argintie.  întunericul  se  mai  retrase 
puţin. 

—  Vei  trăi  atât  cât  ard  flăcările,  o  auzi  pe  Cersei  spunând.  Când  mor  ele, 
trebuie  să  mori  şi  tu. 

—  Soră!  strigă  el.  Rămâi  cu  mine.  Rămâi.  Nu  se  auzi  nici  un  răspuns,  doar 
sunetul  de  paşi  îndepărtându-se. 

Brienne  îşi  mişca  sabia  lungă  înainte  şi  înapoi,  privind  flăcările  argintii 
pâlpâind,  licărind.  Sub  picioarele  ei,  pe  suprafaţa  apei  negre  ca  smoala,  strălucea 
imaginea  oglindită  a  săbiei  aprinse.  Brienne  era  la  fel  de  voinică  şi  de  înaltă  cum 
şi-o  amintea,  dar  lui  Jaime  i  se  părea  că  acum  avea  un  trup  mai  femeiesc. 

—  Oare  au  închis  aici  un  urs?  Brienne  se  mişca,  încet  şi  anevoios,  cu  sabia  în 
mână;  păşea,  se  întorcea,  asculta.  Fiecare  pas  stârnea  câte  un  mic  pleoscăit.  Un  leu 
al  peşterilor?  Lupi  străvechi?  Vreun  urs?  Spune-mi,  Jaime.  Ce  sălăşluieşte  aici? 
Ce  sălăşluieşte  în  întuneric? 

—  Osânda.  Nici  un  urs  -  ştia.  Nici  un  leu.  Doar  osânda.  în  lumina  rece, 


181 


albastră-argintie  a  săbiilor,  fetişcana  voinică  părea  palidă  şi  fioroasă. 

—  Nu-mi  place  locul  ăsta. 

—  Nici  eu  nu  mă  înnebunesc  după  el. 

Săbiile  formau  o  mică  insulă  de  lumină,  dar  de  jur  împrejurul  lor  se  întindea 
un  ocean  nesfârşit  de  întuneric. 

—  Am  picioarele  ude. 

—  Ne-am  putea  întoarce  pe  unde  ne-au  adus.  Dacă  te-ai  urca  pe  umerii  mei,  nu 
ţi-ar  fi  greu  să  atingi  gura  tunelului. 

Apoi  aş  putea  s-o  urmăresc  pe  Cersei.  îşi  simţea  mădularul  întărindu-se  la 
gândul  acesta  şi  se  întoarse,  ca  Brienne  să  nu  observe. 

—  Ascultă.  Fetişcana  îi  aşeză  o  mână  pe  umăr,  iar  el  începu  să  tremure,  la 
atingerea  neaşteptată.  E  caldă.  Vine  cineva.  Brienne  ridică  sabia,  arătând  spre 
stânga  lui:  Acolo. 

Jaime  privi  în  întuneric,  până  când  văzu  şi  el.  Ceva  se  mişca  prin  beznă,  dar  nu 
putea  desluşi  ce... 

—  Un  bărbat  călare.  Nu,  doi.  Doi  călăreţi,  umăr  lângă  umăr. 

—  Aici,  sub  Casterly  Rock?  Era  absurd.  Dar,  într-adevăr,  doi  călăreţi  se 
apropiau,  pe  cai  palizi,  oameni  şi  cai  deopotrivă  purtând  armuri.  Caii  de  luptă 
ieşiră  din  întuneric,  apropiindu-se  încet.  Nu  scot  nici  un  sunet,  îşi  dădu  seama 
Jaime.  Nici  pîeoscăit,  nici  zăngănit  de  zale,  nici  tropot  de  copite.  Şi-1  aminti  pe 
Eddard  Stark,  călărind  de  la  un  capăt  la  altul  al  sălii  tronului  lui  Aerys,  învăluit  în 
linişte.  Doar  ochii  îi  vorbeau,  ochi  de  stăpân,  reci,  cenuşii  şi  plini  de  reproş. 

—  Tu  eşti,  Stark?  strigă  Jaime.  Arată-te,  nu  m-am  temut  niciodată  de  tine  cât 
ai  trăit,  nu  mă  tem  de  tine  mort. 

Brienne  îi  atinse  braţul. 

—  Sunt  mai  mulţi. 

îi  văzu.  I  se  părea  că  purtau  armuri  de  zăpadă  şi  că  de  pe  umeri  le  fluturau 
panglici  de  ceaţă.  Vizierele  coifurilor  erau  închise,  dar  Jaime  Lannister  nu  trebuia 
să  le  vadă  chipurile  ca  să-i  recunoască. 

Cinci  îi  fuseseră  fraţi:  Oswell  Whent  şi  Jon  Dany.  Lewyn  Martell,  un  prinţ  din 
Dorne.  Taurul  Alb,  Gerold  Hightower.  Ser  Arthur  Dayne,  Sabia  Dimineţii.  Şi  pe 
lângă  ei,  încununat  de  neguri  şi  durere,  cu  părul  lung  revărsându-i-se  pe  spate, 
venea  călare  Rhaegar  Targaryen,  Prinţul  Pietrei  Dragonului  şi  moştenitor  de  drept 
al  Tronului  de  Fier. 

—  Nu  mă  înspăimântaţi,  le  strigă  Jaime,  întorcându-se,  în  timp  ce  ei  se 
despărţeau,  la  stânga  şi  la  dreapta  lui.  Nu  ştia  în  ce  parte  să  se  uite.  Mă  voi  lupta 
cu  voi,  unul  câte  unul  şi  cu  toţi  deodată.  Dar  cine  se  va  duela  cu  fătuca?  Se  înfurie 
când  e  lăsată  pe  dinafară. 

—  Am  jurat  să-1  apăr,  îi  spuse  ea  umbrei  lui  Rhaegar.  Am  făcut  un  jurământ 
sacru. 

—  Cu  toţii  am  făcut  jurăminte,  răspunse  Ser  Arthur  Dayne,  cu  tristeţe. 

Umbrele  descălecară  de  pe  caii  lor  fantomatici.  Când  scoaseră  săbiile  lungi  din 
teacă,  nu  se  auzi  nici  un  sunet. 

—  Avea  de  gând  să  pârjolească  oraşul,  spuse  Jaime.  Să-i  lase  lui  Robert  doar 
cenuşă. 

—  A  fost  regele  tău,  zise  Darry. 

—  Ai  jurat  să-1  aperi,  zise  Whent. 

—  Şi  copiii,  şi  pe  ei,  zise  Prinţul  Lewyn. 

Prinţul  Rhaegar  ardea  cu  o  lumină  rece,  când  albă,  când  roşie,  când  întunecată. 

—  Mi-am  lăsat  nevasta  şi  copiii  în  mâinile  tale. 

—  Nu  mi-am  închipuit  că  le  va  face  vreun  rău.  Sabia  lui  Jaime  ardea  acum  cu 
mai  puţină  strălucire.  Eram  cu  regele. . . 

—  îl  omorai  pe  rege,  zise  Ser  Arthur. 

—  îi  tăiai  beregata,  zise  Prinţul  Lewyn. 

—  Regele  pe  care  ai  jurat  să-1  aperi  cu  preţul  vieţii,  zise  Taurul  Alb. 
Flăcările  care  ardeau  în  jurul  săbiei  se  stingeau,  pâlpâind,  şi  Jaime  îşi  aminti 

vorbele  lui  Cersei.  Nu.  Groaza  îşi  încleşta  o  mână  pe  gâtul  lui.  Apoi  sabia  i  se 
întunecă  şi  doar  sabia  Briennei  ardea,  în  timp  ce  nălucile  se  năpusteau  spre  el. 

—  Nu,  spuse  el.  Nu,  nu,  nu.  Nuuuuuuuuuu! 

Cu  inima  spărgându-i  pieptul,  Jaime  se  trezi  dintr-odată,  pomenindu-se  în 
noaptea  înstelată,  în  mijlocul  unui  crâng  de  copaci.  Avea  gura  amară  şi  tremura 
asudat,  cuprins  de  fierbinţeală  şi  de  friguri  în  acelaşi  timp.  Când  îşi  coborî  privirea 
către  mâna  săbiei,  văzu  că  încheietura  i  se  oprea  în  pielea  şi  pânza  înfăşurate  cu 
grijă  în  jurul  unui  ciot  hidos.  îşi  simţi  lacrimile  ţâşnindu-i  din  ochi.  Am  simţit- o. 
Am  simţit  puterea  în  degete  şi  pielea  aspră  a  mânerului  săbiei.  Mâna  mea... 

—  Lordul  meu.  Qyburn  îngenunche  lângă  el,  cu  chipu-i  patern  zbârcit  de 
îngrijorare.  Ce  e?  Te-am  auzit  strigând. 

Walton  Picioare-de-Oţel  stătea  deasupra  lor,  înalt  şi  mohorât. 

—  Ce  e?  De  ce  ai  ţipat? 

—  Un  vis. . .  doar  un  vis.  Jaime  îşi  roti  privirea,  pierdut  pentru  o  clipă.  Eram  în 
întuneric,  dar  aveam  iarăşi  mâna.  Nu  există  un  asemenea  loc  sub  Casterly  Rock, 
gândi  el.  Simţea  o  durere  şi  un  gol  în  stomac,  iar  capul  îi  bubuia  acolo  unde  şi-1 
culcase  pe  buturugă. 

Oyburn  îi  atinse  fruntea. 

—  încă  ai  puţină  febră. 

—  Un  vis  al  febrei.  Jaime  întinse  mâna.  Ajută-mă. 
Picioare-de-Oţel  îl  luă  de  mâna  bună  şi  îl  trase  în  picioare. 

—  Mai  vrei  o  cană  din  vinul  viselor?  întrebă  Qyburn. 

—  Nu.  Am  visat  destul  în  noaptea  asta.  Se  întreba  cât  mai  era  până  în  zori.  Pe 
undeva,  ştia  că  dacă  ar  închide  ochii,  s-ar  întoarce  în  acel  loc  întunecat. 

—  Laptele  macului,  atunci?  Şi  ceva  pentru  febră?  Eşti  încă  slăbit,  lordul  meu. 
Trebuie  să  dormi.  Să  te  odihneşti. 

Acesta  e  ultimul  lucru  pe  care  am  de  gând  să- 1  fac.  Lumina  lunii  licărea  palidă 
pe  buturuga  pe  care  Jaime  îşi  odihnise  capul.  Muşchiul  care  o  acoperea  era  atât  de 
gros  încât  până  atunci  nu  observase,  dar  acum  vedea  că  lemnul  era  alb.  îi  amintea 
de  Winterfell  şi  de  copacul  inimii  al  lui  Ned  Stark.  N-a  fost  el,  gândi  Jaime.  Nu, 
n-a  fost  el  nici  o  clipă.  Dar  buturuga  era  moartă,  la  fel  şi  Stark  şi  toţi  ceilalţi. 
Prinţul  Rhaegar  şi  Ser  Arthur  şi  copiii.  Şi  Aerys.  Aerys  e  cel  mai  mort  dintre  toţi. 

—  Crezi  în  fantome,  Maester?  îl  întrebă  pe  Qyburn.  Chipul  bărbatului  căpătă 
un  aer  straniu. 

—  Odată,  la  Citadelă,  am  intrat  într-o  cameră  pustie  şi  am  văzut  un  scaun  gol. 
Dar  ştiam  că  acolo  fusese  o  femeie,  doar  cu  o  clipă  înainte.  Perna  era  lăsată  acolo 
unde  şezuse,  locul  era  cald  şi  parfumul  ei  zăbovea  în  aer.  Dacă  ne  lăsăm  mirosul 
în  urma  noastră,  când  părăsim  o  încăpere,  cu  siguranţă  ceva  din  sufletele  noastre 
trebuie  să  rămână  când  părăsim  această  viaţă.  Qyburn  îşi  desfăcu  mâinile.  Dar 
arhimaesterilor  nu  le  plăcea  felul  meu  de  a  gândi.  Ei,  bine,  lui  Marwyn  îi  plăcea, 
dar  el  era  singurul.  Jaime  îşi  trecu  degetele  prin  păr. 

—  Walton,  zise  el,  înşeuează  caii,  vreau  să  merg  înapoi. 

—  înapoi?  Picioare-de-Oţel  îl  privi  neîncrezător. 
Crede  că  am  înnebunit.  Şi  probabil  că  aşa  şi  este. 

—  Am  uitat  ceva  la  Harrenhal. 

—  Acum  îi  aparţine  Lordului  Vargo  Hoat.  Lui  şi  Măştilor  însângerate. 

—  Ai  de  două  ori  oamenii  lui. 

—  Dacă  nu  te  predau  tatălui  tău,  aşa  cum  mi  s-a  poruncit,  Lordul  Bolton  îmi 
va  pune  pielea  în  băţ.  Ne  continuăm  drumul  spre  Debarcaderul  Regelui. 

Cândva,  Jaime  s-ar  fi  împotrivit  cu  un  zâmbet  şi  o  ameninţare,  însă  ciungii  nu 
inspiră  prea  multă  teamă.  Se  întreba  ce  ar  face  fratele  său.  Tyrion  ar  găsi  o  cale. 

—  Lannisterii  mint,  Walton.  Lordul  Bolton  nu  ţi-a  spus  asta? 
Bărbatul  se  încruntă  bănuitor. 

—  Şi  ce  dacă  mi-a  spus? 

—  Dacă  nu  mă  duci  înapoi  la  Harrenhal,  cântecul  pe  care  am  să  i-1  cânt  tatălui 
meu  s-ar  putea  să  nu  fie  cel  pe  care  Lordul  Dreadfortului  şi-ar  dori  să-1  audă.  S-ar 
putea  chiar  să  spun  că  Bolton  a  fost  cel  care  a  poruncit  să  mi  se  taie  mâna,  iar 
Walton  Picioare-de-Oţel  cel  care  a  ridicat  sabia. 

Walton  îl  privea  cu  gura  căscată. 

—  Dar  n-a  fost  aşa. 

—  Nu,  dar  pe  cine  va  crede  tatăl  meu?  Jaime  se  strădui  să  zâmbească  aşa  cum 
zâmbea  când  nimic  în  lume  nu-1  înspăimânta.  Ar  fi  mult  mai  uşor  dacă  ne-am 
întoarce  pur  şi  simplu.  în  scurt  timp  ne-am  vedea  iarăşi  de  drum  şi  aş  cânta  un 
cântec  atât  de  dulce  la  Debarcaderul  Regelui,  încât  nu  ţi-ai  crede  urechilor.  Ai 
primi  o  fată  şi  o  pungă  grasă  cu  aur,  drept  mulţumire. 

—  Aur?  Lui  Walton  îi  surâdea  ideea.  Cât  aur? 
Al  meu  este! 

—  Păi,  tu  cât  ai  vrea? 

Şi,  până  când  soarele  se  ivi  pe  cer,  erau  la  jumătatea  drumului  înapoi  către 
Harrenhal. 

Jaime  îşi  zorea  calul  cu  mai  mult  zel  decât  în  ziua  precedentă,  iar  Picioare - 
de-Oţel  şi  nordicii  lui  erau  forţaţi  să  ţină  pasul  cu  el.  Chiar  şi  aşa,  ajunseră  la 
castelul  de  lângă  lac  abia  la  prânz.  Sub  un  cer  mohorât,  care  vestea  ploaie,  zidurile 
imense  şi  cele  cinci  turnuri  impunătoare  se  înălţau  negre  şi  ameninţătoare.  Pare 
atât  de  pustiu.  Zidurile  erau  goale,  porţile  închise  şi  zăvorâte.  Dar  sus,  deasupra 
turnului  de  pază,  un  singur  steag  atârna  pleoştit.  Ţapul  negru  din  Qohor,  îşi  spuse 
Jaime.  îşi  făcu  mâinile  pâlnie,  strigând: 

—  Voi  de  acolo!  Deschideţi  porţile  sau  am  să  le  dobor. 

Abia  când  Qyburn  şi  Picioare-de-Oţel  îşi  alăturară  glasurile,  pe  metereze, 
deasupra  lor,  se  ivi  un  cap.  Se  holbă  în  jos,  la  ei,  apoi  dispăru.  La  scurt  timp  după 
aceea,  auziră  bariera-ghilotină  ridicându-se.  Porţile  se  dădură  în  lături  şi  Jaime 
Lannister  ţâşni  călare  dincolo  de  ziduri,  fără  să  arunce  o  privire  către  ferestrele  de 
tragere,  când  trecu  pe  sub  ele.  Se  temuse  că  ţapul  s-ar  putea  să  nu-i  primească,  dar 
se  părea  că  Bravii  Camarazi  îi  priveau  tot  ca  pe  nişte  aliaţi.  Nătărăi. 

Curtea  exterioară  era  pustie,  doar  grajdurile  lungi,  cu  acoperişuri  de  ardezie, 
dădeau  semne  de  viaţă,  dar  pe  Jaime  nu  caii  îl  interesau  în  clipa  aceea.  îşi  struni 
armăsarul,  rotindu-şi  privirea.  Auzea  zgomote  de  undeva  din  spatele  Turnului 
Fantomelor  şi  oameni  strigând  pe  mai  multe  limbi.  Picioare-de-Oţel  şi  Qyburn  îl 
flancau. 

—  Ia  ce-ţi  trebuie  şi  s-o  ştergem,  zise  Walton.  Nu  vreau  necazuri  cu  Măştile. 

—  Spune-le  oamenilor  tăi  să-şi  ţină  mâinile  pe  mânerele  săbiilor  şi  Măştile  nu 
vor  dori  ele  să  aibă  necazuri  cu  voi.  Doi  la  unu,  ai  uitat?  Capul  lui  Jaime  se 
întoarse  dintr-odată,  la  auzul  unui  hohot  îndepărtat,  slab,  dar  feroce.  Hohotul  de 
râs  se  lovi  de  zidurile  Harrenhalului  şi  se  revărsă  ca  marea.  Dintr-odată,  ştiu  ce  se 
întâmplă.  Oare  am  ajuns  prea  târziu?  Stomacul  i  se  întoarse  pe  dos  şi  Jaime 
înfipse  pintenii  în  pântecele  calului,  traversând  în  galop  curtea  exterioară,  pe  sub 
un  pod  arcuit  de  piatră,  în  jurul  Turnului  Plângerii  şi  prin  Curtea  de  Calcar. 

O  aruncaseră  în  groapa  ursului. 

Regele  Harren  cel  Negru  îşi  amenajase  până  şi  groapa  ursului  cu  extravaganţă. 
Groapa  avea  zece  metri  de  la  un  capăt  la  altul  şi  cinci  în  adâncime,  avea  pereţii 
pietruiţi,  fundul  acoperit  cu  nisip  şi  era  înconjurată  de  şase  rânduri  de  bănci  de 
marmură.  Bravii  Camarazi  ocupau  doar  un  sfert  din  locuri,  observă  Jaime  când 
săltă  cu  stângăcie  din  şa.  Mercenarii  erau  atât  de  absorbiţi  de  spectacol,  încât  doar 
cei  de  vizavi  îi  observară. 

Brienne  era  îmbrăcată  în  aceeaşi  rochie  strâmtă  pe  care  o  purtase  la  cina 
Lordului  Bolton.  Fără  scut,  fără  platoşă,  fără  zale,  nici  măcar  piele  fiartă,  doar 
satin  roz  şi  dantelă  myrisheză.  Pesemne  Ţapul  o  găsea  mai  nostimă  în  straie 
femeieşti.  Jumătate  din  rochie  îi  atârna  în  zdrenţe,  iar  din  braţul  drept  îi  picura 

sânge,  unde  o  zgâriase  ursul. 

Cel  puţin  i-au  dat  o  sabie.  Fetişcana  o  ţinea  cu  o  singură  mână,  mişcându-se 
într-o  parte,  încercând  să  păstreze  o  oarecare  distanţă  între  ea  şi  urs.  Nu  e  bine. 
Arena  e  prea  mică.  Trebuia  să  atace,  să  facă  o  mişcare  iute,  să  isprăvească  repede 
cu  el.  Oţelul  bun  venea  de  hac  oricărui  urs.  Dar  fetişcana  era  prea  speriată  ca  să  se 
apropie.  Măştile  o  potopeau  cu  injurii  şi  aluzii  obscene. 

—  Asta  nu  e  treaba  noastră,  îl  preveni  Picioare-de-Oţel.  Lordul  Bolton  a  spus 
că  fătuca  e  a  lor,  să  facă  de  acum  cu  ea  ce  poftesc. 

—  O  cheamă  Brienne.  Jaime  coborî  treptele,  pe  lângă  o  duzină  de  mercenari 
uluiţi.  Vargo  Hoat  se  aşezase  în  loja  lordului,  în  rândul  din  faţă.  Lord  Vargo, 
strigă  Jaime  peste  vacarm. 

Bărbatul  din  Qohor  aproape  că-şi  vărsă  vinul. 

—  Regicidule?  Avea  un  bandaj  grosolan  pe  partea  stângă  a  feţei,  cu  pânza 
pătată  de  sânge  în  dreptul  urechii. 

—  Scoate-o  de  acolo. 

—  Nu  te  băga,  Regicidule,  dacă  nu  vrei  să  te  mai  alegi  cu  încă  un  ciot.  Flutură 
o  cupă  cu  vin.  Amica  ta  m-a  muşcat  de  ureche.  Nu  e  de  mirare  că  tatăl  ei  nu  vrea 
să  răscumpere  o  asemenea  ciudată. 

Un  răget  îl  făcu  pe  Jaime  să  se  întoarcă.  Ursul  se  ridica,  înalt  de  trei  metri. 
Gregor  Clegane  cu  blană,  gândi  el,  deşi  probabil  mai  deştept.  Insă  fiara  nu  avea 
îndemânarea  Muntelui,  cu  monstruoasa  lui  sabie  cu  două  tăişuri. 

Urlând  de  furie,  animalul  dezveli  o  gură  plină  de  dinţi  mari,  galbeni,  apoi  se 
prăbuşi  înapoi  în  patru  labe,  năpustindu-se  către  Brienne.  Acum  e  şansa  ta,  gândi 
Jaime.  Loveşte!  Acum! 

Ea  lovi  zadarnic  cu  vârful  săbiei.  Ursul  se  retrase,  apoi  porni  spre  ea, 
mormăind.  Brienne  alunecă  spre  stânga  şi  întinse  din  nou  sabia  către  capul 
animalului.  De  data  aceasta,  ursul  ridică  o  labă,  să  o  dea  la  o  parte. 

E  prevăzător,  îşi  dădu  seama  Jaime.  A  mai  luptat  împotriva  altor  oameni.  Ştie 
că  săbiile  şi  suliţele  îl  pot  răni.  Dar  asta  nu-l  va  ţine  la  distanţă  multă  vreme. 

—  Omoară-1!  strigă  el,  dar  glasul  i  se  pierdu  printre  toate  celelalte  strigăte. 
Brienne  nu  dădea  nici  un  semn  că  l-ar  fi  auzit.  Se  mişca  în  jurul  gropii,  rămânând 
cu  spatele  la  perete.  Prea  aproape.  Dacă  ursul  o  ţintuieşte  de  zid... 

Fiara  se  întorcea  stângace,  prea  departe  şi  prea  repede.  Ageră  ca  o  pisică, 
Brienne  schimbă  direcţia.  Asta-  i  fătuca  pe  care  o  ştiam.  Făcu  un  salt,  dându-i 
ursului  o  lovitură  peste  spate.  Răcnind,  animalul  se  ridică  din  nou  în  două  labe. 
Brienne  se  retrase.  Unde  e  sângele?  Apoi,  dintr-odată,  înţelese.  Jaime  se  întoarse 
către  Hoat: 

—  I-ai  dat  o  sabie  pentru  turnir. 

Ţapul  răgi  ca  un  măgar,  scuipându-1  cu  vin  şi  salivă. 

—  Bineînţeles! 

—  Am  să-i  plătesc  eu  afurisita  de  răscumpărare.  Aur,  safire,  ce-oi  fi  vrând. 

Scoate-o  de  acolo. 

—  O  vrei?  Du-te  după  ea. 
Aşa  şi  facu. 

Jaime  îşi  aşeză  mâna  cea  bună  pe  balustrada  de  marmură  şi  sări  înăuntru, 
rostogolindu-se  când  ateriza  pe  nisip.  La  auzul  bufniturii,  ursul  se  întoarse, 
adulmecând,  urmărind  cu  prudenţă  acest  nou  intrus.  Jaime  se  ridică  în  picioare. 
Păi  şi  ce  naiba  fac  eu  acum?  îşi  umplu  pumnul  de  nisip. 

—  Regicidule!  o  auzi  pe  Brienne  exclamând,  uluită. 

—  Jaime.  Se  ridică,  aruncându-i  ursului  nisipul  în  faţă.  Animalul  lovi  aerul  cu 
laba  şi  răcni  ca  apucat. 

—  Ce  faci  aici? 

—  O  prostie.  Treci  în  spatele  meu.  Ocoli  animalul  aşezându-se  între  Brienne  şi 
urs. 

—  Treci  tu  în  spate.  Eu  am  sabia. 

—  O  sabie  fără  vârf  şi  fără  tăiş.  Treci  în  spatele  meu! 

Jaime  ochi  ceva  pe  jumătate  îngropat  în  nisip  şi  înhaţă  obiectul  cu  mâna  cea 
bună.  Se  dovedi  a  fi  o  mandibulă  de  om,  cu  bucăţi  de  carne  verzui,  mişunând  de 
viermi,  atârnând  încă  de  ea.  încântător,  gândi  el,  întrebându-se  a  cui  era  faţa  pe 
care  o  ţinea  în  mână.  Ursul  se  apropia,  aşa  că  Jaime  îşi  luă  avânt  şi  azvârli  osul, 
carnea  şi  viermii  în  capul  lui.  Rată  cu  mai  bine  de  un  metru.  Ar  trebui  să-mi  tai  şi 
mâna  stângă,  după  cât  mi-  e  de  folositoare. 

Brienne  încercă  să  ţâşnească  în  faţa  lui,  dar  Jaime  o  doborî  de  pe  picioare. 
Căzu  în  nisip,  strângând  în  mână  sabia  nefolositoare.  Jaime  se  aşeză  călare  peste 
ea,  iar  ursul  atacă. 

Se  auzi  un  zbârnâit  şi  o  săgeată  se  înfipse  dintr-odată  sub  ochiul  stâng  al 
animalului.  Din  gura-i  deschisă  se  prelingeau  sânge  şi  salivă  şi  o  altă  săgeată  îl 
nimeri  în  picior.  Ursul  mormăi,  ridicându-se  pe  labele  din  spate.  îi  văzu  din  nou 
pe  Jaime  şi  pe  Brienne  şi  porni,  clătinându-se,  către  ei.  Alte  săgeţi  zburară, 
pătrunzând  prin  blană  şi  carne.  De  la  o  distanţă  atât  de  mică,  arcaşii  n-aveau  cum 
să  rateze.  Săgeţile  loveau  cu  putere  de  buzdugan.  Dar  ursul  mai  făcu  un  pas. 
Bietul  animal,  nătâng  şi  curajos.  Când  fiara  dădu  cu  laba  spre  el,  Jaime  săltă 
într-o  parte,  ţipând  şi  lovind  nisipul  cu  picioarele.  Ursul  se  întoarse  să-1 
urmărească  pe  cel  care-1  chinuia  şi  se  mai  alese  cu  două  săgeţi  în  spate.  Scoase  un 
ultim,  huruitor,  răcnet,  se  lăsă  pe  labele  din  spate,  se  întinse  pe  nisipul  pătat  de 
sânge  şi  muri. 

Brienne  căzu  înapoi  în  genunchi,  strângând  sabia,  cu  respiraţia  întretăiată. 
Arcaşii  lui  Walton  Picioare-de-Oţel  îşi  învârteau  arbaletele  şi  le  reîncărcau,  în 
timp  ce  Măştile  însângerate  înjurau  cât  îi  ţinea  gura,  ameninţându-i.  Jaime  văzu  că 
Rorge  şi  Trei  Degete  aveau  săbiile  scoase,  iar  Zollo  îşi  desfăcea  biciul. 

—  Mi-aţi  omorât  ursul,  ţipă  Vargo  Hoat. 

—  Şi  o  să-ţi  aplic  acelaşi  tratament,  dacă  îmi  faci  necazuri,  i-o  întoarse 

Picioare-de-Oţel.  O  luăm  pe  fătucă. 

—  O  cheamă  Brienne,  preciza  Jaime.  Brienne,  fecioara  din  Tarth.  Eşti  încă 
fecioară,  nădăjduiesc. 

Faţa  ei  lătăreaţă  roşi: 

—  Da. 

—  O,  bine,  zise  Jaime.  Nu  salvez  decât  fecioare.  Iar  lui  Hoat  îi  spuse:  îţi  vei 
primi  răscumpărarea.  Pentru  amândoi.  Un  Lannister  îşi  plăteşte  datoriile.  Acum 
adu  nişte  frânghii  şi  scoate -ne  de  aici. 

—  La  naiba!  răcni  Rorge.  Omoară-i,  Hoat!  Sau  vei  regreta  amarnic  că  n-ai 
făcut-o! 

Bărbatul  din  Qohor  şovăi.  Jumătate  dintre  oamenii  lui  erau  beţi,  pe  când 
nordicii  erau  treji  ca  lumina  zilei  şi  de  două  ori  mai  mulţi.  Unii  dintre  arbaletişti 
reîncărcaseră  deja. 

—  Scoate-i,  zise  Hoat,  iar  apoi  către  Jaime:  Am  ales  să  fiu  milostiv.  Spune-i 
tatălui  tău  asta. 

—  Aşa  voi  face,  lordul  meu.  Nu  că  îţi  va  folosi  la  ceva.  Abia  când  erau  la  doi 
kilometri  de  Harrenhal  şi  departe  de  ţinta  arcaşilor  de  pe  ziduri,  Walton  Picioare- 
de-Oţel  îşi  revărsă  mânia. 

—  Eşti  nebun,  Regicidule?  Aveai  de  gând  să  mori?  Nimeni  nu  poate  să  se 
lupte  cu  un  urs  cu  mâinile  goale. 

—  O  mână  goală  şi  un  ciot  gol,  îl  corectă  Jaime.  Dar  am  sperat  că  veţi  omorî 
fiara  înainte  să  mă  omoare  ea  pe  mine.  Altfel,  Lordul  Bolton  te-ar  fi  jupuit  ca  pe  o 
portocală,  nu? 

Picioare-de-Oţel  îl  înjură  fără  menajamente,  făcându-1  Lannister  neghiob,  apoi 
dădu  pinteni  calului  şi  se  îndepărtă  în  galop,  spre  capătul  coloanei. 

—  Ser  Jaime?  Chiar  şi  în  satin  roz  şi  murdar  şi  dantelă  sfâşiată,  Brienne  arăta 
mai  mult  ca  un  bărbat  în  straie  femeieşti  decât  ca  o  adevărată  femeie.  îţi  sunt 
recunoscătoare,  dar. . .  erai  deja  departe.  De  ce  te-ai  întors? 

Zeci  de  răspunsuri  sarcastice  îi  trecură  prin  minte,  unul  mai  crud  decât  celălalt, 
dar  Jaime  se  mulţumi  să  ridice  din  umeri. 

—  Te-am  visat,  spuse  el. 

CATELYN 

Robb  îşi  luă  rămas-bun  de  la  tânăra  lui  regină  de  trei  ori.  O  dată  în  pădurea 
zeilor,  în  faţa  copacului  inimii,  sub  ochii  zeilor  şi  ai  oamenilor.  A  doua  oară  sub 
poarta-ghilotină,  când  Jeyne  se  despărţi  de  el  cu  o  lungă  îmbrăţişare  şi  un  sărut  şi 
mai  lung.  Şi  în  cele  din  urmă,  cu  o  oră  înainte  de  Piatra  Răsucită,  când  fata  veni  în 
galop,  călare  pe  un  cal  înspumat,  rugându-1  pe  tânărul  rege  s-o  ia  cu  el. 

Catelyn  văzu  că  Robb  era  mişcat  de  gestul  ei,  dar  în  aceeaşi  măsură,  stânjenit. 

Era  o  zi  umedă  şi  cenuşie,  începuse  să  burniţeze  şi  ultimul  lucru  de  care  avea 
nevoie  era  să-şi  oprească  trupele  din  marş,  ca  el  să  poată  sta  în  ploaie, 
consolându-şi  tânăra  nevastă  înlăcrimată  în  faţa  unei  jumătăţi  din  oştirea  lui. 
vorbeşte  cu  blândeţe,  gândi  Catelyn,  privindu-i  împreună,  dar  în  spatele  vorbelor 
sale  se  ascunde  mânia. 

Cât  timp  regele  şi  regina  au  stat  de  vorbă,  Vântul  Cenuşiu  le-a  dat  târcoale, 
oprindu-se  doar  ca  să-şi  scuture  apa  de  pe  blană  şi  să  mârâie  la  ploaie.  După  ce, 
într-un  târziu,  Robb  îl  dădu  lui  Jeyne  un  ultim  sărut,  trimise  o  duzină  de  oşteni  s-o 
escorteze  înapoi  la  Riverrun  şi  apoi  încalecă,  Vântul  Cenuşiu  o  zbughi  înainte, 
iute  ca  o  săgeată  slobozită  din  arc. 

—  Regina  Jeyne  are  o  inimă  iubitoare,  după  câte  văd,  îi  zise  lui  Catelyn  Lothar 
Frey  Şchiopul.  Ca  surorile  mele,  de  altfel.  Aş  pune  rămăşag  că  Roslin  dansează 
chiar  în  acest  moment  în  jurul  Gemenilor,  cântând  Lady  Tully,  Lady  Tully,  Lady 
Roslin  Tully.  Până  mâine,  va  ţine  lângă  obraz  bucăţi  de  pânză  roşie  cu  albastru, 
să-şi  imagineze  cum  va  arăta  cu  mantia  de  mireasă.  Se  întoarse  în  şa,  să-i 
zâmbească  lui  Edmure:  Dar  eşti  neobişnuit  de  tăcut,  Lord  Tully.  Mă  întreb  cum  te 
simţi. 

—  Cam  ca  la  Moara  de  Piatră,  înainte  să  sune  cornul  de  război,  zise  Edmure, 
doar  pe  jumătate  în  glumă. 

Lothar  râse  din  toată  inima. 

—  Să  sperăm  că  nunta  ta  se  va  sfârşi  cu  bine,  lordul  meu. 

Şi  zeii  să  ne  apere  dacă  nu.  Catelyn  îşi  vârî  pintenii  în  trupul  calului,  lăsându-i 
pe  fratele  ei  şi  pe  Lothar  Ologul  unul  în  compania  celuilalt. 

Ea  fusese  cea  care  insistase  ca  Jeyne  să  rămână  la  Riverrun,  când  Robb  ar  fi 
preferat  s-o  aibă  în  preajma  lui.  Se  putea  foarte  bine  ca  Lordul  Walder  să 
interpreteze  absenţa  reginei  de  la  nuntă  ca  pe  o  nouă  sfidare,  dar  prezenţa  ei  ar  fi 
fost  un  alt  fel  de  insultă,  sare  pe  rana  bătrânului. 

—  Walder  Frey  are  o  limbă  ascuţită  şi  o  memorie  bună,  îşi  prevenise  ea  fiul. 
Nu  mă  îndoiesc  că  eşti  destul  de  puternic  să  înduri  reproşurile  unui  om  bătrân,  ca 
preţ  al  loialităţii  sale,  însă  ai  prea  mult  din  tatăl  tău  ca  să  poţi  să  stai  cu  mâinile-n 
sân  când  o  insultă  pe  Jeyne  în  faţă. 

Robb  nu  putea  s-o  contrazică.  Dar  în  acelaşi  timp,  îmi  poartă  pică  pentru 
asta,  gândi  Catelyn  obosită.  Deja  îi  duce  dorul,  şi  o  parte  din  el  mă  învinuieşte  pe 
mine  pentru  absenţa  ei,  deşi  ştie  că  sfatul  meu  a  fost  înţelept. 

Dintre  cei  şase  reprezentanţi  ai  Casei  Westerling  care  veniseră  cu  fiul  ei  de  la 
Crag,  doar  unul  rămăsese  lângă  el:  Ser  Raynald,  fratele  lui  Jeyne  şi  purtător  de 
flamuri  al  regelui.  Robb  îl  trimisese  pe  Rolph  Spicer,  unchiul  lui  Jeyne,  să-1  ducă 
pe  tânărul  Martyn  Lannister  la  Dintele  de  Aur,  chiar  în  ziua  când  primise  acceptul 
Lordului  Tywin  de  a  face  schimb  de  ostatici.  Era  o  mişcare  abilă.  Fiul  ei  era 
izbăvit  de  teama  pentru  siguranţa  lui  Martyn,  Galhart  Glover  era  uşurat  să  audă  că 
fratele  său  Robert  fusese  îmbarcat  pe  o  corabie  la  Duskendale,  Ser  Rolph  avea  o 

misiune  importantă  şi  onorabilă...  iar  Vântul  Cenuşiu  era  din  nou  lângă  rege. 
Unde  îi  e  locul. 

Lady  Westerling  rămăsese  la  Riverrun  cu  copiii  ei:  Jeyne,  Eleyna,  surioara 
acesteia  şi  micul  Rollam,  scutierul  lui  Robb,  care  se  plânsese  amarnic  că  trebuia 
să  rămână  acasă.  Dar  şi  asta  era  înţelept.  Olyvar  Frey  fusese  mai  înainte  scutierul 
lui  Robb  şi,  fără  doar  şi  poate,  avea  să  fie  prezent  la  nunta  surorii  sale.  Să-i  plimbe 
înlocuitorul  pe  sub  nas  ar  fi  fost  pe  cât  de  nechibzuit,  pe  atât  de  crud.  Cât  despre 
Ser  Raynald,  era  un  tânăr  cavaler  plin  de  voioşie,  care  jura  că  nici  o  insultă  din 
partea  lui  Walder  Frey  nu  l-ar  putea  provoca.  Şi  să  ne  rugăm  ca  doar  insulte  să 
avem  de  înfruntat. 

Dar  Catelyn  avea  temerile  ei  în  privinţa  aceasta.  După  Trident,  nobilul  ei  tată 
nu  mai  avusese  niciodată  încredere  în  Walder  Frey,  iar  Catelyn  nu  uitase  asta. 
Regina  Jeyne  va  fi  mai  protejată  în  spatele  zidurilor  înalte  şi  puternice  ale 
Riverrunului,  cu  Peştele  Negru  lângă  ea.  Robb  chiar  crease  pentru  el  un  nou  titlu, 
cel  de  Păzitor  al  Hotarelor  Sudului.  Ser  Brynden  ar  apăra  Tridentul  ca  nimeni 
altul. 

Pe  de  altă  parte,  lui  Catelyn  avea  să-i  lipsească  faţa  colţuroasă  a  unchiului  său, 
iar  lui  Robb  -  sfatul  lui.  Ser  Brynden  jucase  un  rol  în  fiecare  victorie  a  fiului  ei.  în 
locul  lui,  comanda  cercetaşilor  şi  a  escortelor  o  preluase  Galhard  Glover.  Un  om 
de  nădejde,  devotat  şi  credincios,  dar  fără  strălucirea  Peştelui  Negru. 

în  urma  paravanului  de  cercetaşi  ai  lui  Glover,  linia  de  marş  a  lui  Robert  se 
întindea  pe  mai  mulţi  kilometri.  Marelejon  era  în  fruntea  avangărzii.  Catelyn 
călătorea  în  coloana  principală,  înconjurată  de  cai  de  război  călăriţi  de  bărbaţi  în 
armuri  de  oţel.  Apoi  venea  convoiul  de  bagaje,  o  procesiune  de  căruţe  încărcate 
cu  mâncare,  nutreţ,  echipamente,  daruri  de  nuntă,  împreună  cu  răniţii  prea  slabi  ca 
să  meargă  pe  jos,  sub  ochiul  vigilent  al  lui  Ser  Wendel  Maderly  şi  al  cavalerilor 
Portului  Alb.  în  urma  lor  se  târau  turme  de  oi  şi  de  capre,  cirezi  de  vite  costelive, 
după  care  venea,  târşâindu-şi  picioarele,  un  mic  alai  de  vivandiere.  Iar  mai  în 
spate  se  afla  Robin  Flint,  cu  ariergarda.  Nu  era  nici  un  duşman  în  urma  lor,  pe 
sute  de  kilometri,  dar  Robb  nu  voia  să-şi  asume  nici  un  risc. 

Trei  mii  cinci  sute  erau,  trei  mii  cinci  sute  de  oameni  care  fuseseră  însângeraţi 
la  Pădurea  Şoaptelor,  care-şi  înroşiseră  săbiile  în  Bătălia  Câmpurilor,  la  Oxcross, 
Ashemark  şi  Crag  şi  pe  tot  cuprinsul  munţilor  plini  de  aur  din  ţinutul  de  vest  al 
Lannisterilor.  Cu  excepţia  micului  alai  de  prieteni  ai  fratelui  său  Edmure,  lorzii 
Tridentului  rămăseseră  să  apere  ţinuturile  riverane,  în  timp  ce  regele  pornea  să 
recucerească  Nordul.  La  capătul  drumului,  îi  aşteptau  mireasa  lui  Edmure  şi 
următoarea  bătălie  a  lui  Robb. . .  Iar  pe  mine,  doi  fii  morţi,  un  pat  gol  şi  un  castel 
plin  de  năluci.  Era  o  perspectivă  sumbră.  Brienne,  unde  eşti?  Adu-mi  fetele 
înapoi,  Brienne.  Adu-  le  tefere  înapoi. 

Burniţa  care  îi  însoţise  se  transformă  spre  amiază  într-o  ploaie  măruntă  şi 
continuă  până  după  căderea  serii.  în  ziua  următoare,  oamenii  Nordului  nu  văzură 

soarele  defel,  ci  înaintară  sub  cerul  de  plumb,  cu  glugile  trase  pe  cap,  ca  să-şi 
ferească  ochii  de  ploaie.  Ploua  neîncetat,  preschimbând  drumurile  în  mocirlă  şi 
câmpurile  în  mlaştini,  umflând  apele  râurilor  şi  desfrunzind  copacii.  în  răpăiala 
continuă,  oamenii  nu  se  mai  osteneau  să  flecărească,  aşa  că  vorbeau  numai  când 
aveau  ceva  de  spus,  iar  asta  se  întâmpla  destul  de  rar. 

—  Suntem  mai  puternici  decât  părem,  doamna  mea,  îi  spuse  Lady  Maege 
Mormont,  care  mergea  alături  de  ea.  Catelyn  se  apropiase  de  Lady  Maege  şi  de 
fiica  ei  cea  mai  mare,  Dacey.  Se  dovediseră  mai  înţelegătoare  decât  majoritatea  în 
privinţa  lui  Jaime  Lannister.  Fiica  era  înaltă  şi  deşirată,  mama  scundă  şi  îndesată, 
dar  se  îmbrăcau  la  fel,  în  zale  şi  piele,  cu  ursul  negru  al  Casei  Mormont  pe  scut  şi 
pe  tunică.  După  gustul  lui  Catelyn,  era  o  îmbrăcăminte  ciudată  pentru  o  doamnă, 
dar  Dacey  şi  Lady  Maege  dădeau  impresia  că  se  simt  mai  în  largul  lor  chiar  decât 
fata  din  Tarth,  atât  ca  luptători,  cât  şi  ca  femei. 

—  Am  luptat  alături  de  Tânărul  Lup  în  fiecare  bătălie,  zise  zglobie  Dacey 
Mormont.  N-a  pierdut  nici  una  până  acum. 

Nu,  dar  a  pierdut  toate  celelalte,  gândi  Catelyn,  însă  nu  era  nimerit  s-o  spună 
cu  voce  tare.  Oamenii  Nordului  nu  duceau  lipsă  de  curaj,  însă  erau  departe  de 
casă,  cu  prea  puţine  să-i  susţină  în  afară  de  încrederea  în  tânărul  lor  rege. 
încrederea  trebuia  păstrată  cu  orice  preţ.  Trebuie  să  fiu  mai  puternică,  îşi  spuse. 
Trebuie  să  fiu  puternică  pentru  Robb.  Dacă  voi  cădea  pradă  disperării,  durerea 
mă  va  mistui.  Totul  depindea  de  această  căsătorie.  Dacă  Edmure  şi  Roslin  erau 
mulţumiţi  unul  cu  celălalt,  dacă  întârziatul  Lord  Frey  putea  fi  îmbunat  şi  îşi  punea 
din  nou  puterea  în  slujba  lui  Robb...  Chiar  şi  atunci,  ce  şansă  vom  avea,  prinşi 
între  Lannister  şi  Greyjoy?  Era  o  întrebare  la  care  Catelyn  nu  îndrăznea  să  se 
gândească,  deşi  Robb  era  preocupat  aproape  numai  de  ea.  îl  vedea  cum  cerceta 
hărţile,  ori  de  câte  ori  se  opreau,  în  căutarea  unui  plan  care  i-ar  putea  aduce 
Nordul  înapoi. 

Fratele  ei  Edmure  avea  alte  griji. 

—  Voi  ce  credeţi,  toate  fiicele  Lordului  Walder  seamănă  cu  el?  întrebă  el, 
stând  în  pavilionul  său  înalt,  vărgat,  alături  de  Catelyn  şi  prietenii  săi. 

—  Cu  mame  diferite,  unele  fete  n-au  cum  să  fie  decât  frumoase,  zise  Marq 
Piper,  dar  ce  motiv  ar  avea  mizerabilul  bătrân  să-ţi  dea  ţie  una  drăguţă? 

—  Chiar  nici  un  motiv,  răspunse  Edmure  ursuz.  Era  mai  mult  decât  putea 
suporta  Catelyn. 

—  Cersei  Lannister  e  frumoasă,  zise  ea  cu  asprime.  Ai  fi  mai  înţelept  să  te  rogi 
ca  mireasa  ta  să  fie  puternică  şi  sănătoasă,  cu  capul  limpede  şi  inima  credincioasă. 

Şi  cu  asta  îi  părăsi. 

Edmure  i-o  luă  în  nume  de  rău.  în  ziua  următoare,  o  evită  cu  totul  în  timpul 
drumului,  preferând  compania  lui  Marq  Piper,  a  lui  Lymond  Goodbrook,  Patrek 
Mallister  şi  a  tânărului  Vances.  Ei  nu-l  dojenesc,  decât  în  glumă,  îşi  spuse 
Catelyn,  când  trecură  în  goană  pe  lângă  ea  în  după-amiaza  aceea,  fără  o  vorbă. 

Am  fost  întotdeauna  prea  dură  cu  Edmure,  iar  acum  suferinţa  îmi  aspreşte 
fiecare  cuvânt.  îşi  regreta  izbucnirea.  Cădea  destulă  ploaie  din  cer  şi  fără  ca  ea  să 
aducă  mai  multă.  Şi  chiar  era  un  lucru  atât  de  îngrozitor  să-ţi  doreşti  o  soţie 
drăguţă?  îşi  aminti  propria  dezamăgire  copilărească  din  prima  clipă  când  1-a  zărit 
pe  Eddard  Stark.  Şi-1  imaginase  ca  o  versiune  mai  tânără  a  fratelui  său  Brandon, 
dar  se  înşelase.  Ned  era  mai  scund  şi  mai  urât  la  faţă  şi  atât  de  posomorât!  Vorbea 
destul  de  curtenitor,  dar  în  spatele  cuvintelor  Catelyn  simţea  o  răceală  care  se 
bătea  cap  în  cap  cu  firea  lui  Brandon,  a  cărui  veselie  fusese  la  fel  de  nestăpânită 
ca  furia.  Chiar  şi  când  Ned  i-a  luat  fecioria,  dragostea  lor  a  fost  mai  aproape  de 
datorie  decât  de  pasiune.  Dar  l-  am  zămislit  pe  Robb  în  noaptea  aceea,  am  adus 
pe  lume,  împreună,  un  rege.  Iar  după  război,  la  Winterfell,  am  avut  parte  de 
dragostea  pe  care  şi-  ar  dori-  o  orice  femeie,  după  ce  am  descoperit  inima  bună  şi 
blândă  din  spatele  chipului  solemn  al  lui  Ned.  Nu  există  nici  un  motiv  ca  Edmure 
să  nu  găsească  acelaşi  lucru  la  Roslin  a  lui. 

După  cum  au  vrut  zeii,  drumul  îi  duse  prin  Pădurea  Şoaptelor,  unde  Robb 
câştigase  prima  lui  mare  victorie.  Urmară  cursul  pârâului  şerpuit  din  albia  acelei 
văi  înguste,  strâmte,  aşa  cum  făcuseră  oamenii  lui  Jaime  Lannister  în  acea  noapte 
hotărâtoare.  Era  mai  cald  atunci,  îşi  aminti  Catelyn,  copacii  erau  încă  verzi  şi 
pârâul  nu  ieşise  din  matcă.  Acum  frunzele  căzute  sufocau  pârâul  şi  se  îngrămă- 
deau în  mormane  ude  printre  pietre  şi  rădăcini,  iar  copacii  care  ascunseseră 
cândva  oastea  lui  Robb  îşi  schimbaseră  veşmântul  verde  cu  frunze  de  un  galben 
mohorât,  cu  pete  maronii  şi  un  roşu  care  îi  amintea  de  rugină  şi  sânge  uscat.  Doar 
pinii  şi  molizii  purtau  încă  straie  verzi,  ţâşnind  spre  pântecele  norilor  ca  nişte 
suliţe  înalte  şi  întunecate. 

Nu  numai  copacii  au  murit  de  atunci,  cugetă  ea.  în  noaptea  Pădurii  Şoaptelor, 
Ned  era  încă  în  viaţă,  în  celula  sa  de  sub  Muntele  lui  Aegon.  Bran  şi  Rickon  erau 
la  adăpost,  în  spatele  zidurilor  Winterfellului.  Iar  Theon  Greyjoy  lupta  de  partea 
lui  Robb  şi  se  fălea  cum  fusese  cât  pe  ce  să-şi  încrucişeze  sabia  cu  Regicidul.  Mai 
bine  ar  fi  făcut-  o.  Dacă  în  locul  fiilor  Lordului  Karstark  ar  fi  murit  Theon,  câte 
rele  ar  fi  fost  evitate? 

Când  traversară  câmpul  de  luptă,  Catelyn  zări  urme  ale  măcelului:  un  coif 
răsturnat,  plin  de  apă,  o  suliţă  despicată,  oasele  unui  cal.  Câteva  mormane  de 
piatră  fuseseră  ridicate  peste  trupurile  unora  dintre  oamenii  care  căzuseră  aici,  dar 
păsările  de  pradă  le  vizitaseră  deja.  în  mijlocul  talmeş-balmeşului  de  pietre,  zări  o 
pânză  viu  colorată  şi  bucăţi  dintr-un  metal  strălucitor.  O  dată,  văzu  un  chip 
holbându-se  la  ea,  forma  unui  craniu  care  începea  să  iasă  de  sub  carnea  neagră, 
înmuiată. 

Asta  o  făcu  să  se  întrebe  unde  ajunsese  să  se  odihnească  Ned.  Surorile  tăcute  îi 
duseseră  osemintele  la  Nord,  escortate  de  Hallis  Mollen  şi  o  mică  gardă  de 
onoare.  Ajunsese  vreodată  Ned  la  Winterfell,  să  fie  înhumat  lângă  fratele  lui, 
Brandon,  în  criptele  întunecate  de  sub  castel?  Sau  poarta  se  închisese  la  Moat 

Cailin,  înainte  ca  Hal  şi  surorile  tăcute  să  poată  trece? 

Trei  mii  cinci  sute  de  drumeţi  şerpuiau  de-a  lungul  văii,  prin  inima  Pădurii 
Şoaptelor,  dar  rareori  se  simţise  Catelyn  Stark  mai  singură.  Cu  fiecare  pas,  era 
mai  departe  de  Riverrun  şi  se  pomeni  întrebându-se  dacă  va  mai  revedea  castelul 
vreodată.  Sau  era  pierdut  pe  vecie,  ca  atâtea  altele? 

Cinci  zile  mai  târziu,  iscoadele  lor  se  întoarseră  să-i  anunţe  că  apele  umflate 
luaseră  cu  ele  podul  de  lemn  de  la  Fairmarket.  Galhart  Glover  şi  doi  dintre 
oamenii  săi  mai  îndrăzneţi  încercaseră  să-şi  treacă  înot  caii  peste  năvalnica  Furcă 
Albastră,  la  Ramsford.  Doi  cai  fuseseră  traşi  la  fund  şi  se  înecaseră,  împreună  cu 
unul  dintre  călăreţi.  Cât  despre  Glover,  el  reuşise  să  se  agate  de  o  piatră  până  când 
a  fost  scos  afară. 

—  Râul  n-a  mai  fost  aşa  de  umflat  din  primăvară,  zise  Edmure.  Şi  dacă  mai 
continuă  să  plouă,  se  va  umfla  şi  mai  mult. 

—  Există  un  pod  mai  încolo,  în  amonte,  lângă  Pietrele  Vechi,  îşi  aminti 
Catelyn,  care  străbătuse  adesea  ţinuturile  acestea,  împreună  cu  tatăl  ei.  E  mai 
vechi  şi  mai  mic,  dar  dacă  mai  e  încă  în  picioare. . . 

—  S-a  dus,  doamna  mea,  o  întrerupse  Galhart  Glover.  Dus  de  ape,  chiar 
înainte  de  cel  de  la  Fairmarket. 

Robb  se  uită  la  Catelyn: 

—  Mai  e  vreun  alt  pod? 

—  Nu.  Iar  vadurile  sunt  de  netrecut.  încercă  să-şi  amintească.  Dacă  nu  putem 
trece  Furca  Albastră,  va  trebui  s-o  ocolim,  prin  Şapte  Pâraie  şi  Mlaştinile 
Cotoroanţei. 

—  Mocirle  şi  drumuri  proaste,  îi  preveni  Edmure.  Vom  înainta  încet,  dar  vom 
ajunge,  presupun. 

—  Lordul  Walder  ne  va  aştepta,  nu  mă  îndoiesc,  zise  Robb.  Lothar  i-a  trimis  o 
pasăre  de  la  Riverrun,  ştie  că  venim. 

—  Da,  dar  omul  e  irascibil  şi  suspicios  din  fire,  zise  Catelyn.  Ar  putea  să  ia 
această  întârziere  drept  o  insultă  intenţionată. 

—  Prea  bine,  am  să-i  cer  iertare  şi  pentru  întârzierea  noastră.  Voi  fi  un  rege 
jalnic,  cerându-mi  scuze  la  fiecare  două  vorbe.  Robb  strânse  din  buze.  Sper  că 
Bolton  trece  Tridentul  înainte  să  înceapă  ploile.  Drumul  regelui  duce  direct  către 
nord,  va  avea  parte  de  un  marş  uşor.  Chiar  şi  pe  jos,  ar  trebui  să  ajungă  la  Gemeni 
înaintea  noastră. 

—  Şi  când  oamenii  lui  se  vor  alătura  alor  tăi,  după  ce-1  vezi  pe  fratele  meu 
însurat,  ce  urmează?  îl  întrebă  Catelyn. 

—  Nordul.  Robb  îl  scarpină  pe  Vânt  Cenuşiu  după  ureche. 

—  Pe  drumul  dintre  mlaştini?  Spre  Moat  Cailin? 
Robb  îi  zâmbi  enigmatic. 

—  Asta  ar  fi  o  variantă,  răspunse  el,  iar  Catelyn  ştiu,  din  tonul  său,  că  nu  avea 
de  gând  să  spună  mai  mult.  Un  rege  înţelept  nu- şi  divulgă  secretele,  îşi  reaminti 

ea. 

Ajunseră  la  Pietrele  Vechi  după  încă  opt  zile  de  ploaie  neîncetată  şi  poposiră 
pe  dealul  care  se  înălţa  deasupra  Furcii  Albastre,  între  ruinele  fortăreţei  vechilor 
regi  riverani.  Fundaţiile  dăinuiseră  printre  buruieni,  indicând  locurile  unde  se 
aflaseră  cândva  zidurile  şi  turnurile  principale,  dar  oamenii  locului  îşi  luaseră  de 
mult  tălpăşiţa,  cu  cea  mai  mare  parte  a  pietrelor,  să-şi  ridice  hambarele,  septele  şi 
fortăreţele.  Cu  toate  acestea,  în  mijlocul  a  ceea  ce  cândva  fusese  curtea  castelului, 
un  sepulcru  mare,  sculptat  în  piatră,  era  încă  în  picioare,  pe  jumătate  ascuns  de 
iarba  veştedă,  înaltă  până  la  brâu,  în  mijlocul  unui  morman  de  cenuşă. 

Capacul  mormântului  fusese  sculptat  după  înfăţişarea  bărbatului  ale  cărui  oase 
se  odihneau  dedesubt,  dar  ploaia  şi  vântul  îşi  făcuseră  treaba.  Regele  purtase 
barbă,  asta  se  vedea,  dar  altminteri  chipul  său  era  neted  şi  şters,  doar  cu  vagi 
sugestii  ale  gurii,  nasului,  ochilor  şi  coroanei  din  jurul  tâmplelor.  Mâinile  i  se 
împreunau  pe  mânerul  unui  ciocan  de  război  din  piatră,  care  îi  era  aşezat  pe  piept. 
Cândva,  ciocanul  trebuie  să  fi  fost  gravat  cu  rune  care  îi  spuneau  numele  şi 
povestea,  dar  secolele  tociseră  toate  acestea.  Piatra  era  crăpată  şi  sfărâmată  la 
colţuri,  decolorată  ici  şi  colo  de  pete  albe  de  licheni,  în  timp  ce  peste  picioarele 
regelui,  aproape  până  la  piept,  se  întindeau  trandafiri  sălbatici. 

Acolo  îl  găsi  Catelyn  pe  Robb,  întunecat,  în  amurg,  doar  cu  Vântul  Cenuşiu 
alături.  Ploaia  se  oprise  în  sfârşit  şi  Robb  avea  capul  descoperit. 

—  Castelul  acesta  are  un  nume?  întrebă  el  cu  glas  şoptit,  când  ea  se  apropie. 

—  Pietrele  Vechi  îi  spunea  toată  lumea,  de  când  eram  eu  mică,  dar  fără 
îndoială,  a  avut  vreun  alt  nume  când  era  încă  reşedinţa  regilor. 

Poposise  aici  cândva,  cu  tatăl  ei,  în  drumul  către  Seagard.  Petyr  era  şi  el  cu 
noi... 

—  Există  un  cântec,  îşi  aminti  el.  Jenny  de  la  Pietrele  Vechi,  cu  flori  în  păr. 

—  La  sfârşit,  rămânem  cu  toţii  doar  cântece.  Dacă  suntem  norocoşi. 

Se  jucase  de-a  Jenny  în  ziua  aceea,  chiar  îşi  împletise  flori  în  păr.  Iar  Petyr  se 
prefăcuse  că  e  Prinţul  Libelulelor.  Catelyn  nu  avea  pe  atunci  mai  mult  de 
doisprezece  ani,  iar  Petyr  era  doar  un  băieţel. 

Robb  cercetă  sepulcrul. 

—  Al  cui  e  mormântul? 

—  Aici  zace  Tristifer,  Al  Patrulea  Pe  Numele  Său,  Rege  al  Râurilor  şi  al 
Munţilor.  Tatăl  său  îi  spusese  odată  povestea.  A  domnit  de  la  Trident  până  la  Gât, 
cu  mii  de  ani  înainte  de  Jenny  şi  prinţul  ei,  în  vremurile  când  regatele  Primilor 
Oameni  se  prăbuşeau  unul  după  altul  în  faţa  năvălirii  andalilor.  Ciocanul  Dreptăţii 
i  se  spunea.  A  purtat  o  sută  de  bătălii  şi  a  câştigat  nouăzeci  şi  nouă,  sau  cel  puţin 
aşa  zic  cântăreţii,  iar  când  1-a  ridicat,  acest  castel  a  fost  cel  mai  puternic  din 
Westeros.  Catelyn  aşeză  o  mână  pe  umărul  fiului  său.  A  murit  în  a  o  suta  bătălie, 
când  şapte  regi  andali  şi-au  unit  forţele  împotriva  lui.  Cel  de-al  cincilea  Tristifer 
nu  1-a  egalat  şi  în  curând  regatul  a  pierit,  iar  apoi  castelul  şi,  în  sfârşit,  ultimul 

moştenitor  din  linia  lor.  Cu  Tristifer  al  Cincilea,  a  murit  Casa  Mudd,  care 
stăpânise  ţinuturile  riverane  o  mie  de  ani  înainte  de  venirea  andalilor. 

—  Moştenitorul  său  i-a  înşelat  aşteptările.  Robb  îşi  trecu  o  mână  peste  piatra 
aspră,  mâncată  de  vremi.  Sperasem  s-o  las  pe  Jeyne  însărcinată...  am  încercat 
destul  de  des,  dar  nu  sunt  sigur. . . 

—  Nu  se  întâmplă  întotdeauna  de  prima  oară.  Deşi  mie  mi  s-a  întâmplat.  Poate 
nici  a  suta  oară.  Eşti  foarte  tânăr. 

—  Tânăr  şi  rege,  spuse  el.  Un  rege  trebuie  să  aibă  un  moştenitor.  Dacă  e  să 
mor  în  următoarea  bătălie,  regatul  nu  trebuie  să  moară  odată  cu  mine.  După  lege, 
Şansa  este  următoarea  pe  linia  succesiunii,  aşa  că  Winterfellul  şi  Nordul  îi  vor 
reveni  ei.  Gura  i  se  încleşta. 

Ei  şi  nobilului  ei  soţ,  Tyrion  Lannister.  Nu  pot  îngădui  asta.  Nu  voi  îngădui 
asta.  Nordul  nu  trebuie  să  încapă  niciodată  pe  mâna  acelui  pitic. 

—  Nu,  fu  de  acord  Catelyn.  Trebuie  să  numeşti  un  alt  moştenitor  până  când 
Jeyne  îţi  dăruieşte  un  fiu.  Chibzui  o  clipă.  Tatăl  tatălui  tău  nu  are  fraţi  sau  surori, 
dar  fratele  lui  a  avut  o  soră  care  s-a  măritat  cu  un  fiu  mai  mic  al  Lordului  Raymar 
Royce,  din  ramura  tânără.  Au  avut  trei  fiice  şi  toate  s-au  măritat  cu  lorzi  mărunţi 
din  Vale.  Un  Waynwoo  şi  un  Corbray,  cu  siguranţă.  Cel  mai  tânăr. . .  să  fi  fost  un 
Templeton,  dar. . . 

—  Mamă.  Era  o  anumită  asprime  în  tonul  lui  Robb.  Tu  uiţi.  Tatăl  meu  a  avut 
patru  fii. 

Nu  uitase,  nu  voise  să  se  gândească  la  asta,  dar  era  pusă  în  faţa  faptului 
împlinit. 

—  Un  Snow  nu  e  un  Stark. 

—  Jon  e  mai  degrabă  Stark  decât  vreun  lord  mărunt  din  Vale,  care  n-a  văzut  în 
viaţa  lui  Winterfellul. 

—  Jon  e  un  frate  al  Rondului  de  Noapte,  care  a  jurat  să  nu-şi  ia  soţie  şi  să  nu 
aibă  copii.  Veşmintele  negre  se  îmbracă  pe  viaţă. 

—  La  fel  jură  şi  cavalerii  Gărzii  Regale.  Asta  nu  i-a  împiedicat  pe  Lannisteri 
să  le  smulgă  mantiile  albe  lui  Ser  Barristan  Selmy  şi  lui  Ser  Boros  Blount,  când 
n-au  mai  avut  nevoie  de  ei.  Dacă  trimit  Rondului  o  sută  de  oameni  în  locul  lui 
Jon,  pun  prinsoare  că  vor  găsi  o  cale  să-1  elibereze  de  jurăminte. 

E  hotărât.  Catelyn  ştia  cât  de  încăpăţânat  putea  fi  fiul  ei. 

—  Un  bastard  nu  poate  moşteni. 

—  Nu,  dacă  nu  e  recunoscut  printr-un  decret  regal,  zise  Robb.  în  privinţa  asta 
există  mai  multe  precedente  decât  în  cea  a  eliberării  de  jurământ  a  unui  Frate 
Jurat. 

—  Precedente,  zise  ea  cu  amărăciune.  Da,  Aegon  al  patrulea  şi -a  recunoscut 
bastarzii  pe  patul  de  moarte.  Şi  câtă  durere,  suferinţă,  cât  război  şi  câte  crime  au 
izvorât  de  aici?  Ştiu  că  ai  încredere  în  Jon.  Dar  Jon  poate  avea  încredere  în  fiii 
săi?  Sau  în  fiii  lor?  Pretendenţii  Blackfyre  le-au  făcut  necazuri  Targaryenilor  timp 

de  cinci  generaţii,  până  când  Barristan  Viteazul  1-a  omorât  pe  ultimul  pe  insulele 
Stepstones.  Dacă-1  recunoşti  pe  Jon,  n-ai  cum  să-1  mai  faci  bastard  înapoi.  Dacă  se 
căsătoreşte  şi  are  copii,  nici  unul  dintre  fiii  pe  care-i  vei  avea  cu  Jeyne  nu  va  fi  în 
siguranţă. 

—  Jon  nu  s-ar  atinge  niciodată  de  un  fiu  al  meu. 

—  Nu,  cum  nu  s-a  atins  nici  Theon  Greyjoy  de  Bran  şi  de  Rickon. 

Vântul  Cenuşiu  sări  pe  mormântul  Regelui  Tristifer,  dezvelindu-şi  dinţii. 
Chipul  lui  Robb  era  rece. 

—  Asta  e  pe  cât  de  nedrept,  pe  atât  de  crud.  Jon  nu  e  Theon. 

—  Roagă-te  să  fie  aşa.  La  surorile  tale  te-ai  gândit?  Cum  rămâne  cu  drepturile 
lor?  Sunt  de  acord  că  nu  trebuie  să  lăsăm  Nordul  să  cadă  în  mâna  Pezevenghiului, 
dar  cu  Arya  cum  rămâne?  După  lege,  ea  urmează  după  Şansa. . .  propria  ta  soră, 
din  sânge  regesc... 

—  ...  şi  moartă.  Nimeni  n-a  văzut-o  sau  n-a  auzit  de  ea  de  când  l-au  decapitat 
pe  tata.  De  ce  te  minţi?  Arya  nu  mai  este,  aşa  cum  nu  mai  sunt  nici  Bran  sau 
Rickon,  şi  o  vor  omorî  pe  Şansa  după  ce  piticul  îi  face  un  copil.  Jon  e  singurul 
frate  care-mi  rămâne.  Dacă  mor  fără  descendenţi,  vreau  ca  el  să-mi  urmeze  ca 
Rege  al  Nordului.  Sperasem  că  mă  vei  susţine. 

—  Nu  pot,  spuse  ea.  în  orice  alte  privinţe,  Robb.  Dar  nu  în  această...  această 
nebunie.  Nu-mi  cere  aşa  ceva. 

—  Nu  trebuie.  Eu  sunt  regele. 

Robb  se  întoarse  şi  se  îndepărtă.  Iar  Vântul  Cenuşiu  sări  jos  de  pe  mormânt  şi 
porni,  în  salturi,  pe  urmele  lui. 

Ce  am  făcut?  se  întrebă  Catelyn  obosită,  stând  singură  lângă  mormântul  de 
piatră  al  lui  Tristifer.  Prima  dată  îl  înfurii  pe  Edmure,  iar  acum  pe  Robb,  dar 
n-am  făcut  decât  să  rostesc  adevărul.  Sunt  oare  bărbaţii  atât  de  fragili  încât  nu 
suportă  să-l  audă?  Ar  fi  putut  să  plângă  atunci,  dacă  n-ar  fi  început  cerul  să-şi 
verse  lacrimile  în  locul  ei.  Nu  avu  de  ales  decât  să  se  întoarcă  la  cort  şi  să  stea 
acolo,  în  tăcere. 

în  ziua  următoare,  Robb  era  pretutindeni  şi  în  fiece  loc,  călărind  în  fruntea 
avangărzii  cu  Marelejon,  în  recunoaştere  cu  Vântul  Cenuşiu,  alergând  înapoi  la 
Robin  Flint,  cu  ariergarda  lui.  Oamenii  spuneau  cu  mândrie  că  regele  lor  lup  era 
primul  care  se  trezea  în  zori  şi  ultimul  care  se  culca  noaptea,  dar  Catelyn  se 
întreba  dacă  fiul  ei  dormea  vreodată.  Devine  la  fel  de  uscăţiv  şi  de  flămând  ca 
lupul  străvechi. 

—  Doamna  mea,  îi  spuse  Maege  Mormont,  într-o  dimineaţă,  în  timp  ce 
înaintau  prin  ploaia  măruntă,  eşti  atât  de  posomorâtă.  îţi  lipseşte  ceva? 

Nobilul  meu  soţ  e  mort,  la  fel  şi  tatăl  meu.  Doi  dintre  fiii  mei  au  fost  ucişi,  una 
din  fiicele  mele  a  fost  dată  de  soţie  unui  pitic  perfid,  să-  i  poarte  în  pântece 
pruncii  nevolnici,  cealaltă  a  dispărut  şi  e  probabil  moartă,  iar  ultimul  meu  fiu  şi 
unicul  meu  frate  sunt  amândoi  supăraţi  pe  mine.  Ce  mi- ar  putea  lipsi?  Dar  era  un 

adevăr  mai  crud  decât  ar  fi  vrut  să  audă  Lady  Maege. 

—  E  o  ploaie  afurisită,  zise  Catelyn  în  schimb.  Multe  am  îndurat  şi  alte 
primejdii  şi  suferinţe  ne  aşteaptă.  Trebuie  să  le  înfruntăm  cu  curaj,  cu  goarnele 
răsunând  şi  flamurile  fluturând  măreţe.  Dar  ploaia  asta  ne  doboară.  Flamurile 
atârnă  pleoştite  şi  îmbibate  de  ploaie,  oamenii  se  cuibăresc  sub  mantiile  lor  şi  abia 
dacă  schimbă  o  vorbă.  Numai  o  ploaie  afurisită  vrea  să  ne  îngheţe  inimile  când 
avem  atâta  nevoie  ca  ele  să  ardă  fierbinţi. 

Dacey  Mormont  ridică  privirea  către  cer. 

—  Prefer  să  mă  potopească  ploaia  decât  săgeţile. 
Catelyn  zâmbi  fără  să  vrea. 

—  Mă  tem  că  eşti  mai  curajoasă  decât  mine.  Toate  femeile  din  Insula  Urşilor 
sunt  războinice  atât  de  neînfricate? 

—  Ursoaice,  da,  răspunse  Lady  Maege.  Trebuie  să  fim.  în  vremurile  de 
demult,  veneau  oamenii  de  fier  să  ne  atace,  în  corăbiile  lor  lungi,  sau  sălbaticii  de 
la  Ţărmul  îngheţat.  Bărbaţii  erau  plecaţi  mai  tot  timpul  la  pescuit.  Soţiile  pe  care 
le  lăsau  în  urmă  erau  nevoite  să  se  apere,  pe  ele  şi  copiii  lor,  altfel  erau  răpite. 

—  Pe  poarta  noastră,  zise  Dacey,  se  află  sculptată  o  femeie  în  blană  de  urs,  cu 
un  copil  la  sân,  culcat  pe  un  braţ.  în  cealaltă  mână  ţine  o  secure  de  război.  Nu  e  o 
doamnă  adevărată  femeia  aceea,  dar  întotdeauna  mi-a  fost  dragă. 

—  Nepotul  meu  Jorah  a  adus  o  dată  acasă  o  doamnă  adevărată,  zise  Lady 
Maege.  O  câştigase  într-un  turnir.  Cât  mai  ura  sculptura  aceea! 

—  Da,  şi  toate  celelalte,  adăugă  Dacey.  Avea  părul  ca  aurul  tors,  acea  Lynesse. 
Pielea  ca  laptele.  Dar  mâinile  ei  delicate  nu  erau  făcute  pentru  securi. 

—  Nici  sfârcurile  pentru  alăptat,  zise  mama  ei,  fără  ocolişuri. 

Catelyn  ştia  despre  cine  vorbeau.  Jorah  Mormont  îşi  aducea  cea  de-a  doua 
soţie  la  Winterfell,  la  festivaluri,  iar  o  dată  au  rămas  pentru  două  săptămâni,  îşi 
amintea  cât  de  tânără  era  Lady  Lynesse,  cât  de  frumoasă  şi  cât  de  nefericită.  într-o 
noapte,  după  mai  multe  cupe  de  vin,  îi  mărturisise  lui  Catelyn  că  Nordul  nu  era 
locul  potrivit  pentru  o  Hightower  din  Oraşul  Vechi. 

—  A  existat  şi  o  Tully  din  Riverrun  care  simţea  cândva  acelaşi  lucru,  îi 
răspunsese  ea  cu  blândeţe,  încercând  s-o  consoleze,  dar  cu  timpul,  a  găsit  aici 
multe  lucruri  pe  care  le-a  putut  iubi. 

Toate  s-au  dus  acum,  cugetă  Catelyn.  Winterfellul  şi  Ned,  Bran  şi  Rickon, 
Şansa,  Arya,  toate  au  pierit.  Doar  Robb  mai  rămăsese.  Avea,  până  la  urmă,  prea 
mult  din  Lynesse  Hightower  şi  prea  puţin  din  clanul  Stark?  Aş  vrea  să  fi  învăţat 
să  mânuiesc  un  topor,  poate  că  aşa  aş  fii  fost  în  stare  să-  i  apăr  mai  bine. 

Trecea  zi  după  zi  şi  ploaia  nu  se  oprea.  Străbătură  tot  drumul  până  la  Furca 
Albastră,  dincolo  de  Cele  Şapte  Pâraie,  unde  râul  se  despletea  într-o  ţesătură  de 
râuleţe  şi  pâraie,  pe  urmă  prin  Mlaştina  Vrăjitoarei,  unde  mocirlele  verzi, 
sclipitoare,  aşteptau  să-i  înghită  pe  cei  imprudenţi  şi  unde  terenul  moale  trăgea  de 
copitele  cailor  ca  un  prunc  înfometat  de  ţâţa  mamei.  Drumul  era  mai  mult  decât 

anevoios.  Fură  nevoiţi  să  abandoneze  în  mlaştini  jumătate  din  căruţe, 
împărţindu-le  încărcătura  între  catâri  şi  caii  de  povară. 

Lordul  Jason  Mallister  îi  ajunse  din  urmă  în  mijlocul  Mlaştinilor  Cotoroanţei. 
Rămăsese  mai  mult  de  o  oră  până  la  lăsarea  întunericului,  când  sosi  cu  coloana  sa, 
dar  Robb  ordonă  îndată  aşezarea  taberei,  iar  Ser  Raynald  Westerling  veni  s-o 
conducă  pe  Catelyn  la  cortul  regelui.  îşi  găsi  fiul  aşezat  lângă  un  mangal,  cu  o 
hartă  pe  genunchi.  Vântul  Cenuşiu  dormea  la  picioarele  lui.  Marelejon  era  cu  el, 
împreună  cu  Galhart  Glover,  Maege  Mormont,  Edmure  şi  un  bărbat  pe  care 
Catelyn  nu-1  cunoştea,  un  bărbat  trupeş,  chel,  cu  un  aer  slugarnic.  Nu  e  lord,  îşi 
dădu  ea  seama  îndată  ce  dădu  cu  ochii  de  străin.  Nici  măcar  războinic. 

Jason  Mallister  se  ridică,  cedându-i  lui  Catelyn  locul.  Părul  lui  avea  aproape 
tot  atâtea  fire  albe  câte  castanii,  dar  Lordul  de  Seagard  era  încă  un  bărbat  chipeş, 
înalt  şi  subţire,  cu  o  faţă  cizelată,  proaspăt  bărbierită,  pomeţi  înalţi  şi  ochi  aprigi, 
albaştri-cenuşii. 

—  Lady  Stark,  e  întotdeauna  o  plăcere.  Aduc  veşti  bune,  nădăjduiesc. 

—  Avem  nevoie  disperată  de  aşa  ceva,  lordul  meu.  Se  aşeză,  ascultă  ploaia 
răpăind  zgomotos  pe  canavaua  de  deasupra  capului. 

Robb  aşteptă  ca  Ser  Raynald  să  închidă  clapa  cortului. 

—  Zeii  ne-au  auzit  rugăciunile,  lorzii  mei.  Lordul  Jason  1-a  adus  pe  căpitanul 
Myrahamului,  un  neguţător  din  Oraşul  Vechi.  Căpitane,  povesteşte-le  ce  mi-ai 
spus. 

—  Da,  înălţimea  Ta.  îşi  linse  buzele  groase  cu  nervozitate.  Ultimul  port  în  care 
am  poposit  înainte  de  Seagard  a  fost  Lordsport,  de  pe  Insula  Pyke.  Oamenii  de 
fier  m-au  ţinut  acolo  mai  bine  de  un  an,  aşa  au  făcut.  Din  porunca  Regelui  Balon. 
Numai  că,  ei,  bine,  fără  să  mai  lungesc  vorba,  acum  e  mort. 

—  Balon  Greyjoy?  Inima  lui  Catelyn  se  opri  o  clipă  în  loc.  Vrei  să  ne  spui  că 
Balon  Greyjoy  e  mort? 

Micul  căpitan  zdrenţăros  încuviinţă. 

—  Ştii  cum  e  construit  Castelul  Pyke,  pe  un  promontoriu,  şi  o  parte  pe  stâncile 
şi  insulele  din  larg,  cu  poduri  între  ele?  După  cum  am  auzit  eu  povestea  la 
Lordsport,  bătea  un  vânt  dinspre  vest,  cu  ploaie  şi  tunete,  şi  bătrânul  Rege  Balon 
traversa  unul  dintre  poduri,  când  s-a  stârnit  un  vânt  şi  1-a  făcut  fărâme.  Regele  a 
ieşit  la  mal  două  zile  mai  târziu,  cu  trupul  umflat  şi  zdrobit.  Crabii  îi  mâncaseră 
ochii,  aşa  am  auzit. 

Marelejon  râse. 

—  Crabi  regi,  nădăjduiesc,  să  se  delecteze  cu  aşa  o  piftie  regală,  nu? 
Căpitanul  clătină  din  cap. 

—  Da,  dar  asta  nu  e  totul,  nu.  Se  aplecă,  apropiindu-se:  Fratele  s-a  întors. 

—  Victarion?  întrebă  mirat  Galhart  Glover. 

—  Euron.  I  se  spune  Ochiul  Ciorii.  Un  pirat  mai  negru  decât  s-a  pomenit 
vreodată.  Era  plecat  de  ani  de  zile,  dar  nici  n-a  apucat  Lordul  Balon  să  se  răcească 

bine,  că  şi-a  şi  făcut  apariţia,  intrând  în  Lordsport  cu  Tăcerea  lui.  Vele  negre, 
carenă  roşie  şi  un  echipaj  de  muţi.  Făcuse  drumul  până  la  Ashai  şi  înapoi,  după 
câte  am  auzit.  Dar  oriunde  o  fi  fost,  acum  e  acasă  şi  a  intrat  direct  în  Pyke,  unde 
şi-a  aşezat  fundul  pe  Stânca  Mării  şi  1-a  înecat  pe  Lordul  Botley  într-un  butoi  cu 
apă  de  mare  când  a  protestat.  Aşa  stăteau  lucrurile  când  am  alergat  la  Myraham  şi 
am  ridicat  ancora  pe  furiş,  sperând  să  pot  scăpa  cât  timp  situaţia  era  tulbure.  Şi  aşa 
am  făcut  şi  iată-mă  aici. 

—  Căpitane,  zise  Robb  când  bărbatul  isprăvi,  ai  mulţumirile  mele  şi  nu  vei 
rămâne  nerăsplătit.  Lordul  Jason  te  va  duce  înapoi  la  corabia  ta  după  ce  termină. 
Aşteaptă  afară,  rogu-te. 

—  Aşa  voi  face,  înălţimea  Ta.  Aşa  voi  face. 

îndată  ce  bărbatul  părăsi  pavilionul  regelui,  Marelejon  începu  să  râdă,  dar 
Robb  îl  reduse  la  tăcere  cu  o  privire. 

—  Euron  Greyjoy  nu  e  ceea  ce  se  poate  numi  rege,  de -ar  fi  să  fie  adevărate 
doar  jumătate  din  cele  povestite  de  Theon  despre  el.  Theon  e  moştenitorul  de 
drept,  dacă  nu  e  mort...  dar  Victarion  dispune  de  Flota  de  Fier.  Nu-mi  vine  a 
crede  că  va  rămâne  la  Moat  Cailin,  în  timp  ce  Euron  Ochiul  Ciorii  şade  pe  Stânca 
Mării.  Trebuie  să  se  întoarcă. 

—  Există  şi  o  fiică,  îi  reaminti  Galhart  Glover.  Cea  care  are  în  stăpânire 
Deepwood  Morte,  precum  şi  soţia  şi  copilul  lui  Robert. 

—  Dacă  rămâne  la  Deepwood  Motte,  asta  e  tot  ce  poate  spera  să  stăpânească, 
zise  Robb.  Ceea  ce  este  valabil  pentru  fraţi  este  şi  mai  valabil  pentru  ea.  Va  trebui 
să  meargă  acasă,  să-1  dea  afară  pe  Euron  şi  să-şi  revendice  tronul.  Fiul  lui  Catelyn 
se  întoarse  către  Jason  Mallister:  Ai  o  flotă  la  Seagard? 

—  O  flotă,  înălţimea  Ta?  Jumătate  de  duzină  de  corăbii  lungi  şi  două  galere  de 
război.  Suficient  ca  să-mi  apăr  propriile  ţărmuri  împotriva  năvălitorilor,  dar  n-aş 
putea  spera  să  pot  înfrunta  Flota  de  Fier  în  luptă. 

—  Nici  nu  ţi-aş  cere-o.  Oamenii  de  fier  vor  porni  către  Pyke,  presupun.  Theon 
mi-a  spus  cum  gândesc  oamenii  lui.  Fiecare  căpitan  e  rege  pe  puntea  sa.  Vor  voi 
cu  toţii  să  aibă  un  cuvânt  de  spus  în  privinţa  succesiunii.  Lordul  meu,  am  nevoie 
de  două  dintre  corăbiile  tale  lungi,  să  dea  ocol  Capului  Vulturilor  şi  să  meargă  pe 
Gât  în  sus,  către  Straja  Apei  Cenuşii. 

Lordul  Jason  şovăi. 

—  Zeci  de  pâraie  străbat  pădurea  udă,  toate  cu  apele  mici,  nămoloase  şi 
neexplorate.  Nici  măcar  nu  le-aş  numi  râuri.  Canalele  îşi  schimbă  cursul  mereu. 
Găseşti  acolo  nesfârşite  bancuri  de  nisip,  capcane  şi  încrengături  de  copaci 
putreziţi.  Iar  Golful  Apei  Cenuşii  se  deplasează.  Cum  să-1  poată  găsi  corăbiile 
mele? 

—  Mergi  în  amonte  arborând  flamurile  mele.  Oamenii  mlaştinilor  te  vor  găsi. 
Vreau  două  corăbii,  să  dublez  şansele  ca  mesajele  mele  să  ajungă  la  Howland 
Reed.  Lady  Maege  va  fi  pe  una  dintre  ele.  Galhart  pe  a  doua.  Se  întoarse  către  cei 


199 


doi  pe  care-i  numise:  Veţi  duce  scrisori  către  acei  lorzi  ai  mei  care  rămân  în  Nord, 
dar  toate  ordinele  pe  care  le  vor  cuprinde  vor  fi  false,  în  caz  că  aveţi  ghinionul  să 
fiţi  prinşi.  Dacă  se  întâmplă  asta,  trebuie  să  le  spuneţi  că  vă  îndreptaţi  către  nord. 
înapoi  la  Insula  Ursului  sau  spre  Ţărmul  Stâncos.  Bătu  cu  degetul  pe  hartă.  Moat 
Cailin  este  cheia.  Lordul  Balon  ştia  asta,  de  aceea  1-a  trimis  pe  fratele  său 
Victarion  acolo,  cu  nucleul  dur  al  oştirii  Greyjoy. 

—  Cu  sau  fără  gâlcevi  pentru  tron,  oamenii  de  fier  nu  sunt  aşa  de  nechibzuiţi 
încât  să  abandoneze  Moat  Cailin,  zise  Lady  Maege. 

—  Nu,  o  aprobă  Robb.  Victarion  va  lăsa  acolo  cea  mai  bună  parte  a 
garnizoanei  sale,  presupun.  Dar  fiecare  om  pe  care  îl  ia  cu  el  va  însemna  cu  un  om 
mai  puţin  de  înfruntat.  Şi  va  lua  mulţi  dintre  căpitanii  lui,  fiţi  siguri  de  asta. 
Conducătorii.  Va  avea  nevoie  de  asemenea  oameni  care  să  vorbească  în  numele 
lui,  dacă  speră  să  se  aşeze  pe  Stânca  Mării. 

—  Nu  poţi  să  ataci  pe  drumul  dintre  mlaştini,  înălţimea  Ta,  zise  Galhart 
Glover.  Căile  de  acces  sunt  prea  înguste.  Nu  ai  cum  să  te  desfăşori.  Nimeni  n-a 
cucerit  vreodată  Moat  Cailin. 

—  Dinspre  sud,  punctă  Robb.  Dar  noi  putem  să  atacăm  simultan  dinspre  nord 
şi  vest  şi  să-i  lovim  pe  oamenii  de  fier  pe  la  spate,  în  timp  ce  ei  resping,  pe  drumul 
dintre  mlaştini,  ceea  ce  vor  crede  că  e  asaltul  meu  principal.  Atunci  avem  o  şansă. 
După  ce  îmi  unesc  forţele  cu  Lordul  Bolton  şi  Casa  Frey,  voi  avea  mai  mult  de 
douăsprezece  mii  de  oameni.  Vreau  să-i  împart  în  trei  batalioane  care  să 
pornească  pe  drumul  dintre  mlaştini  la  o  distanţă  de  o  jumătate  de  zi.  Dacă 
Greyjoyii  au  ochi  la  sud  de  Gât,  îmi  vor  vedea  întreaga  armată  năvălind  către 
Moat  Cailin.  Roose  Bolton  va  avea  ariergarda,  în  timp  ce  eu  voi  comanda  trupele 
centrale.  Marejon,  tu  vei  ataca  Moat  Cailin  cu  avangarda.  Atacul  tău  trebuie  să  fie 
atât  de  cumplit  încât  oamenii  de  fier  să  nu  aibă  răgazul  să  se  întrebe  dacă  se 
furişează  cineva  în  spatele  lor,  dinspre  nord. 

Marelejon  râse  înfundat. 

—  Oamenii  tăi  ar  face  bine  să  se  furişeze  repede,  altfel  ai  mei  se  vor  căţăra  pe 
zidurile  alea  şi  vor  cuceri  Moat  Cailin  înainte  să  apuci  să-ţi  arăţi  faţa.  Ţi-1  voi 
oferi  în  dar  când  veţi  ajunge  sus,  cu  pas  de  melc. 

—  E  un  dar  pe  care  l-aş  primi  bucuros,  zise  Robb. 
Edmure  se  încruntă. 

—  Vorbiţi  despre  un  atac  pe  la  spate,  dar  cum  vă  gândiţi  să  ajungeţi  la  nord  de 

ei? 

—  Prin  Gât  există  cărări  care  nu  sunt  trecute  pe  hartă,  unchiule.  Cărări 
cunoscute  doar  de  oamenii  mlaştinilor  -  poteci  înguste  şi  drumuri  acoperite  de 
apă  prin  stufăriş,  care  nu  pot  fi  străbătute  decât  cu  barca.  Se  întoarse  către  cei  doi 
mesageri  ai  săi:  Spuneţi-i  lui  Howland  Reed  că  trebuie  să-mi  trimită  călăuze  la 
două  zile  după  ce  voi  porni  pe  drumul  mlaştinilor.  Să  le  trimită  la  batalionul 
central,  unde  flutură  stindardul  meu.  Trei  oştiri  vor  pleca  de  la  Gemeni,  însă  doar 

două  vor  ajunge  la  Moat  Cailin.  Batalionul  meu  se  va  risipi  în  Gât,  pentru  a  se 
reuni  pe  Râul  Febra.  Dacă  ne  mişcăm  iute  după  nunta  unchiului  meu,  putem  fi  pe 
poziţii  până  la  sfârşitul  anului.  Vom  ataca  Moat  Cailin  din  trei  părţi  în  prima  zi  a 
noului  secol,  când  oamenii  de  fier  se  vor  trezi  cu  capetele  bubuind  din  pricina 
miedului  pe  care-1  vor  fi  dat  pe  gât  în  seara  precedentă. 

—  îmi  place  planul  ăsta,  zise  Marelejon.  Zău  că-mi  place. 
Galhart  Glover  se  şterse  la  gură. 

—  Există  riscuri.  Dacă  oamenii  mlaştinilor  te  trădează. . . 

—  Nu  vom  sta  mai  rău  ca  înainte.  Dar  nu  mă  vor  trăda.  Tatăl  meu  ştia  cât 
preţuieşte  Howland  Reed.  Robb  înfăşură  harta  şi  abia  apoi  se  uită  la  Catelyn: 
Mamă. 

Catelyn  se  încorda. 

—  Pentru  mine  ai  vreun  rol  în  toate  acestea? 

—  Rolul  tău  e  să  rămâi  teafără.  Călătoria  noastră  prin  Gât  va  fi  primejdioasă  şi 
nimic  nu  ne  aşteaptă  în  Nord  în  afară  de  luptă.  Dar  Lordul  Mallister  a  avut 
amabilitatea  de  a  se  oferi  să  te  apere  la  Seagard,  până  când  se  sfârşeşte  războiul. 
Te  vei  simţi  bine  acolo,  ştiu. 

Să- mi  fie  aceasta  pedeapsa  pentru  că  l-am  înfruntat  în  privinţa  lui  Jon  Snow? 
Sau  pentru  că  sunt  femeie  ori,  mai  rău,  mamă?  Abia  după  o  clipă  îşi  dădu  seama 
că  o  priveau  cu  toţii.  Ştiu,  înţelese  ea.  Catelyn  n-ar  fi  trebuit  să  se  mire.  Nu-şi 
făcuse  prieteni  eliberându-1  pe  Regicid  şi  nu  o  dată  îl  auzise  pe  Marelejon 
spunând  că  femeile  n-aveau  ce  căuta  pe  câmpul  de  luptă. 

Trebuie  că  furia  îi  înroşise  faţa,  căci  Galhart  Glover  interveni  înainte  ca  ea  să 
rostească  vreun  cuvânt: 

—  Doamna  mea,  Regele  e  înţelept.  E  mai  bine  să  nu  vii  cu  noi. 

—  Seagard  se  va  lumina  de  prezenţa  ta,  Lady  Catelyn,  zise  Lordul  Jason 
Mallister. 

—  Vreţi  să  mă  faceţi  prizonieră,  spuse  ea. 

—  Oaspete  de  seamă,  insistă  Lordul  Jason. 
Catelyn  se  întoarse  către  fiul  ei: 

—  Nu  vreau  să-1  jignesc  pe  Lordul  Jason,  zise  ea  pe  un  ton  oficial,  dar  dacă  nu 
pot  merge  mai  departe  cu  voi,  prefer  să  mă  întorc  la  Riverrun. 

—  Mi-am  lăsat  soţia  la  Riverrun.  Vreau  ca  mama  mea  să  fie  în  altă  parte. 
Dacă-ţi  păstrezi  toate  comorile  într-o  singură  vistierie,  nu  faci  decât  să  uşurezi 
misiunea  celor  care  te  jefuiesc.  După  nuntă,  vei  merge  la  Seagard,  aceasta  este 
porunca  mea  regală.  Robb  se  ridică  şi,  cât  ai  clipi,  soarta  ei  era  pecetluită.  Regele 
luă  o  bucată  de  pergament:  încă  o  chestiune.  Lordul  Balon  a  lăsat  haos  în  urma 
lui,  să  sperăm.  Nu  voi  face  acelaşi  lucru.  Dar  încă  nu  am  un  fiu,  fraţii  mei  Bran  şi 
Rickon  sunt  morţi,  iar  sora  mea  este  măritată  cu  un  Lannister.  Am  chibzuit 
îndelung  asupra  urmaşului  meu.  Vă  poruncesc  acum,  ca  lorzi  loiali  şi  cinstiţi,  să 
vă  puneţi  sigiliile  pe  acest  document,  ca  martori  la  decizia  mea. 

Un  adevărat  rege,  gândi  Catelyn,  înfrântă.  Nu  putea  decât  să  spere  că  şi 
capcana  pe  care  o  pregătise  pentru  Moat  Cailin  va  funcţiona  la  fel  de  bine  ca 
aceea  în  care  tocmai  o  prinsese  pe  ea. 

SAMWELL 

Copacul  Alb,  gândi  Sam.  Te  rog,  să  fie  Copacul  Alb.  îşi  amintea  Copacul  Alb. 
Copacul  Alb  se  afla  pe  hărţile  pe  care  le  desenase  el,  în  drumul  lor  spre  nord. 
Dacă  satul  acesta  era  Copacul  Alb,  ştia  unde  se  aflau.  Te  rog,  trebuie  să  fie.  îşi 
dorea  asta  atât  de  mult,  încât,  pentru  scurtă  vreme,  îşi  uită  picioarele,  îşi  uită 
durerea  de  gambe  şi  de  şale  şi  degetele  îngheţate  pe  care  nu  şi  le  mai  simţea.  Uită 
chiar  şi  de  Lordul  Mormont  şi  de  Craster,  de  arătări  şi  de  Ceilalţi.  Copacul  Alb,  se 
rugă  Sam  oricărui  zeu  care  l-ar  putea  auzi. 

însă  toate  satele  sălbaticilor  semănau  între  ele.  în  mijlocul  acestuia  creştea  un 
uriaş  copac  al  inimii...  dar  un  copac  alb  nu  însemna  neapărat  Copacul  Alb.  Nu 
fuseseră  copacii  inimii  de  la  Copacul  Alb  mai  mari  decât  acesta?  Poate  că  şi-1 
amintea  greşit.  Faţa  gravată  în  trunchiul  alb  ca  osul  era  lungă  şi  tristă.  Din  ochi  i 
se  prelingeau  lacrimi  roşii  de  sevă  uscată.  Aşa  a  arătat  când  am  venit  la  nord? 
Sam  nu-şi  putea  aminti. 

în  jurul  copacului  se  aflau  câteva  colibe  cu  o  singură  încăpere,  cu  acoperişuri 
de  pământ,  un  conac  construit  din  bârne  şi  năpădit  de  muşchi,  o  fântână  de  piatră, 
un  ţarc  de  oi...  dar  nici  oi,  nici  oameni.  Sălbaticii  plecaseră  să  i  se  alăture  lui 
Mance  Rayder,  la  Colţii  de  Gheaţă,  luând  cu  ei  tot  ce  aveau,  în  afară  de  aceste 
case.  Sam  era  recunoscător  pentru  asta.  Noaptea  se  apropia  cu  paşi  repezi  şi  se 
bucura  să  poată  dormi  sub  un  acoperiş,  măcar  o  dată.  Era  atât  de  obosit  încât  i  se 
părea  că  merge  de  o  viaţă.  Cizmele  îi  erau  distruse  şi  toate  băşicile  de  pe  picioare  i 
se  spărseseră,  transformându-se  în  bătături,  însă  acum  avea  noi  băşici  sub  bătături 
şi  degetele  de  la  picioare  îi  îngheţau. 

Dar  Sam  ştia  că  n-avea  de  ales  decât  să  umble  sau  să  moară.  Gilly  era  încă 
slăbită  după  naştere  şi,  în  plus,  îşi  ducea  copilul  în  braţe.  Avea  nevoie  de  cal  mai 
mult  decât  el.  Cel  de-al  doilea  cal  le  murise  la  trei  zile  de  Fortăreaţa  lui  Craster. 
Fusese  o  minune  că  rezistase  şi  atât,  biata  iapă  înfometată.  Greutatea  lui  Sam  îi 
venise  probabil  de  hac.  Ar  fi  putut  să  încerce  să  încalece  doi  pe  un  cal,  dar  Sam  se 
temea  că  se  va  repeta  aceeaşi  poveste.  E  mai  bine  să  merg  pe  jos. 

Sam  o  lăsă  pe  Gilly  în  conac  să  facă  focul,  în  timp  ce  el  îşi  vâra  capul  prin 
colibe.  Ea  se  pricepea  mai  bine  la  aprinsul  focului;  Sam  nu  părea  să  izbutească 
niciodată  să  aprindă  vreascurile,  iar  ultima  oară  când  încercase  să  stârnească  o 
scânteie  cu  o  bucată  de  cremene  şi  o  lamă  de  oţel,  reuşise  să  se  taie  cu  cuţitul. 

Gilly  îi  legase  rana,  oprindu-i  sângele,  dar  mâna  îi  era  înţepenită  şi  dureroasă 
şi  mai  neîndemânatică  decât  fusese  înainte.  Ştia  că  ar  trebui  să-şi  spele  rana,  să 

schimbe  bandajul,  dar  îi  era  frică  să  se  uite  la  ea.  în  plus,  era  atât  de  frig  încât  ura 
să-şi  scoată  mănuşile. 

Sam  nu  ştia  ce  spera  să  găsească  în  bordeiele  goale.  Poate  că  sălbaticii  lăsaseră 
ceva  mâncare  în  urma  lor.  Trebuia  să  arunce  o  privire.  Jon  cercetase  colibele  de  la 
Copacul  Alb,  în  drumul  lor  spre  nord.  într-una  dintre  ele,  auzi  foşnet  de  şobolani 
dintr-un  colţ  întunecat,  dar  altminteri,  nu  se  găsea  nimic  în  nici  una  dintre  ele,  în 
afară  de  paie  vechi,  mirosuri  la  fel  şi  nişte  cenuşă  lângă  găurile  de  fum. 

Se  întoarse  la  copacul  inimii  şi  îi  cercetă  o  clipă  chipul  cioplit.  Nu  e  chipul  pe 
care  l-am  văzut,  recunoscu  el.  Copacul  nu  e  nici  pe  jumătate  cât  cel  de  la 
Copacul  Alb.  Ochii  roşii  plângeau  cu  lacrimi  de  sânge  şi  nici  asta  nu-şi  amintea. 
Se  prăbuşi,  greoi,  în  genunchi. 

—  Vechi  zei,  ascultaţi-mi  ruga.  Zeii  tatălui  meu  au  fost  Cei  Şapte,  dar  eu  în 
faţa  voastră  mi-am  rostit  jurămintele  atunci  când  am  intrat  în  Rondul  de  Noapte. 
Ajutaţi-ne  acum.  Mă  tem  că  ne-am  rătăcit.  Ne  e  foame  şi  atât  de  frig!  Nu  ştiu  în 
care  zei  cred  acum. . .  vă  rog,  dacă  sunteţi  aici,  ajutaţi-ne.  Gilly  are  un  copilaş. 

Nu  ştia  ce  altceva  să  spună.  întunericul  se  adâncea,  iar  frunzele  copacului 
inimii  foşneau  încet,  unduindu-se  ca  o  mie  de  mâini  roşii  de  sânge.  Dacă  zeii  lui 
Jon  îl  auziseră  sau  nu,  asta  nu  putea  să  spună. 

Când  ajunse  înapoi  în  conac,  focul  ardea.  Gilly  stătea  lângă  el,  cu  blănurile 
desfăcute  şi  pruncul  la  sân.  E  la  fel  de  înfometat  ca  noi  toţi,  gândi  Sam.  Bătrâna 
şterpelise  mâncare  pentru  ei  din  cămările  lui  Craster,  dar  deja  o  mâncaseră 
aproape  pe  toată.  Sam  fusese  un  vânător  fără  şansă  chiar  şi  la  Horn  Hill,  unde 
vânatul  era  din  belşug  şi  unde  avea  câini  şi  hăitaşi  să-1  ajute.  Aici,  în  această 
nesfârşită  pădure  pustie,  şansele  să  prindă  ceva  erau  şi  mai  îndepărtate.  Eforturile 
lui  de  a  pescui  în  lacuri  şi  râuri  pe  jumătate  îngheţate  fuseseră,  de  asemenea, 
jalnice  eşecuri. 

—  Cât  mai  avem,  Sam?  întrebă  Gilly.  E  încă  departe? 

—  Nu  aşa  departe.  Nu  mai  departe  decât  a  fost  până  acum.  Sam  se  scutură, 
dându-şi  jos  raniţa  din  spate,  se  aşeză  cu  greutate  şi  încercă  să-şi  încrucişeze 
picioarele.  Spatele  îl  durea  atât  de  rău  din  cauza  umblatului,  încât  i-ar  fi  plăcut  să 
se  sprijine  de  unul  dintre  pilonii  sculptaţi  în  lemn  care  susţineau  acoperişul,  dar 
focul  era  în  mijlocul  încăperii,  sub  gaura  de  fum,  şi  Sam  tânjea  după  căldură  chiar 
mai  mult  decât  după  comoditate.  în  câteva  zile  ar  trebui  să  ajungem. 

Sam  avea  hărţile,  dar  dacă  acesta  nu  era  Copacul  Alb,  atunci  nu  le  erau  prea 
mult  de  folos.  Am  mers  prea  departe  spre  est,  ocolind  lacurile  alea,  cugetă  el,  dar 
poate  prea  departe  spre  vest,  când  am  încercat  să  refac  drumul.  începea  să  urască 
lacurile  şi  râurile.  Aici,  sus,  nu  întâlneau  niciodată  poduri  plutitoare  sau  punţi, 
ceea  ce  însemna  că  erau  nevoiţi  să  ocolească  lacurile  şi  să  caute,  până  departe, 
locuri  pe  unde  puteau  trece  apa.  Era  mai  uşor  să  urmăreşti  o  potecă  decât  să 
străbaţi  pădurea,  mai  uşor  să  înconjuri  o  creastă  decât  să  o  escaladezi.  Dacă 
Bannen  sau  Dywen  ar  fi  cu  noi,  ne-am  afla  deja  la  Castelul  Negru,  încălzindu-ne 

picioarele  în  sala  comună.  Dar  Bannen  era  mort,  iar  Dywen  era  plecat  cu  Grenn, 
cu  Edd  cel  Trist  şi  cu  ceilalţi. 

Zidul  măsoară  cinci  sute  de  kilometri  în  lungime  şi  două  sute  în  înălţime,  îşi 
reaminti  Sam.  Dacă  mai  continuau  să  meargă  spre  sud,  trebuia  să-1  găsească,  mai 
devreme  sau  mai  târziu.  Şi  era  convins  că  se  îndreptaseră  spre  sud.  Ziua  se  orienta 
după  soare,  iar  în  nopţile  senine  puteau  urmări  coada  Dragonului  de  Gheaţă,  deşi 
nu  călătoriseră  prea  mult  pe  timp  de  noapte,  de  când  murise  cel  de-al  doilea  cal. 
Chiar  şi  când  era  lună  plină,  pe  sub  copaci  era  prea  întuneric  şi  ar  fi  fost  foarte 
uşor  ca  Sam  sau  ultimul  cal  să-şi  rupă  un  picior.  Trebuie  să  fim  departe  la  sud 
acum,  trebuie  să  fim. 

însă  nu  era  la  fel  de  sigur  cât  de  departe  spre  est  sau  spre  vest  putuseră  să 
rătăcească.  Aveau  să  ajungă  la  Zid,  da. . .  într-o  zi  sau  în  două  săptămâni,  nu  putea 
fi  mai  departe  de  atât,  negreşit,  negreşit. . .  dar  unde?  Poarta  de  la  Castelul  Negru 
trebuia  s-o  găsească,  singura  cale  de  a  pătrunde  dincolo  de  Zid,  pe  o  distanţă  de 
mai  bine  de  cinci  sute  de  kilometri. 

—  Zidul  e  atât  de  mare  cum  spunea  Craster?  întrebă  Gilly. 

—  Mai  mare.  Sam  încerca  să  pară  vesel.  Atât  de  mare  încât  nici  măcar  nu  poţi 
zări  castelele  ascunse  în  spatele  lui.  Dar  sunt  acolo,  vei  vedea.  Zidul  e  în 
întregime  din  gheaţă,  dar  castelele  sunt  din  piatră  şi  lemn.  Au  turnuri  înalte  şi 
beciuri  adânci  şi  un  imens  palat,  cu  un  foc  mare  care  arde  în  cămin  zi  şi  noapte.  E 
atât  de  cald  acolo,  Gilly,  că  n-o  să-ţi  vină  să  crezi. 

—  Aş  putea  sta  lângă  foc?  Eu  şi  feciorul?  Nu  mult,  doar  până  ce  ne  încălzim 
bine? 

—  Poţi  să  stai  lângă  foc  cât  doreşti.  Şi  vei  avea  mâncare  şi  băutură.  Vin 
fierbinte  cu  mirodenii  şi  o  strachină  de  tocană  de  vânat  cu  ceapă  şi  pâinea  lui 
Hobb  scoasă  din  cuptor,  atât  de  fierbinte  încât  te  va  arde  la  degete.  Sam  îşi  scoase 
o  mănuşă,  ca  să-şi  mişte  degetele  lângă  flăcări,  şi  în  curând  regretă.  îi  amorţiseră 
de  frig,  dar  pe  măsură  ce  începea  să  şi  le  simtă  îl  dureau  atât  de  tare  încât  îi  venea 
să  ţipe.  Uneori,  unul  dintre  fraţi  cântă,  continuă  el,  ca  să-şi  mute  gândul  de  la 
durere.  Dareon  cântă  cel  mai  bine,  dar  l-au  trimis  la  Eastwatch.  Dar  mai  e  Halder. 
Şi  Broscoiul.  Numele  lui  adevărat  este  Todder,  dar  arată  ca  o  broască,  aşa  că  i-am 
spus  Broscoiul.  îi  place  să  cânte,  dar  are  o  voce  îngrozitoare. 

—  Tu  cânţi?  Gilly  îşi  rearanjă  blănurile  şi  mută  copilul  de  la  un  sân  la  celălalt. 
Sam  roşi. 

—  Eu. . .  eu  ştiu  câteva  cântece.  Când  eram  mic,  îmi  plăcea  să  cânt.  Şi  dansam, 
dar  nobilului  meu  tată  nu  i-a  plăcut  niciodată  să  fac  asta.  Zicea  că,  dacă  vreau  să 
ţopăi  de  colo-colo,  ar  trebui  s-o  fac  în  curte,  cu  o  sabie  în  mână. 

—  Ai  putea  să  cânţi  un  cântec  de  la  sud?  Pentru  copilaş? 

—  Dacă  vrei.  Sam  cumpăni  o  clipă.  E  un  cântec  pe  care  septonul  nostru  ni-1 
cânta,  mie  şi  surorii  mele,  când  eram  mici  şi  era  timpul  să  mergem  la  culcare. 
Cântecul  Celor  Şapte  se  numeşte.  îşi  drese  glasul  şi  începu  să  cânte  cu  glas 

domol: 


Tatăl,  cu  dârzul  chip  al  său, 

stă  şi  desparte  binele  de  rău. 
El  îţi  măsoară,  lung  sau  scurt,  destinul  tău, 

şi  îi  iubeşte  pe  copii. 

Mama,  cea  care  viaţă  dăruieşte, 

pe  fiece  soţie  ocroteşte, 
orice  durere  alungă,  când  zâmbeşte, 

şi  îi  iubeşte  pe  ai  săi  copii. 

Războinicul  vrăjmaşul  îl  goneşte, 

oriunde  am  fi,  de  rele  ne  fereşte. 
Cu  lancea,  sabia  şi  scutul  el  loveşte, 

şi  îi  păzeşte  pe  copii. 

Baba,  bătrână  şi-  nţeleaptă, 

vede  'nainte  soarta  ce  ne  aşteaptă. 
Lumina  ei  arată  calea  dreaptă 

şi  îi  călăuzeşte  pe  copii. 

Fierarul  zi  şi  noapte  fierul  bate, 

s-  aducă-  n  lumea  omului  dreptate. 
Cu  al  său  baros,  în  flăcări  luminate, 

trudeşte  pentru  ai  săi  copii. 

Fecioara  dănţuieşte  avântat, 

trăind  în  ochii  oricărui  bărbat, 
cu  zămbetu-  i,  să  zboare  păsările  a- nvăţat 

şi  dă  speranţe  micilor  copii. 

Cei  Şapte  Zei  care  ne- au  zămislit 

ascultă  glasul  nostru  pribegit, 
închideţi  ochii  -  nu  v- aţi  prăbuşit, 

zeii  vă  văd,  copii, 
închideţi  ochii  -  nu  v- aţi  prăbuşit, 

zeii  vă  văd,  copii. 

Sam  îşi  aminti  ultima  oară  când  cântase  cântecul  acesta,  împreună  cu  mama  sa, 
ca  să-1  adoarmă  pe  micul  Dickon.  Tatăl  său  le  auzise  glasurile  şi  dăduse  buzna, 

furios. 

—  Nu  mai  vreau  să  aud  asta!  i-a  zis  Lordul  Randyl  soţiei  sale,  cu  asprime.  Ai 
distrus  un  băiat  cu  cântecele  alea  dulci,  de  septon.  Ai  de  gând  să  faci  acelaşi  lucru 
şi  cu  pruncul  ăsta?  Apoi  s-a  uitat  la  Sam,  zicând:  Du-te  şi  cântă-le  surorilor  tale, 
dacă  ţii  neapărat  să  cânţi.  Nu  vreau  să  te  apropii  de  fiul  meu. 

Pruncul  lui  Gilly  adormise.  Era  o  făptură  atât  de  mică  şi  de  liniştită,  încât  Sam 
se  temea  pentru  el.  Nici  măcar  n-avea  nume.  O  întrebase  pe  Gilly  despre  asta,  iar 
ea  îi  spusese  că  aducea  ghinion  să  dai  nume  unui  copil  înainte  să  împlinească  doi 
ani.  Muriseră  atât  de  mulţi. 

îşi  vârî  sânul  înapoi  sub  blănuri. 

—  A  fost  frumos,  Sam.  Cânţi  bine. 

—  Ar  trebui  să-1  auzi  pe  Dareon.  Are  glasul  dulce  ca  miedul. 

—  Am  băut  cel  mai  dulce  mied  în  ziua  când  Craster  m-a  făcut  soţia  lui.  Era 
vară  atunci  şi  nu  era  aşa  de  frig.  Gilly  îl  privi  nedumerită:  Ai  cântat  doar  despre 
şase  zei?  Craster  ne  spunea  mereu  că  voi,  cei  din  sud,  aveţi  şapte. 

—  Şapte,  o  aprobă  el,  dar  nimeni  nu  cântă  despre  Străin.  Chipul  Străinului  era 
chipul  morţii.  Şi  numai  pomenindu-1,  Sam  se  simţea  tulburat.  Ar  trebui  să 
mâncăm  ceva.  O  îmbucătură,  două. 

Nu  mai  rămăsese  nimic,  în  afară  de  câteva  bucăţi  de  sângerete,  tari  ca  piatra. 
Sam  tăie  câteva  felii  subţiri  pentru  fiecare.  II  durea  încheietura  din  pricina 
efortului,  dar  îi  era  îndeajuns  de  foame  ca  să  nu  se  dea  bătut.  Dacă  mestecai  destul 
o  felie,  se  înmuia  şi  avea  un  gust  bun.  Nevestele  lui  Craster  preparaseră  sângere- 
tele  cu  usturoi. 

După  ce  terminară,  Sam  se  scuză  şi  se  îndepărtă,  să  se  uşureze  şi  să-şi  caute 
calul.  Un  vânt  muşcător  bătea  dinspre  nord  şi  frunzele  copacilor  foşneau  în  jurul 
lui.  Ca  să-şi  adape  iapa,  trebui  să  spargă  pojghiţa  de  gheaţă  ce  acoperea  pârâul. 
Mai  bine  aş  duce-  o  înăuntru.  Nu  voia  să  se  trezească  în  zori  descoperind  că  iapa 
lor  îngheţase  peste  noapte.  Gilly  şi-ar  continua  drumul,  chiar  dacă  s-ar  întâmpla 
aşa  ceva.  Fata  era  foarte  curajoasă,  nu  ca  el.  Ar  fi  vrut  să  ştie  ce  va  face  la 
Castelul  Negru  cu  ea.  Gilly  spunea  mereu  cum  i-ar  putea  fi  soţie  dacă  el  ar  vrea, 
dar  fraţii  în  negru  nu-şi  luau  soţii.  în  plus,  el  era  un  Tarly  de  Horn  Hill,  nu  s-ar 
putea  însura  niciodată  cu  o  sălbatică.  Va  trebui  să  mă  gândesc  la  ceva.  Dacă 
ajungem  vii  la  Zid,  restul  nu  mai  contează.  Nu  mai  contează  câtuşi  de  puţin. 

Să  ducă  iapa  la  conac  fu  destul  de  uşor.  S-o  treacă  dincolo  de  uşă  se  dovedi 
mai  greu,  dar  Sam  insistă.  Gilly  dormea  deja  când  reuşi  să  bage  animalul 
înăuntru.  Priponi  calul  într-un  colţ,  puse  câteva  lemne  pe  foc,  îşi  scoase  mantia 
grea  şi  se  cuibări  sub  blănuri,  lângă  femeia  sălbatică.  Mantia  lui  era  destul  de 
mare  să-i  acopere  pe  toţi  trei  şi  să  le  păstreze  căldura  trupurilor. 

Gilly  mirosea  a  lapte,  a  usturoi  şi  a  blană  veche,  mucegăită,  dar  Sam  se 
obişnuise  cu  asta.  Miroseau  bine,  din  punctul  lui  de  vedere.  îi  plăcea  să  doarmă 
lângă  ea.  îl  făcea  să-şi  amintească  de  vremuri  de  mult  apuse,  când  împărţise,  la 

Horn  Hill,  un  pat  imens  cu  două  dintre  surorile  lui.  Totul  se  sfârşise  când  Lordul 
Randyl  hotărâse  că  asta  îl  făcea  pe  Sam  moale  ca  o  fată.  însă  dormind  singur,  în 
cămăruţa  mea  rece,  nu  m-am  întărit.  Se  întreba  ce  ar  spune  tatăl  său  dacă  l-ar 
vedea  acum.  L-am  ucis  pe  unul  dintre  Ceilalţi,  tată,  se  imagina  spunându-i.  L-am 
străpuns  cu  un  pumnal  de  obsidian  şi  acum  Fraţii  Juraţi  îmi  spun  Ucigaşul.  Dar, 
chiar  şi  în  visele  sale  cu  ochii  deschişi,  Lordul  Randyl  nu  făcea  decât  să  se 
încrunte,  neîncrezător. 

în  noaptea  aceea  îl  bântuiră  vise  ciudate.  Se  afla  acasă  la  Horn  Hill,  la  castel, 
dar  tatăl  lui  nu  era  acolo.  Era  castelul  lui  Sam  acum.  Jon  Snow  era  cu  el.  Şi 
Lordul  Mormont,  Bătrânul  Urs  şi  Grenn  şi  Edd  cel  Trist  şi  Pyp  şi  Broscoiul  şi  toţi 
ceilalţi  fraţi  de  la  Rond,  dar  în  locul  veşmintelor  negre,  erau  îmbrăcaţi  în  haine  viu 
colorate.  Sam  stătea  la  masa  mare  şi  îi  ospăta  pe  toţi,  tăind  felii  groase  dintr-o 
friptură,  cu  sabia  mare,  Nenorocirea  Inimii,  a  tatălui  său.  Aveau  plăcinte  dulci  de 
mâncat  şi  vin  cu  miere  de  băut,  erau  cântece  şi  dansuri  şi  tuturor  le  era  cald.  Când 
ospăţul  luă  sfârşit,  nu  urcă  să  se  culce  în  dormitorul  stăpânului,  locuit  de  tatăl  şi 
mama  sa,  ci  în  camera  pe  care  o  împărţise  cândva  cu  surorile  lui.  Numai  că  în 
locul  lor,  în  patul  imens  şi  moale  îl  aştepta  Gilly,  acoperită  doar  cu  o  blană  mare, 
lăţoasă,  cu  laptele  şiroindu-i  din  piept. 

Se  trezi  brusc,  cuprins  de  friguri  şi  de  spaimă. 

Din  foc  mai  rămăseseră  doar  tăciunii  roşii,  care  ardeau  mocnit.  Aerul  însuşi 
părea  îngheţat,  atât  era  de  frig.  în  colţul  său,  iapa  necheza,  lovind  bârnele  cu 
picioarele  din  spate.  Gilly  stătea  lângă  foc,  strângându-şi  copilul  la  piept.  Sam  se 
ridică  în  capul  oaselor,  ameţit,  răspândind  aburi  palizi  din  gura  deschisă.  Conacul 
era  întunecat,  negru,  cu  umbre  şi  mai  negre.  I  se  ridică  părul  pe  mâini. 

Nu  e  nimic,  îşi  spuse.  Mi-e  doar  frig,  atâta  tot. 

Pe  urmă,  lângă  uşă,  una  dintre  umbre  se  mişcă.  O  umbră  mare. 

încă  visez,  se  rugă  Sam.  O,  să  dorm,  să  fie  un  coşmar!  E  mort,  e  mort.  L-am 
văzut  murind. 

—  A  venit  după  copil,  scânci  Gilly.  îi  simte  mirosul.  Un  prunc  nou-născut 
miroase  a  viaţă.  A  venit  după  viaţă. 

Silueta  imensă,  întunecată,  se  aplecă  în  pragul  uşii,  păşi  în  încăpere  şi  se 
apropie  clătinându-se.  în  lumina  slabă  a  focului,  umbra  deveni  Micul  Paul. 

—  Pleacă,  strigă  Sam  cu  glas  răguşit.  Nu  te  vrem  aici.  Mâinile  lui  Paul  erau  de 
cărbune,  faţa  de  lapte,  ochii  aveau  o  strălucire  albastră,  amară.  Barba  îi  era  albă  de 
promoroacă,  iar  pe  umărul  său  stătea  cocoţat  un  corb,  ciugulindu-i  obrazul, 
mâncându-i  carnea  albă,  moartă.  Vezica  lui  Sam  cedă  şi  simţi  căldura  şiroindu-i 
pe  picior. 

—  Gilly,  potoleşte  iapa  şi  du-o  afară.  Fă  cum  îţi  spun. 

—  Tu...,  începu  ea. 

—  Eu  am  cuţitul.  Pumnalul  de  obsidian.  îl  scoase  pe  bâjbâite,  ridicându-se  în 
picioare.  Primul  pumnal  i-1  dăduse  lui  Grenn,  dar  din  fericire,  înainte  de  a  fugi  de 


207 


la  Fortăreaţa  lui  Craster,  îşi  amintise  să  ia  pumnalul  Lordului  Mormont.  îl  strânse 
cu  putere,  îndepărtându-se  de  foc,  de  Gilly  şi  de  copil.  Paul?  Ar  fi  vrut  să  pară 
curajos,  dar  glasul  îi  sună  ca  un  scâncet.  Micule  Paul.  Mă  recunoşti?  Sunt  Sam, 
grasul  Sam,  Sam  Speriatul,  m-ai  salvat  în  pădure.  M-ai  dus  în  spate  când  n-am 
putut  să  mai  fac  nici  un  pas.  Nimeni  altul  n-ar  fi  făcut  asta,  dar  tu  ai  făcut-o.  Sam 
păşi  înapoi,  cu  pumnalul  în  mână,  scâncind.  Cât  sunt  de  laş.  Să  nu  ne  faci  nici  un 
rău,  Paul.  Te  rog.  De  ce  ai  vrea  tu  să  ne  faci  rău? 

Gilly  se  târî  îndărăt,  pe  podeaua  tare  de  pământ.  Arătarea  întoarse  capul,  să  se 
uite  la  ea,  dar  Sam  strigă: 

—  NU! 

Şi  arătarea  se  întoarse.  Corbul  de  pe  umăr  smulse  o  fâşie  de  carne  de  pe 
obrazul  său  palid,  descompus.  Sam  ţinea  pumnalul  în  faţa  lui,  răsuflând  ca  foalele 
unui  fierar.  în  partea  cealaltă  a  încăperii,  Gilly  ajunse  lângă  iapă.  Zei,  daţi- mi 
curaj!  se  rugă  Sam.  O  dată  în  viaţă,  daţi-mi puţin  curaj.  Doar  cât  să  aibă  timp  să 
fugă. 

Micul  Paul  porni  către  el.  Sam  se  dădu  în  spate,  până  când  atinse  un  perete  de 
bârne.  Strânse  pumnalul  cu  ambele  mâini,  să-1  ţină  nemişcat.  Arătarea  nu  părea  să 
se  teamă  de  sticla  dragonului.  Probabil  că  nu  ştia  ce  era.  înainta  încet,  dar  Micul 
Paul  nu  fusese  niciodată  iute,  nici  când  era  viu.  în  spatele  lui,  Gilly  murmura  să 
liniştească  iapa,  încercând  s-o  ducă  spre  uşă.  Dar  animalul  simţise  probabil  o 
adiere  din  mirosul  rece,  ciudat,  al  arătării.  Dintr-odată,  se  opri  cabrându-se,  lovind 
aerul  îngheţat  cu  picioarele.  Paul  se  răsuci  în  direcţia  sunetului  şi  păru  să-şi  piardă 
interesul  pentru  Sam. 

N-avea  timp  să  gândească,  să  se  roage  sau  să  se  teamă.  Samwell  Tarly  se 
năpusti  înainte  şi  înfipse  pumnalul  în  spatele  Micului  Paul.  Corbul  scoase  un  ţipăt 
şi  se  avântă  în  aer. 

—  Eşti  mort!  ţipă  Sam,  lovind  cu  pumnalul.  Eşti  mort,  eşti  mort!  împlânta 
pumnalul  şi  ţipa,  iar  şi  iar,  despicând  fâşii  adânci  în  mantia  neagră,  grea,  a 
Micului  Paul.  Cioburi  de  sticlă  zburau  pretutindeni,  în  timp  ce  lama  de  obsidian 
lovea  zalele  de  oţel  de  sub  mantia  de  lână. 

Urletele  lui  Sam  răspândeau  un  abur  alb  în  aerul  negru.  Azvârli  mânerul 
nefolositor  şi  făcu  un  pas  grăbit  în  spate,  în  timp  ce  Micul  Paul  se  răsucea,  înainte 
să  poată  scoate  celălalt  cuţit,  pumnalul  de  oţel,  pe  care-1  purtau  toţi  fraţii,  mâinile 
negre  ale  arătării  i  se  închiseră  sub  bărbie.  Degetele  lui  Paul  erau  atât  de  reci  încât 
îl  ardeau  parcă.  Săpau  adânc  în  carnea  moale  a  gâtului  lui  Sam.  Fugi,  Gilly,  fugi, 
dădu  să  strige,  dar  când  deschise  gura,  se  auzi  doar  un  sunet  gâtuit. 

Bâjbâind,  degetele  sale  găsiră,  în  cele  din  urmă,  pumnalul  de  oţel,  dar  când  îl 
înfipse  în  pântecele  arătării,  vârful  se  lovi  de  zalele  de  fier  şi  pumnalul  căzu, 
învârtindu-se,  din  mâna  lui  Sam.  Degetele  Micului  Paul  strângeau  fără  milă  şi 
începură  să  răsucească.  O  să-mi  smulgă  capul,  gândi  Sam  cu  disperare,  îşi  simţea 
gâtul  îngheţat,  plămânii  cuprinşi  de  flăcări.  Izbi  cu  pumnii  şi  trase  de  încheieturile 

arătării,  dar  în  zadar.  îl  lovi  pe  Paul  între  picioare,  fără  folos.  Lumea  se  strânse  în 
două  stele  albastre,  cu  o  durere  insuportabilă  şi  un  frig  atât  de  năprasnic,  încât 
lacrimile  îi  îngheţară  în  ochi.  Sam  se  zvârcoli  şi  se  smuci  cu  disperare. . .  şi  apoi  se 
prăbuşi  în  faţă. 

Micul  Paul  era  mare  şi  vânjos,  dar  Sam  era  mai  greu  decât  el,  iar  arătările  erau 
stângace,  văzuse  asta  la  Pumn.  Mişcarea  neaşteptată  îl  trimise  pe  Paul,  clătinându- 
se,  cu  un  pas  în  spate,  iar  omul  viu  şi  cel  mort  se  prăbuşiră,  încleştaţi.  Impactul 
desprinse  o  mână  de  pe  gâtul  lui  şi  Sam  reuşi  să  tragă  repede  aer  în  piept,  înainte 
ca  degetele  negre,  îngheţate,  să  se  întoarcă.  Gustul  de  sânge  îi  umplu  gura.  îşi 
răsuci  capul,  căutând  pumnalul  din  priviri  şi  văzu  o  lumină  mohorâtă,  portocalie. 
Focul!  Mai  rămăseseră  doar  tăciunii  şi  cenuşa,  dar. . .  Nu  putea  respira,  nu  putea 
gândi...  Sam  se  întoarse  pe  o  parte,  trăgându-1  pe  Micul  Paul  după  el...  braţele  i 
se  loviră  de  podeaua  de  pământ,  bâjbâind,  încercând  să  apuce,  împrăştiind  cenuşa, 
până  când,  în  sfârşit,  găsiră  ceva  fierbinte...  o  bucată  de  lemn  înnegrit,  mocnind 
roşu  şi  portocaliu  înăuntru...  Degetele  i  se  închiseră  în  jurul  lui  şi  izbi  gura  lui 
Paul  cu  atâta  putere  încât  îi  simţi  dinţii  sfărmându-se. 

Cu  toate  acestea,  degetele  arătării  nu  se  descleştară.  Ultimele  gânduri  ale  lui 
Sam  se  îndreptară  către  mama  care  îl  iubise  şi  tatăl  pe  care-1  dezamăgise, 
încăperea  se  învârtea  în  jurul  lui,  când  văzu  dâra  de  fum  ridicându-se  dintre  dinţii 
sparţi  ai  lui  Paul.  Atunci  faţa  mortului  izbucni  în  flăcări  şi  mâinile  dispărură. 

Sam  trase  aer  în  piept  şi  se  îndepărtă,  rostogolindu-se  vlăguit.  Arătarea  ardea, 
cu  promoroaca  picurându-i  din  barbă,  în  timp  ce  carnea  de  dedesubt  se  înnegrea. 
Sam  auzi  corbul  ţipând,  dar  Paul  nu  scoase  nici  un  sunet.  Când  gura  i  se  deschise, 
din  ea  ţâşniră  doar  flăcări.  Iar  ochii. . .  S-a  dus,  strălucirea  albastră  s-a  dus. 

Se  târî  până  la  uşă.  Aerul  era  atât  de  rece  încât  îl  durea  să-1  respire,  dar  era  o 
durere  atât  de  plăcută!  Ieşi  din  conac. 

—  Gilly!  strigă  el.  Gilly,  l-am  omorât.  Gil... 

Stătea  cu  spatele  lipit  de  copacul  inimii,  cu  băieţelul  în  braţe.  Era  înconjurată 
de  arătări.  Erau  o  duzină,  douăzeci,  mai  multe...  unele  fuseseră  cândva  sălbatici  şi 
purtau  încă  piei  şi  blănuri...  dar  şi  mai  multe  fuseseră  fraţii  lui.  Sam  îi  văzu  pe 
Lark  Sisterman,  pe  Picioare  Moi,  pe  Ryles.  Chistul  de  pe  gâtul  lui  Chett  era 
negru,  furunculele  erau  acoperite  de  o  peliculă  subţire  de  gheaţă.  Iar  cel  de  colo 
semăna  cu  Hake,  deşi  nu  puteai  fi  sigur,  căci  îi  lipsea  o  jumătate  din  cap. 
Despicaseră  biata  iapă  şi  îi  scoteau  măruntaiele  cu  mâini  roşii,  picurând  de  sânge. 
Din  pântecele  ei  se  ridicau  aburi  palizi. 

Sam  scânci: 

—  Nu-i  drept. . . 

Drept.  Corbul  coborî  pe  umărul  lui.  Drept,  drept,  drept.  îşi  fâlfâi  aripile  şi  ţipă, 
împreună  cu  Gilly.  Arătările  aproape  o  acopereau.  Sam  auzi  frunzele  roşii  ale 
copacului  inimii  foşnind,  şoptind  într-o  limbă  pe  care  nu  o  cunoştea.  însăşi  lumina 
stelelor  părea  să  clipească,  iar  pretutindeni  în  jurul  lor  copacii  gemeau  şi  pârâiau. 

Sam  se  făcu  alb  ca  laptele  covăsit  şi  ochii  i  se  lărgiră,  ca  două  farfurii.  Corbi! 
Erau  în  copacul  inimii,  cu  sutele,  cu  miile,  cocoţaţi  pe  crengile  albe  ca  osul, 
iţindu-se  printre  frunze.  îi  vedea  deschizând  ciocurile  când  ţipau,  îi  vedea 
desfăcându-şi  aripile  negre.  Ţipând,  fâlfâind,  coborâră  asupra  arătărilor,  în  nori 
furioşi.  Se  îngrămădeau  în  jurul  capului  lui  Chett,  ciugulindu-i  ochii,  mişunau  pe 
trupul  lui  Sisterman  ca  muştele,  smulgeau  bucăţi  de  carne  din  capul  zdrobit  al  lui 
Hake.  Erau  atât  de  mulţi  încât,  când  ridică  privirea,  Sam  nu  putu  să  vadă  luna. 
Fugi,  spuse  pasărea  de  pe  umărul  lui.  Fugi,  fugi,  fugi. 

Sam  o  luă  la  goană,  cu  nori  de  aburi  ţâşnindu-i  din  gură.  De  jur  împrejurul  lui, 
arătările  loveau  aripile  negre  şi  ciocurile  ascuţite  care  le  atacau,  căzute  într-o 
stranie  tăcere,  fără  un  geamăt,  fără  un  ţipăt.  Dar  pe  Sam  corbii  îl  ignorau.  O  apucă 
pe  Gilly  de  mână  şi  o  trase  de  lângă  copacul  inimii. 

—  Trebuie  să  plecăm. 

—  Dar  unde?  Gilly  gonea  în  urma  lui,  strângându-şi  copilul  în  braţe.  Ne-au 
omorât  calul,  cum  să. . . 

—  Frate!  Strigătul  răzbătu  prin  noapte,  prin  ţipetele  a  o  mie  de  corbi.  Sub 
copaci,  un  bărbat  înfofolit  din  cap  până-n  picioare  în  straie  marmorate,  negre  şi 
gri,  stătea  călare  pe  un  elan.  Aici!  strigă  călăreţul.  O  glugă  îi  umbrea  faţa. 

Poartă  veşminte  negre.  Sam  o  zori  pe  Gilly  către  el.  Elanul  era  imens,  un  elan 
frumos,  înalt  de  trei  metri  în  dreptul  umerilor,  cu  o  pereche  de  coarne  aproape  la 
fel  de  mari.  Animalul  îngenunche,  să-i  lase  să  încalece. 

—  Aici,  zise  călăreţul,  întinzând  o  mână  înmănuşată  şi  trăgând-o  pe  Gilly  în 
spatele  lui.  Apoi  veni  rândul  lui  Sam. 

—  Mulţumirile  mele,  pufăi  el.  Dar  când  luă  mâna  întinsă,  îşi  dădu  seama  că 
omul  nu  purta  mănuşi.  Mâna  îi  era  neagră  şi  rece,  cu  degete  tari  ca  piatra. 

ARYA 

Când  ajunseră  în  vârful  crestei  şi  văzură  râul,  Sandor  Clegane  trase  cu  putere 
de  frâiele  calului  şi  înjură. 

Ploaia  cădea  din  cerul  negru  de  fier,  înţepând  şuvoiul  verde  şi  maroniu  cu  o 
mie  de  săbii.  Trebuie  să  fie  lat  de  un  kilometru  şi  jumătate,  gândi  Arya.  Zeci  de 
copaci  îşi  iţeau  vârfurile  din  apele  învolburate,  cu  crengile  întinse  spre  cer,  ca 
braţele  unor  oameni  pe  cale  să  se  înece.  Covoare  groase  de  frunze  ude  sufocau 
linia  ţărmului,  iar  mai  departe,  în  râu,  zări  ceva  palid  şi  umflat,  un  cerb  sau  poate 
un  cal  mort,  purtat  cu  iuţeală  în  josul  apei.  în  aer  plutea  şi  un  sunet,  un  huruit 
gros,  aproape  neauzit,  ca  sunetul  pe  care  îl  scoate  un  câine  înainte  de  a  mârâi. 

Arya  se  foi  în  şa  şi  simţi  armura  Câinelui  săpându-i  în  spate.  Braţele  lui  o 
înconjurau:  la  stânga,  mâna  arsă,  pe  care  o  îmbrăcase  într-o  apărătoare  de  fier,  dar 
îl  văzuse  dezbrăcându-se  şi  carnea  de  dedesubt  era  încă  jupuită  şi  supura.  Dar 

dacă  arsurile  îl  dureau,  Sandor  Clegane  nu  dădea  nici  un  semn. 

—  Aceasta  e  Apa  Neagră?  Călăriseră  atât  de  mult  prin  ploaie  şi  întuneric,  prin 
păduri  neumblate  şi  sate  fără  nume,  încât  Arya  nu  mai  avea  nici  un  indiciu  unde 
se  aflau. 

—  E  un  râu  pe  care  trebuie  să-1  trecem,  asta  e  tot  ce  trebuie  să  ştii.  Din  când  în 
când,  Clegane  îi  răspundea,  dar  o  prevenise  să  nu  lungească  vorba.  O  prevenise  în 
multe  privinţe,  în  acea  primă  zi. 

—  Data  viitoare  când  mă  loveşti,  îţi  leg  mâinile  la  spate,  îi  spusese  el.  Data 
viitoare  când  încerci  să  fugi,  te  leg  de  picioare.  Mai  ţipă,  mai  urlă  sau  mai  muşcă- 
mă  încă  o  dată,  şi  am  să-ţi  vâr  un  căluş  în  gură.  Putem  merge  amândoi  călare  sau 
te  pot  arunca  pe  spatele  calului,  legată  fedeleş,  ca  o  purcea  dusă  la  tăiere.  Tu  alegi. 

Alesese  să  călărească,  dar  prima  oară  când  poposiseră,  a  aşteptat  până  când  1-a 
crezut  adormit  şi  a  căutat  un  bolovan  colţuros,  să-i  zdrobească  ţeasta  hidoasă. 
Tăcută  ca  o  umbră,  şi-a  spus  furişându-se  către  el,  dar  asta  n-a  fost  suficient. 
Câinele  nu  dormea,  de  fapt.  Sau  poate  se  trezise.  Oricum  ar  fi  fost,  ochii  i  s-au 
deschis,  gura  i-a  zvâcnit  şi  i-a  luat  piatra,  ca  unui  copil.  Tot  ce  a  putut  face  Arya  a 
fost  să-1  lovească  cu  picioarele. 

—  De  data  asta  te  iert,  a  spus  el,  aruncând  piatra  în  tufişuri.  Dar  dacă  eşti  aşa 
de  proastă  să  mai  încerci  din  nou,  îţi  arăt  eu  ţie. 

—  De  ce  nu  mă  omori  pur  şi  simplu,  aşa  cum  ai  făcut  cu  Mycah?  i-a  strigat 
Arya.  Era  încă  obraznică  pe  atunci,  mai  mult  furioasă  decât  speriată. 

I-a  răspuns  înhăţând-o  de  pieptul  tunicii  şi  ridicând-o  până  la  două  degete  de 
faţa  lui. 

—  Data  viitoare  când  mai  pomeneşti  numele  ăsta,  o  să  te  bat  aşa  de  tare  încât  o 
să-ţi  doreşti  să  te  omor. 

După  acea  întâmplare,  o  înfăşură  în  ţolul  calului  său  în  fiecare  noapte  când  se 
ducea  la  culcare  şi  o  lega  cu  frânghii  peste  piept  şi  peste  picioare.  Era  legată 
strâns  de  tot,  ca  un  bebeluş  în  faşă. 

Trebuie  să  fie  Apa  Neagră,  hotărî  Arya,  privind  cum  ploaia  biciuia  râul. 
Clegane  era  câinele  lui  Joffrey;  cu  siguranţă  o  ducea  înapoi  la  Fortăreaţa  Roşie, 
s-o  dea  reginei  şi  lui  Joffrey.  îşi  dorea  să  iasă  soarele,  ca  să-şi  poată  da  seama 
încotro  se  îndreptau.  Cu  cât  se  uita  mai  mult  la  muşchiul  de  pe  copaci,  cu  atât  era 
mai  nedumerită.  Apa  Neagră  nu  era  atât  de  largă  la  Debarcaderul  Regelui,  dar 
asta  a  fost  înainte  de  ploi. 

—  Vadurile  vor  fi  dispărut  toate,  zise  Sandor  Clegane  şi  nici  nu  m-aş  osteni  să 
încerc  să  trec  apa  înot. 

Nu-i  chip  s-o  treci,  gândi  ea.  Lordul  Beric  ne  va  prinde,  fără  doar  şi  poate. 
Clegane  îşi  vlăguise  armăsarul  mare,  negru,  făcând  de  trei  ori  cale  întoarsă  ca  să 
scape  de  urmăritori,  o  dată  chiar  străbătând  un  kilometru  şi  jumătate  prin  mijlocul 
unui  pârâu  umflat. . .  dar  Arya  încă  se  aştepta  să  dea  cu  ochii  de  tâlhari  ori  de  câte 
ori  întorcea  capul.  încercase  să-i  ajute,  scrijelindu-şi  numele  pe  trunchiurile 

copacilor  când  se  ducea  în  tufişuri  să  se  uşureze,  dar  a  patra  oară  o  prinsese  şi  cu 
asta  se  încheiase.  Nu  contează,  îşi  spuse  Arya.  Thoros  mă  va  găsi  în  flăcările  lui. 
Numai  că  n-o  găsise.  Nu  încă,  în  orice  caz,  iar  odată  trecuţi  dincolo  de  râu. . . 

—  Oraşul  Harroway  nu  poate  fi  departe,  zise  Câinele.  Acolo  grajdurile 
Lordului  Roote  adăpostesc  calul  de  apă  cu  două  capete  al  Bătrânului  Rege 
Andahar.  Poate  că  el  ne  va  trece  apa. 

Arya  nu  auzise  niciodată  de  Bătrânul  Rege  Andahar.  Nici  nu  văzuse  vreun  cal 
cu  două  capete,  mai  cu  seamă  unul  care  putea  alerga  pe  apă,  dar  ştia  că  nu  are  rost 
să  pună  întrebări.  îşi  muşcă  limba  şi  rămase  neclintită,  în  timp  ce  Câinele  îşi 
întoarse  armăsarul  şi  porni  la  trap  de-a  lungul  crestei,  în  aval.  Cel  puţin,  în  felul 
acesta  ploaia  îi  lovea  din  spate.  Se  săturase  s-o  înţepe  în  ochi,  orbind-o,  şiroindu-i 
pe  obraji,  ca  un  şuvoi  de  lacrimi.  Lupii  nu  plâng  niciodată,  îşi  reaminti. 

Nu  putea  să  fie  trecut  cu  mult  de  amiază,  dar  cerul  era  întunecat  ca  în  amurg. 
Nu  văzuseră  soarele  de  mai  multe  zile  decât  putea  număra.  Arya  era  udă  până  în 
măduva  oaselor,  o  durea  carnea  de  atâta  şezut  în  şa,  îi  curgea  nasul  şi  se  simţea 
rău.  Avea  şi  febră  şi  uneori  tremura  nestăpânit,  dar  când  îi  spuse  că  e  bolnavă, 
Câinele  nu  făcu  decât  să  mârâie  la  ea. 

—  Şterge -te  la  nas  şi  ţine-ţi  gura,  îi  spuse.  Acum  Clegane  dormea  în  şa 
jumătate  din  timp,  lăsându-şi  armăsarul  să  urmeze  drumul  de  ţară  brăzdat  de 
făgaşe  sau  cărarea  pe  care  se  aflau.  Animalul  era  un  hăitaş,  aproape  la  fel  de  mare 
ca  un  cal  de  luptă,  dar  mult  mai  ager.  Străinul,  îi  zicea  Câinele.  Arya  încercase 
să-1  fure  o  dată,  când  Clegane  se  uşura  lângă  un  copac,  crezând  că  poate  să-şi  ia 
tălpăşiţa  înainte  ca  el  s-o  prindă.  Străinul  fusese  cât  pe  ce  s-o  muşte  de  faţă.  Cu 
stăpânul  lui  era  blând  ca  un  bătrân  cal  castrat,  dar  altminteri  avea  un  temperament 
la  fel  de  negru  ca  înfăţişarea.  Arya  nu  mai  văzuse  un  cal  atât  de  ager,  să  muşte  sau 
să  dea  cu  piciorul. 

Călăriră  ore  în  şir  pe  malul  râului,  sărind  peste  doi  afluenţi  noroioşi  înainte  de 
a  ajunge  la  locul  despre  care  vorbise  Sandor  Clegane. 

—  Oraşul  Lordului  Harroway,  zise  el,  iar  pe  urmă,  când  îl  zări,  adăugă:  Şapte 
draci! 

Oraşul  era  inundat  şi  pustiu.  Apele  umflate  îşi  ieşiseră  din  matcă.  Din 
Harroway  nu  mai  rămăseseră  decât  ultimul  nivel  al  hanului  de  chirpici,  acoperişul 
în  şapte  ape  al  unui  sept  scufundat,  două  treimi  dintr-un  turn  circular  de  piatră, 
câteva  acoperişuri  putrede  de  stuf  şi  o  pădure  de  hornuri. 

Dar  Arya  văzu  că  din  turn  ieşea  fum,  iar  sub  o  fereastră  boltită,  o  barcă  mare, 
cu  fundul  drept,  era  legată  strâns  cu  un  lanţ.  Ambarcaţiunea  avea  o  duzină  de 
furcheţi  şi  două  capete  de  cai  sculptate  în  lemn,  unul  în  faţă,  unul  în  spate.  Calul 
cu  două  capete,  îşi  dădu  ea  seama.  Chiar  în  mijlocul  punţii  se  afla  o  casă  de  lemn 
cu  un  acoperiş  de  pământ,  iar  când  Câinele  îşi  făcu  mâna  pâlnie  şi  strigă,  doi 
oameni  ieşiră  val-vârtej.  Un  al  treilea  se  ivi  la  fereastra  turnului  circular, 
strângând  în  mână  o  arbaletă  încărcată. 

—  Ce  vrei?  strigă  el  peste  apele  murdare  şi  învolburate. 

—  Ia- ne  şi  pe  noi,  îi  răspunse  Câinele. 

Bărbaţii  de  pe  vasul  plutitor  se  sfatuiră.  Unul  dintre  ei,  un  bărbat  cu  părul 
cărunt,  cu  braţe  vânjoase  şi  adus  de  spate,  se  apropie  de  parapet. 

—  O  să  te  coste. 

—  Atunci  o  să  plătesc. 

Cu  ce?  se  întrebă  Arya.  Tâlharii  îi  luaseră  lui  Clegane  aurul,  dar  poate  că 
Lordul  Beric  îi  lăsase  nişte  bani  de  argint  sau  de  aramă.  O  traversare  cu  podul 
plutitor  n-ar  trebui  să  coste  mai  mult  decât  câţiva  bani  de  aramă. . . 

Oamenii  se  sfatuiră  din  nou.  în  cele  din  urmă,  cel  adus  de  spate  se  întoarse  şi 
strigă.  Alţi  şase  apărură,  trăgându-şi  glugile  peste  frunte,  să  se  ferească  de  ploaie. 
Alţii  şi  alţii  ieşiră  pe  fereastra  fortăreţei  şi  săriră  jos  pe  punte.  Jumătate  dintre  ei 
semănau  cu  cel  adus  de  spate  destul  de  bine  ca  să-i  fie  rude.  Câţiva  desfăcură 
lanţurile  şi  luară  în  mâini  prăjini  înalte,  iar  ceilalţi  strecurară  vâsle  grele,  late,  prin 
furcheţi.  Podul  plutitor  săltă  şi  începu  să  se  strecoare  încet  către  mal,  cu  vâslele 
lovind  apa  uşor,  în  ambele  părţi.  Sandor  Clegane  porni  în  josul  dealului,  să-i  iasă 
în  cale. 

Când  pupa  se  izbi  de  coasta  dealului,  marinarii  deschiseră  o  uşă  largă  de  sub 
capul  de  cal  sculptat  şi  întinseră  o  scândură  grea  de  stejar.  Străinul  se  opri  la 
marginea  apei,  dar  Câinele  vârî  pintenii  în  coastele  calului  şi  îl  îndemnă  să  treacă 
pasarela.  Bărbatul  cocârjat  îi  aştepta  pe  punte. 

—  Cam  umezeală  pentru  tine,  ser?  îl  întrebă  el  zâmbind. 
Gura  Câinelui  zvâcni. 

—  De  barca  ta  am  nevoie,  nu  de  spiritele  tale  afurisite.  Descăleca  şi  o  trase  pe 
Arya  jos,  lângă  el.  Unul  dintre  vâslaşi  întinse  mâna  după  căpăstrul  Străinului. 
N-aş  face  asta  în  locul  tău,  îl  preveni  Clegane,  în  timp  ce  animalul  lovea  cu 
picioarele.  Bărbatul  făcu  un  salt  în  spate,  alunecă  pe  puntea  udă  de  ploaie  şi  căzu 
în  fund,  înjurând. 

Marinarul  adus  de  spate  nu  mai  zâmbea. 

—  Putem  să  vă  trecem  apa,  zise  el  ursuz.  O  să  te  coste  un  gologan  de  aur.  Şi 
încă  unul  pentru  cal.  Un  al  treilea  pentru  băiat. 

—  Trei  dragoni?  Clegane  izbucni  într-un  râs  răguşit,  lătrător.  Cu  trei  dragoni 
aş  putea  cumpăra  nenorocitul  de  pod  plutitor. 

—  Poate  că  anul  trecut  ai  fi  putut.  Dar  cu  râul  ăsta,  voi  avea  nevoie  de  ajutoare 
la  prăjini  şi  la  vâsle  doar  ca  să  avem  grijă  să  nu  fim  duşi  de  ape  la  zeci  de  leghe  în 
larg.  Ai  de  ales.  Trei  dragoni  sau  îţi  înveţi  calul  ăla  blestemat  să  umble  pe  apă. 

—  îmi  plac  tâlharii  cinstiţi.  Fie,  cum  vrei  tu.  Trei  dragoni...  după  ce  ajungem 
teferi  pe  malul  nordic. 

—  îi  capăt  acum  sau  nu  plecăm.  Bărbatul  întinse  o  mână  groasă,  noduroasă,  cu 
palma  în  sus. 

Clegane  îşi  zornăi  sabia  lungă,  clătinând  lama  în  teacă. 

—  Iată  alegerea  ta:  aur  pe  malul  nordic  sau  sabie  la  sud. 

Marinarul  ridică  privirea  către  chipul  Câinelui.  Arya  îşi  dădea  seama  că  nu-i 
era  pe  plac  ce  vedea.  Avea  o  duzină  de  oameni  în  spatele  lui,  oameni  puternici, 
înarmaţi  cu  vâsle  şi  prăjini  din  lemn  tare,  dar  nici  unul  dintre  ei  nu  sărea  să-1  ajute, 
împreună,  l-ar  putea  nimici  pe  Sandor  Clegane,  însă  ar  pierde  probabil  trei,  patru 
oameni  înainte  să-1  doboare. 

—  De  unde  să  ştiu  că  eşti  bun  de  plată?  întrebă  omul  cocârjat,  după  o  clipă. 
Nu  e,  îi  veni  Aryei  să  strige.  însă  îşi  muşcă  buza. 

—  Pe  onoarea  mea  de  cavaler,  zise  Câinele,  cu  un  aer  grav. 
Nici  măcar  nu  e  cavaler.  Dar  nici  asta  nu  spuse. 

—  Asta  e  de  ajuns.  Marinarul  scuipă.  Haideţi,  atunci,  trebuie  să  vă  trecem 
dincolo  înainte  să  se  întunece.  Leagă  calul,  nu  vreau  să  se  sperie  pe  drum.  în 
cabină  e  un  mangal,  dacă  tu  şi  fiul  tău  vreţi  să  vă  încălziţi. 

—  Nu  sunt  fiul  lui,  izbucni  Arya  furioasă.  Asta  era  chiar  mai  rău  decât  să  fie 
luată  drept  băiat.  Era  atât  de  furioasă  încât  era  cât  pe  ce  să  le  spună  cine  era  de 
fapt,  numai  că  Sandor  Clegane  o  înhaţă  de  guler  şi  o  azvârli  pe  punte,  cu  o  singură 
mână. 

—  De  câte  ori  trebuie  să-ţi  spun  să  închizi  gura  aia  spurcată?  O  scutură  atât  de 
tare  încât  îi  clănţăniră  dinţii,  pe  urmă  o  lăsă  să  cadă.  Treci  înăuntru  şi  usucă-te, 
cum  a  zis  omul  ăla. 

Arya  se  supuse.  Mangalul  mare  de  fier  arunca  sclipiri  roşii,  umplând  încăperea 
de  o  căldură  mohorâtă,  sufocantă.  Era  plăcut  să  stea  lângă  el,  să-şi  încălzească 
mâinile  şi  să  se  usuce  niţel,  dar  îndată  ce  simţi  puntea  mişcându-se  sub  picioare, 
se  repezi  afară  pe  uşa  din  faţă. 

Calul  cu  două  capete  îşi  dădu  drumul  încet  în  valuri,  strecurându-se  printre 
hornurile  şi  acoperişurile  înecatului  Harroway.  O  duzină  de  oameni  trudeau  la 
vâsle,  în  timp  ce  alţi  patru  mânuiau  prăjinile  lungi  pentru  a  împinge 
ambarcaţiunea  atunci  când  ajungeau  prea  aproape  de  o  stâncă,  un  copac  sau  o 
casă  scufundată.  Bărbatul  gârbovit  era  la  cârmă.  Ploaia  lovea  scândurile  netede 
ale  punţii  şi  sălta  de  pe  capetele  de  cai  sculptate,  de  la  pupa  şi  de  la  prora. 
Bărbatul  cu  arbaleta  stătea  încă  la  fereastra  turnului  circular.  Arya  îl  văzu.  Ochii 
lui  o  urmăreau,  în  timp  ce  podul  plutitor  aluneca  la  poalele  turnului.  Arya  se 
întreba  dacă  bărbatul  era  acel  Lord  Roote  despre  care  pomenise  Câinele.  Nu  prea 
seamănă  a  lord.  Dar  nici  ea  nu  prea  arăta  a  domniţă. 

Odată  ajunşi  în  umbra  turnului  şi  ieşiţi  în  largul  râului,  curentul  deveni  mai 
puternic.  Prin  perdeaua  gri  de  ploaie,  Arya  desluşi  un  stâlp  mare  de  piatră  pe 
malul  celălalt,  care,  cu  siguranţă,  indica  locul  unde  avea  să  se  oprească  podul 
plutitor,  dar  nici  nu  apucă  să-1  zărească  bine  că  îşi  dădu  seama  că  se  îndepărtau  de 
el,  în  josul  râului.  Bărbaţii  vâsleau  mai  viguros  acum,  luptându-se  cu  furia  râului. 
Pe  lângă  ei  treceau  de-a  valma  frunze  şi  crengi  rupte,  atât  de  iute  de  parcă  ar  fi 
fost  trase  dintr-un  scorpion  de  luptă.  Bărbaţii  cu  prăjinile  se  aplecau  şi  împingeau 

tot  ce  le  ieşea  în  cale.  Vântul  sufla  mai  puternic  aici.  Ori  de  câte  ori  întorcea 
capul,  să  privească  în  aval,  ploaia  îi  biciuia  faţa,  în  bătaia  vântului.  Străinul 
necheza  şi  dădea  din  picioare,  în  timp  ce  puntea  se  clătina  sub  el. 

Dacă  aş  sări  peste  parapet,  răul  m-ar  duce  înainte  ca  Sandor  Clegane  să- şi 
dea  măcar  seama  că  am  dispărut.  Aruncă  o  privire  peste  umăr  şi-1  văzu 
luptându-se  cu  animalul  său  speriat,  încercând  să-1  potolească.  Nu  avea  să  mai 
întâlnească  vreodată  o  ocazie  mai  bună  să  scape  de  el.  Dar  poate  mă  înec.  Jon  îi 
spunea  că  înoată  ca  un  peşte,  dar  chiar  şi  un  peşte  ar  putea  să  aibă  necazuri  în  râul 
acesta.  Totuşi,  poate  era  mai  bine  să  se  înece  decât  să  ajungă  la  Debarcaderul 
Regelui.  Se  gândi  la  Joffrey  şi  se  strecură  către  prora.  Râul  era  mocirlos  şi  biciuit 
de  ploaie,  semănând  mai  mult  cu  o  supă  decât  cu  o  apă.  Arya  se  întrebă  cât  de 
rece  putea  să  fie.  N-aş  putea  fi  mult  mai  udă  decât  sunt  acum.  Aşeză  o  mână  pe 
parapet. 

Dar  la  auzul  unui  strigăt  neaşteptat,  capul  i  se  întoarse  brusc,  înainte  să  apuce 
să  sară.  Marinarii  se  năpusteau  înainte,  cu  prăjinile  în  mâini.  în  prima  clipă,  Arya 
nu  înţelese  ce  se  întâmplă.  Apoi  văzu:  un  pom  smuls  din  rădăcini,  imens  şi 
întunecat,  venea  direct  spre  ei.  Un  talmeş-balmeş  de  rădăcini  şi  crengi  ieşeau  din 
apă,  ca  braţele  întinse  ale  unui  kraken  imens.  Vâslaşii  loveau  apa  cu  frenezie, 
încercând  să  evite  coliziunea  care  ar  fi  putut  să-i  răstoarne  sau  să-i  scufunde. 
Bătrânul  schimbase  direcţia  şi  calul  de  la  prora  sălta  în  josul  apei,  dar  prea  încet. 
Cu  sclipiri  negre  şi  maronii,  copacul  gonea  către  ei,  ca  un  berbec. 

Nu  putea  fi  la  mai  mult  de  trei  metri  de  prora  lor  când  doi  dintre  barcagii 
reuşiră  să-1  prindă  cumva  cu  prăjinile  lor  lungi.  Una  dintre  prăjini  se  rupse  şi 
pârâitul  lung,  de  lemn  crăpat,  răsună  de  parcă  podul  plutitor  s-ar  fi  despicat  sub 
picioarele  lor.  Dar  cel  de-al  doilea  bărbat  reuşi  să  împingă  trunchiul  cu  putere,  cât 
să-1  îndepărteze  din  calea  lor.  Copacul  alunecă  pe  lângă  podul  plutitor,  cu  crengile 
zgâriind,  ca  nişte  gheare,  capul  de  cal.  Numai  că,  tocmai  când  se  părea  că 
scăpaseră,  una  dintre  ramurile  de  sus  ale  monstrului  îi  lovi  fulgerător,  cu  o 
bufnitură  surdă.  Podul  plutitor  se  cutremură,  iar  Arya  alunecă,  aterizând,  dureros, 
pe  un  genunchi.  Bărbatul  cu  prăjina  ruptă  nu  fu  la  fel  de  norocos.  II  auzi  ţipând,  în 
timp  ce  se  prăbuşea  peste  parapet.  Apoi  năvalnica  apă  maronie  se  închise 
deasupra  lui  şi  omul  dispăru,  până  când  Arya  se  ridică  în  picioare.  Unul  dintre 
ceilalţi  barcagii  înhaţă  un  colac  de  sfoară,  dar  nu  mai  avea  cui  să-1  arunce. 

Probabil  că  va  ieşi  la  mal  undeva  în  josul  răului,  încercă  să-şi  spună  Arya,  dar 
gândul  i  se  părea  greu  de  crezut.  îi  pierise  toată  pofta  de  înot.  Când  Sandor 
Clegane  o  strigă  să  se  întoarcă  înăuntru  până  ce  nu-i  trage  o  mamă  de  bătaie,  Arya 
se  supuse  fără  cârtire.  Podul  plutitor  se  căznea  să-şi  reia  direcţia  de  mers, 
luptându-se  cu  un  râu  care  se  străduia  din  răsputeri  să-i  ducă  spre  mare. 

Când,  în  sfârşit,  ajunseră  la  mal,  se  aflau  la  trei  kilometri  în  aval  faţă  de  locul 
obişnuit  de  acostare.  Ambarcaţiunea  se  izbi  de  mal  cu  atâta  putere,  încât  cealaltă 
prăjină  pocni  şi  ea,  iar  Arya  aproape  că  se  prăbuşi  din  nou  de  pe  picioare.  Sandor 

Clegane  o  ridică  pe  spatele  Străinului,  ca  pe  un  fulg.  Barcagiii  îi  priveau  cu  ochi 
ceţoşi,  vlăguiţi,  toţi  în  afară  de  bărbatul  gârbovit,  care  întinse  mâna. 

—  Şase  dragoni,  ceru  el.  Trei  pentru  drum  şi  trei  pentru  omul  pe  care  l-am 
pierdut. 

Sandor  Clegane  scotoci  în  pungă  şi  aşeză  o  bucată  sfărâmată  de  pergament  în 
palma  barcagiului. 

—  Ţine,  ia  zece. 

—  Zece?  Barcagiul  era  nedumerit.  Asta  ce  mai  e? 

—  Biletul  unui  om  mort,  care  face  nouă  mii  de  dragoni  sau  cam  aşa  ceva. 
Câinele  săltă  în  şa  lângă  Arya,  zâmbindu-i  mojic. 

—  Zece  sunt  ai  tăi.  După  restul  mă  voi  întoarce  într-o  zi,  aşa  că  vezi  să  nu-i 
cheltui. 

Bărbatul  privi  pergamentul  cu  ochii  mijiţi. 

—  Scris!  Ce  să  fac  cu  scrisul?  Mi-ai  promis  aur.  Pe  onoarea  ta  de  cavaler,  ai 
spus. 

—  Cavalerii  n-au  nici  o  onoare.  Era  timpul  să  afli,  bătrâne. 

Câinele  dădu  pinteni  Străinului  şi  porni  la  galop  prin  ploaie.  Barcagiii  înjurară 
în  urma  lor  şi  vreo  doi  aruncară  cu  pietre.  Clegane  ignoră  pietrele  şi  cuvintele 
deopotrivă  şi,  în  scurt  timp,  se  pierdură  în  umbra  copacilor,  cu  râul  un  vuiet 
îndepărtat  în  urma  lor. 

—  Podul  plutitor  nu  va  trece  înapoi  până  dimineaţă,  zise  el,  şi  şleahta  aia  n-o 
să  mai  ia  promisiuni  de  hârtie  de  la  următorii  nătărăi  care  le  vor  ieşi  în  cale.  Dacă 
prietenii  tăi  ne  urmăresc,  va  trebui  să  fie  înotători  ai  naibii  de  buni. 

Arya  se  făcu  mică  şi  nu  scoase  o  vorbă.  Valar  morghulis,  gândi  ea  posomorâtă. 
Serllyn,  Ser  Meryn,  Regele  Joffrey,  Regina  Cersei,  Dunsen,  Polliver,  Raff  cel 
Dulce,  Ser  Gregor  şi  Gădilătorul.  Şi  Câinele,  Câinele,  Câinele. 

Când  ploaia  se  opri  şi  norii  se  destrămară,  Arya  tremura  şi  strănuta  atât  de  rău, 
încât  Clegane  se  hotărî  să  poposească  peste  noapte  şi  chiar  încercă  să  facă  un  foc. 
Dar  lemnul  pe  care  îl  adunară  se  dovedi  prea  ud.  Oricât  se  strădui,  nu  reuşi  să 
aprindă  scânteia.  în  cele  din  urmă,  lovi  totul  cu  piciorul,  scârbit. 

—  Şapte  draci  afurisiţi,  înjură  el.  Urăsc  focurile. 

Se  aşezară  sub  un  stejar,  pe  nişte  pietre  ude,  ascultând  răpăitul  domol  al  ploii 
care  picura  de  pe  frunze,  în  timp  ce  îmbucară  o  cină  rece,  compusă  din  pâine  tare, 
brânză  mucegăită  şi  cârnaţi  afumaţi.  Câinele  tăie  carnea  cu  pumnalul  şi  îşi  îngustă 
ochii  când  o  surprinse  pe  Arya  uitându-se  la  cuţit. 

—  Nici  să  nu-ţi  treacă  prin  minte. 

—  Nu-mi  trecea,  minţi  ea. 

Câinele  mârâi,  arătându-i  ce  părere  avea  despre  asta,  dar  îi  dădu  o  felie  groasă 
de  cârnat.  Arya  o  molfăi  cu  dinţii,  fără  să-1  scape  din  ochi. 

—  N-am  bătut-o  niciodată  pe  sora  ta,  zise  Câinele.  Dar  pe  tine  o  să  te  bat,  dacă 
mă  faci.  Nu  mai  căuta  mijloace  prin  care  să  mă  omori.  N-o  să- ţi  folosească  la 

nimic. 

Nu  avea  ce  să  răspundă  la  asta.  Continua  să  mestece  cârnatul  şi  să  se  uite  la  el 
cu  ochi  reci.  Dură  ca  piatra,  îşi  spuse. 

—  Cel  puţin  mă  priveşti  în  faţă.  Nu  mă  supăr,  micuţă  lupoaică.  îţi  place  ce 
vezi? 

—  Nu.  E  toată  arsă  şi  urâtă. 

Clegane  îi  întinse  o  bucată  de  brânză  în  vârful  pumnalului. 

—  Eşti  o  prostuţă.  La  ce  ţi-ar  folosi  dacă  ai  scăpa  de  mine?  Ai  fi  prinsă  de 
cineva  şi  mai  rău. 

—  Ba  nu,  insistă  ea.  Nu  există  nimeni  mai  rău. 

—  Nu  l-ai  cunoscut  pe  fratele  meu.  Gregor  a  omorât  o  dată  un  om  fiindcă 
sforăia.  Omul  lui.  Când  rânji,  partea  arsă  a  feţei  i  se  strânse,  strâmbându-i  gura 
într-un  mod  ciudat,  dizgraţios.  Nu  avea  buze  pe  partea  aceea,  şi  doar  un  ciot  de 
ureche. 

—  L-am  cunoscut  pe  fratele  tău  foarte  bine.  Poate  că  Muntele  era  mai  rău, 
acum  că  Arya  se  gândea  la  asta.  Pe  el,  pe  Dunsen  şi  Polliver  şi  pe  Raff  cel  Dulce 
şi  pe  Gâdilător. 

Câinele  părea  surprins. 

—  Şi  cum  a  ajuns  nepreţuita  fetiţă  a  lui  Ned  Stark  să-i  cunoască  pe  unii  de 
teapa  lor?  Gregor  nu-şi  aduce  niciodată  şobolanii  la  curte. 

—  îi  cunosc  din  sat.  Arya  mancă  brânza  şi  se  întinse  după  o  bucată  de  pâine 
uscată.  Satul  de  lângă  lac,  unde  ne-au  prins  pe  Gendry,  pe  mine  şi  pe  Plăcintă 
Fierbinte.  L-au  prins  şi  pe  Lommy  Mâini- Verzi,  dar  Raff  cel  Dulce  1-a  omorât 
fiindcă  era  rănit  la  picior. 

Gura  lui  Clegane  zvâcni. 

—  V-a  prins?  Fratele  meu  v-a  prins?  Asta  îl  făcu  să  râdă;  un  râs  amar, 
jumătate  murmur,  jumătate  mârâit.  Gregor  habar  n-a  avut  pe  cine  a  pus  mâna,  nu-i 
aşa?  N-avea  cum,  altfel  te-ar  fi  târât,  ţipând  şi  dând  din  picioare,  înapoi  la 
Debarcaderul  Regelui  şi  te-ar  fi  aruncat  în  poala  lui  Cersei.  O,  ce  drăguţ!  Am  să-i 
spun  asta,  negreşit,  înainte  să-i  scot  inima  din  piept. 

Nu  era  prima  oară  când  vorbea  despre  uciderea  Muntelui. 

—  Dar  e  fratele  tău,  zise  Arya  neîncrezătoare. 

—  N-ai  avut  nici  un  frate  pe  care  îţi  venea  să-1  omori?  Râse  din  nou.  Sau  poate 
o  soră?  Probabil  că  atunci  zări  ceva  pe  chipul  ei,  căci  se  apropie:  Şansa.  Am 
dreptate,  nu-i  aşa?  Lupoaica  vrea  s-o  omoare  pe  frumoasa  pasăre. 

—  Nu!  i-o  reteză  Arya.  Vreau  să  te  omor  pe  tine. 

—  Fiindcă  ţi-am  tăiat  micul  prieten  în  două?  Am  omorât  mult  mai  mulţi, 
n-avea  grijă!  Crezi  că  asta  mă  face  vreun  monstru.  Ei,  bine,  poate  că  da,  însă  am 
şi  salvat  viaţa  surorii  tale.  în  ziua  în  care  gloata  a  tras-o  de  pe  cal,  mi-am  croit 
drum  cu  sabia  şi  am  adus-o  înapoi  la  castel,  altfel  ar  fi  avut  aceeaşi  soartă  ca 
Lollys  Stokeworth.  Şi  mi-a  cântat.  Nu  ştiai  asta,  aşa-i?  Sora  ta  mi-a  cântat  un 

cântecel  dulce. 

—  Minţi,  zise  ea  îndată. 

—  Nu  ştii  nici  pe  jumătate  din  câte  crezi  că  ştii.  Apa  Neagră?  Unde  naiba  crezi 
că  ne  aflăm?  Unde  crezi  că  mergi? 

Batjocura  din  glasul  lui  o  făcu  să  şovăie. 

—  înapoi  la  Debarcaderul  Regelui,  răspunse  Arya.  Mă  duci  la  Joffrey  şi  la 
regină. 

Era  greşit,  îşi  dădu  ea  seama  dintr-odată,  doar  din  felul  în  care  Câinele 
formulase  întrebările.  Dar  trebuia  să  spună  ceva. 

—  Lupoaică  mică,  oarbă  şi  proastă.  Glasul  lui  era  aspru  şi  tăios  ca  un  zăngănit 
de  oţel.  La  naiba  cu  Joffrey,  la  naiba  cu  regina  şi  la  naiba  cu  monstrul  ăla  căruia  îi 
zice  frate.  Am  isprăvit  cu  oraşul  lor,  am  isprăvit  cu  Garda  lor  Regală.  Am  isprăvit 
cu  Lannisterii.  Ce  treabă  are  un  câine  cu  leii,  te-ntreb  eu?  întinse  mâna  după 
ploscă  şi  înghiţi  cu  nesaţ.  Ştergându-se  la  gură,  îi  întinse  Aryei  plosca  şi  spuse: 
Râul  era  Tridentul,  fetiţo.  Tridentul,  nu  Apa  Neagră.  Fă-ţi  harta  în  cap,  dacă  eşti 
în  stare.  Mâine  ar  trebui  să  ajungem  la  drumul  regelui.  După  aceea,  vom  înainta 
repede,  direct  până  la  Gemeni.  Eu  voi  fi  cel  care  te  va  duce  în  faţa  mamei  tale.  Nu 
nobilul  lord  al  fulgerului  sau  şarlatanul  de  preot  înflăcărat,  monstrul  ăla.  Câinele 
rânji  la  vederea  expresiei  de  pe  chipul  ei.  Crezi  că  amicii  tăi  tâlhari  sunt  singurii 
care  ştiu  să  miroasă  o  răscumpărare?  Dondarion  mi-a  luat  aurul,  aşa  că  eu  i  te-am 
luat  pe  tine.  Valorezi  de  două  ori  cât  au  furat  ei  de  la  mine,  aş  zice.  Poate  chiar 
mai  mult,  dacă  te-aş  vinde  Lannisterilor,  aşa  cum  te  temi,  dar  n-am  s-o  fac.  Până 
şi  un  câine  se  satură  să  fie  lovit  cu  piciorul.  Dacă  acest  Tânăr  Lup  are  minte  măcar 
cât  o  broască  râioasă,  mă  va  face  lord  şi  mă  va  implora  să  intru  în  slujba  lui.  Are 
nevoie  de  mine,  deşi  s-ar  putea  să  n-o  ştie  încă.  Poate  că  am  să-1  omor  şi  pe 
Gregor  pentru  el.  I-ar  plăcea. 

—  Nu  te  va  lua  niciodată,  îi  răspunse  ea  cu  dispreţ.  Nu  pe  tine. 

—  Atunci  o  să  înhaţ  atâta  aur  cât  pot  duce,  o  să-i  râd  în  nas  şi  o  să-mi  iau 
tălpăşiţa.  Dacă  nu  mă  vrea,  ar  fi  înţelept  să  mă  omoare,  dar  n-o  va  face.  Seamănă 
prea  mult  cu  tatăl  său,  din  câte  am  auzit.  Ţine-ţi  gura  şi  fa  cum  îţi  spun  şi  poate 
vom  ajunge  la  timp  pentru  afurisita  de  nuntă  a  unchiului  tău. 

JON 

Iapa  era  sfârşită,  dar  Jon  nu  putea  s-o  lase  să  se  odihnească.  Trebuia  să  ajungă 
la  Zid  înaintea  Magnarului.  Ar  fi  dormit  în  şa,  dacă  ar  fi  avut,  dar  aşa,  îi  era 
oricum  destul  de  greu  să  se  ţină  călare  şi  cât  era  treaz.  Piciorul  rănit  îl  durea  şi  mai 
rău.  Nu  îndrăznea  să  se  odihnească  îndeajuns  ca  să-1  lase  să  se  vindece.  în  schimb, 
rana  i  se  deschidea  de  fiecare  dată  când  încăleca. 

Când  urcă  o  movilă  şi  văzu  drumul  regelui  şerpuind  mocirlos  în  faţa  lui  către 


218 


nord,  peste  dealuri  şi  câmpii,  mângâie  gâtul  iepei  şi  spuse: 

—  Acum  nu  mai  trebuie  decât  să  urmăm  drumul,  fetiţo.  în  curând,  Zidul. 
Piciorul  îi  era  ţeapăn  ca  lemnul  şi  febra  îl  ameţise  atât  de  tare  încât  de  două  ori  se 
pomeni  mergând  în  direcţia  greşită. 

în  curând,  Zidul.  Şi-i  imagină  pe  prietenii  săi  bând  vin  cu  mirodenii,  în  sala 
comună.  Hobb  la  oalele  sale,  Donai  Noye  la  forjă,  Maester  Aemon  în  camerele  lui 
de  sub  stâncărie.  Şi  Bătrânul  Urs?  Sam,  Grenn,  Edd  cel  Trist,  Dywen  cu  dinţii  lui 
de  lemn...  Jon  nu  putea  decât  să  se  roage  să  fi  scăpat  câţiva  de  la  Pumn. 

Se  gândea  mult  şi  la  Ygritte.  îşi  amintea  mirosul  părului  ei,  căldura  trupului 
ei...  şi  expresia  de  pe  chipul  ei  când  a  despicat  gâtul  bătrânului.  Ai  greşit  s-o 
iubeşti,  îi  şopti  un  glas.  Ai  greşit  s-o  părăseşti,  insistă  un  altul.  Se  întreba  dacă 
tatăl  său  fusese  sfâşiat  în  acelaşi  fel  când  îi  părăsise  mama,  pentru  a  se  întoarce  la 
Lady  Catelyn.  îi  jurase  credinţă  Doamnei  Stark,  iar  eu  am  jurat  credinţă 
Rondului  de  Noapte. 

Aproape  că  trecu  de  Oraşul  Cârtiţei,  atât  de  năucit  de  febră,  încât  nu-şi  dădu 
seama  unde  se  afla.  Cea  mai  mare  parte  din  sat  era  ascunsă  sub  pământ,  doar  cu  o 
mână  de  colibe  desluşindu-se  în  lumina  scăpărătoare  a  lunii.  Bordelul  era  o  şură 
nu  mai  mare  decât  o  latrină,  cu  felinarul  roşu  scârţâind  în  vânt,  un  ochi  injectat  de 
sânge  care  privea  prin  întuneric.  Jon  descăleca  lângă  grajdul  învecinat,  aproape 
prăvălindu-se  de  pe  spinarea  calului  şi  trezind  doi  flăcăi  cu  strigătele  sale. 

—  Am  nevoie  de  un  cal  odihnit,  cu  şa  şi  hăţuri,  le  spuse  pe  un  ton  care  nu  lăsa 
loc  de  discuţii.  îi  aduseră  ce  le  ceruse  şi,  în  plus,  un  burduf  de  vin  şi  o  jumătate  de 
pâine  neagră.  Treziţi  satul,  le  spuse  el.  Preveniţi-i.  La  sud  de  Zid  sunt  sălbatici. 
Strângeţi-vă  lucrurile  şi  porniţi  spre  Castelul  Negru.  îşi  caţără  trupul  pe  spatele 
calului  negru  pe  care  i-1  dăduseră,  scrâşnind  din  dinţi  în  faţa  durerii  din  picior,  şi 
porni  în  goană  către  nord. 

Când  stelele  începeau  să  pălească  pe  cerul  răsăritului,  Zidul  apăru  în  faţa  lui, 
înălţându-se  deasupra  copacilor  şi  a  aburilor  dimineţii.  Lumina  lunii  sclipea  palidă 
pe  suprafaţa  gheţii.  îşi  zori  calul,  urmând  drumul  alunecos,  noroios,  până  când 
zări  turnurile  de  piatră  şi  palatele  din  lemn  ale  Castelului  Negru,  îngrămădite  ca 
nişte  jucării  stricate  sub  imensa  costişă  de  gheaţă.  Zidul  revărsa  sclipiri  rozalii  şi 
purpurii,  cu  primele  raze  ale  zorilor. 

Nici  o  santinelă  nu-1  opri  când  trecu  pe  lângă  clădirile  exterioare.  Nimeni  nu 
ieşi  să-i  taie  calea.  Castelul  Negru  părea  o  ruină,  la  fel  ca  Garda  Apei  Cenuşii. 
Buruieni  brune,  sfărâmicioase,  creşteau  prin  crăpăturile  pietrelor  de  pavaj  ale 
curţilor.  Un  strat  vechi  de  zăpadă  învelea  acoperişurile  Cazărmilor  de  Cremene  şi 
zăcea  în  mormane  lângă  zidul  dinspre  nord  al  Turnului  lui  Hardin,  unde  dormise 
Jon  înainte  să  devină  administratorul  Bătrânului  Urs.  Degete  de  funingine  se 
întindeau  pe  Turnul  Lordului  Comandant,  acolo  unde  fumul  se  revărsase  pe 
ferestre.  După  incendiu,  Mormont  se  mutase  în  Turnul  Regelui,  dar  Jon  nu  vedea 
nici  acolo  vreo  lumină.  De  jos,  nu-şi  putea  da  seama  dacă  pe  Zid,  la  două  sute  de 

metri  deasupra  lui,  patrulau  santinele,  dar  nu  vedea  pe  nimeni  pe  imensa  scară  în 
zigzag  care  urca  pe  faţada  sudică  a  gheţii,  ca  un  fulger  de  lemn. 

Din  hornul  armurăriei  se  ridica  fum,  doar  un  firicel  aproape  invizibil  pe  cerul 
cenuşiu  al  nordului,  dar  era  îndeajuns.  Jon  descăleca  şi  se  îndreptă,  şchiopătând, 
către  el.  Căldura  se  revărsa  pe  uşa  deschisă  ca  răsuflarea  fierbinte  a  verii, 
înăuntru,  ciungul  Donai  Noye  îşi  muncea  foalele  lângă  foc.  La  auzul  zgomotului, 
ridică  privirea: 

—  Jon  Snow? 

—  Nimeni  altul.  în  ciuda  febrei,  a  oboselii,  a  piciorului,  a  Magnarului,  a 
bătrânului,  a  Ygrittei,  a  lui  Mance,  în  ciuda  tuturor  celor  întâmplate,  Jon  zâmbi. 
Era  plăcut  să  fie  înapoi,  era  plăcut  să-1  vadă  pe  Noye,  cu  burdihanul  lui  şi  mâneca 
suflecată,  cu  maxilarul  acoperit  de  o  mirişte  neagră,  zburlită. 

Fierarul  lăsă  foalele  din  mână. 

—  Faţa  ta. . . 

Aproape  că  uitase  de  faţa  lui. 

—  Un  om-fiară  a  încercat  să-mi  scoată  ochiul. 
Noye  se  încruntă. 

—  Cu  sau  fără  cicatrici,  e  o  faţă  pe  care  nu  credeam  s-o  revăd.  Am  auzit  că 
te-ai  dus  la  Mance  Rayder. 

Jon  se  agăţă  de  uşă,  ca  să  se  ţină  pe  picioare. 

—  Cine  v-a  spus  asta? 

—  Jarman  Buckwell.  S-a  întors  acum  două  săptămâni.  Iscoadele  lui  susţin  că 
te-au  văzut  cu  ochii  lor,  călărind  alături  de  coloana  de  sălbatici,  îmbrăcat  în 
mantie  din  piele  de  oaie.  Noye  îl  ţintui  cu  privirea.  Văd  că  ultima  parte  e 
adevărată. 

—  Totul  e  adevărat,  mărturisi  Jon.  De  la  început  până  la  sfârşit. 

—  Atunci  ar  trebui  să  scot  sabia,  să  te  omor? 

—  Nu.  Executam  nişte  ordine.  Ultimul  ordin  al  lui  Qhorin  Halfhand.  Noye, 
unde  e  garnizoana? 

—  Apără  Zidul  de  amicii  tăi  sălbatici. 

—  Da,  dar  unde? 

—  Peste  tot.  Harma  Cap-de-Câine  a  fost  văzută  la  Woodswatch-by-the-Pools, 
Rattleshirt  la  Gorganul  Lung,  Plângătorul  lângă  Hotarul  Gheţii.  De  la  un  capăt  la 
altul  al  Zidului...  sunt  aici,  sunt  acolo,  urcă  lângă  Poarta  Reginei,  lovesc  porţile 
Străjii  Cenuşii,  se  masează  lângă  Eastwatch. . .  dar  cum  zăresc  o  mantie  neagră,  au 
dispărut.  în  ziua  următoare  sunt  în  altă  parte. 

Jon  îşi  înghiţi  un  geamăt. 

—  Trucuri.  Mance  vrea  să  ne  împrăştiem,  nu-ţi  dai  seama?  Iar  Bowen  Marsh 
i-a  făcut  pe  plac.  Poarta  e  aici.  Atacul  e  aici. 

Noye  traversă  încăperea. 

—  Piciorul  ţi-e  baltă  de  sânge. 

Jon  îşi  coborî  privirea  plictisit.  Era  adevărat.  Rana  i  se  deschisese  din  nou. 

—  O  săgeată. . . 

—  Săgeata  unui  sălbatic.  Nu  era  o  întrebare.  Noye  avea  o  singură  mână,  dar 
plesnea  de  muşchi.  O  strecură  sub  braţul  lui  Jon,  sprijinindu-1.  Eşti  alb  ca  varul  şi 
mai  şi  arzi  pe  deasupra.  Te  duc  la  Aemon. 

—  N-avem  timp.  La  sud  de  Zid  sunt  sălbatici.  Urcă  dinspre  Coroana  Reginei, 
să  deschidă  poarta. 

—  Câţi?  Noye  îl  trecu  pe  Jon  dincolo  de  uşă. 

—  O  sută  douăzeci,  bine  înarmaţi  pentru  nişte  sălbatici.  Cu  armuri  de  bronz  şi 
ceva  arme  de  oţel.  Câţi  au  rămas  aici? 

—  Vreo  patruzeci,  răspunse  Donai  Noye.  Cei  schilozi  şi  infirmi  şi  câţiva  băieţi 
aflaţi  încă  în  perioada  de  pregătire. 

—  Dacă  Marsh  e  plecat,  pe  cine  a  numit  castelan? 
Armurierul  râse. 

—  Pe  Ser  Wynton,  zeii  să-1  apere.  Ultimul  cavaler  din  castel  şi  din 
împrejurimi.  Problema  e  că  Stout  a  uitat,  se  pare,  şi  nimeni  nu  se  grăbeşte  să-i 
amintească.  Bănuiesc  că  n-avem  alt  comandant  în  afară  de  mine.  Cel  mai  jigărit 
dintre  schilozi. 

Asta,  cel  puţin,  era  de  bine.  Armurierul  ciung  era  pragmatic,  dur  şi  călit  în 
război.  Ser  Wynton  Stout,  pe  de  altă  parte...  ei,  bine,  el  era  cercetaş  de 
optsprezece  ani  şi  îşi  pierduse  şi  puterea,  şi  minţile.  O  dată,  adormise  la  cină  şi 
aproape  că  se  înecase  în  strachina  cu  supă  de  mazăre. 

—  Unde  ţi-e  lupul?  îl  întrebă  Noye  în  timp  ce  traversau  curtea. 

—  Nălucă.  A  trebuit  să-1  părăsesc  când  am  escaladat  Zidul.  Am  sperat  că  va 
găsi  drumul  încoace. 

—  îmi  pare  rău,  băiete.  N-a  dat  nici  un  semn.  Urcară,  şchiopătând,  spre  uşa 
maesterului,  în  fortăreaţa  lungă  de  lemn  de  sub  stâncărie.  Armurierul  lovi  uşa  cu 
piciorul.  Clydasl  După  o  clipă,  un  omuleţ  îndesat,  rotofei,  în  straie  negre,  se  uită 
afară.  Ochii  săi  mici  şi  roz  se  lărgiră  când  dădură  de  Jon. 

—  Aşază-1  culcat  pe  băiat.  II  aduc  pe  maester. 

în  şemineu  ardea  focul  şi  aerul  din  încăpere  era  aproape  sufocant.  Căldura  îl 
moleşi.  De  îndată  ce  Naye  îl  întinse  pe  spate,  Jon  închise  ochii,  ca  lumea  să  nu  se 
mai  învârtă.  Auzea  corbii  cârâind  nemulţumiţi  în  stâncăria  de  deasupra.  Snow, 
zicea  o  pasăre.  Snow,  snow,  snow.  Asta  era  mâna  lui  Sam,  îşi  aminti  Jon.  Oare  şi 
Samwell  Tarly  ajunsese  teafăr  acasă,  sau  doar  păsările? 

Maester  Aemon  nu  se  lăsă  mult  aşteptat.  înainta  încet,  cu  o  mână  pătată  pe 
braţul  lui  Clydas,  apropiindu-se  cu  paşi  mici,  târşâiţi.  în  jurul  gâtului  său  subţire 
atârna  colanul  greu,  cu  zalele  de  aur  şi  argint  sclipind  printre  cele  de  fier,  plumb, 
cositor  şi  alte  metale  de  rând. 

—  Jon  Snow,  zise  el,  trebuie  să-mi  spui  tot  ce  ai  văzut  şi  tot  ce  ai  făcut,  după 
ce  te  înzdrăveneşti.  Donai,  pune  oala  cu  vin  pe  foc,  la  fel  şi  fiarele  mele.  Le  vreau 

încinse.  Clydas,  voi  avea  nevoie  de  cuţitul  tău  bun,  ascuţit. 

Maesterul  avea  mai  mult  de  o  sută  de  ani;  era  zbârcit,  fragil,  spân  şi  orb  de-a 
binelea.  Dar  dacă  ochii  săi  lăptoşi  nu  vedeau  nimic,  mintea  îi  era  la  fel  de  ascuţită 
ca  întotdeauna. 

—  Se  apropie  sălbaticii,  îi  spuse  Jon  în  timp  ce  Clydas  trecea  o  lamă  în  susul 
unui  crac  al  pantalonilor  săi,  tăind  pânza  groasă,  neagră,  scorţoasă  de  sângele 
vechi  şi  îmbibată  în  cel  nou.  Dinspre  sud.  Am  escaladat  Zidul. . . 

Maester  Aemon  mirosi  bandajul  improvizat  al  lui  Jon  după  ce  Clydas  îl  tăie. 

—  Noi? 

—  Eram  cu  ei.  Qhorin  Halfhand  mi-a  dat  ordin  să  mă  alătur  sălbaticilor.  Jon 
tresări  când  degetul  maesterului  începu  să  cerceteze  rana,  lovind  şi  apăsând. 
Magnarul  din  Thenn. . .  Aaah,  mă  doare.  Strânse  din  dinţi.  Unde  e  Bătrânul  Urs? 

—  Jon. . .  îmi  vine  greu  să-ţi  spun,  dar  Lordul  Comandant  a  fost  ucis  la 
Fortăreaţa  lui  Craster,  de  mâinile  Fraţilor  Juraţi. 

—  Fra...  Oamenii  noştri?  Cuvintele  lui  Aemon  îi  aduceau  mai  multă  durere 
decât  degetele  sale.  Jon  şi-1  amintea  pe  Bătrânul  Urs  aşa  cum  îl  văzuse  ultima 
dată,  stând  în  faţa  cortului  său,  cu  corbul  pe  un  braţ,  croncănind  după  grăunţe. 
Mormont  mort?  Se  temuse  de  asta  de  când  văzuse  urmările  bătăliei  de  la  Pumn, 
dar  lovitura  nu  era  mai  puţin  zdrobitoare.  Ce  s-a  întâmplat?  Cine  s-a  întors 
împotriva  lui? 

—  Garth  din  Oraşul  Vechi,  Ollo  Ciungul,  Jungher. . .  tâlhari,  laşi  şi  criminali, 
toată  şleahta.  Ar  fi  trebuit  să  ne  aşteptăm  la  asta.  Rondul  nu  mai  e  ce -a  fost.  Prea 
puţini  oameni  cinstiţi,  ca  să  ţină  haimanalele  la  respect.  Donai  Naye  întoarse 
cuţitul  maesterului  în  foc.  O  duzină  de  oameni  de  nădejde  s-au  întors.  Edd  cel 
Trist,  Uriaşul,  prietenul  tău  Zimbrul.  Am  auzit  povestea  de  la  ei. 

Doar  o  duzină!  Două  sute  de  oameni  plecaseră  de  la  Castelul  Negru  cu  Lordul 
Comandant  Mormont,  două  sute  dintre  cei  mai  destoinici  bărbaţi  ai  Rondului. 

—  Asta  înseamnă  că  Marsh  e  Lord  Comandant?  Bătrâna  Rodie  era  un  om 
prietenos  şi  un  Prim  Administrator  sârguincios,  dar  era  cu  totul  nepotrivit  să 
înfrunte  o  oaste  a  sălbaticilor. 

—  Deocamdată,  până  când  putem  să  facem  o  alegere,  răspunse  Maester 
Aemon.  Clydas,  adu-mi  carafa. 

O  alegere!  Cu  Qhorin  Halfhand  şi  Jaremy  Rykker  morţi  amândoi  şi  cu  Ben 
Stark  încă  dispărut,  cine  mai  rămânea?  Nu  Bowen  Marsh  sau  Wynton  Stout,  asta 
era  sigur.  Oare  Thoren  Smallwood  supravieţuise  la  Pumn?  Sau  Ser  Ottyn 
Wythers?  Nu,  va  fi  Cotter  Pyke  sau  Ser  Denys  Mallister.  Dar  care,  totuşi? 
Comandanţii  de  la  Turnul  Umbrei  şi  de  la  Eastwatch  erau  oameni  de  nădejde,  dar 
mult  diferiţi.  Ser  Denys  era  curtenitor  şi  prudent,  galant  pe  măsura  anilor  ce-i  avea 
în  plus.  Pyke,  mai  tânăr,  bastard,  cu  limba  ascuţită  şi  din  cale-afară  de  îndrăzneţ. 
Mai  rău,  cei  doi  se  dispreţuiau.  Bătrânul  Urs  îi  ţinea  departe  unul  de  altul,  la  cele 
două  capete  ale  Zidului.  Jon  ştia  că  Mallisterii  erau  neîncrezători  până  în  măduva 

oaselor  faţă  de  oamenii  de  fier. 

Un  junghi  de  durere  îi  aminti  de  propriile-i  suferinţe.  Maesterul  îl  strânse  de 
mână. 

—  Clydas  îţi  aduce  laptele  macului.  Jon  încercă  să  se  ridice. 

—  N-am  nevoie... 

—  Ba  da,  zise  ferm  Aemon.  O  să  doară. 

Donai  Noye  traversă  camera  şi-1  împinse  pe  Jon  înapoi  pe  spate. 

—  Stai  locului,  altfel  te  leg. 

Chiar  şi  cu  un  singur  braţ,  fierarul  îl  manevra  ca  pe  un  copil.  Clydas  se 
întoarse  cu  o  carafă  verde  şi  o  cupă  rotunjită  de  piatră.  Maester  Aemon  o  umplu 
ochi. 

—  Bea  asta. 

în  chinurile  sale,  Jon  îşi  muşcase  buza.  Simţea  gustul  sângelui  amestecat  cu 
poţiunea  vâscoasă,  înecăcioasă.  Se  abţinu  cu  greu  să  nu  vomite. 

Clydas  aduse  un  lighean  cu  apă  fierbinte  şi  Maester  Aemon  îi  spălă  rana  de 
sânge  şi  puroi.  Oricât  de  blând  era  bătrânul,  lui  Jon  îi  venea  să  ţipe  la  cea  mai 
mică  atingere. 

—  Oamenii  Magnarului  sunt  disciplinaţi  şi  au  armuri  de  bronz,  le  spuse  Jon. 
Vorbitul  îl  ajuta  să-şi  mute  gândul  de  la  picior. 

—  Magnar  e  un  lord  din  Skagos,  zise  Noye.  Când  am  venit  eu  prima  oară  la 
Zid,  la  Eastwatch  erau  skagoseni.  îmi  amintesc  că  i-am  auzit  vorbind  despre  el. 

—  Cred  că  Jon  a  folosit  cuvântul  Magnar  cu  sensul  celălalt,  preciza  Maester 
Aemon,  nu  ca  nume  de  familie,  ci  ca  titlu.  Vine  din  Limba  Veche. 

—  înseamnă  stăpân,  îl  aprobă  Jon.  Styr  este  Magnarul  unui  loc  numit  Thenn, 
la  nordul  îndepărtat  al  Colţilor  de  Gheaţă.  Are  o  sută  de  oameni  ai  lui  şi  douăzeci 
de  luptători  care  cunosc  Gâtul  aproape  la  fel  de  bine  ca  noi.  Dar  Mance  n-a  găsit 
cornul  încă,  asta  e  ceva.  Cornul  Iernii,  asta  căuta  de-a  lungul  Apei  Laptelui. 

Maester  Aemon  se  opri,  cu  cârpa  în  mână. 

—  Cornul  Iernii  e  o  legendă  străveche.  Regele-de-Dincolo-de-Zid  chiar  crede 
că  există  aşa  ceva? 

—  Toţi  cred,  răspunse  Jon.  Ygritte  spunea  că  au  deschis  o  sută  de  morminte... 
morminte  de  cavaleri  şi  de  eroi,  pe  tot  cuprinsul  văii  Apei  Laptelui,  dar  n-au. . . 

—  Cine  e  Ygritte?  întrebă  ţintit  Noye. 

—  O  femeie  dintre  oamenii  liberi.  Cum  putea  să  le-o  descrie  pe  Ygritte?  E 
caldă  şi  isteaţă  şi  amuzantă  şi  poate  să  sărute  un  bărbat  sau  să-  i  taie  beregata.  E 
cu  Styr,  dar  nu  e...  e  tânără,  doar  o  fetişcană  la  drept  vorbind,  sălbatică,  dar  ea... 
A  ucis  un  bătrân  pentru  că  făcea  un  foc.  îşi  simţea  limba  grea  şi  împleticită. 
Laptele  macului  îi  întuneca  minţile.  Mi-am  încălcat  jurămintele  cu  ea.  N-am  vrut, 
dar...  A  fost  o  greşeală.  A  fost  o  greşeală  s-o  iubesc,  o  greşeală  s-o  părăsesc... 
N-am  fost  destul  de  puternic.  Halfhand  mi-a  poruncit:  mergi  cu  ei,  urmăreşte-i,  nu 
trebuie  să  şovăi. . .  Eu. . .  Capul  îi  căzu,  de  parcă  ar  fi  fost  umplut  cu  lână  udă. 

Maester  Aemon  mirosi  din  nou  rana  lui  Jon.  Pe  urmă  puse  cârpa  însângerată 
înapoi  în  lighean  şi  spuse. 

—  Donai,  cuţitul  fierbinte,  te  rog.  Voi  avea  nevoie  de  tine  să-1  ţii  nemişcat. 
N-o  să  ţip,  îşi  spuse  Jon  când  văzu  lama  strălucind  ca  para  focului.  Dar  încalcă 

şi  acest  jurământ.  Donai  Noye  îl  ţinu  apăsat,  în  timp  ce  Clydas  conduse  mâna 
maesterului.  Jon  nu  se  clinti,  însă  izbi  cu  pumnul  în  masă,  iar  şi  iar  şi  iar.  Durerea 
era  atât  de  copleşitoare  încât  se  simţea  mic  şi  slab  şi  neajutorat  înăuntrul  ei,  un 
prunc  scâncind  în  întuneric.  Ygritte,  gândi  el  când  simţi  duhoarea  de  carne  arsă  în 
nări  şi  auzi  propriul  ţipăt  răsunându-i  în  urechi.  Ygritte,  am  fost  nevoit.  Pentru  o 
fracţiune  de  secundă,  durerea  începu  să  se  stingă.  Dar  pe  urmă  fierul  atinse  carnea 
din  nou  şi  Jon  leşină. 

Când  pleoapele  i  se  deschiseră,  era  îmbrăcat  în  lână  groasă  şi  plutea.  N-avea 
cum  să  se  mişte,  dar  asta  n-avea  nici  o  importanţă.  O  vreme,  visă  că  Ygritte  era  cu 
el,  îl  îngrijea  cu  mâini  blânde.  în  cele  din  urmă,  închise  ochii  şi  dormi. 

A  doua  trezire  nu  mai  fu  atât  de  blândă.  Camera  era  întunecată,  dar  sub  pături 
durerea  revenise,  o  pulsaţie  în  picior  care  răsucea  un  cuţit  fierbinte  la  cea  mai 
mică  mişcare.  Jon  află  asta  pe  pielea  lui,  când  încercă  să  vadă  dacă  mai  avea 
picior.  Gâfâind,  îşi  înghiţi  un  urlet  şi  strânse  din  nou  pumnul. 

—  Jon?  O  lumânare  îşi  făcu  apariţia  şi  un  chip  bine-cunoscut  îl  privea  de  sus, 
cu  urechile  lui  mari.  N-ar  trebui  să  te  mişti. 

—  Pyp?  Jon  întinse  mâna  şi  celălalt  băiat  îi  apucă  palma  şi  i-o  strânse.  Te 
credeam  plecat. . . 

—  ...  cu  Bătrâna  Rodie?  Nu,  crede  că  sunt  prea  mic  şi  necopt.  Grenn  e  şi  el 
aici. 

—  Sunt  şi  eu  aici.  Grenn  se  apropie  pe  cealaltă  parte  a  patului.  Am  adormit. 
Jon  avea  gâtlejul  uscat. 

—  Apă,  gâfâi  el.  Grenn  îi  aduse  apă  şi  i-o  ridică  la  buze.  Am  văzut  Pumnul, 
zise  Jon,  după  o  lungă  înghiţitură.  Sângele  şi  caii  morţi...  Noye  zicea  că  o  duzină 
s-au  întors...  cine? 

—  Dywen  s-a  întors.  Uriaşul.  Edd  cel  Trist,  Donnel  Hill  cel  Dulce,  Ulmer, 
Lew  Stângaciul,  Garth  Pană-Cenuşie,  încă  patru  sau  cinci.  Eu. 

—  Sam? 

Grenn  îşi  feri  privirea. 

—  L-a  ucis  pe  unul  dintre  Ceilalţi,  Jon.  Am  văzut.  L-a  înjunghiat  cu  pumnalul 
acela  din  sticla  dragonului  pe  care  i  l-ai  făcut  tu  şi  am  început  să-i  spunem  Sam 
Ucigaşul.  Nu-i  plăcea. 

Sam  Ucigaşul.  Jon  nu-şi  putea  imagina  pe  cineva  mai  puţin  potrivit  în  rolul  de 
luptător  decât  Sam  Tarly. 

—  Ce  s-a  întâmplat  cu  el? 

—  L-am  părăsit.  Grenn  părea  nefericit.  L-am  scuturat  şi  am  ţipat  la  el,  chiar 
l-am  pălmuit  peste  faţă.  Uriaşul  a  încercat  să-1  ridice  în  picioare,  dar  a  fost  prea 

greu.  îţi  aduci  aminte,  în  timpul  antrenamentelor,  cum  se  ghemuia  la  pământ  şi 
rămânea  acolo,  scâncind?  La  Fortăreaţa  lui  Craster  nici  măcar  nu  scâncea. 
Jungher  şi  Ollo  scotoceau  zidurile  în  sus  şi-n  jos,  căutând  de  mâncare,  Garth  şi 
Garth  se  luptau,  unii  siluiau  nevestele  lui  Craster.  Edd  cel  Trist  s-a  gândit  că  gaşca 
lui  Jungher  îi  va  omorî  pe  toţi  cei  loiali,  ca  să  nu  spună  ce  au  făcut  şi  erau  doi 
contra  unu.  L-am  lăsat  pe  Sam  cu  Bătrânul  Urs.  Nu  se  clintea,  Jon. 

Erai  fratele  lui,  aproape  că  spuse.  Cum  l-ai  putut  lăsa  între  sălbatici  şi 
criminali? 

—  S-ar  putea  să  fie  încă  în  viaţă,  adăugă  Pyp.  S-ar  putea  să  ne  surprindă  pe  toţi 
şi  să  apară  mâine  călare  pe  drum. 

—  Cu  capul  lui  Mance  Rayder,  da.  Jon  îşi  dădea  seama  că  Grenn  se  străduia  să 
pară  vesel.  Sam  Ucigaşul. 

Jon  încercă  să  se  ridice  din  nou.  Fu  o  greşeală,  la  fel  ca  prima  dată.  Ţipă, 
înjurând. 

—  Grenn,  du-te  şi  trezeşte-1  pe  Maester  Aemon,  zise  Pyp.  Spune-i  că  Jon  mai 
are  nevoie  de  nişte  lapte  de  mac. 

Da,  gândi  el. 

—  Nu,  spuse  el.  Magnarul. . . 

—  Ştim,  îl  întrerupse  Pyp.  Santinelele  de  la  Zid  au  primit  ordin  să  stea  cu  ochii 
spre  sud,  iar  Donai  Noye  a  trimis  câţiva  oameni  pe  Creasta  Furtunii  să  vegheze 
drumul  regelui.  Maester  Aemon  a  trimis  păsări  la  Eastwatch  şi  la  Turnul  Umbrei. 

Maester  Aemon  se  apropie  de  pat  cu  paşi  târşâiţi,  sprijinindu-se  cu  o  mână  de 
umărul  lui  Grenn. 

—  Jon,  ia-o  uşurel.  E  bine  că  te-ai  trezit,  dar  trebuie  să-ţi  acorzi  timp  să  te 
vindeci.  Am  opărit  rana  cu  vin  fiert  şi  am  închis-o  cu  o  cataplasmă  de  urzici, 
seminţe  de  muştar  şi  pâine  mucegăită,  dar  dacă  nu  te  odihneşti. . . 

—  Nu  pot.  Jon  se  lupta  cu  durerea,  încercând  să  se  ridice.  Mance  va  fi  aici  în 
curând. . .  mii  de  oameni,  uriaşi,  mamuţi. . .  aţi  trimis  vorbă  la  Winterfell?  La  rege? 
Sudoarea  îi  picura  de  pe  frunte.  închise  o  clipă  ochii. 

Grenn  îi  aruncă  lui  Pyp  o  privire  ciudată. 

—  Nu  ştie. 

—  Jon,  zise  Maester  Aemon,  o  sumedenie  de  lucruri  s-au  petrecut  câtă  vreme 
ai  lipsit,  şi  puţine  dintre  ele  bune.  Balon  Greyjoy  s-a  încoronat  din  nou  şi  şi-a 
trimis  corăbiile  împotriva  Nordului.  Regii  se  înmulţesc  ca  buruienile  oriunde  te 
întorci  şi  am  trimis  apeluri  către  toţi,  dar  nu  vine  nimeni.  Au  treburi  mai  presante 
pentru  săbiile  lor,  iar  noi  suntem  departe  şi  uitaţi...  Cât  despre  Winterfell...  Jon, 
fii  tare. . .  Winterfellul  nu  mai  există. . . 

—  Nu  mai  există?  Jon  se  holbă  la  ochii  albi  ai  lui  Aemon  şi  la  chipul  său 
zbârcit.  Fraţii  mei  sunt  la  Winterfell.  Bran  şi  Rickon. . . 

Maesterul  îi  atinse  fruntea. 

—  îmi  pare  rău,  Jon.  Fraţii  tăi  au  murit  la  porunca  lui  Theon  Greyjoy,  după  ce 

a  luat  în  stăpânire  Winterfellul  în  numele  tatălui  său.  Când  purtătorii  de  flamuri  ai 
tatălui  tău  ameninţau  să-1  recucerească,  Greyjoy  a  dat  foc  castelului. 

—  Fraţii  tăi  au  fost  răzbunaţi,  interveni  Grenn.  Fiul  lui  Bolton  i-a  ucis  pe  toţi 
oamenii  de  fier  şi  se  zice  că  îl  jupoaie  pe  Theon  Greyjoy,  bucată  cu  bucată,  pentru 
ce  a  făcut. 

—  îmi  pare  rău,  Jon.  Pyp  îl  strânse  de  umăr.  Tuturor  ne  pare. 

Lui  Jon  nu-i  plăcuse  niciodată  Theon  Greyjoy,  dar  fusese  pupilul  tatălui  lor. 
Un  nou  spasm  de  durere  îi  smuci  piciorul  şi  următorul  lucru  pe  care  îl  ştiu  era  că 
se  afla  din  nou  culcat  pe  spate. 

—  Trebuie  să  fie  o  greşeală,  insistă  el.  La  Coroana  Reginei  am  văzut  un  lup 
străvechi,  un  lup  cenuşiu...  cenuşiu...  m-a  recunoscut.  Dacă  Bran  era  mort,  oare 
era  posibil  ca  o  parte  din  el  să  continue  să  trăiască  în  lupul  său,  aşa  cum  trăia 
Orell  în  trupul  vulturului  său? 

—  Bea  asta. 

Grenn  îi  duse  cupa  la  buze.  Jon  bău.  Mintea  îi  era  încă  plină  de  lupi  şi  vulturi, 
de  râsetele  fraţilor  săi.  Feţele  de  deasupra  lui  începură  să  se  înceţoşeze  şi  să 
dispară.  Nu  pot  fi  morţi.  Theon  n-ar  fi,  făcut  una  ca  asta.  Iar  Winterfellul...  granit 
cenuşiu,  stejar  şi  fier,  ciori  învărtindu-se  în  jurul  turnurilor,  abur  ridicându-se 
din  iazurile  fierbinţi  ale  pădurii  zeilor,  regii  de  piatră  aşezaţi  pe  tronurile  lor... 
cum  se  putea  ca  Winterfellul  să  dispară? 

Când  trecu  în  lumea  viselor,  se  pomeni  iarăşi  acasă,  bălăcindu-se  în  iazurile 
fierbinţi,  sub  imensul  copac  alb  al  inimii  care  avea  chipul  tatălui  său.  Ygritte  era 
cu  el,  râzându-i,  lepădându-şi  veşmintele  până  când  era  goală  ca  un  nou-născut, 
încercând  să-1  sărute,  dar  el  nu  putea,  nu  sub  privirile  tatălui  său.  Era  sânge  din 
sângele  Winterfellului,  un  om  al  Rondului  de  Noapte.  Nu  voi  aduce  pe  lume  un 
bastard,  îi  spuse  Ygrittei.  Nu  voi  face  asta.  Nu.  „Nimic  nu  ştii,  Jon  Snow",  şopti 
ea,  cu  pielea  topindu-i-se  în  apa  fierbinte,  cu  carnea  desprinzându-i-se  de  pe  oase, 
până  când  numai  craniul  şi  scheletul  ei  mai  rămăseseră  şi  iazul  fierbea  vâscos  şi 
roşu. 

CATELYN 

Auziră  Furca  Verde  înainte  s-o  vadă,  un  murmur  nesfârşit,  ca  mârâitul  unei 
fiare  uriaşe.  Râul  era  un  torent  în  clocot,  cu  jumătate  mai  lat  decât  fusese  anul 
trecut,  când  Robb  îşi  divizase  aici  oastea  şi  jurase  să  ia  o  Frey  de  soţie,  dacă  va  fi 
lăsat  să  treacă.  Atunci  avea  nevoie  de  Lordul  Walder  şi  de  podul  său,  iar  acum 
are  nevoie  şi  mai  mult.  Catelyn  privea  cu  inima  plină  de  îndoieli  apele  verzi, 
întunecate,  în  trecerea  lor  învolburată.  N-avem  cum  să  traversăm  cu  pasul,  nici  să 
înotăm  şi  ar  putea  să  treacă  o  lună  până  când  apele  se  vor  retrage. 

Când  se  apropiară  de  Gemeni,  Robb  îşi  puse  coroana  pe  cap  şi  îi  chemă  pe 

Catelyn  şi  Edmure  alături  de  el.  Ser  Raynald  Westerling  îi  purta  stindardul,  lupul 
străvechi  al  Casei  Stark  pe  un  fundal  alb  ca  gheaţa. 

Turnurile  porţii  se  iviră  prin  ploaie  ca  nişte  fantasme,  apariţii  gri,  înceţoşate, 
care  se  întrupau  cu  fiecare  pas.  Fortăreaţa  Freyilor  nu  era  formată  dintr-un  singur 
castel,  ci  din  două;  imagini  în  oglindă,  din  piatră  udă,  înălţându-se  pe  ambele 
maluri  ale  apei  şi  unite  de  un  imens  pod  arcuit.  Din  mijlocul  podului  se  ridica 
Turnul  Apei,  cu  râul  curgând  iute,  de-a  dreptul  pe  sub  el.  în  maluri  fuseseră  tăiate 
canale,  formând  şanţuri  care  făceau  din  fiecare  geamăn  o  insulă.  Ploile 
transformaseră  şanţurile  în  lacuri  cu  apă  mică. 

Dincolo  de  apele  tumultuoase,  Catelyn  vedea  mii  de  oameni  care -şi  aşezaseră 
tabăra  în  jurul  castelului  dinspre  răsărit,  cu  flamurile  atârnând  din  vârful  lăncilor, 
în  faţa  corturilor,  ca  tot  atâtea  pisici  înecate.  Din  pricina  ploii,  era  cu  neputinţă  să 
le  desluşească  însemnele  şi  culorile.  Cele  mai  multe  erau  cenuşii,  aşa  i  se  părea, 
dar  sub  un  asemenea  cer,  lumea  întreagă  părea  cenuşie. 

—  Robb,  aici  trebuie  să  calci  în  vârful  picioarelor,  îşi  sfătui  ea  fiul.  Lordul 
Walder  are  pielea  subţire  şi  limba  ascuţită  şi  unii  dintre  fiii  săi  vor  fi  semănând, 
fără  doar  şi  poate,  cu  tatăl  lor.  Nu  trebuie  să  te  laşi  provocat. 

—  îi  cunosc  pe  Frey,  mamă.  Ştiu  cât  i-am  jignit  şi  câtă  nevoie  am  de  ei.  Voi  fi 
dulce  ca  un  septon. 

Catelyn  se  foi  stânjenită  în  şa. 

—  Dacă  ni  se  serveşte  ceva  la  sosire,  sub  nici  un  chip  să  nu  refuzi.  Ia  ceea  ce  ţi 
se  oferă,  bea  şi  mănâncă  în  văzul  tuturor.  Dacă  nu  ni  se  oferă  nimic,  cere  pâine  şi 
brânză  şi  o  cupă  cu  vin. 

—  Sunt  mai  mult  ud  decât  înfometat. . . 

—  Robb,  ascultă- mă.  După  ce  i-ai  mâncat  pâinea  şi  sarea,  ai  drepturile 
oaspetelui  şi  sub  acoperişul  lui  vei  fi  sub  protecţia  legilor  ospitalităţii. 

Robb  părea  mai  mult  amuzat  decât  speriat. 

—  Am  o  oaste  să  mă  apere,  mamă.  N-am  nevoie  să  mă  încred  în  pâine  şi  sare. 
Dar  dacă  Lordului  Walder  îi  face  plăcere  să-mi  servească  tocană  de  cioară 
înăbuşită  în  viermi,  voi  mânca  şi  voi  mai  cere  o  porţie. 

Patru  Frey  porniră  dinspre  poarta  vestică,  înfăşuraţi  în  mantii  grele  din  lână 
groasă,  gri.  Catelyn  îl  recunoscu  pe  Ser  Ryman,  fiul  răposatului  Ser  Stevron,  care 
fusese  întâiul  născut  al  Lordului  Walder.  Cu  tatăl  său  mort,  Ryman  era 
moştenitorul  Gemenilor.  Faţa  pe  care  o  zărea  sub  glugă  era  cărnoasă,  mare  şi 
nătângă.  Ceilalţi  trei  erau,  pesemne,  fiii  lui,  strănepoţii  Lordului  Walder. 

Edmure  îi  confirmă  supoziţiile. 

—  Edwyn  e  cel  mai  mare.  Cel  slab,  cu  aer  băţos.  Bărbatul  vânos,  cu  barbă,  e 
Walder  cel  Negru,  un  individ  periculos.  Petyr  e  la  margine,  flăcăul  cu  faţa 
nenorocită.  Fraţii  lui  îi  spun  Petyr  Băşicuţă.  E  doar  cu  un  an  sau  doi  mai  mare 
decât  Robb,  dar  Lordul  Walder  1-a  însurat  la  zece  ani  cu  o  femeie  care  avea  de  trei 
ori  vârsta  lui.  Zei,  sper  că  Roslin  nu  seamănă  cu  el. 

Se  opriră  să-şi  lase  oaspeţii  să  se  apropie.  Flamura  lui  Robb  atârna  pleoştită, 
iar  răpăitul  monoton  al  ploii  se  îngemăna  cu  năvala  apelor  umflate  ale  Furcii 
Verzi  care  îi  însoţea,  în  dreapta.  Vântul  Cenuşiu  ţâşni  în  faţă,  cu  coada  întinsă, 
privind  cu  ochii  între-deschişi,  de  un  auriu  întunecat.  Când  ajunse  la  câţiva  metri 
de  grupul  Freyilor,  Catelyn  îl  auzi  mârâind,  un  huruit  înfundat,  care  se  confunda 
cu  iureşul  râului.  Robb  îl  privi  speriat. 

—  Vânt  Cenuşiu,  la  mine.  La  mine! 

în  loc  să-1  asculte,  lupul  străvechi  făcu  un  salt  înainte,  arătându-şi  colţii. 

Calul  lui  Ser  Ryman  se  dădu  în  spate,  cu  un  nechezat  de  spaimă,  iar  cel  al  lui 
Petyr  Băşicuţă  se  cabra,  aruncându-1  la  pământ.  Doar  Walder  cel  Negru  reuşi  să-şi 
ţină  calul  în  frâu.  Apucă  mânerul  săbiei. 

—  Nu!  strigă  Robb.  Vânt  Cenuşiu,  aici!  Aici! 
Catelyn  se  năpusti  printre  lupul  străvechi  şi  cai. 

Când  trecu  prin  faţa  Vântului  Cenuşiu,  noroiul  ţâşni  de  sub  copitele  iepei  sale. 
Lupul  se  întoarse  şi  abia  apoi  păru  să-1  audă  pe  Robb  strigându-1. 

—  Aşa  îşi  răscumpără  un  Stark  greşelile?  urlă  Walder  cel  Negru,  cu  sabia 
scoasă  din  teacă.  Jalnic  salut,  aş  zice,  să-ţi  asmuţi  lupul  împotriva  noastră. 

Ser  Ryman  descălecase,  să-1  ajute  pe  Petyr  Băşicuţă  să  se  ridice  în  picioare. 
Flăcăul  era  înnoroiat,  dar  teafăr. 

—  Am  venit  să-mi  prezint  scuzele  pentru  jignirea  pe  care  am  adus-o  Casei  tale 
şi  să-mi  văd  unchiul  însurat.  Robb  săltă  jos  din  şa.  Petyr,  ia  calul  meu.  Al  tău  e 
hăt,  departe. 

Petyr  se  uită  la  tatăl  său  şi  spuse: 

—  Pot  călări  cu  oricare  dintre  fraţii  mei.  Freyii  nu  schiţară  nici  un  gest  de 
reverenţă. 

—  Ai  întârziat,  declară  Ser  Ryman. 

—  Ploile  ne-au  întârziat,  răspunse  Robb.  Am  trimis  un  corb. 

—  Nu  văd  femeia. 

Prin  femeia,  Ser  Ryman  voia  să  spună  Jeyne  Westerling,  ştiau  cu  toţii.  Lady 
Catelyn  zâmbi,  scuzându-se: 

—  Regina  Jeyne  a  fost  ostenită  după  atâta  drum,  ser.  Fără  îndoială  vă  va  vizita 
când  lucrurile  se  vor  mai  aşeza. 

—  Bunicul  meu  va  fi  nemulţumit. 

Deşi  Walder  cel  Negru  vârâse  sabia  în  teacă,  tonul  nu-i  era  mai  prietenos. 

—  I-am  povestit  multe  despre  ea  şi  doreşte  să  o  vadă  cu  ochii  lui. 
Edwyn  îşi  drese  glasul: 

—  Avem  camere  pregătite  pentru  tine  în  Turnul  Apei,  înălţimea  Ta,  îi  spuse  el 
lui  Robb,  cu  o  amabilitate  rezervată.  La  fel  pentru  Lordul  Tully  şi  Lady  Stark. 
Lorzi  tăi  stegari  sunt,  de  asemenea,  bine-veniţi  să  doarmă  sub  acoperişul  nostru  şi 
să  participe  la  ospăţul  de  nuntă. 

—  Şi  oamenii  mei?  întrebă  Robb. 

—  Nobilul  meu  bunic  regretă  că  nu  poate  nici  să  hrănească,  nici  să  găzduiască 
o  oaste  atât  de  numeroasă.  Nu  ne  e  uşor  să  le  asigurăm  cele  necesare  nici 
propriilor  noştri  oşteni.  Cu  toate  acestea,  oamenii  tăi  nu  vor  fi  neglijaţi.  Dacă  vor 
trece  apa  şi  îşi  vor  aşeza  tabăra  lângă  a  noastră,  vom  aduce  butoaie  destule  cu  vin 
şi  bere  ca  să  poată  bea  cu  toţii  în  sănătatea  Lordului  Edmure  şi  a  miresei  sale.  Am 
ridicat  pe  malul  celălalt  trei  corturi  mari  de  ospăţ,  să-i  adăpostească  de  ploaie. 

—  Nobilul  tău  tată  e  cât  se  poate  de  generos.  Oamenii  mei  îi  vor  fi 
recunoscători.  Au  străbătut  cale  lungă  prin  ploaie. 

Edmure  Tully  se  apropie  călare. 

—  Când  îmi  voi  cunoaşte  logodnica? 

—  Te  aşteaptă  înăuntru,  îl  asigură  Edwyn  Frey.  Sunt  sigur  că  o  vei  ierta  dacă-ţi 
va  părea  sfioasă.  A  aşteptat  această  zi  cu  nerăbdare,  biata  fată.  Dar  poate  că  ar 
trebui  să  continuăm  această  conversaţie  la  adăpost? 

—  Desigur.  Ser  Ryman  încalecă  din  nou,  ajutându-1  pe  Petyr  Băşicuţă  să  urce 
pe  cal,  în  spatele  lui.  Fiţi  buni  şi  urmaţi-mă,  tatăl  meu  vă  aşteaptă.  întoarse  calul 
înapoi  către  Gemeni. 

Edmure  se  alinie  lângă  Catelyn. 

—  întârziatul  Lord  Frey  ar  fi  putut  găsi  de  cuviinţă  să  ne  întâmpine  în 
persoană,  se  plânse  el.  Sunt  seniorul  lui  şi  viitorul  ginere,  iar  Robb  e  rege. 

—  Când  vei  avea  tu  nouăzeci  şi  unu  de  ani,  frăţioare,  să  vezi  ce  dornic  o  să  fii 
să  călăreşti  prin  ploaie.  însă  Catelyn  se  întreba  dacă  acesta  era  adevărul  întreg. 
Lordul  Walder  se  plimba,  de  obicei,  într-o  lectică  acoperită,  care  l-ar  fi  ferit  în 
mare  parte  de  ploaie.  O  lipsă  de  politeţe  deliberată?  Dacă  era  aşa,  putea  fi  prima 
dintr-un  lung  şir  care  abia  începea. 

Alte  necazuri  urmară  la  poartă.  Vântul  Cenuşiu  se  proţăpi  în  mijlocul  podului 
basculant,  îşi  scutură  blana  de  apă  şi  urlă  către  bariera-ghilotină.  Robb  fluieră 
nerăbdător. 

—  Vânt  Cenuşiu!  Ce-i?  Vânt  Cenuşiu,  la  mine! 

Dar  lupul  străvechi  nu  făcu  decât  să-şi  arate  colţii.  Nu- i  place  locul  ăsta,  gândi 
Catelyn.  Robb  fu  nevoit  să  se  lase  pe  vine  şi  să-i  vorbească  blând,  până  când  lupul 
se  învoi  să  treacă  pe  sub  bariera-ghilotină.  Lothan  Ologul  şi  Walder  Rivers  se 
apropiaseră  între  timp. 

—  De  sunetul  apei  se  teme,  zise  Rivers.  Animalele  sălbatice  ştiu  să  se  ferească 
de  râurile  umflate.  Să-1  chem  pe  îngrijitorul  nostru  de  câini? 

—  E  lup  străvechi,  nu  câine,  preciza  Robb,  şi  e  periculos  pentru  oamenii  în 
care  nu  are  încredere.  Ser  Raynald,  rămâi  cu  el.  N-o  să-1  duc  în  castelul  Lordului 
Walder  aşa. 

Abilă  mişcare,  gândi  Catelyn.  Robb  îi  ţine  şi  pe  cei  din  familia  Westerling 
departe  de  ochii  Lordului  Walder. 

Guta  şi  oasele  fragile  îl  chinuiau  pe  bătrânul  Walder  Frey.  îl  găsiră  sprijinit  în 
jilţul  său,  cu  o  pernă  sub  el  şi  acoperit  cu  o  mantie  de  hermină.  Tronul  lui  era  din 

stejar  negru,  cu  spătarul  sculptat  în  forma  unor  robuste  turnuri  gemene,  unite 
printr-un  pod  arcuit,  atât  de  masiv  încât  îmbrăţişarea  lui  îl  făcea  pe  bătrân  să  pară 
un  copil  grotesc.  înfăţişarea  Lordului  Walder  avea  ceva  de  vultur  sau  mai  degrabă 
de  nevăstuică  perfidă.  Capul  său  pleşuv,  pătat  de  bătrâneţe,  ţâşnea  dintre  umerii 
sfrijiţi,  pe  un  gât  lung  şi  roz.  Pielea  lăsată  îi  atârna  sub  bărbia  retrasă,  avea  ochii 
înlăcrimaţi  şi  întunecoşi,  iar  gura-i  ştirbă  se  mişca  fără  încetare,  înghiţind  aerul 
gol,  aşa  cum  un  prunc  suge  la  pieptul  mamei. 

Cea  de-a  opta  Lady  Frey  stătea  lângă  jilţul  Lordului  Walder.  La  picioarele  lui 
se  afla  o  versiune  oarecum  mai  tânără  a  lui,  un  bărbat  de  cincizeci  de  ani, 
gârbovit,  slab,  ale  cărui  veşminte  scumpe  din  lână  albastră  şi  satin  gri  erau  în  mod 
ciudat  accentuate  de  o  coroană  şi  un  colan,  împodobite  cu  mici  clopoţei  de  alamă. 
Asemănarea  dintre  ei  era  izbitoare,  cu  excepţia  ochilor.  Ai  Lordului  Walder  erau 
mici,  înceţoşaţi  şi  bănuitori,  ai  celuilalt,  mari,  afabili  şi  goi.  Catelyn  îşi  aminti  că 
una  dintre  odraslele  Lordului  Walder  adusese  pe  lume  un  nătâng,  cu  mulţi  ani  în 
urmă.  în  timpul  vizitelor  trecute,  Lordul  de  Crossing  avusese  întotdeauna  grijă 
să-1  ascundă.  întotdeauna  a  purtat  o  coroană  de  bufon  sau  e  o  batjocură  la 
adresa  lui  Robb?  Era  o  întrebare  pe  care  nu  îndrăznea  s-o  pună. 

Fii  ai  familiei  Frey,  fiice,  copii,  nepoţi,  soţi,  soţii  şi  servitori  umpleau  restul 
încăperii.  Dar  cel  care  vorbi  fu  bătrânul. 

—  Ştiu  că  mă  veţi  ierta  de  nu  voi  îngenunchea.  Picioarele  nu  mă  mai  ascultă  ca 
odinioară,  deşi  ce  atârnă  între  ele  mă  slujeşte  destul  de  bine,  eh.  Gura  i  se  deschise 
într-un  zâmbet  ştirb,  în  timp  ce  se  uita  la  coroana  lui  Robb:  Unii  ar  spune  că  e  un 
rege  sărac  cel  care  poartă  o  coroană  de  bronz,  înălţimea  Ta. 

—  Bronzul  şi  fierul  sunt  mai  trainice  decât  aurul  şi  argintul,  răspunse  Robb. 
Vechii  Regi  ai  Iernii  purtau  o  asemenea  coroană-sabie. 

—  Puţin  le-a  folosit  când  au  venit  dragonii.  Eh.  Acel  eh  părea  să-i  placă 
nătângului,  care-şi  legăna  capul  într-o  parte  şi  în  alta,  zornăindu-şi  coroana  şi 
colanul.  Sire,  zise  Lordul  Walder,  iartă-i  lui  Aegon  al  meu  gălăgia.  N-are  minte 
nici  cât  un  om  al  mlaştinilor  şi  n-a  mai  întâlnit  până  acum  un  rege.  E  unul  dintre 
fiii  lui  Stevron.  îi  spunem  Clopoţel. 

—  Ser  Stevron  a  pomenit  de  el,  lordul  meu.  Robb  îi  zâmbi  nătângului.  îmi 
pare  bine  să  te  cunosc,  Aegon.  Tatăl  tău  a  fost  un  om  viteaz. 

Clopoţel  îşi  sună  clopoţeii.  O  dâră  subţire  de  salivă  i  se  prelinse  dintr-un  colţ  al 
gurii,  când  zâmbi. 

—  Nu-ţi  răci  gura  regală  de  pomană.  E  ca  şi  cum  ai  vorbi  cu  o  oală  de  noapte. 
Lordul  Walder  îşi  mută  privirea  către  ceilalţi.  Ei,  bine,  Lady  Catelyn,  văd  că  te -ai 
întors  la  noi.  Şi  tânărul  Ser  Edmure,  învingătorul  de  la  Moara  de  Piatră.  Lord 
Tully  acum.  Va  trebui  să  nu  uit  asta.  Eşti  cel  de-al  cincilea  Lord  Tully  pe  care-1 
cunosc.  Le-am  supravieţuit  celorlalţi  patru,  eh?  Mireasa  ta  e  pe  aici  pe  undeva. 
Bănuiesc  că  vrei  s-o  vezi. 

—  Aş  vrea,  lordul  meu. 

—  Atunci,  voia  ţi  se  va  împlini.  Dar  îmbrăcată.  E  o  fată  sfioasă  şi  e  fecioară. 
N-o  vei  vedea  goală  până  după  nuntă.  Lordul  Walder  chicoti.  Eh.  Destul  de 
curând,  destul  de  curând.  îşi  înălţă  gâtul,  privind  împrejur:  Benfrey,  du-te  şi  adu-o 
pe  sora  ta.  Mişcă-te  repede,  Lordul  Tully  a  bătut  cale  lungă  de  la  Riverrun.  Un 
tânăr  cavaler  îmbrăcat  cu  o  tunică  în  carouri  se  înclină  şi  plecă,  iar  bătrânul  se 
întoarse  la  Robb:  Şi  unde  ţi-e  soţia,  înălţimea  Ta?  Frumoasa  Regină  Jeyne.  E  din, 
Casa  Westerling,  de  la  Crag,  după  câte  am  auzit,  eh? 

—  Am  lăsat-o  la  Riverrun,  lordul  meu.  Era  prea  obosită  ca  să  mai  călătorească, 
după  cum  i-am  spus  şi  lui  Ser  Ryman. 

—  Asta  mă  întristează  nespus.  Voiam  s-o  văd  cu  slabii  mei  ochi.  Toţi  voiam, 
eh.  Nu-i  aşa,  doamna  mea? 

Lady  Frey,  palidă  şi  firavă,  păru  uimită  că  i  se  cerea  să  vorbească. 

—  D-da,  stăpâne.  Ne-am  dorit  cu  toţii  atât  de  mult  să-i  aducem  omagiile 
noastre  Reginei  Jeyne.  Trebuie  să  fie  frumoasă. 

—  E  foarte  frumoasă,  doamna  mea.  în  glasul  lui  Robb  era  o  neclintire  de 
gheaţă,  care  îi  amintea  Catelynei  de  tatăl  lui. 

Bătrânul  fie  n-o  auzi,  fie  refuză  să-i  acorde  vreo  atenţie. 

—  Mai  frumoasă  decât  fata  mea,  eh?  Cum  altfel  ar  fi  putut  chipul  şi  trupul  ei 
să-1  facă  pe  rege  să-şi  uite  promisiunile  solemne? 

Robb  îndură  reproşul  cu  demnitate. 

—  Cuvintele  nu  pot  îndrepta  asta,  ştiu,  dar  am  venit  să-mi  prezint  scuzele 
pentru  ofensa  adusă  Casei  tale  şi  să-ţi  cer  iertare,  lordul  meu. 

—  Scuze,  eh?  Da,  ai  jurat.  îmi  amintesc.  Sunt  bătrân,  dar  nu  uit  asemenea 
lucruri.  Nu  ca  unii  regi,  se  pare.  Tinerii  nu-şi  mai  amintesc  nimic  când  dau  cu 
ochii  de  un  chip  drăgălaş  şi  o  pereche  de  sâni  tari  ca  piatra,  nu-i  aşa?  La  fel  am 
fost  şi  eu.  Unii  ar  putea  spune  că  încă  sunt,  ehe-he.  Totuşi,  s-ar  înşela,  ca  şi  tine. 
Dar  acum  ai  venit  să-ţi  repari  greşeala.  însă  fetele  mele  sunt  cele  pe  care  le -ai 
jignit.  Poate  că  lor  ar  trebui  să  le  ceri  iertare,  înălţimea  Ta.  Fiicele  mele  fecioare. 
Ia  uită-te  puţin  la  ele.  Când  îşi  mişcă  degetul,  un  val  de  feminitate  se  depărta  de 
zid,  aliniindu-se  în  faţa  daisului.  Clopoţel  dădu  şi  el  să  se  ridice,  cu  clopoţeii 
zornăind  vesel,  dar  Lady  Frey  îl  înhaţă  de  mânecă  şi  îl  trânti  la  loc.  Lordul  Walder 
făcu  prezentările:  Fiica  mea  Arwyn,  spuse  el  despre  o  fată  de  paisprezece  ani. 
Shirei,  cea  mai  tânără  fiică  legitimă  a  mea.  Ami  şi  Marianne  îmi  sunt  nepoate.  Pe 
Ami  am  măritat-o  cu  Ser  Pate,  dar  Muntele  1-a  ucis  pe  mocofan,  aşa  că  m-am  ales 
cu  ea  înapoi.  Aceea  e  Cersei,  dar  noi  îi  spunem  Albinuţa.  Mama  ei  e  din  Oraşul 
Albinelor.  Şi  alte  nepoate.  Una  e  Walda,  iar  celelalte...  ei,  bine,  au  nume,  oricare 
ar  fi... 

—  Eu  sunt  Merry,  nobile  bunic,  zise  una  dintre  fete. 

—  Tu  eşti  gălăgioasă,  asta-i  sigur.  Lângă  Gălăgioasa  e  fiica  mea,  Tyta.  Pe 
urmă  o  altă  Walda,  Alyx,  Marissa. . .  eşti  Marissa?  Aşa  mă  gândeam  şi  eu.  Nu  e 
întotdeauna  cheală.  Maesterul  a  ras-o  în  cap,  dar  jură  că  în  curând  îi  va  creşte 

părul  înapoi.  Gemenele  sunt  Serra  şi  Sarra.  Privi  cu  ochi  mijiţi  în  jos,  către  una 
dintre  fetele  mai  mici.  Eh,  eşti  altă  Walda? 
Fata  nu  putea  să  aibă  mai  mult  de  patru  ani. 

—  Eu  sunt  Walda  lui  Ser  Aemon  Rivers,  nobile  străbunic.  Făcu  o  reverenţă. 

—  Tu  de  când  ai  început  să  vorbeşti?  Nu  că  ar  fi  de  aşteptat  să  ai  ceva  înţelept 
de  spus.  Tatăl  tău  n-a  avut  niciodată.  în  plus,  e  bastard,  eh?  Pleacă.  N-am  vrut  aici 
decât  fete  Frey.  Pe  Regele  Nordului  nu-1  interesează  marfa  de  duzină.  Lordul 
Walder  aruncă  o  privire  către  Robb,  în  timp  ce  Clopoţel  îşi  clătina  capul, 
sunându-şi  clopoţeii.  Iată-le,  toate  fecioare.  Mă  rog,  şi  o  văduvă,  dar  unora  le 
place  mai  mult  o  femeie  începută.  Ai  fi  putut  s-o  ai  pe  oricare  dintre  ele. 

—  Ar  fi  fost  o  alegere  imposibilă,  lordul  meu,  zise  Robb,  curtenitor.  Sunt  toate 
încântătoare. 

Lordul  Walder  pufni. 

—  Şi  unii  mai  spun  că  eu  am  ochii  slabi.  Unele  or  să  se  descurce  binişor, 
bănuiesc.  Altele...  mă  rog,  n-are  importanţă.  N-au  fost  destul  de  bune  pentru 
Regele  Nordului,  eh?  Iar  acum,  ce  aveai  de  spus? 

—  Doamnele  mele.  Robb  părea  îngrozitor  de  stânjenit,  dar  ştiuse  că  momentul 
acesta  trebuia  să  sosească  şi  îl  înfruntă  fără  să  clipească.  Toţi  oamenii  trebuie  să-şi 
ţină  jurămintele,  mai  cu  seamă  regii.  Am  jurat  să  mă  însor  cu  una  dintre  voi  şi 
mi-am  încălcat  jurământul.  Nu  e  vina  voastră.  N-am  făcut  asta  ca  să  vă  jignesc,  ci 
fiindcă  iubeam  o  alta.  Nici  un  cuvânt  nu  poate  să  îndrepte  lucrurile,  ştiu,  dar  am 
venit  în  faţa  voastră  să  vă  cer  iertare,  ca  Freyii  de  la  Crossing  şi  Casa  Stark  de  la 
Winterfell  să  poată  fi  din  nou  prieteni. 

Fetele  mai  mici  se  foiau  nerăbdătoare.  Cele  mai  mari  aşteptau  reacţia  Lordului 
Walder,  pe  tronul  său  negru  de  stejar.  Clopoţel  se  legănă  înainte  şi  înapoi,  cu 
clopoţeii  sunându-i  pe  colan  şi  pe  coroană. 

—  Bine,  zise  Lordul  de  Crossing.  A  fost  foarte  bine,  înălţimea  Ta.  Nici  un 
cuvânt  nu  poate  îndrepta  lucrurile,  eh?  Bine  zis,  bine  zis.  Sper  că  la  ospăţul  de 
nuntă  nu  vei  refuza  să  dansezi  cu  fetele  mele.  Ai  bucura  inima  unui  bătrân,  eh?  îşi 
legănă  capul  zbârcit,  rozaliu,  în  sus  şi-n  jos,  cam  în  acelaşi  fel  cum  făcea  nepotul 
său  nătâng,  deşi  Lordul  Walder  nu  purta  clopoţei.  Şi  iat-o,  Lord  Edmure.  Fiica 
mea,  Roslin,  bobocul  meu  cel  mai  de  preţ,  eh. 

Ser  Benfrey  o  conduse  în  sala  tronului.  Semănau  destul  de  mult  ca  să  fie  fraţi 
buni.  Judecând  după  vârsta  lor,  amândoi  erau  copii  ai  celei  de-a  şasea  Lady  Frey  - 
o  Rosby,  parcă,  îşi  amintea  Catelyn. 

Roslin  era  scundă  pentru  vârsta  ei,  cu  pielea  atât  de  albă  încât  părea  că  tocmai 
de  ridicase  dintr-o  baie  de  lapte.  Avea  un  chip  drăgălaş,  cu  o  bărbie  mică,  un  nas 
delicat  şi  ochi  mari,  căprui.  Un  păr  des,  castaniu,  îi  cădea  în  valuri  până  la  talia 
atât  de  subţire  încât  Edmure  ar  fi  putut  s-o  cuprindă  cu  palmele.  Din  cauza 
corsajului  de  dantelă  al  rochiei  sale  bleu,  sânii  i  se  înfăţişau  mici,  dar  bine 
proporţionaţi. 

—  înălţimea  Ta.  Fata  se  aşeză  în  genunchi.  Lord  Edmure,  sper  că  nu  sunt  o 
dezamăgire  pentru  tine. 

Departe  de  asta,  gând  Catelyn.  Chipul  fratelui  său  se  luminase  la  vederea  ei. 

—  Eşti  o  încântare  pentru  mine,  domniţa  mea,  zise  Edmure.  Şi  vei  fi  mereu,  nu 
mă  îndoiesc. 

Roslin  avea  o  mică  strungăreaţă  între  dinţii  din  faţă,  care  o  făcea  zgârcită  cu 
zâmbetele,  dar  despărţitura  era  aproape  drăgălaşă.  E  chiar  drăguţă,  gândi  Catelyn, 
dar  e  atât  de  mică  şi  se  trage  din  ramura  Rosby.  Cei  din  familia  Rosby  nu 
fuseseră  niciodată  robuşti.  Catelyn  prefera  de  departe  conformaţia  altora  dintre 
fetele  din  sală,  fiice  sau  nepoate,  nu  era  sigură.  Ele  aveau  un  aer  de  Crakehall,  iar 
cea  de-a  treia  soţie  a  Lordului  Walder  fusese  din  Casa  aceea.  Şolduri  largi,  ca  să 
poată  purta  copii,  sâni  mari,  ca  să- i  alăpteze,  braţe  puternice,  să-  i  ţină.  Cei  din 
Casa  Crakehall  au  fost  întotdeauna  bine  legaţi  şi  vânjoşi. 

—  Stăpânul  meu  e  bun,  îi  zise  Lady  Roslin  lui  Edmure. 

—  Domniţa  mea  e  frumoasă.  O  luă  de  mână  şi  o  ridică  în  picioare.  Dar  de  ce 
plângi? 

—  De  bucurie,  răspunse  fata.  Plâng  de  bucurie,  stăpâne. 

—  Ajunge!  izbucni  Lordul  Walder.  Poţi  să  plângi  şi  să  şuşoteşti  după  ce  te 
măriţi,  eh.  Benfred,  condu-o  pe  sora  ta  înapoi  în  camerele  ei,  trebuie  să  se 
pregătească  pentru  nuntă.  Şi  pentru  patul  nupţial,  eh,  partea  cea  mai  dulce.  Pentru 
tot,  pentru  tot.  Gura  i  se  încleşta  şi  i  se  descleştă.  Vom  avea  muzică,  o  muzică 
nespus  de  dulce,  şi  vin,  eh,  va  curge  vinul  roşu  şi  vom  îndrepta  unele  greşeli.  Dar 
acum  sunteţi  obosiţi.  Şi  uzi,  de-mi  stropiţi  toată  podeaua.  Vă  aşteaptă  focurile  şi 
vinul  fierbinte  cu  mirodenii,  şi  băile,  dacă  vreţi.  Lothar,  condu-i  pe  oaspeţii  noştri 
către  apartamentele  lor. 

—  Trebuie  să-mi  trec  oamenii  peste  râu,  stăpâne,  zise  Robb. 

—  N-o  să  se  piardă,  se  plânse  Lordul  Walder.  Au  mai  trecut  apa,  nu-i  aşa? 
Când  aţi  venit  dinspre  nord,  aţi  vrut  să  treceţi,  iar  eu  v-am  lăsat  şi  n-aţi  spus 
bogdaproste,  eh?  Dar  n-ai  decât.  Du-1  pe  fiecare  de  mână,  dacă  pofteşti,  n-am  eu 
treabă. 

—  Stăpâne!  Catelyn  aproape  uitase.  Nişte  mâncare  ar  fi  cât  se  poate  de 
bine-venită.  Am  străbătut  cale  lungă  prin  ploaie. 

Gura  lui  Walder  Frey  se  încleşta  şi  se  descleştă. 

—  Mâncare,  eh?  O  bucată  de  pâine,  niţică  brânză,  poate  un  cârnat. 

—  Nişte  vin  să  alunece  pe  gât,  adăugă  Robb.  Şi  puţină  sare. 

—  Pâine  şi  sare.  Eh.  Desigur,  desigur.  Bătrânul  bătu  din  palme  şi  servitorii 
intrară,  aducând  carafe  cu  vin  şi  tăvi  cu  pâine,  brânză  şi  unt.  Lordul  Walder  luă  el 
însuşi  o  cupă  de  vin  roşu,  ridicând-o  cu  mâna-i  pătată.  Oaspeţii  mei,  spuse  el. 
Onoraţii  mei  oaspeţi.  Fiţi  bine-veniţi  sub  acoperişul  meu  şi  la  masa  mea. 

—  îţi  mulţumim  pentru  ospitalitate,  lordul  meu,  îi  răspunse  Robb.  Edmure  îl 
îngână,  împreună  cu  Marelejon,  Ser  Marq  Piper  şi  ceilalţi.  Băură  din  vinul  lui  şi 

mâncară  din  pâinea  şi  untul  lui.  Catelyn  gustă  vinul,  ciuguli  nişte  pâine  şi  se  simţi 
mult  mai  liniştită.  Acum  vom  fi  în  siguranţă,  gândi  ea. 

Ştiind  cât  de  meschin  putea  fi  bătrânul,  se  aşteptase  ca  odăile  lor  să  fie  sumbre 
şi  întunecate.  Dar  se  părea  că  Freyii  făcuseră  pregătiri  mai  mult  decât 
îndestulătoare.  Camera  nupţială  era  mare  şi  somptuos  mobilată,  dominată  de  un 
pat  mare  de  puf,  cu  piloni  sculptaţi  în  forma  unor  turnuri  de  castel.  Draperiile  erau 
în  culorile  Casei  Tully,  roşu  şi  albastru,  un  gest  de  curtoazie.  Covoare  parfumate 
acopereau  duşumeaua  de  lemn,  iar  fereastra  înaltă,  cu  obloane,  dădea  către  sud. 
Camera  lui  Catelyn  era  mai  mică,  dar  elegant  mobilată  şi  confortabilă,  cu  un  foc 
arzând  în  şemineu.  Lothar  Ologul  îi  asigură  că  Robb  va  avea  o  întreagă  suită,  aşa 
cum  i  se  cuvenea  unui  rege. 

—  Dacă  doriţi  ceva,  nu  trebuie  decât  să-i  spuneţi  unuia  dintre  străjerii  mei. 
Lothar  se  înclină  şi  se  retrase,  şchiopătând  din  greu  în  timp  ce-şi  croia  drum  în 

josul  scărilor  şerpuitoare. 

—  Ar  trebui  să  ne  punem  propriii  străjeri,  îi  spuse  Catelyn  fratelui  ei. 

Se  gândea  că  s-ar  odihni  mai  bine  dacă  ar  avea  oameni  ai  caselor  Stark  şi  Tully 
în  faţa  uşilor.  întâlnirea  cu  Lordul  Walder  nu  fusese  atât  de  neplăcută  pe  cum  se 
temuse,  dar  aştepta  cu  nerăbdare  ca  totul  să  se  isprăvească.  Câteva  zile  încă  şi 
Robb  va  pleca  la  luptă,  iar  eu  către  o  confortabilă  captivitate  la  Seagard.  Lordul 
Jason  avea  să  fie  cât  se  poate  de  îndatoritor,  nu  se  îndoia  câtuşi  de  puţin,  dar 
perspectiva  o  deprima. 

Auzea  jos  tropotul  cailor,  în  timp  ce  coloana  lungă  de  călăreţi  îşi  croia  drum 
peste  pod,  de  la  castel  la  castel.  Pietrele  uruiau  sub  roţile  căruţelor  încărcate. 
Catelyn  se  duse  la  fereastră  şi  privi  afară,  la  oastea  lui  Robb  ce  se  ivea  dinspre 
geamănul  estic. 

—  Ploaia  pare  că  se  potoleşte. 

—  Acum,  că  suntem  înăuntru.  Edmure  stătea  în  faţa  focului,  lăsând  căldura 
să-i  inunde  trupul.  Ce  părere  ai  despre  Roslin? 

Prea  mică  şi  fragilă.  Va  duce  sarcinile  greu.  Dar  fratele  ei  părea  încântat  de 
fată,  aşa  că  nu  spuse  decât: 

—  Dulce. 

—  Cred  că  m-a  plăcut.  De  ce  plângea? 

—  E  o  fecioară  în  ajunul  nunţii  sale.  Câteva  lacrimi  sunt  fireşti. 

Lysa  vărsase  lacuri  de  lacrimi  în  dimineaţa  nunţii,  dar  reuşise  să  aibă  ochii 
uscaţi  şi  să  fie  strălucitoare  când  Jon  Arryn  i-a  aşezat  pe  umeri  mantia  roşie  cu 
albastru. 

—  E  mai  drăguţă  decât  am  îndrăznit  să  sper.  Edmure  ridică  o  mână  înainte  ca 
sora  lui  să  apuce  să  vorbească.  Ştiu  că  sunt  lucruri  mai  importante,  scuteşte-mă  de 
predică,  preoteaso.  Dar,  oricum...  le-ai  văzut  pe  unele  dintre  celelalte  fete  pe  care 
le-a  înşirat  Frey?  Pe  cea  cu  ticul  acela?  Suferă  de  boala  tremuratului?  Şi  gemenele 
alea  aveau  mai  multe  cratere  şi  erupţii  pe  feţele  lor  decât  Petyr  Băşicuţă.  Când 

le-am  văzut,  am  fost  sigur  că  Roslin  va  fi  cheală  şi  chioară,  cu  mintea  lui  Clopoţel 
şi  firea  lui  Walder  cel  Negru.  Dar  pare  pe  cât  de  drăguţă,  pe  atât  de  blândă. 
Edmure  părea  nedumerit.  De  ce  nu  m-a  lăsat  bătrâna  şopârlă  să  aleg,  dacă  nu  avea 
de  gând  să-mi  vâre  pe  gât  vreo  hidoasă? 

—  Predilecţia  ta  pentru  chipurile  drăgălaşe  e  bine  cunoscută,  îi  reaminti 
Catelyn.  Probabil  că  Lordul  Walder  vrea  într-adevăr  să  fii  mulţumit  de  mireasa  ta. 
Sau,  mai  degrabă,  n-a  vrut  să  te  împiedici  de  un  furuncul  şi  să-i  dai  toate 
planurile  peste  cap.  Ori  poate  că  Roslin  e  preferata  bătrânului.  Lordul 
Riverrunului  e  o  partidă  mult  mai  bună  decât  pot  spera  majoritatea  fiicelor  sale. 

—  Adevărat.  Dar  fratele  ei  părea  că  se  îndoieşte  încă.  E  posibil  ca  fata  să  fie 
stearpă? 

—  Lordul  Walder  vrea  ca  nepotul  lui  să  moştenească  Riverrunul.  La  ce  i-ar 
folosi  să-ţi  dea  o  nevastă  stearpă? 

—  Ar  scăpa  de  o  fiică  pe  care  n-ar  lua-o  nimeni  altcineva. 

—  Asta  nu  i-ar  fi  de  mare  folos.  Walder  Frey  e  un  om  perfid,  nu  prost. 

—  Totuşi. . .  este  posibil? 

—  Da,  cedă  Catelyn,  cu  jumătate  de  gură.  Există  boli  pe  care  o  fată  le  poate 
avea  în  copilărie,  lăsând-o  incapabilă  să  aibă  copii.  Dar  nu  avem  nici  un  motiv  să 
credem  că  Roslin  a  avut  o  asemenea  boală.  îşi  roti  privirea  prin  cameră.  Freyii 
ne-au  primit  mai  bine  decât  mă  aşteptam,  la  drept  vorbind. 

Edmure  râse. 

—  Câteva  vorbe  usturătoare  şi  câteva  priviri  necuviincioase.  Pentru  el  asta 
înseamnă  curtoazie.  Mă  aşteptam  ca  bătrâna  şopârlă  să  urineze  în  vinul  nostru  şi 
să  ne  facă  să-i  lăudăm  soiul  ales. 

Gluma  o  tulbură  pe  Catelyn  într-un  mod  ciudat. 

—  Te  rog  să  mă  scuzi  acum,  aş  vrea  să-mi  schimb  hainele  astea  ude. 

—  Cum  doreşti.  Edmure  căscă.  Poate  c-am  să  trag  un  pui  de  somn  vreo  oră. 
Catelyn  se  retrase  în  camera  ei.  Cufărul  cu  haine  pe  care  şi-1  adusese  de  la 

Riverrun  fusese  dus  sus  şi  aşezat  la  picioarele  patului.  După  ce  se  dezbrăcă  şi-şi 
atârnă  hainele  ude  lângă  foc,  îmbrăcă  o  rochie  caldă  de  lână  în  culorile  Tully,  roşu 
şi  albastru,  îşi  spălă  şi-şi  pieptănă  părul,  îl  lăsă  să  se  usuce  şi  apoi  porni  în 
căutarea  Freyilor. 

Tronul  de  stejar  negru  al  Lordului  Walder  era  gol  când  intră  în  sală,  dar  câţiva 
dintre  fiii  lui  stăteau  la  un  pahar,  lângă  foc.  Lothar  Ologul  se  ridică  greoi,  când  o 
zări. 

—  Lady  Catelyn,  credeam  că  te  odihneşti.  Cu  ce-ţi  pot  fi  de  folos? 

—  Aceştia  sunt  fraţii  tăi?  întrebă  Catelyn. 

—  Fraţi,  fraţi  vitregi,  cumnaţi  şi  nepoţi.  Raymund  şi  cu  mine  am  avut  aceeaşi 
mamă.  Lordul  Lucius  Vypren  e  soţul  surorii  mele  vitrege,  Lythene,  iar  Ser  Damon 
e  fiul  lor.  Pe  fratele  meu  vitreg,  Ser  Hosteen,  cred  că-1  cunoşti.  Iar  aceştia  sunt  Ser 
Leslyn  Haigh  şi  fiii  lui,  Ser  Harys  şi  Ser  Donnel. 

—  îmi  pare  bine  să  vă  cunosc.  Ser  Perwyn  e  prin  preajmă?  El  m-a  escortat  la 
Capătul  Furtunii  şi  înapoi,  când  Robb  m-a  trimis  să  vorbesc  cu  Lordul  Renly. 
Aşteptam  cu  nerăbdare  să-1  reîntâlnesc. 

—  Perwyn  e  plecat,  răspunse  Lotham  Ologul.  îi  voi  transmite  complimentele 
tale.  Ştiu  că  va  regreta  că  nu  te-a  întâlnit. 

—  Se  va  întoarce  la  timp  pentru  nunta  lui  Roslin,  nu-i  aşa? 

—  Aşa  spera,  zise  Lothan  Ologul,  dar  cu  ploile  astea...  Ai  văzut  cum  curg 
râurile,  doamna  mea? 

—  Da,  într-adevăr,  îl  aprobă  Catelyn.  Mă  întreb  dacă  ai  fi  atât  de  bun  să  mă 
conduci  la  maesterul  vostru. 

—  Nu  te  simţi  bine,  doamna  mea?  întrebă  Ser  Hosteen,  un  bărbat  vânjos,  cu 
maxilarul  puternic,  pătrat. 

—  Probleme  femeieşti.  Nimic  care  să  te  îngrijoreze,  ser. 

Lothar,  curtenitor  ca  de  obicei,  o  conduse  afară  din  încăpere,  apoi  în  sus, 
câteva  trepte,  şi  peste  podul  acoperit  către  o  altă  scară. 

—  îl  vei  găsi  pe  Maester  Brenett  în  turnuleţul  din  vârf,  doamna  mea. 
Catelyn  se  aşteptase  ca  maesterul  să  fie  tot  un  fiu  al  lui  Walder  Frey,  însă  după 

înfăţişare,  nu  părea.  Brenett  era  un  bărbat  masiv,  gras,  pleşuv,  cu  bărbie  dublă  şi 
nu  prea  curat,  judecând  după  găinaţul  de  corb  care  îi  păta  mânecile  veşmântului, 
însă  părea  destul  de  binevoitor.  Când  îi  spuse  despre  grijile  pe  care  şi  le  făcea 
Edmure  în  privinţa  fertilităţii  lui  Roslin,  maesterul  râse  înfundat. 

—  Nobilul  tău  frate  n-are  de  ce  să  se  teamă,  Lady  Catelyn.  E  mică,  n-o  să  te 
contrazic,  şi  îngustă  în  şolduri,  dar  mama  ei  a  fost  sănătoasă  şi  Lady  Bethany  i-a 
dăruit  Lordului  Walder  câte  un  copil  în  fiecare  an. 

—  Câţi  au  ajuns  să  iasă  din  scutece?  îl  întrebă  ea  fără  ocolişuri. 

—  Cinci.  îi  numără  pe  degetele-i  dolofane  ca  nişte  cârnăciori.  Ser  Perwyn,  Ser 
Benfrey,  Maester  Willamen,  care  şi-a  rostit  jurămintele  anul  trecut  şi  acum  îl 
slujeşte  pe  Lordul  Hunter  din  Vale.  Olyvar,  care  i-a  fost  scutier  fiului  tău.  Şi  Lady 
Roslin,  mezina.  Patru  băieţi  şi  o  fată.  Lordul  Edmure  va  avea  la  fii  de  nu  va  mai 
şti  ce  să  facă. 

—  Sunt  sigură  că  asta  îi  va  plăcea.  Aşadar,  fata  era,  pesemne,  şi  fertilă,  nu 
numai  frumoasă  la  înfăţişare.  Asta  îl  va  linişti  pe  Edmure.  Lordul  Walder  nu-i 
lăsase  fratelui  ei  nici  un  motiv  să  se  plângă,  după  câte  îşi  putea  da  seama. 

Catelyn  nu  se  întoarse  în  camera  ei  după  ce  îl  părăsi  pe  maester.  Se  duse  în 
odaia  lui  Robb.  îi  găsi  pe  Robin  Flint  şi  Ser  Wendel  Manderly  cu  el,  împreună  cu 
Marelejon  şi  fiul  acestuia,  care  continua  să  fie  numit  Miculjon,  deşi  dădea  semne 
că-1  va  întrece  la  înălţime  pe  tatăl  său.  Erau  cu  toţii  uzi.  Un  alt  bărbat,  încă  şi  mai 
ud,  stătea  în  faţa  focului,  într-o  mantie  rozalie  tivită  cu  blană  albă. 

—  Lord  Bolton,  spuse  ea. 

—  Lady  Catelyn,  răspunse  el,  cu  glas  sleit.  E  o  plăcere  să  te  văd  din  nou,  chiar 
şi  în  vremuri  atât  de  dificile. 

—  Eşti  bun  că  spui  asta.  Catelyn  simţea  tristeţe  în  odaie.  Până  şi  Marelejon 
părea  posomorât  şi  abătut.  Se  uită  la  feţele  lor  mohorâte  şi  întrebă:  Ce  s-a 
întâmplat? 

—  Lannisteri  la  Trident,  răspunse  Ser  Wendel,  nefericit.  Fratele  meu  e  din  nou 
capturat. 

—  Iar  Lordul  Bolton  ne-a  adus  veşti  noi  de  la  Winterfell,  adăugă  Robb.  Ser 
Rodrik  nu  e  singurul  bărbat  destoinic  care  a  murit.  Cley  Cerwin  şi  Leobald 
Tallhart  au  fost  şi  ei  ucişi. 

—  Cley  Cerwin  era  doar  un  copil,  zise  ea,  întristată.  E  adevărat,  aşadar?  Au 
murit  cu  toţii  şi  Winterfellul  a  pierit? 

Ochii  palizi  ai  lui  Bolton  îi  întâlniră  pe  ai  ei. 

—  Oamenii  de  fier  au  pârjolit  şi  castelul,  şi  oraşul  iernii.  Fiul  meu  Ramsay  i-a 
dus  înapoi  la  Dreadfort  pe  unii  dintre  oamenii  tăi. 

—  Bastardul  tău  a  fost  acuzat  de  fărădelegi  cumplite,  îi  reaminti  cu  asprime 
Catelyn.  Crimă,  viol  şi  altele  şi  mai  rele. 

—  Da,  o  aprobă  Roose  Bolton.  Sângele  lui  e  mânjit,  asta  nu  poate  fi  negat.  Dar 
e  un  bun  luptător,  pe  cât  de  neînfricat,  pe  atât  de  iscusit.  Când  oamenii  de  fier  i-au 
omorât  pe  Ser  Rodrik  şi  Tallhart,  şi  curând  după  aceea  pe  Leobald,  lui  Ramsay  i-a 
revenit  sarcina  să  conducă  bătălia  şi  a  făcut-o.  Jură  că  nu-şi  va  vârî  sabia  în  teacă 
atâta  vreme  cât  un  singur  Greyjoy  mai  rămâne  în  nord.  Probabil  că  asemenea 
servicii  ar  putea  răscumpăra,  într-o  oarecare  măsură,  fărădelegile  pe  care  le-a 
comis,  îndemnat  de  sângele  lui  de  bastard.  Ridică  din  umeri.  Sau  nu.  Când  se  va 
sfârşi  războiul,  înălţimea  Sa  trebuie  să  cumpănească  şi  să  judece.  Până  atunci, 
sper  să  am  un  fiu  de  sânge  nobil  cu  Lady  Walda. 

E  un  om  rece,  îşi  dădu  seama  Catelyn,  nu  pentru  prima  oară. 

—  A  pomenit  Ramsay  de  Theon  Greyjoy?  vru  să  ştie  Robb.  A  fost  ucis  şi  el 
sau  a  fugit? 

Roose  Bolton  scoase  o  bucată  zdrenţuită  de  piele  din  buzunarul  de  la  centură. 

—  Fiul  meu  a  trimis  asta  cu  scrisoarea  lui. 

Ser  Wendel  îşi  întoarse  capul  gras  în  altă  parte.  Robin  Flint  şi  Miculjon  Umber 
schimbară  o  privire,  iar  Marelejon  fornăi  ca  un  taur. 

—  Aia  e. . .  piele?  întrebă  Robb. 

—  Pielea  lui  Theon  Greyjoy,  de  pe  degetul  mic  al  mâinii  sale  stângi.  Fiul  meu 
e  crud,  recunosc.  Şi  totuşi...  ce  înseamnă  niţică  piele  faţă  de  vieţile  celor  doi 
prinţişori?  Ai  fost  mama  lor,  doamna  mea.  Pot  să-ţi  ofer  acest...  mic  semn  al 
răzbunării  noastre. 

O  parte  din  ea  voia  să  strângă  la  inimă  oribilul  trofeu,  dar  se  strădui  să  reziste. 

—  Pune-o  deoparte,  te  rog. 

—  Jupuirea  lui  Theon  nu-mi  va  aduce  fraţii  înapoi,  zise  Robb.  îi  vreau  capul, 
nu  pielea. 

—  E  singurul  fiu  al  lui  Balon  Greyjoy  rămas  în  viaţă,  zise  Lordul  Bolton  cu 

glas  domol,  ca  şi  cum  ei  ar  fi  uitat,  iar  acum  e  rege  de  drept  al  Insulelor  de  Fier. 
Un  rege  captiv  preţuieşte  mult  ca  ostatic. 

—  Ostatic?  Lady  Catelyn  se  zbârli  la  auzul  cuvântului.  Se  făcea  adesea  schimb 
de  ostatici.  Lord  Bolton,  sper  că  nu  sugerezi  să-1  eliberăm  pe  cel  care  mi-a  ucis 
fiii. 

—  Oricine  dobândeşte  Jilţul  de  Piatră  îl  va  voi  pe  Theon  mort,  sublinie  Bolton. 
Chiar  şi  în  lanţuri,  are  mai  multe  drepturi  decât  oricare  dintre  unchii  săi. 
Păstrează-1,  zic  eu,  şi  cere  concesii  de  la  oamenii  de  fier,  în  schimbul  executării 
sale. 

Robb  cântări  cele  auzite,  fără  tragere  de  inimă,  dar  în  cele  din  urmă  clătină 
aprobator  din  cap. 

—  Da.  Foarte  bine.  Ţineţi-1  în  viaţă,  atunci.  Deocamdată.  Ţineţi-1  la  loc  sigur, 
la  Dreadfort,  până  când  recucerim  Nordul. 

Catelyn  se  întoarse  din  nou  spre  Roose  Bolton. 

—  Ser  Wendel  a  spus  ceva  despre  Lannisteri  pe  Trident? 

—  A  spus,  doamna  mea.  Eu  sunt  de  vină.  Am  întârziat  prea  mult  până  să 
părăsesc  Harrenhalul.  Aenys  Frey  a  plecat  cu  multe  zile  înaintea  mea  şi  a  traversat 
Tridentul  la  vadul  rubiniu,  deşi  nu  fără  dificultate.  Dar  când  am  ajuns  noi,  râul  era 
un  torent.  N-am  avut  de  ales  decât  să-mi  trec  oamenii  cu  bărci  mici,  din  care 
aveam  prea  puţine.  Două  treimi  din  oaste  era  pe  malul  nordic  când  Lannisterii 
i-au  atacat  pe  cei  ce  încă  aşteptau  să  treacă.  Oameni  ai  caselor  Norrey,  Locke  şi 
Burley  în  special,  cu  Ser  Wylis  Manderl  cu  ai  săi  cavaleri  ai  Portului  Alb  în 
ariergardă.  Eu  eram  pe  malul  celălalt  al  Tridentului,  fără  să-i  pot  ajuta.  Ser  Wylis 
şi-a  adunat  oamenii  cum  a  putut,  dar  Gregor  Clegane  a  atacat  cu  cavaleria  grea  şi 
i-a  împins  în  râu.  Tot  atâţia  s-au  înecat  câţi  au  fost  ucişi  de  sabie.  Şi  mai  mulţi  au 
fugit,  iar  ceilalţi  au  fost  luaţi  prizonieri. 

Veştile  despre  Gregor  Clegane  erau  întotdeauna  proaste,  cugetă  Catelyn.  Va 
trebui  Robb  să  mărşăluiască  din  nou  spre  sud,  să-1  înfrunte?  Sau  venea  Muntele 
încoace? 

—  Asta  înseamnă  că  Clegane  e  dincoace  de  râu? 

—  Nu.  Glasul  lui  Bolton  era  blând,  dar  ferm.  Am  lăsat  şase  sute  de  oameni  la 
vad.  Lăncieri  de  la  râuri,  din  munţi  şi  de  la  Cuţitul  Alb,  o  sută  de  arcaşi 
Hornwood,  câţiva  călăreţi  liberi  şi  cavaleri  rătăcitori  şi  o  oaste  puternică  de 
oameni  ai  caselor  Stout  şi  Cerwyn,  ca  întăriri.  Ronnel  Stout  şi  Ser  Kyle  Condon 
au  comanda.  Ser  Kylee  a  fost  mâna  dreaptă  a  răposatului  Lord  Cerwyn,  după  cum 
sunt  sigur  că  ştii,  doamna  mea.  Leii  nu  înoată  mai  bine  decât  lupii.  Atât  timp  cât 
apele  sunt  umflate,  Ser  Gregor  nu  va  trece. 

—  Ultimul  lucru  de  care  avem  nevoie  e  Muntele  în  spatele  nostru,  când 
pornim  pe  drumul  dintre  mlaştini,  zise  Robb.  Te-ai  descurcat  bine,  lordul  meu. 

—  Eşti  prea  bun,  înălţimea  Ta.  Am  suferit  pierderi  grele  la  Furca  Verde,  iar 
Glover  şi  Tallhart  şi  mai  grele,  la  Duskendale. 

—  Duskendale.  Cuvântul  sună  ca  o  înjurătură  pe  buzele  lui  Robb.  Robert 
Glover  va  da  socoteală  pentru  asta  când  îl  voi  întâlni,  te  asigur. 

—  O  nebunie,  fu  de  acord  Lordul  Bolton,  dar  Glover  şi-a  pierdut  cumpătul 
după  ce  a  aflat  că  Deepwood  Motte  a  căzut.  Aşa  se  întâmplă  uneori,  când  eşti 
cuprins  de  teamă  şi  durere. 

Duskendale  era  o  poveste  veche  şi  răsuflată,  pe  Catelyn  o  îngrijorau  bătăliile 
ce  urmau  de  acum  încolo. 

—  Câţi  oameni  i-ai  adus  fiului  meu?  îl  întrebă  pe  Roose  Bolton  fără  ocolişuri. 
Ochii  lui  stranii,  spălăciţi,  o  cercetară  o  clipă,  înainte  de  a  răspunde. 

—  Vreo  cinci  sute  de  călăreţi  şi  trei  mii  de  pedestraşi,  doamna  mea.  Oameni  de 
la  Dreadfort,  în  cea  mai  mare  parte,  şi  unii  de  la  Karhold.  Acum,  că  loialitatea 
Casei  Karstark  e  atât  de  nesigură,  m-am  gândit  că  ar  fi  cel  mai  bine  să-i  ţin 
aproape.  Regret  că  nu  sunt  mai  mulţi. 

—  Ar  trebui  să  fie  destui,  zise  Robb.  Vei  prelua  comanda  ariergărzii  mele, 
Lord  Bolton.  Am  de  gând  să  pornesc  spre  Gât  îndată  ce  unchiul  meu  se  va  însura. 
Mergem  acasă. 

ARYA 

Iscoadele  călare  ajunseră  la  ei  la  o  oră  de  Furca  Verde,  în  timp  ce  carul  se  târa 
pe  un  drum  noroios. 

—  Ţine-ţi  capul  plecat  şi  gura  închisă,  o  avertiză  Câinele,  când  cei  trei  se 
avântară  către  ei  -  un  cavaler  şi  doi  scutieri  cu  armuri  uşoare,  călare  pe  buiestraşi 
iuţi.  Clegane  plesni  cu  biciul  animalele  înhămate,  o  pereche  de  cai  bătrâni  care 
cunoscuseră  şi  vremuri  mai  bune.  Carul  pârâia  şi  trosnea,  cu  noroiul  ţâşnind  din 
şanţurile  adânci  ale  drumului,  la  fiecare  mişcare  a  celor  două  roţi  imense  de  lemn. 
Străinul  îi  urma,  legat  de  căruţă. 

Uriaşul  gonaci  nărăvaş  nu  purta  nici  armură,  nici  hamuri,  iar  Câinele  însuşi  era 
îmbrăcat  în  haine  murdare  din  pânză  aspră,  verde,  şi  o  pelerină  cenuşie,  cu  o 
glugă  care  îi  înghiţea  capul.  Când  îşi  ţinea  ochii  plecaţi,  nu  i  se  zărea  faţa,  doar 
albul  ochilor  ce  priveau  iscoditor.  Arăta  ca  un  ţăran  zdrenţăros.  Un  ţăran  voinic, 
totuşi.  Iar  Arya  ştia  că,  pe  sub  veşmintele  de  pânză,  purta  piele  fiartă  şi  zale 
uleiate.  Ea  arăta  ca  un  fiu  de  ţăran,  sau  poate  de  porcar.  Iar  în  spatele  lor  se  aflau 
patru  butoaie  turtite  cu  carne  sărată  de  porc  şi  unul  cu  picioare  de  porc  afumate. 

Călăreţii  se  despărţiră  şi  le  dădură  ocol,  să-i  cerceteze  înainte  de  a  se  apropia. 
Clegane  opri  carul,  punându-se  răbdător  la  dispoziţia  lor.  Cavalerul  purta  suliţă  şi 
sabie,  în  timp  ce  scutierii  aveau  arcuri  lungi,  însemnele  de  pe  pieptarele  lor  erau 
versiuni  mai  mici  ale  blazonului  cusut  pe  cămaşa  stăpânului  lor,  o  furcă  neagră 
peste  o  diagonală  aurie,  pe  fond  ruginiu.  Arya  se  gândise  să-şi  dezvăluie 
identitatea  în  faţa  primelor  iscoade  care  aveau  să  le  iasă  în  cale,  dar  mereu  îşi 

închipuise  oameni  cu  mantii  cenuşii,  cu  lupul  străvechi  pe  piept.  Poate  că  ar  fi 
riscat  şi  dacă  ar  fi  purtat  uriaşul  Umberilor  sau  pumnul  Gloverilor,  dar  nu  ştia  cine 
era  acest  cavaler  al  furcii,  nici  pe  cine  slujea.  Obiectul  care  semăna  cel  mai  mult 
cu  o  furcă,  pe  care-1  văzuse  vreodată  la  Winterfell,  era  tridentul  Lordului 
Manderly. 

—  Aveţi  treabă  la  Gemeni?  întrebă  cavalerul. 

—  Carne  sărată  pentru  ospăţul  de  nuntă,  dacă  ţi-e  pe  plac,  ser.  Câinele  îşi 
mormăi  răspunsul  cu  ochii  plecaţi,  cu  faţa  ascunsă. 

—  Carnea  sărată  nu  mi-e  pe  plac  niciodată.  Cavalerul  furcii  îi  aruncă  lui 
Clegane  doar  o  privire  fugitivă  şi  nu-i  acordă  Aryei  nici  o  atenţie,  dar  se  uită  lung 
la  Străin.  Armăsarul  nu  era  un  cal  de  plug,  asta  era  limpede  dintr-o  privire.  Unul 
dintre  scutieri  fu  cât  pe  ce  să  sfârşească  în  noroi  când  imensul  gonaci  negru  dădu 
să-i  muşte  calul. 

—  Cum  te-ai  ales  cu  animalul  ăsta?  întrebă  cavalerul  furcii. 

—  Doamna  mi-a  spus  să-1  aduc,  ser,  zise  umil  Clegane.  E  un  dar  de  nuntă 
pentru  tânărul  Lord  Tully. 

—  Care  doamnă?  Pe  cine  slujeşti? 

—  Bătrâna  Lady  Whent,  ser. 

—  Crede  că  poate  răscumpăra  Harrenhalul  cu  un  cal?  Zei,  există  vreun  nătărău 
mai  mare  decât  un  nătărău  bătrân?  Dar  le  făcu  semn  să  treacă:  Vedeţi-vă  de  drum, 
atunci. 

—  Da,  stăpâne. 

Câinele  îşi  pocni  din  nou  biciul  şi  bătrânii  cai  îşi  reluară  drumul  istovitor. 
Roţile  se  adânciseră  în  noroi  în  timpul  popasului  şi  trecu  o  vreme  până  când 
animalele  reuşiră  să  le  urnească  din  loc.  Până  atunci,  iscoadele  călare  erau  deja 
plecate.  Clegane  le  aruncă  o  ultimă  privire  şi  mârâi. 

—  Ser  Donnel  Haigh,  spuse  el.  I-am  luat  mai  mulţi  cai  decât  pot  număra.  Şi 
armuri.  O  dată,  era  cât  pe  ce  să-1  omor  într-un  duel. 

—  Atunci,  cum  de  nu  te-a  recunoscut?  întrebă  Arya. 

—  Cavalerii  sunt  nişte  tontălăi  şi  ar  fi  fost  sub  demnitatea  lui  să  se  uite  de  două 
ori  la  un  ţărănoi  netrebnic.  Plesni  caii  cu  biciul.  Ţine-ţi  ochii  plecaţi,  vorbeşte 
cuviincios  şi  spune  întruna  ser,  şi  cei  mai  mulţi  cavaleri  nici  nu  te  vor  vedea.  îi 
interesează  mai  mult  caii  decât  oamenii  de  rând.  Poate  că  pe  Străin  l-ar  fi 
recunoscut,  dacă  m-ar  fi  văzut  vreodată  călărindu-1. 

Dar  ţi- ar  fi  recunoscut  faţa.  Arya  nu  se  îndoia  de  asta.  Arsurile  lui  Sandor 
Clegane  nu  erau  uşor  de  uitat,  odată  ce  le  vedeai.  Nici  nu-şi  putea  ascunde 
cicatricile  în  spatele  coifului,  atât  timp  cât  acesta  avea  forma  unui  cap  de  câine 
mârâitor. 

De  aceea  aveau  nevoie  de  car  şi  de  picioarele  afumate  de  porc. 

—  N-am  să  mă  las  târât  în  lanţuri  în  faţa  fratelui  tău,  îi  spusese  Câinele,  şi  nici 
n-aş  vrea  să-mi  croiesc  drum  cu  sabia  printre  oamenii  lui,  ca  să  ajung  la  el.  Aşa  că 

jucăm  un  mic  joc. 

Un  ţăran  întâlnit  din  întâmplare  pe  drumul  regelui  le  oferise  carul,  caii, 
veşmintele  şi  butoaiele,  dar  nu  de  bunăvoie.  Câinele  le  luase  cu  vârful  săbiei. 
Când  ţăranul  1-a  înjurat,  numindu-1  tâlhar,  i-a  răspuns: 

—  Nu  fur,  îmi  fac  provizii.  Fii  recunoscător  că-ţi  poţi  păstra  izmenele.  Acum 
scoate-ţi  cizmele.  Sau  ţi  le  scot  eu,  cu  tot  cu  picioare.  Tu  alegi.  Ţăranul  era  la  fel 
de  voinic  ca  Clegane,  dar  alesese  să-şi  scoată  cizmele  şi  să-şi  păstreze  picioarele. 

înserarea  îi  găsi  tot  înaintând  cu  greu  către  Furca  Verde  şi  castelele  gemene  ale 
Lordului  Frey.  Aproape  că  am  ajuns,  gândi  Arya.  Ştia  că  ar  trebui  să  fie 
emoţionată,  dar  avea  iarăşi  un  nod  în  stomac.  Poate  că  doar  febra  o  chinuia,  dar 
poate  că  nu.  Noaptea  trecută  avusese  un  vis  urât,  un  vis  înfricoşător.  Nu-şi  putea 
aminti  ce  visase,  dar  sentimentul  o  urmărise  ziua  întreagă.  Nu  făcuse  decât  să 
devină  mai  puternic.  Teama  taie  mai  adânc  decât  o  sabie.  Trebuia  să  fie  puternică 
acum,  aşa  cum  îi  spusese  fratele  ei.  între  ea  şi  mama  ei  nu  se  aflau  decât  o  poartă 
de  castel,  un  râu  şi  o  armată. . .  dar  era  armata  lui  Robb,  aşadar  nu  era  un  pericol 
real.  Sau  era? 

Roose  Bolton  era,  însă,  unul  de-ai  lor,  Lordul  Lipitorilor  îi  spuneau  tâlharii. 
Asta  o  tulbura.  Fugise  de  la  Harrenhal  ca  să  scape  de  Bolton  şi  de  Măştile 
însângerate,  şi  fusese  nevoită  să  taie  gâtul  unuia  dintre  străjeri  ca  să  evadeze.  Oare 
ştia  că  ea  făcuse  asta?  Sau  îi  învinuia  pe  Gendry  ori  pe  Plăcintă  Fierbinte?  Oare  îi 
spusese  mamei  sale?  Ce  ar  face  dacă  vedea-o?  Probabil  nici  nu  m-ar  recunoaşte. 
Semăna  mai  degrabă  cu  un  şobolan  înecat  decât  cu  paharnicul  unui  lord.  Un 
şobolan  înecat  băiat.  Câinele  îi  ciopârţise  şuviţe  întregi  de  păr  cu  două  zile  în 
urmă.  Era  un  frizer  chiar  mai  prost  decât  Yoren  şi  o  lăsase  pe  jumătate  cheală 
într-o  parte.  Nici  Robb  nu  mă  va  recunoaşte,  pun  rămăşag.  Nici  măcar  mama.  Era 
doar  o  fetiţă  când  o  văzuse  ultima  oară,  în  ziua  când  Lordul  Eddard  Stark  părăsise 
Winterfellul. 

Auziră  muzica  înainte  de  a  vedea  castelul,  răpăitul  îndepărtat  al  tobelor, 
sunetul  metalic  al  goarnelor,  şuierul  subţire  al  fluierelor  dincolo  de  vuietul  râului 
şi  de  răpăitul  ploii  pe  creştetele  lor. 

—  Am  pierdut  cununia,  zise  Câinele,  dar  pare-se  că  ospăţul  nu  s-a  terminat. 
Voi  scăpa  de  tine  curând. 

Nu,  eu  voi  scăpa  de  tine,  gândi  Arya. 

Drumul  îi  dusese  până  atunci  spre  nord-vest,  dar  acum  cotea  către  vest,  între  o 
livadă  de  meri  şi  un  câmp  de  porumb  culcat  de  ploaie  la  pământ.  Trecură  de 
ultimul  dintre  meri,  ajungând  în  vârful  unei  movile,  şi  castelul,  râul  şi  câmpurile  li 
se  înfăţişară  toate  deodată.  Erau  mii  de  cai  şi  mii  de  oameni,  cei  mai  mulţi 
învârtindu-se  în  jurul  celor  trei  corturi  imense  care  stăteau  alături,  cu  faţa  la 
porţile  castelului,  ca  nişte  palate  mari  de  pânză.  Robb  îşi  aşezase  tabăra  departe  de 
ziduri,  pe  un  teren  mai  înalt,  mai  uscat,  dar  Furca  Verde  îşi  ieşise  din  matcă  şi 
chiar  îşi  revendicase  câteva  corturi  aşezate  la  întâmplare. 

Muzica  de  la  castele  se  auzea  mai  tare  aici.  Sunetul  tobelor  şi  al  goarnelor  se 
rostogolea  peste  câmpuri.  Dar  muzicanţii  din  castelul  mai  apropiat  cântau  alt 
cântec  decât  cei  din  castelul  de  pe  celălalt  mal,  astfel  că  părea  mai  degrabă  o 
bătălie,  decât  un  cântec. 

—  Nu  sunt  prea  buni,  remarcă  Arya. 

Câinele  scoase  un  sunet  care  ar  fi  putut  fi  un  râset. 

—  Te  asigur  că  există  femei  bătrâne  şi  surde  în  Lannisport,  care  se  plâng  şi  ele 
de  gălăgie.  Am  auzit  că  lui  Walder  Frey  i-au  slăbit  ochii,  dar  n-a  zis  nimeni  nimic 
despre  afurisitele  lui  de  urechi. 

Arya  se  pomeni  dorindu-şi  să  fie  ziuă.  Cu  soarele  pe  cer,  în  bătaia  vântului,  ar 
fi  putut  vedea  mai  bine  flamurile.  S-ar  fi  uitat  după  lupul  străvechi  al  Casei  Stark, 
sau  poate  după  securea  de  război  a  Cerwynilor  sau  pumnul  Gloverilor.  Dar  în 
întunericul  nopţii,  toate  flamurile  păreau  gri. 

Ploaia  se  domolise.  Era  acum  o  ţârâială  mocnită,  aproape  un  abur,  dar  răpăiala 
lăsase  flamurile  ude  ca  nişte  cârpe  de  vase,  îmbibate  de  apă,  de  nerecunoscut. 

Un  şir  de  care  şi  căruţe  fuseseră  aşezate  de-a  lungul  perimetrului,  formând  o 
barieră  de  lemn  împotriva  oricărui  atac.  Acolo  îi  opriră  străjerii.  Felinarul  pe  care 
îl  ducea  comandantul  lor  revărsa  destulă  lumină  ca  Arya  să  poată  vedea  că  mantia 
omului  era  roz,  pătată  cu  lacrimi  roşii.  Oamenii  din  subordinea  lui  aveau  cusut  în 
dreptul  inimii  blazonul  Lordului  Lipitorilor,  omul  jupuit  al  Dreadfortului.  Sandor 
Clegane  le  servi  aceeaşi  poveste  pe  care  le-o  spusese  iscoadelor  călare,  dar 
sergentul  lui  Bolton  era  un  obstacol  mai  greu  de  trecut  decât  Ser  Donnel  Haigh. 

—  Saramura  de  porc  nu  e  o  carne  potrivită  pentru  ospăţul  de  nuntă  al  unui 
lord,  zise  el  dispreţuitor. 

—  Am  şi  picioare  afumate,  ser. 

—  Nu  pentru  ospăţ,  nici  pomeneală.  Ospăţul  e  la  jumătate.  Iar  eu  sunt  un  om  al 
Nordului,  nu  vreun  papă-lapte  de  cavaler  din  sud. 

—  Mi  s-a  spus  să-1  caut  pe  administrator.  Sau  pe  bucătar. . . 

—  Castelul  e  închis.  Lorzii  nu  trebuie  deranjaţi.  Sergentul  chibzui  o  clipă.  Poţi 
descărca  lângă  corturile  de  nuntă,  acolo.  îi  făcu  semn  cu  o  mână  înmănuşată  în 
zale.  Berea  face  foame,  iar  bătrânul  Frey  nu  va  simţi  lipsa  câtorva  picioare  de 
porc.  Oricum,  n-are  dinţi  pentru  aşa  ceva.  întreabă  de  Sedgekins,  va  şti  ce  are  de 
făcut  cu  voi. 

Urlă  un  ordin  şi  oamenii  săi  împinseră  una  dintre  căruţe,  ca  să  le  facă  loc  să 
treacă. 

Biciul  Câinelui  îndemnă  caii  către  cort.  Nimeni  nu  părea  să  se  sinchisească  de 
ei.  Trecură  de-a  valma  printre  pavilioanele  viu  colorate,  cu  pereţii  uzi  luminaţi  de 
lămpile  şi  mangalurile  dinăuntru,  ca  nişte  felinare  fermecate.  Roz  şi  aurii  şi  verzi 
străluceau,  vărgate  şi  pestriţe  şi  în  carouri,  cu  blazoane  cu  păsări  şi  animale, 
şevroane  şi  stele,  roţi  şi  arme.  Arya  zări  un  cort  galben  cu  şase  ghinde:  trei,  două, 
una.  Lordul  Smallwood,  ştiu  ea,  amintindu-şi  de  îndepărtatul  Castel  al  Ghindei  şi 

de  doamna  care  îi  spusese  că  e  drăguţă. 

Dar  la  fiecare  pavilion  de  mătase  strălucitoare  erau  două  duzini  de  postav  sau 
pânză,  opace  şi  întunecate.  Erau  şi  corturi  de  cazarmă,  mari  cât  să  adăpostească 
patruzeci  de  pedestraşi,  dar  şi  acelea  păreau  mici  pe  lângă  cele  trei  corturi  mari 
pentru  ospăţ.  După  toate  aparenţele,  oamenii  petreceau  de  ore  în  şir.  Arya  auzea 
toasturi  strigate  şi  cupe  ciocnite,  amestecate  cu  obişnuitele  zgomote  ale  unei 
tabere,  cu  nechezatul  cailor,  lătratul  câinilor  şi  huruitul  căruţelor  în  întuneric, 
râsete  şi  înjurături,  zăngănit  de  oţel  şi  pârâit  de  lemn.  Muzica  răsuna  tot  mai  tare, 
pe  măsură  ce  se  apropiau  de  castel,  dar  dincolo  de  ea  era  un  sunet  mai  grav,  mai 
întunecat:  râul,  apele  umflate  ale  Furcii  Verzi,  răgind  ca  un  leu  în  vizuina  lui. 

Arya  se  învârtea  şi  se  răsucea,  încercând  să  vadă  totul  dintr-odată,  sperând  să 
zărească  un  blazon  al  lupului  străvechi,  un  cort  în  alb  şi  gri,  un  chip  pe  care -l 
cunoştea  de  la  Winterfell.  Nu  vedea  decât  străini.  Se  holbă  la  un  om  care  se  uşura 
în  tufişuri,  dar  nu  era  Burtă-de-Bere.  Văzu  o  fată  pe  jumătate  dezbrăcată  ţâşnind 
veselă  dintr-un  cort,  dar  cortul  era  albastru-deschis,  nu  gri,  cum  crezuse  la 
început,  iar  bărbatul  care  fugea  după  ea  purta  o  pisică  sălbatică  pe  jiletcă,  nu  un 
lup.  Sub  un  copac,  patru  arcaşi  întindeau  corzi  cerate  prin  crestăturile  arcurilor, 
dar  nu  erau  oamenii  tatălui  ei.  Un  maester  le  tăie  calea,  dar  era  prea  tânăr  şi  prea 
slab  ca  să  fie  Maester  Luwin.  Arya  ridică  privirea  către  Gemeni,  cu  ferestrele 
înalte  ale  turnurilor  sclipind  domol  acolo  unde  erau  aprinse  lumini.  Prin  pâcla 
ploii,  castelele  aveau  un  aer  fantomatic  şi  misterios,  ca  nişte  arătări  din  poveştile 
bătrânei  Nan,  dar  nu  erau  Winterfellul. 

Lângă  corturile  de  ospăţ,  îmbulzeala  era  mai  mare.  Clapele  largi  erau  date  la  o 
parte  şi  oamenii  intrau  şi  ieşeau,  cu  cornuri  de  băut  şi  halbe  în  mâini,  unii  cu  flori 
de  câmp.  Arya  aruncă  o  privire  înăuntru,  în  timp  ce  Câinele  o  conduse  pe  lângă 
primul  dintre  cele  trei,  şi  văzu  sute  de  oameni  îngrămădindu-se  pe  bănci  şi 
înghesuindu-se  în  jurul  butoaielor  cu  mied,  bere  şi  vin.  Nu  era  loc  să  te  mişti 
înăuntru,  dar  nici  unul  nu  părea  să  se  sinchisească.  Cel  puţin  erau  uscaţi  şi 
încălziţi.  Arya,  înfrigurată  şi  udă,  îi  invidia.  Unii  chiar  cântau.  Ploaia  măruntă, 
ceţoasă,  răspândea  aburi  în  preajma  intrării,  din  pricina  căldurii  care  se  revărsa 
dinăuntru. 

—  în  cinstea  Lordului  Edmure  şi  a  lui  Lady  Roslin,  auzi  un  glas  strigând. 
Băură  cu  toţii  şi  cineva  ţipă: 

—  Pentru  Tânărul  Lup  şi  Regina  Jeyne. 

Cine  e  Regina  Jeyne?  se  întrebă  Arya  în  treacăt.  Singura  regină  pe  care  o 
cunoştea  era  Cersei. 

în  faţa  corturilor  de  ospăţ  fuseseră  săpate  gropi  pentru  foc,  adăpostite  sub  bolţi 
de  lemn  împletit  şi  piei  care  ţineau  ploaia  la  distanţă,  atât  timp  cât  bătea  drept  în 
jos.  Dar  vântul  sufla  dinspre  râu,  astfel  că  ploaia  măruntă  intra  oricum,  destul  cât 
să  facă  focurile  să  şuiere  şi  să  se  zvârcolească.  Mirosurile  o  făceau  pe  Arya  să 
saliveze. 

—  N-ar  trebui  să  ne  oprim?  îl  întrebă  pe  Sandor  Clegane.  în  corturi  sunt 
oameni  al  Nordului.  îi  cunoştea  după  bărbi,  după  feţe,  după  mantiile  din  piele  de 
urs  şi  de  focă,  după  toasturile  pe  jumătate  auzite  şi  cântecele  pe  care  le  cântau. 
Oameni  ai  caselor  Karstark  şi  Umber  şi  ai  altor  clanuri  ale  munţilor.  Bag  mâna-n 
foc  că  sunt  pe  aici  şi  oameni  ai  Winterfellului. 

Oamenii  tatălui  său,  oamenii  Tânărului  Lup,  lupii  străvechi  ai  Casei  Stark. 

—  Fratele  tău  trebuie  să  fie  în  castel,  zise  Clegane.  Şi  mama  ta.  Vrei  să-i  vezi 
sau  nu? 

—  Da,  răspunse  ea.  Unde  e  Sedgekins?  Sergentul  le  spusese  să  întrebe  de 
Sedgekins. 

—  Sedgekins  poate  să-şi  bage  un  vătrai  încins  în  fund.  Clegane  îşi  scutură 
biciul,  trimiţându-1  cu  un  şuier  prin  ploaia  domoală,  să  muşte  din  coapsa  calului. 
Pe  fratele  tău  îl  vreau  eu. 


CATELYN 

Tobele  bubuiau,  bubuiau,  bubuiau,  şi  tâmplele  ei  bubuiau  odată  cu  ele. 
Fluierele  se  tânguiau  şi  flautele  cântau  în  triluri  dinspre  galeria  muzicanţilor,  din 
partea  de  jos  a  sălii,  viorile  scârţâiau,  goarnele  sunau,  cimpoaiele  ţiuiau  un  ritm 
săltăreţ,  dar  bubuitul  tobelor  le  întrecea  pe  toate.  Sunetul  se  lovea  de  grinzile 
tavanului,  în  timp  ce,  dedesubt,  oaspeţii  mâncau,  beau  şi  strigau  de-a  valma. 
Walder  Frey  trebuie  să  fie  surd  ca  o  piatră,  dacă  numeşte  asta  muzică.  Catelyn 
sorbea  o  cupă  cu  vin  şi-1  privea  pe  Clopoţel  ţopăind  în  ritmul  Alysannei.  Cu 
asemenea  muzicanţi,  cântecul  ar  fi  putut  foarte  bine  să  fie  şi  Ursul  şi  frumoasa 
fecioară. 

Afară,  ploaia  continua  să  cadă,  dar  înăuntru  aerul  era  greu  şi  fierbinte.  Un  foc 
trosnea  în  cămin,  iar  şiruri  de  torţe  ardeau  fumegând  în  suporturile  de  pe  pereţi. 
Dar  cea  mai  mare  parte  a  căldurii  venea  de  la  trupurile  nuntaşilor,  atât  de 
înghesuiţi  pe  bănci,  încât  fiecare  om  care  încerca  să-şi  ridice  cupa  la  gură  îşi 
înghiontea  vecinul  în  coaste. 

Chiar  şi  pe  dais  erau  mai  îngrămădiţi  decât  i-ar  fi  plăcut  lui  Catelyn.  Fusese 
aşezată  între  Ser  Ryman  Frey  şi  Roose  Bolton  şi  nările  îi  erau  pline  de  mirosul 
amândurora.  Ser  Ryman  bea  ca  şi  cum  vinul  din  Westeros  era  pe  sfârşite  şi  îl 
transpira  pe  tot.  Se  îmbăiase  în  apă  cu  lămâie,  după  câte  îşi  dădea  ea  seama,  dar 
nici  o  lămâie  nu  putea  acoperi  o  sudoare  atât  de  acră.  Roose  Bolton  avea  un  miros 
mai  dulceag,  dar  nu  mai  plăcut.  Prefera  să  bea  vin  cu  mirodenii  în  locul  celui 
obişnuit  sau  al  miedului  şi  mânca  puţin. 

Catelyn  nu-1  putea  învinui  pentru  lipsa  poftei  de  mâncare.  Ospăţul  începuse  cu 
supă  de  praz,  urmată  de  o  salată  de  fasole  verde,  ceapă  şi  sfeclă,  ştiucă  înăbuşită 
în  lapte  de  migdale,  munţi  de  napi  care  se  răciseră  înainte  de  a  ajunge  pe  masă, 

piftie  de  creier  de  viţel  şi  o  zeamă  de  carne  aţoasă  de  vită.  Era  un  meniu 
sărăcăcios  pentru  masa  unui  rege,  iar  creierul  de  viţel  îi  întorcea  lui  Catelyn 
stomacul  pe  dos.  Cu  toate  acestea,  Robb  mânca  fără  să  se  plângă,  iar  fratele  ei  era 
prea  absorbit  de  mireasa  lui  ca  să  se  sinchisească. 

N-ai  bănui  că  Edmure  s-a  plâns  de  Roslin  tot  drumul  de  la  Riverrun  la 
Gemeni.  Soţul  şi  soţia  mâncau  din  aceeaşi  farfurie,  beau  din  aceeaşi  cupă  şi 
schimbau  săruturi  caste  printre  sorbituri.  Edmure  refuza  majoritatea  felurilor  de 
mâncare  cu  un  gest  al  mâinii.  Nu-1  putea  învinui.  îşi  amintea  foarte  puţin  despre 
mâncarea  servită  la  propria  ei  nuntă.  Oare  am  gustat- o  măcar?  Sau  mi- am 
petrecut  tot  timpul  privind  chipul  lui  Ned  şi  întrebăndu-mă  cine  era? 

Zâmbetul  bietei  Roslin  era  neclintit,  ca  şi  cum  cineva  i  l-ar  fi  cusut  pe  faţă.  Ei, 
bine,  e  fată  măritată,  dar  căsătoria  urmează  abia  de  acum  să  se  consume.  Robb 
şedea  între  Alyx  Frey  şi  Frumoasa  Walda,  două  dintre  cele  mai  nubile  fete  ale 
familiei  Frey. 

—  La  nuntă,  sper  că  nu  vei  refuza  un  dans  cu  fiicele  mele,  îi  spusese  Walder 
Frey.  Ai  bucura  inima  unui  om  bătrân. 

Inima  lui  putea  fi  foarte  bucuroasă  aşadar,  căci  Robb  îşi  făcuse  datoria  ca  un 
rege.  Dansase  cu  fiecare  dintre  fete,  cu  mireasa  lui  Edmure  şi  cu  cea  de -a  opta 
Doamnă  Frey,  cu  văduva  Ami  şi  cu  Grasa  Walda,  soţia  lui  Roose  Bolton,  cu 
gemenele  Serra  şi  Sarra,  cu  feţele  lor  pline  de  coşuri,  chiar  şi  cu  Shirei,  mezina 
Lordului  Walder,  care  trebuie  să  fi  avut  cel  mult  şase  ani.  Catelyn  se  întreba  dacă 
Lordul  de  Crossing  era  satisfăcut  sau  va  găsi  pricină  de  supărare  pentru  toate 
celelalte  fiice  şi  nepoate  care  nu  apucaseră  să  danseze  cu  regele. 

—  Surorile  tale  dansează  foarte  bine,  îi  spuse  ea  lui  Ser  Ryman  Frey, 
încercând  să  fie  amabilă. 

—  Sunt  mătuşi  şi  verişoare.  Ser  Ryman  luă  o  înghiţitură  de  vin,  cu  sudoarea 
şiroindu-i  de  pe  obraji  în  barbă. 

Un  bărbat  morocănos  şi  beţiv,  gândi  Catelyn.  Poate  că  întârziatul  Lord  Frey 
era  zgârcit  când  venea  vorba  să-şi  hrănească  oaspeţii,  dar  la  băutură  nu  se 
scumpea.  Berea,  vinul  şi  miedul  curgeau  în  valuri,  ca  râul  de  afară.  Marelejon  era 
deja  beat  criţă,  Merrett,  fiul  Lordului  Walder,  bea  cot  la  cot  cu  el,  dar  Ser  Whalen 
Frey  îşi  pierduse  cunoştinţa  încercând  să  ţină  pasul  cu  ei.  Catelyn  ar  fi  preferat  ca 
Lordul  Umber  să  fie  treaz,  dar  a-i  spune  Mareluijon  să  nu  bea  era  ca  şi  cum  i-ai  fi 
cerut  să  nu  respire  câteva  ore. 

Miculjon  Umber  şi  Robin  Flint  stăteau  aproape  de  Robb,  de  o  parte  şi  de  alta  a 
Frumoasei  Walda  şi  a  lui  Alyx.  Nici  unul  dintre  ei  nu  bea  cu  Patrek  Mallister  şi 
Dancey  Mormont:  erau  străjerii  fiului  său  în  seara  aceasta.  O  nuntă  nu  era  o 
bătălie,  dar  existau  întotdeauna  pericole  atunci  când  oamenii  erau  băuţi,  iar  un 
rege  nu  trebuia  să  rămână  niciodată  nepăzit.  Catelyn  se  bucura  de  asta  şi  se  bucura 
chiar  mai  mult  de  tecile  care  atârnau  pe  pereţi.  Nimeni  nu  are  nevoie  de  sabie  ca 
să  mănânce  piftie  din  creier  de  viţel. 

—  Toată  lumea  credea  că  soţul  meu  o  va  alege  pe  Frumoasa  Walda,  îi  spuse 
Lady  Walda  Bolton  lui  Ser  Wendel,  strigând  ca  să  acopere  muzica. 

Grasa  Walda  era  un  ghemotoc  de  fată,  rotund  şi  rozaliu,  cu  ochi  albaştri, 
spălăciţi,  păr  galben,  moale,  şi  un  fund  imens,  dar  glasul  îi  era  un  chiţăit  tremurat. 
Era  greu  să  ţi-o  imaginezi  la  Dreadfort,  cu  faţa  ei  rozalie  şi  capa  din  blană  de 
veveriţă. 

—  Dar  nobilul  meu  bunic  i-a  oferit  lui  Roose  ca  zestre  greutatea  miresei  sale 
în  argint,  aşa  că  Lordul  Bolton  m-a  ales  pe  mine.  Guşa  fetei  tremura  când  râdea. 
Cântăresc  cu  şase  pietre  mai  mult  decât  Frumoasa  Walda,  dar  atunci  a  fost  prima 
oară  când  m-am  bucurat.  Acum  sunt  Doamna  Bolton,  iar  verişoara  mea  e  încă 
fecioară  şi  în  curând  va  împlini  nouăsprezece  ani,  sărăcuţa. 

Catelyn  observă  că  Lordul  Dreadfortului  nu  acorda  nici  o  atenţie  trăncănelii. 
Uneori  gusta  câte  o  bucăţică  de  ici,  o  lingură  de  colo,  rupând  din  pâine  cu  degete 
scurte  şi  puternice,  dar  mâncarea  îl  lăsa  rece.  Bolton  rostise  un  toast  în  cinstea 
nepoţilor  Lordului  Walder  la  începutul  ospăţului,  amintind  că  Walder  şi  Walder 
erau  în  grija  fiului  său  bastard.  După  felul  cum  îl  privise  chiorâş  bătrânul,  trăgând 
aer  pe  gură,  Catelyn  înţelese  că  Lordul  Frey  auzise  ameninţarea  nerostită. 

A  mai  existat  vreodată  o  nuntă  mai  puţin  veselă?  se  întrebă  Catelyn, 
amintindu-şi  de  biata  ei  Şansa  şi  de  căsătoria  ei  cu  Pezevenghiul.  Mamă,  ai  milă 
de  ea.  Are  un  suflet  blând.  Căldura,  fumul  şi  gălăgia  îi  făceau  rău.  Muzicienii  din 
galerie  puteau  fi  ei  mulţi  şi  zgomotoşi,  dar  nu  erau  prea  înzestraţi.  Catelyn  mai  luă 
o  înghiţitură  de  vin  şi  îi  îngădui  unui  paj  să-i  umple  din  nou  cupa.  Câteva  ore  încă 
şi  partea  cea  mai  grea  se  va  sfârşi.  Mâine,  pe  vremea  asta,  Robb  avea  să  fie 
plecat  către  o  altă  bătălie,  de  data  aceasta  cu  oamenii  de  fier,  la  Moat  Cailin. 
Ciudat  cum  o  asemenea  perspectivă  era  pentru  Catelyn  aproape  o  uşurare.  îşi  va 
câştiga  bătălia.  Câştigă  toate  bătăliile,  şi  oamenii  de  fier  nu  au  rege.  In  plus,  Ned 
i-a  fost  un  bun  profesor.  Tobele  bubuiau.  Clopoţel  ţopăi  încă  o  dată  pe  lângă  ea, 
dar  muzica  era  atât  de  puternică,  încât  abia  îi  auzi  clopoţeii. 

Peste  toată  hărmălaia,  răsună  dintr-odată  mârâitul  unor  câini  care  se  băteau 
pentru  o  bucată  de  carne.  Se  rostogoliră  pe  podea,  năpustindu-se  şi  muşcând,  în 
hohotele  de  râs  ale  celor  prezenţi.  Cineva  aruncă  peste  ei  o  carafă  de  bere  şi  câinii 
se  despărţiră.  Unul  se  apropie,  şchiopătând,  de  dais.  Gura  ştirbă  a  Lordului 
Walder  se  deschise  într-un  râs  lătrător  când  câinii  uzi  leoarcă  se  scuturară, 
împroşcând  cu  bere  şi  păr  spre  trei  dintre  nepoţii  săi. 

La  vederea  câinilor,  Catelyn  simţi  din  nou  lipsa  Vântului  Cenuşiu,  dar  lupul 
străvechi  al  lui  Robb  nu  era  nicăieri.  Lordul  Walder  refuzase  să-1  lase  înăuntru. 

—  Din  câte  am  auzit,  animalului  tău  sălbatic  îi  place  carnea  de  om,  eh? 
spusese  bătrânul.  Sfârtecă  beregate,  da.  Nu-mi  trebuie  asemenea  bestii  la  nunta  lui 
Roslin,  printre  femei  şi  copii,  toţi  micuţii  mei  nevinovaţi. 

—  Vântul  Cenuşiu  nu  e  un  pericol  pentru  ei,  lordul  meu,  protestase  Robb,  atât 
timp  cât  sunt  eu  aici. 

—  Ai  fost  şi  la  porţile  mele,  nu-i  aşa?  Când  lupul  mi-a  atacat  nepoţii  pe  care 
i-am  trimis  în  întâmpinarea  ta.  Am  auzit  totul,  să  nu  crezi  că  nu,  eh. 

—  N-a  păţit  nimeni  nimic. . . 

—  Nimic,  zice  regele?  Nimic?  Petyr  a  căzut  de  pe  cal.  A  căzut.  Mi-am  pierdut 
o  soţie  în  acelaşi  fel,  căzând.  Gura  i  se  încleşta  şi  i  se  descleştă.  Sau  a  fost  doar  o 
stricată?  Mama  Bastardului  Walder,  da,  acum  îmi  amintesc.  A  căzut  de  pe  cal  şi 
şi-a  rupt  gâtul.  Ce  ar  fi  făcut  înălţimea  Ta  dacă  Petyr  şi-ar  fi  rupt  gâtul,  eh?  Mi-ar 
mai  fi  oferit  încă  o  scuză  în  schimbul  nepotului  meu?  Nu,  nu,  nu.  Oi  fi  tu  rege,  nu 
zic  ba,  Regele  Nordului,  eh,  dar  sub  acoperişul  meu  eu  sunt  stăpân.  Ori  lupul,  ori 
nunta,  sire.  Nu  le  poţi  avea  pe  amândouă. 

Catelyn  îşi  dădea  seama  că  fiul  ei  fusese  furios,  dar  cedase  cu  toată  curtoazia 
de  care  era  în  stare.  Dacă  îi  face  plăcere  Lordului  Walder  să-mi  servească  tocană 
de  cioară  înăbuşită  cu  viermi,  îi  spusese,  voi  mânca  şi  voi  mai  cere  o  strachină. 
Şi  aşa  făcuse. 

Marelejon  o  mai  vârâse  sub  masă  pe  una  dintre  progeniturile  Lordului  Walder, 
Petyr  Băşicuţă  de  data  aceasta.  Băiatul  e  de  trei  ori  mai  mic,  la  ce  se  aştepta? 
Lordul  Umber  se  şterse  la  gură,  se  ridică  în  picioare  şi  începu  să  cânte. 

—  A  fost  odat'  un  urs,  un  urs,  UN  URS!  Negru,  maro  şi  plin  de  păr! 

Glasul  lui  nu  suna  rău  deloc,  dar  era  îngroşat  de  băutură.  Din  nefericire, 
vioriştii,  toboşarii  şi  flautiştii  de  la  galerie  cântau  Flori  de  primăvară,  care  se 
potrivea  cu  versurile  de  la  Ursul  şi  frumoasa  fecioară  ca  o  porţie  de  melci  într-o 
strachină  cu  terci.  Până  şi  bietul  Clopoţel  îşi  acoperi  urechile,  la  auzul  cacofoniei. 

Roose  Bolton  murmură  câteva  cuvinte,  prea  încet  ca  să  fie  auzite,  şi  porni  în 
căutarea  unei  private.  Sala  era  o  hărmălaie  de  oaspeţi  şi  servitori  care  intrau  şi 
ieşeau.  Un  al  doilea  ospăţ,  pentru  cavaleri  şi  lorzii  de  rang  oarecum  mai  mărunt,  îi 
ţinea  isonul  în  celălalt  castel.  Lordul  Walder  îşi  exilase  fiii  bastarzi  şi  pe  odraslele 
lor  pe  celălalt  mal  al  râului,  astfel  că  nordicii  lui  Robb  începuseră  să  vorbească 
despre  un  „ospăţ  al  bastarzilor".  Unii  dintre  oaspeţi  se  furişau  să  vadă  dacă 
bastarzii  se  distrau  mai  bine  decât  ei.  Unii  se  aventurau,  poate,  până  la  tabere. 
Freyii  le  puseseră  la  dispoziţie  căruţe  întregi  cu  vin  şi  mied,  ca  soldaţii  de  rând  să 
poată  bea  în  cinstea  uniunii  dintre  Riverrun  şi  Gemeni. 

Robb  se  aşeză  pe  locul  gol  al  lui  Bolton. 

—  încă  puţin  şi  s-a  isprăvit  cu  farsa  asta,  mamă,  îi  spuse  el  cu  glas  scăzut,  în 
timp  ce  Marelejon  cânta  despre  fecioara  cu  miere  în  păr.  Walder  cel  Negru  a  fost 
blând  ca  un  mieluşel,  o  dată  în  viaţă.  Iar  unchiul  Edmure  pare  mulţumit  de 
mireasa  lui.  Ser  Ryman? 

Ser  Ryman  Frey  clipi  şi  spuse: 

—  Sire.  Da? 

—  Sperasem  să-1  rog  pe  Olyvar  să-mi  fie  scutier  când  pornim  spre  nord,  zise 
Robb,  dar  nu-1  văd  aici.  Să  fie  la  celălalt  ospăţ? 

—  Olyvar?  Ser  Ryman  clătină  din  cap.  Nu.  Nu  Olyvar.  Plecat. . .  plecat  de  la 

castel.  Datoria. 

—  înţeleg.  Tonul  lui  Robb  sugera  contrariul.  Când  văzu  că  Ser  Ryman  nu-i 
mai  spune  nimic,  regele  se  ridică  din  nou  în  picioare.  îmi  acorzi  un  dans,  mamă? 

—  Mulţumesc,  dar  nu.  Era  ultimul  lucru  de  care  avea  nevoie,  după  cum  îi 
bubuia  capul.  Fără  îndoială,  una  dintre  fiicele  Lordului  Walder  ar  fi  încântată  să-ţi 
fie  parteneră. 

—  O,  fără  îndoială.  Zâmbetul  lui  era  resemnat. 

Muzicanţii  cântau  Lănci  de  fier,  în  timp  ce  Marelejon  intona  Feciorul  plin  de 
viaţă.  Cineva  ar  trebui  să  le  facă  cunoştinţă,  armonia  ar  putea  avea  de  câştigat. 
Catelyn  se  întoarse  din  nou  către  Ser  Ryman. 

—  Am  auzit  că  unul  dintre  verii  tăi  e  cântăreţ. 

—  Alesander,  fiul  lui  Symond.  Alyx  e  sora  lui.  Ridică  o  cupă  către  locul  unde 
fata  dansa  cu  Robin  Flint. 

—  Alesander  va  cânta  pentru  noi  în  noaptea  asta? 
Ser  Ryman  o  privi  chiorâş. 

—  El  nu.  E  plecat.  îşi  şterse  sudoarea  de  pe  frunte  şi  se  ridică,  clătinându-se,  în 
picioare.  Scuzele  mele,  doamnă,  scuzele  mele.  Catelyn  îl  privi  împleticindu-se 
către  uşă. 

Edmure  o  săruta  pe  Roslin  şi  îi  strângea  mâna.  în  altă  parte,  Ser  Marq  Piper  şi 
Ser  Danwell  Frey  jucau  un  joc  de  băutură.  Lothar  Ologul  îi  spunea  ceva  amuzant 
lui  Ser  Hosteen,  unul  dintre  cei  mai  tineri  Frey  jongla  cu  pumnalele  pentru  un 
grup  de  fete  hlizite,  iar  Clopoţel  stătea  pe  podea,  lingându-şi  vinul  de  pe  degete. 
Servitorii  aduceau  platouri  imense  de  argint  cu  mormane  de  bucăţi  suculente  şi 
rozalii  de  carne  de  miel,  felul  cel  mai  apetisant  de  mâncare  pe  care -l  văzuseră 
toată  seara.  Iar  Robb  o  conducea  pe  Dacey  Mormont  într-un  dans. 

Când  purta  rochie  în  loc  de  armură,  fiica  mai  mare  a  Doamnei  Maege  era  chiar 
drăguţă,  înaltă  şi  mlădioasă,  cu  un  zâmbet  sfios  care  îi  lumina  faţa  prelungă.  Era 
plăcut  să  vezi  că  era  la  fel  de  graţioasă  pe  ringul  de  dans  ca  în  curtea  de 
antrenament.  Catelyn  se  întrebă  dacă  Lady  Maege  ajunsese  la  Gât.  îşi  luase 
celelalte  două  fiice  cu  ea,  însă  Dacey,  ca  tovarăşă  de  luptă  a  lui  Robb,  alesese  să 
rămână  alături  de  el.  Are  darul  lui  Ned  de  a  inspira  loialitate.  Olyvar  Frey  îi 
fusese  şi  el  devotat  fiului  ei.  Nu  spusese  Robb  că  Olyvar  voise  să  rămână  cu  el 
chiar  şi  după  ce  se  căsătorise  cu  Jeyne? 

Aşezat  între  turnurile  de  stejar  negru,  Lordul  de  Crossing  bătea  din  palmele-i 
pătate.  Zgomotul  pe  care  îl  făceau  era  atât  de  slab,  încât  nici  măcar  cei  de  pe  dais 
nu-1  auzeau,  dar  Ser  Aenys  şi  Ser  Hosteen  îl  văzură  şi  începură  să-şi  lovească 
cupele  de  masă.  Lotnar  Ologul  li  se  alătură,  apoi  Marq  Piper  şi  Ser  Danwell  şi  ser 
Raymund.  Curând,  jumătate  dintre  oaspeţi  bubuiau.  în  cele  din  urmă,  până  şi 
ceata  de  muzicieni  din  galerie  băgă  de  seamă.  Fluierele,  tobele  şi  viorile  tăcură  pe 
rând. 

—  înălţimea  Ta,  îi  strigă  Lordul  Walder  lui  Robb,  septonul  şi-a  rostit 

rugăciunile,  s-au  spus  câteva  cuvinte  şi  Lordul  Edmure  mi-a  înveşmântat  fiica 
iubită  în  mantia  peştelui,  dar  cei  doi  nu  sunt  încă  soţ  şi  soţie.  Sabia  are  nevoie  de 
teacă,  eh,  iar  cununia  de  un  pat  nupţial.  Ce  zici,  sire?  E  timpul  să-i  conducem  la 
culcare? 

Vreo  douăzeci  dintre  fiii  şi  nepoţii  lui  Walder  Frey  începură  să-şi  lovească  din 
nou  cupele  de  masă,  strigând: 

—  La  culcare!  La  culcare!  La  culcare  cu  ei! 

Roslin  pălise.  Catelyn  se  întreba  dacă  fata  era  înspăimântată  de  perspectiva  de 
a-şi  pierde  fecioria  sau  de  ritualul  însuşi.  Cu  atâtea  rude,  nu  avea  cum  să  fie 
străină  de  acest  obicei,  dar  era  cu  totul  altfel  când  erai  tu  însuţi  în  situaţia  de  a  fi 
condus  la  pat.  în  noaptea  nunţii  lui  Catelyn,  Jory  Cassel  îi  sfâşiase  rochia  în  graba 
de  a  o  vedea  dezbrăcată,  iar  Desmond  Greii,  beat,  se  scuzase  întruna  pentru  orice 
glumă  deocheată,  doar  pentru  a  face  o  alta.  Când  Lordul  Dustin  o  văzuse  goală,  îi 
spusese  lui  Ned  că  sânii  ei  erau  îndeajuns  să-1  facă  să-şi  dorească  să  nu  fi  fost 
niciodată  înţărcat.  Bietul  de  el,  gândi  Catelyn.  Plecase  spre  sud  cu  Ned  şi  nu  se 
mai  întorsese.  Catelyn  se  întreba  câţi  dintre  bărbaţii  prezenţi  în  seara  aceasta 
aveau  să  fie  morţi  înainte  ca  anul  să  se  sfârşească.  Prea  mulţi,  mă  tem.  Robb 
ridică  o  mână. 

—  Dacă  socoti  că  a  sosit  momentul,  Lord  Walder,  haideţi  să-i  ducem  la 
culcare,  negreşit. 

Un  urlet  de  aprobare  îi  întâmpină  verdictul.  Sus,  în  galerie,  muzicanţii  îşi  luară 
din  nou  fluierele  şi  goarnele  şi  viorile  şi  începură  să  cânte  Regina  şi- a  scos 
sandaua,  regele  şi- a  scos  coroana.  Clopoţel  începu  să  ţopăie  de  pe  un  picior  pe 
altul,  cu  coroana  zornăind. 

—  Am  auzit  că  bărbaţii  Tully  au  păstrăvi  între  picioare  în  loc  de  cocoşei,  strigă 
Alyx  Frey,  cât  o  ţinea  gura.  E  nevoie  de  o  râmă  să-i  facă  să  se  ridice? 

La  care  Marq  Piper  dădu  replica: 

—  Am  auzit  că  femeile  Frey  au  două  porţi  în  loc  de  una. 
Iar  Alyx  zise: 

—  Da,  dar  amândouă  sunt  zăvorâte  pentru  mititei  ca  tine. 

Urmă  un  hohot  de  râs,  până  când  Patrek  Mallister  se  cocoţă  pe  o  masă,  ca  să 
propună  un  toast  pentru  peştele  cu  un  singur  ochi  al  lui  Edmure. 

—  Şi  ce  mai  ştiucă  vânjoasă  are!  decretă  el. 

—  Nu,  bag  mâna-n  foc  că  e  plevuşcă,  strigă  Grasa  Walda  de  lângă  Catelyn. 
Apoi  se  porni  din  nou  strigătul  general: 

—  La  culcare!  La  culcare! 

Oaspeţii  se  învălmăşeau  pe  dais,  în  frunte  cu  cel  mai  beat,  ca  întotdeauna. 
Bărbaţii  şi  băieţii  o  înconjurară  pe  Roslin  şi  o  ridicară  în  aer,  în  timp  ce  fetele  şi 
mamele  din  sală  îl  ridicară  pe  Edmure  în  picioare  şi  începură  să-1  tragă  de  haine. 
Edmure  râdea  şi  le  răspundea  cu  glume  deocheate,  dar  muzica  era  prea 
zgomotoasă  ca  sora  lui  să-1  audă.  Dar  pe  Marelejon  îl  auzi: 

—  Dă-mi  mie  o  mireasă  ca  asta,  urlă  el,  croindu-şi  drum  cu  coatele  printre 
ceilalţi  bărbaţi  şi  săltând-o  pe  Roslin  pe  un  umăr.  Uită-te  la  micuţa  asta.  N-are  pic 
de  carne  pe  ea. 

Lui  Catelyn  îi  era  milă  de  fată.  Majoritatea  mireselor  încercau  să  întoarcă 
gluma  sau  cel  puţin  să  se  prefacă  amuzate,  dar  Roslin  era  încremenită  de  spaimă, 
agăţându-se  de  Marelejon  de  parcă  s-ar  fi  temut  să  n-o  scape.  Şi  plânge,  îşi  dădu 
seama  Catelyn,  în  timp  ce-1  privea  pe  Ser  Marq  Piper  scoţând  unul  dintre  pantofii 
miresei.  Sper  că  Edmure  va  fi  blând  cu  biata  făptură.  O  muzică  săltăreaţă, 
deocheată,  continua  să  se  reverse  dinspre  galerie.  Acum  regina  zilei  îşi  scotea 
rochia,  iar  regele  tunica. 

Ştia  că  se  putea  alătura  mulţimii  de  femei  din  jurul  fratelui  ei,  dar  n-ar  fi  făcut 
decât  să  le  strice  distracţia.  Ultimul  lucru  de  care  avea  poftă  acum  era 
obscenitatea.  Edmure  avea  să-i  ierte  absenţa,  nu  se  îndoia  de  asta.  Era  mai 
amuzant  să  fii  dezbrăcat  şi  dus  în  pat  de  o  gloată  de  femei  vesele,  pline  de  viaţă, 
decât  de  o  soră  ursuză  şi  îndurerată. 

în  timp  ce  bărbatul  şi  fecioara  erau  scoşi  din  sală,  cu  o  trenă  de  veşminte  în 
urma  lor,  Catelyn  văzu  că  nici  Robb  nu  plecase.  Walder  Frey  era  destul  de 
irascibil  ca  să  vadă  în  asta  o  insultă  la  adresa  fiicei  sale.  Ar  trebui  să  se  alăture 
ritualului,  dar  se  cuvine  oare  să-i  spun  asta?  Catelyn  se  crispă,  până  când 
observă  că  mai  rămăseseră  şi  alţii.  Petyr  Băşicuţă  şi  Ser  Whalen  Frey  continuau  să 
doarmă  cu  capetele  pe  masă.  Merrett  Frey  îşi  mai  turnă  o  cupă  cu  vin,  în  timp  ce 
Clopoţel  umbla  de  colo-colo  ciugulind  din  farfuriile  celor  plecaţi.  Ser  Wendel 
Manderly  ataca  pătimaş  un  copan  de  miel.  Şi,  desigur,  Lordul  Walder  era  mult 
prea  vlăguit  ca  să-şi  părăsească  jilţul  fără  ajutor.  Dar  se  aşteaptă  ca  Robb  să 
meargă.  Aproape  că  îl  auzea  pe  bătrân  întrebând  de  ce  înălţimea  Sa  nu  voia  să-i 
vadă  fiica  dezbrăcată.  Tobele  bubuiau  din  nou,  bubuiau,  bubuiau  şi  iarăşi  bubuiau. 

Dacey  Mormont,  care  părea  singura  femeie  rămasă  în  sală,  în  afară  de  Catelyn, 
se  apropie  de  Edwyn  Frey  şi  îl  atinse  uşor  pe  braţ,  şoptindu-i  ceva  la  ureche. 
Edwyn  se  smuci  cu  o  violenţă  nepotrivită. 

—  Nu,  spuse  el,  mult  prea  tare.  M-am  săturat  de  dans  deocamdată. 

Dacey  păli  şi  se  îndepărtă.  Catelyn  se  ridică  încet  în  picioare.  Ce- a  fost  asta? 
îndoiala  îi  strânse  inima,  acolo  unde,  cu  o  clipă  înainte,  fusese  doar  oboseală.  Nu 
e  nimic,  încercă  să-şi  spună,  vezi  pitici  în  stiva  de  lemne,  ai  ajuns  o  femeie 
nebună,  bolnavă  de  durere  şi  de  frică.  Dar  ceva  se  zărise  probabil  pe  chipul  ei. 
Chiar  şi  Ser  Wendel  Manderly  observă. 

—  îţi  lipseşte  ceva?  întrebă  el,  cu  copanul  de  miel  în  mână. 

Catelyn  nu-i  răspunse.  în  schimb,  se  duse  după  Edwyn  Frey.  Cântăreţii  din 
galerie  îi  aduseseră,  în  sfârşit,  pe  mire  şi  pe  mireasă  în  veşmintele  în  care  veniseră 
pe  lume.  Fără  o  clipă  de  răgaz,  începură  să  cânte  un  cântec  diferit.  Nimeni  nu 
fredona  cuvintele,  dar  Catelyn  recunoscu  Ploile  din  Castamere.  Edwyn  se  grăbea 
către  uşă.  Ea  mergea  şi  mai  repede,  condusă  de  muzică.  Şase  paşi  mari  şi  îl  ajunse 

din  urmă.  Şi  cine  eşti,  de  vrei  a  mă-nclina?  făcu  semeţul  lord,  plin  de  mirare,  îl 
înhaţă  pe  Edwyn  de  braţ,  îl  întoarse  şi  simţi  o  răceală  în  tot  trupul  când  atinse 
zalele  de  fier  de  sub  mâneca  lui  de  mătase. 

Catelyn  îl  plesni  atât  de  tare  încât  îi  sparse  buza.  Olyvar,  gândi  ea,  şi  Perwyn, 
Alesander,  toţi  absenţi.  Şi  Ros  lin  plângea... 

Edwyn  Frey  o  îmbrânci.  Muzica  îneca  toate  sunetele,  lovindu-se,  cu  ecou,  de 
ziduri,  de  parcă  pietrele  însele  ar  fi  cântat.  Robb  îi  aruncă  lui  Edwyn  o  privire 
furioasă  şi  îi  ţinu  calea...  şi  se  clătină,  dintr-odată,  când  o  săgeată  îi  răsări  sub 
umăr.  Dacă  a  ţipat  atunci,  sunetul  a  fost  înghiţit  de  goarne  şi  viori.  Catelyn  zări  o 
a  doua  săgeată  străpungând  piciorul  lui  Robb  şi  îl  văzu  căzând.  Sus,  în  galerie, 
jumătate  dintre  muzicanţi  aveau  arbalete  în  mâini  în  loc  de  tobe  şi  lăute.  Alergă 
către  fiul  ei,  până  când  simţi  o  împunsătură  în  şale  şi  podeaua  tare  de  piatră  se 
ridică,  izbind-o. 

—  Robb!  ţipă  ea.  îl  văzu  pe  Marelejon  Umber  doborând  tăblia  unei  mese  de 
lemn  de  pe  picioare.  Săgeţile  loveau  lemnul  cu  zgomot  surd,  una  două  trei,  în 
timp  ce  Marelejon  trânti  masa  peste  regele  său.  Robin  Flint  era  înconjurat  de  Frey, 
cu  pumnalele  ridicându-se  şi  căzând.  Ser  Wendel  Manderly  se  ridică  cu  greu  în 
picioare,  cu  copanul  de  miel  în  mână.  O  săgeată  îi  pătrunse  în  gura  deschisă  şi  îi 
ieşi  prin  ceafă.  Ser  Wendel  se  prăbuşi  cu  faţa  în  jos,  doborând  masa  şi  azvârlind 
cupele,  carafele,  străchinile,  farfuriile,  napii,  sfecla,  cu  vinul  săltând, 
împrăştiindu-se  pe  podea. 

Spatele  lui  Catelyn  era  în  flăcări.  Trebuie  să  ajung  la  el.  Miculjon  îl  ciomăgea 
pe  Ser  Ryman  Frey  peste  faţă  cu  un  picior  de  miel.  Dar  când  întinse  mâna  după 
sabie,  o  săgeată  îl  doborî  în  genunchi.  Cu  blană  roşie  sau  aurie,  un  leu  gheare  tot 
are.  îl  văzu  pe  Lucas  Blackwood  spintecat  de  Ser  Hosteen  Frey.  Unul  dintre 
Vance  era  lovit  pe  la  spate  de  Walder  cel  Negru,  în  timp  ce  se  lupta  cu  Ser  Harys 
Haigh.  Iar  ale  mele-s  lungi,  se  ştie,  ca  ale  tale,  lordul  meu.  Săgeţile  îi  doborâră  pe 
Donnel  Locke,  Owen  Norrey  şi  încă  o  duzină.  Tânărul  Ser  Benfrey  o  înhăţase  pe 
Dacey  Mormont  de  braţ,  dar  Catelyn  o  văzu  înşfâcând  cu  cealaltă  mână  o  carafă 
cu  vin,  izbindu-1  direct  în  faţă  şi  alergând  spre  uşă.  Se  dădu  în  lături  înainte  să 
ajungă  la  ea.  Ser  Ryman  Frey  năvăli  în  sală,  înveşmântat  în  oţel  din  cap  până-n 
picioare.  O  duzină  de  oşteni  Frey  se  îmbulziră  în  prag,  în  spatele  lui.  Erau 
înarmaţi  cu  baltage  grele. 

—  Indurare!  strigă  Catelyn,  dar  goarnele  şi  tobele  şi  zăngănitul  de  oţel  îi 
înăbuşiră  ruga.  Ser  Ryman  îngropa  capul  toporului  său  în  pântecele  lui  Dacey. 
Oamenii  se  revărsau  deja  înăuntru  şi  pe  celelalte  uşi,  oameni  înveşmântaţi  în 
mantii  lăţoase  de  blană,  cu  arme  în  mâini.  Oameni  ai  Nordului!  îi  luă  drept 
salvatori  preţ  de  o  secundă,  până  când  unul  dintre  ei  izbi  capul  Miculuijon  cu 
două  lovituri  nemiloase  de  topor.  Speranţa  se  stinse  ca  o  lumânare  în  vânt. 

în  mijlocul  măcelului,  Lordul  de  Crossing  stătea  pe  tronul  lui  sculptat  de 
stejar,  privind  cu  lăcomie. 

Pe  jos,  la  câţiva  metri,  se  afla  un  pumnal.  Poate  că  alunecase  acolo  când 
Miculjon  doborâse  masa  de  pe  picioare  sau  poate  căzuse  din  mâna  unui  muribund. 
Catelyn  se  târî  către  el.  Mâinile  şi  picioarele  îi  erau  de  plumb  şi  în  gură  simţea 
gustul  sângelui.  //  voi  ucide  pe  Walder  Frey,  îşi  spuse.  Clopoţel  era  mai  aproape 
de  cuţit,  ascuns  sub  o  masă,  dar  nu  făcu  decât  să  se  dea  înapoi  când  Catelyn  înhaţă 
arma.  //  voi  ucide  pe  bătrân,  cel  puţin  atâta  pot  să  fac. 

Apoi  tăblia  mesei  pe  care  Miculjon  o  azvârlise  peste  Robb  se  mişcă  şi  fiul  ei  se 
căzni  să  se  ridice  în  picioare.  Avea  o  săgeată  mai  jos  de  umăr,  una  în  picior  şi  o  a 
treia  în  piept.  Lordul  Walder  ridică  o  mână  şi  instrumentele  tăcură,  toate  în  afară 
de  tobă.  Catelyn  auzea  zgomot  îndepărtat  de  luptă  şi,  mai  aproape,  urletul  sălbatic 
al  unui  lup.  Vânt  Cenuşiu,  îşi  aminti  ea,  prea  târziu. 

—  Eh,  croncăni  Lordul  Walder.  Regele  Nordului  se  ridică.  Se  pare  că  ţi-am 
omorât  câţiva  oameni,  înălţimea  Ta.  O,  dar  o  să-ţi  cer  scuze,  asta-i  va  învia  pe 
toţi,  eh? 

Catelyn  înhaţă  un  smoc  din  părul  lung  şi  cenuşiu  al  lui  Clopoţel,  târându-1 
afară  din  ascunzătoare. 

—  Lord  Walder!  strigă  ea.  LORD  WALDER!  Toba  bătea  rar  şi  sonor,  bum, 
bum,  bum.  Ajunge!  Ajunge,  am  spus.  Ai  răscumpărat  trădarea  cu  trădare,  pune-i 
capăt.  Când  îşi  apăsă  pumnalul  pe  gâtul  lui  Clopoţel,  amintirea  camerei  de  boală  a 
lui  Bran  îi  reveni  în  minte,  cu  atingerea  oţelului  pe  propriul  ei  gât.  Toba  suna 
bum,  dum,  bum,  dum,  dum,  dum.  Te  rog,  zise  ea.  E  fiul  meu.  întâiul  meu  născut  şi 
jur  că  vom  uita  asta. . .  vom  uita  tot  ce-ai  făcut  aici.  Ţi-o  jur  pe  zeii  vechi  şi  noi. . . 
nu  ne  vom  răzbuna. . .  Lordul  Walder  o  privea  neîncrezător. 

—  Numai  un  nebun  ar  crede  asemenea  baliverne.  Mă  iei  drept  nebun,  doamna 
mea? 

—  Te  iau  drept  tată.  Ţine-mă  ostatică.  Pe  Edmure  la  fel,  dacă  nu  l-ai  omorât. 
Dar  lasă-1  pe  Robb  să  plece. 

—  Nu.  Glasul  lui  Robb  era  o  şoaptă.  Mamă,  nu. . . 

—  Ba  da.  Robb,  ridică-te.  Ridică-te  şi  ieşi,  te  rog,  te  rog.  Salvează-te...  dacă 
nu  pentru  mine,  pentru  Jeyne. 

—  Jeyne?  Robb  se  agăţă  de  marginea  mesei  şi  se  căzni  să  se  ridice  în  picioare. 
Mamă,  spuse  el.  Vântul  Cenuşiu. . . 

—  Du-te  la  el.  Acum.  Robb,  ieşi  de  aici. 
Lordul  Walder  mârâi. 

—  Şi  de  ce  l-aş  lăsa  să  facă  asta? 

Catelyn  apăsă  lama  cuţitului  mai  adânc  în  gâtul  lui  Clopoţel.  Nătângul  îşi 
rostogoli  ochii  către  ea,  într-o  implorare  mută.  O  duhoare  îngrozitoare  îi  năvăli  în 
nări,  dar  Catelyn  nu  îi  acordă  atenţie  mai  mult  decât  bubuitului  neiertător, 
neîncetat,  al  tobei,  bum,  dum,  bum,  dum,  bum,  dum.  Ser  Ryman  şi  Walder  cel 
Negru  o  încolţeau  pe  la  spate,  dar  nu-i  păsa.  Puteau  să-i  facă  ce  voiau:  s-o 
întemniţeze,  s-o  siluiască,  s-o  omoare,  nu  avea  nici  o  importanţă.  Trăise  prea  mult 


252 


şi  Ned  o  aştepta.  Pentru  Robb  se  temea  ea. 

—  Pe  onoarea  mea  de  Tully,  îi  spuse  Lordului  Walder,  pe  onoarea  mea  de 
Stark,  dau  viaţa  băiatului  pentru  a  lui  Robb.  Fiu  pentru  fiu.  Mâna  îi  tremura  atât 
de  tare,  încât  făcea  să  răsune  clopoţeii  lui  Clopoţel. 

Bum,  răsuna  toba,  bum,  dum,  dum,  dum.  Buzele  bătrânului  se  strânseră  şi  se 
descleştară.  Cuţitul  tremura  în  mâna  lui  Catelyn,  alunecos  de  sudoare. 

—  Fiu  pentru  fiu,  eh,  repetă  el.  Dar  acela  mi-e  nepot. . .  însă  nu  mi-a  fost 
niciodată  de  prea  mare  folos. 

Un  bărbat  în  armură  întunecată  şi  mantie  trandafirie,  pătată  de  sânge,  se 
apropie  de  Robb. 

—  Jaime  Lannister  îţi  trimite  salutări.  îşi  înfipse  sabia  lungă  în  inima  lui  Robb 
şi  o  răsuci. 

Fiul  ei  îşi  încălcase  cuvântul,  dar  Catelyn  şi-1  ţinu  pe  al  ei.  Trase  cu  putere  de 
părul  lui  Aegon  şi  îi  tăie  gâtul,  până  când  lama  atinse  osul.  Sângele  îi  ţâşni 
fierbinte  pe  degete.  Clopoţeii  sunau,  sunau,  sunau  şi  toba  bătea  bum,  dum,  bum. 

într-un  sfârşit,  cineva  îi  luă  cuţitul.  Lacrimile  o  ardeau  ca  oţetul,  şiroindu-i  pe 
obraji.  Zece  corbi  sălbatici  îi  răzuiau  faţa  cu  gheare  ascuţite,  sfâşiindu-i  bucăţi  de 
carne,  săpând  brazde  adânci  care  se  înroşeau  de  sânge.  îi  simţea  gustul  pe  buze. 

Doare  atât  de  tare,  gândi  ea.  Copiii  noştri,  Ned,  toţi  dragii  noştri  copii. 
Rickon,  Bran,  Arya,  Şansa,  Robb...  Robb...  te  rog,  Ned,  te  rog,  fă  să  înceteze,  Jă 
să  înceteze  durerea...  Lacrimile  albe  şi  cele  roşii  se  împreunară  în  vreme  ce  faţa 
ei  era  sfârtecată  şi  zdrenţuită,  faţa  pe  care  o  iubise  Ned.  Catelyn  Stark  ridică 
mâinile  şi  privi  sângele  prelingându-i-se  pe  degetele  lungi,  peste  încheieturi,  sub 
mânecile  rochiei.  Viermi  roşii,  leneşi,  i  se  târau  pe  braţe  şi  pe  sub  veşminte.  Mă 
gâdilă.  Asta  o  făcu  să  râdă,  până  la  ţipăt. 

—  Nebună,  zise  cineva.  Şi-a  pierdut  minţile. 
Iar  un  altul  spuse: 

—  Pune-i  capăt. 

Şi  o  mână  o  înhaţă  de  păr,  întocmai  cum  făcuse  ea  cu  Clopoţel,  iar  Catelyn 
gândi:  Nu,  te  rog.  Nu-mi  tăia  părul.  Lui  Ned  îi  place  părul  meu.  Apoi  lama  îi 
ajunse  la  gât  şi  muşcătura  ei  era  roşie  şi  rece. 

ARYA 

Corturile  pentru  ospăţ  erau  acum  în  urma  lor.  Pleoscăiseră  prin  noroiul  ud  şi 
iarba  călcată  în  picioare,  ieşind  din  lumină  şi  întorcându-se  în  întuneric.  Arya 
vedea  torţele  mişcându-se  pe  ziduri,  cu  flăcările  dansând,  unduite  de  vânt.  Lumina 
sclipea  mohorâtă  pe  zalele  şi  coifurile  ude.  Alte  torţe  se  deplasau  pe  podul 
întunecat  de  piatră  care  unea  Gemenii,  o  întreagă  coloană  ce  se  desfăşura  de  pe 
malul  vestic  până  la  cel  estic. 

—  Castelul  nu  e  închis,  zise  Arya  dintr-odată.  Sergentul  spusese  că  va  fi,  dar 
se  înşelase.  Bariera-ghilotină  se  ridica  sub  ochii  ei  şi  podul  basculant  fusese  deja 
coborât  peste  canalul  umflat  de  ape.  Se  temuse  că  străjerii  Lordului  Frey  vor 
refuza  să-i  lase  să  intre.  Pentru  o  clipă,  îşi  muşcă  buza,  neîndrăznind  să 
zâmbească. 

Câinele  dădu  pinteni  calului,  atât  de  neaşteptat,  încât  Arya  aproape  căzu  din 
car. 

—  Şapte  iaduri  blestemate,  îl  auzi  înjurând,  în  timp  ce  roata  din  stânga  începu 
să  se  afunde  în  noroiul  moale.  Carul  se  înclină  încet.  Dă-te  jos!  răcni  Clegane, 
izbindu-şi  podul  palmei  în  umărul  ei,  ca  s-o  împingă  într-o  parte.  Arya  ateriza 
uşor,  aşa  cum  o  învăţase  Syrio,  şi  săltă  dintr-odată  în  picioare,  cu  faţa  plină  de 
noroi. 

—  De  ce  ai  făcut  asta?  ţipă  ea. 

Câinele  sărise  şi  el.  Smulse  bancheta  din  partea  din  faţă  a  carului  şi  înhaţă 
centura  săbiei  pe  care  o  ascunsese  dedesubt. 

Abia  atunci  auzi  Arya  călăreţii  năvălind  pe  porţi,  într-un  râu  de  oţel  şi  foc,  cu 
tropotul  de  tunet  al  cailor  trecând  podul,  aproape  înăbuşit  de  bubuitul  tobelor  din 
castel.  Oameni  şi  cai  purtau  armuri  şi  fiecare  al  zecelea  ducea  o  torţă.  Ceilalţi 
aveau  topoare,  baltage  cu  capete  ascuţite  şi  lame  grele  care  sfârtecau  oasele  şi 
zdrobeau  armurile. 

Undeva,  departe,  auzi  un  lup  urlând.  Nu  era  un  sunet  foarte  puternic,  pe  lângă 
zgomotul  taberei,  pe  lângă  muzica  şi  vuietul  ameninţător  al  râului  învolburat,  dar 
Arya  îl  desluşi.  Numai  că  poate  nu  cu  urechile  îl  auzise.  Sunetul  îi  înfiora  trupul, 
ca  un  pumnal,  ascuţit  de  furie  şi  suferinţă.  Alţi  şi  alţi  călăreţi  ieşeau  din  castel,  o 
coloană  groasă,  fără  sfârşit,  cavaleri,  scutieri  şi  călăreţi  liberi,  torţe  şi  baltage.  Şi 
din  spatele  lor  se  auzea  hărmălaie. 

Când  Arya  privi  împrejur,  văzu  că  erau  doar  două  corturi  imense  de  ospăţ, 
unde  mai  înainte  fuseseră  trei.  Cel  din  mijloc  se  prăbuşise.  Preţ  de  o  clipă,  nu 
înţelese  ce  vedea.  Apoi  zări  flăcările  ridicându-se  din  cortul  căzut,  iar  acum  şi 
celelalte  două  se  prăvăleau,  cu  pânza  uleiată,  grea,  coborând  peste  oamenii  de 
dedesubt.  Un  stol  de  săgeţi  de  foc  licări  ca  fulgerul  prin  aer.  Cel  de-al  doilea  cort 
luă  foc,  pe  urmă  al  treilea.  Ţipetele  deveniseră  atât  de  puternice,  încât  Arya 
desluşea  cuvintele  peste  muzică.  Siluete  întunecate  se  mişcau  prin  faţa  flăcărilor, 
cu  oţelul  armurilor  strălucind  portocaliu  din  depărtare. 

O  bătălie,  înţelese  Arya.  E  o  bătălie.  Şi  călăreţii... 

Apoi  nu  mai  avu  timp  să  privească  corturile.  Cu  râul  inundând  malurile,  apele 
negre,  învolburate,  de  la  capătul  podului  ajungeau  până  la  burta  cailor,  dar 
călăreţii  se  avântară  prin  ele  fără  să  le  pese,  îndemnaţi  de  sunetul  muzicii.  La  un 
moment  dat,  acelaşi  cântec  se  auzea  dinspre  ambele  castele.  Cunosc  cântecul 
ăsta,  îşi  dădu  Arya  seama  dintr-odată.  Tom  de  Şapte  îl  cântase  pentru  ei,  în 
noaptea  aceea  ploioasă  când  tâlharii  se  adăpostiră  în  berărie,  cu  fraţii.  Şi  cine  eşti, 

de  vrei  a  mă-nclina?  făcu  semeţul  lord,  plin  de  mirare. 

Călăreţii  Frey  se  căzneau  să  înainteze  prin  noroi  şi  buruieni,  dar  unii  dintre  ei 
văzuseră  carul.  Arya  privi  cum  trei  călăreţi  se  desprind  din  coloana  principală, 
tropăind  prin  apele  de  la  mal.  Eu  unul  nu  văd  altceva,  doar  o  pisică  de  altă 
culoare. 

Clegane  dezlegă  Străinul,  tăind  funia  dintr-o  singură  mişcare,  şi  săltă  pe 
spinarea  lui.  Gonaciul  ştia  ce  aştepta  de  la  el.  îşi  ciuli  urechile  şi  porni  în  goană 
către  caii  de  luptă  care  năvăleau.  In  mantie  roşie  sau  aurie,  gheare  tot  are  orice 
leu.  Iar  ale  mele-s  lungi,  se  ştie,  ca  ale  tale,  lordul  meu.  Arya  se  rugase  de  sute  şi 
mii  de  ori  să  moară  Câinele,  dar  acum...  avea  o  piatră  în  mână,  lipicioasă  de 
noroi,  şi  nici  măcar  nu-şi  amintea  când  o  ridicase.  în  cine  s-o  arunc? 

Arya  sări  la  primul  zăngănit  de  metal,  când  Clegane  pară  prima  lovitură  de 
baltag.  în  timp  ce  era  ocupat  cu  primul  om,  cel  de-al  doilea  îl  ocoli  şi  dădu  să-1 
lovească  peste  şale.  Străinul  se  rotea,  astfel  că  Clegane  nu  încasă  lovitura  decât  în 
treacăt,  atât  cât  să-i  facă  o  despicătură  mare  în  cămaşa  lăbărţată  de  ţăran, 
dezvăluindu-i  zalele  de  dedesubt.  E  unul  singur  contra  trei.  Arya  strângea  încă 
piatra  în  mână.  Sigur  îl  vor  omorî.  Se  gândi  la  Mycah,  băiatul  măcelarului,  care 
fusese  prietenul  ei  un  timp  atât  de  scurt. 

Apoi  văzu  al  treilea  călăreţ  venind  spre  ea.  Arya  se  aşeză  în  spatele  carului. 
Teama  taie  mai  adânc  decât  o  sabie.  Auzea  tobele  şi  goarnele  de  război  şi 
fluierele,  armăsarii  tropăind,  ţipătul  oţelului  pe  oţel,  dar  toate  sunetele  păreau  atât 
de  îndepărtate.  Nu  mai  exista  nimic  în  afară  de  călăreţul  care  se  apropia  şi  de 
baltagul  din  mâna  lui.  Purta  o  bluză  peste  armură  şi  vedea  cele  două  turnuri  care  îl 
desemnau  ca  fiind  un  Frey.  Nu  înţelegea.  Unchiul  ei  se  însura  cu  fiica  Lordului 
Frey,  Freyii  erau  prietenii  fratelui  său. 

—  Nu!  ţipă  ea,  când  bărbatul  veni  pe  după  căruţă,  dar  el  nu  o  luă  în  seamă. 
Când  o  atacă,  Arya  aruncă  piatra,  aşa  cum  aruncase  cândva  mărul  pădureţ  spre 

Gendry.  îl  nimerise  pe  Gendry  direct  între  ochi,  dar  de  data  aceasta  ţinti  greşit  şi 
piatra  ricoşa  în  tâmpla  bărbatului.  Era  suficient  să-i  întrerupă  atacul,  dar  nimic 
mai  mult.  Arya  se  retrase,  ţâşnind  peste  pământul  mlăştinos,  în  vârful  picioarelor, 
punând  din  nou  carul  între  ei.  Cavalerul  o  urmă  la  trap,  doar  beznă  în  spatele 
despicăturii  din  dreptul  ochilor.  Nici  măcar  nu-i  ciobise  coiful.  Ocoliră  o  dată,  de 
două  ori,  a  treia  oară.  Cavalerul  o  înjură. 

—  Nu  poţi  fugi  la  nesfăr... 

Capul  securii  îl  prinse  direct  în  ceafă,  zdrobindu-i  coiful  şi  craniul  de  dedesubt 
şi  doborându-1  din  şa,  cu  faţa  în  jos.  în  spatele  lui  se  afla  Câinele,  călare  încă  pe 
Străin.  Cum  te- ai  ales  cu  un  topor?  întrebă  ea  în  gând,  înainte  de  a  vedea.  Unul 
dintre  ceilalţi  Frey  era  prins  sub  calul  său  muribund,  înecându-se  într-o  băltoacă. 
Cel  de-al  treilea  bărbat  zăcea  lăbărţat  pe  spate,  nemişcat.  Nu  purta  grumăjer  şi  un 
sfert  de  metru  de  sabie  frântă  îi  ţâşnea  de  sub  bărbie. 

—  Adu-mi  coiful,  mârâi  Clegane. 

Era  îndesat  pe  fundul  unui  sac  cu  mere  uscate  din  spatele  carului,  după 
picioarele  de  porc  afumate.  Câinele  îl  înhaţă  din  aer,  cu  o  sigură  mână,  apoi  şi-1 
coborî  pe  cap,  iar  acolo  unde  cu  o  clipă  înainte  fusese  un  om  se  mai  afla  doar  un 
câine  de  oţel,  mârâind  la  flăcări. 

—  Fratele  meu... 

—  Mort,  îi  strigă  el.  Crezi  că  i-au  măcelărit  oamenii  şi  pe  el  l-au  lăsat  în  viaţă? 
Uită-te.  Uită- te,  la  naiba! 

Tabăra  devenise  un  câmp  de  luptă.  Nu,  hruba  unui  măcelar.  Flăcările  care 
cuprinseseră  corturile  de  ospăţ  se  înălţau  către  cer.  Unele  dintre  corturile  de 
cazarmă  ardeau  şi  ele,  alături  de  zeci  de  pavilioane  de  mătase.  Dar  ploaia  plânge 
peste  al  său  castel  şi  nimeni  n-o  ascultă  în  tăcere.  Văzu  doi  cavaleri  doborând  un 
om  care  fugea.  Un  butoi  de  lemn  se  prăvăli  peste  corturile  aprinse  şi  se 
dezmembra,  iar  flăcările  se  ridicară  de  două  ori  mai  sus.  O  catapultă,  înţelese  ea. 
Aruncau  din  castel  cu  ulei  sau  cu  smoală  sau  cu  altceva. 

—  Vino  cu  mine.  Clegane  îi  întinse  o  mână.  Trebuie  să  scăpăm  de  aici.  Acum. 
Străinul  îşi  scutura  capul  nerăbdător.  Cântecul  se  sfârşise.  Doar  o  tobă  singuratică 
se  mai  auzea,  cu  bătăile  sale  lente,  monotone,  răsunând  peste  râu  ca  bubuiturile 
unei  inimi  monstruoase.  Cerul  negru  plângea,  râul  mârâia,  oamenii  blestemau  şi 
mureau.  Arya  avea  noroi  între  dinţi  şi  faţa  îi  era  udă.  Ploaie.  E  doar  ploaie.  Atâta 
tot. 

—  Am  ajuns,  strigă  ea.  Glasul  îi  sună  firav  şi  speriat,  un  glas  de  fetiţă.  Robb  e 
în  castel.  Şi  mama.  Chiar  şi  poarta  e  deschisă.  Nu  mai  ieşea  nici  un  Frey.  Am  venit 
atâta  drum.  Trebuie  s-o  luăm  pe  mama. 

—  Căţeluşă  nătângă.  Flăcările  licăreau  pe  botul  coifului  său,  făcând  dinţii  de 
oţel  să  strălucească.  Dacă  intri  acolo,  nu  mai  ieşi.  Poate  că  Freyii  te  vor  lăsa  să 
săruţi  cadavrul  mamei  tale. 

—  Poate  reuşim  s-o  salvăm... 

—  Poate  reuşeşti  tu.  Eu  nu  mi-am  încheiat  socotelile  cu  viaţa.  Se  apropie  de 
ea,  înghesuind-o  cu  spatele  la  car.  Rămâi  sau  pleacă,  lupoaice  Trăieşte  sau  mori. 
Mama  ta... 

Arya  se  răsuci  şi  ţâşni  către  poartă.  Bariera-ghilotină  cobora,  încet.  Trebuie  să 
fug  mai  repede.  Dar  noroiul  o  încetinea,  şi  apoi  apa.  Fugi  repede  ca  un  lup.  Podul 
basculant  începuse  să  se  ridice,  cu  apa  şiroind  în  valuri,  cu  noroiul  căzând  în 
cheaguri  grele.  Mai  repede.  Auzi  un  pleoscăit  zgomotos  şi  întoarse  capul.  Văzu 
Străinul  gonind  în  urma  ei,  împroşcând  apa  cu  fiecare  pas.  Văzu  şi  baltagul,  încă 
ud  de  sânge  şi  creieri.  Şi  Arya  fugea.  Acum  nu  pentru  fratele  ei,  nici  măcar  pentru 
mama  ei,  ci  pentru  ea.  Fugea  mai  repede  decât  fugise  vreodată,  cu  capul  aplecat  şi 
picioarele  înspumând  apele  râului,  fugea  de  el  aşa  cum  probabil  fugise  Mycah. 
Toporul  o  izbi  în  ceafă. 

TYRION 


Cinau  singuri,  aşa  cum  făceau  atât  de  des. 

—  Mazărea  e  prea  fiartă,  îndrăzni  soţia  lui  să  remarce  la  un  moment  dat. 

—  N-are  importanţă,  răspunse  el.  Şi  carnea  de  oaie  e  la  fel. 
Era  o  glumă,  dar  Şansa  o  luă  drept  critică. 

—  îmi  pare  rău,  stăpâne. 

—  De  ce?  Ar  trebui  să-i  pară  rău  bucătarului.  Nu  ţie.  Mazărea  nu  e  în 
atribuţiile  tale,  Şansa. 

—  Mie. . .  mie  îmi  pare  rău  că  nobilul  meu  soţ  e  nemulţumit. 

—  Oricare  ar  fi  nemulţumirea  pe  care  o  simt,  n-are  nici  o  legătură  cu  mazărea, 
îi  am  pe  Joffrey  şi  pe  sora  mea  să  mă  nemulţumească,  pe  nobilul  meu  tată  şi  trei 
sute  de  dornisheni  afurisiţi. 

îl  instalase  pe  Prinţul  Oberyn,  cu  lorzii  săi,  într-o  aripă  care  dădea  spre  oraş, 
cât  mai  departe  de  Tyrelli  cu  putinţă,  fără  să-i  dea  afară  cu  totul  din  Fortăreaţa 
Roşie.  Dar  nici  aşa  nu  erau  destul  de  departe. 

Avuseseră  loc  deja  încăierări  în  Fundătura  Puricilor,  de  pe  urma  cărora  unul 
dintre  oştenii  Tyrellilor  murise  şi  doi  dintre  cei  ai  Lordului  Gargalen  se  opăriseră, 
şi  fusese  o  confruntare  urâtă  în  curte,  când  mama  zbârcită  a  lui  Mace  Tyrell  o 
numise  pe  Ellaria  Sand  „târfa  şarpelui".  De  fiecare  dată  când  se  nimerea  să-1  vadă 
pe  Oberyn  Martell,  prinţul  întreba  când  se  va  face  dreptate.  Mazărea  prea  fiartă 
era  ultima  grijă  a  lui  Tyrion,  dar  găsea  inutil  să-şi  împovăreze  tânăra  soţie  cu  toate 
acestea.  Şansa  avea  destule  dureri  ale  ei. 

—  Mazărea  e  numai  bună,  îi  spuse  el  scurt.  Boabele  de  mazăre  sunt  rotunde, 
ce  altceva  poate  aştepta  cineva  de  la  mazăre?  Uite,  mai  cer  o  porţie,  dacă  asta  îi 
face  plăcere  doamnei  mele.  Făcu  semn  cu  mâna  şi  Podrick  Payne  îi  puse  atât  de 
multă  mazăre  în  farfurie,  încât  Tyrion  nu-şi  mai  vedea  carnea  de  oaie.  Asta  a  fost 
o  prostie,  îşi  spuse.  Acum  trebuie  s-o  mănânc  pe  toată,  altfel  o  s-o  ia  de  la  capăt 
cu  regretele. 

Cina  luă  sfârşit  într-o  tăcere  încordată,  aşa  cum  se  întâmpla  adesea  cu  mesele 
lor.  După  aceea,  în  timp  ce  Pod  strângea  cupele  şi  farfuriile,  Şansa  îi  ceru  lui 
Tyrion  permisiunea  să  viziteze  pădurea  zeilor. 

—  Cum  doreşti.  Se  obişnuise  cu  rugăciunile  nocturne  ale  soţiei  sale.  Se  ruga  şi 
în  septul  regal  şi  adesea  aprindea  lumânări  pentru  Mamă,  pentru  Fecioară  şi 
pentru  Babă.  La  drept  vorbind,  Tyrion  găsea  excesivă  toată  această  pioşenie,  dar 
în  locul  ei,  poate  că  ar  apela  şi  el  la  ajutorul  zeilor.  Mărturisesc  că  ştiu  puţine  de- 
spre vechii  zei,  adăugă  el,  încercând  să  se  facă  plăcut.  Poate  că  într-o  zi  ai  vrea  să 
mă  luminezi.  Aş  putea  chiar  să  te  însoţesc. 

—  Nu,  izbucni  Şansa  fără  să  stea  pe  gânduri.  Eşti. . .  eşti  bun  că  te  oferi,  dar. . . 
nu  sunt  ritualuri,  stăpâne.  Nu  sunt  preoţi  sau  cântece  sau  lumânări.  Doar  copaci  şi 
rugăciune  tăcută.  Te-ai  plictisi. 

—  Fără  îndoială,  ai  dreptate.  Mă  cunoaşte  mai  bine  decât  credeam.  în  schimb, 
foşnetul  frunzelor  ar  putea  fi  mai  plăcut  decât  un  septon  care  fornăie  despre  cele 
şapte  aspecte  ale  graţiei.  Tyrion  îi  făcu  semn  să  plece.  Nu  te  voi  tulbura, 
îmbracă-te  gros,  doamna  mea,  vântul  e  aspru  acolo,  în  pădure. 

Era  ispitit  s-o  întrebe  pentru  ce  se  ruga,  dar  Şansa  era  atât  de  supusă,  încât 
poate  chiar  i-ar  fi  spus,  şi  Tyrion  nu  credea  că  voia  să  ştie. 

După  plecarea  ei,  se  întoarse  la  treabă,  încercând  să  dea  de  urma  unor  dragoni 
de  aur  prin  labirintul  catastifelor  lui  Degeţel.  Petyr  Baelish  nu  crezuse  în  aurul  pus 
deoparte,  să  se  prăfuiască,  asta  era  sigur,  dar  cu  cât  Tyrion  încerca  mai  abitir  să-i 
desluşească  socotelile,  cu  atât  mai  tare  îl  durea  capul.  Era  foarte  bine  să  vorbeşti 
despre  înmulţirea  dragonilor  în  loc  să-i  închizi  în  vistierie,  dar  unele  dintre  aceste 
speculaţii  duhneau  mai  rău  ca  un  peşte  vechi  de  o  săptămână.  Nu  l-aş  fi  lăsat  aşa 
de  repede  pe  Joffrey  să-  i  arunce  pe  Oamenii  încornoraţi  peste  ziduri,  dacă  aş  fi 
ştiut  câţi  dintre  nemernici  se  împrumutaseră  de  la  coroană.  Va  trebui  să-1  trimită 
pe  Bronn  să  le  caute  moştenitorii,  dar  se  temea  că  acest  demers  avea  să  se 
dovedească  la  fel  de  inutil  ca  încercarea  de  a  stoarce  argint  dintr-un  peşte  argintiu. 

Când  veni  chemarea  nobilului  său  tată,  fu  prima  oară  când  Tyrion  îşi  amintea 
să  se  fi  bucurat  că-1  vede  pe  Ser  Boros  Blout.  închise  recunoscător  catastiful, 
stinse  lampa  de  ulei,  îşi  legă  o  mantie  peste  umeri  şi  străbătu  castelul  cu  pas 
legănat,  până  la  Turnul  Mâinii.  Vântul  era  aspru,  întocmai  cum  o  prevenise  pe 
Şansa,  iar  în  aer  plutea  miros  de  ploaie.  Poate  că,  după  ce  Lordul  Tywin  va 
termina  cu  el,  ar  fi  bine  să  meargă  în  pădurea  zeilor,  s-o  ducă  pe  Şansa  acasă, 
înainte  să  se  ude  până  la  piele. 

Dar  toate  acestea  îi  ieşiră  dintr-odată  din  minte  când  intră  în  solariul  Mâinii, 
găsindu-i  pe  Cersei,  Ser  Kevan  şi  Marele  Maester  Pycelle  adunaţi  în  jurul 
Lordului  Tywin  şi  al  regelui.  Joffrey  numai  că  nu  sărea  în  sus  de  bucurie,  iar 
Cersei  avea  un  mic  zâmbet  infatuat,  deşi  Lordul  Tywin  părea  la  fel  de  încrâncenat 
ca  întotdeauna.  Mă  întreb  dacă  ar  reuşi  să  zâmbească,  chiar  dacă  ar  vrea. 

—  Ce  s-a  întâmplat?  întrebă  Tyrion. 

Tatăl  său  îi  întinse  un  sul  de  pergament.  Cineva  îl  îndreptase,  dar  încă  avea 
tendinţa  să  se  răsucească. 

—  Roslin  a  prins  un  păstrăv  gras,  suna  mesajul.  Fraţii  ei  i-au  dat  două  piei  de 
lup,  ca  dar  de  nuntă.  Tyrion  întoarse  pergamentul,  să  cerceteze  sigiliul  rupt. 
Ceara  era  gri-argintie  şi  în  ea  erau  întipărite  turnurile  gemene  ale  Casei  Frey.  Oare 
Lordul  de  Crossing  îşi  imaginează  că  e  poetic?  Sau  mesajul  e  menit  să  ne 
zăpăcească?  mârâi  Tyrion.  Păstrăvul  o  fi  Edmure  Tully,  pieile. . . 

—  E  mort.  Joffrey  părea  atât  de  mândru  şi  de  fericit,  încât  ai  fi  zis  că-1  jupuise 
pe  Robb  Stark  cu  mâna  lui. 

Prima  oară  Greyjoy  şi  acum  Stark.  Tyrion  se  gândi  la  soţia  lui  copilă,  care  se 
ruga  în  pădurea  zeilor  chiar  în  clipa  aceea.  Se  roagă,  fără  îndoială,  la  zeii  tatălui 
său,  cerăndu-  le  să-  i  aducă  fratelui  ei  victoria  şi  să- i  ocrotească  mama.  Se  părea 

că  zeii  vechi  nu  plecau  urechea  la  rugăciuni  mai  mult  decât  cei  noi.  Poate  că  asta 
ar  trebui  să-1  liniştească. 

—  Regii  cad  ca  frunzele  toamnei,  spuse  el.  S-ar  părea  că  micul  nostru  război 
se  câştigă  de  la  sine. 

—  Războaiele  nu  se  câştigă  de  la  sine,  Tyrion,  zise  Cersei,  cu  o  dulceaţă 
otrăvitoare  în  glas.  Nobilul  nostru  tată  a  câştigat  acest  război. 

—  Nu  e  nimic  câştigat  atât  timp  cât  avem  duşmani  pe  câmp,  îi  preveni  el. 

—  Lorzii  riverani  nu  sunt  proşti,  argumentă  regina.  Fără  oamenii  Nordului  nu 
pot  spera  să  ţină  piept  forţelor  pe  care  le-au  unit  Highgardenul,  Casterly  Rock  şi 
Dornul.  Cu  siguranţă  vor  alege  supunerea  în  locul  pierzaniei. 

—  Majoritatea,  fu  de  acord  Lordul  Tywin.  Riverrunul  rămâne,  dar  atâta  vreme 
cât  Walder  Frey  îl  ţine  pe  Edmure  Tully  ostatic,  Peştele  Negru  nu  îndrăzneşte  să 
ameninţe.  Jason  Mallister  şi  Tytos  Blackwood  vor  continua  să  lupte  de  dragul 
onoarei,  dar  Freyii  pot  să-i  ţină  în  loc  pe  Mallisteri  la  Seagard,  iar  Jonos  Bracken, 
cu  îndemnul  potrivit,  poate  fi  lămurit  să  se  întoarcă  împotriva  Casei  Blackwood. 
în  cele  din  urmă,  vor  pleca  genunchiul,  da.  Am  de  gând  să  le  fac  oferte  generoase. 
Oricare  castel  care  ni  se  predă  va  fi  cruţat,  mai  puţin  unul. 

—  Harrenhalul?  întrebă  Tyrion,  care  îşi  cunoştea  tatăl. 

—  Ar  fi  bine  ca  regatul  să  scape  de  aceşti  Bravi  Camarazi.  I-am  poruncit  lui 
Ser  Gregor  să  treacă  prin  sabie  castelul. 

Gregor  Clegane.  Era  ca  şi  cum  tatăl  său  ar  fi  avut  de  gând  să-1  stoarcă  până  la 
ultima  pepită  de  aur,  înainte  să-1  dea  pe  mâna  justiţiei  dornishene.  Bravii 
Camarazi  aveau  să  ajungă  nişte  capete  în  vârf  de  ţepuşe,  iar  Degeţel  va  străbate 
Harrenhalul  fără  o  singură  pată  de  sânge  pe  hainele-i  fine  de  mătase.  Se  întreba 
dacă  Petyr  Baelish  ajunsese  deja  la  Vale.  Dacă  zeii  sunt  buni,  a  dat  o  furtună 
peste  el  şi  a  naufragiat.  Dar  când  fuseseră  zeii  atât  de  buni? 

—  Ar  trebui  ucişi  cu  toţii,  hotărî  Joffrey  pe  neaşteptate.  Casele  Mallister, 
Blackwood  şi  Bracken,  toţi.  Sunt  trădători.  îi  vreau  morţi,  bunicule.  Nu  vreau  nici 
un  fel  de  ofertă  generoasă.  Regele  se  întoarse  către  Marele  Maester  Pycelle.  Şi 
mai  vreau  capul  lui  Robb  Stark.  Scrie-i  Lordului  Frey  şi  spune-i.  E  o  poruncă 
regală.  Am  să  i-1  servesc  Şansei  la  ospăţul  meu  de  nuntă. 

—  Sire,  zise  Ser  Kevan  revoltat,  doamna  e  acum  mătuşa  ta  prin  căsătorie. 

—  A  fost  o  glumă.  Cersei  zâmbi.  Joffrey  n-a  vorbit  serios. 

—  Ba  da,  insistă  Joffrey.  A  fost  un  trădător  şi  îi  vreau  capul  afurisit.  Am  s-o 
oblig  pe  Şansa  să-1  sărute. 

—  Nu.  Glasul  lui  Tyrion  era  răguşit.  N-o  mai  poţi  chinui  pe  Şansa.  înţelege 
asta,  monstrule. 

Joffrey  rânji. 

—  Tu  eşti  monstrul,  unchiule. 

—  Oare?  Tyrion  îşi  înălţă  capul.  Poate  c-ar  trebui  să-mi  vorbeşti  mai  blând, 
atunci.  Monştrii  sunt  fiare  periculoase,  şi  în  momentul  de  faţă  se  pare  că  regii  mor 

ca  muştele. 

—  Aş  putea  porunci  să  ţi  se  smulgă  limba  pentru  asta,  zise  micul  rege,  roşind. 
Eu  sunt  regele. 

Cersei  aşeză  o  mână  ocrotitoare  pe  umărul  fiului  ei. 

—  Lasă-1  pe  pitic  să  ameninţe  cât  vrea,  Joff.  Vreau  ca  nobilul  meu  tată  şi 
unchiul  meu  să  vadă  cu  cine  au  de-a  face. 

Lordul  Tywin  ignoră  această  remarcă.  I  se  adresă  lui  Joffrey: 

—  Aerys  a  simţit  şi  el  nevoia  să  le  reamintească  oamenilor  că  e  rege.  Şi  se 
spune  că  îi  plăcea  şi  lui  să  rupă  limbile.  Ai  putea  să-1  întrebi  despre  asta  pe  Ser 
Ilyn  Payne,  chiar  dacă  nu  vei  primi  nici  un  răspuns. 

—  Ser  Ilyn  n-a  îndrăznit  niciodată  să-1  înfrunte  pe  Aerys  aşa  cum  1-a  înfruntat 
Pezevenghiul  tău  pe  Joff,  zise  Cersei.  L-ai  auzit.  „Monstru"  i-a  zis  înălţimii  Sale. 
Şi  1-a  ameninţat. . . 

—  Taci,  Cersei.  Joffrey,  când  duşmanii  te  sfidează,  trebuie  să  le  răspunzi  cu 
oţel  şi  foc.  Dar  când  cad  în  genunchi,  trebuie  să-i  ajuţi  să  se  ridice  în  picioare. 
Altminteri,  nimeni  nu  va  mai  pleca  vreodată  genunchiul  în  faţa  ta.  Iar  orice  om 
care  trebuie  să  spună  „Eu  sunt  regele"  nu  e  un  rege  adevărat.  Aeryn  n-a  înţeles 
niciodată  asta,  dar  tu  vei  înţelege.  După  ce  câştigăm  războiul,  vom  reinstaura 
pacea  şi  dreptatea  regelui.  Singurul  lucru  care  trebuie  să  te  preocupe  este  fecioria 
domniţei  Margaery  Tyrell. 

Joffrey  avea  aerul  acela  ursuz  şi  îmbufnat  al  lui.  Cersei  îl  ţinea  strâns  de  umăr, 
dar  probabil  că  ar  fi  trebuit  să-1  strângă  de  gât.  Băiatul  îi  surprinse  pe  toţi.  în  loc 
să  se  retragă  în  cochilia  lui,  Joff  se  îndreptă  sfidător  şi  spuse: 

—  Vorbeşti  despre  Aerys,  bunicule,  dar  ţi-era  frică  de  el. 
Vai  mie,  nu-  i  aşa  că  a  devenit  interesant?  gândi  Tyrion. 

Lordul  Tywin  îşi  cercetă  nepotul  în  tăcere,  cu  pepite  aurii  licărindu-i  în  ochii 
verzui. 

—  Joffrey,  cere-i  iertare  bunicului,  zise  Cersei.  Băiatul  se  eliberă  din 
strânsoare. 

—  De  ce-aş  face-o?  Toată  lumea  ştie  că  e  adevărat.  Tatăl  meu  a  câştigat  toate 
bătăliile.  L-a  ucis  pe  Prinţul  Rhaegar  şi  i-a  luat  coroana,  în  timp  ce  tatăl  tău  se 
ascundea  sub  Casterly  Rock.  Băiatul  îi  aruncă  bunicului  său  o  privire 
dispreţuitoare.  Un  rege  puternic  acţionează  cu  îndrăzneală,  nu  doar  vorbeşte. 

—  Mulţumesc  pentru  această  învăţătură,  înălţimea  Ta,  zise  Lordul  Tywin  cu  o 
politeţe  atât  de  rece  încât  ar  fi  putut  îngheţa  urechile  celor  ce-1  ascultau.  Ser 
Kevan,  văd  că  regele  e  obosit.  Te  rog,  condu-1  înapoi  în  dormitorul  său.  Pycelle, 
ce  zici  de  o  poţiune  uşoară,  să-1  ajute  pe  rege  să  doarmă  liniştit? 

—  Vinul  viselor,  stăpâne? 

—  Nu  vreau  nici  un  vin  al  viselor,  protestă  Joffrey. 

Lordul  Tywin  ar  fi  dat  mai  multă  atenţie  unui  şoricel  care  chiţcăia  într-un  colţ. 

—  Vinul  viselor  e  nimerit.  Cersei,  Tyrion,  rămâneţi.  Ser  Kevan  îl  apucă 

hotărât  pe  Joffrey  de  braţ  şi  îl  scoase  pe  uşă,  unde  aşteptau  doi  străjeri  ai  Gărzii 
Regale.  Marele  Maester  Pycelle  se  repezi  după  ei,  atât  cât  îi  îngăduiau  picioarele -i 
bătrâne  şi  tremurătoare.  Tyrion  rămase  pe  loc. 

—  Tată,  îmi  cer  scuze,  zise  Cersei,  când  uşa  se  închise.  Joff  a  fost  întotdeauna 
încăpăţânat,  te-am  prevenit. . . 

—  E  o  mare  diferenţă  între  încăpăţânat  şi  prost.  „Un  rege  puternic  acţionează 
cu  îndrăzneală."  Cine  i-a  spus  asta? 

—  Nu  eu,  te  asigur,  făcu  Cersei.  Cel  mai  probabil  e  ceva  ce  a  auzit  din  gura  lui 
Robert. . . 

—  Partea  cu  tine  ascunzându-te  sub  Casterly  Rock  sună  a  Robert,  într-adevăr. 
Tyrion  nu  voia  ca  Lordul  Tywin  să  uite  partea  aceea. 

—  Da,  acum  îmi  amintesc,  zise  Cersei.  Robert  îi  spunea  adesea  lui  Joff  că  un 
rege  trebuie  să  fie  îndrăzneţ. 

—  Şi  tu  ce-i  spuneai,  mă  rog?  N-am  dus  un  război  ca  să  văd  un  Robert  al 
Doilea  pe  Tronul  de  Fier.  Mi-ai  dat  de  înţeles  că  băiatul  nu  ţinea  deloc  la  tatăl  său. 

—  Şi  de  ce  ar  fi  ţinut?  Robert  îl  ignora.  L-ar  fi  bătut  dacă  i-aş  fi  îngăduit.  Bruta 
aia  cu  care  m-ai  silit  să  mă  mărit  1-a  lovit  o  dată  atât  de  tare,  încât  i-a  spart  doi 
dinţi  de  lapte,  doar  pentru  o  trăsnaie  cu  o  pisică.  I-am  spus  că-1  voi  omorî  în  somn 
dacă  mai  face  asta  şi  n-a  mai  făcut-o  niciodată,  dar  din  când  în  când  spunea  unele 
lucruri... 

—  Se  pare  că  lucruri  care  trebuiau  spuse.  Lordul  Tywin  flutură  două  degete 
spre  ea,  o  concediere  bruscă:  Pleacă. 

Ea  se  îndepărtă,  clocotind. 

—  Nu  Robert  al  Doilea,  punctă  Tyrion.  Aerys  al  Treilea. 

—  Băiatul  are  treisprezece  ani.  Mai  e  timp.  Lordul  Tywin  se  apropie  de 
fereastră. 

Nu  se  simţea  în  apele  lui;  era  mai  supărat  decât  voia  să  arate. 

—  Are  nevoie  de  o  lecţie  dură. 

Tyrion  îşi  primise  propria  lecţie  aspră  la  treisprezece  ani.  Aproape  că  îi  era 
milă  de  nepotul  lui.  Pe  de  altă  parte,  o  merita  mai  mult  ca  oricine. 

—  Gata  cu  Joffrey,  spus  el.  Războaiele  se  duc  cu  condeie  şi  corbi,  nu  aşa  ai 
spus?  Trebuie  să  te  felicit.  De  când  puneţi  asta  la  cale,  tu  şi  Walder  Frey? 

—  îmi  displace  cuvântul  ăla,  răspunse  Lordul  Tywin  băţos. 

—  Iar  mie  îmi  displace  să  fiu  lăsat  în  beznă. 

—  N-avea  nici  un  rost  să-ţi  spun.  Nu  erai  implicat. 

—  Lui  Cersei  i  s-a  spus?  vru  să  ştie  Tyrion. 

—  Nu  i  s-a  spus  nimănui,  în  afara  celor  care  au  avut  un  rol  de  jucat.  Şi  li  s-a 
spus  doar  cât  aveau  nevoie  să  ştie.  Ar  trebui  să  ştii  că  nu  există  altă  cale  de  a 
păstra  un  secret  -  aici,  mai  cu  seamă.  Scopul  meu  era  să  ne  descotorosim  de  un 
duşman  puternic,  cât  mai  lesne  cu  putinţă,  nu  să-ţi  satisfac  curiozitatea  sau  s-o  fac 
pe  sora  ta  să  se  simtă  importantă.  închise  obloanele,  încruntându-se.  Eşti  abil, 

Tyrion,  dar  adevărul  curat  e  că  vorbeşti  prea  mult.  Limba  aia  slobodă  a  ta  îţi  va 
aduce  pieirea. 

—  Ar  fi  trebuit  să-1  laşi  pe  Joffrey  să  mi-o  scurteze,  sugeră  Tyrion. 

—  Ai  face  bine  să  nu  mă  ispiteşti,  zise  Lordul  Tywin.  Nu  mai  vreau  să  aud 
nimic  despre  asta.  M-am  gândit  cum  l-am  putea  aduce  pe  Oberyn  Martell,  cu 
alaiul  lui,  la  sentimente  mai  bune. 

—  O,  e  ceva  ce  mi-e  îngăduit  să  ştiu,  sau  trebuie  să  plec,  ca  să  vă  puteţi 
continua  discuţia? 

Tatăl  său  ignoră  pişcătura. 

—  Prezenţa  Prinţului  Oberyn  aici  e  regretabilă.  Fratele  lui  e  un  om  prudent,  un 
om  cumpătat,  subtil,  calculat,  chiar  indolent  într-o  oarecare  măsură.  E  un  bărbat 
care  cântăreşte  consecinţele  fiecărui  cuvânt  şi  ale  fiecărei  fapte.  Dar  Oberyn  a  fost 
întotdeauna  pe  jumătate  nebun. 

—  E  adevărat  că  a  încercat  să  ridice  Dornul  pentru  Viserys? 

—  Nimeni  nu  vorbeşte  despre  asta,  dar,  da,  Corbii  zburau  şi  călăreţii  călăreau. 
Cu  ce  mesaje  secrete,  n-am  ştiut  niciodată.  Jon  Arryn  a  pornit  pe  mare  către 
Sunspear,  să  ducă  înapoi  oasele  Prinţului  Lewyn,  a  stat  de  vorbă  cu  Prinţul  Doran 
şi  a  pus  capăt  tuturor  discuţiilor  despre  război.  Dar  Robert  n-a  mai  mers  la  Dorne 
după  aceea,  iar  Prinţul  Oberyn  arareori  1-a  părăsit. 

—  Ei,  bine,  acum  e  aici,  cu  jumătate  din  nobilimea  din  Dorne  după  el,  şi 
devine  pe  zi  ce  trece  mai  nerăbdător,  zise  Tyrion.  Poate  că  ar  trebui  să-i  arătăm 
bordelurile  de  la  Debarcaderul  Regelui,  asta  i-ar  abate  atenţia.  Fiecare  misiune  cu 
unealta  ei,  nu  aşa  merg  lucrurile?  Unealta  mea  îţi  aparţine,  tată.  Să  nu  se  spună 
vreodată  că  n-am  răspuns  atunci  când  Casa  Lannister  şi-a  sunat  goarnele. 

Gura  Lordului  Tywin  se  încleşta. 

—  Foarte  nostim.  Să  poruncesc  să  ţi  se  coasă  haine  de  bufon  şi  o  pălărioară  cu 
clopoţei? 

—  Dacă  le-aş  purta,  mi  s-ar  îngădui  să  spun  tot  ce  vreau  despre  înălţimea  Sa, 
Regele  Joffrey? 

Lordul  Tywin  se  aşeză  şi  zise: 

—  Am  fost  obligat  să  îndur  nebuniile  tatălui  meu.  N-am  să  le  îndur  pe  ale  tale. 
Ajunge! 

—  Prea  bine,  dacă  mă  rogi  aşa  de  frumos.  Vipera  Roşie  n-o  să  ne  roage 
frumos,  mă  tem. . .  nici  nu  se  va  mulţumi  doar  cu  capul  lui  Ser  Gregor. 

—  Un  motiv  în  plus  să  nu  i-1  dăm. 

—  Să  nu...?  Tyrion  era  uluit.  Credeam  că  ne-am  înţeles  că  pădurile  sunt  pline 
de  fiare  sălbatice. 

—  Fiare  mai  mici.  Lordul  Tywin  îşi  împreună  degetele  sub  bărbie.  Ser  Gregor 
ne-a  slujit  bine.  Nici  un  alt  cavaler  din  regat  nu  inspiră  o  asemenea  spaimă 
duşmanilor  noştri. 

—  Ser  Oberyn  ştie  că  Ser  Gregor  a  fost  cel  care. . . 

—  Nu  ştie  nimic.  A  auzit  poveşti.  Vorbe  spuse  prin  grajduri  şi  bârfe  de 
bucătărie.  N-are  nici  cea  mai  mică  dovadă.  Cu  siguranţă,  Ser  Gregor  nu  are  de 
gând  să  i  se  confeseze.  Intenţionez  să-1  ţin  departe,  cât  timp  dornishenii  sunt  la 
Debarcaderul  Regelui. 

—  Şi  când  Oberyn  va  cere  dreptatea  pentru  care  a  venit? 

—  îi  voi  spune  că  Ser  Amroy  Lorch  i-a  ucis  pe  Elia  şi  copiii  ei,  răspunse 
Lordul  Tywin  cu  calm.  Şi  tu  la  fel,  dacă  te  întreabă. 

—  Ser  Amroy  Lorch  e  mort,  făcu  Tyrion  hotărât. 

—  întocmai.  Vargo  Hoat  s-a  îngrijit  să  fie  sfâşiat  de  un  urs,  după  căderea 
Harrenhalului.  Asta  trebuie  să  fie  suficient  de  înfiorător  ca  să-1  astâmpere  până  şi 
pe  Oberyn  Martell. 

—  Poate  că  tu  numeşti  asta  dreptate. . . 

—  Este  dreptate.  Ser  Amroy  a  fost  cel  care  mi-a  adus  trupul  fetei,  dacă  vrei  să 
ştii.  A  găsit-o  ascunsă  sub  patul  tatălui  său,  ca  şi  cum  ar  fi  crezut  că  Rhaegar  o 
mai  poate  apăra.  Prinţesa  Elia  şi  pruncul  ei  erau  în  odaia  copiilor,  cu  un  etaj  mai 
jos. 

—  Ei,  bine,  e  o  poveste,  iar  Ser  Amroy  n-are  cum  s-o  nege.  Ce-i  vei  spune  lui 
Oberyn  când  va  întreba  cine  i-a  dat  lui  Lorch  ordinele? 

—  Ser  Amroy  a  acţionat  de  capul  lui,  în  speranţa  că  va  intra  în  graţiile  noului 
rege.  Ura  lui  Robert  faţă  de  Rhaegar  nu  era  un  secret. 

Ar  putea  să  ţină,  fu  nevoit  Tyrion  să  recunoască,  dar  şarpele  nu  va  fi 
mulţumit. 

—  Departe  de  mine  gândul  să-ţi  pun  la  îndoială  isteţimea,  tată,  dar  în  locul  tău, 
chiar  cred  că  l-aş  fi  lăsat  pe  Robert  Baratheon  să-şi  păteze  mâinile  de  sânge. 

Lordul  Tywin  se  holba  la  el  ca  la  unul  care-şi  pierduse  minţile. 

—  Atunci  chiar  meriţi  straiele  pestriţe.  Ne-am  alăturat  târziu  cauzei  lui  Robert. 
Era  necesar  să  ne  demonstrăm  loialitatea.  Când  am  aşezat  acele  trupuri  în  faţa 
tronului,  nimeni  n-ar  fi  putut  pune  la  îndoială  că  ne-am  lepădat  de  Casa  Targaryen 
pentru  vecie.  Iar  uşurarea  lui  Robert  a  fost  evidentă.  Aşa  nătărău  cum  era,  chiar  şi 
el  ştia  că  odraslele  lui  Rhaegar  trebuia  să  moară,  dacă  voia  ca  tronul  lui  să  fie 
vreodată  sigur.  Dar  el  se  credea  erou,  iar  eroii  nu  omoară  copii.  Tatăl  său  ridică 
din  umeri.  Te  asigur,  a  fost  prea  multă  cruzime  la  mijloc.  N-ar  fi  fost  nevoie  să  se 
atingă  de  Elia,  asta  a  fost  curată  nebunie.  Singură  nu  însemna  nimic. 

—  Atunci,  de  ce  a  omorât-o  Muntele? 

—  Pentru  că  nu  i-am  spus  s-o  cruţe.  Mă  îndoiesc  să  fi  pomenit  de  ea  măcar. 
Aveam  griji  mai  presante.  Avangarda  lui  Ned  Stark  gonea  la  sud  de  Trident,  iar 
eu  mă  temeam  că  vom  ajunge  să  ne  încrucişăm  săbiile.  Iar  Aerys  l-ar  fi  putut 
omorî  pe  Jaime,  fără  alt  motiv  decât  duşmănia.  De  asta  mă  temeam  cel  mai  mult. 
De  asta  şi  de  ce  ar  putea  face  Jaime  însuşi.  Strânse  un  pumn.  Nici  nu  pricepeam 
încă  bine  cu  cine  am  de-a  face,  ştiam  doar  că  Gregor  Clegane  e  uriaş  şi  teribil  în 
luptă.  Violul...  nici  chiar  tu  n-ai  fi  în  stare  să  mă  acuzi  că  am  dat  acea  poruncă, 

îndrăznesc  să  sper.  Ser  Amroy  a  fost  aproape  la  fel  de  animalic  şi  cu  Rhaenys. 
L-am  întrebat  după  aceea  de  ce  i-au  trebuit  atâtea  lovituri  ca  să  omoare  o  fată 
de...  doi  ani?  Trei?  A  zis  că  1-a  lovit  cu  picioarele  şi  nu  se  mai  oprea  din  ţipat. 
Dacă  Lorch  ar  fi  avut  măcar  jumătate  din  mintea  cu  care  zeii  înzestrează  o  sfeclă, 
ar  fi  putut  s-o  liniştească  pe  fată  cu  câteva  cuvinte  dulci  şi  apoi  ar  fi  folosit  o 
pernă  moale  de  mătase.  Gura  îi  zvâcni  cu  dezgust.  Era  un  om  sângeros. 
Dar  tu  nu,  tată.  Tywin  Lannister  nu  e  sângeros  defel. 

—  Pe  Robb  Stark  1-a  omorât  cu  o  pernă  moale  de  mătase? 

—  A  fost  o  săgeată,  la  nunta  lui  Edmure  Tully.  Băiatul  era  prea  prevăzător  pe 
câmpul  de  luptă.  îşi  ţinea  oamenii  rânduiţi  şi  se  înconjura  de  călăreţi  liberi  şi  gărzi 
de  corp. 

—  Aşa  că  Lordul  Walder  1-a  ucis  sub  propriul  lui  acoperiş,  la  propria  lui  masă? 
Tyrion  strânse  un  pumn.  Cu  Lady  Catelyn  ce  s-a  întâmplat? 

—  Ucisă  şi  ea,  aş  zice.  O  pereche  de  piei  de  lup.  Frey  intenţionase  s-o  ţină 
prizonieră,  dar  probabil  ceva  a  mers  anapoda. 

—  Asta  s-a  ales  de  dreptul  oaspetelui. 

—  Mâinile  lui  Walder  Frey  sunt  pătate  de  sânge,  nu  ale  mele. 

—  Walder  Frey  e  un  bătrân  perfid  care  trăieşte  ca  să-şi  dezmierde  nevasta  şi  să 
clocească  toate  jignirile  pe  care  le-a  suferit.  N-am  nici  o  îndoială  că  el  a  născocit 
planul  ăsta  hidos,  dar  n-ar  fi  îndrăznit  vreodată  una  ca  asta  fără  să  i  se  fi  promis 
protecţie. 

—  Presupun  că  tu  l-ai  fi  cruţat  pe  băiat  şi  i-ai  fi  spus  Lordului  Frey  că  n-ai 
nevoie  de  sprijinul  lui.  Asta  l-ar  fi  aruncat  pe  bătrânul  nebun  direct  înapoi  în 
braţele  lui  Stark  şi  ţi-ar  fi  adus  încă  un  an  de  război.  Explică-mi  şi  mie  de  ce  e  mai 
nobil  să  ucizi  zece  mii  de  oameni  în  bătălie  decât  o  duzină  la  masă.  Când  Tyrion 
nu  dădu  nici  un  răspuns,  tatăl  său  continuă:  Preţul  a  fost  mic,  oricum  ai  lua-o. 
Coroana  îi  va  acorda  lui  Ser  Emmon  Frey  Riverrunul,  odată  ce  Peştele  Negru  se 
va  preda.  Lancel  şi  Daven  trebuie  să  se  însoare  cu  fete  Frey,  Joy  se  va  mărita  cu 
unul  dintre  fiii  naturali  ai  Lordului  Walder  când  va  fi  destul  de  mare,  iar  Roose 
Bolton  devine  Păzitor  al  Nordului  şi  o  ia  acasă  pe  Arya  Stark. 

—  Arya  Stark.  Tyrion  îşi  lungi  gâtul.  Şi  Bolton?  Aş  fi  putut  să-mi  dau  seama 
că  Frey  n-ar  fi  avut  curajul  să  acţioneze  singur.  Dar  Arya...  Varys  şi  Ser  Jacelyn 
au  căutat-o  mai  mult  de  o  jumătate  de  an.  Arya  Stark  e  cu  siguranţă  moartă. 

—  Aşa  a  fost  şi  Renly,  până  la  Apa  Neagră. 

—  Ce  înseamnă  asta? 

—  Poate  că  Degeţel  a  reuşit  acolo  unde  tu  şi  Varys  aţi  dat  greş.  Bolton  o  va 
mărita  pe  fată  cu  fiul  lui  bastard.  Vom  lăsa  Dreadfortul  să  lupte  împotriva 
oamenilor  de  fier  timp  de  câţiva  ani  şi  vom  vedea  dacă  poate  să  şi-i  aducă  pe 
ceilalţi  purtători  de  flamuri  ai  Casei  Stark  sub  călcâi.  La  primăvară,  toţi  vor  fi  la 
capătul  puterilor,  gata  să  plece  genunchiul.  Nordul  îi  va  reveni  fiului  tău,  prin 
Şansa  Stark. . .  dacă  vei  găsi  vreodată  în  tine  destulă  bărbăţie  să  zămisleşti  unul. 

Să  nu  uiţi,  nu  numai  Joffrey  are  de  luat  o  feciorie. 
N-am  uitat,  deşi  sperasem  că  tu,  da. 

—  Şi  când  îţi  închipui  că  va  fi  Şansa  în  culmea  fertilităţii?  îşi  întrebă  Tyrion 
tatăl  pe  un  ton  ce  picura  acid.  înainte  sau  după  ce-i  spun  cum  i-au  omorât  ai  mei 
mama  şi  fratele? 

DAVOS 

Preţ  de  o  clipă,  regele  parcă  n-ar  fi  auzit.  în  faţa  veştii,  Stannis  nu  arătă  nici 
mulţumire,  nici  furie,  nici  neîncredere.  Nici  măcar  uşurare.  Se  uita  ţintă  la  Masa 
Pictată,  cu  dinţii  încleştaţi. 

—  Eşti  sigur?  întrebă  el. 

—  N-am  văzut  cadavrul,  nu,  Majestatea  Ta,  zise  Salladhor  Saan.  Dar  în  oraş, 
leii  ţopăie  şi  dansează.  Nunta  Roşie,  îi  spun  oamenii  din  popor.  Jură  că  Lordul 
Frey  a  pus  să  i  se  taie  capul  băiatului  şi,  în  loc,  i-a  cusut  un  cap  de  lup,  cu  o 
coroană  bătută  în  cuie  peste  urechi.  Nobila  lui  mamă  a  fost  ucisă  şi  ea  şi  aruncată 
goală  în  râu. 

La  o  nuntă,  gândi  Davos.  în  timp  ce  stătea  la  masa  ucigaşului,  ca  oaspete  sub 
acoperişul  său.  Aceşti  Freyi  sunt  blestemaţi.  Simţea  din  nou  miros  de  sânge  ars  şi 
auzea  lipitoarea  sâsâind  şi  prăjindu-se  pe  cărbunii  încinşi  ai  mangalului. 

—  Urgia  Stăpânului  a  fost  cea  care  1-a  ucis,  declară  Ser  Axell  Florent.  A  fost 
mâna  lui  R'hllor. 

—  Slavă  Stăpânului  Luminii,  incantă  Regina  Selyse,  o  femeie  uscăţivă,  aspră, 
cu  urechi  mari  şi  o  umbră  de  păr  deasupra  buzei. 

—  Să  fie  mâna  lui  R'hllor  pătată  şi  tremurătoare?  întrebă  Stannis.  Pare  mai 
degrabă  lucrarea  lui  Walder  Frey  decât  a  vreunui  zeu. 

—  R'hllor  îşi  alege  uneltele  de  care  are  nevoie.  Rubinul  de  la  gâtul  lui 
Melisandre  strălucea  roşiatic.  Misterioase  sunt  căile  lui,  dar  nici  unui  om  nu-i  este 
îngăduit  să  se  împotrivească  voinţei  sale  înflăcărate. 

—  Nici  un  om  nu  i  se  poate  împotrivi,  strigă  regina. 

—  Taci,  femeie.  Acum  nu  eşti  în  faţa  focului.  Stannis  cercetă  Masa  Pictată. 
Lupul  nu  lasă  în  urmă  nici  un  moştenitor,  krakenul  prea  mulţi.  Leii  îi  vor  devora, 
dacă  nu. . .  Saan,  voi  avea  nevoie  de  cele  mai  iuţi  corăbii  ale  tale,  să  ducă  mesageri 
către  Insulele  de  Fier  şi  Portul  Alb.  Voi  oferi  iertare.  Felul  în  care  îşi  păcănea 
dinţii  arăta  cât  de  puţin  îi  plăcea  acel  cuvânt.  Iertare  deplină  celor  ce  se  căiesc 
pentru  trădare  şi  jură  credinţă  regelui  lor  de  drept.  Trebuie  să  vadă. . . 

—  Nu  vor  vedea.  Glasul  lui  Melisandre  era  blând,  îmi  pare  rău,  înălţimea  Ta. 
Nu  s-a  sfârşit  aici.  Mai  mulţi  falşi  regi  se  vor  ridica,  să  înhaţe  coroanele  celor  care 
au  murit. 

—  Mai  mulţi?  Stannis  arăta  de  parcă  îi  venea  s-o  strângă  de  gât.  Mai  mulţi 

uzurpatori?  Mai  mulţi  trădători? 

—  Am  văzut  în  flăcări. 
Regina  Selyse  veni  lângă  rege. 

—  Stăpânul  Luminii  a  trimis-o  pe  Melisandre  să  te  conducă  spre  glorie.  Dă-i 
ascultare,  rogu-te.  Flăcările  sfinte  ale  lui  R'hllor  nu  mint. 

—  Există  minciuni  şi  minciuni.  Chiar  şi  când  aceste  flăcări  spun  adevărul,  sunt 
pline  de  capcane,  pare-mi-se. 

—  O  furnică,  auzind  cuvintele  unui  rege,  s-ar  putea  să  nu  le  înţeleagă,  zise 
Melisandre,  şi  toţi  oamenii  sunt  furnici  în  faţa  chipului  înflăcărat  al  zeului.  Dacă 
uneori  am  luat  un  avertisment  drept  profeţie  sau  o  profeţie  drept  avertisment, 
greşeala  aparţine  cititorului,  nu  cărţii.  Dar  asta  ştiu  cu  siguranţă:  mesagerii  şi 
iertarea  nu-ţi  vor  sluji  acum  mai  mult  decât  lipitorile.  Trebuie  să  dai  regatului  un 
semn.  Un  semn  care  să-ţi  dovedească  puterea. 

—  Puterea?  Regele  pufni.  Am  o  mie  trei  sute  de  oameni  la  Piatra  Dragonului, 
alţi  trei  sute  la  Capătul  Furtunii.  îşi  trecu  mâna  peste  Masa  Pictată.  Restul 
Westerosului  e  în  mâna  vrăjmaşilor  mei.  N-am  altă  flotă  în  afară  de  cea  a  lui 
Salladhor  Saan.  N-am  bani  să  tocmesc  mercenari.  Nici  o  perspectivă  de  pradă  sau 
glorie  cu  care  să  ademenesc  călăreţii  liberi  de  partea  cauzei  mele. 

—  Nobile  soţ,  interveni  Regina  Selyse.  Ai  mai  mulţi  oameni  decât  a  avut 
Aegon,  cu  trei  sute  de  ani  în  urmă.  Nu-ţi  lipsesc  decât  dragonii. 

Stannis  îi  aruncă  o  privire  întunecată. 

—  Nouă  maegi  au  traversat  marea  ca  să  clocească  cuibul  cu  ouă  al  lui  Aegon 
al  Treilea.  Baelor  cel  Binecuvântat  s-a  rugat  deasupra  cuibului  său  timp  de  o 
jumătate  de  an.  Aegon  al  Patrulea  a  construit  dragoni  din  lemn  şi  fier.  Aerion 
Brightflame  a  băut  foc  sălbatic  ca  să  se  transforme.  Maegii  au  dat  greş, 
rugăciunile  Regelui  Baelor  au  rămas  fără  răspuns,  dragonii  de  lemn  au  ars,  iar 
Prinţul  Aerion  a  murit  urlând  în  chinuri. 

Regina  Selyse  era  de  neclintit. 

—  Nimic  din  toate  acestea  n-a  fost  alegerea  lui  R'hllor.  Nici  o  cometă  roşie 
n-a  strălucit  pe  cer,  vestind  venirea  lor.  Nimeni  n-a  mânuit  Aducătoarea  de 
Lumină,  sabia  eroilor.  Şi  nici  unul  dintre  ei  n-a  plătit  preţul.  Lady  Melisandre  îţi 
va  spune,  stăpâne.  Numai  cu  moarte  poate  fi  plătită  viaţa. 

—  Băiatul?  Regele  aproape  că  scuipă  cuvintele. 

—  Băiatul,  îl  aprobă  regina. 

—  Băiatul,  repetă  Ser  Axell. 

—  Eram  sătul  până  peste  cap  de  acest  băiat  nenorocit,  înainte  să  se  fi  născut 
măcar,  se  plânse  regele.  Doar  numele  lui  e  un  răget  în  urechile  mele  şi  un  nor 
negru  peste  sufletul  meu. 

—  Dă-mi-1  mie  şi  nu  va  mai  trebui  să-i  auzi  vreodată  numele,  îi  promise 
Melisandre. 

Nu,  dar  îl  vei  auzi  ţipând  când  îl  va  arde.  Davos  nu  scoase  nici  un  cuvânt.  Era 

mai  înţelept  să  nu  vorbească  până  când  nu-i  poruncea  regele. 

—  Dă-mi-1  pe  băiat  pentru  R'hllor,  continuă  femeia  roşie,  şi  profeţia  străveche 
se  va  împlini.  Dragonul  tău  se  va  trezi  şi  îşi  va  întinde  aripile  pietroase.  Regatul 
va  fi  al  tău. 

Ser  Axell  se  lăsă  pe  un  genunchi. 

—  Te  implor  în  genunchi,  sire.  Trezeşte  dragonul  de  piatră  şi  fă-i  pe  trădători 
să  tremure.  Asemenea  lui  Aegon,  ai  început  ca  Lord  al  Pietrei  Dragonului. 
Asemenea  lui  Aegon,  vei  birui.  Fă-i  pe  cei  nestatornici  şi  necredincioşi  să-ţi  simtă 
flăcările. 

—  Propria  ta  soţie  te  imploră  şi  ea,  nobile  soţ.  Regina  Selyse  îngenunche  în 
faţa  regelui,  cu  mâinile  împreunate,  ca  în  rugăciune.  Robert  şi  Delena  ne-au 
pângărit  patul  şi  au  atras  un  blestem  asupra  căsniciei  noastre.  Băiatul  este  fructul 
putred  al  păcatului  lor.  Ridică  această  umbră  de  pe  pântecele  meu  şi  îţi  voi  zămisli 
mulţi  fii  cu  sânge  nobil,  ştiu  asta.  îşi  aruncă  braţele  în  jurul  picioarelor  lui.  Nu  e 
decât  un  copil,  născut  din  pofta  fratelui  tău  şi  ruşinea  verişoarei  mele. 

—  E  sânge  din  sângele  meu.  Dă-mi  drumul,  femeie.  Regele  Stannis  aşeză  o 
mână  pe  umărul  ei,  desprinzându-se  cu  greu  din  încleştare.  Poate  că  Robert  a 
blestemat  într-adevăr  patul  nostru  conjugal,  dar  mi-a  jurat  că  n-a  avut  nici  o  clipă 
intenţia  să  mă  dezonoreze,  că  a  fost  beat  şi  n-a  ştiut  în  care  odaie  intra  în  noaptea 
aceea.  Dar  ce  contează?  Băiatul  n-are  nici  o  vină,  oricare  ar  fi  adevărul. 

Melisandre  puse  mâna  pe  braţul  regelui. 

—  Stăpânul  Luminii  îi  iubeşte  pe  cei  nevinovaţi.  Nu  există  ofrandă  mai 
preţioasă.  Din  sângele  regelui  său  şi  din  focul  lui  neprihănit,  un  dragon  se  va 
naşte. 

Stannis  nu  respinse  atingerea  lui  Melisandre,  aşa  cum  făcuse  cu  regina.  Femeia 
roşie  era  tot  ce  nu  era  Selyse:  tânără,  voluptuoasă,  de  o  stranie  frumuseţe,  cu  faţa 
ei  în  formă  de  inimă,  părul  arămiu  şi  ochii  roşii,  nepământeşti. 

—  Ar  fi  un  lucru  minunat  să  văd  piatra  prinzând  viaţă,  recunoscu  Stannis, 
printre  dinţi.  Şi  să  călăresc  un  dragon. . .  îmi  amintesc  cum,  prima  dată  când  tata 
m-a  dus  la  curte,  Robert  a  trebuit  să  mă  ţină  de  mână.  Nu  cred  că  aveam  mai  mult 
de  patru  ani,  ceea  ce  înseamnă  că  el  avea  cinci  sau  şase.  După  aceea,  am  căzut  de 
acord  că  regele  era  la  fel  de  nobil  pe  cât  erau  dragonii  de  fioroşi.  Stannis  pufni. 
Ani  mai  târziu,  tatăl  nostru  ne-a  spus  că  Aerys  se  tăiase  în  ţepii  tronului  în 
dimineaţa  aceea,  aşa  că  Mâna  îi  luase  locul.  Cel  care  ne  impresionase  atât  de  mult 
era  Tywin  Lannister.  Degetele  îi  atinseră  suprafaţa  mesei,  trasând  uşor  o  linie 
peste  dealurile  pictate.  Robert  a  dat  jos  de  pe  pereţi  craniile  de  dragon,  când  a 
preluat  coroana,  dar  n-a  putut  suporta  să  le  ştie  distruse.  Aripi  de  dragon  peste 
Westeros. . .  ar  fi  aşa  o. . . 

—  înălţimea  Ta!  Davos  se  apropie.  Aş  putea  vorbi? 
Stannis  îşi  închise  gura  cu  atâta  putere,  încât  dinţii  îi  păcăniră. 

—  Lordul  meu  de  Rainwood.  De  ce  crezi  că  te-am  făcut  Mână,  dacă  nu  ca  să 

vorbeşti?  Regele  flutură  un  braţ.  Spune  ce  doreşti. 
O,  Războinicule,  dă-mi  curaj. 

—  Ştiu  puţine  despre  dragoni  şi  încă  şi  mai  puţine  despre  zei...  dar  regina  a 
vorbit  despre  blesteme.  Nimeni  nu  e  mai  blestemat  decât  cel  care  varsă  sânge  din 
sângele  lui,  în  ochii  zeilor  şi  ai  oamenilor. 

—  Nu  există  nici  un  zeu  în  afară  de  R'hllor  şi  de  Celălalt,  al  cărui  nume  nu 
trebuie  să-1  rostim.  Gura  lui  Melisandre  era  o  linie  roşie,  aspră.  Şi  numai  oamenii 
mărunţi  blestemă  ceea  ce  nu  cunosc. 

—  Eu  sunt  un  om  mărunt,  recunoscu  Davos,  aşa  că  spune-mi,  doamna  mea,  de 
ce  ai  nevoie  de  acest  Edric  Storm  ca  să  trezeşti  marele  dragon  de  piatră?  Era 
hotărât  să  rostească  numele  băiatului  cât  mai  des. 

—  Numai  cu  moarte  poate  fi  plătită  viaţa,  lordul  meu.  Un  dar  mare  cere  un 
sacrificiu  mare. 

—  Şi  care  e  măreţia  unui  copil  bastard? 

—  în  venele  lui  curge  sânge  regal.  Ai  văzut  ce  poate  face  chiar  şi  un  strop  din 
acel  sânge... 

—  Te-am  văzut  arzând  nişte  lipitori. 

—  Şi  doi  falşi  regi  au  murit. 

—  Robb  Stark  a  fost  ucis  de  Lordul  Walder  de  la  Crossing  şi  am  auzit  că 
Balon  Greyjoy  a  căzut  de  pe  un  pod.  Pe  cine  au  omorât  lipitorile  tale? 

—  Pui  la  îndoială  puterea  lui  R'hllor? 

Nu.  Davos  îşi  amintea  prea  bine  umbra  mişcătoare  care  ieşise  din  pântecele  ei 
în  noaptea  aceea,  în  adâncurile  Capătului  Furtunii,  mâinile  negre  împingându-i 
coapsele.  Trebuie  să  am  mare  grijă,  altfel  aş  putea  fi  vizitat  şi  eu  de  vreo  umbră. 

—  Chiar  şi  un  contrabandist  ştie  să  numere  trei  cepe.  îţi  mai  lipseşte  un  rege, 
doamna  mea. 

Stannis  pufni  într-un  râs  fornăit. 

—  Te-a  prins,  doamna  mea.  Doi  nu  înseamnă  trei. 

—  Cu  siguranţă,  înălţimea  Ta.  Un  rege  ar  putea  muri  din  întâmplare  chiar 
acum. . .  dar  trei?  Dacă  Joffrey  va  muri  în  plină  putere,  înconjurat  de  oştirile  sale  şi 
de  Garda  Regală,  asta  n-ar  fi  dovada  vie  a  puterii  Stăpânului  Luminii? 

—  S-ar  putea.  Regele  vorbea  de  parcă  şi-ar  fi  smuls  cu  greu  fiecare  cuvânt. 

—  Sau  nu.  Davos  se  străduia  din  răsputeri  să-şi  ascundă  teama. 

—  Joffrey  va  muri,  decretă  Regina  Selyse,  senină  în  siguranţa  ei. 

—  S-ar  putea  să  fie  mort  deja,  adăugă  Ser  Axell. 
Stannis  îi  privi  plictisit: 

—  Sunteţi  ciori  dresate,  să-mi  croncăniţi  pe  rând?  Ajunge! 

—  Soaţe,  ascultă-mă...,  se  rugă  regina. 

—  De  ce?  Doi  nu  înseamnă  trei.  Regii  ştiu  să  numere,  aşa  cum  ştiu  şi 
contrabandiştii.  Puteţi  pleca.  Stannis  le  întoarse  spatele. 

Melisandre  o  ajută  pe  regină  să  se  ridice  în  picioare.  Selyse  ieşi  băţoasă  din 

încăpere,  cu  femeia  roşie  după  ea.  Ser  Axell  mai  zăbovi  cât  să-i  arunce  lui  Davos 
o  ultimă  privire.  O  privire  urâtă,  pe  un  chip  urât,  gândi  el,  întâlnindu-i  ochii. 
După  ce  plecară  toţi  ceilalţi,  Davos  îşi  drese  glasul.  Regele  ridică  privirea. 

—  De  ce  mai  eşti  aici? 

—  Sire,  în  legătură  cu  Edric  Storm. . . 
Stannis  făcu  un  gest  scurt: 

—  Scuteşte-mă. 
Davos  insistă. 

—  Fiica  ta  îşi  face  lecţiile  împreună  cu  el  şi  se  joacă  în  fiecare  zi  cu  el  în 
Grădina  lui  Aegon. 

—  Ştiu  asta. 

—  I  s-ar  frânge  inima  dacă. . . 

—  Ştiu  şi  asta. 

—  De  l-ai  vedea. . . 

—  L-am  văzut.  Seamănă  cu  Robert.  Da,  şi  îl  venerează.  Să-i  spun  de  câte  ori 
s-a  gândit  preaiubitul  lui  tată  la  el?  Fratelui  meu  îi  plăcea  cum  se  fac  copiii,  dar 
după  naştere,  îl  deranjau. 

—  întreabă  de  tine  în  fiecare  zi,  el. . . 

—  Mă  înfurii,  Davos.  Nu  mai  vreau  să  aud  nimic  despre  acest  bastard. 

—  II  cheamă  Edric  Storm,  sire. 

—  Ştiu  cum  îl  cheamă.  A  mai  existat  vreodată  un  nume  atât  de  nimerit? 
Vesteşte  că  e  bastard  de  obârşie  nobilă,  şi  furtuna  pe  care  o  aduce.  Edric  Storm. 
Iată,  l-am  rostit.  Eşti  mulţumit,  nobile  lord? 

—  Edric. . .,  începu  Davos. 

—  . . .  e  doar  un  băiat.  Poate  fi  cel  mai  bun  băiat  care  s-a  născut  vreodată  şi  tot 
nu  contează.  Datoria  mea  e  faţă  de  regat.  îşi  trecu  mâna  peste  Masa  Pictată.  Câţi 
băieţi  locuiesc  în  Westeros?  Câte  fete?  Câţi  bărbaţi,  câte  femei?  întunericul  îi  va 
devora  pe  toţi,  zice  ea.  Noaptea  fără  de  sfârşit.  Vorbeşte  despre  profeţii...  un  erou 
renăscut  din  mare,  dragoni  vii  născuţi  din  piatră  seacă. . .  vorbeşte  despre  semne  şi 
jurăminte  care  arată  spre  mine.  N-am  cerut  niciodată  asta,  aşa  cum  n-am  cerut  să 
fiu  rege.  Dar  îndrăznesc,  oare,  să  n-o  iau  în  seamă?  Scrâşni  din  dinţi.  Nu  ne 
alegem  singuri  destinele.  Dar  trebuie...  trebuie  să  ne  facem  datoria,  nu?  Mari  sau 
mici,  trebuie  să  ne  facem  datoria.  Melisandre  jură  că  m-a  văzut  în  flăcări, 
înfruntând  întunericul  cu  Aducătoarea  de  Lumină  în  mână.  Aducătoarea  de 
Lumină!  Stannis  râse  dispreţuitor.  Străluceşte  frumos,  te  asigur,  dar  la  Apa 
Neagră  această  sabie  fermecată  nu  m-a  slujit  mai  bine  ca  orice  oţel  de  rând.  Un 
dragon  ar  fi  schimbat  soarta  bătăliei.  Cândva,  Aegon  a  stat  aici,  ca  mine,  privind 
această  masă.  Crezi  că  astăzi  l-am  numi  Aegon  Cuceritorul,  dacă  n-ar  fi  avut 
dragoni? 

—  înălţimea  Ta,  spuse  Davos,  preţul. . . 

—  Ştiu  care  este  preţul!  Aseară,  privind  focul  din  acel  cămin,  am  văzut  şi  eu 

ceva  în  flăcări.  Am  văzut  un  rege  cu  o  coroană  de  foc  pe  frunte,  arzând. . .  arzând, 
Davos.  Propria  coroană  îi  mistuia  carnea,  transformând-o  în  cenuşă.  Crezi  că  am 
nevoie  de  Melisandre  să-mi  spună  ce  înseamnă  asta?  Sau  de  tine?  Regele  se  mişcă 
şi  umbra  lui  căzu  peste  Debarcaderul  Regelui.  Dacă  Joffrey  va  muri...  Ce 
înseamnă  viaţa  unui  bastard  faţă  de  un  regat? 

—  Totul,  răspunse  Davos  încet. 
Stannis  îl  privi,  cu  fălcile  încleştate. 

—  Pleacă!  zise  în  cele  din  urmă,  până  ce  nu  mă  faci  să  te  arunc  înapoi  în 
temniţă. 

Uneori,  vânturile  furtunii  bat  cu  atâta  putere,  încât  omul  e  nevoit  să-şi  strângă 
pânzele. 

—  Da,  înălţimea  Ta.  Davos  făcu  o  plecăciune,  dar  se  părea  că  Stannis  îl  uitase 
deja. 

Era  frig  în  curte  când  părăsi  Toba  de  Piatră.  Un  vânt  zburdalnic  sufla  dinspre 
est,  făcând  flamurile  să  plesnească  fluturând  zgomotos  de-a  lungul  zidurilor. 

Davos  simţea  în  aer  mirosul  sării.  Marea.  îi  plăcea  acel  miros.  îi  aprindea 
dorinţa  de  a  păşi  din  nou  pe  punte,  ridicând  pânza  şi  pornind  spre  sud,  către 
Marya  şi  cei  doi  micuţi  ai  săi.  Se  gândea  acum  la  ei  aproape  în  fiecare  zi,  iar  seara 
şi  mai  mult.  O  parte  din  el  nu-şi  dorea  altceva  decât  să-1  ia  pe  Devan  şi  să  meargă 
acasă.  Nu  pot.  Nu  încă.  Acum  sunt  lord  şi  Mâna  Regelui,  n-am  voie  să-l 
dezamăgesc. 

îşi  ridică  ochii,  privind  zidurile.  în  loc  de  merloane,  o  mie  de  monştri  şi 
garguie  îl  priveau  de  pe  ziduri,  fiecare  diferit  de  toţi  ceilalţi:  balauri,  grifoni, 
demoni,  manticore,  minotauri,  cerberi  şi  o  mie  de  făpturi  care  mai  de  care  mai 
ciudate  se  iveau  de  pe  meterezele  castelului,  ca  şi  cum  ar  fi  crescut  acolo.  Iar 
dragonii  erau  pretutindeni.  Marele  Castel  era  un  dragon  culcat  pe  burtă.  Oamenii 
intrau  prin  gura  lui  deschisă.  Bucătăriile  erau  un  dragon  ghemuit,  cu  fumul  şi 
aburul  cuptoarelor  ieşindu-i  pe  nări.  Turnurile  erau  dragoni  aplecaţi  deasupra 
zidurilor  sau  pregătiţi  să-şi  ia  zborul.  Şarpele  înaripat  părea  să  ţipe  sfidător,  în 
timp  ce  Turnul  Dragonului  Mării  privea  senin  peste  valuri.  Dragoni  mai  mici 
încadrau  poarta.  Gheare  de  dragon  ieşeau  din  ziduri,  înhăţând  torţele,  aripi  mari 
de  piatră  îmbrăţişau  fierăria  şi  armurăria,  iar  cozile  formau  arcade,  poduri  şi  scări 
exterioare. 

Davos  auzise  adesea  spunându-se  că  vrăjitorii  Valyriei  nu  ciopleau  şi  nu 
şlefuiau  ca  zidarii  obişnuiţi,  ci  prelucrau  piatra  cu  foc  şi  magie,  cu  uşurinţa  cu 
care  un  olar  putea  modela  lutul.  Dar  acum  se  întreba:  Dacă  erau  dragoni 
adevăraţi,  prefăcuţi  cumva  în  piatră? 

—  Dacă  femeia  roşie  îi  aduce  la  viaţă,  castelul  se  va  prăbuşi,  presupun.  Ce  fel 
de  dragoni  sunt  plini  de  odăi,  de  scări  şi  mobilă?  Şi  ferestre.  Şi  hornuri.  Şi  private. 

Davos  se  întoarse,  descoperindu-1  pe  Salladhor  Saan  lângă  el. 

—  Asta  înseamnă  că  mi-ai  iertat  trădarea,  Salla? 

Bătrânul  prinţ  clătină  un  deget  spre  el. 

—  Iertare,  da.  Uitare,  nu.  Tot  aurul  acela  de  pe  Insula  Cleştelui,  care  ar  fi  putut 
fi  al  meu  -  numai  gândul  mă  stoarce  şi  mă  îmbătrâneşte.  Când  voi  muri  sărac 
lipit,  Lord  Ceapă,  nevestele  şi  concubinele  mele  te  vor  blestema.  Lordul  Celtigar 
avea  multe  neveste  de  soi,  de  care  acum  sunt  lipsit,  un  vultur  de  mare  pe  care-1 
dresase  să-i  zboare  de  pe  mână  şi  un  corn  fermecat  cu  care-şi  chema  krakenii  din 
adâncuri.  Foarte  folositor  ar  fi  un  asemenea  corn,  să-i  doborâm  pe  Tyroshi  şi  alte 
fiinţe  sâcâitoare.  Dar  am  eu  cornul  ăsta,  să-1  suflu?  Nu,  fiindcă  regele  s-a  găsit  să 
facă  din  vechiul  meu  prieten  Mâna  lui.  îl  luă  pe  Davos  de  braţ  şi  spuse:  Oamenii 
reginei  nu  te  iubesc,  prietene.  Am  auzit  că  o  anume  Mână  îşi  face  singur  tovarăşi. 
E  adevărat,  da? 

Ai  auzit  prea  multe,  bătrâne  prinţ.  Un  contrabandist  ar  face  bine  să  cunoască 
oamenii,  la  fel  ca  ritmurile  mării,  altfel  nu  va  avea  mult  de  trăit.  Oamenii  reginei 
rămâneau,  poate,  adepţi  înfocaţi  ai  Stăpânului  Luminii,  dar  oamenii  de  rând  ai 
Pietrei  Dragonului  se  întorceau  la  zeii  pe  care-i  cunoşteau  de  o  viaţă.  Spuneau  că 
Stannis  e  vrăjit,  că  Melisandre  îl  îndepărtase  de  Cei  Şapte,  făcându-1  să  se  închine 
unui  demon  din  umbră,  şi. . .  ceea  ce  era  cel  mai  rău. . .  că  ea  şi  zeul  ei  îi  înşelaseră. 
Şi  existau  cavaleri  şi  lorzi  mărunţi  care  gândeau  la  fel.  Davos  îi  căutase, 
alegându-i  cu  aceeaşi  grijă  cu  care  cândva  îşi  alegea  echipajele.  Ser  Gerald  Gower 
luptase  cu  dârzenie  pe  Apa  Neagră,  dar  apoi  fusese  auzit  spunând  că  R'hllor 
trebuie  să  fie  un  zeu  neputincios,  să-şi  lase  adepţii  alungaţi  de  un  pitic  şi  un  om 
mort.  Ser  Andrew  Eastermont  era  vărul  regelui  şi  îl  slujise  ca  scutier  ani  de  zile. 
Bastardul  de  la  Cântecul  Nopţii  fusese  la  comanda  ariergărzii  care  îl  ajutase  pe 
Stannis  să  ajungă  la  adăpost,  pe  galerele  lui  Salladhor  Saan,  dar  el  îl  slăvea  pe 
Războinic,  cu  o  credinţă  pe  măsura  temperamentului  său  năvalnic.  Oameni  ai 
regelui,  nu  ai  reginei.  Dar  nu  era  bine  să  se  laude  cu  ei. 

—  Un  anume  pirat  din  Lys  mi-a  spus  că  un  bun  contrabandist  stă  ascuns,  îi 
răspunse  Davos  prudent.  Pânze  negre,  vâsle  tăcute  şi  un  echipaj  care  ştie  să-şi  ţină 
limba. 

Lyseanul  râse. 

—  Un  echipaj  fără  limbă  e  chiar  mai  bun.  Muţi  vânjoşi,  puternici,  care  nu  ştiu 
să  scrie  şi  să  citească.  Dar  pe  urmă  deveni  serios:  Mă  bucur  să  ştiu  că  are  cineva 
grijă  de  tine,  prietene.  Crezi  că  regele  i-1  va  da  pe  băiat  preotesei  roşii?  Un  singur 
dragon  mic  ar  putea  pune  capăt  acestui  război  mare. 

Din  obişnuinţă,  Davos  întinse  mâna  după  talismanul  său,  dar  oasele  degetelor 
nu-i  mai  atârnau  la  gât  şi  nu  găsi  acolo  nimic. 

—  N-o  va  face,  zise  Davos.  Nu  poate  să  facă  rău  propriei  sale  rude. 

—  Lordul  Renly  s-ar  bucura  să  audă  asta. 

—  Lordul  Renly  a  fost  un  trădător  în  armură.  Edric  Storm  nu  se  face  vinovat 
de  nici  o  fărădelege,  înălţimea  Sa  e  un  om  drept. 

Salla  ridică  din  umeri: 

—  Vom  vedea.  Sau  tu  vei  vedea.  Cât  despre  mine,  mă  întorc  pe  mare.  Chiar  în 
clipa  asta,  Apa  Neagră  ar  putea  fi  străbătută  de  contrabandişti  ticăloşi,  care  speră 
să  scape  fără  plata  dărilor  ce  se  cuvin  stăpânului  lor.  îi  dădu  lui  Davos  o  palmă 
peste  spate:  Ai  grijă.  Tu  cu  prietenii  tăi  muţi.  Ai  ajuns  atât  de  mare  acum,  dar  cu 
cât  omul  urcă  mai  sus,  cu  atât  are  mai  mult  de  căzut. 

Davos  reflectă  asupra  acestor  vorbe  în  timp  ce  urca  treptele  în  Turnul 
Dragonului  Mării,  către  camerele  maesterului,  de  sub  stâncărie.  Nu  avea  nevoie 
să-i  spună  Salla  că  urcase  prea  sus.  Nu  ştiu  să  scriu,  nu  ştiu  să  citesc,  lorzii  mă 
dispreţuiesc  şi  nu  ştiu  nimic  despre  cârmuire.  Cum  pot  fi  Mâna  Regelui?  Locul 
meu  e  pe  puntea  unei  corăbii,  nu  în  turnul  unui  castel. 

îi  spusese  asta  lui  Maester  Pylos. 

—  Eşti  un  bun  căpitan,  i-a  răspuns  maesterul.  Un  căpitan  îşi  cârmuieşte 
corabia,  nu-i  aşa?  Trebuie  să  străbată  ape  înşelătoare,  să  ridice  velele  când  vântul 
e  prielnic,  să  ştie  când  se  apropie  furtuna  şi  cum  s-o  înfrunte  mai  bine.  E  aproape 
acelaşi  lucru. 

Pylos  fusese  bine  intenţionat,  dar  asigurările  lui  sunau  goale. 

—  Nu  e  deloc  acelaşi  lucru,  protestase  Davos.  Un  regat  nu  e  o  corabie...  şi 
ăsta  e  un  lucru  bun,  altfel  acest  regat  s-ar  scufunda.  Mă  pricep  la  lemn,  la  sfoară  şi 
la  apă,  da,  dar  la  ce-mi  foloseşte  asta  acum?  Unde  găsesc  eu  vântul  care  să-1 
poarte  pe  Regele  Stannis  către  tronul  său? 

Maesterul  a  râs  auzind  acestea. 

—  Vezi,  tocmai  l-ai  găsit,  lordul  meu.  Vorbele  sunt  vânt,  ştii  bine,  iar  tu  le-ai 
spulberat  pe  ale  mele  cu  judecata-ţi  sănătoasă.  Cred  că  înălţimea  Sa  ştie  ce-i  poţi 
oferi. 

—  Ceapă,  i-a  răspuns  Davos  posomorât.  Asta  îi  pot  oferi.  Mâna  Regelui  ar 
trebui  să  fie  un  lord  de  viţă  nobilă,  un  om  înţelept  şi  învăţat,  un  comandant  de  oşti 
sau  un  mare  cavaler. . . 

—  Ser  Ryam  Redwyne  a  fost  cel  mai  mare  cavaler  al  vremurilor  sale  şi  una 
dintre  cele  mai  proaste  Mâini  care  a  slujit  vreodată  un  rege.  Rugăciunile 
Septonului  Murmison  au  făcut  miracole,  dar  când  a  ajuns  Mână,  jumătate  din 
regat  s-a  rugat  pentru  moartea  lui.  Lordul  Butterwell  era  renumit  pentru 
înţelepciunea  sa,  Myles  Smallwood  pentru  curaj,  Ser  Otto  Hightower  pentru 
învăţătură,  dar  ca  Mâini,  au  eşuat  cu  toţii.  Cât  despre  obârşie,  regii  dragoni 
alegeau  adesea  Mâini  de  un  sânge  cu  ei,  ceea  ce  a  dus  la  rezultate  la  fel  de  diferite 
ca  Baelor  Sfarmă-Lance  de  Maegor  cel  Crud.  în  schimb,  tu  îl  ai  pe  Septonul 
Barth,  fiul  fierarului,  cules  de  Bătrânul  Rege  din  biblioteca  Fortăreţei  Roşii,  care  a 
dat  regatului  patruzeci  de  ani  de  pace  şi  belşug.  Pylos  a  zâmbit:  Citeşte-ţi  istoria, 
Lord  Davos,  şi  vei  vedea  că  îndoielile  tale  sunt  fără  temei. 

—  Cum  să  citesc  istoria,  când  nu  ştiu  să  citesc? 

—  Oricine  poate  învăţa  să  citească,  lordul  meu,  i-a  răspuns  Maester  Pylos.  Nu 
e  nevoie  de  nici  o  vrajă,  nici  de  obârşie  nobilă.  îl  învăţ  tainele  cititului  pe  fiul  tău, 

din  porunca  regelui.  Lasă-mă  să  te  învăţ  şi  pe  tine. 

Era  o  ofertă  binevoitoare  şi  nicidecum  una  pe  care  s-o  poată  refuza.  Şi  astfel, 
în  fiecare  zi,  Davos  se  îndrepta  către  camerele  maesterului,  sus,  în  vârful 
Dragonului  Mării,  să  se  încrunte  peste  suluri,  pergamente  şi  tomuri  mari  de  piele, 
încercând  să  desluşească  noi  şi  noi  cuvinte.  Eforturile  îi  dădeau  adesea  dureri  de 
cap,  făcându-1,  pe  deasupra,  să  se  simtă  mai  nătărău  decât  Chip  Peticit.  Fiul  lui, 
Devan,  nu  împlinise  încă  doisprezece  ani,  dar  îl  întrecea  de  departe,  iar  pentru 
Prinţesa  Shireen  şi  Edric  Storm,  cititul  părea  la  fel  de  firesc  ca  respiratul.  Cu  toate 
acestea,  nu  se  dădea  bătut.  Era  Mâna  Regelui  acum  şi  Mâna  Regelui  trebuia  să 
citească. 

Scările  înguste,  şerpuitoare,  ale  Dragonului  Mării  fuseseră  un  supliciu  pentru 
Maester  Cressen  după  ce-şi  rupsese  şoldul.  Davos  simţea  şi  acum  lipsa  bătrânului. 
Se  gândea  că  probabil  şi  Stannis  o  simţea.  Pylos  părea  deştept,  sârguincios  şi  bine 
intenţionat,  dar  era  nespus  de  tânăr  şi  regele  nu  i  se  destăinuia  aşa  cum  i  se 
destăinuise  Maesterului  Cressen.  Bătrânul  fusese  cu  Stannis  vreme  atât  de 
îndelungată. . .  Până  când  a  intrat  în  conflict  cu  Melisandre  şi  a  murit  pentru  asta, 

în  capul  scărilor,  Davos  auzi  un  sunet  uşor  de  clopoţei,  care  nu  putea  decât  să 
vestească  prezenţa  lui  Chip  Peticit.  Bufonul  îşi  aştepta  prinţesa  în  faţa  uşii 
maesterului,  ca  un  câine  credincios.  Puhav,  cu  umerii  căzuţi,  cu  faţa  lătăreaţă 
tatuată  în  carouri  pestriţe,  roşii  şi  verzi,  Chip  Peticit  purta  un  coif  confecţionat 
dintr-o  pereche  de  coarne  de  cerb  prinse  pe  o  găleată  de  tinichea.  O  duzină  de 
clopoţei  atârnau  de  coarne  şi  sunau  când  se  mişca. . .  adică  fără  încetare,  de  vreme 
ce  bufonul  nu  stătea  locului  nici  o  clipă.  Zornăia  şi  zăngănea  oriunde  îl  duceau 
paşii.  Nu  era  de  mirare  că  Maester  Pylos  îl  alungase  de  la  lecţiile  lui  Shireen. 

—  în  apă,  peştele  mare  mănâncă  peştele  mic,  murmură  bufonul  la  vederea  lui 
Davos.  îşi  legăna  capul  şi  clopoţeii  sunau  şi  zornăiau  şi  cântau.  Ştiu,  eu  ştiu,  oh, 
oh,  oh. 

—  Aici,  sus,  peştele  tânăr  îl  învaţă  pe  cel  bătrân,  zise  Davos,  care  nu  se  simţea 
niciodată  mai  bătrân  ca  atunci  când  se  aşeza  la  lecţie  şi  încerca  să  citească.  Poate 
că  altfel  ar  fi  stat  lucrurile  dacă  dascăl  i-ar  fi  fost  bătrânul  Maester  Cressen,  dar 
Pylos  era  destul  de  tânăr  ca  să-i  fie  fiu. 

îl  găsi  pe  maester  aşezat  la  masa  lui  lungă  de  lemn,  înţesată  de  cărţi  şi  suluri, 
faţă  în  faţă  cu  trei  copii.  Prinţesa  Shireen  stătea  între  cei  doi  băieţi.  Chiar  şi  după 
atât  timp,  Davos  era  nespus  de  încântat  să-şi  vadă  odrasla  în  compania  unei 
prinţese  şi  a  bastardului  unui  rege.  Devan  va  fi  lord  acum,  nu  doar  cavaler. 
Lordul  de  Rainwood.  Davos  era  mai  mândru  de  asta  decât  de  faptul  că  purta  el 
însuşi  titlul.  Ştie  şi  să  citească.  Citeşte  şi  scrie,  ca  şi  cum  i-ar  fi  în  sânge.  Pylos  nu 
avea  decât  cuvinte  de  laudă  pentru  sârguinţa  lui,  iar  maestrul  armurier  spunea  şi  el 
că  Devan  dovedea  talent  la  mânuitul  săbiei  şi  al  lăncii. 

—  Fraţii  mei  s-au  înălţat  în  Palatul  Luminii,  să  şadă  lângă  Stăpân,  spusese 
Devan  când  tatăl  lui  îi  povestise  despre  moartea  celor  patru  fraţi  mai  mari  ai  săi. 

Mă  voi  ruga  pentru  ei  noaptea,  în  faţa  focurilor,  şi  pentru  tine,  tată,  ca  să  fii 
călăuzit  de  lumina  Stăpânului  până  la  sfârşitul  zilelor  tale. 

—  Bună  dimineaţa,  îl  salută  băiatul. 

Seamănă  atât  de  mult  cu  Dale  la  vârsta  lui,  gândi  Davos.  Fără  îndoială,  fiul  lui 
cel  mai  mare  nu  se  îmbrăcase  niciodată  atât  de  elegant  ca  Devan,  în  straiele  lui  de 
scutier,  dar  avea  aceiaşi  ochi  sinceri,  căprui,  aceeaşi  pleată  moale,  castanie. 
Bărbia  şi  obrajii  lui  Devan  erau  acoperiţi  de  un  puf  galben,  care  ar  fi  ruşinat  o 
piersică  adevărată,  dar  băiatul  era  nespus  de  mândru  de  „barba"  lui.  întocmai  cum 
era,  cândva,  Dale.  Devan  era  cel  mai  mare  dintre  cei  trei  copii  de  la  masă. 

Cu  toate  acestea,  Edric  Storm  era  cu  o  palmă  mai  înalt  şi  mai  lat  în  piept  şi 
umeri.  Semăna  cu  tatăl  său  în  privinţa  asta  şi,  pe  deasupra,  nu  pierdea  nici  un 
antrenament  de  dimineaţă,  cu  sabia  şi  scutul.  Cei  destul  de  bătrâni  să-i  fi  cunoscut 
pe  Robert  şi  Renly  când  erau  copii  spuneau  că  bastardul  semăna  mai  mult  cu  ei 
decât  Stannis:  părul  negru  ca  tăciunele,  ochii  albaştri  ca  marea,  gura,  maxilarul, 
pomeţii.  Doar  urechile  aminteau  că  mama  lui  era  o  Florent. 

—  Da,  bună  dimineaţa,  lordul  meu,  repetă  Edric  Storm.  Băiatul  putea  să  fie 
nestăpânit  şi  trufaş,  dar  maesterii,  castelanii  şi  maeştrii  armurieri  îl  învăţaseră 
bunele  maniere.  Vii  de  la  unchiul  meu?  Ce  face  înălţimea  Sa? 

—  Bine,  minţi  Davos.  La  drept  vorbind,  regele  avea  un  aer  răvăşit,  bântuit, 
însă  Davos  nu  vedea  rostul  să-1  împovăreze  pe  băiat  cu  temerile  lui.  Sper  că  nu 
v-am  tulburat  lecţia. 

—  Tocmai  am  terminat,  lordul  meu,  îl  asigură  Maester  Pylos. 

—  Citeam  despre  Regele  Daeron  întâiul.  Prinţesa  Shireen  era  o  fetiţă  tristă, 
dulce  şi  blândă,  departe  de  a  fi  frumoasă.  Moştenise  de  la  Stannis  maxilarul  pătrat 
şi  de  la  Selyse  urechile  familiei  Florent,  iar  zeii,  în  cruda  lor  înţelepciune,  găsiseră 
de  cuviinţă  să  contribuie  la  urâţenia  ei  îmbolnăvind-o  în  leagăn  de  vărsat-de-vânt. 
Boala  îi  lăsase  pielea  de  pe  un  obraz  şi  jumătate  din  gât  gri,  crăpată  şi  cornoasă, 
deşi  îi  cruţase  atât  viaţa,  cât  şi  vederea.  S-a  dus  la  război  şi  a  cucerit  Dornul.  I  se 
spunea  Tânărul  Dragon,  zise  fata. 

—  Slăvea  falşi  zei,  adăugă  Devan,  dar  altminteri  a  fost  un  rege  bun  şi  viteaz  în 
luptă. 

—  E  adevărat,  fu  de  acord  Edric  Storm,  dar  tatăl  meu  a  fost  şi  mai  viteaz. 
Tânărul  Dragon  n-a  câştigat  niciodată  trei  bătălii  în  aceeaşi  zi. 

Prinţesa  îl  privi  cu  ochii  mari. 

—  Unchiul  Robert  a  câştigat  trei  bătălii  în  aceeaşi  zi? 
Bastardul  încuviinţă. 

—  S-a  întâmplat  când  a  venit  pentru  prima  oară  acasă,  să-şi  adune  flamurile. 
Lorzii  Grandison,  Cafferen  şi  Fell  puseseră  la  cale  să-şi  unească  forţele  la  Castelul 
Verii  şi  să  mărşăluiască  spre  Capătul  Furtunii,  dar  el  a  aflat  de  planul  lor  de  la  un 
informator  şi  a  pornit  îndată,  cu  toţi  cavalerii  şi  scutierii  săi.  Când  complotiştii  au 
ajuns  la  Castelul  Verii,  unul  după  altul,  i-a  învins  pe  rând  pe  fiecare,  înainte  să-şi 

poată  uni  forţele.  L-a  omorât  pe  Lordul  Fell  în  lupta  de  la  om  la  om  şi  1-a  capturat 
pe  fiul  său,  Silveraxe. 

Devan  se  uită  către  Pylos: 

—  Aşa  s-a  întâmplat? 

—  Aşa  am  spus,  nu?  zise  Edric  Storm,  înainte  ca  maesterul  să  apuce  să 
răspundă.  I-a  zdrobit  pe  toţi  trei  şi  a  luptat  cu  atâta  vitejie,  încât  Lordul  Grandison 
şi  Lordul  Cafferen  au  devenit  după  aceea  oamenii  lui,  la  fel  şi  Silveraxe.  Nimeni 
nu  l-a  înfrânt  vreodată  pe  tatăl  meu. 

—  Edric,  nu  se  cuvine  să  te  făleşti,  zise  Maester  Pylos.  Regele  Robert  a  suferit 
înfrângeri  ca  oricare  altul.  Lordul  Tyrell  l-a  învins  la  Ashford  şi  a  pierdut  multe 
turniruri. 

—  Dar  a  câştigat  mai  multe  decât  a  pierdut.  Şi  l-a  ucis  pe  Prinţul  Rhaegar  pe 
Trident. 

—  Asta  aşa  e,  fu  de  acord  maesterul.  Dar  acum  trebuie  să-mi  îndrept  atenţia 
către  Lordul  Davos,  care  a  aşteptat  atât  de  răbdător.  Vom  mai  citi  mâine  despre 
Regele  Daeron  şi  Cucerirea  Dornului. 

Prinţesa  Shireen  şi  băieţii  îşi  luară  politicos  rămas-bun.  După  ce  plecară, 
Maester  Pylos  se  apropie  de  Davos. 

—  Lordul  meu,  poate  că  ţi-ar  plăcea  să  încerci  şi  tu  un  fragment  din  Cucerirea 
Dornului.  împinse  cartea  subţire,  legată  în  piele,  peste  masă.  Regele  Daeron  a 
scris  cu  o  simplitate  elegantă,  iar  sângele,  bătăliile  şi  curajul  abundă  în  istorisirea 
lui.  Fiul  tău  e  pur  şi  simplu  captivat. 

—  Fiul  meu  n-are  pur  şi  simplu  nici  doisprezece  ani.  Eu  sunt  Mâna  Regelui. 
Dă-mi  altceva  de  citit,  dacă  eşti  bun. 

—  Cum  pofteşti,  lordul  meu.  Maester  Pylos  scotoci  pe  masă,  desfăşurând  şi 
apoi  lăsând  la  o  parte  mai  multe  suluri  de  pergament.  Nu  avem  scrieri  noi.  Poate 
că  una  veche... 

Davos  gusta  o  poveste  bună,  ca  oricine,  dar  bănuia  că  Stannis  nu-1  numise 
Mână  ca  să  se  distreze.  Cea  dintâi  datorie  a  sa  era  să-1  ajute  pe  rege  să  domnească 
şi  pentru  asta  trebuia  să  desluşească  slovele  pe  care  le  aduceau  corbii.  Un  lucru  se 
învaţă  cel  mai  uşor  făcându-1,  descoperise  el;  vele  sau  suluri,  era  acelaşi  lucru. 

—  Poate  că  asta  e  ce  ne  trebuie.  Pylos  îi  întinse  o  scrisoare. 

Davos  netezi  micul  pătrat  de  pergament  boţit  şi  privi  cu  ochii  mijiţi  literele 
minuscule,  greu  de  citit.  Cititul  obosea  ochii,  atâta  lucru  învăţase  încă  de  la 
început.  Uneori  se  întreba  dacă  Citadela  oferea  un  premiu  maesterului  cu  scrisul 
cel  mai  mărunt.  Pylos  se  amuzase  la  auzul  unei  asemenea  idei,  dar. . . 

—  Către  cei...  cinci  regi,  citi  Davos,  şovăind  puţin  la  cinci,  pe  care  nu-1 
văzuse  scris  prea  des.  Regele...  de...  regele...  de  dinspre? 

—  Dincolo,  îl  corectă  maesterul. 
Davos  se  strâmbă: 

—  Regele- de- Dincolo- de- Zid  vine...  vine  spre  sud.  Conduce  o...  o...  tare... 

—  Mare. 

—  ...  o  mare  armată  de  săi...  salba...  sălbatici.  Lordul  M...  Mmmor... 
Mormont  a  trimis  un...  corb  de  Iapă...  pă... 

—  Pădurea.  Pădurea  Bântuită.  Pylos  sublime  cuvintele  cu  vârful  degetului. 

—  ...pădurea  bântuită.  E  ata...  atacat? 

—  Da. 

Mulţumit,  continuă  să  silabisească: 

—  Al...  alte  păsări  au  venit  de  atunci,  fără  vreo  veste.  Ne...  temem... 
Mormont  ucis  cu  toată...  putoarea...  nu,  puterea  lui.  Ne  temem  că  Mormont  a 
fost  ucis  cu  toată  puterea  lui...  Davos  îşi  dădu  seama  dintr-odată  ce  anume  citea, 
întoarse  scrisoarea  pe  dos,  văzu  că  sigiliul  de  ceară  era  negru.  E  de  la  Rondul  de 
Noapte.  Maester,  Regele  Stannis  a  văzut  scrisoarea  asta? 

—  I-am  adus-o  lui  Ser  Alester  când  am  sosit  aici.  Atunci  el  era  Mâna. 
Credeam  că  a  discutat-o  cu  regina.  Când  l-am  întrebat  dacă  vrea  să  trimitem  un 
răspuns,  mi-a  spus  să  nu  fiu  nătărău.  înălţimii  Sale  nu-i  ajung  oamenii  pentru 
propriile  bătălii,  nu  are  nici  unul  de  irosit  cu  sălbaticii,  mi-a  spus  el. 

Era  adevărat.  Iar  povestea  cu  cei  cinci  regi  l-ar  fi  înfuriat,  negreşit,  pe  Stannis. 

—  Doar  un  muritor  de  foame  cerşeşte  pâine  de  la  un  milog,  murmură  el. 

—  Ce  spuneai,  lordul  meu? 

—  O  vorbă  pe  care  mi-a  zis-o  cândva  soţia  mea.  Davos  bătu  darabana  pe  masă 
cu  degetele-i  scurte.  Prima  oară  când  văzuse  Zidul  fusese  mai  tânăr  decât  Devan, 
slujind  la  bordul  Pisicii  Tărcate,  sub  comanda  lui  Roro  Uhoris,  un  tyroshi 
cunoscut  pe  tot  cuprinsul  mării  înguste  sub  numele  de  Bastardul  Orb,  deşi  nu  era 
nici  orb,  nici  fiu  nelegitim.  Roro  navigase  pe  lângă  Skogos,  în  Marea 
Tremurătoare,  vizitând  o  sută  de  golfuleţe  care  nu  mai  văzuseră  vreodată  o 
corabie  de  negoţ.  Aducea  oţel,  săbii,  topoare,  coifuri,  cămăşi  de  zale, 
schimbându-le  pe  blănuri,  fildeş,  chihlimbar  şi  obsidian.  Când  Pisica  Tărcată  se 
întorcea  la  sud,  având  calele  pline,  în  Golful  Focilor  s-au  ivit  trei  galere  negre, 
care  au  mânat-o  către  Eastwatch.  Au  pierdut  toată  marfa,  iar  Bastardul  şi-a  pierdut 
capul,  pentru  fărădelegea  de  a  vinde  arme  sălbaticilor. 

Davos  făcuse  şi  el  negoţ  la  Eastwatch  în  vremurile  sale  de  contrabandist.  Fraţii 
în  negru  erau  inamici  aprigi,  dar  buni  muşterii  pentru  o  corabie  cu  marfa  potrivită, 
însă,  chiar  dacă  le  luase  banii,  n-a  uitat  niciodată  cum  se  rostogolise  capul 
Bastardului  Orb  pe  puntea  Pisicii  Tărcate. 

—  Am  întâlnit  câţiva  sălbatici,  când  eram  doar  un  băieţandru,  îi  spuse  lui 
Maester  Pylos.  Erau  tâlhari  cinstiţi,  dar  când  venea  vorba  de  tocmeală,  erau 
perfizi.  Unul  a  şters-o  cu  slujnica  de  pe  corabia  noastră. 

Una  peste  alta,  păreau  oameni  ca  oricare,  unii  buni,  alţii  mârşavi. 

—  Oamenii  sunt  oameni,  fu  de  acord  Maester  Pylos.  Ne  întoarcem  la  lectura 
noastră,  nobilă  Mână? 

Sunt  Mâna  Regelui,  da.  Putea  fi  Stannis  Regele  Westerosului  cu  numele,  dar, 

în  fapt,  era  Regele  Mesei  Pictate.  Stăpânea  peste  Piatra  Dragonului  şi  Capătul 
Furtunii  şi  avea  o  alianţă  din  ce  în  ce  mai  instabilă  cu  Salladhor  Saan,  dar  asta  era 
tot.  Cum  putuse  Rondul  să  caute  la  el  ajutor?  Poate  că  nu  ştiu  cât  e  de  slab,  cât 
de  vană  este  cauza  lui. 

—  Regele  n-a  văzut  niciodată  scrisoarea  asta,  eşti  convins?  Nici  Melisandre? 

—  Nu.  Să  le-o  înfăţişez?  După  atât  timp? 

—  Nu,  răspunse  Davos  fără  şovăire.  Ţi-ai  făcut  datoria  când  i-ai  dat-o  lui  Ser 
Alester.  Dacă  Melisandre  avea  cunoştinţă  de  scrisoare...  Ce  spusese?  Cel  al 
cărui  nume  nu  trebuie  rostit  mărşăluieşte  cu  oastea  lui,  Davos  Seaworth.  Se 
apropie  frigul  şi  noaptea  fără  de  sfârşit...  Iar  Stannis  văzuse  ceva  în  flăcări,  un 
cerc  de  torţe  în  zăpadă,  în  mijlocul  urgiei. 

—  Lordul  meu,  nu  te  simţi  bine?  întrebă  Pylos. 

Sunt  îngrozit,  Maester,  i-ar  fi  putut  spune.  Davos  îşi  amintea  o  poveste  pe  care 
i-o  spusese  Salladhor  Saan,  despre  cum  Azor  Ahai  oţelise  Aducătoarea  de 
Lumină,  vârând-o  în  inima  soţiei  pe  care  o  iubea.  Şi- a  ucis  soţia,  ca  să  lupte  cu 
întunericul.  Dacă  Stannis  este  Azor  Ahai  renăscut,  asta  înseamnă  că  Edric  Storm 
trebuie  să  joace  rolul  lui  Nissa  Nissa? 

—  Mă  gândeam,  Maester.  Iartă-mă.  Ce  e  rău  dacă  un  rege  sălbatic  cucereşte 
Nordul?  Nu  că  Stannis  ar  fi  avut  Nordul  în  stăpânire.  Nu  era  de  aşteptat  ca 
înălţimea  Sa  să-i  apere  pe  cei  ce  refuzaseră  să-1  recunoască  drept  rege.  Dă-mi  altă 
scrisoare,  zise  el  dintr-odată.  Aceasta  e  prea. . . 

—  ...  dificilă,  sugeră  Pylos. 

Se  apropie  frigul,  şoptise  Melisandre,  şi  noaptea  fără  de  sfârşit. 

—  Tulburătoare,  zise  Davos.  Prea. . .  tulburătoare.  Dă-mi  alta,  te  rog. 

JON 

Se  treziră  în  fumul  ridicat  din  Oraşului  Cârtiţei,  care  ardea.  în  vârful  Turnului 
Regelui,  Jon  Snow  stătea  sprijinit  în  cârja  căptuşită  pe  care  i-o  dăduse  Maester 
Aemon,  privind  dâra  de  fum  înălţându-se.  Styr  pierduse  orice  speranţă  să  ia 
Castelul  Negru  pe  nepregătite,  din  clipa  în  care  fugise  Jon,  dar  chiar  şi  aşa,  n-ar  fi 
trebuit  să-şi  vestească  apropierea  atât  de  făţiş.  Poate  că  ne  veţi  omorî,  dar  nimeni 
nu  va  fi  măcelărit  în  patul  lui.  Măcar  atâta  am  făcut! 

Piciorul  îl  durea  cumplit  când  îşi  lăsa  greutatea  pe  el.  în  dimineaţa  aceea, 
avusese  nevoie  de  ajutorul  lui  Clydas  să-şi  îmbrace  veşmintele  negre,  proaspăt 
spălate,  şi  să-şi  lege  bocancii,  iar  când  a  fost  gata,  îi  venea  să  se  înece  în  laptele 
macului.  în  schimb,  s-a  mulţumit  cu  o  jumătate  de  cupă  de  vin  al  viselor,  o 
bucăţică  de  coajă  de  răchită  şi  o  cârjă.  Flacăra  ardea  în  vârful  Crestei  Furtunii  şi 
Rondul  de  Noapte  avea  nevoie  de  fiecare  om. 

—  Pot  să  lupt,  a  susţinut  el  cu  tărie,  când  au  încercat  să-1  împiedice. 

—  Piciorul  ţi-e  vindecat,  aşa-i?  a  mârâit  Noye.  Atunci  n-o  să  te  deranjeze  dacă 
ţi-1  lovesc  niţel? 

—  Aş  prefera  să  te  abţii.  Piciorul  mi-e  ţeapăn,  dar  pot  să  umblu  şontâc  de 
colo-colo  şi  pot  să  lupt,  dacă  ai  nevoie  de  mine. 

—  Am  nevoie  de  fiecare  om  care  ştie  care  capăt  al  suliţei  trebuie  să-1  înfigă  în 
sălbatici. 

—  Capătul  ascuţit.  Jon  îşi  amintea  că-i  spusese  cândva  ceva  asemănător 
surioarei  sale. 

Noye  şi-a  scărpinat  bărbia  ţepoasă. 

—  S-ar  putea  să  te  descurci.  Te  punem  pe  un  turn,  cu  un  arc,  dar  dacă  pici 
naibii  de  acolo,  să  nu  vii  la  mine  plângând. 

Vedea  drumul  regelui,  şerpuind  pe  câmpiile  veştejite  şi  pietroase  şi  peste 
dealurile  golaşe.  Magnarul  avea  să  se  apropie  pe  drumul  acela,  cu  Thennii 
mărşăluind  în  urma  lui,  cu  topoare  şi  suliţe  în  mâini  şi  cu  scuturi  de  bronz  şi  piele 
pe  spate.  Grigg  Ţapul,  Quort,  Buboi  şi  ceilalţi  vor  veni  şi  ei.  Şi  Ygritte.  Sălbaticii 
nu-i  fuseseră  niciodată  prieteni,  nu-i  lăsase,  dar  ea. . . 

Simţea  junghiul  durerii  acolo  unde  săgeata  ei  îi  trecuse  prin  carnea  şi  muşchiul 
coapsei.  îşi  amintea  ochii  bătrânului  şi  sângele  negru  ce-i  ţâşnea  din  gâtlej  în  timp 
ce  furtuna  pârâia  în  înaltul  cerului.  Dar  cel  mai  bine  îşi  amintea  peştera,  trupul  ei 
gol  în  lumina  torţei,  gustul  gurii  ei  deschise  sub  apăsarea  gurii  lui.  Ygritte,  stai 
deoparte.  Du- te  spre  sud,  ascunde- te  într-unui  dintre  acele  turnuri  care- ţi 
plăceau  atât  de  mult.  Aici  nu  vei  găsi  decât  moarte. 

în  capătul  celălalt  al  curţii,  un  arcaş  căţărat  pe  acoperişul  Cazărmilor  de 
Cremene  îşi  desfăcuse  pantalonii  şi  urina  printr-un  crenel.  Mully,  ştiu  el  după 
pleata  lui  portocalie,  unsuroasă.  Oameni  în  negru  se  zăreau  şi  pe  alte  acoperişuri 
şi  turnuri,  dar  nouă  din  zece  erau  din  paie.  Donai  Noye  le  spunea 
santinele-sperietori.  Numai  că  ciorile  suntem  noi,  cugetă  Jon,  şi  majoritatea 
suntem  destul  de  speriaţi. 

Oricum  s-ar  fi  numit,  santinelele  de  paie  fuseseră  ideea  lui  Maester  Aemon. 
Aveau  în  magazii  mai  multe  perechi  de  pantaloni  şi  tunici  decât  oameni  care  să  le 
îmbrace,  şi  atunci  de  ce  să  nu  le  umple  cu  paie,  să  le  aşeze  o  mantie  pe  umeri  şi  să 
le  pună  de  strajă?  Noye  le  aşezase  în  vârful  fiecărui  turn  şi  la  jumătate  dintre 
ferestre.  Unele  chiar  ţineau  suliţe  în  mâini  sau  aveau  arbalete  vârâte  sub  braţ. 
Sperau  ca  Thennii  să  le  vadă  de  departe  şi  să  ajungă  la  concluzia  că  aveau  de-a 
face  cu  un  castel  prea  bine  păzit  ca  să  fie  atacat. 

Jon  împărţea  acoperişul  Turnului  Regelui  cu  şase  sperietori  de  ciori  şi  doi  fraţi 
adevăraţi,  în  carne  şi  oase.  Surdul  Dick  Follard  stătea  lângă  un  crenel,  curăţând  şi 
uleind  metodic  mecanismul  arbaletei  sale,  ca  roata  să  se  învârtă  uşor,  în  timp  ce 
băiatul  din  Oraşul  Vechi  se  plimba  agitat  de  colo-colo,  de-a  lungul  parapeţilor, 
făcându-şi  de  lucru  cu  hainele  oamenilor  de  paie.  Poate  are  impresia  că  vor  lupta 
mai  bine  dacă  sunt  aranjaţi  aşa  cum  trebuie.  Sau  poate  că  aşteptarea  asta  îi 

macină  nervii,  întocmai  cum  mi-  i  macină  şi  mie. 

Băiatul  susţinea  că  are  optsprezece  ani,  mai  mult  decât  Jon,  însă  era  crud  ca 
iarba  primăverii.  Satin  îi  spunea,  chiar  dacă  era  îmbrăcat  în  lâna  şi  zalele 
Rondului  de  Noapte.  Era  numele  pe  care-1  căpătase  în  bordelul  în  care  se  născuse 
şi  crescuse.  Era  frumuşel  ca  o  fată,  cu  ochii  săi  negri,  pielea  delicată  şi  zulufii  ca 
pana  corbului.  Dar  o  jumătate  de  an  la  Castelul  Negru  îi  întărise  mâinile  şi  Noye 
zicea  că  se  descurca  binişor  cu  arbaleta.  Dar  dacă  avea  curajul  să  înfrunte  ceea  ce 
urma. . . 

Jon  se  folosea  de  cârjă  ca  să  se  plimbe,  şchiopătând.  Turnul  Regelui  nu  era  cel 
mai  înalt  turn  al  castelului  -  semeaţă,  supla  şi  părăginita  Lance  deţinea  această 
onoare,  deşi  Othell  Yarwyck  fusese  auzit  spunând  că  se  putea  prăbuşi  în  orice 
clipă.  Şi  nici  cel  mai  puternic  nu  era  Turnul  Regelui  -  Turnul  Străjilor,  de  lângă 
drumul  regelui,  era  mai  greu  de  doborât.  însă  era  destul  de  înalt,  destul  de 
rezistent  şi  bine  poziţionat  în  spatele  Zidului,  cu  vedere  spre  poartă  şi  spre 
piciorul  scării  de  lemn. 

Prima  oară  când  văzuse  Castelul  Negru  cu  ochii  lui,  Jon  se  întrebase  de  ce  ar  fi 
cineva  atât  de  nesăbuit  încât  să  construiască  un  castel  fără  ziduri.  Cum  putea  fi 
apărat? 

—  Nu  poate,  îi  spusese  unchiul  său.  Tocmai  despre  asta  e  vorba.  Rondul  de 
Noapte  e  legat  prin  jurământ  să  nu  ia  parte  la  vrăjmăşiile  regatelor.  Cu  toate 
acestea,  anumiţi  Lorzi  Comandanţi,  mai  mult  trufaşi  decât  înţelepţi,  au  uitat  de 
jurăminte  şi  aproape  că  ne-au  distrus  pe  toţi  cu  ambiţiile  lor.  Lordul  Comandant 
Runcel  Hightower  a  încercat  să  lase  Rondul  moştenire  fiului  său  bastard.  Lordul 
Comandant  Rodrik  Flint  s-a  gândit  să  se  facă  Rege-de-Dincolo-de-Zid.  Tristan 
Mudd,  Nebunul  Marq  Rankenfell,  Robin  Hill...  Ştiai  că,  acum  şase  sute  de  ani, 
comandanţii  de  la  Poarta  Zăpezii  şi  de  la  Fortul  Nopţii  au  pornit  război  unul 
împotriva  celuilalt?  Iar  când  Lordul  Comandant  a  încercat  să-i  oprească,  şi-au 
unit  forţele  să-1  omoare?  Lordul  Stark  din  Winterfell  a  fost  nevoit  să  tranşeze 
problema. . .  şi  capetele  amândurora.  Ceea  ce  nu  i-a  fost  greu,  căci  cetăţile  lor  nu 
puteau  fii  apărate.  Rondul  de  Noapte  a  avut  nouă  sute  nouăzeci  şi  şase  de  Lorzi 
Comandanţi  înaintea  lui  Jeor  Mormont,  cei  mai  mulţi,  oameni  curajoşi  şi  de 
onoare...  dar  am  avut  parte  şi  de  laşi  şi  de  nesăbuiţi,  şi  de  tirani  şi  de  nebuni. 
Supravieţuim  fiindcă  lorzii  şi  regii  Celor  Şapte  Regate  ştiu  că  nu  reprezentăm  o 
ameninţare  pentru  ei,  oricine  ar  fi  în  fruntea  noastră.  Singurii  noştri  duşmani  sunt 
la  nord,  iar  la  nord  avem  Zidul. 

Numai  că  acum  acei  duşmani  au  trecut  Zidul  şi  se  apropie  dinspre  sud,  cugetă 
Jon,  iar  lorzii  şi  regii  Celor  Şapte  Regate  ne-  au  uitat.  Suntem  prinşi  între  ciocan 
şi  nicovală.  Fără  un  zid,  Castelul  Negru  nu  putea  fi  apărat.  Donai  Noye  ştia  asta 
mai  bine  ca  oricine. 

—  Castelul  nu  le  foloseşte  la  nimic,  spusese  armurierul  adresându-se  micii  sale 
garnizoane.  Bucătăriile,  sala  comună,  grajdurile,  chiar  şi  turnurile...  n-au  decât  să 

le  ia  pe  toate.  Golim  armurăria  şi  mutăm  cât  putem  din  rezerve  sus,  pe  Zid,  şi  ne 
postăm  în  preajma  porţii. 

Astfel,  Castelul  Negru  avea,  în  sfârşit,  un  fel  de  zid,  o  baricadă  în  formă  de 
semilună,  înaltă  de  trei  metri,  făcută  din  tot  ce  aveau:  lăzi  cu  piroane  şi  butoaie  cu 
carne  de  oaie  în  saramură,  coşuri,  baloţi  de  pânză  neagră,  stive  de  buşteni,  lemne 
tăiate,  ţepuşe  ascuţite  în  foc  şi  saci  peste  saci  de  grâne.  Fortificaţia  improvizată 
împrejmuia  două  dintre  cele  mai  importante  obiective:  poarta  către  nord  şi 
piciorul  imensei  scări  de  lemn  în  zigzag  care  se  agăţa  de  faţa  Zidului,  suind  ca  un 
fulger  tremurat,  sprijinit  de  grinzi  de  lemn  mari  cât  trunchiurile  de  copaci,  înfipte 
adânc  în  gheaţă. 

Jon  vedea  cum  ultimele  cârtiţe  îşi  continuau  lungul  urcuş,  zorite  de  fraţii  lui. 
Grenn  ducea  un  băieţel  în  braţe,  în  timp  ce  Pyp,  două  şiruri  de  trepte  mai  jos,  lăsa 
un  bătrân  să  se  sprijine  de  umărul  lui.  Sătenii  cei  mai  bătrâni  aşteptau  încă 
întoarcerea  cuştii.  Văzu  o  mamă  trăgând  după  ea  doi  copii,  câte  unul  de  fiecare 
mână,  iar  un  băiat  mai  mare  trecu  în  goană  pe  lângă  ea,  pe  scări  în  sus.  Mai  sus  cu 
şaptezeci  de  metri,  Su  Cer  Senin  şi  Lady  Meliana  (care  nu  era  o  lady,  toţi  prietenii 
ei  erau  de  acord)  stăteau  pe  un  podeţ,  privind  spre  sud.  Din  locul  unde  se  aflau, 
vedeau  mai  bine  fumul  decât  Jon,  fără  doar  şi  poate.  Jon  se  întreba  ce  se  va 
întâmpla  cu  sătenii  care  hotărâseră  să  nu  fugă.  întotdeauna  se  găseau  câţiva  prea 
încăpăţânaţi,  prea  proşti  sau  prea  curajoşi  ca  să  fugă,  câţiva  care  preferau  să  lupte, 
să  se  ascundă  sau  să  plece  genunchiul.  Poate  că  Thennii  îi  vor  cruţa. 

Ar  trebui  să-  i  atacăm  noi  primii,  gândi  Jon.  Cu  cincizeci  de  cercetaşi  călare, 
am  putea  să-i  spulberăm  pe  drum.  Dar  nu  aveau  cincizeci  de  cercetaşi  şi  nici  pe 
jumătate  atâţia  cai.  Garnizoana  nu  se  întorsese  încă  şi  nu  aveau  cum  să  ştie  când 
se  va  întoarce,  sau  măcar  dacă  fraţii  călare  trimişi  de  Noye  o  găsiseră. 

Noi  suntem  garnizoana,  îşi  spuse  Jon,  şi  bine  ne  mai  şadel  Fraţii  pe  care 
Bowen  Marsh  îi  lăsase  în  urmă  erau  bătrâni,  infirmi  şi  băieţandri,  întocmai  cum  îl 
prevenise  Donai  Noye.  Pe  câţiva  îi  vedea  pe  scări,  urcând  butoaie,  pe  alţii  la 
baricade:  bătrânul  trupeş  Kegs,  domol  ca  întotdeauna,  Gheată-Desperecheată 
săltând  vioi  pe  piciorul  său  de  lemn,  Uşurel,  cu  minţile  rătăcite,  care  se  credea 
reîncarnarea  lui  Florian  Nebunul,  Dilly  din  Dorne,  Tânărul  Henly  (bine  trecut  de 
cincizeci  de  ani),  Bătrânul  Henly  (trecut  de  şaptezeci),  Hal  Pletosul,  Pătatul  Pate 
din  Iazul  Fecioarelor.  Vreo  doi  îl  zăriră  pe  Jon  privindu-i  de  pe  Turnul  Regelui  şi 
îi  făcură  semn  cu  mâna.  Alţii  întoarseră  privirea.  încă  mă  consideră  trădător. 
Asta  îi  lăsa  un  gust  amar,  dar  nu-i  putea  învinui.  în  definitiv,  era  bastard.  Toată 
lumea  ştia  că  bastarzii  sunt  uşuratici  şi  schimbători  din  fire,  născuţi  fiind  din 
minciună  şi  desfrânare.  Şi  îşi  făcuse  la  Castelul  Negru  tot  atâţia  duşmani  câţi 
prieteni...  Rast  era  unul.  Jon  îl  ameninţase  o  dată  că,  dacă  mai  continua  să-1 
chinuie  pe  Samwell  Tarly,  îl  va  asmuţi  pe  Nălucă  să-i  sfârtece  beregata,  iar  Rast 
nu  uita  asemenea  lucruri.  Chiar  în  clipa  aceea,  grebla  frunzele  uscate,  făcând 
mormane  sub  scări,  dar  din  când  în  când  se  oprea  să-i  arunce  lui  Jon  o  privire 

ameninţătoare. 

—  Nu!  răcni  Donai  Noye,  la  trei  dintre  oamenii  Oraşului  Cârtiţei,  aflaţi  undeva 
mai  jos.  Smoala  merge  la  elevator,  uleiul  urcă  pe  scări  până  sus,  săgeţile  pentru 
arbalete  la  al  patrulea,  al  cincilea  şi  al  şaselea  palier,  suliţele  la  primul  şi  la  al 
doilea.  Untura  îngrămădiţi-o  sub  scară,  da,  acolo,  în  spatele  scândurilor.  Butoaiele 
cu  carne  sunt  pentru  baricadă.  Acum,  ţărani puturoşi.  ACUM! 

Are  glas  de  conducător,  gândi  Jon.  Tatăl  său  spunea  mereu  că  în  luptă 
plămânii  unui  căpitan  erau  la  fel  de  importanţi  ca  mâna  lui  dreaptă. 

—  Nu  contează  cât  de  viteaz  sau  de  strălucit  e  un  om,  dacă  nu-şi  face  ordinele 
auzite,  le-a  spus  fiilor  săi  Lordul  Eddard,  astfel  că  Robb  şi  Jon  obişnuiau  să  urce 
pe  turnurile  Winterfellului,  strigând  unul  la  altul,  peste  curte.  Donai  Noye  i-ar  fi 
acoperit  pe  amândoi.  Toate  cârtiţele  erau  îngrozite  de  el,  şi  pe  bună  dreptate,  de 
vreme  ce  ameninţa  întruna  să  le  taie  capetele. 

Trei  sferturi  dintre  săteni  urmaseră  avertismentul  lui  Jon,  venind  să  se 
refugieze  la  Castelul  Negru.  Noye  decretase  că  fiecare  bărbat  care  era  încă  destul 
de  puternic  să  ţină  în  mână  o  suliţă  sau  să  ridice  un  topor  îl  va  ajuta  să  apere 
baricada.  Altfel,  n-aveau  decât  să  se  ducă  acasă  şi  să-şi  încerce  norocul  cu 
Thennii.  îşi  golise  armurăria  ca  să-i  înarmeze  cum  se  cuvine.  Le  dăduse  topoare 
mari,  cu  două  tăişuri,  pumnale  ascuţite,  săbii  lungi,  ghioage,  buzdugane, 
îmbrăcaţi  în  pieptare  din  piele  şi  în  cămăşi  de  zale,  cu  jambiere  să  le  apere 
picioarele  şi  grumăjere  ca  să  le  ţină  capetele  pe  umeri,  câţiva  dintre  ei  chiar  arătau 
a  soldaţi.  Dacă  lumina  e  slabă.  Şi  dacă  eşti  saşiu. 

Noye  pusese,  de  asemenea,  la  muncă  femeile  şi  copiii.  Cei  prea  tineri  ca  să 
lupte  urmau  să  care  apă  şi  să  se  îngrijească  de  focuri,  moaşa  din  Oraşul  Cârtiţei  îi 
va  ajuta  pe  Clydas  şi  Maester  Aemon  cu  răniţii,  iar  Hobb  Trei  Degete  avea 
dintr-odată  mai  multe  ajutoare  la  frigări,  la  învârtitul  în  oale  şi  la  tăiatul  cepei 
decât  avea  nevoie.  Două  dintre  târfe  se  oferiseră  chiar  să  lupte  şi  se  arătaseră 
destul  de  pricepute  cu  arbaleta  ca  să  capete  un  loc  pe  scări,  la  doisprezece  metri  în 
sus. 

—  E  frig.  Satin  stătea  cu  mâinile  vârâte  la  subsuori,  sub  mantie.  Avea  obrajii 
învăpăiaţi. 

Jon  se  strădui  să  zâmbească. 

—  Frig  e  la  Colţii  de  Gheaţă.  Asta  e  o  zi  răcoroasă  de  toamnă. 

—  Atunci,  sper  să  nu  văd  niciodată  Colţii  de  Gheaţă.  Am  cunoscut  cândva,  în 
Oraşul  Vechi,  o  fată  căreia  îi  plăcea  să-şi  pună  gheaţă  în  vin.  Cred  că  acolo  e  locul 
cel  mai  nimerit  pentru  gheaţă.  în  vin.  Satin  aruncă  o  privire  către  sud  şi  se 
încruntă.  Crezi  că  santinelele  de  paie  i-au  alungat,  lordul  meu? 

—  Putem  spera. 

Era  posibil,  bănuia  Jon. . .  dar  mai  degrabă  sălbaticii  se  opriseră  pur  şi  simplu 
pentru  niţel  jaf  şi  viol  în  Oraşul  Cârtiţei.  Sau  poate  că  Styr  aştepta  căderea  nopţii, 
ca  să  înainteze  la  adăpostul  întunericului. 

Orele  prânzului  veniră  şi  trecură,  fără  urmă  de  Thenni  pe  drumul  regelui.  Dar 
Jon  auzi  zgomot  de  paşi  în  turn  şi  Owen  Tolomacul  se  ivi  dintr-odată  prin  trapă, 
roşu  la  faţă  din  pricina  urcuşului.  Avea  un  coş  cu  chifle  dulci  sub  un  braţ,  o  roată 
de  brânză  sub  celălalt  şi  un  sac  de  ceapă  atârnându-i  de  o  mână. 

—  Hobb  a  zis  să  vă  hrănesc,  în  caz  că  nu  vă  puteţi  mişca  de  aici  o  vreme. 
Sau  poate  că  s-a  gândit  că  e  ultima  noastră  masă. 

—  Spune-i  că-i  mulţumim,  Owen. 

Dick  Follard  era  complet  surd,  dar  nasul  îi  funcţiona  de  minune.  Chiflele  erau 
calde  din  cuptor  când  începu  să  scotocească  în  coş,  alegând  una.  Găsi  şi  o  bucată 
de  unt  şi  întinse  puţin  pe  chiflă  cu  cuţitul. 

—  Stafide,  anunţă  el  fericit.  Şi  nuci.  Vorbea  îngălat,  dar  era  uşor  de  înţeles, 
odată  ce  te  obişnuiai  cu  el. 

—  O  poţi  lua  şi  pe  a  mea,  zise  Satin.  Nu  mi-e  foame. 

—  Mănâncă,  îi  spuse  Jon.  N-ai  de  unde  să  ştii  când  vei  mai  avea  ocazia.  Luă  şi 
el  două  chifle.  Nucile  erau  de  fapt  alune  şi,  în  plus,  stafidele  erau  bucăţi  de  mere 
uscate. 

—  Vor  veni  astăzi  sălbaticii,  Lord  Snow?  întrebă  Owen. 

—  Vei  afla  dacă  vin,  răspunse  Jon.  Ascultă  cornul. 

—  Două  semnale.  Două  înseamnă  sălbatici.  Owen  era  înalt,  cu  părul  cânepiu, 
prietenos.  Era  neobosit  la  muncă  şi  surprinzător  de  îndemânatic  când  venea  vorba 
de  lucrat  lemnul,  de  reparat  catapultele  sau  alte  treburi  de  felul  acesta,  dar  aşa 
cum  era  gata  să  spună  oricui,  în  fragedă  pruncie  mama  lui  îl  scăpase  în  cap  şi 
jumătate  din  minte  i  se  scursese  printr-o  ureche. 

—  Ţii  minte  unde  să  te  duci?  îl  întrebă  Jon. 

—  Trebuie  să  mă  duc  la  scări,  mi-a  zis  Donai  Noye.  Trebuie  să  urc  la  al  treilea 
palier  şi  să  trag  cu  arbaleta  în  sălbatici,  dacă  încearcă  să  treacă  peste  barieră.  Al 
treilea  palier,  unu,  doi,  trei.  Capul  i  se  bălăbănea  în  sus  şi-n  jos.  Dacă  sălbaticii 
atacă,  regele  va  veni  să  ne  ajute,  aşa-i?  E  un  luptător  puternic,  Regele  Robert. 
Negreşit  o  să  vină.  Maester  Aemon  i-a  trimis  o  pasăre. 

N-avea  rost  să-i  spună  că  Robert  Baratheon  era  mort.  Ar  uita,  aşa  cum  uitase  şi 
înainte. 

—  Maester  Aemon  a  trimis  o  pasăre,  îl  aprobă  Jon.  Asta  păru  să-1  bucure  pe 
Owen. 

Maester  Aemon  trimisese  o  mulţime  de  corbi...  nu  către  un  singur  rege,  ci 
către  patru.  Sălbatici  la  porţi,  zicea  mesajul.  Regatul  în  primejdie.  Trimiteţi  tot  ce 
puteţi  la  Castelul  Negru.  Până  la  Oraşul  Vechi  şi  până  la  Citadelă  zburaseră  corbii 
şi  către  zeci  de  lorzi  puternici,  în  castelele  lor.  Cel  mai  mult  îşi  puneau  nădejdea 
în  lorzii  Nordului,  aşa  că  într-acolo  trimisese  Aemon  două  păsări.  Către  Umberi  şi 
către  Boltoni,  la  Castelul  Cerwyn  şi  la  Castelul  lui  Torrhen,  la  Karhold  şi  la 
Deepwood  Motte,  în  Insula  Ursului,  la  Vechiul  Castel  şi  la  Garda  Văduvei,  Portul 
Alb,  Barrowton  şi  Rills,  către  citadela  munţilor  peste  care  stăpânea  Casa  Liddle, 

către  Casele  Burley,  Norrey,  Harclay  şi  Wull,  către  toţi  aceştia  păsările  negre 
duseseră  stăruitoarea  rugăminte.  Sălbatici  la  poartă.  Nordul  în  pericol.  Veniţi  cu 
toate  forţele. 

Ei,  bine,  vor  fi  având  corbii  aripi,  dar  lorzii  şi  regii  n-au.  Dacă  era  să  vină 
vreun  ajutor,  nu  va  veni  astăzi. 

Când  dimineaţa  lăsă  loc  după-amiezii,  fumul  se  risipi  şi  cerul  se  însenină  din 
nou.  Nici  un  nor,  gândi  Jon.  Era  un  lucru  bun.  Ploaia  şi  ninsoarea  le-ar  fi  pecetluit 
soarta. 

Clydas  şi  Maester  Aemon  aduseră  cuşca-troliu  sus,  la  adăpost  pe  creasta 
Zidului,  împreună  cu  majoritatea  femeilor  din  Oraşul  Cârtiţei.  Oameni  în  negru  se 
plimbau  fără  astâmpăr  pe  turnuri,  strigând  unul  la  altul  peste  curte.  Septonul 
Cellador  rostea  o  rugăciune  împreună  cu  oamenii  de  pe  baricadă,  implorându-1  pe 
Războinic  să  le  dea  putere.  Surdul  Dick  Follard  se  cuibărise  în  mantie  şi  dormea. 
Satin  străbătuse  sute  de  kilometri  în  cerc,  de  jur  împrejurul  crenelurilor.  Zidul 
plângea,  iar  soarele  trecea  tiptil  peste  cerul  albastru,  fără  nori.  Spre  seară,  Owen 
Tolomacul  se  întoarse  cu  o  pâine  neagră  şi  o  găleată  din  cea  mai  bună  friptură  de 
oaie  a  lui  Hobb,  înăbuşită  cu  bere  şi  ceapă.  Când  terminară  de  mâncat,  soarele  era 
jos,  la  apus,  iar  umbrele  erau  alungite  şi  negre  pe  tot  cuprinsul  castelului. 

—  Aprinde  focul,  îi  spuse  Jon  lui  Satin,  şi  umple  cazanul  cu  ulei. 

Coborî  scările,  să  zăvorască  uşa,  încercând  să-şi  mai  dezmorţească  piciorul. 
Era  o  greşeală  şi  îşi  dădu  seama  îndată,  dar  strânse  cârja  şi  îşi  văzu  de  treabă.  Uşa 
către  Turnul  Regelui  era  din  stejar  cu  drugi  de  fier.  Ar  fi  putut  să-i  întârzie  pe 
Thenni,  dar  n-avea  cum  să-i  oprească,  dacă  voiau  să  intre.  Jon  trase  zăvorul,  trecu 
pe  la  privată  -  putea  fi  ultima  lui  şansă  -  şi  începu  să  urce  şontâc,  înapoi  către 
acoperiş,  strâmbându-se  de  durere. 

Spre  vest,  cerul  avea  o  culoare  sângerie,  dar  deasupra  capului  era  de  un 
albastru-cobalt,  bătând  în  violet,  iar  stelele  începeau  să  răsară.  Jon  se  aşeză  între 
două  merloane,  tovarăş  doar  cu  un  străjer  de  paie,  şi  privi  Armăsarul  galopând  pe 
cer.  Sau  era  Lordul  Coarnelor?  Se  întrebă  unde  era  Nălucă  în  clipa  aceea.  Se 
întrebă  şi  despre  Ygritte  şi  îşi  spuse  că,  dacă  o  ţinea  aşa,  o  să-şi  piardă  minţile. 

Satin  îşi  udă  pantalonii  când  cornul  sună,  dar  Jon  preferă  să-i  lase  impresia  că 
nu  observă. 

—  Du-te  şi  scutură-1  de  umăr  pe  Dick,  îi  spuse  băiatului  din  Oraşul  Vechi, 
altfel  e  în  stare  să  doarmă  până  ce  se  termină  lupta. 

—  Mi-e  frică.  Faţa  lui  Satin  avea  o  paloare  fantomatică. 

—  Şi  lor  le  este.  Jon  îşi  sprijini  cârja  de  un  merlon  şi  îşi  luă  arcul,  îndoind 
lemnul  de  tisă  neted  şi  gros,  pentru  a  trece  o  coardă  prin  locaş.  Să  nu  iroseşti  nici 
o  săgeată  dacă  nu  eşti  sigur  că  poţi  nimeri  ţinta,  spuse  el,  după  ce  Satin  îl  trezi  pe 
Dick.  Avem  aici  o  rezervă  îndestulătoare,  dar  îndestulătoare  nu  înseamnă 
inepuizabilă.  Şi  ca  să  reîncarci,  păşeşte  în  spatele  unui  merlon,  nu  încerca  să  te 
ascunzi  după  o  sperietoare.  Sunt  din  paie  şi  săgeţile  vor  trece  direct  prin  ele. 

Lui  Dick  Follard  nu  se  osteni  să-i  spună  nimic.  Putea  să  citească  pe  buze  când 
era  lumină  destulă  şi  nu  se  sinchisea  de  ce  spuneai,  dar  ştia  totul  dinainte. 

îşi  ocupară  poziţiile  în  trei  părţi  ale  turnului  circular.  Jon  îşi  atârnă  tolba  la 
centură  şi  scoase  o  săgeată.  Era  neagră,  cu  pene  gri.  Când  o  potrivi  în  arc,  îşi 
aminti  ce  spusese  Theon  Greyjoy  după  o  partidă  de  vânătoare. 

—  Mistreţul  poate  să-şi  păstreze  colţii  şi  ursul  ghearele,  declarase  el,  zâmbind 
în  felul  său.  Nimic  nu  se  compară  cu  o  pană  gri  de  gâscă. 

Jon  nu  fusese  niciodată  un  vânător  nici  pe  jumătate  la  fel  de  iscusit  ca  Theon, 
dar  nici  nu  era  străin  de  mânuitul  arcului.  în  preajma  armurăriei  se  furişau  siluete 
întunecate,  dar  Jon  nu  le  vedea  destul  de  bine  ca  să-şi  irosească  o  săgeată.  Auzi 
strigăte  îndepărtate  şi  văzu  arcaşii  de  pe  Turnul  Străjilor  trăgând  în  jos  cu  săgeţi. 
Era  prea  departe  pentru  el.  Dar  când  zări,  la  cincizeci  de  metri,  trei  umbre 
desprinzându-se  de  vechile  grajduri,  păşi  către  crenel,  îşi  ridică  arcul  şi  întinse 
coarda.  Alergau,  aşa  că  îi  urmări  aşteptând,  aşteptând. . . 

Săgeata  şuieră  uşor  când  părăsi  coarda.  O  clipă  mai  târziu,  se  auzi  un  geamăt 
şi,  dintr-odată,  doar  două  umbre  mai  traversau  curtea  în  salturi.  Alergau  cât 
puteau  de  repede,  dar  Jon  scosese  deja  din  tolbă  a  doua  săgeată.  De  data  aceasta 
se  grăbi  prea  tare  şi  rată.  Sălbaticii  dispărură  până  când  se  pregăti  din  nou.  Căută 
o  altă  ţintă  şi  descoperi  patru,  alergând  în  jurul  carcasei  goale  a  Turnului  Lordului 
Comandant.  Lumina  lunii  licări  pe  suliţele  şi  topoarele  lor  şi  pe  înfiorătoarele 
podoabe  de  pe  scuturi:  cranii  şi  oase,  şerpi,  gheare  de  urs,  chipuri  demonice, 
contorsionate.  Oameni  liberi,  ştiu  Jon.  Thennii  aveau  scuturi  din  piele  fiartă, 
neagră,  cu  marginile  şi  protuberanţa  de  bronz,  dar  ale  lor  erau  simple  şi 
neîmpodobite.  Acestea  erau  scuturile  mai  uşoare,  împletite,  ale  celorlalţi 
năvălitori. 

Jon  trase  pana  de  gâscă  în  dreptul  urechii,  ochi  şi  eliberă  săgeata,  pe  urmă 
potrivi  o  alta,  întinse  arcul  şi  trase  din  nou.  Prima  săgeată  nimeri  scutul  cu  gheară 
de  urs,  a  doua  un  gât.  Sălbaticul  ţipă,  prăbuşindu-se.  Auzi  în  stânga  zbârnâitul 
gros  al  arbaletei  lui  Dick  Surdul  şi,  o  clipă  mai  târziu,  pe  cea  a  lui  Satin. 

—  Am  nimerit  unul!  ţipă  băiatul  cu  glas  răguşit.  L-am  nimerit  în  piept! 

—  Mai  nimereşte  încă  unul!  îi  strigă  Jon.  Acum  nu  mai  trebuia  să-şi  caute 
ţinte,  doar  să  le  aleagă.  Doborî  un  arcaş  sălbatic  în  timp  ce-şi  potrivea  arcul,  pe 
urmă  trimise  o  săgeată  către  bărbatul  care  lovea  cu  toporul  poarta  de  intrare  în 
Turnul  lui  Hardin.  Acum  rată,  dar  săgeata  vibrând  în  stejarul  uşii  îl  făcu  pe 
sălbatic  să  se  răzgândească.  Abia  când  acesta  o  luă  la  goană,  Jon  îl  recunoscu:  era 
Buboi.  O  fracţiune  de  secundă  mai  târziu,  bătrânul  Mully  trase  o  săgeată  de  pe 
Turnul  Cazărmii  în  piciorul  lui  Buboi,  care  se  îndepărtă  de-a  buşilea,  lăsând  în 
urma  lui  o  dâră  de  sânge.  Acum  n-o  să  se  mai  plângă  de  furuncul,  gândi  Jon. 

Când  tolba  i  se  goli,  se  duse  după  alta  şi  se  mută  lângă  un  alt  crenel,  umăr 
lângă  umăr  cu  Surdul  Dick  Follard.  Jon  trăgea  trei  săgeţi  la  fiecare  săgeată  a  lui 
Dick,  dar  acesta  era  avantajul  arcurilor.  Unii  susţineau  că  arbaleta  te  apără  mai 

bine,  însă  era  înceată  şi  incomod  de  reîncărcat.  Auzea  sălbaticii  strigând  unul  la 
altul  şi,  undeva  către  vest,  un  corn  de  război  sună.  în  lume  nu  mai  existau  decât 
umbra  şi  lumina  lunii,  iar  timpul  devenise  o  repetare  nesfârşită  a  aceloraşi  gesturi: 
potriveşte,  întinde,  trage.  Săgeata  unui  sălbatic  sfârtecă  gâtul  omului  de  paie  de 
lângă  el,  dar  Jon  Snow  nici  nu  băgă  de  seamă.  Ajutaţi- mă  să  trimit  o  singură 
săgeată  fără  greş  în  trupul  Magnarului  din  Thenn,  se  rugă  el  la  zeii  tatălui  său. 
Măcar  Magnarul  era  un  duşman  pe  care-1  putea  urî.  Daţi-mi-l pe  Styr. 

Degetele  începuseră  să-i  înţepenească,  degetul  mare  îi  sângera,  dar  potrivi 
săgeata,  întinse  arcul  şi  trase.  Privirea  îi  fu  atrasă  de  o  vâlvătaie  şi  se  întoarse, 
văzând  uşa  sălii  comune  în  flăcări.  în  doar  câteva  clipe,  întregul  castel  de  lemn 
ardea.  Ştia  că  Hobb  Trei-Degete  şi  ajutoarele  sale  din  Oraşul  Cârtiţei  erau  în 
siguranţă,  pe  creasta  Zidului,  şi  totuşi,  se  simţi  ca  şi  cum  cineva  i-ar  fi  tras  un 
pumn  în  stomac. 

—  JON!  răcni  Dick  Surdul,  cu  glasul  său  îngălat.  Armurăria! 

îi  vedea  pe  acoperiş.  Unul  avea  o  torţă.  Dick  săltă  pe  crenel,  să  poată  ţinti  mai 
bine,  îşi  ridică  arbaleta  pe  umăr  şi  trimise  o  săgeată  zbârnâitoare  către  omul  cu 
torţa.  Rată. 

însă  arcaşul  aflat  mai  jos  îşi  nimeri  ţinta. 

Follard  nu  scoase  nici  un  sunet,  doar  se  prăvăli  cu  capul  înainte,  peste  parapet. 
Erau  treizeci  de  metri  până  la  curtea  de  dedesubt.  Jon  auzi  bufnitura  în  timp  ce  se 
uita  pe  după  un  străjer  de  paie,  încercând  să  vadă  de  unde  venise  săgeata.  La  nici 
trei  metri  de  trupul  lui  Dick  Surdul,  zări  un  scut  de  piele,  o  mantie  zdrenţuită,  o 
claie  de  păr  roşu,  des.  Sărutată  de  foc,  gândi  el,  norocoasă.  îşi  ridică  arcul,  dar 
degetele  refuzau  să  i  se  desfacă,  iar  în  clipa  următoare  fata  dispăru  la  fel  de  repede 
cum  apăruse.  Jon  se  răsuci,  înjurând,  şi  trimise  o  săgeată  către  oamenii  de  pe 
acoperişul  armurăriei,  dar  îi  pierdu  şi  pe  ei. 

între  timp,  grajdurile  dinspre  est  erau  în  flăcări  şi  dinspre  staule  se  revărsa  un 
fum  negru,  amestecat  cu  smocuri  de  paie  aprinse.  Când  acoperişul  se  prăbuşi, 
flăcările  se  ridicară  vuind  atât  de  răsunător,  încât  aproape  că  acoperiră  cornii  de 
război  ai  Thennilor.  Cincizeci  de  Thenni  tropăiau  pe  drumul  regelui,  încolonaţi, 
cu  scuturile  ridicate  deasupra  capului.  Alţii  mişunau  prin  grădina  de  legume,  prin 
curtea  de  piatră,  în  jurul  vechii  fântâni  secate.  Trei  doborâseră  uşile  de  la 
apartamentele  Maesterului  Aemon,  pătrunzând  în  cetatea  de  lemn  de  sub 
stâncărie,  iar  în  vârful  Turnului  Tăcerii  se  ducea  o  luptă  disperată,  săbii  lungi 
împotriva  topoarelor  de  bronz.  Nimic  din  toate  acestea  nu  conta.  Dansul  continuă, 
gândi  Jon. 

Se  apropie  şontâc  de  Satin  şi  îl  înhaţă  de  umăr. 

—  Hai  cu  mine!  ţipă  el.  împreună,  se  îndreptară  către  parapetul  dinspre  nord, 
de  unde  se  vedeau  poarta  şi  zidul  de  buşteni,  butoaie  şi  saci  de  grâne  al  lui  Donai 
Noye.  Thennii  ajunseră  acolo  înaintea  lor.  Purtau  coifuri,  iar  pe  cămăşile  lungi  de 
piele  aveau  cusute  discuri  subţiri  de  bronz.  Mulţi  mânuiau  topoare  de  bronz,  însă 

câţiva  aveau  topoare  din  piatră.  Alţii,  mai  mulţi,  ţineau  în  mâini  suliţe  scurte,  cu 
capete  în  formă  de  frunză,  care  sclipeau  roşietice  în  lumina  grajdurilor  în  flăcări. 
Strigau  în  Limba  Veche  în  timp  ce  atacau  baricada,  lovind  cu  suliţele, 
legănându-şi  topoarele,  împrăştiind  grânele  şi  sângele  cu  acelaşi  elan,  sub  ploaia 
de  săgeţi  a  arcaşilor  şi  arbaletiştilor  postaţi  de  Donai  Noye  pe  scară. 

—  Ce  facem?  strigă  Satin. 

—  îi  omoram,  îi  strigă  înapoi  Jon,  cu  o  săgeată  neagră  în  mână. 

Nici  un  arcaş  n-ar  fi  putut  spera  la  o  ţintă  mai  uşoară.  Thennii  stăteau  cu 
spatele  la  Turnul  Regelui,  atacând  bariera  în  formă  de  semilună,  căţărându-se 
peste  saci  şi  butoaie,  pentru  a  ajunge  la  oamenii  în  negru.  Din  întâmplare,  Jon  şi 
Satin  îşi  aleseră  aceeaşi  ţintă.  Tocmai  ajunsese  în  vârful  baricadei,  când  o  săgeată 
de  arc  i  se  înfipse  în  gât  şi  una  de  arbaletă  între  omoplaţi.  O  clipă  mai  târziu,  o 
sabie  lungă  îl  lovi  în  burtă  şi  omul  căzu  peste  cel  din  spatele  lui.  Jon  întinse  mâna 
după  tolbă  şi  o  găsi  din  nou  goală.  Satin  ridica  arbaleta.  Jon  îl  lăsă  acolo  şi  plecă 
după  alte  săgeţi,  dar  nu  apucă  să  facă  mai  mult  de  trei  paşi  că  trapa  se  deschise 
dintr-odată  în  faţa  lui.  La  naiba,  nici  măcar  n-am  auzit  uşa  scârţâind. 

N-avea  timp  să  gândească,  să-şi  facă  planuri  sau  să  strige  după  ajutor.  Jon 
aruncă  arcul,  întinse  mâna  peste  umăr,  smulse  Gheara  Lungă  din  teacă  şi  îi 
îngropa  lama  în  fruntea  primului  cap  care  se  ivi  pe  acoperişul  turnului.  Bronzul  nu 
era  un  obstacol  pentru  oţelul  valyrian.  Lovitura  tăie  direct  prin  coif  şi  adânc  în 
ţeasta  Thennului,  care  se  prăbuşi  de  unde  venise.  După  urlete,  Jon  îşi  dădu  seama 
că  mai  erau  şi  alţii  în  spatele  lui.  Se  retrase  şi  îl  strigă  pe  Satin.  Următorul  om  care 
reuşi  să  ajungă  sus  se  alese  cu  o  săgeată  de  arbaletă  în  obraz.  Dispăru  şi  el. 

—  Uleiul,  zise  Jon. 

Satin  clătină  aprobator  din  cap.  înhăţară  mănuşile  căptuşite  pe  care  le  lăsaseră 
lângă  foc,  ridicară  cazanul  greu  cu  ulei  fierbinte  şi  îl  turnară  prin  trapă,  peste 
Thennii  de  dedesubt.  Jon  nu  auzise  niciodată  ceva  mai  îngrozitor  decât  acele 
răcnete,  iar  Satin  părea  în  pragul  leşinului.  Jon  închise  trapa  cu  piciorul,  aşeză 
cazanul  greu  de  fier  peste  ea  şi  îl  scutură  zdravăn  pe  băiatul  cu  chip  frumos: 

—  Vomită  mai  târziu.  Vino! 

Lipsiseră  de  lângă  parapet  doar  câteva  clipe,  dar  jos,  totul  se  schimbase.  O 
duzină  de  fraţi  în  negru  şi  câţiva  oameni  din  Oraşul  Cârtiţei  stăteau  încă  deasupra 
lăzilor  şi  a  butoaielor,  dar  sălbaticii  mişunau  de-a  lungul  semilunii,  împingându-i 
înapoi.  Jon  văzu  un  sălbatic  vârându-şi  suliţa  în  burta  lui  Rast  şi  ridicându-1  în  aer 
cu  putere.  Tânărul  Henly  era  mort,  Bătrânul  Henly  pe  moarte,  înconjurat  de 
duşmani.  îl  vedea  pe  Uşurel  răsucindu-se  şi  lovind  cu  sabia,  râzând  ca  un  nebun, 
sărind  de  pe  un  butoi  pe  altul,  cu  mantia  fluturând.  Un  topor  de  bronz  îl  nimeri 
chiar  sub  genunchi  şi  râsul  i  se  transformă  într-un  ţipăt  bolborosit. 

—  îi  înfrâng,  zise  Satin. 

—  Nu,  făcu  Jon,  sunt  înfrânţi! 

Totul  se  petrecu  repede.  O  cârtiţă  o  luă  la  fugă  şi  pe  urmă  o  alta  şi  în  scurt  timp 

toţi  sătenii  îşi  aruncau  armele  şi  părăseau  baricada.  Fraţii  erau  prea  puţini  ca  să 
reziste  singuri.  Jon  îi  privi  încercând  să  formeze  un  şir,  ca  să  se  retragă  în  ordine, 
dar  Thennii  trecură  peste  ei  cu  săbii  şi  topoare,  şi  apoi  fugeau  şi  ei.  Dilly  din 
Dorne  alunecă  şi  căzu  cu  faţa  în  jos  şi  un  sălbatic  îi  înfipse  o  suliţă  între  omoplaţi. 
Kegs,  mişcându-se  încet  şi  gâfâind,  aproape  că  ajunse  la  piciorul  scării,  când  un 
Thenn  îl  prinse  de  pulpana  mantiei  şi  îl  trase. . .  dar  o  săgeată  de  arbaletă  îl  doborî 
înainte  ca  toporul  lui  să  cadă. 

—  L-am  nimerit,  triumfă  Satin,  în  timp  ce  Kegs  se  îndreptă  către  scară 
clătinându-se  şi  începu  să  urce  treptele  de-a  buşilea. 

Poarta  e  pierdută.  Donai  Noye  o  zăvorâse,  dar  era  acolo,  la  îndemâna 
sălbaticilor,  cu  drugii  de  fier  aruncând  sclipiri  roşii  în  lumina  focului,  cu  tunelul 
rece  şi  negru  în  spate.  Nimeni  nu  se  întorsese  s-o  apere.  Singurul  loc  sigur 
rămânea  creasta  Zidului,  la  două  sute  cincizeci  de  metri  în  sus  pe  scara 
întortocheată  de  lemn. 

—  La  ce  zei  te  rogi?  îl  întrebă  Jon  pe  Satin. 

—  La  Cei  Şapte,  răspunse  băiatul  din  Oraşul  Vechi. 

—  Roagă-te,  atunci.  Roagă-te  la  zeii  tăi  noi,  iar  eu  o  să  mă  rog  la  zeii  mei 
vechi.  Acum  venea  momentul  decisiv. 

Cu  zăpăceala  de  la  trapă,  Jon  uitase  să-şi  umple  tolba.  Se  întoarse, 
şchiopătând,  o  umplu  şi  îşi  luă  arcul.  Cazanul  nu  se  clintise  de  când  îl  lăsaseră 
acolo,  aşa  că,  deocamdată,  păreau  în  siguranţă.  Dansul  continuă,  iar  noi  îl 
urmărim  de  la  galerie,  gândi  el,  întorcându-se  şontâc.  Satin  trăgea  în  sălbaticii  de 
pe  trepte,  apoi  se  ghemuia  în  spatele  unui  merlon  să-şi  reîncarce  arbaleta.  O  fi  el 
frumuşel  ca  o  fată,  dar  e  iute. 

Adevărata  bătălie  se  ducea  pe  scări.  Noye  aşezase  suliţaşi  pe  primele  două 
paliere,  dar  fuga  sătenilor  îi  speriase  şi  li  se  alăturaseră,  gonind  în  sus,  către  al 
treilea  palier,  cu  Thennii  în  spatele  lor,  omorându-i  pe  cei  rămaşi  în  urmă.  Arcaşii 
şi  arbaletiştii  de  pe  palierul  de  sus  încercau  să  tragă  peste  capetele  lor.  Jon  potrivi 
o  săgeată,  întinse  arcul  şi  trase,  văzând  mulţumit  cum  unul  dintre  sălbatici  se 
rostogoleşte  pe  scări.  Căldura  focurilor  făcea  Zidul  să  plângă,  iar  flăcările  dansau 
şi  sclipeau  pe  gheaţă.  Scările  se  clătinau  sub  paşii  oamenilor  ce  alergau  să  se 
salveze. 

Din  nou,  Jon  potrivi  săgeata,  întinse  arcul  şi  trase,  dar  singurul  arcaş  era  el  şi 
singurul  arbaletist  era  Satin,  iar  sălbaticii  erau  şaizeci-şaptezeci  la  număr.  Thenni 
tropăind  în  sus  pe  scări,  omorând  în  calea  lor,  îmbătaţi  de  victorie.  La  cel  de -al 
patrulea  palier,  trei  fraţi  în  mantii  negre  stăteau  umăr  la  umăr,  cu  săbiile  în  mâini, 
şi  lupta  începu  din  nou,  pentru  scurt  timp.  Erau  doar  trei  şi  în  curând  valul  de 
sălbatici  îi  mătură,  iar  sângele  lor  şiroi  pe  scări. 

—  Niciodată  nu  e  omul  mai  vulnerabil  în  luptă  decât  atunci  când  fuge,  îi 
spusese  cândva  lui  Jon  Lordul  Eddard.  Un  om  care  fuge  e  pentru  un  soldat  ca  un 
animal  rănit.  îi  stârneşte  pofta  de  sânge. 

Arcaşii  de  la  palierul  al  cincilea  o  luară  la  goană  înainte  ca  sălbaticii  să  ajungă 
la  ei.  Era  o  debandadă.  O  debandadă  roşie. 

—  Adu  torţele,  îi  spuse  Jon  lui  Satin. 

Lângă  foc  erau  aşezate  grămadă  patru  torţe,  cu  capetele  înfăşurate  în  cârpe 
uleiate.  Mai  erau  acolo  şi  o  duzină  de  săgeţi.  Băiatul  din  Oraşul  Vechi  vârî  o  torţă 
în  foc,  până  când  se  aprinse  cu  flăcări  strălucitoare,  iar  pe  celelalte  le  aduse  sub 
braţ,  neaprinse.  Părea  din  nou  speriat,  şi  avea  de  ce.  Jon  era  speriat  şi  el. 

Atunci  îl  văzu  pe  Styr.  Magnarul  escalada  baricada,  călcând  peste  sacii  sparţi 
de  grâne,  peste  butoaiele  sfărâmate,  peste  trupuri  de  prieteni  şi  duşmani 
deopotrivă.  Armura  lui  de  bronz  cu  solzi  arunca  sclipiri  întunecate  în  lumina 
torţei.  Styr  îşi  scosese  coiful,  să  scruteze  scena  triumfului  său,  şi  bastardul  chel, 
fără  urechi,  zâmbea.  în  mână  avea  o  suliţă  lungă  din  lemnul  copacului  inimii,  cu 
un  cap  de  bronz  împodobit.  Când  văzu  poarta,  arătă  spre  ea  cu  suliţa  şi  strigă  ceva 
în  Limba  Veche,  adresându-se  celor  câţiva  Thenni  din  preajma  lui.  Prea  târziu, 
gândi  Jon.  Dacă  ţi-  ai  fi  condus  oamenii  peste  baricadă,  poate  că  ai  fii  reuşit  să 
salvezi  câţiva. 

Sus,  un  corn  de  război  sună,  un  sunet  lung  şi  grav.  Nu  de  pe  creasta  Zidului,  ci 
de  la  al  nouălea  palier,  la  şaptezeci  de  metri  înălţime,  unde  se  afla  Donai  Noye. 

Jon  potrivi  o  săgeată  de  foc  în  arc,  iar  Satin  o  aprinse  cu  torţa.  Păşi  către 
parapet,  întinse  arcul,  ochi  şi  trase.  Săgeata  ţâşni,  lăsând  în  urma  ei  un  alai  de 
panglici  învăpăiate  şi,  cu  o  bufnitură,  îşi  atinse  ţinta,  trosnind.  Nu  pe  Styr. 
Treptele.  Sau  mai  exact,  butoaiele  mari  şi  mici  şi  sacii  pe  care  Donai  Noye  îi 
stivuise  sub  trepte,  la  primul  palier,  butoaiele  cu  untură  şi  ulei  de  lampă,  sacii  cu 
frunze  şi  cârpe  uleiate,  buştenii  crăpaţi,  scoarţa  de  copac  şi  talaşul. 

—  încă  o  dată,  zise  Jon.  încă  o  dată,  încă  o  dată. 

Alţi  arcaşi  trăgeau  şi  ei  de  pe  fiecare  turn,  unii  trimiţându-şi  săgeţile  în  arcuri 
înalte,  pentru  a  se  prăbuşi  în  faţa  Zidului.  Când  rămaseră  fără  săgeţi  de  foc,  Jon  şi 
Satin  începură  să  aprindă  torţele  şi  să  le  arunce  de  pe  creneluri. 

Sus,  deasupra  lor,  un  alt  foc  înflorea.  Vechile  trepte  de  lemn  înghiţiseră  uleiul 
ca  un  burete,  iar  Donai  Noye  le  îmbibase  cu  totul,  de  la  cel  de -al  nouălea  palier 
până  jos,  la  al  şaptelea.  Jon  nu  putea  decât  să  spere  că  ai  lor  reuşiseră  să  ajungă  la 
loc  sigur  înainte  ca  Noye  să  arunce  torţele.  Fraţii  în  negru,  cel  puţin,  cunoşteau 
planul,  dar  sătenii  nu. 

Vântul  şi  focul  isprăviră  treaba.  Jon  nu  avea  altceva  de  făcut  decât  să 
privească.  Cu  flăcări  deasupra  şi  flăcări  dedesubt,  sălbaticii  nu  aveau  unde  să 
fugă.  Unii  îşi  continuară  urcuşul  şi  muriră.  Alţii  începură  să  coboare  şi  muriră. 
Câţiva  rămaseră  pe  loc.  Muriră  şi  ei.  Mulţi  săriră  de  pe  trepte  înainte  să-i  cuprindă 
flăcările  şi  muriră  căzând.  Vreo  douăzeci  de  Thenni  erau  încă  îngrămădiţi  între 
focuri  când  gheaţa  se  crăpă  din  pricina  căldurii  şi  partea  de  jos  a  scării,  o  treime 
întreagă,  se  prăbuşi  împreună  cu  tone  şi  tone  de  gheaţă.  Aceea  a  fost  ultima  oară 
când  Jon  1-a  văzut  pe  Styr,  Magnarul  Thennilor.  Zidul  se  apără  singur,  gândi  el. 

Jon  îl  rugă  pe  Satin  să-1  ajute  să  coboare  în  curte.  Piciorul  rănit  îl  durea  atât  de 
tare  încât  abia  putea  să  umble,  chiar  şi  cu  cârja. 

—  Adu  torţa,  îi  spuse  băiatului  din  Oraşul  Vechi.  Trebuie  să  caut  pe  cineva.  Pe 
trepte  fuseseră  mai  cu  seamă  Thenni.  Cu  siguranţă  câţiva  dintre  oamenii  liberi 
scăpaseră.  Oamenii  lui  Mance,  nu  ai  Magnarului.  Poate  că  ea  era  printre  ei. 
Astfel,  coborâră  peste  cadavrele  celor  care  încercaseră  să  treacă  prin  trapă.  Jon 
bâjbâia  prin  întuneric,  cu  cârja  sub  un  braţ  şi  cu  celălalt  pe  după  umerii  unui  băiat 
din  bordelul  Oraşului  Vechi. 

Din  grajduri  şi  din  sala  comună  nu  mai  rămăsese  decât  cenuşa  fumegândă,  dar 
focul  continua  să-şi  reverse  furia  asupra  zidului,  urcând  treaptă  cu  treaptă,  palier 
cu  palier.  Din  când  în  când,  se  auzeau  un  vaier  şi  apoi  un  pârâit  şi  o  altă  bucată  de 
gheaţă  se  desprindea  de  Zid,  prăbuşindu-se.  Aerul  era  încărcat  de  cenuşă  şi 
cristale  de  gheaţă. 

îl  găsi  pe  Quort  mort  şi  pe  Degete-de-Piatră  murind.  Găsi  şi  câţiva  Thenni, 
morţi  sau  agonizând.  Thenni  pe  care  nu-i  cunoscuse  niciodată  cu  adevărat.  îl  găsi 
pe  Buboi,  vlăguit  din  pricina  sângelui  pe  care-1  pierduse,  dar  încă  în  viaţă. 

Pe  Ygritte  o  găsi  răşchirată  pe  un  petic  de  zăpadă  învechită,  sub  Turnul 
Lordului  Comandant,  cu  o  săgeată  între  sâni.  Pe  faţă  i  se  aşternuseră  cristale  de 
gheaţă  şi,  în  lumina  lunii,  părea  că  poartă  o  mască  argintie,  sclipitoare. 

Jon  văzu  că  săgeata  era  neagră,  dar  avea  pene  albe  de  raţă.  Nu  e  a  mea,  îşi 
spuse,  nu  e  o  săgeată  a  mea.  Dar  se  simţea  de  parcă  ar  fi  fost.  Când  îngenunche 
lângă  ea  în  zăpadă,  ochii  i  se  deschiseră. 

—  Jon  Snow,  zise  Ygritte,  foarte  încet.  Glasul  ei  suna  ca  şi  cum  săgeata  i-ar  fi 
nimerit  un  plămân.  Asta  e  un  castel  adevărat?  Nu  doar  un  turn? 

—  Da. 

Jon  îi  luă  mâna. 

—  Bine,  şopti  ea.  Voiam  să  văd  un  castel  adevărat,  înainte. . .  înainte  să. . . 

—  Vei  vedea  o  sută  de  castele,  îi  promise  el.  Bătălia  s-a  terminat.  Maester 
Aemon  te  va  îngriji.  îi  atinse  părul.  Eşti  sărutată  de  foc,  ai  uitat?  Norocoasă. 
N-ajunge  o  săgeată  ca  să  te  omoare.  Aemon  ţi-o  va  scoate,  te  va  bandaja  şi-ţi  va 
da  nişte  lapte  de  mac  pentru  dureri. 

Ygritte  zâmbi. 

—  îţi  aminteşti  peştera?  Ar  fi  trebuit  să  rămânem  acolo,  ţi-am  spus. 

—  Ne  vom  întoarce  în  peşteră,  spuse  el.  N-o  să  mori,  Ygritte.  Nu. 

—  Oh.  Ygritte  îi  cuprinse  obrazul  în  palmă.  Nimic  nu  ştii,  Jon  Snow,  suspină 
ea  şi  muri. 

BRAN 

—  E  doar  un  alt  castel  gol,  zise  Meera  Reed,  privind  peste  pustiul  de  pietriş, 

dărâmături  şi  buruieni. 

Nu,  gândi  Bran.  E  Cetatea  Nopţii  şi  aici  e  capătul  lumii.  în  munţi,  nu  se  putuse 
gândi  decât  să  ajungă  la  Zid  şi  să  găsească  cioara  cu  trei  ochi,  dar  acum  erau  aici 
şi  sufletul  îi  era  plin  de  spaime.  Visul  pe  care-1  avusese...  visul  pe  care  Vară  îl 
avusese...  Nu,  nu  trebuie  să  mă  gândesc  la  acel  vis.  Nici  măcar  nu  le  spusese 
fraţilor  Reed,  deşi  cel  puţin  Meera  părea  să  simtă  că  era  ceva  în  neregulă.  Dacă  nu 
vorbea  despre  el,  poate  că  va  reuşi  să  uite  că  1-a  visat,  şi  pe  urmă  se  va  dovedi  că 
nu  era  adevărat,  iar  Robb  şi  Vântul  Cenuşiu  vor  fi  încă. . . 

—  Hodor. 

Hodor  se  mişcă  şi  Bran  se  mişcă  împreună  cu  el.  Mergeau  de  ore  şi  ore.  Cel 
puţin  el  nu  se  teme.  Lui  Bran  îi  era  frică  de  locul  acesta  şi  aproape  la  fel  de  frică 
s-o  recunoască  în  faţa  fraţilor  Reed.  Sunt  prinţ  al  Nordului,  un  Stark  din 
Winterfell,  aproape  bărbat  în  toată  firea.  Trebuie  să  fiu  curajos  ca  Robb. 

Jojen  îşi  ridică  privirea  spre  el,  cu  ochii  săi  de  un  verde  întunecat. 

—  Nu  e  nimic  aici,  Alteţă.  N-avem  ce  să  păţim. 

Bran  nu  era  atât  de  sigur.  Cetatea  Nopţii  apărea  în  unele  dintre  cele  mai 
înfricoşătoare  poveşti  ale  Bătrânei  Nan.  Aici  domnise  Regele  Nopţii,  înainte  ca 
numele  lui  să  fie  şters  din  amintirea  oamenilor.  Aici  era  locul  unde  Bucătarul 
Şobolan  îi  servise  regelui  andalilor  plăcinta  lui  cu  carne  de  prinţ  şi  şuncă,  unde 
străjuiseră  cele  şaptezeci  şi  nouă  de  santinele,  unde  tânăra  şi  curajoasa  Dany  Flint 
fusese  siluită  şi  apoi  ucisă.  Acesta  era  castelul  unde  Regele  Sherrit  îşi  rostise 
blestemul  asupra  vechilor  andali,  unde  ucenicii  înfruntaseră  năluca  ce  li  se  arăta 
noaptea,  unde  orbul  Symeon  Ochi-de-Stele  văzuse  câinii  iadului  luptându-se. 
Toporul  Nemilos  străbătuse  odinioară  aceste  curţi  şi  escaladase  aceste  turnuri, 
măcelărindu-şi  fraţii  în  întuneric. 

Toate  acestea  se  petrecuseră,  într-adevăr,  cu  sute  şi  mii  de  ani  în  urmă,  şi  poate 
că  unele  nu  se  întâmplaseră  niciodată.  Maester  Luwin  spunea  mereu  că  poveştile 
Bătrânei  Nan  n-ar  trebui  înghiţite  pe  de-a-ntregul.  Dar  o  dată,  când  unchiul  său  a 
venit  să-i  viziteze  tatăl,  Bran  1-a  întrebat  despre  Cetatea  Nopţii.  Benjen  Stark  n-a 
spus  că  poveştile  erau  adevărate,  dar  nici  că  nu  erau.  Doar  a  ridicat  din  umeri, 
zicând: 

—  Am  părăsit  Cetatea  Nopţii  acum  două  sute  de  ani.  De  parcă  acesta  ar  fi  fost 
un  răspuns. 

Bran  se  forţă  să  privească  împrejur.  Era  o  dimineaţă  rece,  dar  senină,  cu 
soarele  strălucind  pe  cerul  albastru,  fără  nori,  însă  lui  Bran  nu-i  plăceau 
zgomotele. 

Tremurând  printre  turnurile  sfărâmate,  vântul  scotea  un  şuier  zbuciumat, 
zidurile  gemeau  şi  apoi  se  linişteau,  şi  Bran  auzea  şobolanii  râşcâind  pe  sub 
podelele  castelului.  Copiii  Bucătarului  Şobolan,  fugind  de  tatăl  lor.  Curţile  erau 
mici  păduri,  unde  copaci  ţepoşi  îşi  atingeau  crengile  goale  unele  de  altele  şi 
frunzele  moarte  mişunau  ca  gândacii  peste  peticele  de  zăpadă  îngălbenită.  Pe 

locul  unde  se  aflaseră  grajdurile  creşteau  pomi,  iar  prin  gaura  din  acoperişul  boltit 
al  bucătăriei  îşi  făcea  loc  un  copac  al  inimii,  alb  şi  chircit.  Nici  măcar  Vară  nu  se 
simţea  în  largul  lui  acolo.  Bran  se  strecură  în  pielea  lui,  doar  pentru  o  clipă,  să 
adulmece  locul.  Nici  mirosul  nu-i  plăcea. 
Şi  nu  aveau  pe  unde  să  pătrundă. 

Bran  îi  prevenise.  Le  spusese  iar  şi  iar,  dar  Jojen  Reed  insistase  să  vadă  cu 
ochii  lui.  Avusese  un  vis  verde,  zicea,  şi  visele  lui  verzi  nu  minţeau.  Dar  nici  nu 
deschid  porţi,  gândi  Bran. 

Poarta  care  străjuia  Cetatea  Nopţii  fusese  zăvorâtă  din  ziua  în  care  fraţii  în 
negru  îşi  încărcaseră  catârii  şi  caii  şi  plecaseră  către  Lacul  Adânc. 
Bariera-ghilotină  fusese  coborâtă,  lanţurile  care  o  ridicau,  luate,  tunelul  blocat  cu 
pietre  şi  moloz,  care  îngheţaseră  laolaltă,  devenind  de  nepătruns,  ca  Zidul  însuşi. 

—  Ar  fi  trebuit  să-1  urmărim  pe  Jon,  zise  Bran  când  văzu  tunelul.  Se  gândea 
adesea  la  fratele  lui  vitreg,  din  noaptea  când  Vară  îl  văzuse  îndepărtându-se  călare 
prin  furtună.  Ar  fi  trebuit  să  găsim  drumul  regelui  şi  să  ne  ducem  la  Castelul 
Negru. 

—  E  riscant,  prinţe,  spuse  Jojen.  Ţi-am  spus  de  ce. 

—  Dar  sunt  sălbatici.  Au  ucis  un  om  şi  voiau  să-1  omoare  şi  pe  Jon.  Jojen,  erau 
o  sută. 

—  Aşa  ai  spus  tu.  Noi  suntem  patru.  L-ai  ajutat  pe  fratele  tău,  dacă  a  fost  el  cu 
adevărat,  dar  era  să-1  pierzi  pe  Vară. 

—  Ştiu,  zise  Bran  nefericit. 

Lupul  străvechi  omorâse  trei  sălbatici,  poate  patru,  dar  fuseseră  prea  mulţi. 
Când  s-au  strâns  cu  toţii  în  jurul  bărbatului  înalt,  fără  urechi,  Bran  a  încercat  să  se 
furişeze  prin  ploaie,  dar  o  săgeată  a  ţâşnit  spre  el  şi  junghiul  neaşteptat  de  durere 
1-a  făcut  să  iasă  din  pielea  lupului  şi  să  reintre  în  propria  lui  piele.  După  ce,  în 
sfârşit,  furtuna  s-a  potolit,  s-au  cuibărit  unul  în  altul,  în  întuneric,  fără  foc, 
vorbindu-şi  puţin  şi  numai  în  şoaptă,  ascultând  răsuflarea  grea  a  lui  Hodor  şi 
întrebându-se  dacă  sălbaticii  ar  putea  încerca  să  traverseze  lacul  în  zori.  Bran  a 
pornit  după  Vară  de  mai  multe  ori,  dar  durerea  pe  care  a  găsit-o  în  trupul  lupului 
1-a  alungat  înapoi,  aşa  cum  o  oală  încinsă  te  face  să-ţi  retragi  mâna,  chiar  dacă 
vrei  s-o  apuci.  Numai  Hodor  dormise  în  noaptea  aceea,  zvârcolindu-se  şi 
murmurând  Hodor,  hodor.  Bran  era  îngrozit  la  gândul  că  Vară  murea  undeva,  în 
întuneric.  Vă  rog,  zei  vechi,  aţi  luat  Winterfellul,  mi- aţi  luat  tatăl  şi  picioarele,  vă 
rog  nu-l  luaţi  şi  pe  Vară.  Şi  vegheaţi  asupra  lui  Jon  Snow  şi  alungaţi-  i  pe 
sălbatici. 

Nici  un  copac  al  inimii  nu  creştea  pe  insula  aceea  stâncoasă  de  pe  lac,  dar 
cumva,  vechii  zei  trebuie  să-1  fi  auzit.  Sălbaticii  nu  s-au  grăbit  să  plece  în 
dimineaţa  următoare.  Au  dezbrăcat  trupurile  morţilor  şi  pe  al  bătrânului  pe  care  îl 
omorâseră,  au  prins  câţiva  peşti  din  lac  şi  apoi  a  urmat  un  moment  înspăimântător, 
când  trei  dintre  ei  au  găsit  drumul  de  pietre  şi  au  pornit  în  larg...  dar  acolo  unde 

cărarea  se  întorcea,  au  pierdut-o  şi  doi  s-ar  fi  înecat  dacă  nu  i-ar  fi  scos  ceilalţi 
afară.  Bărbatul  înalt  şi  pleşuv  a  răcnit  la  ei,  cu  vorbele  răsunându-i  peste  apă, 
într-o  limbă  pe  care  nici  măcar  Jojen  n-o  cunoştea,  şi  puţin  mai  târziu  şi-au  adunat 
scuturile  şi  suliţele  şi  au  pornit  spre  nord-est,  pe  acelaşi  drum  pe  care  o  luase  Jon. 
Bran  ar  fi  vrut  să  plece  şi  el,  să-1  caute  pe  Vară,  dar  Jojen  1-a  oprit. 

—  Mai  rămânem  o  noapte,  i-a  spus  el,  să  ne  ţinem  departe  de  sălbatici.  Doar 
nu  vrei  să-i  mai  întâlneşti. 

Târziu  în  după-amiaza  aceea,  Vară  s-a  întors  de  pe  unde  s-o  fi  ascuns, 
târându-şi  piciorul  din  spate.  A  mâncat  o  parte  din  hoiturile  de  la  han,  alungând 
ciorile,  pe  urmă  a  înotat  către  insulă.  Meera  i-a  scos  săgeata  frântă  din  picior  şi  i-a 
frecat  rana  cu  seva  unor  plante  pe  care  le-a  găsit  crescând  la  baza  turnului.  Lupul 
străvechi  şchiopăta  şi  acum,  dar  lui  Bran  i  se  părea  că  tot  mai  puţin  în  fiecare  zi. 
Zeii  îl  auziseră. 

—  Poate  c-ar  trebui  să  căutăm  alt  castel,  îi  sugeră  Meera  fratelui  său.  Poate  că 
în  altă  parte  putem  intra  pe  poartă.  Aş  putea  să  plec  în  cercetare,  dacă  vrei,  aş 
merge  mai  repede  de  una  singură. 

Bran  îşi  scutură  capul. 

—  Dacă  mergi  spre  est,  acolo  e  Lacul  Adânc,  pe  urmă  Poarta  Reginei.  La  vest 
se  află  Hotarul  Gheţii.  Toate  vor  fi  la  fel,  numai  că  mai  mici.  Toate  porţile  sunt 
zăvorâte,  în  afară  de  cele  de  la  Castelul  Negru,  Eastwatch  şi  Turnul  Umbrei. 

La  acestea,  Hodor  spuse  Hodor,  iar  fraţii  Reed  schimbară  o  privire. 

—  Aş  putea  măcar  să  mă  urc  pe  creasta  Zidului,  hotărî  Meera,  poate  că  văd 
ceva  de  acolo,  de  sus. 

—  Ce  ai  putea  spera  să  vezi?  întrebă  Jojen. 

—  Ceva,  răspunse  Meera  şi  de  data  asta  era  de  neclintit. 

Eu  ar  trebui  să  mă  urc.  Bran  îşi  ridică  privirea,  uitându-se  la  Zid  şi  se  imagină 
escaladându-1  pas  cu  pas,  vârându-şi  degetele  în  crăpăturile  gheţii  şi  săpându-şi 
sprijin  cu  vârfurile  picioarelor.  Asta  îl  făcu  să  zâmbească,  uitând  o  clipă  de  toate, 
de  vise,  de  sălbatici  şi  de  Jon  -  de  toate.  Când  era  mic,  escaladase  zidurile 
Winterfellului  şi  fiecare  turn,  dar  nici  unul  nu  fusese  atât  de  înalt.  Şi  erau  numai 
din  piatră.  Zidul  părea  de  piatră,  gri  şi  plin  de  scobituri,  dar  când  norii  se 
împrăştiau  şi  soarele  îşi  revărsa  altfel  lumina  peste  el,  se  transforma  dintr-odată, 
înfăţişându-se  alb  şi  albastru  şi  sclipitor.  Era  capătul  lumii,  aşa  spunea  mereu 
Bătrâna  Nan.  Dincolo  de  el  sălăşluiau  monştri,  uriaşi  şi  vampiri,  dar  nu  puteau 
răzbate  atât  timp  cât  Zidul  se  înălţa  neclintit.  Vreau  să  stau  sus,  cu  Meera,  gândi 
Bran.  Vreau  să  stau  sus  şi  să  văd. 

Dar  era  un  băiat  infirm,  cu  picioare  nevolnice,  aşa  că  nu  putea  decât  să 
privească  de  jos  cum  Meera  urca  în  locul  lui. 

Meera  nu  se  căţăra  cu  adevărat,  aşa  cum  se  căţărase  el.  Nu  făcea  decât  să  urce 
nişte  trepte  pe  care  Rondul  de  Noapte  le  cioplise  cu  sute  şi  mii  de  ani  în  urmă.  Şi-1 
amintea  pe  Maester  Luwin  spunând  că  Cetatea  Nopţii  era  singurul  castel  unde 

treptele  erau  tăiate  în  gheaţa  Zidului  însuşi.  Sau  poate  unchiul  Benjen  spusese 
asta.  Castelele  mai  noi  aveau  scări  de  lemn  sau  de  piatră  sau  lungi  urcuşuri  de 
pământ  şi  pietriş.  Gheaţa  e  prea  înşelătoare.  Unchiul  lui  era  cel  care-i  spusese 
asta.  Zicea  că  stratul  exterior  al  Zidului  plângea  uneori  cu  lacrimi  de  gheaţă,  deşi 
mijlocul  rămânea  îngheţat,  tare  ca  piatra.  Probabil  că  treptele  se  topiseră  şi 
îngheţaseră  la  loc  de  mii  de  ori,  de  când  ultimul  frate  în  negru  părăsise  castelul,  şi 
de  fiecare  dată  când  se  întâmpla  aşa,  se  strâmbau  puţin  şi  deveneau  mai  netede  şi 
mai  periculoase. 

Şi  mai  mici.  E  aproape  ca  şi  cum  Zidul  le- ar  înghiţi  înapoi.  Meera  Reed  avea 
mersul  sigur,  dar  înainta  încet,  păşind  de  pe  o  treaptă  pe  alta.  în  două  locuri,  unde 
treptele  aproape  dispăruseră,  se  lăsă  în  patru  labe.  Când  va  coborî  va  fi  şi  mai 
rău,  gândi  Jon,  urmărind-o.  Oricum,  îşi  dorea  să  fi  fost  el  acolo,  sus.  Când  ajunse 
în  vârf,  urcând  de-a  buşilea  pe  cioturile  de  gheaţă  care  erau  tot  ce  mai  rămăsese 
din  treptele  de  sus,  Meera  se  făcu  nevăzută. 

—  Când  o  să  coboare?  îl  întrebă  Bran  pe  Jojen. 

—  Când  va  fi  gata.  O  să  vrea  să  se  uite  bine...  la  Zid  şi  la  ce  e  dedesubt.  Ar 
trebui  să  facem  acelaşi  lucru  aici,  jos. 

—  Hodor?  făcu  Hodor,  neîncrezător. 

—  Poate  găsim  ceva,  stărui  Jojen. 

Sau  poate  ne  găseşte  ceva  pe  noi.  Dar  Bran  nu  putea  spune  asta,  nu  voia  ca 
Jojen  să-1  creadă  laş. 

Aşadar,  porniră  să  exploreze,  cu  Jojen  Reed  în  frunte,  Bran  în  coşul  său,  pe 
spatele  lui  Hodor,  şi  Vară,  cu  pas  domol  pe  lângă  ei.  O  dată,  lupul  străvechi  se 
năpusti  pe  o  uşă  întunecată  şi  se  întoarse,  o  clipă  mai  târziu,  cu  un  şobolan  între 
dinţi.  Bucătarul  Şobolan,  gândi  Bran,  dar  avea  altă  culoare  şi  nu  era  mai  mare 
decât  o  pisică.  Bucătarul  Şobolan  era  alb  şi  aproape  cât  o  purcea. . . 

Cetatea  Nopţii  avea  o  mulţime  de  uşi  întunecate  şi  o  puzderie  de  şobolani. 
Bran  îi  auzea  vânzolindu-se  prin  beciuri  şi  cămări  şi  prin  labirintul  de  tuneluri 
negre  ca  smoala  care  le  legau.  Jojen  voia  să  meargă  să  scotocească  acolo,  jos,  dar 
Hodor  spuse  Hodor,  iar  Bran  nu.  Jos,  în  bezna  de  sub  Cetatea  Nopţii,  se  aflau 
lucruri  mai  rele  decât  şobolanii. 

—  Pare  un  loc  foarte  vechi,  spuse  Jojen,  când  coborâră  într-o  galerie  unde 
lumina  soarelui  scapără  săgeţi  prăfoase  prin  ferestrele  goale. 

—  De  două  ori  mai  vechi  decât  Castelul  Negru,  răspunse  Bran,  amintindu-şi. 
A  fost  primul  castel  de  la  Zid  şi  cel  mai  mare. 

Dar  totodată,  era  primul  castel  părăsit,  încă  de  pe  vremea  Bătrânului  Rege. 
Chiar  şi  pe  atunci  era  gol  pe  trei  sferturi  şi  prea  costisitor  de  întreţinut.  Buna 
Regină  Alysanne  a  propus  ca  Rondul  să-1  schimbe  cu  un  castel  mai  mic  şi  mai 
nou,  într-un  loc  aflat  la  doar  zece  kilometri  spre  est,  unde  Zidul  ocolea  ţărmul 
unui  frumos  lac  verde.  Lacul  Adânc  a  fost  plătit  cu  giuvaierele  reginei  şi  construit 
de  oamenii  trimişi  la  nord  de  Bătrânul  Rege,  şi  fraţii  în  negru  au  lăsat  Cetatea 

Neagră  pe  seama  şobolanilor. 

Dar  asta  se  întâmplase  cu  două  secole  în  urmă.  Acum  Lacul  Adânc  era  gol  ca 
şi  castelul  pe  care  îl  înlocuise,  iar  Cetatea  Nopţii. . . 

—  Sunt  fantome  aici,  zise  Bran.  Hodor  mai  auzise  toate  aceste  poveşti,  dar 
poate  că  Jojen  nu.  Fantome  bătrâne,  dinainte  de  Bătrânul  Rege,  chiar  de  dinainte 
de  Aegon  Dragonul.  Şaptezeci  şi  nouă  de  dezertori  care  au  plecat  la  sud,  să  se 
facă  haiduci.  Unul  dintre  ei  era  mezinul  Lordului  Ryswell,  aşa  că,  atunci  când  au 
ajuns  la  ţinutul  gorganelor,  au  căutat  adăpost  în  castelul  lui.  Dar  Lordul  Ryswell 
i-a  luat  prizonieri  şi  i-a  trimis  înapoi  la  Cetatea  Nopţii.  Lordul  Comandant  a 
ordonat  să  fie  săpate  gropi  pe  creasta  Zidului,  i-a  vârât  pe  dezertori  în  ele  şi  i-a 
acoperit  de  vii  cu  gheaţă.  Au  suliţe  şi  corni  şi  cu  toţii  stau  cu  faţa  spre  nord.  Li  se 
spune  cele  şaptezeci  şi  nouă  de  santinele.  în  viaţă,  şi-au  părăsit  posturile,  astfel  că 
în  moarte  straja  lor  nu  se  sfârşeşte  niciodată.  Ani  mai  târziu,  când  Lordul  Ryswell 
era  bătrân,  pe  moarte,  a  cerut  să  fie  dus  la  Cetatea  Nopţii,  ca  să  îmbrace 
veşmintele  negre  şi  să  stea  lângă  fiul  său.  îl  trimisese  înapoi  la  Zid  de  dragul 
onoarei,  dar  încă  îl  iubea,  aşa  că  a  venit  să  stea  de  strajă  împreună  cu  el. 

îşi  petrecură  o  jumătate  de  zi  scotocind  prin  castel.  Unele  turnuri  se 
prăbuşiseră,  iar  altele  păreau  periculoase,  dar  urcară  în  clopotniţă  (clopotele 
dispăruseră)  şi  în  stâncărie  (păsările  dispăruseră).  Sub  berărie,  descoperiră  o 
cramă  cu  butoaie  imense  de  stejar  care  sunau  goale  sub  loviturile  lui  Hodor. 
Găsiră  şi  o  bibliotecă  (rafturile  şi  lăzile  erau  distruse,  cărţile  dispărute,  iar 
şobolanii  erau  pretutindeni).  Găsiră  o  temniţă  umedă  şi  întunecoasă,  cu  celule 
mari  cât  să  adăpostească  cinci  sute  de  prizonieri,  dar  când  Bran  se  agăţă  de  una 
dintre  zăbrelele  ruginite,  aceasta  i  se  sfarmă  în  mână.  Din  sala  mare  mai  rămăsese 
doar  un  perete  crăpat,  baia  părea  să  se  scufunde  în  pământ,  şi  o  imensă  tufă  de 
mărăcini  pusese  stăpânire  pe  curtea  din  faţa  armurăriei,  unde,  odinioară,  fraţii  în 
negru  trudiseră  cu  suliţa,  scutul  şi  sabia.  Armurăria  şi  fierăria  erau  încă  în 
picioare,  dar  pânzele  de  păianjen,  şobolanii  şi  praful  luaseră  locul  săbiilor, 
foalelor  şi  nicovalei.  Uneori  Vară  auzea  sunete  la  care  Bran  părea  surd,  sau  îşi 
dezvelea  colţii  către  nimic,  zburlindu-şi  blana  de  pe  ceafă...  dar  Bucătarul 
Şobolan  nu-şi  făcu  apariţia,  nici  cele  şaptezeci  şi  nouă  de  santinele,  nici  Toporul 
Nemilos.  Bran  se  simţea  uşurat.  Poate  că  e  doar  un  vechi  castel  gol  şi  părăginit. 

Când  Meera  se  întoarse,  soarele  era  doar  răsuflarea  unei  săbii  deasupra 
dealurilor  dinspre  apus. 

—  Ce  ai  văzut?  o  întrebă  fratele  ei,  Jojen. 

—  Am  văzut  o  pădure  bântuită,  răspunse  ea  pe  un  ton  melancolic.  Munţi 
sălbatici  cât  vezi  cu  ochii,  acoperiţi  de  copaci  pe  care  nici  o  secure  nu  i-a  atins 
vreodată.  Am  văzut  lumina  soarelui  sclipind  pe  luciul  unui  lac  şi  norii 
adunându-se  dinspre  apus.  Am  văzut  petice  de  zăpadă  întărită  şi  ţurţuri  lungi  ca 
nişte  ţepuşe.  Am  văzut  chiar  şi  un  şoim  zburând  în  cercuri.  Cred  că  m-a  văzut  şi 
el.  I-am  făcut  semn  cu  mâna. 

—  Ai  văzut  o  cale  de  coborâre?  întrebă  Jojen. 
Meera  clătină  din  cap. 

—  Nu,  e  o  pantă  abruptă,  iar  gheaţa  e  atât  de  netedă. . .  Poate  c-aş  fi  în  stare  să 
cobor,  dacă  aş  avea  o  sfoară  bună  şi  un  topor  să-mi  tai  sprijin  pentru  mâini,  dar. . . 

—  ...  dar  nu  şi  noi,  termină  Jojen. 

—  Nu,  întări  sora  lui.  Eşti  sigur  că  ăsta  e  locul  pe  care  l-ai  văzut  în  vis?  Poate 
că  suntem  în  alt  castel. 

—  Nu,  ăsta  e.  E  o  poartă  aici. 

Da,  gândi  Bran,  dar  e  blocată  cu  pietre  şi  gheaţă. 

Pe  măsură  ce  soarele  cobora,  umbrele  turnurilor  se  alungeau  şi  vântul  sufla  tot 
mai  tare,  stârnind  prin  curte  frunzele  moarte,  uscate.  Amurgul  care  se  lăsa  îi  aduse 
lui  Bran  în  minte  altă  poveste  a  Bătrânei  Nan,  povestea  Regelui  Nopţii.  Fusese  cel 
de-al  treisprezecelea  bărbat  din  fruntea  Rondului  de  Noapte,  spunea  ea,  un 
luptător  care  nu  ştia  ce-i  teama. 

—  Şi  asta  era  greşeala  lui,  adăuga  ea  de  fiecare  dată,  căci  orice  om  trebuie  să 
cunoască  teama.  O  femeie  i-a  adus  pierzania,  o  femeie  pe  care  o  zărise  de  pe  Zid, 
cu  pielea  albă  ca  lumina  lunii  şi  ochii  asemeni  stelelor  albastre.  Netemându-se  de 
nimic,  a  urmărit-o,  a  prins-o  şi  a  iubit-o,  dar  pielea  ei  era  rece  ca  gheaţa,  iar  când 
i-a  dat  sămânţa  lui,  i-a  dat  şi  sufletul. 

A  adus-o  la  Cetatea  Nopţii,  a  proclamat-o  regină,  şi  cu  nemaivăzute  vrăjitorii 
i-a  prins  pe  Fraţii  Juraţi  în  mrejele  lui.  Timp  de  treisprezece  ani  au  domnit  cei  doi, 
Regele  Nopţii  şi  regina  lui  moartă,  până  când,  în  cele  din  urmă,  un  Stark  de  la 
Winterfell  şi  Joramun  al  sălbaticilor  şi-au  unit  forţele  să  elibereze  Rondul  de 
vrajă.  După  căderea  lui,  când  s-a  descoperit  că  aducea  ofrande  Celorlalţi,  toate 
mărturiile  care  pomeneau  de  Regele  Nopţii  au  fost  distruse,  iar  numele  lui 
interzis. 

—  Unii  spun  că  era  un  Bolton,  încheia  mereu  Bătrâna  Nan.  Unii  spun  că  era  un 
Magnar  din  Skogos,  alţii  că  era  Umber  Flint  sau  Norrey  Stone.  Unii  vor  să  te  facă 
să  crezi  că  era  un  Woodfoot,  dintre  cei  care  stăpâneau  Insula  Ursului  înainte  de 
venirea  oamenilor  de  fier.  Dar  nu.  A  fost  un  Stark,  fratele  celui  care  1-a  doborât. 
Apoi  îl  ciupea  întotdeauna  pe  Bran  de  nas,  asta  nu  va  uita  niciodată.  A  fost  un 
Stark  de  Winterfell  şi,  cine  ştie?  Poate  că  îl  chema  Brandon.  Poate  că  a  dormit 
chiar  în  patul  ăsta,  chiar  în  camera  asta. 

Nu,  gândi  Bran,  dar  a  umblat  în  castelul  ăsta,  unde  vom  dormi  la  noapte. 
Ideea  nu-1  încânta  defel.  în  lumina  zilei,  Regele  Nopţii  era  un  om  oarecare, 
spunea  mereu  Bătrâna  Nan,  dar  noaptea  era  numai  şi  numai  a  lui.  Şi  se  întunecă. 

Fraţii  Reed  hotărâră  că  urmau  să  doarmă  în  bucătărie,  un  octogon  de  piatră  cu 
o  cupolă  spartă.  Părea  să  fie  un  adăpost  mai  bun  decât  oricare  dintre  celelalte 
clădiri,  chiar  dacă,  sub  imensa  fântână  din  mijloc,  podeaua  din  plăci  de  ardezie 
era  străpunsă  de  un  copac  al  inimii  chircit,  care  creştea  pieziş  către  gaura  din 
acoperiş,  întinzându-şi  crengile  albe  ca  osul  către  soare.  Era  un  arbore  ciudat,  mai 

subţire  decât  orice  alt  copac  al  inimii  pe  care-1  văzuse  vreodată,  şi  fără  chip,  dar 
pe  Bran  îl  făcea  să  se  simtă  de  parcă  vechii  zei  erau,  în  sfârşit,  cu  el. 

Dar  era  singurul  lucru  care  îi  plăcea  la  acea  bucătărie.  Acoperişul  era  la  locul 
lui  în  cea  mai  mare  parte,  ceea  ce  însemna  că  vor  rămâne  uscaţi,  dacă  va  fi  să 
plouă  din  nou,  dar  nu  credea  că  vor  ajunge  să  se  încălzească  vreodată  aici.  Simţea 
frigul  strecurându-se  prin  podea.  Nici  umbrele  nu-i  plăceau,  nici  imensele 
cuptoare  de  cărămidă  care  îi  înconjurau  ca  nişte  guri  deschise  şi  nici  cârligele 
ruginite  pentru  carne  ori  zgârieturile  şi  petele  pe  care  le  vedea  pe  masa  de 
măcelărie  de  lângă  unul  dintre  pereţi.  Acolo,  Bucătarul  Şobolan  l-  a  tăiat  pe  prinţ 
în  bucăţi,  iar  plăcinta  a  copt- o  într-unui  din  aceste  cuptoare. 

însă  fântâna  îi  plăcea  cel  mai  puţin.  Avea  un  diametru  de  mai  bine  de  patru 
metri,  toată  din  piatră,  cu  trepte  zidite  pe  dinăuntru  care  coborau,  de  jur  împrejur, 
în  beznă.  Pereţii  erau  umezi  şi  acoperiţi  de  silitră,  dar  nici  unul  dintre  ei  nu  putea 
să  vadă  apa  de  la  fund,  nici  măcar  Meera,  cu  ochii  ei  ageri  de  vânător. 

—  Poate  că  nu  are  fund,  zise  Bran,  şovăitor. 

Hodor  aruncă  o  privire  peste  marginea  fântânii,  care-i  ajungea  până  la 
genunchi,  şi  spuse: 

—  HODOR! 

Cuvântul  reverberă  în  adâncul  fântânii:  Hodorhodorhodorhodor,  din  ce  în  ce 
mai  slab,  hodorhodorhodorhodor,  până  când  ajunse  mai  puţin  de  o  şoaptă.  Hodor 
privi  speriat.  Apoi  râse  şi  se  aplecă  să  scoată  o  plăcuţă  de  ardezie  din  podea. 

—  Hodor,  nu!  strigă  Bran,  însă  prea  târziu.  Hodor  o  azvârli  peste  marginea 
fântânii.  N-ar  fi  trebuit  să  faci  asta.  Nu  ştii  ce  e  acolo,  jos.  Ai  putea  să  răneşti 
ceva,  sau. . .  sau  să  trezeşti  ceva. 

Hodor  îl  privi  cu  inocenţă. 

—  Hodor? 

Jos,  departe,  departe,  departe,  auziră  sunetul  pietrei  întâlnind  apa.  Nu  fusese  un 
băldăbăc,  nu  tocmai.  Mai  mult  un  gogălţ,  ca  şi  cum  ce-o  fi  fost  acolo  jos  ar  fi 
deschis  o  gură  îngheţată,  tremurătoare,  înghiţind  piatra  lui  Hodor.  Ecouri  vagi 
străbătură  fântâna  şi,  pentru  o  clipă,  Bran  crezu  că  aude  ceva  mişcându-se, 
zvârcolindu-se  în  apă. 

—  Poate  că  n-ar  trebui  să  stăm  aici,  zise  el  neliniştit. 

—  Lângă  fântână?  întrebă  Meera.  Sau  în  Cetatea  Nopţii? 

—  Da,  răspunse  Bran. 

Fata  râse  şi  îl  trimise  pe  Hodor  afară  să  adune  lemne.  Vară  ieşi  după  el.  Era 
deja  aproape  întuneric  şi  lupul  străvechi  voia  să  vâneze. 

Hodor  se  întoarse  cu  braţele  încărcate  de  lemne  uscate  şi  crengi  rupte.  Jojen 
Reed  îşi  luă  cremenea  şi  cuţitul  şi  începu  să  aprindă  focul,  în  timp  ce  Meera 
curăţa  peştele  pe  care  îl  prinsese  în  ultimul  pârâu  pe  care-1  traversaseră.  Bran  se 
întreba  câţi  ani  trecuseră  de  când  fusese  pregătită  ultima  cină  în  bucătăriile  Cetăţii 
Nopţii.  Se  întrebă  şi  cine  o  pregătise,  deşi  era,  poate,  mai  bine  să  nu  ştie. 

Când  flăcările  ardeau  frumuşel,  Meera  puse  peştele  pe  foc.  Măcar  nu  e 
plăcintă  cu  carne.  Bucătarul  Şobolan  îl  gătise  pe  fiul  regelui  andalilor  într-o 
plăcintă  mare  cu  ceapă,  morcovi,  ciuperci,  mult  piper  şi  multă  sare,  o  felioară  de 
şuncă  şi  un  vin  roşu,  dornishean.  Pe  urmă  i  1-a  servit  tatălui  său,  care  i-a  lăudat 
gustul  şi  a  mai  cerut  o  porţie.  După  aceea,  zeii  l-au  transformat  pe  bucătar  într-un 
monstruos  şobolan  alb,  care  nu  putea  să-şi  mănânce  decât  propriii  pui.  De  atunci, 
rătăcea  prin  Cetatea  Nopţii,  devorându-şi  copiii,  fără  să-şi  poată  potoli  vreodată 
foamea. 

—  Nu  pentru  crimă  l-au  blestemat  zeii,  spusese  Bătrâna  Nan,  ci  pentru  că  i-a 
servit  regelui  andalilor  o  plăcintă  din  carnea  fiului  său.  Omul  are  dreptul  la 
răzbunare.  Dar  el  a  ucis  un  oaspete  sub  acoperişul  său  şi  asta  zeii  nu  pot  ierta. 

—  Ar  trebui  să  ne  culcăm,  decretă  Jojen  solemn,  după  ce  se  saturară.  Focul 
ardea  mocnit.  îl  aţâţă  cu  un  băţ.  Poate  că  o  să  am  un  alt  vis  verde,  să  ne  arate 
calea. 

Hodor  era  deja  ghemuit  şi  sforăia  încetişor.  Din  când  în  când,  se  zvârcolea  sub 
mantia  lui  şi  scotea  un  scâncet  care  ar  fi  putut  fi  „Hodor".  Bran  se  cuibări  mai 
aproape  de  foc.  Căldura  era  plăcută  şi  trosnetul  domol  al  flăcărilor  îl  liniştea,  dar 
somnul  întârzia  să  vină.  Afară,  vântul  trimitea  oştiri  de  frunze  moarte  în  marş, 
peste  curte,  zgâriind  uşor  la  uşi  şi  la  ferestre.  Sunetele  îl  făceau  să  se  gândească  la 
poveştile  Bătrânei  Nan.  Aproape  că  putea  auzi  santinelele  fantomatice, 
strigându-se  una  pe  alta  din  vârful  Zidului  şi  fluturându-şi  cornii  fantomatici  de 
război.  Lumina  palidă  a  lunii  cobora  pieziş  prin  gaura  tavanului  boltit,  pictând 
crengile  copacului  inimii  care  se  întindeau  către  acoperiş,  încercând  parcă  să 
prindă  luna  şi  s-o  tragă  jos,  în  fântână.  Vechi  zei,  se  rugă  Bran,  dacă  mă  auziţi, 
nu- mi  trimiteţi  nici  un  vis  în  noaptea  asta.  Sau  faceţi  să  fie  un  vis  frumos.  Zeii  nu 
răspunseră. 

Bran  se  forţă  să  închidă  ochii.  Poate  chiar  dormi  puţin,  sau  poate  doar  picotea, 
plutind  aşa  cum  se  întâmplă  când  eşti  pe  jumătate  treaz,  pe  jumătate  adormit, 
încercând  să  nu  se  gândească  la  Toporul  Nemilos,  la  Bucătarul  Şobolan  sau  la 
făptura  care  venea  în  noapte. 

Apoi  auzi  zgomotul. 

Ochii  i  se  deschiseră.  Ce- a  fost  asta?  îşi  ţinu  respiraţia.  Oare  am  visat?  Am 
avut  un  coşmar?  Nu  voia  să-i  trezească  pe  Jojen  şi  pe  Meera  doar  pentru  un  vis 
urât,  dar...  iată...  un  freamăt  uşor,  departe...  Frunze,  sunt  frunzele  lovindu-se  de 
ziduri  şi  foşnind...  sau  vântul,  ar  putea  să  fie  vântul...  Dar  sunetul  nu  venea  de 
afară.  Bran  simţi  cum  începe  să  i  se  ridice  părul  de  pe  mâini.  Sunetul  e  înăuntru,  e 
aici,  cu  noi  şi  se  aude  tot  mai  tare.  Se  ridică  într-un  cot,  ascultând.  Era  vânt  şi,  da, 
frunzele  foşneau,  dar  sunetul  acesta  era  altceva.  Paşi.  Ceva  se  apropia.  Ceva  se 
apropia. 

Nu  erau  santinelele,  ştia.  Santinelele  nu  părăseau  niciodată  Zidul.  Dar  puteau  fi 
alte  fantome,  altele,  chiar  mai  înfricoşătoare.  îşi  aminti  ce  spunea  Bătrâna  Nan  de- 

spre  Toporul  Nemilos,  cum  îşi  scotea  cizmele  şi  umbla  desculţ  prin  castel,  în 
întuneric,  fară  nici  un  sunet  care  să-ţi  spună  unde  se  află,  doar  cu  picăturile  de 
sânge  care-i  cădeau  de  pe  secure,  de  pe  cot  şi  din  barba  roşie.  Sau  poate  nu  era 
Toporul  Nemilos,  poate  că  era  făptura  care  venea  noaptea.  Toţi  ucenicii  o 
văzuseră,  zicea  Bătrâna  Nan,  dar  după  aceea,  când  îi  povestiseră  Lordului 
Comandant,  fiecare  o  descrisese  altfel.  Şi  trei  au  murit  într-un  an,  iar  al  patrulea 
a  înnebunit  şi,  o  sută  de  ani  mai  târziu,  când Jdptura  a  venit  din  nou,  ucenicii  au 
fost  văzuţi  târşâindu-  şi  picioarele  după  ea,  toţi  în  lanţuri. 

Dar  asta  era  doar  o  poveste.  Nu  făcea  decât  să  se  sperie  singur.  Nu  exista  nici  o 
făptură  care  vine  noaptea,  aşa  îi  spusese  Maester  Luwin.  Dacă  o  asemenea 
creatură  existase  vreodată,  dispăruse  de  mult  din  această  lume,  asemeni  uriaşilor 
şi  dragonilor.  Nu  e  nimic,  gândi  Bran. 

Dar  sunetele  erau  mai  puternice  acum. 

Vine  dinspre  fântână,  îşi  dădu  el  seama.  Asta  îl  sperie  şi  mai  mult.  Ceva  urca 
de  sub  pământ,  urca,  ieşind  din  întuneric.  Hodor  a  trezit  făptura.  A  trezit- o  cu 
bucata  aia  afurisită  de  ardezie  şi  acum  vine.  Ii  era  greu  să  audă  peste  sforăitul  lui 
Hodor  şi  bubuitul  propriei  inimi.  Oare  sunetul  acela  era  sângele  picurând  de  pe  un 
topor?  Sau  era  zornăitul  îndepărtat  al  unor  lanţuri  fantomatice?  Bran  ascultă 
încordat.  Paşi.  Cu  siguranţă,  erau  paşi,  fiecare  puţin  mai  sonor  decât  cel  dinainte. 
Dar  nu-şi  putea  da  seama  câţi.  Sunetele  aveau  ecou  în  fântână.  Nu  auzea  picurat, 
nici  lanţuri,  ci  altceva...  un  sunet  şuierat,  subţire,  ca  un  scâncet  de  durere  şi  o 
respiraţie  grea,  înăbuşită.  Dar  sunetul  paşilor  era  cel  mai  puternic.  Paşii  se 
apropiau. 

Bran  era  prea  speriat  ca  să  ţipe.  Din  foc  nu  mai  rămăseseră  decât  câţiva  tăciuni 
care  ardeau  mocnit,  iar  prietenii  lui  dormeau  cu  toţii.  Era  cât  pe  ce  să-şi  lepede 
pielea  şi  să  pornească  după  lupul  său,  dar  Vară  era  hăt,  departe.  Nu-şi  putea  lăsa 
prietenii  lipsiţi  de  ajutor  în  întuneric,  să  înfrunte  primejdia  necunoscută  ce  ieşea 
din  fântână.  Le- am  spus  să  nu  venim  aici,  gândi  el  nefericit.  Le- am  spus  că  sunt 
fantome.  Le- am  spus  că  trebuia  să  mergem  la  Castelul  Negru. 

Paşii  sunau  apăsaţi.  înceţi,  greoi,  frecându-se  de  podea.  Trebuie  să  fie  imens. 
Toporul  Nemilos  era  un  om  voinic  în  povestea  Bătrânei  Nan,  iar  făptura  care 
venea  noaptea  era  monstruoasă.  La  Winterfell,  Şansa  îi  spusese  că,  dacă  se 
ascunde  sub  pătură,  demonii  întunericului  nu-1  pot  atinge.  Era  gata  s-o  facă  acum, 
dar  apoi  îşi  aminti  că  era  prinţ  şi  aproape  bărbat  în  toată  firea. 

Bran  se  târî  pe  podea,  trăgându-şi  picioarele  moarte  după  el,  până  când  reuşi 
s-o  atingă  pe  Meera  pe  picior.  Fata  se  trezi  îndată.  Nu  mai  cunoscuse  pe  nimeni 
care  să  se  trezească  atât  de  repede  ca  Meera  Reed  sau  care  să  fie  atât  de  iute.  Bran 
îşi  duse  un  deget  la  buze,  dându-i  de  înţeles  să  nu  vorbească.  Meera  auzi  sunetul 
îndată,  se  vedea  pe  chipul  ei.  Auzea  şi  ea  paşii,  scâncetul  îndepărtat,  respiraţia 
grea. 

Se  ridică  în  picioare  fără  o  vorbă  şi  îşi  înhaţă  arma.  Cu  harponul  de  prins 

broaşte  în  mâna  dreaptă  şi  cu  marginile  năvodului  atârnându-i  din  stânga,  se  furişă 
desculţă  către  fântână.  Jojen  continua  să  doarmă,  neştiutor,  iar  Hodor  mormăia  şi 
se  vânzolea  în  somnu-i  agitat.  Meera  înainta  ţinându-se  în  umbră,  ocolind  raza  de 
lună,  uşor,  ca  o  pisică.  Bran  n-o  scăpa  din  ochi,  chiar  dacă  abia  mai  zărea 
strălucirea  palidă  a  harponului  ei.  N-o  pot  lăsa  să  înfrunte  singură  făptura,  gândi 
el.  Vară  era  departe,  dar. . . 

...  îşi  lepădă  pielea  şi  intră  în  pielea  lui  Hodor. 

Nu  era  la  fel  ca  atunci  când  se  strecura  în  pielea  lupului.  Asta  era  atât  de  uşor, 
acum,  că  se  gândea.  Cu  Hodor  era  mai  greu,  ca  şi  cum  ai  încerca  să-ţi  vâri  cizma 
stângă  pe  piciorul  drept.  Nu  se  potrivea,  iar  cizma  era  speriată,  cizma  nu  ştia  ce  se 
întâmplă,  cizma  respingea  piciorul.  Simţi  gust  de  vomă  în  fundul  gâtului  lui 
Hodor  şi  asta  aproape  că-1  făcu  să  se  retragă.  Se  zvârcoli,  îşi  împinse  trupul,  se 
ridică  şi  îşi  trase  picioarele  sub  el  -  picioarele  lui  imense,  puternice  -  şi  se  ridică. 
Stau  în  picioare.  Făcu  un  pas.  Merg.  Era  o  senzaţie  atât  de  ciudată,  încât  fu  cât  pe 
ce  să  cadă.  Se  vedea  pe  sine,  pe  podeaua  rece  de  piatră,  o  fiinţă  mică  şi  infirmă, 
însă  acum  nu  era  infirm.  înhaţă  sabia  lui  Hodor.  Răsufla  zgomotos,  ca  foalele 
unui  fierar. 

Dinspre  fântână  se  auzea  un  plânset,  un  scrâşnet  tăios,  care  îi  străpungea 
trupul,  ca  un  cuţit.  O  siluetă  neagră,  imensă,  se  ridică  în  întuneric  şi  porni, 
clătinându-se,  către  conul  de  lumină,  iar  pe  Bran  îl  cuprinse  o  spaimă  atât  de 
profundă,  încât,  înainte  să  se  gândească  măcar  să  scoată  sabia  lui  Hodor,  aşa  cum 
intenţionase,  se  pomeni  din  nou  pe  podea,  cu  Hodor  urlând  Hodor  hodor 
HODOR,  aşa  cum  făcuse  în  turnul  de  pe  lac,  ori  de  câte  ori  fulgerul  strălucea.  Dar 
făptura  care  venea  prin  noapte  urla  şi  ea,  trăgând  sălbatic  de  năvodul  Meerei.  Bran 
văzu  harponul  ţâşnind  din  beznă,  iar  făptura  se  clătină  şi  căzu,  luptându-se  cu 
năvodul.  Plânsetul  din  fântână  continua  să  se  audă,  chiar  mai  puternic  acum.  Pe 
podea,  făptura  neagră  dădea  din  mâini  şi  se  lupta,  ţipând: 

—  Nu,  nu,  nu  face  asta,  te  rog.  NU... 

Meera  stătea  deasupra  lui,  cu  lumina  lunii  aruncând  sclipiri  de  argint  pe  dinţii 
harponului  său. 

—  Cine  eşti?  întrebă  ea. 

—  Sunt  SAM,  suspină  făptura  neagră.  Sam,  Sam,  sunt  Sam,  dă-mi  drumul, 
m-ai  înjunghiat... 

Se  rostogoli  prin  balta  de  lumină,  dând  din  mâini  şi  din  picioare,  în  mrejele 
năvodului  Meerei.  Hodor  continua  să  ţipe: 

—  Hodor  hodor  hodor. 

Jojen  puse  vreascuri  pe  foc  şi  suflă,  până  când  flăcările  se  ridicară,  trosnind. 
Apoi  se  făcu  lumină  şi  Bran  văzu  femeia  palidă  şi  trasă  la  faţă,  lângă  buza 
fântânii,  înfofolită  în  blănuri  şi  piei,  sub  o  imensă  mantie  neagră,  încercând  să 
liniştească  pruncul  care-i  plângea  în  braţe.  Făptura  de  pe  podea  întindea  o  mână 
prin  năvod,  încercând  să-şi  apuce  pumnalul,  dar  ochiurile  nu-1  lăsau.  Nu  era  vreo 

fiară  monstruoasă,  nici  măcar  Toporul  Nemilos  într-o  baie  de  sânge,  ci  doar  un 
bărbat  mare  şi  gras,  îmbrăcat  în  lână  neagră,  blană  neagră,  piele  neagră  şi  zale 
negre. 

—  E  un  frate  în  negru,  zise  Bran.  Meera,  e  de  la  Rondul  de  Noapte. 

—  Hodor?  Hodor  se  lăsă  pe  vine,  uitându-se  la  bărbatul  prins  în  plasă.  Hodor, 
ţipă  el  din  nou. 

—  Rondul  de  Noapte,  da.  Grăsanul  continua  să  răsufle  greu,  ca  foalele  unui 
fierar.  Sunt  un  frate  al  Rondului  de  Noapte.  Avea  o  sfoară  sub  bărbie,  ţinându-i 
capul  ridicat,  în  timp  ce  alta  îi  săpa  adânc  în  obraji.  Sunt  o  cioară,  vă  rog.  Daţi -mi 
drumul.  Dintr-o  dată,  Bran  deveni  nedumerit. 

—  Eşti  cioara  cu  trei  ochi?  Nu  poate  fi  cioara  cu  trei  ochi. 

—  Nu  cred.  Grăsanul  îşi  rostogoli  ochii,  dar  avea  numai  doi.  Nu  sunt  decât 
Sam.  Samwell  Tarly.  Daţi-mi  drumul,  mă  doare.  începu  din  nou  să  se 
zvârcolească. 

Meera  scoase  un  sunet  de  dezgust. 

—  Nu  te  mai  foi,  că-mi  strici  năvodul.  Te  arunc  înapoi  în  fântână.  Stai  locului 
şi  o  să  te  desfac. 

—  Tu  cine  eşti?  o  întrebă  Jojen  pe  fata  cu  pruncul  în  braţe. 

—  Gilly,  răspunse  ea.  De  la  numele  florii. 1  El  e  Sam.  N-am  vrut  să  vă  speriem. 
Legănă  copilul  şi  îi  murmură,  până  când  acesta  se  opri  din  plâns. 

Meera  îl  descâlcea  pe  grăsanul  frate  în  negru.  Jojen  se  duse  la  fântână  şi  se  uită 
în  jos. 

—  De  unde  aţi  venit? 

—  De  la  Fortăreaţa  lui  Craster,  răspunse  fata.  Tu  eşti  acela? 
Jojen  se  întoarse  ca  s-o  privească. 

—  Acela? 

—  Zicea  că  nu  e  Sam  acela,  explică  ea.  Că  era  altcineva,  spunea.  Cel  pe  care 
fusese  trimis  să-1  găsească. 

—  Cine  zicea?  întrebă  Bran. 

—  Mâini-Reci,  răspunse  Gilly  cu  glasul  stins. 

Meera  desfăcu  un  capăt  al  năvodului  şi  grăsanul  reuşi  să  se  ridice  în  capul 
oaselor.  Tremura  şi  îşi  trăgea  sufletul. 

—  Zicea  că  sunt  oameni,  gâfâi  el.  Oameni  în  castel.  Dar  n-am  ştiut  că  o  să  fiţi 
chiar  în  capul  scărilor.  N-am  ştiut  că  o  să  aruncaţi  un  năvod  şi  o  să  mă  înjunghiaţi 
în  burtă.  îşi  atinse  pântecele  cu  o  mână  neagră,  înmănuşată.  Sângerez?  Nu  văd. 

—  A  fost  doar  o  înţepătură,  ca  să  te  dobor  de  pe  picioare,  zise  Meera.  Hai, 
dă-mi  voie  să  mă  uit.  Se  lăsă  pe  un  genunchi  şi  îl  pipăi  în  jurul  ombilicului.  Porţi 
zale!  Nici  măcar  n-am  ajuns  până  la  piele. 

—  Bine,  dar  m-a  durut,  se  plânse  Sam. 

—  Eşti  într-adevăr  frate  al  Rondului  de  Noapte?  îl  întrebă  Bran. 
1  Gillyflower  -  „garofiţă"  (n.  tr.). 

Când  clătină  din  cap,  guşa  grăsanului  tremură.  Avea  pielea  palidă  şi  ofilită. 

—  Sunt  doar  administrator.  Am  grijă  de  corbii  Lordului  Mormont.  Pentru  o 
clipă,  avu  aerul  că-i  venea  să  plângă.  Dar  i-am  pierdut  la  Pumn.  A  fost  vina  mea. 
Tot  din  vina  mea  ne-am  rătăcit.  Nici  măcar  n-am  putut  găsi  Zidul.  E  lung  de  cinci 
sute  de  kilometri  şi  înalt  de  două  sute  cincizeci  de  metri  şi  nu  l-am  putut  găsi! 

—  Ei,  bine,  l-ai  găsit  acum,  zise  Meera.  Ridică-ţi  fundul  de  pe  jos,  îmi  vreau 
năvodul  înapoi. 

—  Cum  aţi  trecut  de  Zid?  întrebă  Jojen,  în  timp  ce  Sam  se  căznea  să  se  ridice 
în  picioare.  Fântâna  duce  la  un  râu  subteran,  de  acolo  veniţi?  Nici  măcar  nu 
sunteţi  uzi. 

—  Este  o  poartă,  răspunse  grasul  Sam.  O  poartă  secretă,  pe  fundul  fântânii. 
Poarta  Neagră  i  se  spune. 

Fraţii  Reed  schimbară  priviri. 

—  Găsim  poarta  asta  pe  fundul  fântânii?  vru  să  se  asigure  Jojen. 
Sam  îşi  scutură  capul. 

—  Voi  nu.  Trebuie  să  vă  duc  eu. 

—  De  ce?  întrebă  Meera.  Dacă  există  o  poartă. . . 

—  N-o  veţi  găsi.  Iar  dacă  o  găsiţi,  nu  se  va  deschide.  Nu  pentru  voi.  Este 
Poarta  Neagră.  Sam  se  trase  de  mâneca  din  lână  neagră,  decolorată:  Numai  un 
om  al  Rondului  de  Noapte  o  poate  deschide,  aşa  spunea  el.  Un  Frate  Jurat,  care 
şi-a  rostit  legămintele. 

—  Spunea  el?  Jojen  se  încruntă.  Acest. . .  Mâini-Reci? 

—  Ăsta  nu  era  numele  lui  adevărat,  explică  Gilly,  legănându-şi  copilul.  Noi 
i-am  spus  aşa,  Sam  şi  cu  mine.  Avea  mâinile  reci  ca  gheaţa,  dar  ne -a  salvat  de 
oamenii  morţi,  el  cu  corbii  lui,  şi  ne-a  adus  aici,  călare  pe  elanul  lui. 

—  Elanul  lui?  întrebă  Bran,  cuprins  de  uimire. 

—  Elanul  lui?  întrebă  Meera  uluită. 

—  Corbii  lui?  se  miră  Jojen. 

—  Hodor?  făcu  Hodor. 

—  Era  verde?  vru  să  ştie  Bran.  Avea  coarne? 
Grăsanul  era  nedumerit: 

—  Elanul? 

—  Măini-Reci,  zise  Bran  nerăbdător.  Oamenii  verzi  nu  călăresc  elani,  aşa 
spunea  Bătrâna  Nan.  Dar  uneori  au  şi  ei  coarne. 

—  Nu  era  un  om  verde.  Purta  veşminte  negre,  ca  fraţii  Rondului,  dar  era  palid 
ca  o  creatură,  cu  mâini  atât  de  reci  încât  la  început  m-am  speriat.  Dar  creaturile 
au  ochi  albaştri  şi  nu  au  limbă  sau  au  uitat  cum  s-o  folosească.  Grăsanul  se 
întoarse  către  Jojen:  Probabil  ne  aşteaptă.  Ar  trebui  să  mergem.  Aveţi  ceva  mai 
gros  de  îmbrăcat?  La  Poarta  Neagră  e  frig,  iar  dincolo  de  Zid  e  şi  mai  frig.  Voi. . . 

—  De  ce  n-a  venit  cu  tine?  Meera  făcu  semn  către  Gilly  şi  copilaşul  ei:  Ei  au 
venit  cu  tine,  el  de  ce  nu?  De  ce  nu  l-ai  adus  şi  pe  el  prin  Poarta  Neagră? 

—  El...  nu  poate. 

—  De  ce? 

—  Zidul.  Zidul  nu  e  numai  gheaţă  şi  piatră,  zicea.  Există  vrăji  ţesute  în  el... 
vrăji  vechi  şi  puternice.  Nu  poate  trece  dincolo  de  Zid. 

Atunci  se  lăsă  o  linişte  adâncă  în  bucătăria  castelului.  Bran  auzea  flăcările 
trosnind  domol,  vântul  stârnind  frunzele  în  noapte,  copacul  uscăţiv  al  inimii 
pârâind,  cu  crengile  întinse  către  lună.  Dincolo  de  porţi  sălăşluiesc  monştrii, 
uriaşii  şi  vampirii,  îşi  amintea  vorbele  Bătrânei  Nan,  dar  nu  pot  trece,  atât  timp 
cât  Zidul  se  înalţă  neclintit.  Aşa  că  dormi,  micul  meu  Bran,  puiul  meu.  N-  ai  de  ce 
să  te  temi.  Nu  e  nici  un  monstru  aici. 

—  Nu  eu  sunt  cel  pe  care  ţi-a  spus  să-1  aduci,  îi  zise  Jojen  Reed  grăsanului 
Sam,  cu  veşmintele-i  negre,  pătate  şi  lăbărţate.  El  este! 

—  Oh!  Sam  îşi  coborî  privirea  către  el,  neîncrezător.  Poate  că  abia  atunci  îşi 
dădea  seama  că  Bran  era  infirm.  Eu  nu...  Nu  sunt  destul  de  puternic  să  te  duc  în 
spate,  eu. . . 

—  Mă  poate  duce  Hodor.  Bran  arătă  către  coşul  său.  Mă  cară  în  spate,  cu 
coşul. 

Sam  se  holba  la  el. 

—  Tu  eşti  fratele  lui  Jon  Snow.  Cel  care  a  căzut. . . 

—  Nu,  interveni  Jojen.  Băiatul  acela  e  mort. 

—  Nu  spune,  îl  preveni  Bran.  Te  rog. 

La  început,  Sam  păru  nedumerit,  dar  în  cele  din  urmă  continuă: 

—  Eu...  eu  pot  păstra  un  secret.  Şi  Gilly.  Când  se  uită  la  ea,  fata  încuviinţă. 
Jon...  Jon  a  fost  şi  fratele  meu.  A  fost  cel  mai  bun  prieten  pe  care  l-am  avut 
vreodată,  dar  a  plecat  cu  Qhorin  Halfhand  la  Colţii  de  Gheaţă  şi  nu  s-a  mai  întors, 
îl  aşteptam  la  Pumn,  când. . .  când. . . 

—  Jon  e  aici,  zise  Bran.  Vară  1-a  văzut.  Era  cu  nişte  sălbatici,  dar  au  omorât  un 
om  şi  Jon  i-a  luat  calul  şi  a  fugit.  Bag  mâna-n  foc  că  s-a  dus  la  Castelul  Negru! 

Sam  se  uită  la  Meera  cu  ochii  mari: 

—  Eşti  sigură  că  era  Jon?  L-ai  văzut? 

—  Eu  sunt  Meera,  răspunse  Meera,  zâmbind.  Vară  e. . . 

O  umbră  se  desprinse  de  pe  bolta  crăpată  de  deasupra  lor  şi  sări  jos,  prin 
lumina  lunii.  Chiar  şi  cu  piciorul  rănit,  lupul  ateriza  uşor  şi  tăcut  ca  un  fulg  de 
nea.  Gilly  scoase  un  ţipăt  speriat  şi  îşi  strânse  pruncul  la  piept  cu  atâta  putere, 
încât  acesta  începu  să  plângă  din  nou. 

—  Nu-ţi  face  nimic,  spuse  Bran.  El  e  Vară. 

—  Jon  zicea  că  toţi  aveaţi  lupi.  Sam  îşi  scoase  o  mănuşă.  Pe  Nălucă  îl  ştiu. 
întinse  o  mână  tremurătoare,  cu  degete  albe,  moi  şi  dolofane  ca  nişte  cârnăciori. 
Vară  se  apropie,  îi  adulmecă  degetele  şi  îi  linse  mâna. 

în  clipa  aceea  Bran  se  hotărî: 

—  Mergem  cu  tine. 

—  Toţi?  Sam  părea  surprins  să  audă  asta. 
Meera  ciufuli  părul  lui  Bran. 

—  E  prinţul  nostru. 

Vară  înconjură  fântâna,  adulmecând.  Se  opri  în  dreptul  primei  trepte  şi 
întoarse  privirea  către  Bran.  Vrea  să  meargă. 

—  Gilly  o  să  fie  în  siguranţă  dacă  o  las  aici  până  când  mă  întorc?  întrebă  Sam. 

—  Aşa  ar  trebui,  răspunse  Meera.  Poate  să  stea  lângă  focul  nostru. 
Jojen  spuse: 

—  Castelul  e  gol. 
Gilly  îşi  roti  privirea. 

—  Craster  obişnuia  să  ne  spună  poveşti  despre  castele,  dar  n-am  ştiut  că  sunt 
aşa  de  mari. 

Asta  e  doar  bucătăria.  Bran  se  întrebă  ce  părere  va  avea  Gilly  când  va  vedea 
Winterfellul,  dacă  îl  va  vedea  vreodată. 

în  câteva  minute  îşi  adunară  lucrurile  şi  îl  urcară  pe  Bran  în  coşul  de  nuiele,  pe 
spatele  lui  Hodor.  Când  erau  gata  de  plecare,  Gilly  îşi  alăpta  copilul  lângă  foc. 

—  Să  te  întorci  după  mine,  îi  spuse  ea  lui  Sam. 

—  îndată  ce  pot,  îi  promise  el,  pe  urmă  mergem  într-un  loc  cald. 

Când  auzi  asta,  o  parte  din  Bran  se  întrebă  ce  făcea.  Oare  eu  am  să  mai  ajung 
vreodată  într-  un  loc  cald? 

—  O  iau  eu  înainte.  Cunosc  drumul.  Sam  şovăi  în  faţa  scărilor.  Numai  că  sunt 
atâtea  trepte!  oftă  el,  înainte  de  a  începe  să  coboare.  Jojen  îl  urmă,  apoi  Vară, 
Hodor  cu  Bran  în  spate.  Meera  rămase  ultima,  cu  harponul  şi  năvodul  ei. 

Aveau  de  străbătut  un  drum  lung,  în  adâncul  fântânii.  Sus,  fântâna  era  scăldată 
în  lumina  lunii,  dar,  cu  fiecare  întoarcere,  devenea  tot  mai  mică  şi  mai  întunecată. 
Paşii  lor  răsunau  pe  treptele  ude  şi  clipocitul  apei  se  auzea  din  ce  în  ce  mai  tare. 

—  Ar  fi  trebuit  să  aducem  torţe?  întrebă  Jojen. 

—  Ochii  ţi  se  vor  obişnui.  Ţine  o  mână  pe  perete  şi  n-o  să  cazi. 

Fântâna  devenea  tot  mai  întunecată  şi  mai  rece  cu  fiecare  întoarcere.  Când,  în 
cele  din  urmă,  Bran  îşi  înălţă  capul,  gura  fântânii  nu  era  mai  mare  decât  o  unghie. 

—  Hodor!  şopti  Hodor.  Hodorhodorhodorhodorhodorhodor,  îi  răspunse  în 
şoaptă  fântâna.  Sunetul  apei  era  aproape,  dar  când  se  uită  în  jos,  Bran  nu  văzu 
decât  beznă. 

După  o  întoarcere  sau  două,  Sam  se  opri  dintr-odată.  Era  la  un  sfert  de  tură 
depărtare  de  Bran  şi  de  Hodor  şi  cu  doi  metri  mai  jos,  dar  Bran  abia  îl  zărea. 
Totuşi,  vedea  uşa.  Poarta  Neagră  o  numise  Sam,  dar  nu  era  neagră  defel. 

Era  din  lemn  alb  de  copac  al  inimii  şi  pe  ea  era  cioplit  un  chip. 

Lemnul  răspândea  o  strălucire  albă  ca  laptele  şi  ca  lumina  lunii,  atât  de  palidă 
încât  părea  că  nu  atinge  nimic  dincolo  de  uşa  propriu-zisă,  nici  măcar  pe  Sam, 
care  stătea  chiar  în  faţa  ei.  Chipul  era  bătrân  şi  palid,  zbârcit  şi  ofilit.  Pare  mort. 
Avea  gura  închisă,  ochii  la  fel,  obrajii  traşi  şi  fruntea  ofilită,  bărbia  căzută.  Dacă 

un  om  ar  putea  trăi  o  mie  de  ani  jar ă  să  moară,  doar  să  îmbătrânească,  poate  că 
faţa  lui  ar  ajunge  să  arate  aşa. 

Uşa  deschise  ochii.  Erau  albi  şi  ei.  Şi  orbi. 

—  Cine  eşti?  întrebă  uşa  şi  fântâna  şopti:  Cine- cine- cine- cine- cine- cine. 

—  Sunt  sabia  din  întuneric,  răspunse  Samwell  Tarly.  Sunt  păzitorul  de  pe 
ziduri.  Sunt  focul  care  arde  oprind  frigul,  lumina  care  aduce  zorile,  goarna  care-i 
trezeşte  pe  cei  adormiţi.  Sunt  scutul  care  păzeşte  tărâmul  oamenilor. 

—  Treci,  atunci,  spuse  uşa.  Buzele  i  se  deschiseră,  largi,  mai  largi  şi  tot  mai 
largi,  până  când  nu  mai  rămase  decât  o  gură  imensă,  căscată  în  mijlocul  unui  cerc 
de  zbârcituri.  Sam  se  dădu  la  o  parte  şi  îi  făcu  semn  lui  Jojen  să  treacă  înaintea  lui. 
Vară  îl  urmă,  adulmecând,  apoi  veni  rândul  lui  Bran.  Hodor  se  aplecă,  dar  nu 
destul.  Buza  de  sus  a  uşii  se  frecă  de  creştetul  capului  lui  Bran  şi  o  picătură  de  apă 
căzu  şi  i  se  prelinse  încet  pe  nas.  Era  ciudat  de  caldă  şi  sărată  ca  o  lacrimă. 

„Al  treilea  volum  din  saga  care  a  debutat  cu  Urzeala  tro- 
nurilor şi  a  continuat  în  încleştarea  regilor  este  unul  dintre 
cele  mai  sclipitoare  exemple  de  fantasy  contemporan, 
Complexitalea  personajelor  ne  condamnă  să  devorăm 
această  imensitate  pagină  cu  pagină,  căci  Martin,  ase- 
menea lui  Tolkien  sau  Jordan,  ne  obligă  să  ne  pese  de 
soarta  lor." 

Publishers  Weekly 


Premiile  Locus  şi  Geffe 
Finalist  al  premiilor  Hugo  şl  Nebula 


„Iureşul  săbiilor  ar  fi  fost  o  carte  grozavă  şi  dacă  s-ar  fi  limi- 
tat la  ingredientele  esenţiale  din  primele  două  volume: 
personajele  detaliate  cu  iscusinţă,  dialogurile  autentice, 
povestea  solidă  şi  intriga  satisfăcător  de  imprevizibilă.  Dar 
ceea  ce  conferă  seriei  un  caracter  unic  este  curajul  lui 
Martin,  de  neclintit:  nici  un  personaj  nu  este  la  adăpost  de 
satărui  călăului  (uneori  în  sens  literal).  Nu  numai  că  cei 
«buni»  pierd  adesea  în  faţa  celor  «răi»,  dar  nici  nu  ştii  care 
sunt  unii  şi  care  sunt  ceilalţi." 

Paul  Hughes 

